
รูปภาพ ภาพตราสัญลักษณ์ศาลปกครองและสำนักงานศาลปกครอง 
และสถานที่ตั้งของศาลปกครอง

รูปภาพ ภาพตราแผ่นดิน

พระบาทสมเด็จพระจุลจอมเกล้าเจ้าอยู่หัว พระปิยมหาราช 
พระผู้พระราชทานกำเนิดที่ปรึกษาราชการแผ่นดิน
เคาน์ซิลออฟสเตด เมื่อปีพุทธศักราช ๒๔๑๗ 
เคาน์ซิลออฟสเตด ถือได้ว่าเป็นจุดเริ่มต้นของศาลปกครองไทย 
  ซึ่งจัดตั้งขึ้นสำเร็จในอีก ๑๒๗ ปี ต่อมา  
ในสมัยของพระบาทสมเด็จพระเจ้าอยู่หัวภูมิพลอดุลยเดช มหาราช

พระบาทสมเด็จพระจุลจอมเกล้าเจ้าอยู่หัว
พระบิดาแห่งกฎหมายมหาชน
รูปภาพ ภาพพระบาทสมเด็จพระจุลจอมเกล้าเจ้าอยู่หัวพระบิดาแห่งกฎหมายมหาชน





หน้า 4

[image: sanpokkrong-p4] 
พระบาทสมเด็จพระเจ้าอยู่หัวภูมิพลอดุลยเดช มหาราช
พระผู้พระราชทานกำเนิดศาลปกครองไทย


รูปภาพ ภาพพระบาทสมเด็จพระเจ้าอยู่หัวภูมิพลอดุลยเดช มหาราช
พระผู้พระราชทานกำเนิดศาลปกครองไทย

พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อม 
ให้คณะตุลาการศาลปกครองสูงสุด ชุดแรกเข้าเฝ้าเพื่อถวายสัตย์ปฏิญาณ
ก่อนเข้ารับหน้าที่ ณ พระตำหนักเปี่ยมสุข วังไกลกังวล
เมื่อวันจันทร์ที่ ๑๙ มิถุนายน ๒๕๔๓


 

รูปภาพ ภาพพระบาทสมเด็จพระเจ้าอยู่หัว 

ทรงพระกรุณาโปรดเกล้าโปรดกระหม่อมให้คณะตุลาการศาลปกครองสูงสุดเข้าเฝ้า






หน้า 6

 [image: sanpokkrong-p6]

รูปภาพ ภาพตราสัญลักษณ์ศาลปกครอง และสำนักงานศาลปกครอง

ตราสัญลักษณ์ศาลปกครอง และสำนักงานศาลปกครอง


	ศาลปกครองและสำนักงานศาลปกครองได้รับพระมหากรุณาธิคุณจากพระบาทสมเด็จพระเจ้าอยู่หัวภูมิพลอดุลยเดช พระราชทานพระบรมราชานุญาตให้อัญเชิญ “พระคทาจอมทัพ”
ซึ่งเป็นพระคฑาประจำพระองค์ไปประกอบเป็นส่วนหนึ่งของ
“ตราสัญลักษณ์ศาลปกครองและสำนักงานศาลปกครอง”
เพื่อเป็นการเฉลิมพระเกียรติยศของพระบาทสมเด็จพระเจ้าอยู่หัวภูมิพลอดุลยเดช ให้สถิตสถาพรตลอดไปโดยประกอบเป็นแกนกลางดุลพาห ประดิษฐานบนพาน มีช่อชัยพฤกษ์อยู่ด้านล่างภายในขอบวงรี

  	วงรี วงรีมาจากวงกลมที่รีเป็นรูปไข่ หมายถึง วงกลมซึ่งมีการเคลื่อนไหวหมุนไปตลอดเวลา เป็นการพัฒนาการอย่างไม่หยุดนิ่ง มีความก้าวหน้าอยู่เสมอ

	ดุลพาลดุลหรือตาชั่ง เป็นเครื่องหมายวัดหาความเสมอกัน หมายถึงการสมดุล เสมอภาค 
มีความเป็นธรรม และไม่เอนเอียงแก่ฝ่ายใด ทรงไว้ซึ่งความยุติธรรมเที่ยงตรง

  พระคทาจอมทัพ

	พระคทาจอมทัพเป็นพระคทาประจำพระองค์ในพระบาทสมเด็จพระเจ้าอยู่หัวภูมิพลอดุลยเดช เป็นเครื่องหมายแสดงว่าศาลปกครอง และสำนักงานศาลปกครองจัดตั้งขึ้นสำเร็จในรัชกาลของพระบาทสมเด็จพระเจ้าอยู่หัวภูมิพลอดุลยเดช
เพื่อให้
ความยุติธรรมแก่ประชาชนในพระปรมาภิไธยพระมหากษัตริย์ กับทั้งเป็นมิ่งขวัญ เครื่องเตือนใจให้ตุลาการศาลปกครอง และข้าราชการฝ่ายศาลปกครองปฏิบัติหน้าที่ให้บรรลุเจตนารมณ์ในการจัดตั้งศาลปกครอง

	พานใช้สำหรับอัญเชิญสิ่งสำคัญ ซึ่งได้แก่ การอัญเชิญพระคทาจอมทัพซึ่งเป็นพระคทาประจำพระองค์ในพระบาทสมเด็จพระเจ้าอยู่หัวภูมิพลอดุลยเดช
	ช่อชัยพฤกษ์เป็นช่อใบไม้ใช้สวมหัวเมื่อมีชัยชนะ หมายถึง ความมีชัยชนะในการคิดและการดำเนินการแห่งสรรพกิจทั้งปวงของศาลปกครอง และสำนักงานศาลปกครอง

สถานที่ตั้งศาลปกครอง
รูปภาพ ภาพสถานที่ตั้งศาลปกครอง



 หน้า 9

คำนำ 
(ในการพิมพ์ครั้งที่ ๒)

	เนื่องในวโรกาสอันสำคัญยิ่งของศาลปกครองที่ได้รับพระมหากรุณาธิคุณจากพระบาทสมเด็จพระเจ้าอยู่หัวโปรดเกล้าโปรดกระหม่อมให้สมเด็จพระบรมโอรสาธิราชสยามมกุฎราชกุมาร
เสด็จพระราชดำเนินแทนพระองค์ ในพิธีวางศิลาฤกษ์และเปิดอาคารที่ทำการศาลปกครอง ในวันพฤหัสบดีที่ ๑ ตุลาคม ๒๕๕๒ ยังความปลาบปลื้มใจแก่เหล่าตุลาการศาลปกครองและข้าราชการฝ่ายศาลปกครองอย่างหาที่สุดมิได
เพื่อเป็นที่ระลึกเนื่องในวโรกาสนี้ จึงได้จัดพิมพ์หนังสือ “กว่าจะมาเป็น...ศาลปกครอง” อีกครั้ง หลังจากที่เคยจัดพิมพ์เผยแพร่ไปครั้งแรกเมื่อปี ๒๕๔๙ โดยการจัดทำครั้งนี้คณะผู้จัดทำได้ปรับปรุงรูปเล่มให้ สวยงาม และทำการปรับปรุงเนื้อหาให้สมบูรณ์และเป็นปัจจุบันมากขึ้น
เพื่อจะได้เป็นการรวบรวมเนื้อหาความเป็นมาของศาลปกครองที่มีความพยายามในการจัดตั้งขึ้นในประเทศไทยมาอย่างยาวนาน นับเนื่องมาตั้งแต่รัชสมัยของพระบาทสมเด็จพระจุลจอมเกล้าเจ้าอยู่หัว
และผ่านการผันแปรทางการเมืองรวมถึงกระบวนการการพัฒนาเพื่อจัดตั้งองค์กรชี้ขาดข้อพิพาททางคดีปกครองอย่างต่อเนื่อง จนกระทั่งศาลปกครองได้เปิดทำการขึ้นได้ในรัชสมัยของพระบาทสมเด็จพระเจ้าอยู่หัวรัชกาลปัจจุบัน
 

	ผมจึงหวังว่า หนังสือ “กว่าจะมาเป็น...ศาลปกครอง” ฉบับปรับปรุงครั้งนี้จะเป็นหนังสือที่มีประโยชน์ผู้สนใจศึกษาเกี่ยวกับประวัติศาสตร์ความเป็นมาของกระบวนการยุติธรรมทางปกครอง และศาลปกครองของไทยให้ดียิ่งขึ้นต่อไป
[image: p9]

	รูปภาพ ภาพลายเซ็นศาสตราจารย์ ดร. อักขราทร จุฬารัตน

ศาสตราจารย์ ดร. อักขราทร จุฬารัตน
ประธานศาลปกครองสูงสุด

คำนำ 




	วันที่ ๙ มีนาคม พุทธศักราช ๒๕๔๙ เป็นวันครบรอบ ๕ ปีที่ศาลปกครองเปิดทำการศาลปกครองเป็นองค์กรที่ใช้อำนาจตุลาการในกระบวนการยุติธรรมทางปกครอง อันเป็นกระบวนการยุติธรรมอีกประเภทหนึ่งต่างหากจากกระบวนการยุติธรรมทางแพ่งและอาญา ซึ่งอยู่ในอำนาจของศาลยุติธรรม ทำให้ปัจจุบันระบบศาลของประเทศไทยจัดอยู่ในระบบศาลคู่

 	ในการจัดตั้งศาลปกครองขึ้นในประเทศไทยนั้น ความจริงได้มีการดำเนินการและพัฒนามาเป็นเวลานานแล้ว โดยสามารถแบ่งช่วงสำคัญในการวิวัฒนาการออกเป็นสี่ช่วง โดยช่วงแรกนับตั้งแต่วันที่ ๑๔ มิถุนายน พ.ศ. ๒๔๑๗  ที่พระบาทสมเด็จพระจุลจอมเกล้าเจ้าอยู่หัว ทรงตราพระราชบัญญัติเคาน์ซิลออฟสเตดขึ้น เพื่อเป็นที่ปรึกษาในการบริหารราชการแผ่นดิน และการร่างกฎหมายกับเป็นผู้พิจารณาเรื่องที่ราษฎรได้รับความเดือดร้อน องค์กรที่พระองค์จัดตั้งขึ้นนี้ตรงกับสถาบันที่เรียกว่า Conseil d’Etat ในประเทศฝรั่งเศสและในอีกหลายประเทศที่ใช้ระบบกฎหมาย Civil Law  เช่น เนเธอร์แลนด์ เบลเยี่ยม ลักเซมเบิร์ก อิตาลี กรีซ อียิปต์ ตูนีเซีย โคลัมเบีย ฯลฯ อำนาจหน้าที่ส่วนหนึ่งของสถาบันนี้ความจริงแล้วก็คือภารกิจของศาลปกครองนั่นเอง

	ต่อมาภายหลัง  พ.ศ.๒๔๗๕   ซึ่งเป็นช่วงที่สอง   รัฐบาลในขณะนั้นโดยดำริของ  ท่านปรีดี  พนมยงค์  มีนโยบายที่จะจัดตั้งสถาบันที่มีอำนาจหน้าที่เป็นทั้งที่ปรึกษากฎหมายของรัฐบาลและองค์กรชี้ขาดคดีปกครองตามแบบ  Conseil d’Etat  ของประเทศในกลุ่ม   Civil Law   ขึ้นในประเทศไทยอีกครั้งหนึ่งจึง   ได้มีการตราพระราชบัญญัติว่าด้วยคณะกรรมการกฤษฎีกา    พ.ศ.๒๔๗๖ ขึ้นแต่ตามกฎหมายดังกล่าว การดำเนินการในส่วนที่จะให้มีการพิจารณาคดีปกครองจะต้องมีการตรากฎหมายเพื่อกำหนดประเภท คดีปกครองและวิธีพิจารณาคดีประกอบขึ้นอีกครั้งหนึ่งก่อนคณะกรรมการกฤษฎีกาในขณะนั้นจึงยังมิได้ทำหน้าที่วินิจฉัยชี้ขาดคดีปกครองหลังจากนั้นได้มีความพยายามในการตรากฎหมายว่าด้วยอำนาจพิจารณาพิพากษาคดีปกครองและการจัดตั้งศาลปกครองอยู่หลายครั้งแต่ก็ยังไม่เป็นผลจนต้องมีการตราพระราชบัญญัติเรื่องราวร้องทุกข์  พ.ศ.๒๔๙๒ เพื่อช่วยผ่อนคลายทุกข์ของประชาชนที่ได้รับความเดือดร้อนจากการปฏิบัติงานของเจ้าหน้าที่ของรัฐที่ไม่ถูกต้องในขณะนั้นแต่คณะกรรมการเรื่องราวร้องทุกข์ที่จัดตั้งขึ้นในครั้งนั้นไม่ได้มีการจัดองค์กรและไม่ได้มีวิธีพิจารณาคดีอย่างเป็นระบบเพื่อให้เกิดประสิทธิภาพอย่างแท้จริงจึงทำให้ไม่สามารถแก้ไขปัญหาได้  จนต่อมาในปี  พ.ศ.๒๕๒๒  ซึ่งเป็นช่วงที่สามสำนักงานคณะกรรมการกฤษฎีกาโดยท่าน ศ.ดร. อมร จันทรสมบูรณ์ เลขาธิการสำนักงานคณะกรรมการกฤษฎีกาในขณะนั้น เห็นว่า การจัดตั้งศาลปกครองขึ้น โดยที่ยังมิได้มีการจัดระบบกระบวนการยุติธรรมทางปกครองและยังมิได้มีการจัดตั้งศาลปกครองอาจมีปัญหาเกิดขึ้นได้จึงได้มีการปรับปรุงกฎหมายว่าด้วยคณะกรรมการกฤษฏีกาเสียใหม่โดยรวมกรรมการร่างกฎหมายตามพระราชบัญญัติว่าด้วยคณะกรรมการกฤษฏีกา พ.ศ.๒๔๗๖ และกรรมการเรื่องราวร้องทุกข์ตามพระราชบัญญัติเรื่องราวร้องทุกข์ พ.ศ.๒๔๙๒ เข้าด้วยกัน โดยตราเป็นพระราชบัญญัติคณะกรรมการกฤษฏีกา พ.ศ.๒๕๒๒ 

และจัดตั้งคณะกรรมการวินิจฉัยร้องทุกข์ควบคู่กับคณะกรรมการร่างกฎหมายขึ้นเพื่อทำหน้าที่วินิจฉัยข้อพิพาทในคดีปกครอง โดยใช้ “ระบบร้องทุกข์” เป็นพื้นฐานในการสร้างหลักกฎหมายปกครองและมีจุดมุ่งหมายสำคัญ คือ พัฒนาสถาบันการร้องทุกข์ไปสู่การจัดตั้งองค์กรชี้ขาดคดีปกครองอันเป็นองค์กรที่แก้ไขปัญหาในการบริหารราชการของประเทศจึงอาจกล่าวได้ว่าแท้ที่จริงศาลปกครองนั้นได้มีการจัดตั้งและได้รับการพัฒนามาแล้วในยุคใหม่นี้ โดยพระราชบัญญัติว่าด้วยคณะกรรมการกฤษฏีกา พ.ศ.๒๔๗๖ ซึ่งได้ปรับปรุงโดยพระราชบัญญัติคณะกรรมการกฤษฏีกา พ.ศ.๒๕๒๒ ที่มีการดำเนินการในรูปของคณะกรรมการวินิจฉัยร้องทุกข์ และใช้วิธีพิจารณาเรื่องร้องทุกข์ในรูปแบบของการพิจารณาคดีปกครองในระบบสากลเพียงแต่ยังมิได้ทำน้าที่เป็นศาลปกครองอย่างเต็มรูปแบบ กล่าวคือยังมิได้กำหนดให้คำวินิจฉัยของคณะกรรมการวินิจฉัยร้องทุกข์บังคับกับหน่วยงานรัฐโดยตรง การสั่งการในขั้นสุดท้ายยังคงให้เป็นอำนาจของนายกรัฐมนตรีซึ่งกฎหมายบังคับว่าจะต้องให้เหตุผลหากสั่งการเป็นอย่างอื่นที่แตกต่างจากคำวินิจฉัยของคณะกรรมการวินิจฉัยร้องทุกข์ ซึ่งโครงสร้างของระบบคณะกรรมการวินิจฉัยร้องทุกข์นี้เป็นรูปแบบของ Conseil d’Etat ในระยะต้นๆ ของประเทศฝรั่งเศส ที่เรียกว่า La justice retenue ก่อนที่ Conseil d’Etat จะได้รับอำนาจสั่งการชี้ขาดได้เอง ที่เรียกว่า La justice deleguee ในปี ค.ศ.๑๘๗๒ ถึง พ.ศ.๒๔๑๕ ก่อนที่พระบาทสมเด็จพระจุลจอมเกล้าเจ้าอยู่หัวจะจัดตั้ง Council of State ในประเทศไทยสองปี

	หลังจากนั้นได้มีแนวคิดจากการสนับสนุนของรัฐบาลต่อๆ มาที่ให้พัฒนาคณะกรรมการวินิจฉัยร้องทุกข์เพื่อนำไปสู่การจัดตั้งศาลปกครองระบบศาลคู่ในรูปแบบของ Conseil d’Etat รัฐธรรมนูญแห่งราชอาณาจักรไทยพุทธศักราช ๒๕๓๔ แก้ไขเพิ่มเติม (ฉบับที่ ๕) พุทธศักราช ๒๕๓๘ เป็นรัฐธรรมนูญฉบับแรกที่บัญญัติให้มีการจัดตั้งศาลปกครองในระบบศาลคู่ แม้ว่าก่อนหน้านั้นรัฐธรรมนูญแห่งราชอาณาจักรไทย พุทธศักราช ๒๕๑๗ จะได้มีการบัญญัติให้จัดตั้งศาลปกครองขึ้นเป็นครั้งแรกก็ตาม และในที่สุดเมื่อมีการปฏิรูปทางการเมืองเกิดขึ้นจึงได้มีบทบัญญัติให้จัดตั้งศาลปกครองในระบบศาลคู่อีกครั้งหนึ่ง โดยรัฐธรรมนูญแห่งราชอาณาจักรไทย พุทธศักราช ๒๕๔๐ (ฉบับปัจจุบัน) อย่างชัดเจน แม้ว่าการจัดตั้งจะไม่ได้เป็นไปในรูปของ Council of State ตามแนวทางที่ได้มีการพัฒนามาตั้งแต่แรกก็ตาม และในที่สุดวันที่ ๙ มีนาคม พ.ศ.๒๕๔๔ ศาลปกครองสูงสุดและศาลปกครองกลางซึ่งจัดตั้งโดยพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ ได้เปิดทำการตามกฎหมายอันเป็นช่วงแรกของการดำเนินงานของศาลปกครองปัจจุบัน
	ศาลปกครองเป็นศาลที่มีอำนาจหน้าที่พิจารณาพิพากษาคดีปกครอง ซึ่งหมายถึงคดีพิพาทระหว่างหน่วยงานของรัฐหรือเจ้าหน้าที่ของรัฐกับเอกชนกรณีหนึ่ง และข้อพิพาทระหว่างหน่วยงานของรัฐหรือเจ้าหน้าที่ของรัฐด้วยกันเองอีกกรณีหนึ่ง โดยที่ข้อพิพาทเหล่านั้นเกิดจากการที่หน่วยงานของรัฐหรือเจ้าหน้าที่ของรัฐกระทำการโดยไม่ชอบด้วยกฎหมาย หรือละเลยต่อหน้าที่หรือปฏิบัติหน้าที่ล่าช้าเกินสมควร หรือเป็นคดีอันเนื่องมาจากการกระทำละเมิดหรือความรับผิดอย่างอื่นของหน่วยงานของรัฐหรือเจ้าหน้าที่ของรัฐ หรืออันเนื่องจากสัญญาทางปกครอง ในการดำเนินงานของรัฐบาลและเจ้าหน้าที่ของรัฐในระดับต่างๆ จำเป็นอย่างยิ่งที่จะต้องใช้กฎหมายเป็นเครื่องมือในการปฏิบัติหน้าที่ ประเทศไทยซึ่งก็เหมือนกับประเทศทั้งหลายที่อยู่ในระบบนิติรัฐ (Legal state) 

คือ เป็นรัฐที่ทุกคนไม่ว่าจะอยู่ในฐานะใดต้องอยู่ภายใต้กฎหมายอย่างเดียวกันทั้งสิ้น หน่วยงานของรัฐและเจ้าหน้าที่ทั้งหลายของรัฐไม่อาจจะใช้อำนาจหรือทำการใดๆ ได้ตามอำเภอใจจะต้องอาศัยอำนาจตามกฎหมายการใช้อำนาจของรัฐในการบริหารและปกครองเป็นเรื่องของกฎหมายในสาขากฎหมายมหาชนที่มีวัตถุประสงค์ที่สำคัญคือการดูแลรักษาประโยชน์ของประชาชนของทุกคนเป็นส่วนรวมและในขณะเดียวกันก็ให้ความคุ้มครองต่อสิทธิและเสรีภาพของประชาชนที่อาจถูกหน่วยงานของรัฐหรือเจ้าหน้าที่ของรัฐใช้อำนาจกับตนโดยไม่ชอบด้วยกฎหมายภารกิจและบทบาทของศาลปกครองคือ การตรวจสอบและควบคุมการใช้อำนาจของฝ่ายบริหารและฝ่ายปกครองว่าการกระทำและคำสั่งทางปกครองที่ได้ดำเนินไปนั้น เป็นไปโดยถูกต้องตามกฎหมายสอดคล้องกับวัตถุประสงค์และเจตนารมณ์ของกฎหมาย ที่รัฐสภาได้ตราขึ้นหรือไม่ซึ่งจะทำให้สามารถป้องกันไม่ให้เกิดสิ่งที่ไม่พึงประสงค์คือ การบิดเบือนการใช้อำนาจหรือมีการใช้อำนาจผิดไปจากวัตถุประสงค์หรือเจตนารมณ์ของกฎหมายประเทศที่พัฒนาแล้วทั้งหลายจะใช้องค์กร ที่เรียกว่าศาลปกครองดำเนินการในการแก้ไขปัญหาในทางบริหารราชการแผ่นดินเพราะจะช่วยควบคุมดูแลให้การปฏิบัติหน้าที่ของเจ้าหน้าที่ของรัฐใช้อำนาจหน้าที่ตามที่กฎหมายบัญญัติไว้อย่างถูกต้องเป็นธรรม

	อย่างไรก็ตามเพื่อให้เกิดความเข้าใจเกี่ยวกับคดีปกครองขอกล่าวต่อไปด้วยว่าในการดำเนินคดีปกครองในศาลปกครองนั้น คนทั่วไปยังอาจจะไม่คุ้นเคยกับระบบวิธีพิจารณาที่เราใช้ ซึ่งเป็นกระบวนพิจารณาที่เรียกว่าระบบไต่สวนมิใช่ระบบกล่าวหาอย่างที่เราพบและคุ้นเคยในกระบวนพิจารณาในทางคดีแพ่งทั่วไปโดยระบบวิธีพิจารณาของคดีปกครองนั้น การแสวงหาข้อเท็จจริงในคดีปกครองจะเป็นหน้าที่ของตุลาการเป็นสำคัญ ทั้งนี้เพื่อให้ได้ข้อเท็จจริงในคดีโดยครบถ้วนโดยจะไม่ติดอยู่กับข้อเท็จจริงเพียงเท่าที่คู่ความซึ่งในคดีปกครองเรียกว่า คู่กรณี นำเสนอหรือกล่าวอ้างเท่านั้นดังนั้นหน้าที่ของตุลาการศาลปกครองจึงถือว่าเป็นผู้มีบทบาทสำคัญในการดำเนินกระบวนพิจารณา โดยตุลาการจะทำหน้าที่ซักถามคู่กรณีและรวบรวมพยานหลักฐาน แต่อย่างไรก็ตามจะต้องควบคู่ไปกับหลักการฟังความสองฝ่ายคือ เปิดโอกาสให้คู่กรณีได้โต้แย้งคัดค้านการนำเสนอหรือกล่าวอ้างของอีกฝ่ายหนึ่งเสมอ ลักษณะสำคัญอีกประการหนึ่งของวิธีพิจารณาคดีของศาลปกครองก็คือกระบวนพิจารณา โดยส่วนใหญ่จะกระทำในรูปของลายลักษณ์อักษรซึ่งจะต่างกับวิธีพิจารณาคดีในทางแพ่ง ซึ่งจะกระทำด้วยการได้ข้อเท็จจริงของคู่กรณีและพยานจากการซักถามพยานและซักค้านกันโดยทนายความต่อหน้าศาล
	ดังนั้นสำนวนคดีในคดีปกครองที่ประกอบไปด้วยพยานหลักฐานอันเป็นเอกสารที่โต้ตอบกันระหว่างคู่กรณีจึงมีความสำคัญอย่างมากต่อกระบวนพิจารณาของศาลและจะมีการสืบพยานบุคคลโดยการซักถามและซักค้านของคู่กรณีต่อหน้าศาลที่น้อยมาโดยในคดีปกครองนั้น คู่กรณีหรือทนายความเพียงแต่มีข้อสังเกตเพิ่มเติมเพียงเท่าที่จะเสริมจากสิ่งที่ปรากฏแล้วในบันทึกสรุปความเห็นโต้แย้งที่เป็นลายลักษณ์อักษร และได้ส่งให้ศาลก่อนล่วงหน้าแล้วเท่านั้น อย่างไรก็ตาม แม้ว่าโดยหลักระบบวิธีพิจารณาคดีปกครองจะเป็นแบบไต่สวน แต่ก็จะมีการนำลักษณะทั่วไปในกระบวนวิธีพิจารณาความแพ่งมาใช้ เช่น การฟ้องคดีต้องเป็นการริเริ่มโดยคู่กรณีมิใช่โดยศาล ศาลจะต้องพิจารณาพิพากษาไปตามกรอบคำฟ้องและคำขอท้ายฟ้องการใช้หลักว่าด้วยการโต้แย้ง การคัดค้านตุลาการ เป็นต้น กระบวนพิจารณาคดีปกครองมุ่งสร้างความสมดุลในความไม่เสมอภาคระหว่างคู่กรณี ระหว่างรัฐและเอกชนด้วยการใช้ระบบไต่สวนที่เน้นบทบาทของตุลาการในการดำเนินกระบวนพิจารณาและการแสวงหาข้อเท็จจริง

ทั้งนี้ เพื่อให้ทราบและมีข้อเท็จจริงในคดีที่สมบูรณ์ถูกต้องครบถ้วน เพราะพยานหลักฐานส่วนใหญ่ที่เกี่ยวข้องกับการใช้อำนาจของฝ่ายบริหารและฝ่ายปกครองจะเป็นลายลักษณ์อักษร และเก็บรักษาที่ฝ่ายเจ้าหน้าที่ของรัฐลักษณะที่แตกต่างจากในคดีแพ่งทั่วไปอีกประการหนึ่งก็คือ ในเรื่องของระยะเวลาในการฟ้องคดีกล่าวคือ ในคดีปกครองโดยปกติจะกำหนดระยะเวลาในการฟ้องคดีไว้สั้นกว่าคดีแพ่ง โดยทั่วไปต้องใช้สิทธิฟ้องร้องภายในเก้าสิบวันนับจากวันที่รู้หรือควรรู้ถึงเหตุแห่งการฟ้องคดีถ้าเป็นคดีพิพาทเกี่ยวกับการกระทำละเมิดทางปกครองหรือสัญญาทางปกครองก็จะต้องฟ้องร้องภายในหนึ่งปีนับแต่วันที่รู้หรือควรรู้ถึงเหตุแห่งการฟ้องคดี แต่จะไม่เกินสิบปีนับแต่วันที่มีเหตุแห่งการฟ้องคดีอย่างไรก็ตามมีข้อยกเว้นที่สำคัญคือ การฟ้องที่เกี่ยวกับการคุ้มครองประโยชน์สาธารณะหรือสถานะของบุคคลอาจยื่นฟ้องเมื่อไรก็ได้ กับอีกกรณีหนึ่งคือ อาจยื่นฟ้องคดีเมื่อพ้นกำหนดเวลาที่กฎหมายกำหนดข้างต้นได้หากศาลเห็นว่าคดีนั้นจะเป็นประโยชน์แก่ส่วนรวม หรือเห็นว่ามีเหตุจำเป็นอย่างอื่นกรณีที่กฎหมายกำหนดระยะเวลาไว้ค่อนข้างสั้นก็ด้วยเหตุที่ว่าข้อพิจารณาในคดีปกครองจะเกี่ยวกับราชการซึ่งเป็นกิจการที่รัฐจะต้องดำเนินการเพื่อคุ้มครองดูแลรักษาประโยชน์ของส่วนรวม หรือประโยชน์สาธารณะนั่นเอง 
	ระบบวิธีพิจารณาคดีปกครองยังมีลักษณะที่สำคัญอีกประการหนึ่งคือ มีการถ่วงดุลการใช้อำนาจระหว่างตุลาการศาลปกครองด้วยกัน เพื่อตรวจสอบความสมบูรณ์ถูกต้องของข้อเท็จจริงและการวินิจฉัยชี้ขาด กล่าวคือ โดยหลักแล้วตุลาการเจ้าของสำนวน จะเป็นผู้มีบทบาทอย่างสำคัญในการแสวงหาและรวบรวมข้อเท็จจริง แต่จะต้องเสนอข้อเท็จจริงนั้น ทั้งต่อตุลาการอื่นที่ประกอบเป็นองค์คณะของตน และต่อตุลาการผู้แถลงคดี ซึ่งเป็นตุลาการอีกคนหนึ่งที่มิใช่ตุลาการในองค์คณะนั้นได้พิจารณาด้วย สำหรับในส่วนของการตัดสินคดีขององค์คณะ ก่อนที่องค์คณะจะลงมติวินิจฉัยตุลาการผู้แถลงคดีก็จะเสนอความเห็น อันเปรียบเสมือนเป็นความเห็นของตุลาการคนเดียวกันหากตนมีหน้าที่ต้องตัดสินคดีเรื่องนั้นตนจะพิจารณาอย่างไร ด้วยเหตุผลประการใด ซึ่งแม้ว่าคำตัดสินขององค์คณะเท่านั้นที่จะถือเป็นคำพิพากษา แต่การให้มีระบบการเสนอ “คำแถลงการณ์” ของตุลาการผู้แถลงคดีต่อองค์คณะเช่นนี้ จะเป็นหลักประกันที่จะทำให้การใช้อำนาจตัดสินคดีขององค์คณะมีความรอบคอบและถูกต้องมากยิ่งขึ้น ทั้งนี้ เพราะหากองค์คณะไม่เห็นด้วยกับคำแถลงการณ์ โดยหลักก็จะต้องแสดงให้เห็นถึงเหตุผลที่หนักแน่นและน่าเชื่อถือมากกว่าเพราะจะมีการเปรียบเทียบข้อวินิจฉัยและเหตุผลของตุลาการผู้แถลงคดีและขององค์คณะได้ง่าย เนื่องจากกฎหมายกำหนดให้มีการพิมพ์เผยแพร่คำพิพากษาขององคณะและคำแถลงการณ์ของผู้แถลงคดีควบคู่กันเสมอ
	ดังนั้น จึงจะต้องคำนึงถึงบริการสาธารณะที่จะต้องต่อเนื่องไม่หยุดชะงัก และไม่อาจปล่อยให้เกิดความไม่แน่นอนด้วยระยะเวลาที่อาจถูกฟ้องร้องเพิกถอนคำสั่งหรือการกระทำได้อย่างไม่มีที่สิ้นสุด ดังได้กล่าวแล้วข้างต้นว่าศาลปกครองเป็นกระบวนการยุติธรรมทางปกครองที่เกิดขึ้นภายหลังจากที่ทุกประเทศในโลกได้จัดตั้งศาลยุติธรรมซึ่งเป็นกระบวนการยุติธรรมทางแพ่งและอาญามาช้านาน เพราะความจำเป็นในการที่จะต้องมีองค์กรที่ทำหน้าที่ควบคุมตรวจสอบการใช้อำนาจรัฐ โดยองค์กรที่เรียกว่าศาลปกครองในขณะนั้นยังไม่มี จนกระทั่งการพัฒนาสังคมของประชาคมโลกมาถึงที่จุดที่เรารับรู้เรื่องของนิติรัฐ (Legal State) 

หรือที่กลุ่มประเทศ Common Law รู้จักในหลักนิติธรรม (Rule of Law) การจัดตั้งองค์กรที่ทำหน้าที่ควบคุมตรวจสอบการใช้อำนาจรัฐโดยองค์กรที่ไม่ว่าจะเรียกว่าศาลปกครองหรือองค์กรอื่นใด เช่น Conseil d’Etat หรือ Council of state จึงเพิ่งเกิดขึ้นในคริสต์ศตวรรษที่ ๑๘ นี้เอง ฝรั่งเศสที่อาจถือได้ว่าเป็นแม่แบบที่สำคัญขององค์กรที่เป็นศาลปกครองก็เพิ่งเริ่มจัดตั้ง Conseil d’Etat เมื่อ ค.ศ.๑๗๙๙ หรือ พ.ศ.๒๓๔๒ นี่เอง แม้ว่าจะดูเหมือนเป็นเวลานานร่วมสองร้อยปีแล้วก็ตาม ดังนั้น หากจะมีคำถามว่า ถ้าเช่นนั้นศาลปกครองใช้หลักกฎหมายปกครองหรือหลักกฎหมายใดในการพิจารณาพิพากษาคดีปกครอง ก็คงมีคำตอบว่า เป็นเช่นเดียวกับเมื่อหลายๆ ร้อยปี ที่จะอธิบายว่าหลักกฎหมายแพ่งและหลักกฎหมายอาญาเกิดขึ้นได้อย่างไรนั่นเอง หลักการคงเป็นอย่างเดียวกับที่ศาลยุติธรรมใช้โดยการกำหนดคุณสมบัติของผู้ที่จะเป็นผู้พิพากษา ตุลาการ และกำหนดวิธีพิจารณาคดี ที่สอดคล้องกับลักษณะของคดีแพ่งและคดีอาญา ผู้พิพากษาจะทำหน้าที่ชี้ขาดคดีที่เกิดขึ้น และวางหลักกฎหมายแพ่งและหลักกฎหมายอาญาขึ้น จนถึงระยะเวลาหนึ่งก็ได้สกัดหลักกฎหมายดังกล่าวบัญญัติขึ้นในรูปของประมวลกฎหมายแพ่งและกฎหมายอาญาเช่นที่ประเทศเราและประเทศในกลุ่ม Civil law ใช้อยู่ทุกวันนี้ ดังนั้นเมื่อเราพูดถึงหลักกฎหมายปกครองก็คงอยู่ในลักษณะและวิธีการอย่างเดียวกับเมื่อในอดีตของศาลยุติธรรม นั่นคือ เป็นหน้าที่ที่สำคัญของศาลปกครองที่จะต้องทำหน้าที่วางและสร้างหลักกฎหมายปกครองให้เกิดขึ้น ทั้งนี้ ภายในกรอบของบทบัญญัติรัฐธรรมนูญและกฎหมายลายลักษณ์อักษรต่างๆ ที่รัฐสภาได้ตราขึ้น ด้วยเหตุนี้ภารกิจของตุลาการศาลปกครอง จึงมิได้มีหน้าที่เพียงการตีความบทบัญญัติของกฎหมายลายลักษณ์อักษรที่กำหนดขึ้นเพื่อให้หน่วยงานหรือเจ้าหน้าที่ของรัฐใช้อำนาจเท่านั้น หากแต่ยังต้องมีส่วนที่จะอุดช่องว่างของกฎหมายและสร้างหลักกฎหมายทั่วไป (General principle of law) ซึ่งเป็นหลักกฎหมายปกครองเพื่อให้สอดคล้องและเหมาะสมกับระบบการปกครอง รวมทั้งสังคมและวัฒนธรรมกับประเทศของเราอีกด้วย สิ่งเหล่านี้ก็เป็นสิ่งที่ประเทศในกลุ่ม Civil law ซึ่งก็เป็นประเทศที่มีกฎหมายลายลักษณ์อักษรในรูปของประมวลกฎหมายปฏิบัติอยู่ทั่วไป
	เนื่องในโอกาสครบรอบห้าปีที่ศาลปกครองได้เปิดทำการ จึงได้ถือโอกาสนี้จัดทำหนังสือ “กว่าจะมาเป็น...ศาลปกครอง” นี้ขึ้นโดยได้พยายามเล่าถึงประวัติความเป็นมาของศาลปกครองไทยตั้งแต่ช่วงเวลาแรก ในรัฐสมัยพระบาทสมเด็จพระจุลจอมเกล้าเจ้าอยู่หัว รัชกาลที่ ๕ จนถึงรัชกาลปัจจุบัน อย่างน้อยเพื่อประโยชน์สำหรับบุคคลทั่วไปที่จะไปใช้ศึกษาและเข้าใจบทบาทและภารกิจของศาลปกครองให้ดียิ่งขึ้น
	และขอถือโอกาสขอบคุณท่านตุลาการ ข้าราชการ และเจ้าหน้าที่ของศาลปกครองและสำนักงานศาลปกครองทุกท่านที่ได้ร่วมกันจัดทำหนังสือประวัติศาสตร์นี้

รูปภาพ ภาพลายเซ็นศาสตราจารย์ ดร. อักขราทร จุฬารัตน
(ศ.ดร. อักขราทร จุฬารัตน)
ประธานศาลปกครองสูงสุด
๙ มีนาคม ๒๕๔๙ 

สารบัญ 


  
    	บทที่ ๑ ระบอบกฎหมายและระบบการศาลของไทยก่อนการปฏิรูปกฎหมายในสมัยรัชกาลที่ ๕
    	๑๙
  

  
    	อิทธิพลของคัมภีร์พระธรรมศาสตร์ในกฎหมายไทย
    	๒๕
  

  
    	อิทธิพลของการปกครองในระบบศักดินา
    	๒๗
  

  
    	ระบบการศาลไทยสมัยโบราณ 
    	๒๙
  

  
    	รูปแบบการพิจารณาคดีเกี่ยวกับการกระทำของเจ้าหน้าที่ของไทยสมัยก่อน 	
    	๓๑ 
  

  
    	อิทธิพลของต่างประเทศต่อการเปลี่ยนแปลงระบบกฎหมายไทย 	
    	๓๘ 
  

  
    	บทบาทของกลุ่มขุนนางต่อการเปลี่ยนแปลงระบบการเมืองการปกครอง 	
    	๔๔ 
  

  
    	บทที่ ๒ วิวัฒนาการศาลปกครองในช่วงเปลี่ยนแปลงการเมืองการปกครองและระบบกฎหมาย 	
    	๔๙ 
  

  
    	การจัดตั้งที่ปรึกษาราชการแผ่นดินหรือเคาน์ซิลออฟสเตดในประเทศไทย 	
    	๕๓ 
  

  
    	ปัญหาของการจัดตั้งที่ปรึกษาราชการแผ่นดินในรัชสมัยพระบาทสมเด็จพระจุลจอมเกล้าเจ้าอยู่หัว 	
    	๗๘ 
  

  
    	ผลกระทบจากคำกราบบังคมทูลความเห็นจัดการเปลี่ยนแปลงราชการแผ่นดินของขุนนาง	 	
    	๘๐ 
  

  
    	เสนาบดีสภา 	
    	๘๔ 
  

  
    	รัฐมนตรีสภา 	
    	๘๗ 
  

  
    	การปฏิรูปการศาล 	 
    	๙๓
  

  
    	การพิจารณาข้อพิพาทที่เกี่ยวข้องกับเจ้าหน้าที่รัฐภายหลังการปฏิรูปการศาล 	
    	๙๖ 
  

  
    	การปฏิรูประบบกฎหมายไทย 	
    	๑๐๒ 
  

  
    	บทที่ ๓ วิวัฒนาการศาลปกครองไทยภายหลังการเปลี่ยนแปลงระบอบการปกครอง 	
    	๑๐๙ 
  

  
    	การวางรากฐานกฎหมายปกครองในประเทศไทย 	
    	๑๑๓ 
  

  
    	การจัดตั้งศาลปกครองในรูปแบบคณะกรรมการกฤษฎีกา 	
    	๑๒๐ 
  

  
    	การจัดองค์กรและอำนาจหน้าที่ของคณะกรรมการกฤษฎีกา 	
    	๑๒๒ 
  

  
    	การพัฒนาคณะกรรมการกฤษฎีกาเพื่อทำหน้าที่เป็นองค์กรวินิจฉัยข้อพิพาททางปกครอง 	
    	๑๒๓ 
  

  
    	การจัดตั้งคณะกรรมการเรื่องราวร้องทุกข์ 	
    	๑๒๕ 
  

  
    	แนวทางพัฒนาองค์กรตุลาการเพื่อพิจารณาคดีปกครอง 	
    	๑๒๘ 
  

  
    	การจัดตั้งคณะกรรมการวินิจฉัยร้องทุกข์ 	
    	๑๓๑

    	 อำนาจหน้าที่และการจัดองค์กรของคณะกรรมการวินิจฉัยร้องทุกข์ 
    	๑๓๖ 
  

  
    	ผลงานของคณะกรรมการวินิจฉัยร้องทุกข์ 
    	๑๔๐ 
  

  
    	ความพยายามและอุปสรรคในการพิจารณาคดีปกครองในรูปแบบคณะกรรมการ 
    	๑๔๒ 
  

  
    	การเลือกระบบศาลปกครองไทย 
    	๑๔๔ 
  

  
    	ปัญหาการเลือกระบบศาลคู่หรือระบบศาลเดี่ยว 
    	๑๔๔ 
  

  
    	ข้อโต้แย้งเรื่องระบบศาลเพื่อนำไปสู่การจัดตั้งศาลปกครองไทย 
    	๑๔๖ 
  

  
    	การพัฒนาคณะกรรมการวินิจฉัยร้องทุกข์เพื่อจัดตั้งเป็นศาลปกครอง 
    	๑๕๐ 
  

  
    	ระบบศาลปกครองที่ได้รับการยอมรับโดยรัฐธรรมนูญแห่งราชอาณาจักรไทย พุทธศักราช ๒๕๔๐ 
    	๑๖๐ 
  

  
    	บทที่ ๔ การจัดตั้งศาลปกครองตามพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ 
    	๑๖๑ 
  

  
    	การเตรียมการจัดตั้งศาลปกครองตามรัฐธรรมนูญแห่งราชอาณาจักรไทย พุทธศักราช ๒๕๔๐ 
    	๑๖๕ 
  

  
    	โครงสร้างศาลปกครอง 
    	๑๖๖
  

  
    	 ๑. ศาลปกครองชั้นต้น 
    	๑๖๗ 
  

  
    	๒. ศาลปกครองสูงสุด 
    	๑๖๙ 
  

  
    	๓. ตุลาการศาลปกครอง 
    	๑๖๙ 
  

  
    	๔. สำนักงานศาลปกครอง 
    	๑๗๒ 
  

  
    	๕. ข้าราชการฝ่ายศาลปกครอง 
    	๑๗๔ 
  

  
    	การจัดตั้งสำนักงานศาลปกครอง 
    	๑๘๖ 
  

  
    	การสรรหาตุลาการศาลปกครองเพื่อเปิดทำการศาลปกครอง 
    	๑๗๙ 
  

  
    	๑. การสรรหาตุลาการในศาลปกครองสูงสุด 
    	๑๗๙ 
  

  
    	๒. การสรรหาตุลาการศาลปกครองชั้นต้น 
    	๑๘๒ 
  

  
    	ศาลปกครองที่เปิดดำเนินการ 
    	๑๘๖ 
  

  
    	ศาลปกครองในปัจจุบัน 
    	๑๙๐ 
  

  
    	๑. การสรรหาตุลาการในศาลปกครองสูงสุด 
    	๑๗๙ 
  

  
    	๒. การสรรหาตุลาการศาลปกครองชั้นต้น 
    	๑๘๒ 
  

  
    	ศาลปกครองที่เปิดดำเนินการ 
    	๑๘๖ 
  

  
    	ศาลปกครองในปัจจุบัน 
    	๑๙๐ 
  

  
    	๑. อำนาจพิจารณาพิพากษาของศาลปกครอง 
    	๑๙๐ 
  

  
    	๒. กระบวนการพิจารณาคดีในศาลปกครอง 
    	๑๙๔ 
  

  
    	บทที่ ๕ ศาลปกครองไทยสู่ยุคเวทีสากล 
    	๒๐๕ 
  

  
    	บทสรุป 
    	๒๑๖ 
  

  
    	ภาคผนวก 
    	๒๑๗ 
  

  
    	บรรณานุกรม 
    	๓๙๕








หน้า 17




  กว่าจะมาเป็น...ศาลปกครอง 

รูปภาพ ภาพของศาลปกครอง

รูปภาพ ภาพค้อนในการใช้พิจารณาคดีในชั้นศาล

  บทที่ ๑ ระบบกฎหมายและระบบการศาลของไทย
ก่อนการปฏิรูปกฎหมายในสมัยรัชกาลที่ ๕ 

[image: p20]
พระที่นั่งสุทไธสวรรย์
รูปภาพ ภาพพระที่นั่งสุทไธสวรรย์

[image: p21] 
พระบาทสมเด็จพระจอมเกล้าเจ้าอยู่หัว
รูปภาพ ภาพพระบาทสมเด็จพระจอมเกล้าเจ้าอยู่หัว

[image: p22] 
รูปภาพ ภาพกฎหมายตราสามดวง ระบบกฎหมายและระบบการศาลไทย
ก่อนการปฏิรูปกฎหมายในสมัยรัชกาลที่ ๕

    	❧ 	อิทธิพลของคัมภีร์พระธรรมศาสตร์ในกฎหมายไทย
❧ 	อิทธิพลของการปกครองในระบบศักดินา
❧ 	ระบบการศาลไทยสมัยโบราณ
❧ 	รูปแบบการพิจารณาคดีเกี่ยวกับการกระทำ

	ของเจ้าหน้าที่ของไทยสมัยก่อน
❧ 	อิทธิพลของต่างประเทศต่อการเปลี่ยนแปลง

	ระบบกฎหมายไทย
❧ 	บทบาทของกลุ่มขุนนางต่อการเปลี่ยนแปลง

	ระบบการเมืองการปกครอง

[image: p24] 
รูปภาพ ภาพตราสัญลักษณ์ศาลปกครอง และตัวอักษรภาษาไทย
มีข้อความว่าศาลปกครองและมีภาษาอังกฤษข้อความว่า THE ADMINISTRATIVE COURT

บทที่ ๑ ระบบกฎหมายและระบบการศาลไทย

ก่อนการปฏิรูปกฎหมายในสมัยรัชกาลที่ ๕

	ก่อนจะมีการปฏิรูประบบกฎหมายและระบบการศาลในรัชสมัยพระบาทสมเด็จพระจุลจอมเกล้าเจ้าอยู่หัวนั้นกฎหมายไทยอยู่ภายใต้ระบบกฎหมายจารีตประเพณีมาช้านานและได้รับการสังคายนารวบรวมเป็นกฎหมายตราสามดวงในสมัยรัตนโกสินทร์ กฎหมายตราสามดวงจึงเป็นที่ยอมรับทั่วไป เนื่องจากถือได้ว่าเป็นกฎหมายที่มีความต่อเนื่องมาตั้งแต่ครั้งสมัยกรุงศรีอยุธยา๑ซึ่งพระบาทสมเด็จพระพุทธยอดฟ้าจุฬาโลกได้โปรดเกล้าฯ ให้ชำระจากกฎหมายที่ตกทอดมาตั้งแต่ครั้งกรุงศรีอยุธยา โดยได้รวบรวมกฎหมายที่อยู่กระจัดกระจายอยู่ในเวลานั้นและชำระกฎหมายให้ถูกต้องยิ่งขึ้นภายในปี พ.ศ.๒๓๔๗ ๒อิทธิพลสำคัญที่ส่งผลกระทบต่อระบบกฎหมายไทยโบราณอยู่ ๒ ประการ คือ



  ๑. อิทธิพลของพระคัมภีร์พระธรรมศาสตร์ในกฎหมายไทย และ
๒. อิทธิพลของการปกครองในระบบศักดินา
อิทธิพลของคัมภีร์พระธรรมศาสตร์ในกฎหมายไทย
	มีหลักฐานปรากฏชัดเจนว่าไทยได้รับคัมภีร์พระธรรมศาสตร์มาเป็นหลักกฎหมายตั้งแต่สมัยสุโขทัย ดังจะเห็นได้จากศิลาจารึกหลักที่ ๓๘ หรือกฎหมายลักษณะโจร ที่กล่าวว่า 
	“อนึ่งไซร้แม้นผู้ใด...ใหญ่ สูวาวจะข ส่งคืนข้าท่าน และไว้...เลยว่าท่านจัก...ด้วยในขนาน ในราชศาสตร์ ธรรมศาสตร์ และท่านจัดสอดสินไหม ดุจดังขโมยอันลักคบท่าน แลไป่ทันเอาออกจากเมืองนั้นแล”

	ในระบบกฎหมายดังกล่าวได้มีการพัฒนาต่อเนื่องตลอดสมัยอยุธยา และจนถึงสมัยรัตนโกสินทร์ตอนต้นที่มีการสังคายนากฎหมายตราสามดวง ซึ่งเป็นกฎหมายที่ทำการชำระกฎหมายที่เคยใช้อยู่แต่เดิมในสมัยอยุธยามาเข้าไว้ด้วยกันและใช้สืบต่อกันมาจนถึงสมัยพระบาทสมเด็จพระจุลจอมเกล้าเจ้าอยู่หัว

   


  
    	 ๑ ร.แลงกาต์, ประวัติศาสตร์กฎหมายไทย เล่ม ๑ พิมพ์ครั้งที่ ๑ (กรุงเทพ: ไทยวัฒนาพานิช. ๒๕๒๖), หน้า ๑๙-๒๖.
๒ข้อสังเกตประการหนึ่งคือปีที่ประเทศไทยมีกฎหมายฉบับมาตรฐานประกาศใช้ ภายหลังจากการสังคายนากฎหมายในรัชสมัย  ของพระบาทสมเด็จพระพุทธยอดฟ้าจุฬาโลก เมื่อ พ.ศ.๒๓๔๗ นี้เป็นปีเดียวกับที่ประเทศฝรั่งเศสเพิ่งผ่านพ้นการปฏิวัติใหญ่  ในประเทศฝรั่งเศส และสมเด็จพระเจ้าจักรพรรดินโปเลียนเพิ่งจัดทำประมวลกฎหมายแพ่งฉบับสมบูรณ์สำเร็จเป็นฉบับแรก

เรียกว่า Napoleon Code ในปี ค.ศ.๑๘๐๔

	กฎหมายตราสามดวง มีองค์ประกอบสำคัญ สามส่วนคือ ส่วนแรก พระธรรมศาสตร์ ส่วนที่สองเป็นบทบัญญัติกำหนดสิทธิและหน้าที่ของบุคคลทั้งทางแพ่ง และทางอาญา และส่วนที่สามคือ พระราชศาสตร์เป็นส่วนที่ต่อท้ายอันหมายถึงพระบรมราชวินิจฉัยในอรรถคดีของบุรพกษัตริย์ที่รวบรวมเก็บไว้      โดยมีโบราณราชนิติว่าพระบรมราชวินิจฉัยที่บรมกษัตริย์ในยุคหลังจะทรง



  
    	[image: sanpokkrong-p26]

รูปภาพ 

ภาพกฎหมายตราสามดวง 


  




ยอมรับเป็นกฎหมายนั้นต้องปรากฎว่ามีคุณลักษณะสอดคล้องด้วยพระธรรมศาสตร์ และหลักธรรมวินิจฉัยในครั้งนั้นด้วย๓ 

	อิทธิพลของพระธรรมศาสตร์นี้เองทำให้ระบบกฎหมายของไทย	แตกต่างจาก	ระบบกฎหมายของตะวันตก ที่มีลักษณะเน้นการแบ่งแยกประเภทกฎหมายตาม	ลักษณะของความผิด หรือ สิทธิหน้าที่ของบุคคลในสังคม เป็นกฏหมายแพ่ง หรือกฎหมาย	อาญา หรือกฎหมายครอบครัว เป็นต้น เนื่องจากระบบกฎหมายของไทยในสมัยโบราณนั้นเน้นในการพิพากษาคดีเช่นเดียวกับระบบกฎหมายฮินดู ลักษณะของการกำหนดความผิดหรือแนวทางของกฎหมายจึงเน้นไปที่การควบคุมผู้พิพากษาหรือตุลาการผู้ใช้กฎหมายบังคับแก่บุคคลในสังคมมากกว่า ดังที่ ร.แลงกาต์ให้ข้อสังเกตในเรื่องนี้ไว้ว่า 

	“การแบ่งแยก (กฎหมายเก่า) ออกเป็นลักษณะต่างๆ นี้ มีมูลเค้าเดิมอยู่ในธรรมสัตถัม ซึ่งนักนิติศาสตร์มอญเรียบเรียงขึ้น
โดยนักนิติศาสตร์มอญนั้นได้รับเอาการแบ่งนี้มาจากคัมภีร์พระธรรมศาสตร์ของฮินดูอีกทอดหนึ่งก่อนแล้ว นักนิติศาสตร์ฮินดูมิได้จัดวางลำดับในกฎหมายทำนองเดียวกับศาตราจารย์กฎหมายในปัจจุบัน...แต่นักนิติศาสตร์ฮินดูได้มีความเพ่งเล็งไปในอีกแง่หนึ่งต่างจากศาสตราจารย์กฎหมายสมัยนี้เพ่งเล็งคือ เพ่งเล็งไปในแง่ของการเป็นผู้พิพากษาอรรถคดี”๔ 

 
  
    	๓ คณะกรรมการจัดงานวันเถลิงถวัลย์ราชสมบัติครบ ๑๐๐ ปี ในพระบาทสมเด็จพระจุลจอมเกล้าเจ้าอยู่หัว
กระทรวงยุติธรรม,การปฏิรูประบบกฎหมายและการศาลในรัชสมัยพระบาทสมเด็จพระจุลจอมเกล้าเจ้าอยู่หัว
พระปิยมหาราช ๑-๒
(กรุงเทพฯ: โรงพิมพ์สำนักทำเนียบนายกรัฐมนตรี, ๒๕๑๑), หน้า ๓.

๔ ร.แลงกาต์, ประวัติศาสตร์กฎหมายไทย เล่ม๑,หน้า ๕๓.










หน้า 27

อิทธิพลของการปกครองในระบบศักดินา


	การปกครองของชุมชนในอาณาจักรไทยสมัยโบราณเมื่อมีจำนวนราษฎรมากขึ้น และโครงสร้างของชุมชนซับซ้อน และมีการนำลัทธิเทวราชามาปรับใช้ในการปกครองของไทยในสมัยอยุธยา จึงเริ่มมีการแบ่งสรรจำนวนราษฎรเพื่อความสะดวกในการปกครอง ในระบบศักดินา๕สภาพการปกครองของคนไทยในสมัยโบราณว่ามีการอยู่ร่วมกันเป็นกลุ่มย่อยและต่างมีชนชั้นปกครองและชนชั้นล่างอยู่ในสังคม และมีชนชั้นปกครองสูงควบคุมดูแลลดหลั่นกันขึ้นไป





[image: p27-1]
ตราสามดวง

รูปภาพ ภาพตราสามดวงประกอบไปด้วยจากซ้ายไปขวาหนึ่งตราพระราชสีห์ประจำตำแหน่งของสมุหนายก 
สองตราพระคชสีห์ประจำตำแหน่งสมุหพระกลาโหม สามตราบัวแก้วประจำตำแหน่งกรมท่าโกษาธิบดี

	รูปภาพ

ภาพศิลาจารึกหลักที่ ๑








	
	การร้องเรียนเรื่องความเดือดร้อนของพลเมืองต่อผู้ปกครองในสมัยโบราณของไทย	จึงอยู่ในรูปแบบของการร้องทุกข์ ดังเช่นที่เราทราบกันถึงระบบการร้องทุกในสมัยพ่อขุนรามคำแหง ตามหลักฐานในศิลาจารึกหลักที่ ๑



	ต่อมาการพิจารณาคดีในสมัยอยุธยาเกี่ยวกับการร้องเรียนของประชาชนต่อผู้ปกครอราษฎรจำต้องร้องเรียนความเดือดร้อนดังกล่าวต่อเจ้าขุนมูลนายที่ตนสังกัดอยู่เป็นลำดับชั้นไป เพราะราษฎรทั่วไปจะมีหน้าที่ต้องเป็น ไพร่สักเลก มีสังกัดเจ้าขุนมูลนายกันส่วนใหญ่เวลามีเรื่องร้องเรียนจึงใช้วิธีร้องเรียนต่อเจ้าขุนมูลนายที่ตนสังกัดเพื่อขอให้ทำการชำระคดีความ และหากมีความเดือดเนื้อร้อนใจต้องการจะร้องเรียนต่อผู้ปกครองสูงสุด คือ พระมหากษัตริย์ ก็จะสามารถกระทำได้ โดยผ่านเจ้าขุนมูลนายที่ตนสังกัดทั้งนี้ปรากฏตามพระราชกำหนดเก่า มาตรา ๑๕ ความว่า




  
    	๕แสวง บุญเฉลิมวิภาส,ประวัติศาสตร์กฎหมายไทยThe Thai Legal Hestory,พิมพ์ครั้งที่ ๒ (กรุงเทพฯ: วิญญูชน, ๒๕๔๓), หน้า ๖๕-๖๖.

“...ราษฎรทั้งปวงมีความแค้นเคืองเดือดร้อนด้วยประการใด ๆ แลจะทำฎีกาให้มุนนายอนาประชาบาลทูลเกล้าทูลกระหม่อมถวาย.....แลให้นายนำเอาใบฎีกาซึ่งจะทูลเกล้าฯถวายนั้น ให้เอาเจรจาด้วยสมุหนายข้างฝ่ายพลเรือน ถ้าฝ่ายทหารไซร้ให้เจรจาด้วยสมุหกลาโหมว่าชอบให้เอากราบทูลพระกรุณาฯ.....” ๖
	ทั้งนี้ยังมีกฎหมายตราสามดวงที่เพิ่มเติมเกี่ยวกับการทำหน้าที่โดยมิชอบของเจ้าขุนมูลนายที่มีหน้าที่ดูแลความเป็นอยู่ ทุกข์สุขของบ่าวไพร่ ที่อยู่ในสังกัดถ้าปล่อยปละละเลยย่อมมีโทษ และสามารถทูลเกล้าฯ ถวายฎีกาต่อพระมหากษัตริย์ เพื่อขอพิจารณาเรื่องดังกล่าวได้ทันที ตามมาตราของพระราชกำหนดเก่า ความว่า
	“ด้วยทรงพระกรุณาตรัสเหนือเกล้าฯ สั่งว่าถ้าอนาประชาราษฎร มีคดีสิ่งใดให้ร้องฟ้องแก่มูลนายประชาบานๆ มิเอาธุระจึ่งให้ฟ้องแก่ลูกขุน ณ ศาลาๆ มิเอาธุระจึ่งให้ฟ้องแก่หัวหมื่นมหาดเล็กๆ มิเอาธุระจึ่งให้ทำฎีกาทูลเกล้าฯถวาย
	ถ้าผู้ใดมิได้กระทำตามพระราชกำหนด ให้เอาตัวลงพระราชอาณาเฆี่ยนสามยกแล้วให้คืนใบฎีกาแลส่งตัวให้แก่มูลนายมัน”๗
ดังนั้น การฟ้องร้องคดีความของไทยในสมัยก่อนจึงขึ้นอยู่กับระบบศักดินาที่ตนมีสังกัดเป็นผู้พิจารณาคดีที่เกิดขึ้น


	แต่กระนั้นในระบบกฎหมายไทยโบราณหลังจากมีการรวบรวมกฎหมายลักษณะต่างๆ เข้าด้วยกันแล้วก็ได้มีการวางมูลบทความผิดให้แตกต่างกันระหว่าง “หลวง” กับ “ราษฎร์” กล่าวคือ เรื่องที่เป็นเรื่อง “หลวง” เป็นเรื่องเกี่ยวกับพระราชอำนาจในการปกครองแผ่นดินและเรื่องที่เป็น “ราษฎร์” คือเรื่องระหว่างราษฎร์ด้วยกัน ดังจะเห็นได้จากเริ่มมีแนวความคิดในการแยกประเภทความผิดระหว่างอาญาหลวงกับอาญาราษฎร์ คือ อาญาหลวงเป็นเรื่องกระทำความผิดต่อหลวงดังคำปรารภบางตอนว่า “...อันว่าบุคคลทรยศต่อพระมหากษัตริย์เจ้า.....และประทุศร้ายเบียดบังลอบลักส่วนสัตภัยา.....” และกฎหมายบางมาตรากำหนดบทบัญญัติความผิดของเจ้าพนักงานทุจริตที่กระทำการให้ประชาชนได้รับความเดือดร้อนเสียหาย ดังมีความว่า

	“มาตราหนึ่ง มีพระราชโองการ พระราชบัญญัติ พระราชกำหนดกฎหมาย ตั้งแง่ไว้ประการใดให้กระทำตาม ถ้าผู้ใดมิได้กระทำตาม ทำนอกทำเหนือพระราชโองการ พระราชบัญญัติ พระราชกำหนดกฎหมายก็ดี







  
    	๖ กรมศิลปากร, เรื่องกฎหมายตราสามดวง,พิมพ์ครั้ง ๑ (กรุงเทพฯ: กรมศิลปากร ๒๕๒๑), 
หน้า ๖๒๔-๖๒๕.
๗ เรื่องเดียวกัน, หน้า ๖๒๙-๖๓๐.

แลทะนงศักดิ์ว่าตนมียศถาศักดิ์คุมพวกพ้องบ่าวไพร่ไป ฉุดคร่าอาข้าคนบ่าวไพร่ลูกเมียท่านมาโบยตีจองจำโดยพลการเองก็ดี ท่านว่าผู้นั้นละเมิดให้ลงโทษ...”๘

	ดังนั้น จะเห็นได้ว่าแนวความคิดเกี่ยวกับการควบคุมให้เจ้าหน้าที่ของรัฐกระทำการภายใต้ขอบเขตของกฎหมายและสามารถได้รับการตรวจสอบการกระทำโดยให้ประชาชนร้องเรียนการกระทำดังกล่าวต่อผู้มีอำนาจพิจารณาพิพากษา แนวความคิดดังกล่าวมีวิวัฒนาการและรูปแบบฝังรากอยู่ในระบบกฎหมายไทยมาตั้งแต่สมัยโบราณ

ระบบการศาลไทยโบราณ

	ระบบของศาลไทยตามระบบกฎหมายโบราณมีความแตกต่างจากระบบศาลในปัจจุบันเป็นอย่างมาก ประการแรกในส่วนของความหมายคำว่า “ศาล” ในกฎหมายไทยโบราณหรือกฎหมายตราสามดวงต่างจากความหมายของ “ศาล” ที่ทำหน้าที่พิพากษาคดีอย่างเช่นในปัจจุบัน แต่ “ศาล” หรือ “ตระลาการ” ในกฎหมายไทยสมัยโบราณหมายถึงหน่วยงานที่ทำหน้าที่ในการชำระคดีความอย่างเดียวคือ ผู้ทำหน้าที่รวบรวมพยานหลักฐานสืบสวนไต่ถามจนเสร็จสิ้นเพียงอย่างเดียว แต่ตระลาการนี้จะไม่มีหน้าที่เกี่ยวกับการชี้ขาดโทษถูกผิด หรือมีอำนาจในการปรับบทลงโทษผู้กระทำความผิดในคดีแต่อย่างใด
	กระบวนการพิจารณาคดีในสมัยโบราณนั้นเมื่อ “ศาล” หรือ “ตระลาการ” ได้ทำการพิจารณาคดีสืบสวนพยานหลักฐานต่างๆ เสร็จสิ้นแล้ว จะส่งสำนวนไปให้ “ลูกขุน” ตัดสินคดีว่าฝ่ายไหนแพ้ชนะโดยจะต้องมีเจ้าหน้าที่อีกผู้หนึ่ง เป็นผู้ทำหน้าที่วางบทลงโทษที่เรียกว่า “ผู้ปรับ” อันหมายถึงบุคคล ผู้ทำหน้าที่นำกฎหมายตราสามดวงมาปรับแก่คดี ซึ่งบุคคลที่จะเป็นผู้ปรับได้นั้นมี ๒ คนจะดำรงตำแหน่ง “พระเกษม” และ “พระไกรสี” ดังที่ปรากฏอยู่ในท้ายพระราชปรารภของกฎหมายตราสามดวงที่ว่า    “...ถ้าพระเกษมพระไกรสีเชิญพระสมุดพระราชกำหนดบทพระอัยการออกมาพิพากษากิจคดีใดๆ ลูกขุนทั้งปวงมิเห็นปิดตราพระราชสีห์ พระคชสีห์ บัวแก้ว ทั้งสามดวงนี้ไซร้ อย่าได้เชื่อฟังเอาเป็นอันขาดที่เดียว”

	“ศาล” ในระบบกฎหมายไทยโบราณจึงเป็นหน่วยงานที่ขึ้นอยู่กับกรมต่างๆ และพิจารณาเฉพาะคดีที่เกี่ยวข้องกับผู้คนที่อยู่ในสังกัดกรมนั้นๆ ดังนั้น จึงมีศาลอยู่ตามสังกัดหน่วยงานต่างๆ หลายหน่วยงานด้วยกัน คดีที่จะขึ้นศาลต่างๆ ก็พิจารณาตามสังกัดของผู้คนที่มีคดีความ คดีที่จะขึ้นศาลกรมวังนี้ส่วนมากเป็นคดีที่ประชาชนฟ้องร้องกันเอง


  
    	๘ บวรศักดิ์ อุวรรณโน, คำอธิบายกฎหมายมหาชน เล่ม ๒,พิมพ์ครั้งที่ ๑ (กรุงเทพฯ: นิติธรรม, ๒๕๓๗), 
หน้า ๖๑-๖๒.

ส่วนคดีอุกฉกรรจ์นั้นก็จะฟ้องร้องที่ศาลกรมเมืองหรือที่เรียกว่า ศาลกรมพระนครบาล นอกจากนั้นคดีที่เกิดขึ้นในหน้าที่ราชการกรมใดจะมีศาลกรมนั้นพิจารณา เช่น ศาลกรมนา พิจารณาความเกี่ยวข้องที่นา โคกระบือและศาลกรมคลังบังคับคดีพระราชทรัพย์หลวง ครั้นเมื่อมีการค้าขายกับชาวต่างประเทศพนักงานเจ้าท่าในกรมคลังได้รับหน้าที่ติดต่อรับรองชาวต่างประเทศก็ได้มีศาลกรมท่าขึ้นมาดำเนินคดีเกี่ยวกับคนต่างชาติอีกในส่วนของการพิจารณาพิพากษาคดีต่างๆ ของศาลนั้น เมื่อมีการฟ้องร้องจะต้องไปยื่นต่อกรมรับฟ้อง ไม่ว่าจะเป็นคดีแบบใดก็ตาม เมื่อกรมรับฟ้องรับแล้ว จะเสนอไปยังลูกขุน ณ กรมลูกขุน ซึ่งเป็นอีกกรมหนึ่งต่างหากเมื่อลูกขุนตรวจฟ้องแล้วเห็นว่าเป็นฟ้องก็จะพิเคราะห์ว่าฟ้องนั้นเป็นเรื่องที่จะต้องให้ศาลไหนชำระ ก็จ่ายฟ้องไปที่ศาลนั้นแล้วมีลูกขุน ณ ศาลหลวงเป็นผู้พิพากษาคดีที่สืบพยานเสร็จสำนวนแล้วเพื่อชี้ขาดว่า ฝ่ายใดผิดอีกชั้นหนึ่ง๙ ในช่วงระยะเวลาก่อนที่จะมีการแก้ไขกฎหมายในสมัยจัดตั้งกระทรวงยุติธรรม มีศาลมากถึงจำนวน ๑๖ ศาลด้วยกัน๑๐

	แต่การพิจารณาคดีในช่วงระยะเวลาดังกล่าวแม้จะมีถ้อยคำว่า “อุทธรณ์” อันหมายถึงการร้องขอให้พิจารณาทบทวนต่อศาลใหม่ ก็มิได้หมายความถึงการดำเนินกระบวนการพิจารณาคดีให้มีการพิจารณาพิพากษาทบทวนคดีใหม่ดั่งเช่นในปัจจุบันเพราะหลักการพิจารณาพิพากษาอรรถคดีของไทยตามกฎหมายตราสามดวงนั้น ถือความศักดิ์สิทธิ์ของพระธรรมศาสตร์ ที่บัญญัติไว้ในตอนต้นของกฎหมายที่ได้นำมาใช้ในการพิจารณาพิพากษาคดี การ “อุทธรณ์” ตามระบบกฎหมายเดิมนั้นจึงหมายความเฉพาะกระบวนการร้องเรียนกล่าวโทษผู้พิพากษา โดยกล่าวหาว่า “ผู้พิพากษากระทำผิดหน้าที่ พิพากษาคดีโดยไม่เป็นธรรม” เท่านั้น


	ระบบอุทธรณ์ของกฎหมายไทยโบราณจึงมิใช่เป็นลักษณะอุทธรณ์แบบสองชั้นศาล แต่ในความหมายของตะวันตกจะมีลักษณะเป็นระบบศาลชั้นเดียว เนื่องจากการอุทธรณ์ในความหมายของระบบกฎหมายไทยโบราณคือการอุทธรณ์การกระทำของตัว “ตระลาการ” ที่พิจารณาคดีนั่นเอง ซึ่งศาสตราจารย์ ร.แลงกาต์ เคยกล่าวถึงเรื่องนี้ไว้ว่า

	“...กฎหมายเก่าของไทยมีลักษณะอันปรากฏมีอยู่เหมือนกับในกฎหมายเก่าประเทศอื่นอีกข้อหนึ่ง คือ ไม่มีการฟ้องชั้นอุทธรณ์ตามที่เราเข้าใจ คำว่าอุทธรณ์ในสมัยปัจจุบันเป็นการฟ้องร้องต่อศาลสูงให้ผู้พิพากษาคณะใหม่วินิจฉัยตัดสินคดีอีกครั้งหนึ่ง


  
    	๙  กระทรวงยุติธรรม, วัฒนธรรมทางการศาล, (พระนคร: โรงพิมพ์ตีรณสาร ๒๔๙๗), หน้า ๒๒-๒๓.
๑๐ ศาลทั้ง ๑๖ ได้แก่ ศาลนครบาล ศาลแพ่งเกษม ศาลแพ่งกลาง ศาลกรมวัง ศาลอาญานอก ศาลอุทธรณ์ กรมมหาดไทย ศาลกรมนาศาลกรมท่ากลาง ศาลกรมท่าซ้าย ศาลกรมท่าขวา ศาลต่างประเทศ ศาลราชตระกูล ศาลมรดก ศาลสรรพากร ศาลธรรมการ และศาลฎีกา 

แต่ตามกฎหมายเก่า คำชี้ขาดของลูกขุนเป็นคำพิพากษาเด็ดขาด การฟ้องร้องที่เรียกว่าอุทธรณ์ในกฎหมายเก่า หาเป็นการอุทธรณ์ตามที่เข้าใจกันในเวลานี้ไม่แต่เป็นการฟ้องกล่าวโทษผู้พิพากษาความโดยกล่าวหาว่าผู้พิพากษาความกระทำผิดหน้าที่ เป็นการฟ้องอาญาผู้พิพากษาเท่านั้น ส่วนการฟ้องอุทธรณ์ตามกฎหมายปัจจุบันมาจากการถวายฎีกา ซึ่งมีลักษณะคล้ายกันกับการฟ้องอุทธรณ์”๑๑

	หน่วยงานที่จะทำหน้าที่พิจารณาอุทธรณ์คำพิพากษาจากกรมกระทรวงต่างๆ ที่ได้พิจารณาพิพากษาไปแล้วก็จะต้องยื่นอุทธรณ์อันหมายถึงกระบวนการร้องเรียนการกระทำของตระลาการ หรือลูกขุน ต่อหน่วยงานที่อำนาจบังคับบัญชาสูงขึ้นไปตามลำดับขั้นตามระบบการปกครองแบบโบราณหน่วยงานที่จะพิจารณาอุทธรณ์ประเภทนี้คือ กรมมหาดไทยและกรมกลาโหม อันจะเห็นได้จาก พระราชดำรัสในพระบาทสมเด็จพระจุลจอมเกล้าเจ้าอยู่หัวทรงแถลงพระบรมราชาธิบายแก้ไขการปกครองแผ่นดิน ความว่า

	“.....ในเรื่องบังคับบัญชาศาลชำระความนั้นแล้ว เมื่อพิเคราะห์ดูศาลอุทธรณ์ซึ่งมีอยู่แต่ในกรมมหาดไทยนั้น ก็น่าสงสัยว่าหรือบางทีแต่ก่อนหัวเมืองจะมีขึ้นแต่กรมมหาดไทยกรมเดียวแต่จะหาเหตุอันใดเป็นพยานอื่นอีกก็ไม่ได้ แต่ความจริงนั้นศาลอุทธรณ์ความหัวเมืองก็เห็นมีทั้ง ๒ กรมที่มีเมืองขึ้น ในกรมทั้ง ๒ คือมหาดไทยกลาโหม.....”๑๒


	จึงเห็นได้ว่าการพิจารณาอุทธรณ์ตามระบบกฎหมายไทยโบราณ จะอยู่ที่ศาลอุทธรณ์ในสังกัดกรมมหาดไทยและกลาโหมเนื่องจากเป็นสองกรมที่มีอำนาจบัญชาปกครองหัวเมืองในสังกัดของสมุหนายกและสมุหกลาโหม เมื่อกรมต่างๆ ในสังกัดกรมมหาดไทยและกลาโหมพิจารณาแล้วจะอุทธรณ์ ก็จะเข้ามายื่นอุทธรณ์มหาดไทยหรือกลาโหมตามลำดับ

รูปแบบการพิจารณาคดีเกี่ยวกับการกระทำของเจ้าหน้าที่ของไทยสมัยก่อน 
	ตามที่ได้กล่าวมาแล้วว่าในสมัยโบราณระบบการพิจารณาคดีพิพาทของไทย มีรูปแบบการพิจารณาคดีเป็นแบบฉบับเฉพาะการฟ้องร้องคดีอุทธรณ์ในชั้น “ศาล” จะเป็นไปในลักษณะของการอุทธรณ์การกระทำของตระลาการ หรือลูกขุนที่ทำหน้าที่พิจารณาพิพากษาคดี แต่การอุทธรณ์เพื่อพิจารณาทบทวนคดีเพื่อพิจารณาพิพากษาใหม่คงมิอาจกระทำได้






  
    	๑๑ ร.แลงกาต์, ประวัติศาสตร์กฎหมายไทย เล่ม ๒,พิมพ์ครั้งที่ ๑ (กรุงเทพฯ: ไทยวัฒนาพานิช, ๒๕๒๖), หน้า ๓๙๔.
๑๒ ชัยอนันต์ สมุทวานิชและขิตติยา กรรณสูต, เอกสารการเมืองการปกครองไทย (พ.ศ.๒๔๑๗-๒๔๗๗),พิมพ์ครั้งที่ ๒             (กรุงเทพฯ: สยามศึกษา, ๒๕๓๒), หน้า ๗๓. 

โดยการรื้อฟื้นคดีขึ้นมาพิจารณาใหม่ เนื่องจากถือกันว่า การพิจารณาพิพากษาคดีนั้นเป็นไปตามบทบัญญัติของพระธรรมศาสตร์ที่มิอาจก้าวล่วงได้ จึงจำเป็นต้องขอพระราชทานพระบรมเดชานุภาพจากองค์พระมหากษัตริย์เป็นผู้พิจารณาพิพากษาทบทวนชี้ขาดไต่สวนความคดีนั้นเอง๑๓ นั่นคือกระบวนการทูลเกล้าฯ ถวายฎีกาต่อองค์พระมหากษัตริย์ เพื่อขอพระบรมเดชานุภาพจากองค์พระมหากษัตริย์มาพิจารณาคดีดังกล่าวได้แต่ในขณะเดียวกันกับคดีพิพาทที่ประชาชนสามารถร้องเรียนการกระทำของเจ้าหน้าที่ ต่อผู้มีอำนาจหน้าที่ในการเยียวยาทุกข์ในระบบกฎหมายไทยสามารถกระทำได้อย่างชัดเจนนั่นคือ การทูลเกล้าถวายฎีการ้องทุกข์ต่อองค์พระมหากษัตริย์ ซึ่งประชาชนสามารถทูลเกล้าฯ ถวายฎีกาต่อองค์พระมหากษัตริย์ได้โดยตรง โดยไม่จำเป็นต้องเป็นกรณีพิพาทเกี่ยวกับความไม่เป็นธรรมจากการพิจารณาคดีความของผู้พิพากษาตระลาการแต่เรื่องที่ไม่ได้รับความเป็นธรรมจากเจ้าหน้าที่ของบ้านเมืองประชาชนก็สามารถร้องทุกข์ต่อองค์พระมหากษัตริย์ได้เช่นกันศาสตราจารย์ ร.แลงกาต์ ได้กล่าวถึงเรื่องนี้ไว้ว่า

	“การถวายฎีกาเป็นการร้องทุกข์ต่อพระมหากษัตริย์ที่ราษฎรได้ใช้ในบรรดาที่ถูกพนักงานกดขี่เบียดเบียนไม่เฉพาะแต่การพิจารณาคดี...”๑๔
	จึงเห็นได้ถึงความเข้มแข็งของระบบการทูลเกล้าฯ ถวายฎีการ้องทุกข์ต่อองค์พระมหากษัตริย์ไทยว่า เป็นระบบที่ได้รับการยอมรับถึงกระบวนการที่เข้ามารองรับสิทธิของประชาชนที่จะสามารถ “ใช้สิทธิ” ร้องเรียนการกระทำของเจ้าหน้าที่ มีขั้นตอนและกระบวนการตรวจสอบโดยพระบรมเดชานุภาพของพระมหากษัตริย์ภายใต้ระบอบสมบูรณาญาสิทธิราชย์ ที่เจ้าหน้าที่ ขุนนางใดๆ ก็ไม่อาจกระทำการตรวจสอบได้

	การร้องเรียนเรื่องราวความเดือดร้อนต่อผู้มีอำนาปกครองสูงสุดตามกฎหมายไทยจึงมีมาตั้งแต่สมัยโบราณ ปรากฏอยู่ในพระราชกำหนดเก่า กฎหมายตราสามดวง มาตรา ๑๕ ความว่า
“...ถ้าแลพระหลวงหัวเมือง แลเจ้าราชนิกุล ขุนหมื่นพันทนายฝ่ายทหารพลเรือน ซ้ายขวา แลสมสังกัดพันแลราษฎรทั้งปวงมีความแค้นเคืองเดือดร้อน ด้วยประการใดๆ แลจะทำฏีกาให้มุนนายอนาประชาบาลทูลเกล้าทูลกระหม่อมถวาย แลให้นำเอาใบฎีกานั้นไปเจรจาด้วยสมุหนายก สมุหกลาโหมพิจารณาดูใบฏีกานั้นแลเนื้อความในฎีกาซึ่งจะทูลเกล้าฯ ถวายนั้นผู้คิดมิชอบแลจะกระทำร้ายแก่แผ่นดินให้จลาจลก็ดี แลลักเอาพระราชทรัพย์ของหลวงก็ดี แลบังช้างม้า ผู้คนไร่นาอากรซึ่งเป็นหลวงนั้นไว้เป็นอนาประโยชน์ของอาตมาก็ดี	




  
    	๑๓ กระทรวงยุติธรรม, วัฒนธรรมทางการศาล, หน้า ๒๔.
๑๔ ร.แลงกาต์, ประวัติศาสตร์กฎหมายไทย เล่ม ๒, หน้า ๓๙๔.

เบียดบังสารบาญไพร่หลวงแลสังกัดพันไว้ก็ดี แลอนึ่งไปครองเมืองแลรั้งเมืองแลทำข่มเหงกรรโชกราษฎรไพร่เมือง ให้แตกซ่านหนีไปก็ดีอนึ่งลูกขุนพิพากษาอรรถคดีแลมิเต็มใจในความพิพากษา อนึ่งไปราชการก็ดีไปด้วยกิจตนเองก็ดีทำรุกขราชบาทกรรโชกราษฎรทั้งปวงก็ดีแลมีเนื้อความซึ่งกล่าวมานี้ในฎีกา จึงเอาใบฏีกานั้นทูลเกล้าฯ ถวายให้ทราบละอองธุลีพระบาท”

	ประชาชนจึงสามารถร้องเรียนเรื่องราวดังกล่าวดังกล่าวต่อพระมหากษัตริย์ เพื่อทำการพิจารณาได้เฉพาะเรื่องร้องเรียนที่เกี่ยวข้องเจ้าหน้าที่ ข้าราชการที่กระทำการไม่ชอบต่างๆ ตามกฎหมาย ในการทูลเกล้าฯ ถวายฎีกานั้นจะเป็นการยื่นทูลเกล้าฯ ถวายภายใต้ระบบศักดินาคือร้องเรียนผ่านเจ้านายที่ตนมีสังกัดอยู่และไล่เรียงส่งขึ้นไปตามลำดับชั้นตามมาตรา ๑๕ ของพระราชกำหนดเก่า สรุปประเด็นที่สามารถทูลเกล้าฯ ถวายฎีกาได้มีดังต่อไปนี้


		๑. คดีที่มีผู้คิดร้ายต่อแผ่นดินหรือจะก่อเหตุจลาจล
		๒. คดีที่มีผู้ลักพระราชทรัพย์ หรือยักยอก ช้าง ม้า ผู้คน (หมายถึงไพร่ ทาส) ไร่ นา อากร ที่เป็นของหลวงให้ตกเป็นของส่วนตัว

  		๓. คดีที่มีผู้เบียดบังไพร่หลวงให้ไปสังกัดตนเอง
		๔. คดีที่ข้าราชการผู้รับมอบหมายให้ปกครองเมืองต่างๆ กลับทำการข่มเหงประชาชนในเมืองได้รับความเดือดร้อน
		๕. คดีที่ผู้ทำหน้าที่ลูกขุนพิพากษาคดีชี้ขาดคดีต่างๆ ไม่เต็มใจกระทำการที่จะชี้ขาดคดี
		๖. คดีที่ผู้ได้รับมอบหมายให้ไปดูแลราชการต่างๆ แต่กลับไปข่มเหง กรรโชกประชาชน
	ทั้ง ๖ ประการนี้ถือเป็นความผิดที่หากประชาชนเห็นก็สามารถร้องเรียนเรื่องราวดังกล่าวต่อพระมหากษัตริย์ โดยทำเป็นหนังสือไปมอบแก่สมุนายก หรือสมุหกลาโหมตามที่ตนสังกัดเพื่อสมุหนายกหรือสมุหกลาโหมจะได้พิจารณาทำการทูลเกล้าฯ ถวายฏีกานั้นต่อองค์พระมหากษัตริย์เพื่อพิจารณาต่อไป แต่ขั้นตอนของการทูลเกล้าฯ ถวายฎีกานี้ก็มิได้ถือเป็นบทบัญญัติเด็ดขาด เพราะในยามที่พระมหากษัตริย์เสด็จออกนอกพระราชวังประชาชนก็สามารถเข้ามาทูลเกล้าถวายฎีกาต่อพระมหากษัตริย์ได้เช่นกัน ดังจะเห็นได้จากพระราชพงศาวดารกรุงรัตนโกสินทร์ รัชกาลที่ ๒ เจ้าพระยาทิพากรวงศ์ได้กล่าวถึงกิจวัตรของพระบาทสมเด็จพระพุทธเลิศหล้านภาลัย ความว่า

“...เวลาเช้าเสวยเครื่องว่างแล้วเสด็จออกปรนนิบัติพระสงฆ์แล้ว ทรงฟังรายงานคลังมหาสมบัติแล้วเสด็จขึ้นพระแท่นออกว่าราชการพระวงศานุวงศ์เข้าเฝ้าพร้อมกันด้วยตำรวจ ทรงไถ่ถามด้วยเนื้อความฏีกา ครั้งนั้นเมื่อต้นแผ่นดิน ราษฎรก็ร้องถวายฎีกาได้ต่อเมื่อเวลาเสด็จออกนอกพระราชวัง”๑๕


[image: p34]
สมเด็จเจ้าพระยาบรมมหาประยูรวงศ์ (ดิศ บุญนาค)


รูปภาพ ภาพสมเด็จเจ้าพระยาบรมมหาประยูรวงศ์ (ดิศ บุญนาค)



	ในรัชสมัยของพระบาทสมเด็จพระนั่งเกล้าเจ้าอยู่หัว เจ้าพระยาพระคลัง (ดิศ บุนนาค) ได้ทูลเกล้าฯ ถวายกลองไม้รักขัดมันมีเส้นผ่าศูนย์กลาง ๖๒ เซนติเมตร สูง ๑๓๖ เซนติเมตรขึงด้วยหนังควายเผือก๑๖ จึงทรงพระราชทานกลองนี้ให้ราษฎรที่ต้องการร้องทุกข์สามารถมาตีกลองร้องทุกข์ได้หน้าพระบรมมหาราชวัง ตามแนวคิดการสั่นกระดิ่งเรื่องราวร้องทุกข์ในสมัยสุโขทัย


  
    	๑๕ เจ้าพระยาทิพากรวงศ์, พระราชพงศาวดารกรุงรัตนโกสินทร์รัชกาลที่ ๒,(พระนคร. คุรุสภา, ๒๕๐๕), หน้า ๑๑๘
๑๖ สำนักเลขาธิการนายกรัฐมนตรี, ประชุมหมายรับสั่งภาค ๔ ตอนที่ ๒ สมัยกรุงรัตนโกสินทร์ รัชกาลพระบาทสมเด็จพระนั่งเกล้าเจ้าอยู่หัว จ.ศ.๑๒๐๓-๑๒๐๕, (กรุงเทพฯ: คณะกรรมการชำระประวัติศาสตร์ไทย สำนักเลขาธิการคณะรัฐมนตรี, ๒๕๓๗), หน้า ๒๘๓  

[image: p35]
พระบาทสมเด็จพระจอมเกล้าเจ้าอยู่หัว
รูปภาพ ภาพพระบาทสมเด็จพระจอมเกล้าเจ้าอยู่หัว

	ต่อมาในรัชสมัยของพระบาทสมเด็จพระจอมเกล้าเจ้าอยู่หัว ทรงมีพระราชดำริว่าผู้ที่จะเข้ามาตีกลองถวายฎีกาส่วนมากได้รับความลำบาก นอกจากจะเสียเงินค่าไขกุญแจให้แก่พนักงานเจ้าหน้าที่แล้วบางครั้งก็ถูกพนักงานเจ้าหน้าที่แกล้งโบยเสียก่อนที่จะให้ตีกลองจึงทรงพระกรุณาโปรดเกล้าฯ ให้เลิกตีกลองเสีย๑๗ แล้วมีพระบรมราชานุญาตให้ประชาชนสามารถทูลเกล้าฯ ถวายฎีกาต่อพระมหากษัตริย์ได้ด้วยตนเอง โดยจะเสด็จออกรับฎีกาจากประชาชนทุกเดือน เดือนละสี่วัน ณ พระที่นั่งสุทไธสวรรย์ พระบรมมหาราชวัง ๑๘นอกจากนี้พระบาทสมเด็จพระจอมเกล้าเจ้าอยู่หัวทรงตระหนักถึงช่องว่างระหว่างประชาชนและระดับเชื้อพระวงศ์ในระบอบการปกครองระบบสมบูรณาญาสิทธิราชย์ ที่ข้าราชการจะไม่ยอมรับเรื่องร้องเรียนพระบรมวงศานุวงศ์ไว้พิจารณา 


  
    	๑๗ วินัย พงศ์ศรีเพียร “กลองวินิจฉัยเภรี”, ใน ประชุมหมายรับสั่งภาค ๔ ตอนที่ ๒ สมัยกรุงรัตนโกสินทร์ รัชกาลพระบาทสมเด็จพระนั่งเกล้าเจ้าอยู่หัว จ.ศ.๑๒๐๓-๑๒๐๕,(กรุงเทพฯ: สำนักเลขาธิการนายกรัฐมนตรี, ๒๕๓๗), หน้า ๒๘๓.
๑๘ พระราชหัตถเลขาพระบาทสมเด็จพระจอมเกล้าเจ้าอยู่หัว,(กรุงเทพฯ: มหามงกุฎราชวิทยาลัย, ๒๕๒๑), หน้า ๒๔๒-๒๔๔. 










หน้า 36


กลับกลายเป็นว่าพระบรมวงศานุวงศ์ สามารถกระทำผิดได้โดยไม่ผิดกฎหมาย อันเป็นการทำลายความยุติธรรมไปดังความที่กล่าวถึงการใช้อำนาจ ไม่เหมาะสมของพระบรมวงศานุวงศ์ในรัชสมัยของพระบาทสมเด็จพระนั่งเกล้าเจ้าอยู่หัวที่ว่า
	“.....ในแผ่นดินนี้ พระเจ้าลูกเธอและตำรวจมีอำนาจเที่ยวเกาะกุมราษฎรชาวบ้านมาชำระความตามอำเภอใจ แล้วฉุดบุตรหลานหญิงสาวชาวบ้านไปเป็นห้าม ทำดังนี้เนืองๆ ราษฎรก็ไม่เป็นสุข ได้รับความทุกข์แต่ไม่อาจเข้าร้องถวายฎีกาได้.....”๑๙
	พระบาทสมเด็จพระจอมเกล้าเจ้าอยู่หัวทรงตระหนักในเรื่องนี้ว่า ขุนนางไม่ยอมรับเรื่องราวร้องของพระบรมวงศานุวงศ์กระทำการสิ่งใดแล้วขุนนางตระลาการไม่อาจสอบสวนเอาความผิดได้ ดังมีพระราชหัตถเลขาเรื่องดังกล่าวกับเจ้าพระยาศรีสุริยวงศ์ (ช่วง บุนนาค) ความว่า
	“... ความพระบรมวงศานุวงศ์ชำระไม่ได้คำนี้ พิเคราะห์เหมือนไปเป็นการทำลายล้างยศศักดิ์แผ่นดินนัก ดูเหมือนเมืองไทยไม่มีเจ้านายที่เป็นเชื้อตระกูลครอบครัวอาณาจักรโดยยุติธรรมโดยแท้...”๒๐
	พระบาทสมเด็จพระจอมเกล้าเจ้าอยู่หัว จึงทรงใช้ระบบทูลเกล้าฯ ถวายฎีกามาแก้ไขช่องว่างปัญหาเรื่องการไม่อาจเอาความผิดบรรดาพระบรมวงศานุวงศ์ที่กระทำผิดเพื่อดำรงความยุติธรรมให้มีความศักดิ์สิทธิ์และเสมอภาคเปิดโอกาสให้ประชาชนสามารถนำความเดือดร้อนเสียหายที่เกิดจากพระบรมวงศานุวงศ์มาร้องทุกข์ฎีกาต่อพระมหากษัตริย์ได้โดยตรง
	หลักเกณฑ์ดังกล่าวเป็นการวางบรรทัดฐานว่าทุกคนในสังคมต้องอยู่ภายใต้การตรวจสอบได้ภายใต้ระบบกฎหมาย หากกระทำผิดก็ย่อมได้รับการตรวจสอบได้หลักเกณฑ์นี้จึงเทียบได้กับหลักเกณฑ์เดียวกับหลักนิติรัฐ (Legal State) ไม่ว่าจะเป็นเชื้อพระวงศ์ หรือแม้แต่องค์พระมหากษัตริย์ก็ย่อมถูกตรวจสอบได้เช่นกันถ้าประชาชนต้องการจะฎีกากล่าวหาในหลวงก็สามารถทำได้ โดยไปฟ้องร้องต่อพระบวรราชวังคือ พระบาทสมเด็จพระปิ่นเกล้าเจ้าอยู่หัวให้พระบาทสมเด็จพระปิ่นเกล้าเจ้าอยู่หัวเป็นผู้ทำการตรวจสอบตัดสินความฎีการ้องเรียนพระบาทสมเด็จพระจอมเกล้าเจ้าอยู่หัวดังกล่าวได้เช่นกัน ๒๑



  
    	๑๙ เจ้าพระยาทิพากรวงศ์ พระราชพงศาวดารกรุงรัตนโกสินทร์ รัชกาลที่ ๓,(พระนคร: คุรุสภา, ๒๕๐๔), หน้า ๑๘๒.
๒๐ พระราชหัตถเลขาพระบาทสมเด็จพระจอมเกล้าเจ้าอยู่หัว,(กรุงเทพฯ: มหามงกุฏราชวิทยาลัย,๒๕๒๑), หน้า ๓๖๗.
๒๑ เสนีย์ ปราโมช ม.ร.ว., The King of Siam Speaks,(กรุงเทพฯ: สยามสมาคม, ๒๕๓๐), หน้า ๑๙๖-๑๙๗. 










หน้า 37
	เมื่อทรงพิจารณาเห็นฎีการ้องทุกข์ใดเป็นเรื่องสำคัญจะทรงพระกรุณาโปรดเกล้าฯ แต่งตั้งผู้ใดขึ้นมาเป็นผู้ชำระคดีเป็นคราวๆ ไปดังจะเห็นขั้นตอนการนำความเข้าทูลเกล้าฯ ถวายฎีกาจากพระราชดำรัสในพระบาทสมเด็จพระจุลจอมเกล้าเจ้าอยู่หัวทรงแถลงพระบรมราชาธิบายแก้ไขการปกครองแผ่นดิน ความว่า
	“...ฎีกาเดือนหนึ่งก็ถึง ๑๒๐ หรือ ๑๓๐ ฉบับ พระเจ้าแผ่นดิน แจกพระราชทานให้ตำรวจชำระเป็นศาลรับสั่งก็ชำระเรื่อยไปทั้งความอุทธรณ์และความเดิมบ้าง ชำระแต่ชั้นอุทธรณ์บ้าง แจกให้เสนาบดีตามกรมไปกล่าวชำระบ้าง เมื่อมีราชการน้อยก็ได้ทรงตัดสินข้อความเหล่านั้นไปได้ เมื่อราชการอื่นๆ มากขึ้น ก็ไม่มีเวลาทรงตัดสินความซึ่งมีปีละพันเศษสองพันได้ ต้องตั้งศาลฎีกาเลือกเอาพระบรมวงศานุวงศ์ข้าราชการเป็นที่ไว้วางพระราชหฤทัยขึ้นเป็นแม่กองตรวจตัดสิน แม่กองนั้นก็ต้องเรียกสำนวนและคำปรึกษานั้นมาตรวจเหมือนกับแม่กองชั้นลูกขุนอีกเที่ยวหนึ่ง ครั้นตัดสินไปบางเรื่อง คู่ความก็ไม่ยอมตามคำตัดสินนั้นกลับเข้ามาถวายฎีกากล่าวโทษตระลาการศาลฎีกา จนต้องทรงตรวจตัดสินเอง.....”๒๒
	เห็นได้ว่าคดีที่จะนำขึ้นทูลเกล้าฯ ถวายฎีกานั้น มีหลากหลายประเภท ตลอดจนคดีความเพื่อให้พระมหากษัตริย์ทรงใช้พระบรมเดชานุภาพในการพิจารณาชี้ขาดคดีนั้น ไม่ว่าจะทรงพิจารณาเองหรือจัดตั้ง “ศาลรับสั่ง” ที่มาจากเชื้อพระวงศ์ หรือขุนนางที่ทรงไว้วางพระราชหฤทัยเพื่อมาทำหน้าที่ “ศาลรับสั่ง” ที่ทรงเรียกว่า “ศาลฎีกา” แต่การพิจารณาพิพากษาของศาลฎีกา ก็ยังไม่เป็นที่สุดเพราะประชาชนหากไม่พอใจในคำตัดสินของ “ศาลฎีกา” ก็ยังสามารถนำคดีมาร้องได้ในรูปแบบ “ร้องเรียนตัวตระลาการ ศาลฎีกา” ซึ่งท้ายสุดพระมหากษัตริย์จักต้องทรงเป็นผู้พิจารณา และใช้พระบรมเดชานุภาพในการพิจารณาฎีกานั้นเองเรื่องจึงจะยุติลงได้และประชาชนไม่สามารถนำเรื่องมากราบทูลข้อพิพาทได้อีกจากปริมาณคดีจากฎีกาที่แจ้งในพระราชดำรัสนี้ จำนวนปีละพันถึงสองพันเรื่องผนวกกับพระราชภาระกิจด้านอื่นๆ จะเห็นไดว่าปัญหาเรื่องกระบวนการพิจารณาคดีความหรือพระราชอำนาจในทางตุลาการเพื่อชี้ขาดคดีหรือความผิดของการกระทำเจ้าหน้าที่ขุนนางตามฎีกาที่ประชาชนทูลเกล้าฯ ถวายจึงเป็นพระราชภารกิจอันหนักหน่วงยิ่งสำหรับพระมหากษัตริย์ไทย
	ตัวอย่างกรณีการทูลเกล้าฯ ถวายฎีการ้องทุกข์ นำไปสู่กรณีพิจารณาคดีของเจ้าหน้าที่ในทางปกครองในรัชสมัยพระบาทสมเด็จพระจอมเกล้าเจ้าอยู่หัวดังเห็นได้จากคดีกล่าวโทษผู้สำเร็จราชการเมืองระยองตามประกาศเรื่อง ราษฎรเมืองระยองถวายฎีกากล่าวโทษ ผู้สำเร็จราชการเมือง



  
	๒๒ ชัยอนันต์ สมุทวานิชและขัตติยา กรรณสูต, เอกสารการเมืองการปกครองไทย (พ.ศ.๒๔๑๗-๒๔๗๗),หน้า ๘๕.










หน้า 38
	ความว่า มีกลุ่มราษฎรเมืองระยองไม่พอใจผู้สำเร็จราชการเมืองกรมการว่าทำข่มแหงราษฎรเก็บภาษีไม่เป็นธรรม เนื่องจากทรงเห็นว่าหากนำตัวผู้ต้องกล่าวโทษมาชำระความในกรุงเทพฯ ก็จะเสียเวลา จึงมีพระบรมราชโองการให้เจ้าพระยารวิวงศ์มหาโกษาธิบดีออกไปชำระความแทน เจ้าพระยารวิวงศ์มหาโกษาธิบดีเห็นว่าเรื่องดังกล่าวเป็นกรณีผู้รับทำแทนเจ้าภาษีนายอากรที่จังหวัดนั้น เรียกภาษีอากรต่างจากราษฎรเกินความเป็นจริง เจ้าพระยารวิวงศ์มหาโกษาธิบดี จึงขอพระราชทานชำระความเพื่อเห็นแก่แผ่นดินและราษฎร และจะให้เป็นเกียรติยศแด่พระบาทสมเด็จพระจอมเกล้าเจ้าอยู่หัว จึงได้ตัดสินเรียกภาษีอากรคืนเงินให้แก่ผู้ที่เสียเงินเดิมนั้น ๒๓
	ในช่วงท้ายรัชสมัยพระบาทสมเด็จพระจอมเกล้าเจ้าอยู่หัวจนถึงต้นรัชสมัยของพระบาทสมเด็จพระจุลจอมเกล้าเจ้าอยู่หัประเทศไทยได้รับแรงกดดันจากต่างประเทศและการเมืองภายในประเทศด้วยกันหลายประการทำให้เกิดมีการเปลี่ยนแปลงรูปแบบการบริหารภายในประเทศในเวลาต่อมา ต้นรัชสมัยพระบาทสมเด็จพระจุลจอมเกล้าเจ้าอยู่หัวจึงเป็นช่วงเวลาสำคัญที่มีการเปลี่ยนแปลงทางการเมืองการปกครองหลายครั้ง และมีวิกฤติการณ์ที่ส่งผลกระทบต่อการปกครองประเทศมากมายอิทธิพลสำคัญที่ก่อให้เกิดการเปลี่ยนแปลงในประเทศพอจะสรุปได้เป็นสองประการด้วยกันคือ อิทธิพลการเมืองการปกครองและลัทธิอาณานิคมของต่างประเทศ และบทบาทขุนนางในสมัยนั้นที่มีผลกระทบต่อการเปลี่ยนแปลงการเมืองการปกครองประเทศครั้งสำคัญ

อิทธิพลของต่างประเทศต่อการเปลี่ยนแปลงระบบกฎหมายไทย
	เนื่องจากนับแต่สมัยอยุธยาเป็นต้นมาประเทศไทยได้ติดต่อกับต่างประเทศมาช้านานและในสมัยนั้นชาวต่างชาติมีความรังเกียจกฎหมายและการศาลของสังคมไทย และพยายามที่จะได้สิทธิพิเศษทางการศาลและกฎหมายจนกระทั่งในรัชกาลพระบาทสมเด็จพระนั่งเกล้าเจ้าอยู่หัว อังกฤษได้ ส่ง ร.อ.เฮนรี เบอร์นี่ เข้ามาเพื่อขอทำสัญญากับไทยใน พ.ศ.๒๓๖๙ ซึ่งในขณะนั้นอังกฤษกำลังมีชัยในการรบกับพม่า โดยอังกฤษยึดพม่าตอนล่างได้หมดแล้วฝ่ายไทยจึงต้องยินยอมตกลงทำสนธิสัญญาพระราชไมตรีและการค้ากับอังกฤษแต่สนธิสัญญาดังกล่าวก็ยังไม่มีข้อผูกมัดที่ทำให้ไทยเสียเปรียบมากนัก โดยยังคงใช้ระบบกฎหมายและการศาลของไทยแต่เดิม ซึ่งสหรัฐอเมริกาได้เข้ามาทำสัญญาในแบบเดียวกันเช่นกัน




  
    	๒๓ “ประชุมประกาศรัชกาลที่ ๔ พุทธศักราช ๒๔๐๕-๒๔๑๑”, ใน อนุสรณ์งานพระราชทานเพลิงศพ พลโทหม่อมเจ้าชิดชนก  กฤดากร ม.ป.ช., ม.ว.ม., ท.จ.ว.,๒๖ ธันวาคม ๒๕๔๑.










หน้า 39
	ในปี พ.ศ.๒๓๘๕ อังกฤษได้ทำสนธิสัญญานานกิงกับจีนหลังสิ้นสงครามฝิ่น และอังกฤษกับสหรัฐอเมริกาได้มาเรียกร้องขอทำสัญญาดังกล่าวกับประเทศไทย คือ ให้มีการค้าแบบเสรีและมีสิทธิเสรีภาพนอกอาณาเขตแต่ไม่สำเร็จอังกฤษจึงตกลงใจที่จะใช้นโยบายรุนแรงเพื่อบังคับคนไทยก็พอดีมีการเปลี่ยนรัชกาลเสียก่อน อังกฤษจึงยับยั้งการกระทำรุนแรงกับไทยไว้รอดูท่าที ของกษัตริย์พระองค์ใหม่ที่เห็นว่าทรงเป็นกษัตริย์ที่มีความคิดทันสมัยและนิยมชาวต่างประเทศ๒๔ ดังจะเห็นได้จากโทรเลขของแพทย์ยอห์น เทเลอโยนส์มิชชันนารีที่เข้าพบเจ้าฟ้ามงกุฎขณะบวชเป็นพระภิกษุช่วงปลายรัชกาลที่ ๓ มีถ้อยความว่า
	“...วันที่ ๒๔ มีนาคม เจ้าฟ้ามงกุฎโปรดให้ข้าพเจ้าไปเฝ้า ในระหว่างสนทนาได้ทรงแสดงความพระวิตกว่า ทรงเห็นสมควรให้ชาวต่างประเทศทราบความเป็นไปเวลานี้ให้ถูกต้องด้วยพระเจ้าแผ่นดินผู้ทรงปกครองประเทศมาตั้งแต่ ค.ศ.๑๒๘๖ กำลังทรงประชวรหนักไม่หวังกันว่าจะทรงพระชนม์ไปได้อีกหลายวัน...ยังมีบุคคล ๒ ท่านผู้เป็นพระราชโอรสของพระเจ้าแผ่นดินพระองค์ก่อน และพระมเหสีในเวลานี้มีพระชนม์อยู่ และมีฐานะควรแก่ตำแหน่งด้วย ท่านทั้ง ๒ นี้คือ ท.ญ.เจ้าฟ้ามงกุฏกับทูลกระหม่อมขุนอิศเรศร์พวกข้าราชการจึงประชุมพร้อมกันเลือกตั้งเจ้าฟ้าพระองค์ที่กล่าวก่อนขึ้นเป็นรัชทายาทสืบจากพระเจ้าแผ่นดินปัจจุบันเจ้าฟ้าพระองค์นั้นทรงยอมรับเลือก เพราะเหตุว่าถ้าไม่ทรงยอมรับก็อาจเกิดการวุ่นวายถึงเลือดตกในแผ่นดิน....เจ้าฟ้ามงกุฎได้ตรัสอย่างชัดเจนว่า ทางการที่ปฏิบัติต่อคณะทูตเมื่อปีก่อนนั้น ทั้งหมดเป็นไปด้วยความเห็นผิดเป็นชอบของคนๆ เดียว และถ้าคณะทูจะกลับมาอีก ก็คงจะได้รับความต้อนรับโดยเมตตา”๒๕
	ต่อมาเมื่อพระบาทสมเด็จพระจอมเกล้าเจ้าอยู่หัวเสด็จขึ้นครองราชย์ ทรงดำเนินพระราโชบายเปิดการติดต่อกับชาวตะวันตกอย่างกว้างขวางด้วยทรงเล็งเห็นอันตรายในการปฏิเสธความสัมพันธ์กับประเทศตะวันตกดังนั้น เมื่อเซอร์จอห์น เบาวริ่ง เข้ามาเจรจาทำสนธิสัญญาพระราชไมตรีกับไทยในปี พ.ศ. ๒๓๘๙ พระองค์จึงทรงทำสันธิสัญญากับอังกฤษด้วยเป็นอย่างดีเพราะการเดินทางเข้ามาเจรจาทำสนธิสัญญาครั้งนี้อังกฤษได้เตรียมเรือปืนไว้พร้อมแล้ว ๒๖ ผลของสนธิสัญญาเบาวริ่ง ทำให้กฎหมายและศาลไทยไม่สามารถใช้บังคับกับคนในบังคับอังกฤษได้ เพราะในกรณีที่คนในบังคับอังกฤษวิวาทกับคนไทย เจ้าหน้าที่ฝ่ายไทยไม่มีสิทธิลงโทษคนในบังคับอังกฤษได้



  
    	๒๔ พัชรินทร์ เปี่ยมสมบูรณ์ “การปฏิรูปกฎหมายของประเทศไทยตั้งแต่ พ.ศ.๒๔๑๑ จนถึง พ.ศ.๒๔๗๘”, (วิทยานิพนธ์ปริญญามหาบัณฑิต สาขาประวัติศาสตร์ คณะอักษรศาสตร์จุฬาลงกรณ์มหาวิทยาลัย,๒๕๑๗), หน้า ๒๖-๒๘.
๒๕ สุพจน์ แจ้งเร็ว, การเมืองเรื่องสถาปนาพระจอมเกล้าฯ,(กรุงเทพฯ: มติชน, ๒๕๔๗), หน้า ๑๔-๑๕.
๒๖ พัชรินทร์ เปี่ยมสมบูรณ์, การปฏิรูปกฎหมายของประเทศไทยตั้งแต่ พ.ศ.๒๔๑๑ จนถึง พ.ศ.๒๔๗๘.หน้า ๒๘-๒๙. 

เซอร์จอห์น เบาวริ่ง
รูปภาพ ภาพเซอร์จอห์น เบาวริ่ง

ไทยเห็นว่าเป็นการตัดความรับผิดชอบและความยุ่งยากที่เจ้าหน้าที่ฝ่ายไทยต้องศึกษากฎหมายนิติประเพณีของยุโรป เพราะเจ้าหน้าที่ฝ่ายไทยขณะนั้นยังไม่รู้กฎหมายตะวันตกเลยดังนั้น ไทยจึงเห็นความจำเป็นในการให้ชนชาติเดียวกันปกครองกันเอง อันทำให้เกิดศาลกงสุลเกิดขึ้น๒๗ นอกจากนี้พระบาทสมเด็จพระจอมเกล้าเจ้าอยู่หัวจึงทรงตกลงทำสัญญาดังกล่าวกับอีก ๑๐ ประเทศคือ ประเทศฝรั่งเศส ประเทศสหรัฐอเมริกา ประเทศเดนมาร์ก ประเทศโปรตุเกส ประเทศฮอลันดา ประเทศปรัสเซีย ประเทศสวีเดน ประเทศนอร์เวย์และประเทศเบลเยี่ยมทั้งนี้เพื่อใช้เป็นการดุลอำนาจของนานาชาติประเทศกันไว้กับประเทศไทย ดังจะเห็นได้จากพระราชดำรัสที่ได้ทรงพระราชทานถึงเหตุผลในการทำสนธิสัญญากับประเทศอื่นๆ ว่าถ้าทำสนธิสัญญาเช่นนั้นกับประเทศใดประเทศหนึ่งแล้ว ฐานะของประเทศไทยก็จะเหมือนอยู่ในการจับจองของชาตินั้น แต่ถ้าทำสนธิสัญญากันกับทุกประเทศแล้ว แม้เสียเปรียบในข้อสัญญาก็ได้เปรียบที่เป็นอิสรภาพมั่นคง๒๘



  
    	๒๗ เรื่องเดียวกัน, หน้า ๒๙-๓๔
๒๘ สมเด็จฯ กรมพระยาดำรงราชานุภาพ, พระราชพงศาวดารกรุงรัตนโกสินทร์ รัชกาลที่ ๕(พระนคร: เกื้อกูลการพิมพ์, ๒๕๐๒), หน้า ๖๒ 

	ในช่วงรัชสมัยพระบาทสมเด็จพระจอมเกล้าเจ้าอยู่หัว ทรงดำเนินพระราโชบายเปิดการติดต่อกับชาวตะวันตกอย่างกว้างขวาง มีชาติตะวันตกเข้ามาในประเทศเพื่อติดต่อค้าขายระบบการปกครองของประเทศไทยจึงได้อิทธิพลของต่างประเทศเข้ามา และมีการปรับใช้กฎหมายของไทยกับบุคคลที่เข้ามาติดต่อค้าขายดังกล่าว จึงเกิดปัญหาในการใช้กฎหมายขึ้นเนื่องจากชาวต่างชาติปฏิเสธ ศาลไทยโดยอ้างว่ากฎหมายไทยล้าหลังและสับสนยากที่จะย่นย่อให้กฎหมายตราสามดวงที่มีจำนวนความยาว ๔๑ เล่มให้เหมาะสมกับการปฏิบัติในชั้นศาลได้ เชอร์จอห์น เบาวริ่ง ได้ตั้งข้อสังเกตไว้ว่า กฎหมายไทยในขณะนั้นยังไม่เป็นหลักประกันความปลอดภัยเพียงพอต่อชาวต่างชาติในประเทศไทยในบางครั้งก็มีการแทรกแซงเข้าแทนที่ความยุติธรรมทางกฎหมาย อำนาจที่เข้าแทรกแซงในการปฏิบัติตามตัวบทกฎหมายขณะนั้นมาจากราชตระกูลหรือจากผู้มีอิทธิพลสูงๆ๒๙
	จึงเป็นที่มาของการทำสนธิสัญญาเบาวริ่งกับอังกฤษใน พ.ศ.๒๓๘๙ สหรัฐอเมริกาและฝรั่งเศสก็ได้ทำสนธิสัญญากับประเทศไทยในทำนองเดียวกัน๓๐ ระบบของศาลไทยในเวลานั้น ยังขึ้นอยู่กับสังกัดที่แตกต่างกันเช่นศาลในหัวเมืองฝ่ายเหนือขึ้นอยู่กับสมุหนายก ศาลในหัวเมืองฝ่ายใต้ขึ้นอยู่กับสมุหกลาโหม ศาลหัวเมืองชายทะเลขึ้นอยู่กับกรมท่า เป็นต้นส่วนในกรุงเทพฯ อำนาจในการตั้งศาลอยู่ที่เจ้าเมืองหรือกรมการเมือง การมีสังกัดศาลที่แตกต่างกันนี้ทำให้ศาลมีความล่าช้าในการพิจารณาคดี และมักจะเข้าข้างจำเลยที่เป็นคนอยู่ในสังกัดของกรมเดียวกันกับศาลอยู่บ่อยครั้ง ๓๑
	โดยเหตุดังกล่าว  พระบาทสมเด็จพระจอมเกล้าเจ้าอยู่หัว   โดยการตระเตรียมความพร้อมแด่สมเด็จเจ้าฟ้าจุฬาลงกรณ์อย่างใกล้ชิดมาตั้งแต่อายุยังน้อยและได้รับการเรียนรู้เรื่องการเมืองการปกครองตั้งแต่ทรงพระเยาว์เพื่อเป็นการเตรียมการให้สมเด็จพระเจ้าลูกยาเธอเจ้าฟ้าจุฬาลงกรณ์ดำรงตำแหน่ง องค์รัชทายาทหลังจากที่พระบาทสมเด็จพระปิ่นเกล้าเจ้าอยู่หัวได้เสด็จสวรรคต ๓๒ โดยทรงฝึกสอนราชศาสตร์แก่สมเด็จพระโอรสเองอย่างกวดขัน โดยได้ปูพื้นฐานความคิดทางการเมืองให้กับเจ้าฟ้าจุฬาลงกรณ์และ จากการเลี้ยงดูอย่างใกล้ชิดที่พระองค์มีต่อเจ้าฟ้าจุฬาลงกรณ์เป็นส่วนสำคัญที่ทำให้เจ้าฟ้าจุฬาลงกรณ์เมื่อขึ้นครองราชย์มีความรู้สึกผูกพันกับสมเด็จพระราชบิดาอย่างลึกซึ้งและรับเอาแนวพระราชดำริทางการเมืองของพระบาทสมเด็จพระจอมเกล้าเจ้าอยู่หัวมาดำเนินการต่อไปตามหลักการใหญ่ๆ



  
    	๒๙ ดู John Bowing, The Kingdom and People of Siam,(London: Oxford University Press, 1969) p 207
๓๐ พัชรินทร์ เปี่ยมสมบูรณ์, การปฏิรูปกฎหมายของประเทศไทยตั้งแต่ พ.ศ.๒๔๑๑ จนถึง พ.ศ.๒๔๗๘หน้า ๒๙-๓๔.
๓๑ กรมหมื่นราชบุรีดิเรกฤทธิ์, พระราชบัญญัติในปัตยุบันเล่ม ๑(ม.ป.ท., โรงพิมพ์กองลหุโทษ, ๒๔๔๔) หน้า ๑๕๓-๑๕๔.
๓๒ พลาดิสัย สิทธิธัญกิจ, สมเด็จพระจุลจอมเกล้าเจ้าอยู่หัว พระเจ้ากรุงสยาม,(กรุงเทพ: แสงศิลป์การพิมพ์, ๒๕๓๔), 
หน้า ๔๐. 

ทั้งพระราชดำริการเมืองภายในและภายนอกประเทศ ดังปรากฏว่า ความหวังทางการเมืองของพระบาทสมเด็จพระจอมเกล้าเจ้าอยู่หัวหลายประการมาสำเร็จในรัชสมัยของพระบาทสมเด็จพระจุลจอมเกล้าเจ้าอยู่หัว เช่นการรวมศูนย์อำนาจไว้ที่สภาพระมหากษัตริย์ การสร้างจิตสำนึกในเรื่องอาณาเขตที่ชัดเจนของราชอาณาจักรได้พัฒนามาสู่สำนึกแห่งความเป็น “รัฐชาติ” (Nation state)
	ภายหลังการทำสนธิสัญญาเบาวริ่ง อันก่อให้เกิดสิทธิสภาพนอกอาณาเขตให้เกิดขึ้นในประเทศไทย และในปี พ.ศ.๒๔๑๐ ประเทศไทยต้องยอมให้สิทธิสภาพนอกอาณาเขตกับกัมพูชาซึ่งเป็นประเทศราชตกอยู่ใต้อารักขาของประเทศฝรั่งเศสในช่วงท้ายรัชกาลของพระบาทสมเด็จพระจอมเกล้าเจ้าอยู่หัวนั้นสถานการณ์ของประเทศไทยได้รับแรงกดดันทางด้านการเมืองการปกครองและเศรษฐกิจเพื่อรับมือกับแรงกดดันหลายทิศทางพระบาทสมเด็จพระจอมเกล้าอยู่หัวทรงใช้พระราชอำนาจในเชิงนิติบัญญัติวางกฎเกณฑ์ทั่วไปโดยไม่ต้องผ่านการตัดสินคดีอย่างที่เคยกระทำมา โดยการออกประกาศต่างๆ ที่มีผลเป็นกฎหมายมากมายจำนวนเกือบ ๕๐๐ ฉบับ๓๓ และทรงเสด็จออกรับฎีการ้องทุกข์ด้วยพระองค์เอง ทุกวันโกนเพื่อทรงใช้พระราชอำนาจในทางตุลาการเหล่านี้ ทำให้ทรงทราบสภาพปัญหาของราษฎรโดยตรงไม่ต้องผ่านขุนนาง อันนับเป็นกระบวนการตรวจสอบอำนาจของเจ้าหน้าที่ในสมัยนั้นประการหนึ่ง ๓๔
	เมื่อพระบาทสมเด็จพระจอมเกล้าเจ้าอยู่หัวเสด็จสวรรคต เจ้านายเสนาบดีผู้ใหญ่ได้ประชุมพร้อมกันถวายราชสมบัติแด่สมเด็จพระเจ้าลูกยาเธอเจ้าฟ้าจุฬาลงกรณ์ กรมขุนพินิต ประชานารถ เป็นพระมหากษัตริย์เมื่อปี พ.ศ.๒๔๑๑ ขณะนั้นพระองค์มีพระชนมายุเพียง ๑๕ พรรษา
ช่วงต้นรัชสมัยของพระบาทสมเด็จพระจุลจอมเกล้าเจ้าอยู่หัว ประเทศไทยต้องรับมือกับกระแสอิทธิพลของต่างประเทศเข้ามาทั้งในทางการเมือง กฎหมาย และสังคมการปกครองของไทยในเวลานั้นยังมีกลุ่มขุนนางที่มีบทบาทเกี่ยวกับการปกครอง และการเศรษฐกิจเป็นอย่างมากตั้งแต่การรวมตัวกันถวายราชบัลลังก์ต่อพระมหากษัตริย์ ตลอดจนการแต่งตั้งผู้สำเร็จราชการแผ่นดินในรัชสมัยพระบาทสมเด็จพระจุลจอมเกล้าเจ้าอยู่หัว



  
    	๓๓ ดู เสนีย์ ปราโมช, ม.ร.ว.,ประชุมปาฐกถาและคำอภิปรายของ ม.ร.ว.เสนีย์ ปราโมช(พระนคร: รวมสาส์น, ๒๕๐๙), 
หน้า ๑๒๘
๓๔ บวรศักดิ์ อุวรรณโณ, คำอธิบายกฎหมายมหาชน เล่ม ๒, หน้า ๗๐









หน้า 43

ดังนั้น การเปลี่ยนแปลงการเมืองการปกครองและกฎหมายไทยในสมัยนี้จึงส่งผลกระทบต่อการวิวัฒนาการศาลปกครององค์กรที่ทำหน้าที่เยียวยาข้อพิพาททางปกครองครั้งสำคัญเพราะนำไปสู่การจัดตั้งเคาน์ซิลออฟสเตด หรือ ที่ปรึกษาราชการแผ่นดินของพระบาทสมเด็จพระจุลจอมเกล้าเจ้าอยู่หัว ที่พระองค์ได้ทรงนำรูปแบบของเคาน์ซิลออฟสเตด ของประเทศฮอลันดามาปรับเข้ากับลักษณะโครงสร้างการบริหารประเทศในช่วงต้นรัชกาลของพระองค์อิทธิพลที่ส่งผลกระทบให้การเมืองการปกครอง และระบบกฎหมายไทยมีการเปลี่ยนแปลงนั้นพอจะสรุปได้สองประการสำคัญ คือผลกระทบจากต่างประเทศในขณะนั้น และบทบาทของขุนนางกลุ่มสกุลบุนนาคที่เกี่ยวข้องกับการปกครองประเทศมาตั้งแต่สมัยรัตนโกสินทร์ตอนต้น

สมเด็จเจ้าพระยาบรมมหาพิชัยญาติ (ทัด บุนนาค)
รูปภาพ ภาพสมเด็จเจ้าพระยาบรมมหาพิชัยญาติ (ทัด บุนนาค)

บทบาทของกลุ่มขุนนางต่อการเปลี่ยนแปลงระบบการเมืองการปกครอง 

ดังที่ได้กล่าวมาแล้วว่า ในการเปลี่ยนรัชกาลปลายรัชสมัยของพระบาทสมเด็จพระนั่งเกล้าเจ้าอยู่หัวนั้น ประเทศไทยมีปัญหาที่จะต้องรับมือกับแรงกดดันจากประเทศจักรวรรดิที่ต้องการแสวงหาอาณานิคมรอบข้าง ทำให้กลุ่มขุนนางที่อยู่ในระดับสูงของประเทศขณะนั้น อันประกอบด้วย เจ้าพระยาพระคลังว่าที่สมุหกลาโหม (ดิศ บุนนาค) พระยาศรีพิพัฒน์รัตนราชโกษา (ทัต บุนนาค) จางวางพระคลังสินค้า และพระยาศรีสุริยวงศ์ (ช่วง บุนนาค) จางวางมหาดเล็ก ซึ่งเป็นบุตรชายเจ้ายาพระคลังว่าที่สมุหกลาโหม (ดิศ บุนนาค) เป็นกำลังสำคัญในการสนับสนุนพระบาทสมเด็จพระจอมเกล้าเจ้าอยู่หัว ทรงสถาปนาเป็นพระมหากษัตริย์สืบต่อจากพระบาทสมเด็จพระนั่งเกล้าเจ้าอยู่หัว๓๕ ทำให้ในรัชสมัยของพระบาทสมเด็จพระจอมเกล้าเจ้าอยู่หัว อำนาจในการบริหารบ้านเมืองส่วนหนึ่งอยู่ในอิทธิพลของกลุ่มขุนนางตระกูลบุนนาคเป็นสำคัญ และเจ้าพระยาศรีสุริยวงศ์ (ช่วง บุนนาค) เป็นผู้มีบทบาทสำคัญในการบริหารราชการมาตั้งแต่ในรัชสมัยนั้น ดูจากกรณีประเทศไทยมีปัญหาขัดแย้งกับฝรั่งเศสเกี่ยวกับสิทธิในดินแดนเขตพระตะบองและเสียมราฐ โดยฝรั่งเศสต้องการที่จะมีสิทธิครอบครองดินแดนทั้งสองแห่ง แต่เจ้าพระยาสุริยวงศ์ (ช่วง บุนนาค) ได้ปฏิเสธและเกิดการโต้แย้งกันอย่างรุนแรงกับนายกาเบรียล โอบาเรต์ (Gabriel Aubaret) กงสุลฝรั่งเศสประจำกรุงเทพฯจนนายโอบาเรต์ไม่พอใจเป็นอันมากและขอให้พระบาทสมเด็จพระจอมเกล้าเจ้าอยู่หัวทรงถอดถอนเจ้าพระยาศรีสุริยวงศ์ (ช่วง บุนนาค) ออกจากการเป็นผู้แทนเจรจาแต่พระบาทสมเด็จพระจอมเกล้าเจ้าอยู่หัวไม่อาจกระทำตามคำขอได้ หมอบรัดเลได้เปรียบเทียบความสำคัญของการขอถอดถอนเจ้าพระยาศรีสุริยวงศ์ (ช่วง บุนนาค) ในคราวนั้นว่า“...เหมือนกับการขอตัดแขนขวาของรัฐบาลออก มิหนำซ้ำยังเป็นการขอให้ควักลูกตาขวาและอุดหูทั้งสองข้างของรัฐบาลแห่งพระบาทสมเด็จพระจอมเกล้าเจ้าอยู่หัวรวมกันอีกด้วย...”๓๖

บทบาทของเจ้าพระยาศรีสุริยวงศ์ (ช่วง บุนนาค) ได้มีอย่างหลากหลายในช่วงสมัยดังกล่าว แม้แต่การจัดทำสนธิสัญญาเบาวริ่งเจ้าพระยาศรีสุริยวงศ์ (ช่วง บุนนาค) ยังเป็นผู้ควบคุมและดำเนินการให้มีการลงนามในสนธิสัญญา ดังความที่ เซอร์จอห์น เบาวริ่งได้บันทึกไว้ว่า




  
    	๓๕ เทอดพงษ์ คงจันทร์. การเมืองเรื่องสถาปนาพระจอมเกล้า,(กรุงเทพฯ: มติชน, ๒๕๔๗), หน้า ๑๖-๑๗.
๓๖ เรื่องเดียวกัน, หน้า ๙๖-๙๗.

	“...แต่การที่จะทำสัญญานั้น พระเจ้าแผ่นดินได้ทรงมอบให้เป็นธุระหน้าที่ของเสนาบดี หัวหน้านั้นคือ สมเด็จที่เป็นอาของพระกลาโหม (สมเด็จพระยาบรมมหาพิชัยญาติ) (ทัด บุนนาค) ข้าพเจ้า (เซอร์จอห์น เบาวริ่ง) ได้บอกว่า จะไม่เป็นการสะดวกในการที่ปรึกษาข้อสัญญาด้วยกันกับคนหลายคน ถ้าจะมอบธุระแก่คนเดียวจะดีกว่าให้คนเดียวนั้นนำข้อความไปปรึกษากับคนอื่นๆ ในข้อที่ยากทั้งปวง เขา (จมื่นสรรเพชภักดี) ต่อว่าที่จริงนั้น ก็พระกลาโหม (เจ้าพระยาศรีสุริยวงศ์) (ช่วง บุนนาค) คนเดียวที่จะได้จัดการเรื่องนี้ให้สำเร็จเด็ดขาด ถึงแม้ว่าพระเจ้าแผ่นดินมีพระราชประสงค์จะทรงตั้งที่ปรึกษาพร้อมกันห้านาย แต่ก็คงจะแล้วแต่พระกลาโหมคนเดียว.....”๓๗ สมเด็จเจ้าพระยาบรมมหาศรีสุริยวงศ์ (ช่วง บุนนาค) ผู้สำเร็จราชการแทนพระองค์ พระบาทสมเด็จพระจุลจอมเกล้าเจ้าอยู่หัว ขณะยังไม่บรรลุนิติภาวะ

สมเด็จเจ้าพระยาบรมมหาศรีสุริยวงศ์ (ช่วง บุนนาค) 
ผู้สำเร็จราชการแทนพระองค์ พระบาทสมเด็จพระจุลจอมเกล้าเจ้าอยู่หัว 
ขณะยังไม่บรรลุนิติภาวะ

รูปภาพ ภาพสมเด็จเจ้าพระยาบรมมหาศรีสุริยวงศ์ (ช่วง บุนนาค)





  
    	๓๗ เรื่องเดียวกัน, หน้า ๙๑.

	อิทธิพลของตระกูลบุนนาคแผ่กว้างขยายไปมาก ดังจะเห็นได้จากก่อนพระบาทสมเด็จพระจอมเกล้าเจ้าอยู่หัวเสด็จสวรรคต พระบาทสมเด็จพระจอมเกล้าเจ้าอยู่หัวทรงฝากฝังบ้านเมืองและพระราชโอรสกับพระยาสุรวงษ์ไวยวัฒน์ (วร บุนนาค) ว่า “ให้ไปปรึกษากับผู้เป็นบิดาคือเจ้าพระยาศรีสุริยวงศ์ (ช่วง บุนนาค) อย่าให้มีเหตุการณ์ (ร้ายแรง) เกิดขึ้นได้๓๘ เจ้าพระยาศรีสุริยวงศ์ (ช่วง บุนนาค) จึงได้เป็นผู้จัดแจงเกี่ยวกับการสถาปนาสมเด็จพระเจ้าลูกยาเธอเจ้าฟ้าจุฬาลงกรณ์ กรมขุนพินิตประชานารถซึ่งมีพระชันษาเพียง ๑๕ ปี ให้เสด็จขึ้นครองราชย์ โดยตัวท่านเองได้รับตำแหน่งเป็นผู้สำเร็จราชการแทนพระองค์ (Regent) ไปจนกว่าพระบาทสมเด็จพระจุลจอมเกล้าเจ้าอยู่หัวจะทรงบรรลุนิติภาวะและการที่เจ้าพระยาศรีสุริยวงศ์เป็นประธานในการเลือกพระมหากษัตริย์พระองค์ใหม่ ทั้งจัดการให้มีการเลือกวังหน้าไปพร้อมๆ กัน โดยที่ผู้คัดค้านต้องยินยอมตามความต้องการของท่าน๓๙ เท่ากับว่าเจ้าพระยาศรีสุริยวงศ์เป็น “ผู้สถาปนาทั้งพระมหากษัตริย์และวังหน้า”๔๐ เพียงผู้เดียว
	อำนาจในการบริหารราชการของเจ้าพระยาศรีสุริยวงศ์ (ช่วง บุนนาค) พระบาทสมเด็จพระจุลจอมเกล้าเจ้าอยู่หัวได้ทรงอธิบายถึงความคับข้องพระทัยในช่วงเวลาเสด็จขึ้นครองราชย์ต่อสมเด็จเจ้าฟ้าวชิรุณหิศไว้ ว่า
	“...ตัวพ่อเองยังเป็นเด็ก อายุเพียงเท่านั้น ไม่มีความสามารถรอบรู้ในราชการอันใดที่จะทำการตามหน้าที่แม้แต่เพียงเสมอเท่าที่ทูลกระหม่อม (พระบาทสมเด็จพระจอมเกล้าเจ้าอยู่หัว) ทรงประพฤติมาแล้วได้ยังซ้ำเจ็บเกือบจะถึงแก่ความตาย อันไม่มีผู้ใดสักคนเดียวซึ่งจะเชื่อว่าจะรอด...ขณะนั้นเปรียบเสมือนคนที่ศีรษะขาดแล้ว จับเอาแต่ร่างกายขึ้นตั้งไว้ในที่สมมติกษัตริย์ เหลือที่จะพรรณาถึงความทุกข์อันต้องเป็นกำพร้าในอายุเพียงเท่านั้น และความหนักของมงกุฏอันเหลือที่คอจะทานไว้ได้ทั้งมีศัตรูซึ่งมุ่งหมายอยู่โดยเปิดเผยรอบข้างทั้งภายในและภายนอก หมายเอาทั้งในกรุงเอง และต่างประเทศ...”๔๑


  
    	๓๘ สมเด็จฯ กรมพระยาดำรงราชานุภาพ, ความทรงจำ, (กรุงเทพฯ: อมรินทร์พริ้นติ้งกรุ๊ฟ, ๒๕๓๐), หน้า ๑๑.
๓๙ เรื่องเดียวกัน, หน้า ๑๕-๒๓.
๔๐ วุฒิชัย มูลศิลป์, พระบาทสมเด็จพระจุลจอมเกล้าเจ้าอยู่หัวกับการวางรากฐานประชาธิปไตย (กรุงเทพฯ: เวิล์ดมีเดีย, ๒๕๔๑), หน้า ๔๐.
๔๑ เทอดพงษ์ คงจันทร์, การเมืองเรื่องสถาปนาพระจอมเกล้า, หน้า ๑๐๕-๑๐๖. 










หน้า 47

[image: p47]
พระบาทสมเด็จพระจอมเกล้าเจ้าอยู่หัว
กับสมเด็จพระเจ้าลูกยาเธอเจ้าฟ้าจุฬาลงกรณ์ กรมขุนพินิตประชานารถ
ทรงเครื่องแบบผู้บัญชาการกรมทหารมหาดเล็ก เมื่อพระชนมายุ ๑๔ พรรษา 

รูปภาพ ภาพพระบาทสมเด็จพระจอมเกล้าเจ้าอยู่หัว กับสมเด็จพระเจ้าลูกยาเธอเจ้าฟ้าจุฬาลงกรณ์ กรมขุนพินิตประชานารถ

	แต่ทั้งนี้มีการวิเคราะห์โดย ดร.วอลเตอร์ เอฟ ว่าเจ้าพระยาศรีสุริยวงศ์เป็นผู้สำเร็จราชการที่อยู่ในตำแหน่งที่นานที่สุดและประสบความสำเร็จมากที่สุดในประวัติศาสตร์ไทย๔๒ แต่กระนั้นขณะที่เจ้าพระยาศรีสุริยวงศ์ท่านดำรงตำแหน่งผู้สำเร็จราชการแผ่นดิน ท่านก็มิได้ริเริ่มปรับปรุงเปลี่ยนแปลงบ้านเมืองไปสู่สิ่งที่ดีขึ้น นอกจากรักษาสถานการณ์ให้คงเดิม การที่ท่านผู้สำเร็จราชการไม่ได้ปฏิรูปประเทศดังกล่าว อาจไม่ทันพระทัยพระบาทสมเด็จพระจุลจอมเกล้าเจ้าอยู่หัว จนกระทั่งพระองค์ได้ทำพิธีราชาภิเษกครั้งที่สองในปี พ.ศ. ๒๔๑๖ และหลังจากที่พระองค์ทรงแน่พระทัยในเหตุการณ์ระยะหนึ่งจึงได้เริ่มทำการเปลี่ยนแปลงการเมืองการปกครองครั้งสำคัญของประเทศในเวลาต่อมา ซึ่งเป็นการเปลี่ยนแปลงทางการเมืองการปกครองครั้งสำคัญของประเทศไทย ที่ถือว่าเป็นจุดกำเนิดรูปแบบของศาลปกครองในประเทศไทยอย่างในปัจจุบัน
	ดังที่กล่าวมาแล้ว จะเห็นได้ว่าแนวความคิดการเยียวยาข้อพิพาททางปกครองหรือกระบวนการตามกฎหมายที่เปิดโอกาสให้บุคคลใดบุคคลหนึ่ง มีโอกาสให้บุคคลใดบุคคลหนึ่ง มีโอกาสโต้แย้งในลักษณะเป็นการร้องเรียนต่อเจ้าหน้าที่ผู้มีอำนาจได้ปรากฏอยู่ในบริบทของกฎหมายไทยโบราณและมีวิวัฒนการอย่างต่อเนื่อง เพื่อเปิดโอกาสให้ประชาชนผู้ได้รับความเดือดร้อนจากการกระทำของเจ้าหน้าที่ได้ร้องเรียนและรับการบรรเทาความเดือดร้อนเสียหายจากผู้มีอำนาจปกครองและสิทธิของประชาชนดังกล่าวได้วิวัฒนการตามวิถีทางการเมืองและพัฒนาแนวความคิดตลอดจนรูปแบบการเยียวยาข้อพิพาทปกครองมาตามลำดับตั้งแต่ในสมัยก่อนการเปลี่ยนแปลงระบบกฎหมายและระบบการศาลของไทยมาจนถึงในปัจจุบัน



  
    	๔๒ Walter F. Vella, The Impact of the west on Government in Thailand, pp.334-335 อ้างในวุฒิชัย มูลศิลป์พระบาทสมเด็จพระจุลจอมเกล้าเจ้าอยู่หัวกับการวางรากฐานประชาธิปไตย, หน้า ๔๑.

บทที่ ๒ วิวัฒนาการศาลปกครองในช่วงเปลี่ยนแปลง
การเมืองการปกครองและระบบกฎหมาย 

รูปภาพ ภาพเป็นหนังสือกฎหมายแบบเก่าที่เขียนบันทึกในสมุดข่อยที่เราจะรู้จักกันดีว่ากฎหมายตราสามดวง
วิวัฒนาการการศาลปกครองในช่วงการเปลี่ยนแปลงการเมืองการปกครองและระบบกฎหมาย

    	❧ 	การจัดตั้งที่ปรึกษาราชการแผ่นดินหรือ
	เคาน์ซิลออฟสเตดในประเทศไทย
❧ 	ปัญหาการจัดตั้งที่ปรึกษาราชการแผ่นดิน

    	ในรัชสมัยพระบาทสมเด็จพระจุลจอมเกล้าเจ้าอยู่หัว
❧ 	ผลกระทบจากคำกราบบังคมทูลความเห็น

	จัดการเปลี่ยนแปลงราชการแผ่นดินของขุนนาง
❧ 	เสนาบดีสภา
❧ 	รัฐมนตรีสภา
❧ 	การปฏิรูปการศาล
❧ 	การพิจารณาข้อพิพาทที่เกี่ยวข้องกับเจ้าหน้าที่รัฐ
❧ 	ภายหลังการปฏิรูปการศาล
❧ 	การปฏิรูประบบกฎหมายไทย 

พระบามสมเด็จพระจุลจอมเกล้าเจ้าอยู่หัว
รูปภาพ ภาพพระบามสมเด็จพระจุลจอมเกล้าเจ้าอยู่หัว

บทที่ ๒ วิวัฒนาการศาลปกครองในช่วงเปลี่ยนแปลง

       การเมืองการปกครองและระบบกฎหมาย
	ในรัชสมัยพระบาทสมเด็จพระจุลจอมเกล้าเจ้าอยู่หัว เป็นช่วงเวลาสำคัญที่มีการเปลี่ยนแปลงทางการเมืองการปกครองหลายครั้ง ทั้งอิทธิพลของต่างประเทศที่ยึดครองประเทศเพื่อนบ้านเป็นอาณานิคม ตลอดจนกลุ่มขุนนางที่เข้ามามีบทบาทในการบริหารประเทศและเป็นกลไกสำคัญในการเมืองการปกครองประเทศในขณะนั้น จึงเป็นช่วงเวลาที่มีวิกฤติการณ์ส่งผลกระทบต่อการปกครองประเทศไทยอย่างมากมาย ส่งผลให้พระบาทสมเด็จพระจุลจอมเกล้าเจ้าอยู่หัวทรงมีพระราชดำริเปลี่ยนแปลงครั้งสำคัญในการปกครองประเทศ ส่วนหนึ่งของการปรับปรุงเปลี่ยนแปลงประเทศในขณะนั้นคือ การจัดตั้งที่ปรึกษาราชการแผ่นดิน เคาน์ซิลออฟสเตด ขึ้นครั้งแรกในประเทศไทย ในปี พ.ศ.๒๔๑๗	

การจัดตั้งที่ปรึกษาราชการแผ่นดินหรือเคาน์ซิลออฟสเตดในประเทศไทย
	ที่ปรึกษาราชการแผ่นดิน เคาน์ซิลออฟสเตด (Council of State) มีต้นกำเนิดมาจากกลุ่มประเทศภาคพื้นทวีปยุโรปที่มีระบบกฎหมายแบบประมวลกฎหมาย (Civil Law System) เช่น ประเทศฝรั่งเศส ประเทศฮอลันดา (เนเธอร์แลนด์) ประเทศเบลเยียม ประเทศลักเซ็มเบอร์ก ฯลฯ โดยสถาบันดังกล่าวมีอำนาจหน้าที่ที่สำคัญ ๒ ประการคือ ประการแรกเป็นที่ปรึกษาราชการแผ่นดินของฝ่ายบริหาร และประการที่สอง พิจารณาวินิจฉัยข้อพิพาททางปกครองระหว่างราษฎรกับรัฐหรือเจ้าหน้าที่ของรัฐหรือหน่วยงานของรัฐ

	สถาบันดังกล่าวถือกำเนิดมาจาก “สภาที่ปรึกษาของกษัตริย์” (Curia Regis หรือ Conseil du Roi) ของประเทศฝรั่งเศสในสมัยที่อยู่ภายใต้ระบอบการปกครองแบบสมบูรณาญาสิทธิราชย์ และได้มีวิวัฒนาการมาเป็น “สภาที่ปรึกษาแห่งรัฐ” หรือ “สภาแห่งรัฐ” (Conseil d’Etat) ซึ่งในปัจจุบันวิวัฒนาการเป็นศาลสูงสุดในระบบศาลปกครองของฝรั่งเศสและได้มีอิทธิพลต่อแนวความคิดในการจัดตั้งศาลปกครองและการพัฒนาหลักกฎหมายปกครองของประเทศต่างๆ รวมถึงประเทศไทย สถาบันที่ปรึกษาราชการแผ่นดินของกลุ่มประเทศดังกล่าวนั้นมีอำนาจหน้าที่ที่สำคัญสองประการคือ	

	๑. เป็นที่ปรึกษาราชการแผ่นดินของฝ่ายบริหาร ซึ่งอาจจะเป็นพระมหากษัตริย์ จักรพรรดิหรือคณะรัฐมนตรีก็ได้ แล้วแต่ระบบการเมืองและการปกครองของประเทศดังกล่าว 

	๒. พิจารณาข้อพิพาททางปกครองระหว่างราษฎรกับรัฐ หรือระหว่างเจ้าหน้าที่ของรัฐหรือหน่วยงานของรัฐ๑
	สภาที่ปรึกษาแห่งรัฐ (Conseil d’Etat) ของประเทศฝรั่งเศสเกิดขึ้นเมื่อปี ค.ศ.๑๗๙๙ (พ.ศ.๒๓๔๒) ในรัชสมัยของพระเจ้านโปเลียนที่ ๑ เป็นจุดเริ่มต้นของการแยกฝ่ายปกครองให้ทำหน้าที่ตัดสินข้อพิพาททางปกครองแต่ในช่วงแรก สภาที่ปรึกษาแห่งรัฐ (Conseil d’Etat) ไม่มีอำนาจในการตัดสินชี้ขาดแต่ต้องเสนอให้ประมุขของรัฐเป็นผู้ตัดสินชี้ขาดเรียกว่า la justice retenue๒
	ในระหว่างที่พระบาทสมเด็จพระจุลจอมเกล้าเจ้าอยู่หัวเสด็จขึ้นครองราชย์เมื่อปี พ.ศ.๒๔๑๑ โดยมีพระบรมราชาภิเษกครั้งแรก เมื่อวันที่ ๑๑ พฤศจิกายน พ.ศ.๒๔๑๑ ทรงมีพระชนมายุ ๑๕ พรรษา จึงต้องมีผู้สำเร็จราชการแผ่นดิน คือ สมเด็จเจ้าพระยาบรมมหาศรีสุริยวงศ์ (ช่วง บุนนาค)พระบาทสมเด็จพระจุลจอมเกล้าเจ้าอยู่หัวได้เสด็จประพาสต่างประเทศที่เมืองเบตาเวีย เมื่อปี พ.ศ.๒๔๑๔ ซึ่งได้ทอดพระเนตรและเยี่ยมชมการดำเนินงานของที่ปรึกษาราชการแผ่นดิน หรือเคาน์ซิลออฟสเตดตามแนวทางของประเทศฮอลันดา (เนเธอร์แลนด์) ๓ต่อมาทรงจัดตั้งที่ปรึกษาราชการแผ่นดิน เคาน์ซิลออฟสเตด นี้ขึ้นในปี พ.ศ.๒๔๑๗ อันเป็นการจัดตั้งขึ้นในภายหลังจากที่ประเทศฝรั่งเศสได้ตั้งสภาที่ปรึกษาแห่งรัฐ (Conseil d’Etat) ขึ้นมาแล้ว ๗๕ ปี ซึ่งถือได้ว่าจุดเริ่มต้นขององค์กร “ศาลปกครอง” ครั้งแรกที่เกิดขึ้นในประเทศไทย
	บุคคลสำคัญอีกท่านหนึ่งที่เกี่ยวข้องกับการจัดตั้ง ที่ปรึกษาราชการแผ่นดิน หรือเคาน์ซิลออฟสเตด ในครั้งนั้นคือ เจ้าพระยาภาสกรวงศ์ (พร บุนนาค) ท่านเป็นบุตรของสมเด็จเจ้าพระยาบรมมหาประยูรวงศ์ (ดิศ บุนนาค) แต่สมเด็จเจ้าพระยาบรมมหาศรีสุริยวงศ์ (ช่วง บุนนาค) พี่ชายของท่านเป็นผู้ปกครองดูแลหลังจากบิดาถึงแก่พิราลัย จึงส่งท่านไปเรียน ณ ประเทศอังกฤษ เมื่อท่านอายุได้ ๑๕ ปี เรียนอยู่ ๓ ปี มีความรู้พอพูดภาษาอังกฤษได้




  
    	๑ สำนักงานคณะกรรมการกฤษฎีกา, “เคาน์ซิลออฟสเตด (สถาบันที่ปรึกษาราชการแผ่นดิน) ในต่างประเทศ : ความเป็นมาและประสบการณ์ของประเทศต่างๆ” ใน ๑๒๐ ปี เคาน์ซิลออฟสเตด จากสถาบันที่ปรึกษาราชการแผ่นดินมาเป็นคณะกรรมการกฤษฎีกา พ.ศ.๒๔๑๗-๒๕๓๗,(กรุงเทพฯ: ๒๕๓๗), หน้า ๑๙.
๒ โภคิน พลกุล, “คดีปกครองในฝรั่งเศส” ใน ข้อพิจารณาเกี่ยวกับการจัดตั้งศาลปกครองขึ้นในประเทศไทย, (สำนักงานคณะกรรมการกฤษฎีกา, เอกสารอัดสำเนา, ๒๕๓๖), หน้า ๕.
๓ สำนักงานคณะกรรมการกฤษฎีกา, “ประวัติการจัดตั้งสถาบันที่ปรึกษาราชการแผ่นดิน (Council of State)” วารสารกฎหมายปกครอง๑๘, ๓ (ตุลาคม ๒๕๒๖): ๖-๗. 

พระบาทสมเด็จพระจุลจอมเกล้าเจ้าอยู่หัวอยู่หัวราชาภิเษกครั้งที่ ๑
รูปภาพ ภาพพระบาทสมเด็จพระจุลจอมเกล้าเจ้าอยู่หัวราชาภิเษกครั้งที่ ๑

และอ่านตำราภาษาอังกฤษเข้าใจความ ก็ถูกเรียกตัวให้เป็นล่ามของเจ้าพระยาสุรวงศ์ไวยวัฒน์ (วร บุนนาค) ซึ่งเป็นราชทูตไปยังประเทศฝรั่งเศสเมื่อกลับมารับราชการที่เมืองไทยได้รับราชการในตำแหน่งนายราชาณัตยานุหารจนสิ้นรัชกาลที่ ๔ และได้รับราชการเป็นผู้รับใช้ใกล้ชิดและรับใช้พระบาทสมเด็จพระจุลจอมเกล้าเจ้าอยู่หัวในเวลาต่อมาในสมัยแรกที่พระบาทสมเด็จพระจุลจอมเกล้าเจ้าอยู่หัวเสวยราชสมบัติอยู่นั้น ข้าราชการที่จะเข้าเฝ้าใกล้ชิดมักจะสะดุ้งหวาดกลัวเจ้าพระยาบรมมหาศรีสุริยวงศ์ผู้สำเร็จราชการจะสงสัยเอาว่าเอาเรื่องมิดีมิร้ายในข้อราชการไปกราบบังคมทูล แต่เจ้าพระยาภาสกรวงศ์ไม่มีความครั่นคร้ามใครทั้งนั้น 

พระยาภาสกรวงศ์ (พร บุนนาค)
รูปภาพ ภาพเจ้าพระยาภาสกรวงศ์ (พร บุนนาค)

ท่านกล้าเข้าไปให้ทรงใช้สอยด้วยความสวามิภักดิ์จึงได้สนิทชิดชอบพระราชอัธยาศัยและได้ทรงใช้สอยเป็นประโยชน์ตั้งแต่นั้นมา ทั้งเจ้าพระยาภาสกรวงศ์เป็นข้าราชการที่ใกล้ชิดแต่คนเดียวเท่านั้นที่มีความรู้ภาษาอังกฤษที่พอจะค้นคว้าตำรับตำราต่างประเทศได้ท่านจึงเสมือนเป็นกุญแจตู้ตำรับตำราต่างประเทศคนสำคัญ จึงโปรดเกล้าฯ ให้เป็นว่าที่เจ้าหมื่นศรีสรรักษ์หัวหมื่นมหาดเล็กแต่ยังคงมีชื่อว่านายราชาณัตยานุหารเมื่อพระบาทสมเด็จพระจุลจอมเกล้าเจ้าอยู่หัวเสด็จประภาสสิงคโปร์ ชวา และอินเดีย ก็ได้ทรงพระกรุณาโปรดเกล้าฯ ให้ตามเสด็จด้วยทั้งสองคราว เพื่อจะได้ช่วยกันจดจำขนบธรรมเนียมและวิธีการปกครองในต่างประเทศ 

เพื่อจะได้นำมาดัดแปลงแก้ไขใช้กับประเทศไทยให้เกิดความเจริญรุ่งเรืองสืบไป ดังนั้น ราชการต่างๆ ที่อาศัยแบบอย่างต่างประเทศที่จัดตั้งขึ้นในสมัยนั้น เช่น ตั้งระเบียบเครื่องราชอิสริยาภรณ์และตั้งกรมมหาดเล็กตลอดจนโรงเรียนภาษาอังกฤษสำหรับเจ้านายและโรงเรียนภาษาไทยในกรมทหารมหาดเล็ก เจ้าพระยาภาสกรวงศ์ได้สนองพระเดชพระคุณตรวจค้นตำราจากภาษาต่างประเทศทั้งสิ้น
เจ้าพระยาภาสกรวงศ์ ผู้นี้เป็นผู้แปลกฎหมายฝรั่งเศสว่าด้วยเรื่องเคาน์ซิลออฟสเตดเมื่อปี พ.ศ.๒๔๑๒ และแปลเรื่องปรีวีเคาน์ซิลของอังกฤษ ซึ่งเจ้าพระยาภาสกรวงศ์และนายเฮนรี่ อาลบาสเตอร์เป็นผู้แปลโดยการพิจารณาจากเอกสารหลักฐานทางประวัติศาสตร์ซึ่งเป็นเอกสารโบราณ ในหมวดเอกสารรัชกาลที่ ๕ เรื่องกฎหมายฝรั่งเศสว่าด้วยเรื่องเคาน์ซิลออฟสเตด ที่แปลโดย	เจ้าพระยาภาสกรวงศ์เมื่อปี พ.ศ.๒๔๑๒จึงทำให้สามารถสันนิษฐานได้ว่า การแปลกฎหมายฝรั่งเศสว่าด้วยเรื่องเคาน์ซิลออฟสเตด โดยเจ้าพระยาภาสกรวงศ์นั้นน่าจะกระทำในรัชสมัยพระบาทสมเด็จพระจอมเกล้าเจ้าอยู่หัวด้วยเหตุผลที่ว่า เจ้าพระยาภาสกรวงศ์เป็นราชเลขานุการส่วนพระองค์ในรัชกาลที่ ๔ และเมื่อพระบาทสมเด็จพระจอมเกล้าเจ้าอยู่หัวเสด็จสวรรคต เจ้าพระยาภาสกรวงศ์ก็ยังคงดำรงตำแหน่งเป็นราชเลขานุการส่วนพระองค์ของพระบาทสมเด็จพระจุลจอมเกล้าเจ้าอยู่หัวสืบต่อไป แต่ด้วยขณะนั้นพระบาทสมเด็จพระจุลจอมเกล้าเจ้าอยู่หัวยังทรงพระเยาว์จึงไม่น่าเป็นไปได้ว่าจะทรงมีพระราชกระแสรับสั่งให้เจ้าพระยาภาสกรวงศ์แปลกฎหมายฝรั่งเศสว่าด้วยเรื่องเคาน์ซิลออฟสเตด ด้วยเหตุนี้ การแปลกฎหมายฝรั่งเศสดังกล่าวน่าจะได้กระทำในรัชสมัยของพระบาทสมเด็จพระจอมเกล้าเจ้าอยู่หัวแล้วหากเป็นดังนี้อาจจะตั้งเป็นข้อสันนิษฐานได้ประการหนึ่งว่า แนวความคิดในการจัดตั้งเคาน์ซิลออฟสเตด ที่จะนำรูปแบบของเคาน์ซิลออฟสเตดมาใช้ในประเทศไทยน่าจะได้เริ่มมีขึ้นแล้วตั้งแต่รัชกาลของพระบาทสมเด็จพระจอมเกล้าเจ้าอยู่หัว
	ขณะที่อิทธิพลของการเมืองการปกครองและกฎหมายของต่างประเทศที่เข้ามาสู่ประเทศไทยเริ่มมีบทบาทมากขึ้นในบริบทของสังคมไทยตั้งแต่รัชสมัยของพระบาทสมเด็จพระจอมเกล้าเจ้าอยู่หัวเป็นต้นมา ประกอบกับในระยะเวลาที่เจ้าพระยาศรีสุริยวงศ์เป็นผู้สำเร็จราชการแผ่นดินนั้น อำนาจของขุนนางได้ขยายขอบเขตไปมากในระหว่างนั้นพระบาทสมเด็จพระจุลจอมเกล้าเจ้าอยู่หัวได้เสด็จประพาสต่างประเทศเป็นครั้งแรก คือ สิงคโปร์ และเมืองเบตาเวียกับเมืองสุมารังในเกาะชวา (ประเทศอินโดนีเซีย) เมื่อวันที่ ๙ มีนาคม พ.ศ.๒๔๑๓ เป็นเวลา ๔๗ วันในปีต่อมาได้เสด็จประพาสพม่าและอินเดียเมื่อวันที่ ๑๖ ธันวาคม พ.ศ.๒๔๑๕ เป็นเวลา ๓ เดือน เพื่อทอดพระเนตรกิจการบ้านเมืองที่ชาวยุโรปปกครองอยู่ 

รูปภาพ ภาพกฎหมายฝรั่งเศส พระยาภาสกรวงศ์ (พร บุนนาค) แปล
จศ. ๑๒๓๑ (พ.ศ.๒๔๑๒)

รูปภาพ ภาพกฎหมายฝรั่งเศส พระยาภาสกรวงศ์ (พร บุนนาค) แปล
จศ. ๑๒๓๑ (พ.ศ.๒๔๑๒)



หน้า 60
	สำหรับสาเหตุในการประพาสต่างประเทศครั้งนั้น สมเด็จฯ กรมพระยาดำรงราชานุภาพได้นิพนธ์ไว้ในหนังสือความทรงจำว่า
	“มูลเหตุมีมาแต่ในรัชกาลที่ ๔ จำเดิมแต่ทำหนังสือสัญญาเปิดบ้านเมืองให้ฝรั่งมาค้าขาย มีกงสุลและพวกฝรั่งต่างชาติเข้ามาอยู่ในกรุงเทพฯ มากขึ้นทุกที พระบาทสมเด็จพระจอมเกล้าเจ้าอยู่หัวทรงพระราชดำริจะทำนุบำรุงพระนครมิให้พวกฝรั่งดูหมิ่น จึงให้เริ่มจัดการต่างๆ คือให้สร้างถนน (เจริญกรุง) สำหรับให้ใช้รถ เป็นต้น ได้โปรดฯ ให้เจ้าพระยาศรีสุริยวงศ์ กับพระเจ้าลูกยาเธอกรมหมื่นวิษณุนาถนิภาธรไปดูลักษณะการที่อังกฤษ บำรุงเมืองสิงคโปร์ เมื่อปีระกา พ.ศ.๒๔๐๔ ด้วยเมืองสิงคโปร์อยู่ใกล้ไปได้สะดวกกว่าที่อื่น ต่อมาพระบาทสมเด็จพระจอมเกล้าเจ้าอยู่หัวทรงพระราชปรารภจะเสด็จไปเองให้ถึงเมืองสิงคโปร์ชะรอยจะใคร่ทรงสืบสวนถึงวิธีฝรั่งปกครองบ้านเมืองด้วย แต่พระองค์เป็นพระเจ้าแผ่นดินจะเสด็จไปถึงต่างประเทศเป็นการใหญ่ จึงต้องรอหาโอกาสมาจนถึงปีมะโรง พ.ศ.๒๔๑๑ เมื่อเสด็จลงไปทอดพระเนตรสุริยุปราคาที่หว้ากอ ครั้งนั้น เซอร์ แฮรีออด เจ้าเมืองสิงคโปร์กับภรรยาขึ้นมาเฝ้าเพื่อจะมาดูสุริยุปราคาหมดดวงด้วย เซอร์ แฮรีออด ทูลเชิญเสด็จไปประภาสเมืองสิงคโปร์ จึงตรัสรับว่าจะเสด็จไปเยี่ยมตอบแล้วทรงปรึกษาเจ้าพระยาบรมมหาศรีสุริยวงศ์ เจ้าพระยาบรมมหาศรีสุริยวงศ์ก็เห็นชอบด้วย แต่กราบบังคมทูลขอให้มีเวลาตระเตรียมก่อน (สันนิษฐานว่าคงกำหนดว่าจะเสด็จไปเมื่อสิ้นฤดูมรสุมในเดือนมีนาคมปีมะโรงนั้น) แต่พระบาทสมเด็จพระจอมเกล้าเจ้าอยู่หัวเสด็จกลับจากหว้ากอก็มาประชวรเสด็จสู่สวรรคตเสีย การที่จะเสด็จไปประพาสสิงคโปร์จึงเป็นอันค้างอยู่ ครั้นถึงรัชกาลที่ ๕ เมื่อเจ้าพระยาบรมมหาศรีสุริยวงศ์แรกเป็นผู้สำเร็จราชการแผ่นดิน พวกกงสุลต่างประเทศมีมิสเตอร์น๊อกส์ กงสุล เยเนอราล อังกฤษ เป็นต้น ถามท่านว่าจะคิดอ่านให้พระเจ้าแผ่นดินทรงศึกษาวิธีปกครองบ้านเมืองด้วยประการอย่างใด ท่านตอบว่าคิดจะให้เสด็จไปทอดพระเนตรวิธีปกครองบ้านเมืองของต่างประเทศที่เมืองสิงคโปร์และเมืองเบตาเวีย พวกกงสุลก็พากันซ้องสาธุการ และรับจะบอกไปถึงรัฐบาลของตนได้รับเสด็จให้สมพระเกียรติยศ ฝ่ายพระบาทสมเด็จพระจุลจอมเกล้าเจ้าอยู่หัว เมื่อทรงทราบว่าจะได้ไปทอดพระเนตรต่างประเทศก็ทรงยินดีเต็มพระราชหฤทัย ครั้นได้รับเชิญของรัฐบาลอังกฤษกับรัฐบาลฮอลันดาก็ลงมือเตรียมการตั้งแต่ปีมะเมียเป็นต้นมา”๔



  
    	๔ สมเด็จฯกรมพระยาดำรงราชานุภาพ,ความทรงจำ, (กรุงเทพฯ: อมรินทร์พริ้นติ้งกรุ๊ฟ, ๒๕๓๐), หน้า ๑๒๙-๑๓๐. 

Thomas George Knox 
กงสุลเยเนอราลอังกฤษประจำประเทศไทย


รูปภาพ 
ภาพ Thomas George Knox กงสุลเยเนอราลอังกฤษประจำประเทศไทย
	

	ครั้นพระบาทสมเด็จพระจุลจอมเกล้าเจ้าอยู่หัวได้เสด็จประพาสต่างประเทศที่เมืองเบตาเวีย เมื่อ พ.ศ.๒๔๑๔ ตามหนังสือกำหนดการรับเสด็จ สมเด็จพระเจ้าแผ่นดินสยามที่เมืองเบตาเวีย ปีมะแม จ.ศ.๑๒๓๓ (พ.ศ.๒๔๑๔) ซึ่งระบุกำหนดการเสด็จประพาส โดยกล่าวว่า 	
	“วันที่ ๑ เวลาเช้า สมเด็จพระเจ้าแผ่นดินสยามจะเสด็จขึ้นบกเมื่อไร จะยิงสลุตคำนับตามพระเกียรติ ยิงสลุตแล้วจะเชิญเสด็จพระราชดำเนินเข้ามาในตึกคอเวอเมนต์ที่ตำบลเรียกว่า รุสวิก เสด็จเข้ามาในตึกนี้แล้ว จะนำพวกขุนนางฮอลันดาให้เข้ามาเฝ้า พวกขุนนางเข้าเฝ้าแล้ว จะเชิญเสด็จออกทอดพระเนตรที่หอใหญ่ ซึ่งเป็นที่ชุมนุมขุนนางที่ปรึกษาราชการแผ่นดิน เวลาบ่ายจะเชิญเสด็จให้ขึ้นรถเที่ยวทอดพระเนตรบ้านเมือง เวลาค่ำจะมีการเลี้ยงใหญ่ในโฮเต็ลใหญ่แลผู้ครองเมืองกับขุนนางที่สองแลขุนนางซึ่งเป็นพนักงานรับเสด็จมากินเลี้ยงพร้อมด้วยสมเด็จพระเจ้าแผ่นดินสยามกับเสนาบดีฝ่ายสยามที่ตามเสด็จ เวลายาม ๑ สมเด็จพระเจ้าแผ่นดินสยามจะเสด็จเข้าไปในหอใหญ่แล้ว พวกชาวฮอลันดาที่เป็นผู้ดีทั้งชายหญิงต้องเข้ามาเฝ้า”


  
  
    	๕ จดหมายเหตุเสด็จประพาสต่างประเทศในรัชกาลที่ ๕ เสด็จเมืองสิงคโปร์ และเมืองเบตาเวียครั้งแรกและเสด็จประพาสอิเดีย,(พระนคร: โรงพิมพ์โสภณพิพรรฒธนากร, ๒๔๖๘), หน้า ๗๕.














หน้า 62
	หลังจากที่พระองค์เสด็จทอดพระเนตรการปกครองที่สิงคโปร์ ตามพระราชดำริของสมเด็จพระบรมชนกนารถในครั้งนี้๖ พระบาทสมเด็จพระจุลจอมเกล้าเจ้าอยู่หัว ทรงทอดพระเนตรและเยี่ยมชมการดำเนินงานของสภาที่ปรึกษาราชการแผ่นดินหรือเคาน์ซิลออฟสเตดของฮอลันดาที่เมืองเบตาเวียซึ่งเป็นส่วนสำคัญที่ส่งผลต่อการตั้งเคาน์ซิลออฟสเตดในประเทศไทย๗ และทรงนำเอาความรู้และประการณ์มาปฏิรูปการปกครองของไทยในหลายๆ ด้านโดยเฉพาะการจัดตั้งเคาน์ซิลออฟสเตดหรือที่ปรึกษาราชการแผ่นดิน๘ มาปรับใช้ในเวลาต่อมา
	เนื่องจากการเมืองการปกครองของประเทศในสมัยต้นรัชกาลพระบาทสมเด็จพระจุลจอมเกล้าเจ้าอยู่หัว พระราชอำนาจทั้งมวลของพระมหากษัตริย์ยังอยู่ที่ท่านผู้สำเร็จราชการและขุนนางส่วนใหญ่ยังทำงานใกล้ชิดอยู่กับผู้สำเร็จราชการสถานการณ์ภายในประเทศขณะนั้น มีการแบ่งแยกผู้นำออกเป็น ๓ กลุ่ม คือ “กลุ่มสยามหนุ่ม” (Young Siam) ซึ่งสนับสนุนพระบาทสมเด็จพระจุลจอมเกล้าเจ้าอยู่หัว ประกอบด้วยกลุ่มเชื้อพระวงศ์และข้าราชการหนุ่มที่ต้องการปฏิรูปประเทศตามแบบตะวันตกอย่างรวดเร็วประกอบด้วยพระเจ้าน้องยาเธอและข้าราชการหนุ่มรวมทั้งเจ้าพระยาภาสกรวงศ์ (พร บุนนาค) “กลุ่มอนุรักษ์นิยม” (Conservative Siam) มีผู้สำเร็จราชการคือ สมเด็จเจ้าพระยาบรมมหาศรีสุริยวงศ์ (ยศในขณะนั้น) เป็นผู้นำ ประกอบด้วยขุนนางผู้ใหญ่ที่เห็นประโยชน์ของวัฒนธรรมตะวันตกบางอย่าง แต่ต้องการรักษาสถานะเดิมให้คงไว้เป็นส่วนใหญ่ และ “กลุ่มสยามเก่า” (Old Siam) มีกรมหมื่นบวรวิไชยชาญทรงเป็นผู้นำ ประกอบด้วยขุนนางชั้นผู้ใหญ่และผู้น้อยที่ไม่นิยมความคิดแบบตะวันตกและไม่สนับสนุนการเปลี่ยนแปลงใดๆ อันจะมีผลกระทบกระเทือนถึงฐานะตำแหน่งและผลประโยชน์ที่เคยรับมาแต่เดิม๙
	นอกจากการจัดตั้งที่ปรึกษาราชการแผ่นดิน เคาน์ซิลออฟสเตดแล้ว ยังทรงแต่งตั้งคณะที่ปรึกษาราชการส่วนพระองค์ หรือ ปรีวี่ เคาน์ซิล (Privy Council)



  
    	๖นฤมล ธีรวัฒน์, “พระราชดำริทางการเมืองของพระบาทสมเด็จพระจอมเกล้าเจ้าอยู่หัว”, (วิทยานิพนธ์ปริญญา อักษรศาสตร์บัณฑิต ภาควิชาประวัติศาสตร์ บัญฑิตวิทยาลัย จุฬาลงกรณ์มหาวิทยาลัย, ๒๕๒๕), หน้า๓๔๓.
๗ ดู ๑๒๕ ปี Council of State สภาที่ปรึกษาราชการแผ่นดิน, (กรุงเทพฯ: สำนักงานคณะกรรมการกฤษฎีกา), หน้า ๑-๙. (เอกสารอัดสำเนา)
๘ เรื่องเดียวกัน, หน้า ๔๐-๔๑.
๙ อ้างถึง David K. Wyatt, The Politic of Reform in Thailand; Education in the Reign of King Chulalongkorn., 
(Bangkok: Thai WattanaPanice, 2512), pp.44-50.

พระบาทสมเด็จพระจุลจอมเกล้าเจ้าอยู่หัว
รูปภาพ ภาพพระบาทสมเด็จพระจุลจอมเกล้าเจ้าอยู่หัว

	โดยทำหน้าที่เป็นที่ปรึกษาราชการส่วนพระองค์ และช่วยปฏิบัติราชการอื่นๆ ตามแต่ที่จะทรงมอบภารกิจให้ผลจากสถานการณ์ของประเทศและปฏิรูปขนบธรรมเนียมและการบริหารราชการแผ่นดินครั้งนี้พระบาทสมเด็จพระจุลจอมเกล้าเจ้าอยู่หัวทรงรับแนวคิดจากต่างประเทศ ที่จะยินยอมลดพระองค์จากฐานะพระมหากษัตริย์องค์พระประมุขของชาติลงมาเป็นประธานในสภาที่ปรึกษาราชการแผ่นดินโดยการจัดตั้งที่ปรึกษาราชการแผ่นดิน เคาน์ซิลออฟสเตดและที่ปรึกษาราชการส่วนพระองค์ปรีวี เคาน์ซิลนี้ ทรงได้ปรึกษาและขอคำแนะนำจากสมเด็จเจ้าพระยาบรมมหาศรีสุริยวงศ์แต่แรก ดังจะเห็นจากข้อความจากพระราชหัตถเลขาพระบาทสมเด็จพระจุลจอมเกล้าเจ้าอยู่หัว ถึงสมเด็จเจ้าพระยาบรมมหาศรีสุริยวงศ์ ความว่า

รูปภาพ ภาพตราแผ่นดิน

	“การที่จะตั้งเคาน์ซิลนี้ ก็ได้ปรึกษากับเจ้าคุณ (สมเด็จเจ้าพระยาบรมมหาศรีสุริยวงศ์) ว่าการสิ่งไรจะให้มีความเจริญแก่บ้านเมืองจริงๆ ก็ต้องอาศัยปรึกษาพร้อมกันจึงได้คิดตั้งเคาน์ซิลทั้งสองพวกนี้ขึ้น (หมายถึง Council of State และ Privy Council) ฉันก็ได้ยอมหย่อนยศลดอำนาจ มานั่งในเคาน์ซิล ไม่ได้ถือตัวว่าเป็นคนสูงต่ำ...”๑๐ 
	ที่ปรึกษาราชการแผ่นดิน เคาน์ซิลออฟสเตด๑๑ จึงถูกจัดตั้งขึ้น ตามคำประกาศว่าด้วยตั้งเคาน์ซิล แลพระราชบัญญัติ เมื่อวันที่ ๘ พฤษภาคม ๒๔๑๗ ความว่า
	“...ทรงพระราชอุตสาหะเสด็จพระราชดำเนินทางทะเล ฝ่าคลื่นฝืนลมไปประพาสเมืองต่างประเทศเพราะจะได้ทอดพระเนตรบ้านเมืองแล การธรรมเนียมต่างๆ สิ่งใดดีจะได้เป็นแบบอย่างแก่บ้านเมืองต่อไป.....” 
	ที่ปรึกษาราชการแผ่นดินหรือที่เรียกกันในนาม “เคาน์ซิลออฟสเตด” (Council of State) ในการจัดตั้งครั้งแรกประกอบด้วยขุนนางระดับสูง จำนวน ๑๒ ท่าน คือ



  
    	๑๐ หอสมุดแห่งชาติ , จดหมายเหตุรัชกาลที่ ๕ มัดที่ ๑๕๔ เล่มที่ ๑๑ อ้างใน วิมลพรรณ ปีตวัชชัย, สมเด็จพระเจ้าบรมวงศ์เธอ กรมพระยาเทวะวงศ์วโรปการ, (กรุงเทพฯ: โรงพิมพ์กรุงเทพ, ๒๕๔๗), หน้า ๔๕
๑๑ ในที่นี้ขอใช้คำว่า “ที่ปรึกษาราชการแผ่นดิน” เพื่อใกล้เคียงกับ “ที่ปฤกษาราชการแผ่นดิน” ตามความในพระราชบัญญัติเคาน์ซิลออฟสเตด พ.ศ.๒๔๑๗ คือ ที่ปฤกษาราชการแผ่นดิน

    	๑. พระยาราชสุภาวดี (เพ็ง เพ็ญกุล)
๒. พระยาศรีพิพัฒ (แพ บุนนาค) 
๓. พระยาราชวรานุกูล (บุญรอด กัลยาณมิตร) 
๔. พระยากระสาปน์กิจโกศล (โหมด อมาตยกุล)
๕. พระยาภาสกรวงศ์ (พร บุนนาค) 
๖. พระยามหาอำมาตย์ (ชื่น กัลยาณมิตร) 
๗. พระยาอภัยรณฤทธิ์ (แย้ม บุณยรัตพันธุ์) 
๘. พระยาราไชย (จำเริญ บุรณศิริ) 
๙. พระยาเจริญราชไมตรี (ตาด อมาตยกุล) 
๑๐. พระยาพิพิธโภไคย (ทองคำ สุวรรณทัต) 
๑๑. พระยากลาโหมราชเสนา (กรับ บุณยรัตพันธุ์) 
๑๒. พระยาราชโยธา (ทองอยู่ ภูมิรัตน)

    	พระยาราชสุภาวดี 
 (เพ็ง เพ็ญกุล)


    	พระยาศรีพิพัฒ 
(แพ บุนนาค)







รูปภาพ ภาพประกอบไปด้วยสองภาพ ภาพแรกด้านซ้ายมือคือพระยาราชสุภาวดี

ภาพที่สองด้านขวาคือพระยาศรีพิพัฒ

    	เจ้าพระยารัตนบดินทร์

(รอด กัลยาลมิตร)

(ตำแหน่งหลังอสัญกรรม)


    	พระยากระสาปน์กิจโกศล

(แพ บุนนาค)












รูปภาพ ภาพประกอบไปด้วยสองภาพ ภาพแรกด้านซ้ายมือคือเจ้าพระยารัตนบดินทร์

ภาพที่สองด้านขวาคือพระยากระสาปน์กิจโกศล




หน้า 67
[image: sanpokkrong-p67-1]
พระยาภาสกรวงศ์
(พร บุนนาค)

  
    	[image: sanpokkrong-p67-2]
พระยามหาอำมาตยาธบดีพิริยพาหะ
(ชื่น กัลยาณมิตร)


    	[image: sanpokkrong-p67-3]
พระยาราไชย
(จำเริญ บุรณศิริ)
  













รูปภาพ ภาพประกอบไปด้วย 3 ภาพ ภาพแรกด้านบนสุดเป็นภาพของพระยาภาสกรวงศ์ 


ภาพที่สองซ้ายมือคือพระยามหาอำมาตยาธบดีพิริยพาหะ รูปที่สามด้านขวามือคือพระยาราไชย

    	พระยาเจริญราชไมตรี

(ตาด อมาตยกุล)


    	พระยาพิพิธโภไคย

(ทองคำ สุวรรณทัพ)







รูปภาพ ภาพประกอบไปด้วยสองภาพ ภาพแรกด้านซ้ายมือคือพระยาเจริญราชไมตรี

ภาพที่สองด้านขวาคือพระยาพิพิธโภไคย

รูปภาพ ภาพด้านในพระราชกฤษฎีกาเคาน์ซิลออฟสเตค


	เพื่อดำเนินการเป็นที่ปรึกษามาประชุมกับพระองค์ในเรื่องของข้อราชการที่สำคัญหรือเรื่องการจะประกาศเป็นกฎหมายหรือแบบธรรมเนียมที่จะกำหนดไว้ในแผ่นดิน โดยพระองค์ตระหนักว่าถ้าการปกครองบ้านเมืองทำโดยพระองค์แต่เพียงผู้เดียว “ก็จะไม่ใคร่สำเร็จไปได้ ถ้ามีผู้ที่ช่วยกันคิดหลายปัญญา..ความดี ความเจริญก็คงจะบังเกิดแก่บ้านเมือง” อีกทั้งสภาที่ปรึกษาราชการแผ่นดินนี้ยังมี “อำนาจหน้าที่จะยึดหน่วง ขัดขวางพระเจ้าแผ่นดินได้” และ “มีอำนาจจะตรวจตรา” เรื่องราวทั้งหลายให้มีความถูกต้องยุติธรรม๑๒ จากนั้นจึงได้ทรงมีพระบรมราชโองการโปรดเกล้าฯ ให้ตรา “พระราชบัญญัติเคาน์ซิลออฟสเตดคือที่ปฤกษาราชการแผ่นดิน” เมื่อวันที่ ๑๔ มิถุนายน ๒๔๑๗ โดยทรงกำหนดให้ “เคาน์ซิลออฟสเตด” หรือคณะที่ปรึกษาราชการแผ่นดินนี้มีอำนาจหน้าที่ ๒ ประการคือ เป็นที่ปรึกษาของพระองค์ในการบริหารราชการแผ่นดินและในการร่างกฎหมายกับพิจารณา เรื่องที่ราษฎรได้รับความเดือดร้อน

[image: sanpokkrong-p69-2]
รูปภาพ หน้าปกพระราชกฤษฎีกาเคาน์ซิลออฟสเตค

  
    	๑๒วุฒิชัย มูลศิลป์, พระบาทสมเด็จพระจุลจอมเกล้าเจ้าอยู่หัวกับการวางรากฐานประชาธิปไตย,หน้า ๑๓.

เนื้อหาข้างในของกฎหมายเคาน์ซิลออฟสเตค
รูปภาพ ภาพเนื้อหาข้างในของกฎหมายเคาน์ซิลออฟสเตค

  สมาชิกที่อยู่ในสภานี้ไม่ว่าจะมียศถาบรรดาศักดิ์อย่างไรมีตำแหน่งอย่างไรจะมีฐานะเท่าเทียมกัน สามารถแสดงความคิดเห็นต่างๆ ได้อย่างเต็มที่ และมีความสำคัญเสมอกัน


	ในการประชุมของเคาน์ซิลออฟสเตดพระบาทสมเด็จพระจุลจอมเกล้าเจ้าอยู่หัวจะทรงเป็นประธาน เรียกว่า “เปรสิเดน” (President) ของที่ประชุมและ “เคาน์ซิลลอร์ออฟสเตด” (Councillors of State)ที่ได้รับการแต่งตั้งจากราชตระกูลและข้าราชการซึ่งมีตระกูลและมีสติปัญญาว่องไวเฉียบแหลมรอบรู้ในราชกิจการต่างๆ ที่มีชื่อเสียง นอกจากนี้ยังทรงแต่งตั้งพระบรมวงศานุวงศ์อีก ๖ พระองค์ และให้ “เคาน์ซิลลอร์ออฟสเตด” เลือกผู้ใดผู้หนึ่งขึ้นเป็น “ไวส์เปรสิเดน” (Vice President) ซึ่งเลือกจากบุคคลในที่ปรึกษาราชการแผ่นดินทำหน้าที่แทนพระองค์การออกเสียงให้เป็นผู้ระงับและบังคับสิทธิชี้ขาดที่ปรึกษาราชการแผ่นดิน ทั้งทำหน้าที่แทนพระองค์ในเวลาที่ไม่ได้เสด็จออกปรึกษาราชการแผ่นดิน นอกจากนี้ยังมีตำแหน่ง “เคลิกออฟเคาน์ซิล” (Clerk of Council) ทำหน้าที่เป็นเสมียนใหญ่ และ “ดีปุตีเคลิกออฟเคาน์ซิล” (Deputy Clerk of Council) คือเสมียนผู้ช่วยตำแหน่งละหนึ่งคน โดยมีหน้าที่รักษาบัญชี และจดรายงานการประชุม

โดยการประชุมของที่ปรึกษาราชการแผ่นดินเคาน์ซิลออฟสเตดนี้ จะมีลักษณะการประชุมแบบอภิปรายและมีการโหวต (Vote) เสียง
	ต่อมาพระบาทสมเด็จพระจุลจอมเกล้าเจ้าอยู่หัวทรงมีพระราชประสงค์จะให้ข้าราชการเข้ามาติดต่อกับพระองค์ได้โดยตรงไม่ต้องผ่านเสนาบดี ดังนั้นในวันที่ ๑๕ สิงหาคม พ.ศ.๒๔๑๗ พระองค์จึงทรงตั้งคณะที่ปรึกษาราชการส่วนพระองค์ขึ้นเรียกทับศัพท์ว่า “ปรีวี เคาน์ซิล (Privy Council)” มีหน้าที่เป็นที่ปรึกษาราชการส่วนพระองค์และช่วยปฏิบัติราชการอื่นๆ ตามที่พระองค์จะทรงมอบภารกิจให้ อย่างไรก็ตาม หน้าที่ของสภานี้รองมาจากเคาน์ซิลออฟสเตดเพราะข้อความที่ปรึกษาตกลงกันแล้วในปรีวี เคาน์ซิล จะต้องนำเสนอเสนาบดีโดยผ่านเคาน์ซิลออฟสเตดเสียก่อน
	ในการจัดตั้งสมาชิกที่ปรึกษาในพระองค์นี้ พระบาทสมเด็จพระจุลจอมเกล้าเจ้าอยู่หัวได้ทรงขอให้สมเด็จเจ้าพระยาบรมมหาศรีสุริยวงศ์มาเป็นสมาชิกของสภาแห่งนี้อีกท่านหนึ่งด้วย สมเด็จเจ้าพระยาฯ ได้ตอบปฏิเสธโดยกราบบังคมทูลมีใจความว่า
	“...ตนเองนั้นได้รับราชการรับใช้บ้านเมืองและพระราชวงศ์มาตั้งแต่รัชกาลที่ ๓ ได้รับความไว้วางพระราชหฤทัยให้รับราชการสำคัญใกล้ชิดเบื้องพระยุคลบาทมาโดยตลอดครั้นมาถึงรัชสมัยพระบาทสมเด็จพระจอมเกล้าเจ้าอยู่หัวก็ได้รับความไว้วางพระราชหฤทัยฝากฝังบ้านเมืองให้ทำนุบำรุงต่อมา จนกระทั่งได้ตำแหน่งผู้สำเร็จราชการแผ่นดิน มาถึงในรัชกาลปัจจุบันนี้ (รัชกาลที่ ๕) ก็ได้เป็นถึงสมเด็จเจ้าพระยาฯ มีอำนาจสิทธิขาดถึงตัดหัวคนได้ เมื่อได้รับราชการสนองพระเดชพระคุณมาจนแก่เฒ่าถึงเพียงนี้ แล้วยังจะให้ไปถือน้ำพระพิพัฒน์สัตยาซ้ำสองเพื่อเป็นปรีวี เคาน์ซิลอีก ขุนนางผู้ใหญ่ขนาดตนนั้นไม่อาจรับได้..”
	เพราะเหตุนี้ สมเด็จเจ้าพระยาฯ จึงไม่ได้เข้าไปอยู่ในที่ปรึกษาส่วนพระองค์ ปรีวี เคาน์ซิล๑๓ 
	ที่ปรึกษาราชการแผ่นดิน เคาน์ซิลออฟสเตด ได้มีการประชุมกันครั้งแรก เมื่อวันที่ ๑๖ พฤษภาคม พ.ศ. ๒๔๑๗ ณ พระที่นั่งสมมุติเทวราชอุปบัติ๑๔ โดยพระบาทสมเด็จพระจุลจอมเกล้าเจ้าอยู่หัวเสด็จมาร่วมประชุมด้วยในฐานะองค์ประธาน๑๕



  
    	๑๓ วิมลพรรณ ปีตวัชชัย,สมเด็จพระเจ้าบรมวงศ์เธอ กรมพระยาเทวะวงศ์วโรปการ, หน้า ๓๙.
๑๔ พระที่นั่งในพระราชมณเฑียรสถานหมู่พระที่นั่งจักรีมหาปราสาท
๑๕ สำนักงานคณะกรรมการกฤษฎีกา, ผลงานระหว่างปีงบประมาณ ๒๕๒๘-๒๕๓๐, (กรุงเทพฯ: โรงพิมพ์การศาสนา, ๒๕๓๑), หน้า ๓๕-๓๖.

พระที่นั่งสมมติเทวราชอุปบัติ (องค์เดิม) สถานที่ประชุมเคาน์ซิลออฟสเตด

รูปภาพ ภาพพระที่นั่งสมมติเทวราชอุปบัติ (องค์เดิม) สถานที่ประชุมเคาน์ซิลออฟสเตด



	ที่ปรึกษาราชการแผ่นดินเคาน์ซิลออฟสเตด มีบทบาทสำคัญอย่างมากในการแก้ไขและปรับปรุงข้อราชการต่างๆ ผลการดำเนินการเป็นคุณประโยชน์แก่แผ่นดินหลายประการ ในช่วงแรกของการทำหน้าที่ของที่ปรึกษาราชการแผ่นดินคือการจัดการเกี่ยวกับระบบภาษีอากร ซึ่งทันทีที่ได้มีการจัดประชุมของที่ปรึกษาราชการแผ่นดินพระบาทสมเด็จพระจุลจอมเกล้าเจ้าอยู่หัวได้มีพระราชดำรัสถึงเรื่องการจัดการเก็บภาษีแบบใหม่ โดยได้พระราชทานทั้งประกาศตั้งเคาน์ซิลและแทรกใบประกาศหอรัษฎากรพิพัฒน์ให้กับที่ประชุมทั้งหมดนำไปไตร่ตรองและพิจารณาดูพร้อมกัน๑๖ เพราะทรงเล็งเห็นว่าการปฏิรูปการคลังและการภาษีอากรเป็นปัญหาสำคัญพระบาทสมเด็จพระจุลจอมเกล้าเจ้าอยู่หัวจึงตั้งหอรัษฎากรพิพัฒน์หรือกระทรวงการคลังขึ้นมาเพื่อให้หน่วยงานและข้าราชการส่งเงินรายได้แผ่นดินเข้าหอรัษฎากรพิพัฒน์ทั้งสิ้น และยังมีการออกกฎหมายเกี่ยวกับการเลิกทาส 
	แต่อำนาจหน้าที่ของที่ปรึกษาราชการแผ่นดิน เคาน์ซิลออฟสเตดนี้มิได้มีเฉพาะอำนาจในการบริการราชเท่านั้น เมื่อมีการเปลี่ยนแปลงระบบการเก็บเงินส่งคลังที่ปรึกษาราชการแผ่นดินได้ตรวจสอบแล้วเห็นผิดปกติยังมีอำนาจในการ “แต่งตั้งตระลาการศาลรับสั่ง” เพื่อสอบสวนเอาความผิดต่อเจ้าหน้าที่กระทำการดังกล่าวได้ เช่น กรณีของพระยาอาหารบริรักษ์



  
    	๑๖ วิมลพรรณ ปีตวัชชัย, สมเด็จพระเจ้าบรมวงศ์เธอ กรมพระยาเทวะวงศ์ปโรปการ,หน้า ๓๖.

ได้มีประกาศของที่ปรึกษาราชการแผ่นดิน หรือ เคาน์ซิลออฟสเตด ความว่า คณะกรรมการ (Committee) ไปชำระตรวจสอบบัญชีเงินค่านา ซึ่งพระยาอาหารบริรักษ์ทำขึ้นทูลเกล้าฯ ถวายว่าได้ส่งเงินคลังตั้งแต่ปีกุนจนถึงปีวอก รวม ๒๒ ปี จำนวนเงินไม่ถูกต้องกับจำนวนเงินคลัง ซึ่งพระไชยยศตรวจสอบแล้วไม่ผิด ผิดที่เงินบัญชีของพระยาอาหารบริรักษ์อยู่สูงกว่าที่ส่งให้คลังมากจึงให้เคาน์ซิลออฟสเตดและปรีวีเคาน์ซิลอีกหกนายชำระความดังกล่าวเป็นการตรวจสอบเจ้าหน้าที่กระทำการโดยที่ปรึกษาราชการแผ่นดิน และที่ปรึกษาราชการส่วนพระองค์ในรูปแบบของ “ตระลาการศาลรับสั่ง”
คดีพระยาอาหารบริรักษ์นี้ เริ่มจากมีการปรับเปลี่ยนระบบพระคลังมหาสมบัติพระยาอาหารบริรักษ์ (นุช บุญ-หลง) เสนาบดีกรมนา ซึ่งมีศักดิ์เป็นหลานชายของสมเด็จเจ้าพระยาบรมมหาศรีสุริยวงศ์ ภายหลังจากที่ปรึกษาราชการแผ่นดินเสนอให้มีการจัดระเบียบการเก็บค่านาใหม่พระยาอาหารบริรักษ์ไม่ยอมรับและปฏิเสธที่จะปฏิบัติตามโดยอ้างเหตุผลว่า ร่างกฎหมายที่ว่าด้วยที่นาใหม่นอกจากจะนำมาใช้ไม่ได้ในทางปฏิบัติแล้วยังก่อให้เกิดการสูญเสียรายได้อย่างมากอีกด้วย เมื่อเสนาบดีกรมนามีปฏิกิริยาเช่นนี้พระบาทสมเด็จพระจุลจอมเกล้าเจ้าอยู่หัวจึงโปรดให้ตั้งกรรมการสอบบัญชีเงินย้อนหลัง และปรากฏว่าบัญชีรายรับเงินภาษีของกรมนาและจำนวนเงินที่กรมนาส่งให้แก่พระคลังมหาสมบัติแตกต่างกันอย่างมาก จึงมีการดำเนินคดีกับพระยาอาหารบริรักษ์เสนาบดีกรมนา
	 การพิจารณาคดีของพระยาอาหารบริรักษ์เป็นการแสดงเจตจำนงอย่างแน่วแน่ของพระบาทสมเด็จพระจุลจอมเกล้าเจ้าอยู่หัวที่จะทรงใช้ที่ปรึกษาราชการแผ่นดินและที่ปรึกษาราชการส่วนพระองค์ เป็นเครื่องมือในการตรวจสอบการบริหารการปกครองประเทศของพระองค์อย่างมีประสิทธิภาพมากขึ้น โดยเริ่มจากการเคร่งครัดเรื่องของภาษีอากรให้ขุนนางต้องดำเนินการภายใต้กรอบที่กฎหมายกำหนด เมื่อมีหลักฐานชัดเจน พระบาทสมเด็จพระจุลจอมเกล้าเจ้าอยู่หัวจึงโปรดให้ริบราชบาตร ถอดพระยาอาหารบริรักษ์กับผู้สมรู้ร่วมคิดลงเป็นไพร่มีโทษจำคุก
	ผลการพิจารณาคดีนี้ทำให้เห็นว่า ระบบการพิจารณาโทษเจ้าหน้าที่ผู้กระทำความผิดในสมัยนั้น อำนาจในการพิจารณาโทษเจ้าหน้าที่เป็นพระราชอำนาจของพระมหากษัตริย์ โดยลักษณะการลงโทษยังเน้นที่เป็นโทษทางอาญา โดยให้ตัวบุคคลผู้กระทำความผิดได้รับโทษ ดังจะเห็นได้จากการริบราชบาตรและสั่งจำคุกดังกล่าว แต่ระบบการพิจารณาความผิดและโทษของเจ้าหน้าที่จะมีลักษณะของการตั้งกรรมการขึ้นมาสอบสวนความผิด 

พระที่นั่งสมมติเทวราชอุปบัติ 
พระที่นั่งในพระราชมณเฑียรสถานหมู่พระที่นั่งจักรีมหาปราสาท 
สถานที่ประชุมครั้งแรกของที่ปรึกษาราชการแผ่นดิน เคาน์ซิลออฟสเตด 
เมื่อวันที่ ๑๖ พฤษภาคม พ.ศ.๒๔๑๗

รูปภาพ ภาพพระที่นั่งสมมติเทวราชอุปบัติ 
พระที่นั่งในพระราชมณเฑียรสถานหมู่พระที่นั่งจักรีมหาปราสาท 

รูปภาพ ภาพพระที่นั่งสมมติเทวราชอุปบัติ พระที่นั่งในพระราชมณเฑียรสถานหมู่พระที่นั่งจักรีมหาปราสาท 

ซึ่งคณะกรรมการนั้นเป็นคณะกรรมการที่มีอำนาจเกี่ยวข้องกับการบริหารราชการแผ่นดินมาจากส่วนหนึ่งของสองสภาคือพระมหากษัตริย์ทรงโปรดเกล้าฯ แต่งตั้ง “ตระลาการศาลรับสั่ง” จากที่ปรึกษาราชการแผ่นดินและที่ปรึกษาส่วนพระองค์ 
	คดีต่อมาคือ คดีพระปรีชากลการ ถือว่าเป็นคดีที่มีความสำคัญต่อประเทศในขณะนั้นคดีหนึ่ง เนื่องจากมีผลกระทบถึงในระดับความสัมพันธ์ระหว่างประเทศของประเทศไทยกับประเทศอังกฤษ ความเดิมของคดีดังกล่าวคือ พระยาปรีชากลการ (สำอาง อมาตยกุล) เป็นบุตรชายของพระยากษาปน์กิจโกศล (โหมด อมาตยกุล) ที่ปรึกษาราชการแผ่นดิน๑๗ จบการศึกษาด้านวิศวกรรมมาจากประเทศอังกฤษรับราชการในตำแหน่งเจ้าเมืองปราจีนบุรีเป็นผู้ดูแลเหมืองทองที่กบินทร์บุรี เป็นขุนนางที่แสดงตนสนับสนุน

รูปภาพ

พระยาปรีชากร (สำอาง อมาตยกุล)


  




พระบาทสมเด็จพระจุลจอมเกล้าเจ้าอยู่หัวมาโดยตลอด แต่ในขณะที่พระยาปรีชากลการดำรงตำแหน่งเจ้าเมืองปราจีนบุรีอยู่นั้นได้ ถูกประชาชนชาวปราจีนทูลเกล้าฯฎีกาต่อองค์พระบาทสมเด็จพระจุลจอมเกล้าเจ้าอยู่หัวถึง ๒๗ ฎีกาด้วยกันรวมทั้งข้อหาเบิกเงินหลวงไปลงทุนทำบ่อทองถึง ๑๕,๕๐๐ ชั่งเศษ แต่ส่งทองมาเพียง ๑๑๑ ชั่งเท่านั้นอันเป็นจำนวนทองคำที่ต่ำกว่าการคาดหมายมากนัก๑๘

	พระบาทสมเด็จพระจุลจอมเกล้าเจ้าอยู่หัวทรงพระราชทานฎีกาทั้งหลาย  ไปยังที่ปรึกษาราชการแผ่นดิน ที่ปรึกษาราชการแผ่นดินพิจารณาแล้วจึงเชิญตัวพระยาปรีชากลการมาสอบสวนความผิด



	เนื่องจากพระยาปรีชากลการเป็นลูกเขยของกงสุลเยเนอราลอังกฤษประจำประเทศไทย (Thomas George Knox) ในขณะนั้น จึงมีการติดต่อกับกงสุลอังกฤษบีบบังคับให้ทางการไทยปล่อยตัวถึงกับเรียกเรือปืนอังกฤษจากสิงคโปร์มาข่มขู่จะยิงพระนคร การควบคุมตัวและดำเนินกระบวนการสอบสวนเอาผิดกับพระยาปรีชากลการจึงเป็นเรื่องที่ละเอียดอ่อน และมีผลกระทบถึงความสัมพันธ์ระหว่างประเทศหากพระบาทสมเด็จพระจุลจอมเกล้าเจ้าอยู่หัวทรงตระหนักถึงเหตุดังกล่าว๑๙ ทรงโปรดเกล้าฯ ให้กระบวนการพิจารณาคดีของสภาที่ปรึกษาราชการแผ่นดินดำเนินการไต่สวนความผิดของพระยาปรีชากลการต่อไป





	๑๗ พระยากษาปน์กิจโกศลเป็นหนึ่งในสภาที่ปรึกษาราชการแผ่นดินที่พิจารณาโทษพระยาอาหารบริรักษ์เช่นกัน
๑๘ กองจดหมายเหตุแห่งชาติ หนังสือราชการที่ ๕ ๑๔๙, จ.ศ.๑๒๔๑.

๑๙ กองจดหมายเหตุแห่งชาติ, พระราชหัตถเลขาพระบาทสมเด็จพระจุลจอมเกล้าเจ้าอยู่หัวถึงสภาทั้งสอง ร. ที่ ๗๘ จ.ศ.๑๒๔๑. 

ขณะเดียวกันทรงโปรดให้พระยาภาสกรวงศ์ที่ปรึกษาราชการแผ่นดินเป็นราชทูตพิเศษ ไปเข้าเฝ้าสมเด็จพระนางเจ้าวิคตอเรียเพื่อป้องกันมิให้กรณีดังกล่าวที่ลุกลามอาจบานปลายเป็นวิกฤติการณ์ระหว่างประเทศไปได้
	แต่ท้ายที่สุดเมื่อความผิดเป็นที่ปรากฏว่าพระยาปรีชากลการได้กระทำผิดหลายกระทง ทั้งกรณีกล่าวหาว่าฉ้อราษฎร์บังหลวงเหมืองแร่ทองคำที่กบินทร์บุรี และคดีอาญาฆ่าประชาชนตาย จนกลายเป็นความผิดอุกอาจถึงขั้นต้องโทษประหารชีวิตในท้ายสุดการพิจารณาโทษพระยาปรีชากลการดังกล่าวประเทศไทยก็มิได้กระทบกระเทือนความสัมพันธ์ระหว่างประเทศใหญ่โตอย่างที่คาดหมายไว้แต่ประการใด การพิจารณาลงโทษเอาผิดเจ้าหน้าที่โดยรูปแบบของที่ปรึกษาราชการแผ่นดิน เคาน์ซิลออฟสเตดนี้ อาจเรียกได้ว่าเป็นกระบวนการเช่นเดียวกับรูปแบบของ “ศาล” ที่มีขั้นตอนการพิจารณาและพิพากษาความผิด ตลอดจนพิจารณาโทษเจ้าหน้าที่ได้ ซึ่งการลงโทษดังกล่าวยังเป็นการลงโทษเอาผิดต่อตัวเจ้าหน้าที่ที่ระทำความผิดแบบเดียวกับลักษณะโทษทางอาญา
	คดีต่อมาเป็นกรณีพิพาทระหว่างหม่อมเจ้าเปลี่ยนและนายพ่วง กับหลวงจตุรงค์โยธาและนายเทด คดีนี้เป็นกรณีพิจารณาคดีพิพาทที่เกิดขึ้นระหว่างขุนนางกับเชื้อพระวงศ์ ซึ่งจากการพิจารณาจะเห็นว่าคดีดังกล่าวได้ผ่านกระบวนการพิจารณาในชั้นศาลมาแล้ว และมีผู้นำความขึ้นทูลเกล้าฯ ถวายฎีกาเพื่อตัดสิน พระบาทสมเด็จพระจุลจอมเกล้าเจ้าอยู่หัวจึงโปรดเกล้าฯ ให้เคาน์ซิลออฟสเตด เข้ามาทำหน้าที่พิจารณาทบทวนคดีในฐานะ “ศาลรับสั่ง” ในคดีนี้ พระเจ้าบรมวงษ์เธอสมเด็จเจ้าฟ้ามหามาลา กรมพระบำราบปรปักษ์มีรับสั่งให้พระยาอนุรักราชมณเฑียรคัดคำให้การหม่อมเจ้าเปลี่ยน หลวงจัตุรงค์โยธา นายเทด นายพ่วง สรุปความได้ว่า เป็นกรณีวิวาทระหว่าง หม่อมเจ้าเปลี่ยนกับหลวงจัตุรงค์โยธา หลวงจตุรงค์โยธากล่าวหาว่าหม่อมเจ้าเปลี่ยนลักขโมยหมวกของหลวงจัตุรงค์โยธาไปจนเป็นเหตุทะเลาะวิวาท ที่หลวงจัตุรงค์โยธาจับแขนหม่อมเจ้าเปลี่ยนมัดไว้ และใช้มีดฟันนายพ่วงคนติดตามหม่อมเจ้าเปลี่ยน ในท้ายสุดจึงมีพระบรมราชโองการโปรดเกล้าฯ ให้เคาน์ซิลออฟสเตดตัดสิน ปรับเป็นสินไหมพินัย แต่กรณีที่เห็นว่าหลวงจัตุรงค์โยธาเป็นข้าราชการกระทำละเมิดต่อหม่อมเจ้าเปลี่ยนที่เป็นราชตระกูลตามอำเภอใจนั้น ถือว่าเป็นความผิดอยู่อีกกรณีหนึ่งไม่สมควรจะเป็นข้าราชการต่อ แต่เนื่องจากทรงเห็นว่าหลวงจัตุรงค์โยธาเป็นคนใหม่ยังไม่รู้จักขนบธรรมเนียมราชการแต่เป็นคนขยันขันแข็งทำงาน จึงทรงพระกรุณาโปรดเกล้าฯ ให้ภาคทัณฑ์ไว้ก่อน๒๐




  
    	๒๐ โปรดดู ภาคผนวก เรื่อง คำเคาน์ซิลปฤษาตัดสินโทษ

ปัญหาของการจัดตั้งที่ปรึกษาราชการแผ่นดินในรัชสมัยพระบาทสมเด็จพระจุลจอมเกล้าเจ้าอยู่หัว 
	การจัดตั้งที่ปรึกษาราชการแผ่นดินหรือเคาน์ซิลออฟสเตดในครั้งนั้น มีผลงานที่เป็นประโยชน์ต่อประเทศชาติอยู่หลายประการ นอกเหนือจากการพิจารณาคดีความของขุนนางระดับสูงดังกล่าวมาแล้วยังมีงานเกี่ยวกับการวางระเบียบบังคับข้อกฎหมายต่างๆ ที่สำคัญ เช่น ยกเลิกการปรับไหมเจ้าของสวนที่ตัดต้นไม้มีอากรระหว่างการเดินสวน๒๑ พระราชบัญญัติข้าหลวงเดินเสนา (สำรวจรังวัดที่นา) เพื่อป้องกันการทุจริต๒๒และทาสและเกษียณอายุ๒๓

	การปรับปรุงเปลี่ยนแปลงดังกล่าวกระทบกระเทือนบุคคลระดับสูงเป็นอันมากแต่ก็เป็นส่วนสำคัญในการปฏิรูปประเทศในรัชสมัยของพระองค์ ส่งผลให้พระองค์สามารถดึงอำนาจในการบริหารราชการจากขุนนางกลับสู่สถาบันพระมหากษัตริย์

	อย่างไรก็ตาม การประชุมปรึกษาหารือข้อราชการ ที่ปรึกษาราชการแผ่นดินเคาน์ซิลออฟสเตดในครั้งนี้ยังไม่ประสบความสำเร็จเท่าที่ควร เนื่องจากคณะที่ปรึกษาราชการแผ่นดินยังไม่เข้าใจและรู้สึกว่าตนมีฐานะอยู่ระหว่างพระมหากษัตริย์และเสนาบดีทำให้พระบาทสมเด็จพระจุลจอมเกล้าเจ้าอยู่หัว ทรงเปลี่ยนมาใช้วิธีทำงานด้วยพระองค์เอง เมื่อทรงเห็นว่ามีข้อบกพร่องประการใด ก็จะทรงมีพระราชหัตถเลขาและพระราชดำริไปยังเสนาบดีโดยตรง๒๔ประกอบกับต่อมาในปี พ.ศ.๒๔๑๗ ได้เกิดเหตุการณ์ “วิกฤตการณ์วังหน้า” ที่ทำให้การปฏิรูปประเทศในรูปแบบที่ปรึกษาราชการแผ่นดินนี้ต้องหยุดชะงัก เพราะในขณะนั้นมีการเปลี่ยนแปลงในระบบการเมืองการปกครองอย่างรวดเร็วเกินไป ทำให้ข้าราชการรุ่นเก่าเกิดความไม่เข้าใจกรมพระราชวังบวรวิไชยชาญซึ่งดำรงพระอิสริยยศในฐานะวังหน้ามาตั้งแต่ต้นรัชกาลตามการปรึกษาหารือของบรรดาขุนนางนำโดยสมเด็จเจ้าพระยาบรมมหาศรีสุริยวงศ์ได้รับ “หนังสือทิ้ง” แจ้งว่าจะมีผู้คิดปลงพระชนม์วังหน้า กรมพระราชวังบวรวิไชยชาญจึงทรงระแวงและประกอบกับเกิดเหตุไฟไหม้ที่โรงเก็บแก๊สในพระบรมมหาราชวัง พระองค์จึงเข้าไปขอประทับลี้ภัยอยู่ที่บ้านสถานกงสุลอังกฤษ สร้างความตึงเครียดหวาดระแวงในเหตุการณ์ระหว่างวังหลวงกับวังหน้าไปทั่วทั้งพระนครเวลานั้น






  
    	๒๑ หอสมุดแห่งชาติ, จดหมายเหตุรัชกาลที่ ๕ มัดที่ ๑๕๖ เล่มที่ ๕
๒๒ หอสมุดแห่งชาติ, จดหมายเหตุรัชกาลที่ ๕ มัดที่ ๑๕๗ เล่มที่๗
๒๓ พระบรมราโชวาทพระบาทสมเด็จพระจุลจอมเกล้าเจ้าอยู่หัว พระราชทานพระเจ้าลูกยาเธอ  พระราชปรารภในพระบาทสมเด็จพระจุลจอมเกล้าเจ้าอยู่หัว ว่าด้วยเรื่องทาสและเกษียณอายุ, พิมพ์ในงานฌาปนกิจศพคุณแม่เอม หิมะทองคำ ๒๖ ธันวาคม ๒๕๐๙,หน้า ๔๐-๕๐.

พลาดิศัย สิทธิธัญกิจ, underline;">พระบาทสมเด็จพระปรมินทรมหาจุฬาลงกรณ์ พระจุลจอมเกล้าเจ้าอยู่หัว. (กรุงเทพฯ: สำนักพิมพ์เอ็มบีเอ, ๒๕๓๖), หน้า ๖๒-๖๓. 

ทำให้พระบาทสมเด็จพระจุลจอมเกล้าเจ้าอยู่หัวต้องรีบเชิญสมเด็จเจ้าพระยามหาศรีสุริยวงศ์ซึ่งขณะนั้นอยู่ที่ราชบุรีเข้ามายุติเหตุการณ์เป็นการด่วน ในระหว่างการเจรจาดังกล่าวเสร็จสิ้นลงในเวลาไม่นาน ได้มีการจัดทำคำประนีประนอมกันทั้งสองฝ่าย

ซึ่งจากเอกสารในส่วนของการประนีประนอมนี้แสดงให้เห็นว่าข้อบาดหมางนั้นเกี่ยวข้องกับการลดผลประโยชน์ กำลังผู้คนและ



อาวุธของวังหน้าและความไม่พอพระทัยในการเปลี่ยนแปลงขนบธรรมเนียมในการปกครองหลายๆด้านของพระบาทสมเด็จ		


  
    	[image: Image]

รูปภาพ

กรมพระราชวังบวรวิไชยชาญ

 
  





พระจุลจอมเกล้าเจ้าอยู่หัว๒๕ ในการยุติปัญหาดังกล่าวกรมพระราชวังบวรวิไชยชาญได้ทรงถือน้ำพระพิพัฒน์สัตยาอีกครั้งหนึ่งและพระบาทสมเด็จพระจุลจอมเกล้าเจ้าอยู่หัวได้ทรงตราพระราชกำหนดเพื่อเป็นการยืนยันในความไว้วางพระราชหฤทัยในวังหน้าต่อไปโดยโปรดให้กรมพระราชวังบวรวิไชยชาญมีทหารรักษาพระองค์ได้จำนวน ๒๐๐ นาย

  ภายหลังเหตุการณ์วิกฤตการณ์วังหน้า ทำให้พระบาทสมเด็จพระจุลจอมเกล้าเจ้าอยู่หัวทำการเปลี่ยนแปลงการปกครองด้วยควารอบคอบมากขึ้นกว่าเดิม เพราะโครงการปฏิรูปต่างๆ เป็นการปลี่ยนแปลงอย่างรวดเร็วเกินกว่าคนรุ่นเก่าจะยอมรับได้ จากวิกฤติการณ์ดังกล่าวพระบาทสมเด็จพระจุลจอมเกล้าเจ้าอยู่หัวได้ทรงตระหนักถึงความมั่นคงและความเป็นอันหนึ่งอันเดียวกันของประเทศที่ยังต้องพึ่งพาอาศัยเสนาบดีรุ่นเก่าอยู่มาก แต่ขณะเดียวกัน ก็ยังมิทรงล้มเลิกพระทัยในการจัดตั้งที่ปรึกษาราชการแผ่นดินและที่ปรึกษาราชการส่วนพระองค์ไปเสียทั้งหมด  แต่กิจกรรมของสภาทั้งสองก็เรียกได้ว่าแทบจะยุติบทบาทลงโดย สิ้นเชิง๒๖ หลังจากที่ปรึกษาราชการ แผ่นดินเคาน์ซิลออฟสเตด ดำเนินการมาได้ ๙  เดือนเกิดเหตุวิกฤติการณ์วังหน้าใน  พ.ศ.๒๔๑๗  ที่ปรึกษาราชการแผ่นดินเคาน์   ซิลออฟสเตด ได้สะดุดหยุดลงเมื่อถึงคราวประชุมในปี พ.ศ.๒๔๒๑ ก็ไม่มีการจัดประชุมกันอีกเลยจนกระทั่ง ปี พ.ศ.๒๔๓๑ หลังจากสิ้นสมเด็จเจ้าพระยาบรมหาศรีสุริยวงศ์และกรมพระราชวังบวรวิไชยชาญแล้วการปฏิรูปการเมืองการปกครองครั้งใหม่จึงได้เริ่มต้นขึ้นอีกครั้ง

  
  
    	๒๕ เซอร์ แอนดรูว คล้ากส์ “การมาเยือนสยามครังแรกของข้าพเจ้า” แปลโดย กาญจนี สมเกียติกุล,จุลสารโครงการตำราสังคมศาสตร์และมนุษยศาสตร์ (เมษายน ๒๕๑๘): ๑๓๒.
๒๖ วุฒิชัย มูลศิลป์,พระบาทสมเด็จพระจุลจอมเกล้าเจ้าอยู่หัวกับการวางรากฐานประชาธิปไตย, หน้า ๕๗-๖๐.

	การจัดตั้งที่ปรึกษาราชการแผ่นดิน เคาน์ซิลออฟสเตดนี้ ได้แสดงถึงพระปรีชาญาณอันสุขุมคัมภีรภาพของพระบาทสมเด็จพระจุลจอมเกล้าเจ้าอยู่หัวที่ทรงดำเนินรัฐประศาสโยบายเพื่อต่อสู้กับกลุ่มอำนาจเก่าของขุนนาง โดยใช้กฎหมายมาสู้กับอำนาจของบุคคล ซึ่งในทางกฎหมายเรียกว่าเป็น “Principle of Legality”๒๗ กล่าวคือ การที่จะดำเนินการสิ่งใดจะต้องมีกฎหมายรองรับ หากพิจารณาแล้วจะเห็นว่า การจัดตั้งที่ปรึกษาราชการแผ่นดินเคาน์ซิลออฟสเตดก็คือ กุศโลบายหนึ่งที่ทรงใช้ดึงอำนาจจากขุนนางหลักๆ ใหญ่ๆ ไม่กี่คนมาสู่พระองค์ ภายใต้ระบบที่ปรึกษาราชการแผ่นดิน จึงเป็นจุดแรกที่ทรงดึงอำนาจเข้ามาเพื่อลดอำนาจจากขุนนางบางกลุ่ม ทั้งนี้เพื่อวางรากฐานในการสร้างรัฐชาติ (Nation State) ซึ่งต่อไปต้องใช้งบประมาณ และบุคลากรที่มีความรู้ความสามารถมาช่วย อีกทั้งต้องคำนึงถึงปัจจัยด้านอื่นด้วยเนื่องจากหัวเมืองบางแห่งมีชายแดนติดกับเมืองขึ้นของฝรั่งเศสและอังกฤษ ถ้าส่วนกลางทำการเปลี่ยนแปลงกะทันหันเกินไปอาจจะเป็นสาเหตุให้คนในท้องถิ่น โดยเฉพาะเจ้าเมืองและขุนนางไม่พอใจ เป็นชนวนให้ต่างประเทศถือโอกาสนี้เข้าแทรกแซงได้๒๘
ผลกระทบจากคำกราบบังคมทูลความเห็นจัดการเปลี่ยนแปลงราชการแผ่นดินของขุนนาง 
	ในวันที่ ๙ มกราคม พ.ศ.๒๔๒๘ มีคณะบุคคล เจ้านายและข้าราชการที่ได้ไปศึกษาและได้เห็นประเพณีการปกครองของต่างชาติในทวีปยุโรป ได้ร่วมกันเข้าชื่อในหนังสือถวายความเห็นจัดการเปลี่ยนแปลงระเบียบบริหารราชการแผ่นดินต่อพระบาทสมเด็จพระจุลจอมเกล้าเจ้าอยู่หัว ประกอบไปด้วย พระเจ้าบรมวงศ์เธอ กรมพระนเรศวร์วรฤทธิ์ พระเจ้าบรมวงศ์เธอกรมหมื่นพิทยลาภพฤฒิธาดา สมเด็จฯ กรมพระสวัสดิวัฒนวิศิษฎ์ พระองค์เจ้าปฤษฎางค์ นายนกแก้ว คชเสนี หลวงเดชนายเวร นายบุศย์ เพ็ญกุล ขุนปฏิภาณพิตร หลวงวิเสศสาลี นายเปลี่ยน และสัปเลฟเตอร์แนนต์สะอาด รวม ๑๑ คน๒๙ คำกราบบังคมทูลเปลี่ยนแปลงราชการแผ่นดิน ร.ศ.๑๐๓ เป็นการกราบทูลร้องขอให้เปลี่ยนแปลงการปกครองประเทศเป็นแบบ คอนสติตูซาแนลโมนากี และมอบให้การบริหารประเทศเป็นของคณะ “คาบิเนต” หรือ คณะเสนาบดี โดยมีใจความสำคัญดังนี้


  
    	๒๗ วิษณุ วรัญญู, “การอภิปรายเรื่อง พระบาทสมเด็จพระจุลจอมเกล้าเจ้าอยู่หัวกับการพัฒนากฎหมายมหาชนในประเทศไทย” วารสารกฎหมายปกครอง ๑๔ (สิงหาคม ๒๕๓๘): ๔๗.
๒๘ แสวง บุญเฉลิมวิภาส, ประวัติศาสตร์กฎหมายไทย, หน้า ๑๖๒.
๒๙ ดู ชัยอนันต์ สมุทรวานิชและขัตติยา กรรณสูต, เอกสารการเมืองการปกครองไทย (พ.ศ.๒๔๑๗-๒๔๗๗),หน้า ๓๒-๖๑.

	๑. ขอเปลี่ยนแปลงประเพณีปัจจุบัน ซึ่งพระบาทสมเด็จพระเจ้าอยู่หัวต้องทรงพระราชวินิจฉัยทุกอย่างแต่พระองค์เดียว ที่เรียกว่าสมบูรณาญาสิทธิราชย์ให้เป็นการปกครองแบบรัฐธรรมนูญ
	๒. การป้องกันรักษาทำนุบำรุงบ้านเมือง ให้อยู่ในความคิดเห็น และการตัดสินของข้าราชการผู้ใหญ่ ซึ่งได้ทรงแต่งตั้งไว้เป็นคาบิเนต (คณะรัฐมนตรี) และวางระเบียบปฏิบัติของกรมกองต่างๆ ที่เนื่องด้วยราชการแผ่นดินให้เป็นที่แน่นอน และให้อำนาจที่จะทำสิ่งหนึ่งสิ่งใดได้ตามระเบียบปฏิบัตินั้น โดยมิต้องรอคอยพระบรมราชานุญาต
	๓.  จะต้องปิดทางที่จะให้มีการให้สินบนกันทุกๆ ทาง และให้เงินเดือนแก่ผู้ปฏิบัติราชการให้เพียงพอแก่ฐานานุรูป
	๔.  ให้มนุษย์มีความสุขเสมอกัน ถือกฎหมายเดียวกัน การเก็บภาษีก็เป็นไปอย่างยุติธรรมทั้งไทยและต่างชาติ
	๕. เปลี่ยนแปลงขนบธรรมเนียมประเพณีเก่าๆ และกฎหมายเก่าๆ ที่ใช้ไม่เหมาะแก่ภาวะ หรือเป็นการขัดความเจริญก้าวหน้าของบ้านเมืองเสีย ไม่ให้เป็นที่ติเตียนของชาวยุโรปเขาได้
	๖.  ให้สิทธิเสรีภาพแก่ราษฎรและข้าราชการที่จะแสดงความคิดเห็นต่อสาธารณชนหรือทางหนังสือพิมพ์
	๗. การรับราชการเข้าปฏิบัติหน้าที่ต่างๆ ต้องเป็นคนมีความรู้ มีความประพฤติดี มีอายุบรรลุนิติภาวะแล้ว๓๐
	พระบาทสมเด็จพระจุลจอมเกล้าเจ้าอยู่หัวได้มีพระราชปรารภ ในพระราชดำรัสตอบความเห็นของผู้ที่จะให้เปลี่ยนแปลงการปกครอง ร.ศ. ๑๐๓ ซึ่งจะทำให้เราเข้าใจถึงพระราชสถานะของพระมหากษัตริย์ในเวลานั้นเป็นอย่างดีว่าพระองค์ทรงปรารถนาทำนุบำรุงกิจการบ้านเมืองให้มั่นคงสำหรับเรื่องการเปลี่ยนแปลงพระองค์ ทรงตระหนักอยู่เสมอหากเกรงโอกาสอันเหมาะสม พระองค์ได้ติดตามสถานการณ์ของประเทศในยุโรป ที่มีการเปลี่ยนแปลงขั้วอำนาจมาโดยตลอดและมิได้ปิดกั้นความคิดใหม่ในรูปแบบของการเมืองการปกครอง นับแต่ครั้งที่พระองค์เสด็จขึ้นเสวยราชสมบัติภายใต้ผู้สำเร็จราชการแผ่นดินปราศจากความช่วยเหลือจากพระบรมวงศานุวงศ์หรือเหล่าขุนนางอื่นใดก็ได้พยายามทำหน้าที่อย่างเต็มที่



  
    	๓๐ นอกจากนั้น ในคำกราบบังคมทูลดังกล่าวยังมีข้อความต่อไปอีกว่า
	“ชาวยุโรปได้แปลคำจัดแจงบ้านเมือง คือคอนซทิจิวชั่น (Constitution) ว่าเหมือนดังเครื่องจักรที่เมื่อเวลาติดไปเข้าแล้ว ก็อาจสามารถที่จะเดินไปได้เอง ไม่ต้องไปช่วยหมุนจักรโน้นจักรนี้ที่จะให้เดินสะดวกยิ่งขึ้นอีก การที่คิดจัดบ้านเมืองครั้งนี้ก็เหมือนกัน”อ้างถึงใน ประยุทธ สิทธิพันธ์, ตามรอยบาทพระพุทธเจ้าหลวง (พระนคร.โรงพิมพ์มิตรสยาม, ๑๕๑๔), หน้า ๑๒๕. 

ทรงประคับประคองผ่อนหนักเบากิจการต่างๆ มาโดยตลอด เมื่อนำความคิดของประเทศอื่นๆ มาเทียบเกี่ยวกับลักษณะการแบ่งอำนาจการบริหาร (เอกเสกคิวติฟ Executive)และอำนาจนิติบัญญัติ (ลียิสเลติฟ Legislative) ก่อนนั้นจะอยู่ในอำนาจของท่านผู้สำเร็จราชการ แต่ในเรื่องของการออกกฎหมายนั้นไม่ค่อยมีคนสนใจกันเท่าไหร่พระองค์จึงทรงจัดตั้ง “ที่ปรึกษาราชการแผ่นดิน เคาน์ซิลออฟสเตด” เพื่อทำการออกกฎหมายและพิจารณาเกี่ยวกับด้านกฎหมายต่างๆ และมีส่วนช่วยในการบริหารราชการของพระองค์กระทั่งพระองค์ได้มาควบคุมรัฐบาลเองแล้วการตรากฎหมายก็ยังไม่ได้รับการสนับสนุนเท่าที่ควรเพราะราชการมีมากกว่าแผ่นดินก่อนหน้านั้นหลายนัก ปัญหาของประเทศมีมากมาย ทำให้สภาที่มีอำนาจหน้าที่เกี่ยวกับการตรากฎหมายนั้นทำงานไม่เป็นผลสำเร็จ
	พระราชอำนาจของพระองค์ในฐานะที่เป็นผู้ควบคุมรัฐบาล หรือเอกเสกคิวตีฟ คอเวอนเมนต์ (Executive Government) ทรงทำหน้าที่ดูแลทุกส่วนตั้งแต่กิจการปัญหาใหญ่ลงไปถึงเรื่องราวเล็กๆ น้อยๆ ในแต่ละกระทรวง ดังนั้น ในการแก้ปัญหาเรื่องนี้จึงจะได้ทำการปฏิรูปรัฐบาลขึ้นใหม่ให้ข้าราชการกระทำการสิ่งใดก็ผ่านการประชุมปรึกษาหารือร่วมกันและมีการจัดตั้งผู้ทำกฎหมาย ให้มาเป็นผู้สำรวจตรวจสอบตัดสินข้อขัดข้องในการใช้กฎหมายหรือการบริหารบ้านเมืองอีกคณะหนึ่ง

	ลักษณะของเสนาบดีที่เข้ามาทำหน้าที่ก็มีส่วนสำคัญในการพัฒนาประเทศ กรณีการที่ประเทศไทยถูกประเทศฝรั่งเศสห้ามบรรทุกกำลังศึกเข้าไปในประเทศจีนในเวลานั้นเจ้าพระยาภาณุวงษ์ได้นำคำประกาศและแปลหนังสือห้ามลงในราชกิจจานุเบกษาให้บุคคลที่ประกอบกิจการได้รับทราบข้อความทั่วกัน และเจ้าพระยาภาณุวงษ์ทรงเพิ่มเติมลงไปอีกว่า“เมืองเรามีแต่ข้าวเป็นสินค้า ข้าวจึงไม่เป็นอาวุธต้องห้าม” เป็นการขยายความประกาศ และช่วยให้ประเทศไทยยังสามารถนำข้าวบรรทุกเข้าไปยังประเทศจีนได้ โดยไม่ติดข้อห้ามของประกาศจากประเทศฝรั่งเศสแต่เสนาบดีมีอีกจำนวนหนึ่งที่ยังไม่ค่อยมีบทบาทในการทำราชการเข้ามาที่ประชุมก็ไม่ร่วมแสดงความคิดเห็น หรือหลบเลี่ยงการประชุม ทั้งหมดนี้เป็นแรงผลักดันทำให้ทรงปรับปรุงการประชุมขึ้นมาเสียใหม่ ตลอดจนการปฏิรูปการจัดรูปแบบการปกครอง๓๑
	ในพระราชดำรัสตอบยังมีถ้อยความต่อไปว่าการเปลี่ยนแปลงดังกล่าวพระองค์มิได้รีบร้อนจนเกินไปและ อยู่ในระหว่างหารูปแบบที่เหมาะสมมาใช้กับเมืองไทย ในระหว่างนั้นพระบาทสมเด็จพระจุลจอมเกล้าเจ้าอยู่หัว โปรดเกล้าฯ ให้สมเด็จพระเจ้าน้องยาเธอ กรมหลวงเทวะวงศ์วโรปการเสด็จไปร่วมงานฉลองครองราชย์ครบ ๕๐ ปีของสมเด็จพระราชินีวิคตอเรีย




  
    	๓๑โปรดดูภาคผนวก เรื่อง พระบรมราชาธิบายแก้ไขการปกครองแผ่นดิน

ทรงมอบหมายให้ดูงานราชการต่างๆ ของประเทศอังกฤษ และในขากลับยังเสด็จผ่านประเทศสหรัฐอเมริกาและญี่ปุ่น เพื่อนำรูปแบบที่เหมาะสมมาปรับใช้แก่ประเทศไทยในเวลาต่อไป
	ในปี พ.ศ.๒๔๓๐ พระบาทสมเด็จพระจุลจอมเกล้าเจ้าอยู่หัว ก็ได้มีพระราชปรารภแสดงความในพระราชหฤทัยอีกหลายหนว่าควรมีกฎหมายกำหนดขอบเขตของพระบรมเดชานุภาพดังประเทศทั้งหลายในยุโรป เช่น ได้เคยมีพระบรมราชาธิบายแก้ไขการปกครองแผ่นดินในพระราชปรารภแถลง พระบรมราชาธิบายแก้ไขการปกครองแผ่นดินครั้งนั้นทรงวางรูปแบบการปกครองแบบใหม่โดยทรงแถลงถึงข้อบกพร่องของการบริหารราชการในกระทรวงทบวงกรมต่างๆ วางส่วนราชการออกเป็นสิบสองส่วนด้วยกัน คือ กรมมหาดไทย กรมพระกลาโหม กรมท่า กรมวัง กรมเมือง กรมนา กรมพระคลัง กรมยุติธรรม กรมยุทธนาธิการ กรมพระธรรมการ กรมโยธาธิการ กรมมุรธาธิการซึ่งโปรดเกล้าฯ แต่งตั้งเสนาบดีขึ้นใหม่ทั้งสิบสองกรม ตลอดจนระบบการออกกฎหมายและการบริหารราชการที่เคยมีมา ทรงโปรดเกล้าฯ ให้มีการปรับเปลี่ยนเช่นกัน ดังพระราชปรารภที่ว่า
	“....อนึ่งการประชุมข้าราชการที่ปรึกษา ตั้งพระราชกำหนดกฎหมายเป็นต้น ซึ่งมีแบบแผนอย่างมาแต่เดิมนั้นมีอยู่สองพวก คือ ลูกขุน ณ ศาลา พวกหนึ่ง ลูกขุน ณ ศาลหลวงพวกหนึ่ง ลูกขุน ณ ศาลา นั้นคือข้าราชการที่มีตำแหน่งต่างๆ มีเสนาบดี เป็นต้น ลูกขุน ณ ศาลหลวงนั้น คือลูกขุนเป็นพวกสำหรับพิพากษาของราษฎร ทั้งสองพวกประชุมกันปรึกษาเรียบร้อย พระราชกำหนดกฎหมายเมื่อพระเจ้าแผ่นดินทรงเห็นชอบอนุญาตแล้วกฎหมายนั้นเป็นอันใช้ได้ เว้นไว้แต่บางครั้งโปรดเกล้าฯให้มีพระบรมวงศานุวงศ์ซึ่งได้บังคับบัญชาราชการไปเป็นประธานในการปรึกษานั้นบ้าง พระบรมวงศานุวงศ์นั้นก็ลงพระนามอยู่ในบานแผนกหน้าลูกขุนทั้งสองพวก ถ้าจะนับว่าเป็นสามพวกก็เพียงพระบรมวงศานุวงศ์อีกพวกหนึ่ง แต่ไม่เป็นการลงแบบแผนเสมอไป
	ภายหลังมาได้ตั้งที่ปรึกษาราชการแผ่นดินขึ้นอีกพวกหนึ่ง ที่ปรึกษาราชการในพระองค์พวกหนึ่ง หน้าที่และอำนาจของที่ปรึกษาราชการทั้งสองนั้นแจ้งอยู่ในพระราชบัญญัติ ซึ่งได้ออกแต่ ณ วันอาทิตย์ ขึ้น ๑ ค่ำ เดือนแปด ปีจอฉอศก จุลศักราช ๑๒๔๖
ที่ปรึกษาราชการนั้นก็ได้ทำประโยชน์ดีขึ้นได้หลายอย่างตามเวลาที่ต้องการนั้น แต่ในเวลานี้ราชการทั้งปวงเปลี่ยนแปลงไปกว่าแต่ก่อน ทั้งการที่จะจัดตำแหน่งเสนาบดีเป็นอย่างใหม่นี้ด้วย จึงควรที่จะแก้ไขพระราชบัญญัติที่ปรึกษาราชการเหล่านี้ให้ลงแบบแผนอย่างสมควรกันกับการที่ได้เปลี่ยนแปลงไปใหม่นั้นบ้าง”

พระราชปรารภนี้ทรงกำหนดการปกครองรูปแบบใหม่โดยมีเสนาบดีกรมต่างๆ รวม ๑๒ กรมด้วยกัน และทรงนำพระราชโชบายในการแบ่งโครงสร้างที่เกี่ยวข้องกับที่ปรึกษาราชการแผ่นดินเคาน์ซิลออฟสเตด ที่เคยทรงประกาศใช้เมื่อปี พ.ศ.๒๔๑๗
	ต่อมาทรงปรับรูปแบบสภาที่ปรึกษาแต่เดิมเป็นองค์กรสภาแบบใหม่ โดยให้มีลักษณะเป็น “เสนาบดีสภา” คือสภาของเหล่าเสนาบดีที่ทรงจัดแบ่งขึ้นใหม่มีอำนาจหน้าที่ในการบริหารราชการโดยการประชุมปรึกษาหารือร่วมกัน และ “รัฐมนตรีสภา” อันหมายถึง สภาที่มีหน้าที่เกี่ยวกับกฎหมายและพิจารณาข้อพาทต่างๆ ภายหลังจากทรงมีพระราชปรารภแถลงพระบรมราชาธิบายแก้ไขการปกครองแผ่นดินแล้ว ทรงร่างพระราชกฤษฎีการาชประเพณีกรุงสยาม เพื่อกำหนดเกี่ยวกับการสืบพระราชสันติวงศ์และการปกครองประเทศ และพระราชกฤษฎีกาเกี่ยวข้องกับพระราชกฤษฎีการาชประเพณีกรุงสยามนี้อีกรวม ๕ ฉบับ กำหนดให้มีสภาเกิดขึ้น ๓ สภา คือ เสนาบดีสภา หมายถึง คณะเสนาบดีที่จัดตั้งขึ้นใหม่ทำหน้าที่ประชุมปรึกษาหารือเกี่ยวกับการบริหารราชการแผ่นดิน รัฐมนตรีสภา หมายถึง คณะบุคคลผู้ทำหน้าที่ดูแลเกี่ยวกับกฎหมาย การออกกฎหมายโดยใช้อำนาจในทางลิยิสเลตีฟ (Legislative) หรือนิติบัญญัติ โดยพระราชกฤษฎีกา รัฐมนตรี ฤาลูกขุน ณ ศาลาในตอนท้ายได้ประกาศยกเลิกพระราชกฤษฎีกาที่ปรึกษาราชการแผ่นดินเคาน์ซิลออฟสเตดที่ประกาศใช้เมื่อปี พ.ศ.๒๔๑๗ ไป โดยให้รัฐมนตรีสภานี้ทำหน้าที่แทน๓๒ และมี องคมนตรีสภา ทำหน้าที่แทนที่ปรึกษาราชการในพระองค์ โดยการพิจารณาหรือการจัดประชุมของสภาทั้งสามต้องเป็นไปตามวิธีและกระบวนชุมนุมปฤกษา ของรัฐมนตรีสภา องคมนตรีสภา เสนาบดีสภา (พ.ศ.๒๔๓๕)๓๓
เสนาบดีสภา 
	หลังจากพระบาทสมเด็จพระจุลจอมเกล้าเจ้าอยู่หัวทรงพระราชปรารภในพระราชดำรัสตอบความเห็นของผู้ที่จะให้เปลี่ยนแปลงการปกครอง ร.ศ.๑๐๓ แล้ว ทรงดำเนินการตามนโยบายที่จะปฏิรูปการปกครองของไทยเสียใหม่ ดังนั้น ในปี พ.ศ.๒๔๓๑ จึงทรงเริ่มทดลองปฏิรูปการปกครองแบบใหม่ที่มี ๑๐ กรม พร้อมทั้งทดลองให้มี “เสนาบดีสภา” ขึ้นในปีนั้นเอง โดยพระบาทสมเด็จพระจุลจอมเกล้าเจ้าอยู่หัวทรงเป็นประธานในสภาอยู่ระยะหนึ่ง อำนาจหน้าที่ ของเสนาบดีสภานี้จะมีลักษณะของอำนาจในการบริหารราชการ โดยมีแกนนำคือ


  
    	๓๒ โปรดดูภาคผนวก พระราชกฤษฎีกา ฉบับที่ ๓ รัฐมนตรีสภา ฤๅ ลูกขุน ณ ศาลา
๓๓ โปรดดู ภาคผนวกพระราชกฤษฎีกา ฉบับที่ ๒ วิธีแลกระบวนการชุมนุมปฤกษา ของ รัฐมนตรีสภา องคมนตรีเสนาบดีสภา (พ.ศ.๒๔๓๕)

  กรมหลวงเทวะวงศ์วโรปการ เป็นผู้จัดทำร่างกฤษฎีกาต่างๆ ที่เกี่ยวข้องกับรูปแบบของการประชุมของ “เสนาบดีสภา”
เพื่อการจัดการแบ่งงานให้แก่พนักงานและแบ่งหมวดหมู่ข้าราชการเสียใหม่ตามกรมกระทรวงที่จัดตั้งขึ้นใหม่นี้ให้การบริหารราชการประสบความสำเร็จยิ่งขึ้น


	ในพระราชกฤษฎีกาว่าด้วยเสนาบดีสภา ฤๅ ลูกขุน ณ ศาลานี้ มีทั้งหมด ๗๐ มาตรา มีมาตราที่สำคัญคือ ชุมนุมเสนาบดีนี้ หรือลูกขุน ณ ศาลา ประกอบด้วย(๑) เสนาบดีเจ้ากระทรวงมหาดไทยว่าการหัวเมืองฝ่ายเหนือ(๒) เสนาบดีเจ้ากระทรวงกลาโหมว่าการหัวเมืองปักษ์ใต้(๓) เสนาบดีว่าการกระทรวงการต่างประเทศ หรือกรมท่า (๔) เสนาบดีกรมเมือง(๕) เสนาบดีว่าการกระทรวงกรมวัง (๖) เสนาบดีกรมคลัง(๗) เสนาบดีกระทรวงกรมนา(๘) เสนาบดีกระทรวงยุติธรรม(๙) เสนาบดีกระทรวงยุทธนาธิการ (๑๐) เสนาบดีกระทรวงธรรมการ(๑๑) เสนาบดีกระทรวงโยธาธิการ(๑๒) เสนาบดีกระทรวงมุรธาธร มีหน้าที่ที่สำคัญคือ “...ข้อราชการซึ่งตกอยู่ในหน้าที่รวมกันสองกระทรวงก็ดี หรือหลายกระทรวงก็ดี
เสนาบดีเจ้ากระทรวงต่างๆ นั้น ต้องปรองดองกันช่วยกันจัดการให้สำเร็จตลอดไป ถ้าแลเสนาบดีเจ้ากระทรวงต่างๆ นั้นปรองดองกันไม่ได้เมื่อใด ราชการข้อนั้นจะต้องกราบบังคมทูลพระกรุณาถึงที่ประชุมเสนาบดี...”

	ในร่างกฤษฎีกาดังกล่าวยังวางหลักเกณฑ์ถึงรายละเอียดต่างๆ เกี่ยวกับธรรมเนียมในการประชุมปรึกษาหารือโดยไม่ติดยึดอยู่
กับลำดับศักดิ์ชั้นเป็นสำคัญ ให้ถือว่าบุคคลที่เข้ามาอยู่ในสภามีชั้นทัดเทียมกันโดยจะเห็นได้จากข้อกำหนดการคัดเลือกผู้เป็นประธาน
ในการประชุมแต่ละคราว จะมีการผลัดเปลี่ยนกันไปโดยการคัดเลือกกันเอง และใช้หลักการประชุมคล้ายคลึงกับของประเทศสากล
เช่น การลงมติใดๆ ในเสนาบดีสภาจะต้องยึดถือตามเสียงข้างมาก ถ้าเสียงเท่ากันประธานต้องเป็นผู้ตัดสิน การแต่งตั้งหรือถอดถอน
ข้าราชการต่างกระทรวงตั้งแต่ระดับปลัดกรมขึ้นไป ต้องนำความกราบบังคมทูลเสียก่อนถ้าได้รับพระราชทานพระบรมราชานุญาตแล้ว
จึงแต่งตั้งถอดถอนได้ ถ้าต่ำกว่านั้นเป็นอำนาจของเสนาบดีเจ้ากระทรวง การประชุมในแต่ละคราวของเสนาบดีสภามีการจัดทำรายงาน
การประชุมทุกครั้ง๓๔



  
    	๓๔ บันทึกการ “ชุมนุมเสนาบดี” ประมาณปี พ.ศ.๒๔๓๔ มีกล่าวไว้ว่า
	“เสนาบดีทั้ง ๑๐ ไปประชุมกันที่มุขกระสัน พระที่นั่งดุสิตมหาปราสาท พระบาทสมเด็จพระจุลจอมเกล้าเจ้าอยู่หัวเสด็จมาเป็น
องค์ประธาน ในวันที่ ๑๔ ตุลาคม ร.ศ.๑๑๐

	๑. พระราชทานหนังสือให้เจ้าพระยามหินธรให้ที่ประชุมอ่าน
	๒. พระกระแสรับสั่งหาฤๅกรมหมื่นนราธิป เรื่องเงินส่วยกระดานเมือง พระตะบอง บอกเขา ว่าเจ้าหมู่เกาะตายเงินค้าง
พระยาพระตะบองมีจีนมารับทำแต่จะไม่ขอรับเงินค้างเก่า เขาหาฤๅมา มหาดไทยตอบเฉๆ ไปตามแบบให้กรมหมื่นนราธิปคิดดู
ว่าควรจะจัดการอย่างไรให้ไปคิดกับมหาดไทยดู

	การประชุมของเสนาบดีสภาจะประชุมในเวลากลางคืนประมาณ ๒ ทุ่มหรือ ๓ ทุ่ม บางครั้งประชุมกันนานหลายชั่วโมง และบางครั้งก็มีการประชุมติดๆ กันทุกวัน การประชุมนั้นหากเป็นการประชุมกันหน้าพระที่นั่งองค์ประชุมแล้วแต่จะทรงกำหนด ถ้าไม่เสด็จต้องมีเสนาบดีมาร่วมประชุมเกินกว่า ๘ นาย รวมทั้งประธานจึงถือว่าครบองค์ประชุม การประชุมครั้งแรกๆ เมื่อพระบาทสมเด็จพระเจ้าอยู่หัวไม่ได้เสด็จมาเป็นประธานในที่ประชุม หากแต่จะรออ่านรายงานการประชุมแล้วมีคำสั่งให้ดำเนินการใดๆ ก็มีความไม่เรียบร้อยเกิดขึ้นในสภาเพราะไม่มีใครอยากเป็นประธานในที่ประชุม ดังปรากฏหลักฐานที่กรมหลวงเทวะวงศ์วโรปการทรงมีความเห็นว่า หากพระองค์เป็นองค์ประธานซ้ำๆ อยู่เสมอ ก็จะไม่มีโอกาสได้แสดงความคิดเห็น เพราะต้องเป็นผู้ตัดสินผิดชอบ เสนาบดีหลายท่านเสนอว่าให้จับสลากเป็นวันๆ ไปวันละ ๒ ชื่อ แล้วมาชี้ขาดว่าจะเลือกใคร จึงได้มีการจับสลากชื่อเสนาบดีทั้งหมดทุกๆ ครั้ง ครั้งละ ๒ ชื่อ เพื่อเป็นประธานในที่ประชุม
 	นอกจากนี้ในรายงานการประชุมเสนาบดีดังกล่าว ยังมีการแก้ปัญหาในการปฏิบัติงานของเสนาบดีสภา เช่น เรื่องการกลับก่อนประชุมเลิกแม้ว่าผู้จะกลับก่อนจะแสดงเหตุผลยืดยาว แต่ก็มีผู้สนับสนุนว่า การกระทำดังกล่าวเป็นความผิดจะต้องปรับเป็นเงิน ที่ประชุมเสนาบดีจึงให้มีการ “โหวตมืด หรือออกเสียงลับว่าจะปรับหรือไม่ ผลการลงมติปรากฏว่าเสียงส่วนใหญ่ ๗ ต่อ ๒ ให้มีการปรับ
ผู้ที่กลับก่อนเลิกประชุมจึงถูกปรับรือเรื่องการมาเข้าประชุมสายเพราะนายงานการประชุมจะระบุเวลานัดครั้งต่อไป มีการลงนามและลงเวลาที่เสนาบดีแต่ละท่านมาถึงจะรู้ว่าใครมาสายสายกี่นาที แล้วจะถูกปรับเป็นเงินเท่าใด โดยมีข้อกำหนดว่า ถ้ามาสาย ๑-๕ นาที ต้องถูกปรับไหม ๒ สลึง มาสาย ๖-๑๐ นาที คิดเป็นมาสาย ๑๐ นาที ปรับไหม ๑ บาท เป็นลักษณะเช่นนี้ไปเรื่อยๆ เพื่อให้เกิดความ
สะดวกในการคำนวณว่ามาสายกี่นาทีเป็นเงินเท่าใด จะมีการทำตารางไว้เลย ถ้าใครมาสาย ๑ ชั่วโมง ๑๔ นาทีก็จะคิดเป็น ๑ ชั่วโมง ๒๐ นาที มีไหมปรับสูงถึง ๒๐ บาท ทีเดียว ส่วนกรณีอื่นๆ ที่จะถูกปรับในการประชุมคือ การที่ขาดประชุมโดยไม่แจ้งให้ทราบหรือไม่
ก็ลาประชุม กรณีดังกล่าวจะให้ปรับทั้งสิ้น โดยมีมติว่าเงินที่ปรับนี้จะนำมาเป็นกองกลางหรือสำหรับแจกผู้ที่มาประชุมการประชุม
เสนาบดีในระยะเวลาตั้งแต่ พ.ศ.๒๔๓๕ เป็นต้นมา มีการจัดประชุมบ่อยครั้งมากประชุมเกือบทุกวัน
  
    	๓ พระกระแสรับสั่งเรื่อง พระยาเจริญว่า ทั้งอ้างกรมหลวงเทวะวงศ์และเจ้าคุณคนนั้นพระยาเจริญคนเดียวเท่านั้น และทรงเล่าเรื่อง
การที่ไล่เรียง เรื่องที่ว่าเมียหนีมาอยู่ในวัง
๔ พระกระแสปรารภเรื่องคนเอาทาสเป็นเมีย ต่อมาไม่สมัครใจอยู่คิดเอาค่าตัวเต็ม ดังนี้เป็นการเดือดร้อนผู้หญิงที่ต้องเสียตัว 
ควรแก้พระราชกำหนดใหมโปรดให้กรมหลวงเทวะวงศ์วโรปการ ร่างพระราชบัญญัติเพิ่มเติมว่า “ผู้ใดเอาทาสเป็นภรรยาให้ค่า
ตัวหลุด” ดู วิมลพรรณ ปีตธวัชชัย, สมเด็จพระเจ้าบรมวงศ์เธอกรมพระยาเทวะวงศ์วโรปการ, หน้า ๒๔๓.

เสนาบดีสภาทั้งหลายเป็นผู้มีงานราชการประจำบริหารกระทรวงของตนอยู่แล้วในเวลากลางวัน พอตกกลางคืนก็ต้องมาประชุมเสนาบดีสภา โดยเฉพาะในเวลานั้นบ้านเมืองอยู่ในภาวะวิกฤติต้องเผชิญการล่าอาณานิคมของมหาอำนาจตะวันตก๓๕ เสนาบดีสภาเป็นองค์กรหนึ่งที่มีบทบาทสำคัญในการช่วยเหลือประเทศชาติผ่านวิกฤติการณ์ช่วงนั้นมา
รัฐมนตรีสภา 
	หลังจากพระบาทสมเด็จพระจุลจอมเกล้าเจ้าอยู่หัวทรงทดลองลักษณะบริหารงานการปกครองประเทศโดยใช้ระบบ “คาบิเนต” ที่เรียกว่า “เสนาบดีสภา” มาได้ระยะหนึ่ง ตั้งแต่ปี พ.ศ. ๒๔๓๑ จนประกาศเป็นพระราชบัญญัติว่าด้วยเสนาบดีสภา ฤๅ ลูกขุน ณ ศาลา ในปี พ.ศ.๒๔๓๕ และได้ประชุมเรื่อยมาจนถึงปี พ.ศ.๒๔๓๗ สามารถสร้างความเปลี่ยนแปลงและช่วยเหลือในการบริหารบ้านเมืองในภาวะวิกฤติกับต่างประเทศ เช่น กรณีของพระยอดเมืองขวาง
	พระบาทสมเด็จพระจุลจอมเกล้าเจ้าอยู่หัวมิได้ทรงละเลยปัญหาเกี่ยวกับการร่างกฎหมายดังที่กล่าวในถ้อยพระราชดำรัสตอบแก่คณะผู้ร้องขอการเปลี่ยนแปลงการปกครองว่า    “ลิยิสเลตีฟ   เคาน์ซิล”  นั่นก็คือ     รูปแบบของที่ปรึกษาราชการแผ่นดิน เคาน์ซิลออฟสเตดที่ชะงักงันมาหลายสิบปี ในปี พ.ศ.๒๔๓๗ พระบาทสมเด็จพระจุลจอมเกล้าเจ้าอยู่หัวจึงได้ประกาศตั้ง “รัฐมนตรีสภา” เพื่อทำหน้าที่เป็นที่ปรึกษากฎหมาย หรือ “ลิยิสเลตีฟเคาน์ซิล” (Legislative Council) ทดแทนที่ปรึกษาราชการแผ่นดินเคาน์ซิลออฟสเตด ตามแนวความคิดของนายโรแลง ยัคมินส์ (Rolin Jacquemyns) ที่ปรึกษาชาวเบลเยี่ยมที่ประเทศไทยได้จ้างมาตั้งแต่ปี พ.ศ.๒๔๓๕ หลังจากนายเฮนรี อาลบาสเตอร์ ที่ปรึกษาชาวอังกฤษผู้ทำหน้าที่ที่ปรึกษากฎหมายระหว่างประเทศเป็นเวลาหลายปีถึงแก่กรรมลง รัฐบาลไทยได้ว่าจ้าง นายโรแลง ยัคมินส์นั้น เป็นเพราะเห็นว่าเป็นผู้ที่มีความสามารถทางด้านกฎหมายระหว่างประเทศ จนได้รับเลือกเป็นนายกสภากฎหมายระหว่างประเทศแห่งเบลเยี่ยม และเคยดำรงตำแหน่งเสนาบดีกระทรวงมหาดไทย และกระทรวงโยธาธิการของเบลเยี่ยมมาก่อนอีกประการหนึ่งในขณะนั้นประเทศไทย กำลังได้รับแรงกดดันในภาวะวิกฤติจากประเทศตะวันตกที่นำระบบจักรวรรดินิยมเข้ามาในแถบเอเชียตะวันออกเฉียงใต้นี้ รัฐบาลไทยเห็นว่าหากจะตั้งที่ปรึกษาเป็นชาวอังกฤษ ประเทศฝรั่งเศสก็อาจจะมีข้อรังเกียจได้ และถ้าจะตั้งชาวฝรั่งเศสประเทศอังกฤษก็จะมีข้อรังเกียจได้เช่นเดียวกัน ดังนั้นการแต่งตั้งนายโรแลง ยัคมินส์ที่เป็นชาวเบลเยี่ยมน่าจะเหมาะสมกว่า๓๖ 






หน้า 88

[image: sanpokkrong-P88]
นายโรแลง ยัคมินส์ 
Rolin Jaoquemyns
รูปภาพ ภาพนายโรแลง ยัคมินส์ Rolin Jaoquemyns 

	นายโรแลง ยัคมินส์ ได้ทำหนังสือขึ้นทูลเกล้าฯ ถวายเพื่อโปรดพิจารณา เสนอแนวคิดในการปกครองให้เป็นรูปแบบใหม่ตามแนวทางของประเทศตะวันตก ไม่สามารถจะกระทำเพราะถือว่าไทยมีขนบธรรมเนียมประเพณีการปกครองสืบทอดมาแต่โบราณแต่ได้เสนอแนวคิดให้ปรับปรุงเรื่องรูปแบบการบริหารการจัดการเสียใหม่ โดยที่ไม่ต้องรื้อของเดิมออกเสียทั้งหมด เพียงแต่เป็นการจัดให้บรรดาเจ้าพนักงานข้าราชการได้ปฏิบัติหน้าที่ต่างๆ สอดคล้องกับสถานการณ์ของบ้านเมืองที่เป็นอยู่เท่านั้น นายโรแลง ยัคมินส์ จึงได้ร่างประกาศจัดตั้งรัฐมนตรีสภา ทำหน้าที่ ลิยิสเลตีฟ เคาน์ซิล (Legislative Council) หรือว่าสภาที่ปรึกษากฎหมาย ที่เรียกว่า “ร่างพระราชบัญญัติสำหรับตั้งที่ประชุมปรึกษากฎหมาย” ขึ้นมาทดแทนที่ปรึกษาราชการแผ่นดิน เคาน์ซิลออฟสเตด๓๗ พระบาทสมเด็จพระจุลจอมเกล้าเจ้าอยู่หัวทรงพิจารณาแล้วเห็นว่า พระราชบัญญัติ “ลิยิสเลตีฟ เคาน์ซิล” หรือ “รัฐมนตรีสภา” ที่ยกร่างมานี้มีอำนาจมากกว่า “ที่ปรึกษาราชการแผ่นดิน” หรือ “เคาน์ซิลออฟสเตด” (Council of State) ที่เคยมีมาแต่ก่อน เพราะพระราชบัญญัติเคาน์ซิลออฟสเตดนั้นเป็นแต่เพียงส่งเสริมให้คนกล้าคิดกล้าพูดมากกว่าที่จะให้อำนาจอย่างหนึ่งอย่างใด ด้วยทรงเห็นว่าในสมัยนั้นยังไม่มีใครกล้าแสดงความคิดเห็นเหมือนในสมัยนี้ จึงทรงมีพระราชดำริเห็นพ้องด้วยว่าสมควรมีการปรับปรุงแก้ไขพระราชบัญญัติเดิมให้เหมาะสมกับสถานการณ์เป็นสิ่งที่เหมาะสม แต่ก็ควรตรวจสอบดูว่าของเก่ากับของใหม่แตกต่างกันอย่างไร หรือควรที่จะเอาของเก่ากับของใหม่มาปรับปรุงผสมผสานกันอย่างไร จึงจะเหมาะสม ในการนี้พระบาทสมเด็จพระจุลจอมเกล้าเจ้าอยู่หัวได้โปรดให้พระเจ้าน้องยาเธอกรมหลวงเทวะวงศ์วโรปการ นำกลับไปทบทวนกับนายโรแลง ยัคมินส์ พิจารณาอีกครั้ง ก่อนจะนำเข้าประชุมในเสนาบดีสภา เมื่อที่ประชุมเห็นชอบอย่างไรก็ให้ทูลเกล้าฯ ถวายมาให้พระองค์เพื่อทรงพิจารณาต่อไป พร้อมทั้งทรงขอให้กรมหลวงเทวะวงศ์วโรปการทรงแปลและเรียบเรียงเป็นภาษาไทยให้ด้วย

	ต่อมาหลังจากมีการถอดความร่างประกาศตั้ง “ลิยิสเลตีฟ เคาน์ซิล” (Legislative Council) เป็นภาษาไทยแล้ว ได้ทรงพิจารณา

และมีกระแสรับสั่งถามข้อสงสัยเกี่ยวกับร่างประกาศดังกล่าวหลายประการ กรมหลวงเทวะวงศ์วโรปการได้กราบทูลชี้แจ้ง ดังเช่น 
ความในมาตรา ๙ ของ “ร่างพระราชบัญญัติสำหรับตั้งที่ประชุมปฤกษากฎหมาย” ดังมีข้อความระบุว่า


  
    	๓๗ บวรศักดิ์ อุวรรณโณ, คำอธิบายกฎหมายมหาชน 
เล่ม ๒ พิมพ์ครั้งที่ ๑ (กรุงเทพฯ: นิติธรรม, ๒๕๓๗), หน้า ๗๕.

พระบาทสมเด็จพระจุลจอมเกล้าเจ้าอยู่หัว
รูปภาพ ภาพพระบาทสมเด็จพระจุลจอมเกล้าเจ้าอยู่หัว
	“...ที่ประชุมปฤกษานี้ให้มีอำนาจที่จะเลือกตั้งกรรมการพิเศษได้มีจำนวนตั้งแต่สามนายขึ้นไปเป็นกองหนึ่ง ซึ่งต้องมีสมาชิกแห่งที่ประชุมในนั้นด้วยไม่น้อยกว่ากึ่งหนึ่งของจำนวนสมาชิกแห่งกรรมการนั้นเพื่อว่าจะได้มอบให้ตรวจตราการสำคัญอันหนึ่ง แล้วจะได้ร่างข้อบังคับสำหรับการที่จะใช้การนั้นมาปฤกษาในที่ประชุมต่อไป ผู้ที่เป็นประธานแห่งกรรมการนั้น สภานายกจะได้เลือกตั้งขึ้นจากจำนวนสมาชิกในการรมการนั้น..”
	กรมหลวงเทวะวงศ์วโรปการ ได้กราบบังคมทูลรายงานว่า	
	“...ในข้อ ๙ ที่ว่าด้วยคนที่จะเป็นคอมมิตตีนั้น ม. ยัคมินส์ (นายโรแลง ยัคมินส์) ชี้แจงว่าถ้าเหมือนเป็นต้นว่าจะทำกฎหมายในการอันใดที่จะให้มีความพิสดารในการอันนั้นจะต้องเลือกคนที่ชำนาญในการนั้นไปตรวจทำรายงานมายื่นแล้วจึงจะได้ปฤาษากันได้ดี คือ เป็นต้นว่าจะตั้งข้อบังคับสำหรับโรงภาษีศุลกากร ดังนี้จะได้เลือกเจ้าพนักงานในกรมนั้นเป็นคอมมิตตีด้วย เป็นการช่วยความรู้ของผู้ชำนาญนั้นเข้าในผู้ที่เป็นที่ปฤกษาด้วย...๓๘	๓๘กองจดหมายเหตุแห่งชาติ, เอกสารรัชกาลที่ 
๕ ธ ๕อ ๑/๖ หนังสือของกรมหลวงเทวะวงศ์วโรปการ

	จึงเป็นลักษณะของการคัดเลือกบุคคลที่มีความรู้ความสามารถเข้าไปเป็นคณะกรรมการประชุมในการจัดทำร่างกฎหมายต่างๆ หลังจากมีการพิจารณาแก้ไขปรับปรุงแล้วจึงมีพระบรมราชโองการโปรดเกล้าฯ ให้ประกาศใช้ในวันที่ ๑๐ มกราคม พ.ศ.๒๔๓๗ เรียกว่า “พระราชบัญญัติรัฐมนตรี รัตนโกสินทร์ศก ๑๑๓” โดยพระราชบัญญัตินี้มีสาระสำคัญว่าให้มี “รัฐมนตรีสภา” สำหรับเป็นที่ปรึกษากฎหมายสำหรับการปกครองแผ่นดิน และให้มีการประชุมปรึกษาหารือและตระเตรียมการในการออกกฎหมายและข้อบังคับต่างๆ ตามที่เห็นสมควรเพื่อความเรียบร้อยของบ้านเมือง
	ทั้งนี้ ในตอนท้ายของพระราชบัญญัติรัฐมนตรี รัตนโกสินทร์ศก ๑๑๓ ได้ประกาศยกเลิกพระราชบัญญัติที่ปฤกษาราชการแผ่นดิน เคาน์ซิลออฟสเตด ที่ประกาศใช้มาตั้งแต่ พ.ศ.๒๔๑๗ โดยให้ใช้พระราชบัญญัติ รัฐมนตรีสภาฉบับนี้แทน แต่ทั้งนี้ไม่กระทบกระเทือนถึงกิจการอันใดที่กระทำลงไปโดยที่ปรึกษาราชการแผ่นดินที่ได้ทำไปตามแล้วนั้น๓๙
	รัฐมนตรีสภาได้ทำหน้าที่เกี่ยวกับกฎหมายโดยถวายความเห็นในเรื่องการตีความราชประเพณีและกฎหมายว่ามีความหมายอย่างไรการร่างกฎหมายจะมีการยกเลิกแก้ไขหรือทำใหม่ การตรวจสัญญากับต่างประเทศ การบังคับใช้กฎหมายหรือทำกฎหมายเพื่อบังคับใช้ ตลอดจนร่วมกับองคมนตรีสภาในการทำหน้าที่ “ศาลรับสั่ง” พิจารณาทบทวนฎีกาต่างๆ แทนพระเนตรพระกรรณ

ประชุมเสนาบดีสภา ณ พระที่นั่งวิมาเมฆ ราชวังดุสิต 
(ก่อน พ.ศ.๒๔๔๙)
รูปภาพ ประชุมเสนาบดีสภา ณ พระที่นั่งวิมาเมฆ ราชวังดุสิต (ก่อน พ.ศ.๒๔๔๙)


  
    	๓๙ พระราชกิจจานุเบกษา เล่ม ๑๑ แผ่นที่ ๔๒ วันที่ ๑๓ มกราคม ร.ศ.๑๑๓ 

	การจัดตั้งรัฐมนตรีสภานี้ถือเป็นการพัฒนาอีกขั้นหนึ่งของรูปแบบการจัดทำกฎหมาย เพราะรัฐมนตรีสภาที่เกิดขึ้นนี้มีรูปแบบของการประชุมพิจารณาที่ชัดเจนตามพระราชกฤษฎีกา รัฐมนตรีสภา ลูกขุน ณ ศาลหลวง และมีระเบียบวิธีการประชุมคล้ายคลึงกับเสนาบดีสภา เนื่องจากสมาชิกของทั้งสองสภานี้ส่วนหนึ่งเป็นบุคคลคนเดียวกัน ทำให้กรณีดังกล่าวเป็นปัญหาในการประชุมรัฐมนตรีสภาที่เกิดขึ้นภายหลังเสนาบดีสภาเช่นกัน เพราะรัฐมนตรีสภามักจะไม่สามารถประชุมได้อย่างต่อเนื่อง กิจการในความรับผิดชอบของรัฐมนตรีสภาก็มักจะถูกหยิบยกเข้าไปในประชุมในที่ประชุมเสนาบดีสภาด้วยเช่นกันอันเป็นการซ้ำซ้อนกันอยู่ดี เมื่อที่สุดแล้วปลายรัชสมัยของพระบาทสมเด็จพระจุลจอมเกล้าเจ้าอยู่หัว รัฐมนตรีสภาก็แทบจะไม่มีบทบาทอันใด๔๐ แต่ต่อมาตั้งแต่ ร.ศ.๑๒๖ เป็นต้นมา ไม่ปรากฏว่ามีรายงานการประชุมในหนังสือราชกิจจานุเบกษา จึงเข้าใจว่าคงจะมิได้มีการประชุมปรึกษารัฐมนตรีสภาอีก๔๑ แต่บทบาทที่สำคัญประการหนึ่งของรัฐมนตรีสภาที่น่าจะได้รับการพิจารณา ณ ที่นี้ คือ ในฐานะของการทำหน้าที่เป็น “ศาลรับสั่ง” ซึ่งเป็นองค์กรที่ได้รับการแต่งตั้งขึ้นมาหลังจากมีการปฏิรูป ระบบการศาลของไทย และไม่ได้อยู่ภายใต้สังกัดกระทรวงยุติธรรมแต่ทำหน้าที่พิจารณาคดีความที่ศาลฎีกาเคยพิจารณาพิพากษามาแล้ว ตลอดจนการทำหน้าที่เป็นผู้พิจารณาฎีกาแทนองค์พระมหากษัตริย์ และคดีความที่เกี่ยวข้องกับการกระทำของขุนนางเจ้าหน้าที่ราชการต่างๆ
	นอกจากนี้การประชุมสภาทั้งเสนาบดีสภาและรัฐมนตรีสภาจะต้องเป็นไปตามระเบียบที่ประชุมที่กำหนดไว้ในพระราชกฤษฎีกา ฉบับที่ ๒ ว่าด้วยวิธีแลกระบวนชุมนุมปฤกษาของ รัฐมนตรี องคมนตรีสภา เสนาบดีสภา (พ.ศ. ๒๔๓๕)๔๒ อันเป็นจุดเริ่มต้นของการกำหนดระเบียบวิธีประชุม โดยเปิดโอกาสให้คณะกรรมการที่เข้าประชุมกล้าเสนอความเห็นและมีสิทธิเสรีภาพในการแสดงความคิดเห็น และทำงานได้อย่างมีประสิทธิภาพยิ่งขึ้น โดยไม่ติดยึดว่าเป็นข้าราชการหรือเป็นพระบรมวงศานุวงศ์ที่ปฏิบัติหน้าที่ร่วมสภาเดียวกันแต่อย่างใด ทำให้การบริหารราชการประสบความสำเร็จลุล่วงไปได้ด้วยดี อันเป็นก้าวเริ่มต้นของการแสดงความคิดอย่างอิสระในการบริหาราชการทางการเมืองการปกครองของไทย


  
    	๔๐ ดูวิมลพรรณ ปีตวัชชัย,สมเด็จพระเจ้าบรมวงศ์เธอ กรมพระยาเทวะวงศ์วโรปการ, หน้า ๒๕๐-๒๕๗.
๔๑ หยุด แสงอุทัย,การร่างกฎหมาย อนุสรณ์ในงานพระราชทานเพลิงศพ ศาสตราจารย์หยุด แสงอุทัย,พิมพ์ครั้งที่ ๑ (กรุงเทพฯ: บพิธการพิมพ์, ๒๕๒๓), หน้า ๓๒.
๔๒ โปรดดูภาคผนวก ท้ายบทที่ ๒

การปฏิรูปการศาล

 
 


	พระบาทสมเด็จพระจุลจอมเกล้าเจ้าอยู่หัวทรงเล็งเห็นว่า  วิธีที่จะลดปัญหาอันเกิดจากสนธิสัญญาสงวนสิทธิสภาพนอก

อาณาเขตที่ไทยได้ทำสัญญาไว้ตั้งแต่รัชกาลพระบาทสมเด็จพระจอมเกล้าเจ้าอยู่หัวเป็นต้นมา คือ การจัดระบบกฎหมายและการศาลเสียใหม่ให้อยู่ในระดับที่ต่างประเทศยอมรับได้ พระองค์จึงได้ทรงเร่งปฏิรูปการศาลและระบบกฎหมายไทยโดยทรงถือว่าเป็นงานที่มีความยากเป็นอันดับแรกของประเทศ	

	ตามที่ได้กล่าวมาแล้วในบทที่หนึ่งว่า “ศาลของไทยในระบบกฎหมายสมัยโบราณนั้นมีความซับซ้อนและขึ้นอยู่กับกระทรวง กรม ต้นสังกัด จึงเป็นปัญหาในการพิจารณาพิพากษาคดีความที่ล่าช้าและมีความซับซ้อนอยู่ภายใต้สังกัดของระบบเจ้าขุนมูลนายจนไม่อาจรับประกันความยุติธรรมให้แก่ประชาชนได้ พระบาทสมเด็จพระจุลจอมเกล้าเจ้าอยู่หัวจึงโปรดเกล้าฯ ให้มีการตั้งกระทรวงยุติธรรมเมื่อวันที่ ๒๕ ตุลาคม พ.ศ.๒๔๓๔ รวบรวมศาลที่อยู่กระจัดกระจายมาไว้ด้วยกัน แยกอำนาจตุลาการออกจากฝ่ายบริหาร ดังเห็นได้จากพระราชปรารภในวันหิรัญบัตรเรื่องที่ทรงพระราชดำริสร้างศาลหลวง”๔๓ จากความบางตอนของประกาศตั้งกระทรวงยุติธรรมนั้นยังทรงมีพระราชดำรัสต่อไป อีกถึงข้อห้ามการยื่นฟ้องคดีแพ่งคดีอาญาทั้งหลาย ให้ฟ้องไปยังศาลในกระทรวงยุติธรรมโดยให้กรมรับฟ้องเป็นผู้รับเรื่องราว แต่กรณีร้องเรียนร้องทุกข์หรือเรื่องราวกับอำนาจหน้าที่ในกระทรวงให้ไปยื่นที่กระทรวงกรมที่เกี่ยวข้องตามเดิม๔๔
  
    	๔๓ พระราชปรารภในหิรัญบัติในแท่นหินแก้วศิลาปฐมฤกษ์ อาคารศาลสถิตยุติธรรม เมื่อ พ.ศ.๒๔๒๔ ความว่า
	“...การอย่างธรรมเนียมพิจารณาตัดสินคดีความมากมายหลายศาล หลายกระทรวง แลผู้มีอำนาจต่างๆ ทั้งปวงบังคับบัญชาว่ากล่าวเอาเองแทบจะทุกกระทรวง พนักงานสับสนปะปนกันกับราชการอื่นๆ นั้นเป็นเครื่องกีดกั้นให้การยุติธรรมเกิดยาก จำเป็นจะต้องจัดรวมเข้าให้เป็นแห่งเดี่ยวกันแลจัดให้ผู้พิพากษาผู้พิจารณามีหน้าที่พนักงาน แต่ที่จะทะนุบำรุงรักษายุติธรรมอยู่ฝ่ายเดียว มิให้เกี่ยวราชการอื่นๆ ได้ตัดเหตุที่เป็นช่องของการที่ไม่เป็นธรรม แลเพิ่มเติมเปิดช่องโอกาสของการที่จะให้เจริญในทางยุติธรรมทุกอย่างที่คิดเห็นได้...”

อ้างถึงใน ธานินทร์ กรัยวิเชียร, การปฏิรูปกฎหมายและการศาลในรัชสมัยพระบาทสมเด็จพระจุลจอมเกล้าเจ้าอยู่หัว พระปิยะมหาราช,หน้า ๔๗.



๔๔ พระราชปรารภในหิรัญบัตรในแท่นหินแก้วศิลาปฐมฤกษ์ อาคารศาลสถิตยุติธรรม เมื่อ พ.ศ.๒๔๒๔ ความว่า

	“...ราษฎรที่มีอรรถคดีทุกวันนี้ บางคนก็ไปฟ้อง ณ ศาลหลวง บางคนก็ยื่นต่ออธิบดีกระทรวงศาลต่างๆ ...เพราะฉะนั้น จึงโปรดเกล้าฯ ให้ตั้งกรมรับฟ้องขึ้นในกระทรวงยุติธรรมอีกกรมหนึ่ง สำหรับรับฟ้องและเรื่องราวทั้งปวงของราษฎรที่จะเกิดขึ้นใหม่ให้ผู้ประทับฟ้องประทับยังศาล....ตามรูปความที่เป็นคดีแพ่งหรืออาญา แลห้ามมิให้ราษฎรที่มีอรรถคดีไปทำเรื่องราวยื่นอธิบดีเจ้ากระทรวง แลกรม อื่นเว้นไว้แต่เรื่องราวร้องทุกข์หรือร้องกล่าวด้วยเรื่องในกระทรวงนั้นๆ...” อ้างถึงใน เรื่องเดียวกัน, หน้า ๔๗.

พระบาทสมเด็จพระจุลจอมเกล้าเจ้าอยู่หัว"
รูปภาพ ภาพพระบาทสมเด็จพระจุลจอมเกล้าเจ้าอยู่หัว


 
 


	จึงเห็นได้ว่าพระบาทสมเด็จพระจุลจอมเกล้าเจ้าอยู่หัวได้ทรงปรับปรุงระบบการศาลของไทยให้ทันสมัยเพื่อแก้ไขจุดบกพร่องของระบบการศาลไทยในสมัยนั้น ให้เป็นที่รับประกันความยุติธรรมแก่ราษฎรในกรณีที่มีเรื่องราวในระหว่างราษฎรกันเอง โดยทรงสถาปนากระทรวงยุติธรรมขึ้นเพื่อดูแลรับผิดชอบการบริหารงานธุรการของศาลยุติธรรมในส่วนที่เกี่ยวกับคดีแพ่งและคดีอาญเท่านั้น ส่วน “คดีปกครอง” ที่เป็นข้อพิพาทระหว่างราษฎรกับรัฐหรือเจ้าหน้าที่ของรัฐในกระทรวงและกรมต่างๆ นั้น ราษฎรยังคงต้องใช้วิธีการร้องทุกข์ต่ออธิบดีและเจ้ากระทรวง๔๕

	ในการจัดโครงสร้างศาลขึ้นใหม่ภายในสังกัดกระทรวงยุติธรรมในปี พ.ศ.๒๔๓๕ นี้ สร้างระบบศาลแบบใหม่ให้อยู่ภายใต้สังกัดกระทรวงยุติธรรม ในการครั้งนี้ได้ทรงจัดตั้ง “ศาลรับสั่งกรรมการองคมนตรีตรวจตัดสินความฎีกา” ขึ้นมาเพื่อดำเนินการเกี่ยวกับการพิจารณาฎีกาโดยเฉพาะ มีกรรมการทั้งหมดในครั้งแรกนี้ ๓ ท่านด้วยกันคือ

	๑. พระเจ้าน้องยาเธอ กรมหลวงพิชิตปรีชากร
	๒. พระเจ้าน้องยาเธอ กรมขุนศิริธัชสังกาศ
	๓. พระยาวุฒิการบดี


  
  
  


  
    	๔๕ ๑๒๕ ปี Council of State สภาที่ปรึกษาราชการแผ่นดิน, (กรุงเทพฯ: สำนักงานคณะกรรมการกฤษฎีกา, ๒๕๔๒), หน้า ๑๗-๑๘. (เอกสารอัดสำเนา)

	ข้อน่าสังเกตก็คือคณะกรรมการศาลรับสั่งที่แต่งตั้งขึ้นในครั้งนี้ ไม่ได้สังกัดในกระทรวงยุติธรรม แต่ไปขึ้นตรงต่อ “รัฐมนตรีสภา” ลิยิสเลตีฟเคาน์ซิล เนื่องจากคดีฟ้องร้องคดีความทั่วไปราษฎรสามารถใช้สิทธิฟ้องต่อศาลในสังกัดกระทรวงยุติธรรมได้ แต่คดีที่สำคัญตลอดจนฎีการ้องทุกข์เกี่ยวกับคดีปกครองหรือคดีประเภทอื่นๆ ยังไม่มีหน่วยงานไหนมีหน้าที่พิจารณา พระบาทสมเด็จพระจุลจอมเกล้าเจ้าอยู่หัวจึงทรงโปรดฯ ให้ศาลรับสั่งคณะนี้นอกจากพิจารณาคดีที่อุทธรณ์มาจากศาลในสังกัดกระทรวงยุติธรรมแล้ว ยังให้เป็นผู้พิจารณาแทนพระองค์ในเรื่องคดีประเภทอื่นๆ ที่ไม่อยู่ในสังกัดกระทรวงยุติธรรมได้อีกเช่นกัน เหมือนเช่นแนวทางศาลรับสั่งดั่งเช่นที่เคยมีมาในอดีต นอกเหนือจากการแต่งตั้งศาลรับสั่ง เช่นนี้แล้วบางครั้งพระบาทสมเด็จพระจุลจอมเกล้าเจ้าอยู่หัวยังทรงแต่งตั้งองคมนตรีมาทำหน้าที่เป็นศาลรับสั่งเป็นคราวๆ ไป และรวมทั้งให้เสนาบดีสภาเข้ามามีหน้าที่ตัดสินคดีความได้อีกเช่นกัน๔๖
	จากถ้อยความในประกาศนี้ จะเห็นได้ว่าเป็นจุดเริ่มต้นของการวางเกณฑ์แบ่งประเภทฎีกากล่าวโทษคำพิพากษาอุทธรณ์ต่างๆ ออกจากฎีการ้องทุกข์เรื่องราวประเภทอื่น โดยฎีกากล่าวโทษผู้พิพากษา หรืออุทธรณ์คำพิพากษาต่างๆ ที่เคยร้องเรียนต่อองค์พระมหากษัตริย์ได้ตั้งแต่สมัยก่อนมาให้ไปอยู่ในอำนาจหน้าที่ของศาลในสังกัดกระทรวงยุติธรรม
	นอกเหนือจากคดีที่อยู่ในอำนาจหน้าที่ของศาลในสังกัดกระทรวงยุติธรรมแล้วหากราษฎรมีเรื่องเดือดร้อนที่ต้องการร้องเรียนอื่นใด ก็ยังมีช่องทางที่สามารถร้องเรียนภายใต้ระบบทูลเกล้าฯ ถวายฎีกาต่อองค์พระมหากษัตริย์ต่อไปได้อีก และจะทรงรับไว้พิจารณาดังที่เคยมีมาในรูปแบบ “ศาลรับสั่ง” หรือเป็นรูปแบบของการมอบหมายให้ขุนนางข้าราชการที่เกี่ยวข้องมารับเรื่องไปพิจารณาโดยตรงโดยเฉพาะฎีกาประเภทกล่าวโทษเสนาบดีเจ้ากระทรวงทั้งปวง ที่เป็นรูปแบบของการตรวจสอบการกระทำของเจ้าหน้าที่ราชการหรือ “คดีปกครอง” ยังคงอยู่ในพระราชอำนาจของพระมหากษัตริย์ที่จะทรงรับเรื่องนี้ไว้พิจารณาได้ โดยไม่ต้องผ่านกระบวนการของศาลในสังกัดกระทรวงยุติธรรม



  
    	๔๖ ดังจะเห็นได้จากประกาศตั้งกระทรวงยุติธรรม พ.ศ.๒๔๓๔ ข้อ ๖ ความว่า
	“...ความที่จะเป็นฎีกาต่อไปได้นั้นให้ราษฎรทูลเกล้าฯ ถวายได้แต่ในการกล่าวโทษคำพิพากษาศาลอุทธรณ์คดีหลวง และศาล
อุทธรณ์คดีราษฎร์ แลกล่าวโทษเสนาบดีเจ้ากระทรวงทั้งปวง ฤๅ ในข้อความร้องทุกข์ซึ่งไม่เกี่ยวเรื่องเป็นความฎีกาชนิดนี้เป็นอย่างสูง
สุดที่จะต้องพิพากษาพิจารณาไต่สวนต่อไปจะได้โปรดเกล้าฯ ทรงตั้งองคมนตรีเป็นครั้งคราวให้ชำระไต่สวนฤๅเรียงความเห็นทูลเกล้าฯ
ถวายเป็นการพิเศษฤๅจะโปรดเกล้าฯ ให้ที่ประชุมเสนาบดีปรึกษาตัดสินความอื่น นอกจากนี้ห้ามมิให้ราษฎรทำฎีกาทูลเกล้าฯ ถวาย”
ประกาศตั้งกระทรวงยุติธรรม, ราชกิจจานุเบกษา, เล่ม ๙ หน้า ๑๐

	การมอบหมายให้เสนาบดีลงมาพิจารณาเรื่องฎีกาแทนนี้ ไม่มีขั้นตอนเป็นลักษณะที่เคร่งครัดนัก เพราะบางครั้งก็ทรงพระกรุณาโปรดเกล้าฯ ให้เสนาบดีสภาหรือรัฐมนตรีสภารับฎีกาดังกล่าวไปพิจารณา หรือแม้แต่การออกกฎหมายเพื่อแต่งตั้ง “ศาลรับสั่ง” กรณีพิเศษขึ้นมาเพื่อพิจารณาคดีสำคัญขึ้นมาเป็นการเฉพาะกิจ เช่นกรณี “พระราชบัญญัติศาลรับสั่งเป็นการพิเศษครั้งหนึ่ง สำหรับชำระความคนในบังคับสยาม ที่ต้องหาว่ากระทำความร้ายผิดกฎหมายที่ทุ่งเชียงคำและแก่งเจ็ก เมืองคำม่วน”
การพิจารณาคดีปกครองภายหลังจากการปฏิรูปการศาล 
	ตัวอย่างคดีที่พิจารณาหลังช่วงปี พ.ศ.๒๔๓๗ ส่วนหนึ่งของคำร้องฎีกาที่เข้ามาสู่การพิจารณาของเสนาบดีสภาหรือรัฐมนตรีสภา ในรูปแบบของศาลรับสั่ง ก็ดี จะเห็นได้ว่าในท้ายสุดของขั้นตอนการพิจารณาทุกครั้ง จะยุติที่พระบาทสมเด็จพระเจ้าอยู่หัวทรงมีรับสั่งในคำร้องเรื่องนั้นๆ จึงอาจถือรวมได้ว่า การพิจารณาคดีพิพาทที่เกิดขึ้นในช่วงหลังจากที่มีการปฏิรูปการศาลให้ขึ้นอยู่กับกระทรวงยุติธรรมแล้ว แต่กระบวนการพิจารณาของศาลก็ไม่อาจก้าวล่วงเข้ามาพิจารณาในคดีพิพาทที่ราษฎรต้องเกี่ยวข้องกับราชการ หรือการกระทำของเจ้าหน้าที่ ขุนนางที่รับใช้เบื้องพระยุคลบาท หรือเกี่ยวข้องกับการเมืองการปกครองได้ดังที่ได้กล่าวมาแล้ว ราษฎรสามารถทำเรื่องร้องเรียนเกี่ยวกับการกระทำของเสนาบดีหรือข้าราชการต่างๆ ได้ ตามขนบธรรมเนียมประเพณีที่เคยยึดถือมาในอดีต โดยการทูลเกล้าฯถวายฎีกา เช่น คดีหมื่นนิทานสารกิจกล่าวโทษขุนเจนกระบวนหัดทำราชการเกินกว่าเหตุที่จับบุตรหัวหน้านายกองบังคับให้รับราชการเป็นทหาร๔๗ คดีนายเนตรบุตรหลวงภักดีสมบัติกล่าวโทษผู้ว่าราชการรักษาเมืองคิดรู้เห็นเป็นใจด้วยกับขุนราชสำลี ขุนศรีมงคล ขุนแก้วเสนากรมการ ฉ้อราษฎร์บังหลวงค่าไร่นา (ภาษีไร่นา) ของแขวงเมืองนครศรีธรรมราช ไชยาและหลังสวน๔๘ คดีพิพาทที่ได้รับนี้พระบาทสมเด็จพระเจ้าอยู่หัวอาจจะส่งเรื่องดังกล่าวเข้าสู่กระบวนการพิจารณาของเสนาบดีสภาเพื่อไต่สวนเพื่อให้สภามีมติเสนอความเห็น แล้วนำความเห็นดังกล่าวทูลเกล้าฯ ถวายพระองค์เพื่อมีรับสั่งต่อไปก็ได้ 	ดังเช่นกรณีคดีขอกลับเข้ารับราชการของชาวต่างชาติคดีของ มิสเตอร์ยอชเอเลน เป็นกรณีของบุคคลต่างชาติลาออกจากราชการแล้วมาเรียกร้องขอกลับเข้ารับราชการใหม่มีใจความปรากฏตามรายงานการประชุมเสนาบดีสภา๔๙


  
    	๔๗ กองจดหมายเหตุแห่งชาติ รล./ฎีกา เล่ม ๒, เอกสารเย็บเล่มชุดฎีกา, กรมราชเลขาธิการ, หน้า ๒๘๙.
๔๘ กองจดหมายเหตุแห่งชาติ รล./ฎีกา เล่ม ๒, เอกสารเย็บเล่มชุดฎีกา, กรมราชเลขาธิการ, หน้า ๕๒๓.
๔๙ “...หนังสือมิสเตอร์ยอชเอเลนทูลเกล้าฯถวาย ใจความว่า เรื่องราวมิสเตอร์ยอชเอเลนเดิมรับราชการอยู่คุกใหม่ถูกนักโทษตีมือไปหลายเดือน แลภายหลังถูกนักโทษฟันหูปล่อยอยู่นานทั้ง ๒ คราว ครั้นหายแล้ว 

	จะเห็นได้ว่าการพิจารณาคดีลักษณะนี้ เสนาบดีสภามีหน้าที่พิจารณาไต่สวนรายละเอียดของคดี และเสนอความเห็นขึ้นกราบทูลโปรดเกล้าฯ เป็นที่สุด แต่บางกรณีที่มีความสำคัญมากเป็นพิเศษ พระบาทสมเด็จพระเจ้าอยู่หัวไม่อาจรับสั่งเพียงแต่งตั้ง “ศาลรับสั่ง” ขึ้นมาหรือให้ทำการปรึกษาในรูปแบบของสภาที่ปรึกษาได้ จะทรงใช้พระราชอำนาจแต่งตั้งศาลโดยออกกฎหมายขึ้นมาเป็นศาลพิเศษ โดยเฉพาะกรณีพิพาทที่มีความสำคัญกระทบกระเทือนสถานะของประเทศ คือ การแต่งตั้งศาลรับสั่งพิเศษตาม “พระราชบัญญัติศาลรับสั่งเป็นการพิเศษครั้งหนึ่ง สำหรับชำระความคนในบังคับสยามที่ต้องหาว่ากระทำความร้ายผิดกฎหมายที่ทุ่งเชียงคำและแก่งเจ๊ก เมืองคำม่วน” เป็นคดีที่มีลักษณะพิเศษในการพิจารณาเนื่องจากมีผลกระทบถึงความสัมพันธ์ระหว่างประเทศครั้งสำคัญที่รู้จักกันในนาม “คดีพระยอดเมืองขวาง” ซึ่งความเป็นมาของการจัดตั้งศาลรับสั่งพิเศษกรณีนี้

	กลับมารับราชการเป็นผู้คุมประพฤติการไม่เป็นระเบียบอันดีผู้คุมนั้นเป็นนักโทษที่พ้นโทษบ้าง ครั้นวันที่ ๑๕ พฤศจิกายน ๑๑๑ ได้ลาออกและขอให้ทำขวัญด้วย กรมหมื่นนเรศรให้หมอเฮตรวจมือว่าเสีย บัดนี้ไม่มีการทำจึงขอพระมหากรุณาเพื่อจะได้รับราชการเบาๆ ฤๅให้รับทำการในคุกตามเดิม
	กรมหมื่นนเรศรทรงชี้แจงว่า
	มิสเตอร์เอเลนผู้นี้เมื้อรับราชการอยู่นั่นเปนตำแหน่งผู้ช่วยในกองมหันตโทษ ต้องอยู่ในบังคับเจ้ากรมปลัดกรม แต่เดิมก็ทำราชการเรียบร้อยมาภายหลังมีตีทุ่มเถียงกับทหารที่รักษาคุก มิสเตอร์เอเลนเอาไม้ท้าวตีทหารได้ตัดสินให้แพ้ทหารครั้ง ๑ แล้วเกิดข้อทุ่มเถียงกับหลวงพัศดีกลางเรื่องการใช้ผู้คุมอีกครั้ง๑ มิสเตอร์เอเลนฟ้องหาว่าดูถูกแลไม่ยอมอยู่ในบังคับครั้นสอบสวนดูก็ไม่เหนว่าเปนการผิด แลมิสเตอร์เอเลนต้องอยู่ในบังคับตามเดิมไม่สมประสงค์ก็เปนการสงบมาช้านานประมาณสัก ๔-๕ เดือน ก็เขียนหนังสือลาออกจากราชการ แล้วเคลมเงินว่าต้องถูกนักโทษทำร้าย เมื่อหักคุกครั้งแรกกับถูกฟันเมื่อนักโทษฟันหมอวิลิสเปนเงิน ๓๐๐๐ บาท กรมหมื่นนเรศรเหนว่าข้อที่มิสเตอร์เอเลนถูกฟันที่มือเมื่อนักโทษแหกคุกครั้งแรกนั้น การรักษาตัวอยู่ที่โรงพยาบาลก็ได้เสียเงินให้แล้ว แลเมื่อถูกฟันที่หูครั้งหมอวิลิสก็ได้เสียค่ารักษาพยาบาลให้ กับให้รางวัลทำขวัญในการที่ต้องเจ็บทั้ง ๒ ครั้ง เป็นเงิน ๒ ชั่ง แล้วขึ้นเงินเดือนในปีใหม่ให้อีกด้วยก็เปนการพอใจมิสเตอร์เอเลนแต่ก่อนแล้ว ไม่ได้ร้องว่ากล่าวอันใด จนการล่วงเลยมาหลายเดือนมาเคลมเงินเมื่อลาออกดังนี้ไม่ชอบ จึงได้ตอบเหตุนี้ให้มิสเตอรเอเลนทราบแลยอมให้ออกจากราชการมิสเตอรเอเลนก็ไม่ได้ว่ากล่าวโต้เถียงอันใดออกจากราชการแต่เดือนธันวาคม ร.ศ. ๑๑๑ แล้ว

	ภายหลังทราบแต่มิสเตอรเฟรนซ์แจ้งกับหลวงวิสูตรว่ามิสเตอรเอเลนไปพูดว่าฟ้องเคลมเอาเงินแล้วหลวงวิสูตรได้แจ้งเหตุให้มิสเตอรเฟรนซ์ทราบเรื่องตลอดแล้วก็เหนความสงบอยู่ไม่มีฟ้องมาว่ากล่าวที่มิสเตอรเอเลนทูลเกล้าฯ ถวายหนังสือครั้งนี้เหนว่าจะเป็นเพราะเรื่องที่ลาออกแต่เดิมนั้นจะมีมุ่งหมายทำการแห่งใดแห่งหนึ่ง แต่ครั้นไม่สมคิดไม่มีที่ทำการแล้วเห็นช่องที่มีนักโทษหักคุกจึงหันกลับเข้ามาขอรับราชการตามเดิม ถือเอาสมัยที่มีเหตุนี้เป็นโอกาสบางทีจะรับไว้ให้ทำการอีกนั้น กรมหมื่นนเรศรเหนว่าไม่ควรจะรับไว้ ด้วยเปนคนมีกิริยาไม่ยั่งยืน แลเป็นคนกระจุกกระจิกด้วย

เห็นชอบ”

คณะกรรมการชำระประวัติศาสตร์ไทย, รายงานการประชุมเสนาบดีสภา รัชสมัยพระบาทสมเด็จพระจุลจอมเกล้าเจ้าอยู่หัว ภาคที่ ๒ รายงานการประชุมเสนาบดีสภา ร.ศ.๑๑๒ ตอนที่ ๑. (กรุงเทพฯ: กรมศิลปากร, ๒๕๔๗), หน้า ๑๙๑-๑๙๒.

เนื่องจากข้อพิพาทที่เกิดขึ้นเป็นกรณีวิวาทของเจ้าหน้าที่คุมเมืองชายแดนไทยกับเขตอาณานิคมของฝรั่งเศสที่อาจบานปลายไปถึงขั้นกรณีพิพาทระหว่างประเทศได้ พระบาทสมเด็จพระจุลจอมเกล้าเจ้าอยู่หัวทรงตระหนักถึงปัญหาดังกล่าวแต่แรก รัฐบาลไทยในขณะนั้นได้คิดว่า ควรจัดตั้งศาลชำระคดีที่มาจากชาวต่างประเทศ เข้ามาทำหน้าที่พิจารณาคดีเพื่อที่จะดำรงความเป็นกลางให้แก่ทั้งสองฝ่าย โดยจะเชิญกงสุลอเมริกันที่เซี่ยงไฮ้ หรือกงสุลฮอลันดาที่สิงคโปร์เข้ามาเป็นผู้พิพากษา หรือกงสุลชาติอื่นๆ แต่เนื่องจากตกอยู่ภายใต้อนุสัญญาสงบศึกกับฝรั่งเศสในขณะนั้น นายปาวีอัครราชทูตฝรั่งเศสประจำประเทศไทยขณะนั้นไม่เห็นด้วย อ้างว่าในสนธิสัญญาที่ตกลงกันไว้ต้องเป็นเรื่องของศาลไทย แม้รัฐบาลไทยจะอ้างถึงสาเหตุที่จะให้กงสุลต่างประเทศเป็นผู้พิพากษาให้คดีเสร็จสิ้นไปเลย ฝรั่งเศสจะได้ไม่ต้องมาตั้งคดีขึ้นพิจารณาคดีใหม่ก็ตาม ๕๐ แต่ในที่สุดรัฐบาลก็จำยอมต้องจัดตั้งศาลรับสั่งพิเศษขึ้นมาเพื่อพิจารณาคดีดังกล่าว ทั้งที่ตระหนักดีว่าอาจถูกทักท้วงคำพิพากษาของศาลที่ฝ่ายไทยเป็นผู้พิจารณานี้ในภายหลัง
	พระบาทสมเด็จพระจุลจอมเกล้าเจ้าอยู่หัวได้ทรงพระกรุณาโปรดเกล้าฯ ให้ตราเป็นกฎหมายมีชื่อว่า “พระราชบัญญัติศาลรับสั่งเป็นการพิเศษครั้งหนึ่ง สำหรับชำระความคนในบังคับสยาม ที่ต้องหาว่ากระทำความร้ายผิดกฎหมายที่ทุ่งเชียงคำและแก่งเจ๊ก เมืองคำม่วน” ลงวันที่ ๘ กุมภาพันธ์ ร.ศ.๑๑๓ ทรงพระกรุณาโปรดเกล้าฯ แต่งตั้งให้พระเจ้าน้องยาเธอกรมหลวงพิชิตปรีชากรเป็นประธานคณะผู้พิพากษา ในคดีพระยอดเมืองขวางครั้งนี้ โดยมีหลวงสุนทรโกษากับนายหัสบำเรอ หุ้มแพร เป็นทนายแผ่นดินสำหรับพิจารณาคนในบังคับของไทย ซึ่งตกเป็นจำเลยถูกกล่าวหาว่ากระทำอันตรายแก่คนในบังคับของฝรั่งเศส
	ความเป็นมาของคดี พระยอดเมืองขวางเป็นข้าหลวงเมืองคำเกิด คำม่วนได้ถูกแจ้งความคดีทำร้ายฆ่าหรือสั่งให้คนอื่นฆ่านายทหารฝรั่งเศส ที่มีชื่อว่านายโกรสกูแรงเสียชีวิตและการกระทำตามข้อกล่าวหาอื่นๆ ซึ่งอาจก่อให้เกิดสงครามระหว่างไทยกับฝรั่งเศสได้ ในตอนท้ายคำฟ้องยังระบุให้ศาลพิจารณาโทษตามกฎหมายอาญาหลวง ลักษณะหลวงซึ่งประกอบด้วยด้วยโทษโบย สักรอยประจาน โทษจำแล้วเอาตัวไปเป็นตะพุ่นหญ้าช้าง โทษตัดเท้าจนถึงที่สุดต้องฆ่าให้ตายตกไปตามกัน
	การพิจารณาคดีพระยอดเมืองขวางนั้นเริ่มขึ้นเมื่อวันที่ ๒๔ กุมภาพันธ์ พ.ศ. ๒๔๓๗ ศาลรับสั่งพิเศษได้ทำการสืบพยานได้ความว่า พระยอดเมืองขวางมีตำแหน่งเป็นข้าหลวงเมืองคำเกิด คำม่วน ซึ่งเป็นที่ใกล้พรมแดนฝรั่งเศส มา ๘ ปีแล้ว	









  
    	๕๐ กองจดหมายเหตุแห่งชาติ, เอกสารรัชกาลที่ ๕ ฝ.๓๐.๙/๒ (หมายเลข ๒/๑๓ ปึก๑) หนังสือลงวันที่ ๒๓ มกราคม ร.ศ.๑๑๒ ของกรมหลวงเทววะวงศ์วโรปการ กราบบังคมทูล, พระบาทสมเด็จพระจุลจอมเกล้าเจ้าอยู่หัว 

ด้วยเหตุข้อพิพาทคดีฆ่าชาวฝรั่งเศส คือ นายโกรสกูแรงกับชาวฝรั่งเศสเสียชีวิต ๑๓ คน โดยมีทนายความฝ่ายพระยอดเมืองขวางคือ นาย วิลเลี่ยม อัลเฟรด ติเลกี (William Alfred Tilleke) เนติบัณฑิตชาวลังกา ภายหลังได้รับพระราชทานบรรดาศักดิ์เป็นพระอรรถการประสิทธิ์ นายเวอร์นอน เพจ (Vernon Page) เนติบัณฑิตชาวอังกฤษ นายมี (มี ธรรมาชีวะ) เนติบัณฑิตอังกฤษ และนายเกตุ เนติบัณฑิตอังกฤษ ได้ร่วมกันแก้ต่างและแถลงการณ์ต่อศาลรับสั่งว่า พระยอดเมืองขวางได้กระทำไปโดยถูกต้องตามกฎหมายและคำสั่งของผู้บังคับบัญชาและโดยที่มีประจักษ์พยานเป็นลายลักษณ์อักษรอยู่ว่า ขณะที่ถูกเจ้าพนักงานฝรั่งเศสล้อมค่ายไว้นั้น ก็ได้มีหนังสืออายัดเมืองไว้จนกว่าพระยอดเมืองขวางจะได้รับคำสั่งจากผู้มีอำนาจเหนือ หรือรัฐบาลฝรั่งเศสและรัฐบาลไทยจะมีข้อตกลงเป็นอื่นใด๕๑ และต่อมาขณะล้อมตัวพระยอดเมืองขวางอยู่เกิดเหตุปะทะกันจนทำให้ทหารไทยและฝรั่งเศสเสียชีวิต
	ภายหลังจากที่ศาลที่ได้ซักถามคำให้การของโจทก์จำเลยและพยานจำเลยทั้งสองฝ่ายแล้ว และเทียบเคียงตามกระบวนการยุติธรรม ศาลจึงมีมติเป็นเอกฉันท์ พิพากษาให้จำเลยพ้นผิดจากข้อกล่าวหาดังกล่าว๕๒ พร้อมกับมีคำสั่งให้ปล่อยตัวพระยอดเมืองขวางพ้นโทษไปตั้งแต่วันที่ ๑๗ มีนาคม ๒๔๓๗ เป็นต้นไป
คดีนี้แม้ว่าต่อมาภายหลังเหตุการณ์จะเป็นไปดังคาดหมาย ที่ฝรั่งเศสไม่ยอมรับคำพิพากษา และบีบบังคับให้ต้องมีการตั้งศาลผสมระหว่างฝรั่งเศส-ไทย เพื่อพิจารณาอุทธรณ์คำพิพากษาของศาลรับสั่งพิเศษ การพิจารณาอุทธรณ์ คดีสร้างความขมขื่นใจให้แก่รัฐบาลไทยเป็นอันมาก เพราะมีผู้พิพากษาชาวฝรั่งเศสถึง ๓ คน แต่มีผู้พิพากษาไทยเพียง ๒ คน เท่านั้น พระบาทสมเด็จพระจุลจอมเกล้าเจ้าอยู่หัวถึงกับทรงปรารภว่า “...แลไม่เห็นเลยว่าจะจบลงเพียงใดจนกว่าจะตัดหัวพระยอด...” ทั้งยังทรงตระหนักอยู่ตลอดเวลาว่า หากคดีดังกล่าวพระยอดเมืองขวางถูกลงโทษแล้วจะส่งผลกระทบต่อการปฏิบัติหน้าที่ของข้าราชการไทยให้หมดกำลังใจในการรับใช้เบื้องพระยุคลบาท ดังมีพระราชดำริว่า



  
    	๕๑ กองจดหมายเหตุแห่งชาติ, เอกสารรัชกาลที่ ๕ ฝ.๓๐.๙/๒ หมายเลข ๒/๓ ปึก ๑ สำเนาหนังสือเลขที่ ๑๔๘/๒๐๐๔๑ ลงวันที่ ๑๒ กุมภาพันธ์ ร.ศ.๑๑๒ จากกรมหลวงเทวะวงศ์วโรปการถึงนายปาวี
๕๒ กองจดหมายเหตุแห่งชาติ, เอกสารรัชกาลที่ ๕ ฝ.๓๐.๙/-หมายเลข ๒/๓ ปึก ๑ ข่าวโทรเลขจากสำนักข่าวรอยเตอร์ ตีพิมพ์ที่กรุงลอนดอน ประเทศอังกฤษ
๕๓ กองจดหมายเหตุแห่งชาติ, เอกสารรัชกาลที่ ๕ ฝ.๓๐.๙/๑หมายเลข ๒/๓ ปึก ๑ กรมหมื่นสมมติอมรพันธกราบทูลกรมหลวงเทวะวงศ์วโรปการ ลงวันที่ ๕ มิถุนายน ร.ศ.๑๑๓

พระบาทสมเด็จพระจุลจอมเกล้าเจ้าอยู่หัว 
รูปภาพ ภาพพระบาทสมเด็จพระจุลจอมเกล้าเจ้าอยู่หัว 

พระบรมฉายาลักษณ์พระบาทสมเด็จพระจุลจอมเกล้าเจ้าอยู่หัว
กับประมุขประเทศตะวันตกในหนังสือต่างประเทศ
รูปภาพ ภาพพระบรมฉายาลักษณ์พระบาทสมเด็จพระจุลจอมเกล้าเจ้าอยู่หัวกับประมุขประเทศตะวันตกในหนังสือต่างประเทศ

	“...ถ้าหากพระยอดเมืองขวางมีความผิดจริง ก็จะทำให้ข้าหลวงเสียใจไม่อยากรับราชการ เรียกว่าทำ ดีไม่ได้ดีคนของเราจะพากันเข็ดหลาบถึงรอดดาบหน้าก็คงโดนดาบหลังแล้วจะรักษาบ้านเมืองเป็นอันยากยิ่งนัก เพราะบังคับบัญชาผู้ใดไม่สิทธิขาดไปได้ พากันลังเลใจไปสิ้น...”๕๓
	แล้วพิพากษาให้พระยอดเมืองขวางมีความผิดต้องรับโทษจำคุกเป็นเวลา ๒๐ ปี แต่ท้ายสุดพระยอดเมืองขวางก็ได้รับพระราชโองการ โปรดเกล้าโปรดกระหม่อมให้ปล่อยตัวพระยอดเมืองขวางหลังจากถูกจำคุกนาน ๔ ปี ๔ เดือน กับ ๒๔ วัน๕๔
	รูปแบบของการพิจารณาศาลรับสั่งพิเศษนี้ มีการแต่งตั้งทนายความแก้ต่างหมายความว่ากระบวนการพิจารณาความของศาลรับสั่งพิเศษ คงจะเป็นกระบวนการดำเนินการไม่ต่างกับกระบวนการของศาลและมีอำนาจในการพิจารณาพิพากษาเป็นยุติ คือไม่จำเป็นต้องทำขึ้นทูลเกล้าฯ ถวายความเห็นชอบต่อองค์พระมหากษัตริย์อีกครั้งหนึ่ง แต่ก็นับได้ว่ากระบวนการพิจารณาคดีของศาลรับสั่งพิเศษขณะนั้น ได้ทำหน้าที่รับประกันความยุติธรรมให้แก่ข้าราชการไทยได้ตามกฎหมาย แม้ว่าคำพิพากษาดังกล่าวจะถูกแทรกแซงภายหลังด้วยเหตุวิกฤตการณ์ทางการเมืองระหว่างประเทศก็ตาม
	จึงอาจกล่าวได้ว่า ในช่วงเวลานั้นการพิจารณาคดีความที่เป็นลักษณะ “คดีปกครอง” โดยหลักทั่วไปแล้ว คงอยู่ในพระราชอำนาจ และดุลยพินิจของพระมหากษัตริย์เป็นผู้พิจารณาชี้ขาด แม้ว่าพระองค์จะแต่งตั้งคณะกรรมการขึ้นมาทำหน้าที่เป็นผู้พิจารณาไต่สวนข้อกล่าวหา และมีลักษณะของการประชุมและขั้นตอนชัดเจน แต่ท้ายสุดในการประชุมเสนาบดีสภาหรือรัฐมนตรีสภา ก็จักต้องนำมติความเห็นในที่ประชุมขึ้นทูลเกล้าฯ เพื่อทรงเห็นชอบสั่งการในที่สุดอยู่ดี รูปแบบเช่นนี้จึงคล้ายคลึงกับกระบวนการ “สภาที่ปรึกษาแห่งรัฐ” Council of State ที่แต่เดิม “สภาที่ปรึกษาแห่งรัฐ” นี้ไม่ได้มีอำนาจวินิจฉัยได้ด้วยตนเองแต่จะเสนอองค์พระประมุขเป็นผู้วินิจฉัยในท้ายสุด
การปฏิรูประบบกฎหมายไทย 
	ตามสนธิสัญญาที่ประเทศไทยทำกับประเทศฝรั่งเศส พ.ศ.๒๔๔๗ ในรัชสมัยพระบาทสมเด็จพระจุลจอมเกล้าเจ้าอยู่หัว ฝรั่งเศสได้บังคับให้ประเทศไทยจ้างชาวฝรั่งเศสมารับราชการในตำแหน่งสูงๆ โดยได้แนะนำให้ประเทศไทยจ้างนายยอร์ซ ปาดู (Georges Pardoux) ไว้ในตำแหน่ง “ที่ปรึกษาในการร่างกฎหมาย” (Conseiller Legislatif) ในปี พ.ศ.๒๔๔๗



  
    	๕๔ ดูวิมลพรรณ ปีตวัชชัย, สมเด็จพระเจ้าบรมวงศ์เธอ กรมพระยาเทวะวงศ์วโรปการ, หน้า ๓๔๙-๓๗๐. 

ซึ่งนับว่าเป็นครั้งแรกในประเทศไทยที่มีตำแหน่งที่ปรึกษาในการร่างกฎหมาย เพราะตำแหน่งที่ชาวต่างประเทศเคยรับอยู่เดิมนั้นเป็นตำแหน่งที่ปรึกษาราชการทั่วไป (Conseiller general du governement) บ้าง หรือที่ปรึกษากฎหมาย (Conseiller Legiste) บ้าง๕๕ การที่ฝรั่งเศสใช้อิทธิพลบังคับให้ประเทศไทย รับนายปาดูเข้ารับราชการนั้น นับเป็นจุดเริ่มต้นสำคัญของการร่างกฎหมายในประเทศไทย เพราะประเทศไทยเพิ่งจะมีเจ้าหน้าที่สำหรับดำเนินการร่างกฎหมายโดยเฉพาะตั้งแต่นั้นมา ซึ่งแต่เดิมนั้นใช้วิธีการแต่งตั้งกรรมการจากข้าราชการที่ทำหน้าที่อย่างอื่นให้มาทำหน้าที่ในการร่างกฎหมาย พระบาทสมเด็จพระจุลจอมเกล้าเจ้าอยู่หัวจึงได้ทรงพระกรุณาโปรดเกล้าฯ ให้หาผู้เชี่ยวชาญทางกฎหมายจากต่างประเทศเข้ามารับราชการหลายคน เช่น นายโรแลง ยัคมินส์ (Rolin Jacquemyns) นายริชาร์ด เกิกแปตริก (Richard Kirkpaitrik) ซึ่งเป็นชาวเบลเยียมทั้งสองคน และนายโตกิจิ มาเซา (Tokichi Masao) ชาวญี่ปุ่น


	พระบาทสมเด็จพระจุลจอมเกล้าเจ้าอยู่หัวทรงมีพระราชดำริให้ประเทศไทยหลุดพ้นจากสนธิสัญญาสิทธิสภาพนอกอาณา
เขตจากประเทศต่างๆ จึงได้ทรงวางแนวทางเพื่อให้ประเทศไทยมีเอกราชทางการศาล เพื่อจะยกเลิกศาลกงสุลของต่างประเทศ โดยทรงพิจารณาแล้วเห็นว่าประเทศญี่ปุ่นซึ่งเคยถูกประเทศตะวันตกบีบบังคับให้ทำสนธิสัญญาสงวนสิทธิสภาพนอกอาณาเขตมาแล้วนั้นได้แก้ปัญหาจนสามารปลดสิทธิสภาพนอกอาณาเขตได้สำเร็จ ด้วยการเปลี่ยนแปลงระบบกฎหมายของตนให้เป็นแบบตะวันตก
	บรรดาประเทศตะวันตกที่ประเทศไทยได้ทำสนธิสัญญาสิทธิสภาพนอกอาณาเขตนั้นส่วนใหญ่จะใช้ระบบกฎหมายแบบประมวลกฎหมาย (Civil Law System) มีเพียงประเทศอังกฤษที่เป็นประเทศที่มีอิทธิพลทางการเมือง ทางวัฒนธรรมและทางกฎหมายต่อประเทศไทยมากที่สุดในขณะนั้น ใช้ระบบกฎหมายแบบจารีตประเพณี (Common Law System) ในขณะนั้นศาลไทยได้ใช้หลักกฎหมายของอังกฤษอยู่แล้วหลายลักษณะ อีกทั้งนักกฎหมายของไทยชั้นนำรุ่นนั้นได้รับการศึกษาได้รับการศึกษาอบรมกฎหมายมาจากประเทศอังกฤษโดยเฉพาะพระเจ้าลูกยาเธอ กรมหลวงราชบุรีดิเรกฤทธิ์ ซึ่งดำรงตำแหน่งเสนาบดีกระทรวงยุติธรรมอยู่ในขณะนั้นก็ทรงสำเร็จการศึกษากฎหมายมาจากประเทศอังกฤษ พระองค์จึงได้เสนอให้พระบาทสมเด็จพระจุลจอมเกล้าเจ้าอยู่หัวใช้ระบบกฎหมายอังกฤษ ซึ่งพระองค์ทรงมีความชำนาญเป็นแบบอย่างในการปฏิรูประบบกฎหมายไทย แต่พระบาทสมเด็จพระจุลจอมเกล้าเจ้าอยู่หัวทรงเห็นว่ากฎหมายเดิมของไทยมีแนวโน้มไปในทางระบบกฎหมายของประเทศที่ใช้ประมวลกฎหมายมากกว่า





  
    	๕๕ หยุด แสงอุทัย, การร่างกฎหมาย, หน้า ๓๓-๓๔. 

จึงเป็นการง่ายที่จะเปลี่ยนระบบกฎหมายไทยให้สอดคล้องกับระบบประมวลกฎหมาย ดังนั้น พระองค์จึงทรงตัดสินพระทัยเลือกเอาระบบประมวลกฎหมายเป็นหลักในการปฏิรูประบบกฎหมาย และใน พ.ศ.๒๔๔๐ ได้ทรงพระกรุณาโปรดเกล้าฯ แต่งตั้งคณะกรรมการขึ้นคณะหนึ่ง อันมีกรมหลวงราชบุรีดิเรกฤทธิ์ เป็นประธาน ให้มีหน้าที่ตรวจชำระ และร่างประมวลกฎหมายอาญา
	การที่พระบาทสมเด็จพระจุลจอมเกล้าเจ้าอยู่หัวทรงเห็นว่าควรใช้ระบบกฎหมายของประเทศที่ใช้ประมวลกฎหมายมากกว่าระบบกฎหมายคอมมอนว์ของอังกฤษนั้น ทำให้กรมหลวงราชบุรีดิเรกฤทธิ์ไม่ทรงพอพระหฤทัยและไม่ทรงเป็นธุระในการร่างประมวลกฎหมาย๕๖
	งานร่างประมวลกฎหมายแพ่งและพาณิชย์ที่ได้เริ่มต้นขึ้น และได้มีการตราพระราชบัญญัติวิธีพิจารณาความมีโทษสำหรับใช้ไปพลางก่อน ร.ศ.๑๑๕ และรัฐบาลไทยได้จ้างนักกฎหมายชาวฝรั่งเศสเพิ่มขึ้นอีกสามคน คือ
	๑. นายมองชาวิล (Moncharville) ครูใหญ่โรงเรียนกฎหมายของอียิปต์
	๒. ศาสตราจารย์ริวิเอร์ (Rivier)
	๓. นายเรอเน่ กียอง (Rene Guyon)
ทั้งสามคนทำงานเป็นผู้ช่วยที่ปรึกษาทางกฎหมาย (Assistant Legal Advisor) ภายใต้การบังคับบัญชาของนายเมซาโอะ ซึ่งมีตำแหน่งเป็นที่ปรึกษาอาวุโสทางกฎหมาย (Senior Legal Advisor) ซึ่งใน พ.ศ.๒๔๕๑ นี้เอง พระบาทสมเด็จพระจุลจอมเกล้าเจ้าอยู่หัวได้ทรงพระกรุณาโปรดเกล้าฯ แต่งตั้งกรรมการขึ้นคณะหนึ่งเพื่อทำการร่างประมวลกฎหมายแพ่งและพาณิชย์ ได้แก่ นายมาซาโอะ และที่ปรึกษาชาวฝรั่งเศสทั้งสามคนคณะกรรมการร่างกฎหมายและพิจารณาตรวจร่างกฎหมายแพ่งและพาณิชย์ดำเนินงานไปอย่างล่าช้าเพราะคณะกรรมการมีความคิดแตกแยกกัน ระหว่างนั้นพระบาทสมเด็จพระจุลจอมเกล้าเจ้าอยู่หัวได้ทรงโปรดเกล้าฯ แต่งตั้งคณะกรรมการขึ้นอีกคณะหนึ่ง อันมีพระเจ้าลูกยาเธอกรมหลวงราชบุรีดิเรกฤทธิ์เป็นประธาน มีหน้าที่ในการพิจารณาร่างกฎหมายวิธีสบัญญัติขึ้นใช้บังคับไปพลางก่อน จนกว่าจะมีประมวลกฎหมายวิธีพิจารณาฉบับที่สมบูรณ์ออกใช้๕๗


  
    	๕๖ ๑๒๕ ปี Council of State สภาที่ปรึกษาราชการแผ่นดิน,หน้า ๑๙.
๕๗ เรื่องเดียวกัน, หน้า ๑๘-๒๐.

ในปี พ.ศ.๒๔๕๑ นี้ได้มีการประกาศใช้เพิ่มเติมคือ กฎหมายลักษณะอาญา ร.ศ.๑๒๗ พระธรรมนูญ ศาลยุติธรรม ร.ศ.๑๒๗ และพระราชบัญญัติวิธีพิจารณาความแพ่ง ร.ศ.๑๒๗ในการร่างกฎหมายช่วงแรกนี้ถึงแม้ได้จัดตั้งกระทรวงยุติธรรมและวางระบบงานศาลเสียใหม่แต่การเจรจาความเมืองกับต่างประเทศยังไม่เป็นผลสำเร็จ จึงมีการปรับปรุงกฎหมายเหล่านี้ใหม่เพื่อให้เป็นที่ยอมรับของชาวต่างประเทศ

	เมื่อสิ้นรัชกาลพระบาทสมเด็จพระจุลจอมเกล้าเจ้าอยู่หัวแล้ว พระบาทสมเด็จพระมงกุฎเกล้าเจ้าอยู่หัวทรงดำเนินนโยบายสืบเนื่องต่อมา และทรงเร่งงานการจัดทำประมวลกฎหมายโดยมอบหมายให้คณะกรรมการร่างกฎหมายชาวฝรั่งเศสภายใต้การอำนวยการของเรอเน่ กียอง (ต่อมาเปลี่ยนชื่อเป็น นายพิชาญ บุลยง) เป็นผู้ตระเตรียมต้นร่างต่างๆ เพื่อนำเสนอต่อคณะกรรมการชำระประมวลกฎหมาย เพื่อพิจารณาและแก้ไขในรายละเอียดของต้นร่างกฎหมายเหล่านั้น

	พระบาทสมเด็จพระมงกุฎเกล้าเจ้าอยู่หัว พระองค์ทรงสนพระทัยในงานร่างกฎหมายมาก ทรงแต่งตั้งกรรมการฝ่ายไทยเพิ่มขึ้นเมื่อปี พ.ศ.๒๔๕๙และในปี พ.ศ.๒๔๖๒ ก็ได้แต่งตั้งเจ้าหน้าที่เป็นการแน่นอนขึ้นโดยให้พระยามานวราชเสวี (ปลอด-วิเชียร ณ สงขลา) เป็นเลขานุการประจำกองกรรมการชำระประมวลกฎหมาย

	กองกรรมการชำระประมวลกฎหมายเดิมที่มีที่ทำการอยู่ที่อาคารบริเวณวัดมหาธาตุด้านสนามหลวง ต่อมาย้ายมาอยู่ที่วัดมหาธาตุด้านสนามหลวง ต่อมาย้ายมาอยู่ที่อาคารของกระทรวงยุติธรรมที่ท่าช้างวังหน้า (ซึ่งปัจจุบันรื้อถอนแล้วและสร้างเป็นโรงละครแห่งชาติขึ้นแทน) ในระหว่างปี พ.ศ.๒๔๖๒ โดยผลของสงครามโลกครั้งที่หนึ่งที่ประเทศไทยประกาศสงครามกับประเทศเยอรมัน ประเทศออสเตรียและฮังการีทำให้มีการริบทรัพย์เชลยและได้อาคารของพ่อค้าชาวเยอรมันคนหนึ่งมา กองกรรมการชำระประมวลกฎหมายจึงได้ย้ายมาทำงานที่ตึกใหม่นี้ ซึ่งต่อมาเป็นที่ทำงานของสำนักงานคณะกรรมการกฤษฎีกาจนถึงปัจจุบัน๕๘ 
	แม้จะมีการแต่งตั้งที่ปรึกษาในการร่างกฎหมายตั้งแต่ในสมัยนั้น แต่ก็ยังไม่มีองค์กรหรือหน่วยงานที่จะเข้ามารับผิดชอบในการร่างกฎหมายโดยเฉพาะ ประกอบกับในรัชกาลพระบาทสมเด็จพระมงกุฎเกล้าเจ้าอยู่หัวมีคณะกรรมการร่างกฎหมายหลายคณะแต่ละคณะมีจำนวนกรรมการมากขึ้น ซึ่งทำให้การติดต่อระหว่างกรรมการแต่ละคณะไม่สะดวกและล่าช้า เพราะระเบียบการทำงานของแต่ละคณะแตกต่างกัน


  
    	๕๘ สำนักงานคณะกรรมการกฤษฎีกา, ๖๐ ปี สำนักงานคณะกรรมการกฤษฎีกา, หน้า ๓. 

พระบาทสมเด็จพระจุลจอมเกล้าเจ้าอยู่หัว
รูปภาพ ภาพพระบาทสมเด็จพระจุลจอมเกล้าเจ้าอยู่หัว




และในปี พ.ศ.๒๔๖๕ รัฐบาลฝรั่งเศสเรียกร้องให้ประเทศไทยปรับปรุงกฎหมายโดยตั้งกรมร่างกฎหมายขึ้นก่อนที่ประเทศฝรั่งเศสจะยอมแก้ไขสนธิสัญญายกเลิกสิทธิสภาพนอกอาณาเขตให้ ด้วยเหตุนี้พระบาทสมเด็จพระมงกุฎเกล้าเจ้าอยู่หัวจึงทรงพระกรุณาโปรดเกล้าฯ ให้ตั้งกรมร่างกฎหมายเมื่อวันที่ ๒๗ ตุลาคม พ.ศ.๒๔๖๖ โดยยกกองกรรมการชำระประมวลกฎหมายขึ้นเป็นกรมชั้นอธิบดีสังกัดในกระทรวงยุติธรรม กรมร่างกฎหมายนี้มิได้มีหน้าที่ชำระประมวลกฎหมายเพียงอย่างเดียว แต่มีหน้าที่ร่างกฎหมายอื่นๆ ด้วย เพื่อให้กฎหมายมีการร่างที่ถูกวิธีการและให้กระทรวงทบวงกรมต่างๆ ส่งร่างกฎหมายมาให้กรมร่างกฎหมายตรวจแก้เสียก่อนแล้วจึงจะนำขึ้นทูลเกล้าฯ ถวาย

	สำหรับเจ้าหน้าที่ของกรมร่างกฎหมายในครั้งนั้นได้ทรงพระกรุณาโปรดเกล้าฯ แต่งตั้งให้เจ้าพระยาอภัยราชามหายุติธรรมธร 
เสนาบดีกระทรวงยุติธรรม (ม.ร.ว. ลพ สุทัศน์) เป็นนายกกรรมการและเลือกสรรนักกฎหมาย ผู้ชำนาญคือ นายเรอเน่ กียอง หัวหน้า
กรรมการร่างประมวลกฎหมายเป็นที่ปรึกษา ส่วนกรรมการอื่นๆ ได้แก่ พระยานรเนติบัญชากิจ (ลัด เศรษฐบุตร) พระยาจินดาภิรมย์โรส และนายเรอเน่ กาโซ เป็นกรรมการ (จิตร ณ สงขลา) พระยาเทพวิทุรพหลศุรตาบดี (บุญช่วย วณิกกุล) พระยามานวราชเสวี
นายชาร์ลส์ เลเวส์ก นายเรมี เดอ ปลังเตอโรส และ นายเรอเน่ กาโซ เป็นกรรมการ

ดังนั้น ในระยะนั้นจึงมีนักกฎหมายชาวฝรั่งเศสช่วยปฏิบัติงานทางด้านการร่างกฎหมายและการรับปรึกษาให้ความเห็นแก่หน่วยงานของรัฐ ซึ่งเป็นครั้งแรกที่ประเทศไทยมีองค์กรกลางในการร่างกฎหมาย เพื่อให้ถูกต้องตามหลักวิชาและรูปแบบเดียวกัน ทำนองเดียวกับที่เป็นอยู่ในอังกฤษและฝรั่งเศส

	เมื่อได้มีการจัดตั้งกรมร่างกฎหมายในปี พ.ศ.๒๔๖๖ แล้ว จึงได้มีการประกาศใช้ “ประมวลกฎหมายแพ่งและพาณิชย์ บรรพ ๑-๒ ขึ้นใช้ในบังคับในปี พ.ศ.๒๔๖๘ และ บรรพ ๓ ประกาศใช้ในปี พ.ศ.๒๔๗๒” โดยที่ต่างประเทศตั้งเงื่อนไขว่าเขตอำนาจของศาลกลสุล และอำนาจถอนคดีของชาวต่างประเทศจะเป็นอันยกเลิกเมื่อพ้น ๕ ปี นับแต่ประเทศไทยได้มีประมวลกฎหมายต่างๆ ครบถ้วน คือเมื่อประเทศไทยเป็นประเทศศิวิไลซ์แล้วนั่นเอง งานร่างประมวลกฎหมายจึงเป็นงานที่ประเทศไทยได้พยายามเร่งรัดโดยตลอด เพื่อให้ประเทศไทยได้มีเอกราชทางการศาลที่สมบูรณ์๕๙

	๕๙ หนังสือกระทรวงยุติธรรม ที่ ๒๓๗/๔๘๙๙ ลงวันที่ ๘ มีนาคม ๒๔๗๒

รูปภาพ ภาพพระบาทสมเด็จพระปกเกล้าเจ้าอยู่หัว




	ในรัชกาลพระบาทสมเด็จพระปกเกล้าเจ้าอยู่หัว ได้มีพระบรมราชโองการเมื่อปี พ.ศ.๒๔๖๙ ให้เสนาบดีสภากระทรวงยุติธรรมเป็นนายกกรรมการกรมร่างกฎหมายโดยตำแหน่งแทนการแต่งตั้งเป็นการเฉพาะบุคคลเหมือนแต่เดิม และให้เพิ่มตำแหน่งอุปนายกขึ้นอีกตำแหน่งหนึ่ง เพราะเสนาบดีกระทรวงยุติธรรมมักมีราชการประจำมาก และในปีเดียวกันนั้นเองได้มีการวางระเบียบเกี่ยวกับการส่งกฎหมายมาเพื่อพิจารณาให้แน่นอนขึ้น โดยในกรณีเป็นการคิดใหม่ ให้นำหลักการขึ้นพิจารณาในเสนาบดีสภาหรืออภิรัฐมนตรีสภาเพื่ออนุมัติก่อน ส่วนกฎหมายอื่นๆ ก็ให้ตกลงกับเจ้ากระทรวงที่เกี่ยวข้องเสียก่อน จึงจะส่งมายังกรมร่างกฎหมาย เมื่อมีการเปลี่ยนแปลงการปกครองในปี พ.ศ.๒๔๗๕ ได้มีประกาศพระบรมราชโองการเมื่อวันที่ ๑๕ สิงหาคม พ.ศ.๒๔๗๕ โอนกรมร่างกฎหมายในสังกัดกระทรวงยุติธรรมไปขึ้นต่อ “คณะกรรมการราษฎร” โดยตรง เพื่อความสะดวกในการดำเนินการออกกฎหมาย

	ประเทศไทยได้พยายามร่างกฎหมายและใช้เรื่องดังกล่าวเป็นข้ออ้างในการเจรจาเรื่องเอกราชทางการศาล และในที่สุดประเทศ
ไทยได้อำนาจคืนจากประเทศฝรั่งเศสเป็นประเทศสุดท้ายในปี พ.ศ.๒๔๘๒ โดยถือว่าได้รับการยอมรับจากอารยประเทศว่าประเทศ

ไทยมีระบบกฎหมายที่เป็นหมวดหมู่และสามารถสร้างความเป็นธรรมให้แก่สังคมไทย๖๐



  
    	๖๐สำนักงานคณะกรรมการกฤษฎีกา,๖๐ ปี สำนักงานคณะกรรมการกฤษฎีกา, หน้า ๑๓-๑๔.

บทที่ ๓ 
วิวัฒนาการศาลปกครองไทยภายหลัง
การเปลี่ยนแปลงระบอบการปกครอง  

รูปภาพ ภาพอนุสวรีย์ประชาธิปไตย กับข้อความที่ว่าวิวัฒนาการศาลปกครองไทย
ภายหลังการเปลี่ยนแปลงระบอบการปกครอง

    	 ❧ การวางรากฐานกฎหมายปกครองในประเทศไทย 
❧ การจัดตั้งศาลปกครองในรูปแบบคณะกรรมการกฤษฎีกา
❧ การจัดตั้งคณะกรรมการเรื่องราวร้องทุกข์
❧ ความพยายามในการจัดตั้งศาลปกครอง หลังเหตุการณ์ 
     เดือนตุลาคม ๒๕๑๖
❧ การจัดตั้งคณะกรรมการวินิจฉัยร้องทุกข์
❧ ลักษณะพิเศษของวิธีพิจารณาคดีปกครองที่นำมาใช้
     ในการพิจารณาเรื่องร้องทุกข์ของคณะกรรมการวินิจฉัยร้องทุกข์
❧ ผลงานของคณะกรรมการวินิจฉัยร้องทุกข์
❧ การเลือกระบบศาลปกครองไทย
❧ การพัฒนาคณะกรรมการวินิจฉัยร้องทุกข์ไปเป็นศาลปกครอง
❧ การเลือกระบบศาลปกครองในรัฐธรรมนูญฉบับแก้ไขเพิ่มเติม พ.ศ.๒๕๓๘
❧ ระบบศาลปกครองที่ได้รับการยอมรับโดย
     รัฐธรรมนูญแห่งราชอาณาจักรไทย พุทธศักราช ๒๕๔๐

บทที่ ๓ วิวัฒนาการศาลปกครองไทยภายหลัง

						      การเปลี่ยนแปลงระบอบการปกครอง



 
 
 


	ภายหลังการปฏิรูปการศาลและปฏิรูปกฎหมาย เพื่อพยายามผลักดันให้ระบบการศาลและกฎหมายของไทยมีความเป็นสากลและได้รับการยอมรับจากอารยประเทศ เพื่อปลดสัญญาสิทธิสภาพนอกอาณาเขต สังคมไทยได้ตื่นตัวเกี่ยวกับแนวความคิดกฎหมายและระบอบการเมืองการปกครองของต่างประเทศมากขึ้น เมื่อมีนักเรียนไทยที่จบการศึกษาจากต่างประเทศเดินทางกลับเข้ามารับราชการในช่วงรัชสมัยพระบาทสมเด็จพระปกเกล้าเจ้าอยู่หัวมากขึ้น ความรู้ความเข้าใจเกี่ยวกับกฎหมายของต่างประเทศและการเมืองกรปกครองได้รับการยอมรับอย่างกว้างขวาง จนนำไปสู่การเปลี่ยนแปลงในปี พ.ศ. ๒๔๗๕

	ช่วงเวลาของการเปลี่ยนแปลงการปกครองไปสู่ระบอบประชาธิปไตยโดยมีพระมหากษัตริย์เป็นประมุขนี้เอง ทำให้มีการนำเสนอแนวความคิดต่างประเทศเกี่ยวกับองค์กรตรวจสอบอำนาจต่างๆ ในฝ่ายบริหารเพื่อจัดตั้งขึ้นในประเทศไทย องค์กรชื่อ “ศาลปกครอง” จึงถูกหยิบยกขึ้นมาอีกครั้ง เพื่อผลักดันให้ “ศาลปกครอง” เป็นองค์กรสำคัญในการตรวจสอบการใช้อำนาจรัฐของกลุ่มบุคคลที่เข้ามาบริหารประเทศและเจ้าหน้าที่ของรัฐ แต่เส้นทางของการจัดตั้งศาลปกครองของไทยก็ยังใช้ระยะเวลาอีกยาวนาน กว่าจะได้รับการยอมรับและพร้อมจะเปิดดำเนินการได้ในอีก ๖๙ ปีต่อมา
การวางรากฐานกฎหมายปกครองในประเทศไทย 
	นับแต่มีการประกาศใช้ประมวลกฎหมายแพ่งและพาณิชย์ ในปี พ.ศ.๒๔๖๘ ประเทศไทยยังไม่ได้มีการจัดการเรียนการ
สอนเกี่ยวกับกฎหมายปกครองจนกระทั่ง ในช่วงก่อนการเปลี่ยนแปลงระบอบการปกครองจากระบอบสมบูรณาญาสิทธิราชย์ 
มาเป็นการปกครองในระบอบประชาธิปไตยอันมีพระมหากษัตริย์ทรงเป็นประมุข ในปี พ.ศ.๒๔๗๕ วิชากฎหมายปกครองได้มีการเรียนการสอนขึ้นเป็นครั้งแรกโดยท่านปรีดี พนมยงค์ เป็นผู้ริเริ่มการสอนวิชาดังกล่าวในโรงเรียนกฎหมายตามหลักสูตรเนติบัณฑิตไทย	



	ท่านปรีดี พนมยงค์ เป็นเนติบัณฑิต ชั้นที่ ๑ ในปี พ.ศ.๒๔๖๒ เมื่อมีอายุเพียง ๑๙ ปี ในปีต่อมาท่านได้รับทุนจากกระทรวงยุติธรรมไปศึกษาวิชากฎหมายที่ประเทศฝรั่งเศส ท่านปรีดี เป็นผู้มีความสามารถสอบได้ ระดับเกียรตินิยมดีมาก (tres bien) ทั้งเป็นคนไทยคนแรกที่สอบได้ปริญญาเอกของรัฐ (Docteur d’Etat) 

และยังสอบไล่ได้ประกาศนียบัตรการศึกษาชั้นสูงทางเศรษฐศาสตร์การเมือง (Diplome d’Etudes Superieures d’Economie Politique) อีกด้วย เมื่อกลับมาเมื่อปี พ.ศ.๒๔๗๐ ท่านได้รับราชการตำแหน่งผู้พิพากษาและได้รับตำแหน่งเป็นผู้ช่วยเลขานุการกรมร่างกฎหมาย เมื่อเดือนตุลาคม พ.ศ.๒๔๗๐ ต่อมาได้รับพระราชทานยศและบรรดาศักดิ์เป็นรองอำมาตย์เอกหลวงประดิษฐ์มนูธรรมเมื่อปี พ.ศ.๒๔๗๑ และในปีต่อมาท่านได้รับการเลื่อนยศเป็นอำมาตย์ตรี๑
	นอกจากงานที่กรมร่างกฎหมายแล้ว ท่านปรีดี ยังเป็นอาจารย์ผู้บรรยายในโรงเรียนกฎหมายของกระทรวงยุติธรรม เพราะเหตุนี้ท่านจึงเป็นอาจารย์ท่านแรกที่นำวิชากฎหมายปกครองเข้ามาสอนในประเทศไทยวิชากฎหมายปกครองในเวลานั้นถือว่าเป็นวิชาใหม่ และสร้างชื่อเสียงให้ท่านปรีดีเป็นอย่างมาก ทั้งนี้เพราะเป็นส่วนหนึ่งของกฎหมายมหาชนที่อธิบายถึงหลักการแบ่งแยกอำนาจอธิปไตยอันเป็นหัวใจของการปกครองในระบอบประชาธิปไตย ผู้สอนนอกจากจะมีความมุ่งมั่นแล้วยังต้องมีความกล้าหาญอีกด้วยเพราะขณะนั้นประเทศไทยยังปกครองในระบอบสมบูรณาญาสิทธิราชย์ ดังที่ท่านได้เล่าว่า
	“...ข้าพเจ้าถือโอกาสนั้น ทำการสอนเพื่อปลุกจิตสำนึกนักศึกษาในสมัยนั้น ให้สนใจในแนวทางประชาธิปไตยและในทางเศรษฐกิจ ซึ่งถือว่าเป็นรากฐานของสังคม ส่วนกฎหมายเป็นแค่โครงร่างเบื้องบนของสังคมเท่านั้น คำสอนของข้าพเจ้าได้ทราบไปถึงพระเนตรพระกรรณของพระบาทสมเด็จพระปกเกล้าเจ้าอยู่หัว ว่า ข้าพเจ้าได้ทำการปลุกปั้นนักเรียนกฎหมาย พระองค์จึงได้มีรับสั่งถามท่านเสนาบดีกระทรวงยุติธรรมในสมัยนั้น ถึงคำสอนของข้าพเจ้า ท่านเสนาบดีกระทรวงยุติธรรมได้มาสอบถามข้าพเจ้าและตักเตือนให้ระมัดระวัง...”๒
	ท่านได้เขียนคำอธิบายกฎหมายปกครองตั้งแต่เริ่มบรรยายวิชานี้ ณ โรงเรียนกฎหมาย โดยได้อธิบายแนวคิดที่ท่านเรียกว่า “สิทธิและหน้าที่จากสภาพธรรมดาแห่งการเป็นมนุษย์” ซึ่งจำแนกออกเป็น ๓ ประการ คือ ความเป็นอิสระ หรือเสรีภาพ (Liberte) ความเสมอภาค (Egalite) และความภราดรภาพ (Fraternite) นอกจากนี้คำอธิบายดังกล่าวยังได้วางหลักการเกี่ยวกับระเบียบการปกครองท้องถิ่น การกระทำในทางปกครองและคดีปกครองเป็นต้น๓ โดยเฉพาะคำอธิบายกฎหมายปกครอง ภาค ๔ ว่าด้วยคดีปกครองท่านได้มีคำอธิบายในส่วนที่เกี่ยวกับการฟ้องคดีปกครอง อันเป็นส่วนสำคัญในการวางรากฐานเกี่ยวกับการเรียนการสอนกฎหมายปกครองในประเทศไทย โดยมีความบางตอนกล่าวว่า


	๑ ปรีดี พนมยงค์ ประชุมกฎหมายมหาชนและเอกชน, (พระนคร: โรงพิมพ์มหาวิทยาลัยธรรมศาสตร์, ๒๕๒๖), หน้า ๗๘-๗๙.
๒ วิษณุ เครืองาม ,กฎหมายรัฐธรรมนูญ, พิมพ์ครั้งที่ ๓ (กรุงเทพ: นิติธรรม, ๒๕๓๐), หน้า ๑๘๖-๑๘๗.
๓ เรื่องเดียวกัน, หน้า ๑๒.

ดร.ปรีดี พนมยงค์
รูปภาพ ภาพของด็อกเตอร์ปรีดี พนมยงค์ 

ศ.ดร. อมร จัรทรสมบูรณ์
รูปภาพ ภาพศาสตราจารย์ด็อกเตอร์ อมร จัรทรสมบูรณ์

	“...ตามที่ได้กล่าวมาแล้วในตอนต้นว่า การปกครองนั้น พระบาทสมเด็จพระเจ้าอยู่หัวได้ทรงมอบให้เจ้าหน้าที่เป็นผู้กระทำ แต่พระองค์ทรงไว้ซึ่งอำนาจสูงสุด
	เจ้าหน้าที่ในทางปกครองเป็นบุคคลธรรมดาก็ดี หรือนิติบุคคล อาจจะปฏิบัติหน้าที่ไม่ถูกต้องต่อกฎหมาย หรือใช้ดุลยพินิจผิดพลาดทำให้ราษฎรได้รับความเดือดร้อนเสียหาย ผู้ที่ได้รับความเดือดร้อนเสียหายจะมีทางฟ้องหรือร้องทุกข์ได้อย่างไรบ้าง และโดยวิธีใดนั้นเป็นหัวข้อสำคัญแห่งการสอนภาคที่ ๔ ซึ่งว่าด้วยคดีปกครองนี้
	ได้กล่าวมาแล้วในเบื้องต้นแห่งคำอธิบายกฎหมายปกครองนี้ว่า ในบางประเทศ เช่น ในประเทศคอนติเนนต์ยุโรป มีอาทิ ฝรั่งเศส เยอรมัน ฯลฯ และในประเทศญี่ปุ่น ได้มีศาลปกครองตั้งขึ้นแยกจากศาลยุติธรรมเพื่อวินิจฉัยคดีปกครอง แต่ในประเทศสยามมิได้มีศาลปกครองเช่นว่านั้น เหตุฉะนั้น ผู้ที่ได้รับความเดือดร้อนเสียหายจากการกระทำของฝ่ายปกครอง จึงมีทางที่จะฟ้องร้องหรือร้องทุกข์ได้เพียงจำกัดและโดยวิธีต่างๆ
	๑. โดยฟ้องเจ้าหน้าที่ในทางปกครองต่อศาลยุติธรรม
	๒. โดยอุทธรณ์คำสั่งหรือการกระทำของเจ้าหน้าที่ในทางปกครอง
	๓. โดยร้องทุกข์ต่อผู้มีอำนาจเหนือเจ้าหน้าที่ในทางปกครองตามที่กฎหมายได้อนุญาตไว้
	๔. โดยทูลเกล้าฯ ถวายฎีกาต่อพระบาทสมเด็จพระเจ้าอยู่หัว”๔ 
	ภายหลังการเปลี่ยนแปลงการปกครองในปี พ.ศ.๒๔๗๕ อำนาจในการบริหารการปกครองเปลี่ยนมาสู่ระบอบประชาธิปไตย หน่วยงานราชการต่างๆ ได้จัดองค์กรใหม่เพื่อให้เป็นไปตามรัฐธรรมนูญการปกครอง การเรียนการสอนเกี่ยวกับกฎหมายปกครองก็คงยังดำเนินการสอนเรื่อยมา และได้รับการบรรจุเป็นวิชาหนึ่งในหลักสูตรชั้นปริญญาตรีและเป็นวิชาบังคับวิชาหนึ่ง ในหลักสูตรวิชานิติศาสตร์มาจนถึงปัจจุบัน
	เมื่อประเทศไทยได้มีการเปลี่ยนแปลงการปกครองโดยคณะราษฎรในปี พ.ศ.๒๔๗๕ หลวงประดิษฐ์มนูธรรมได้เข้ามามีบทบาทสำคัญในการวางรากฐานกฎหมายปกครองและนำไปสู่การจัดตั้งศาลปกครองขึ้นในประเทศไทย



  
    	๔ เรื่องเดียวกัน, หน้า ๒๖๙-๒๗๒.

สมุดคณะราษฎร

หนังสือพิมพ์ที่ลงข่าวการเปลี่ยนแปลงการปกครอง 24 มิถุนายน 2475
รูปภาพ ภาพประกอบไปด้วย 2 รูป รูปแรกด้านบนสุดเป็นรูปของสมุดคณะราษฎร 
รูปที่สองเป็นหนังสือพิมพ์ที่ลงข่าวการเปลี่ยนแปลงการปกครอง 24 มิถุนายน 2475

คณะราษฎรฝ่ายทหารบก
รูปภาพ ภาพคณะราษฎรฝ่ายทหารบก

การจัดตั้งศาลปกครองในรูปแบบคณะกรรมการกฤษฎีกา 

 
 


ภายหลังการเปลี่ยนแปลงการปกครอง รัฐบาลในขณะนั้น โดยดำริของหลวงประดิษฐ์มนูธรรม ประสงค์ให้มีการจัดตั้งองค์กรขึ้นมาเพื่อทำหน้าที่พิจารณาวินิจฉัย “คดีปกครอง” หรือข้อพิพาททางปกครองระหว่างรัฐกับเอกชนในลักษณะเดียวกันกับ “สภาแห่งรัฐ” (Conseil d’Etat) หรือ เคาน์ซิลออฟสเตด (Council of State) ของประเทศฝรั่งเศส และกลุ่มประเทศภาคพื้นทวีปยุโรปอื่นๆ ที่ใช้ระบบประมวลกฎหมาย เช่น เบลเยี่ยม เนเธอร์แลนด์ ลักเซ็มเบอร์ก อิตาลี กรีซ ฯลฯ ซึ่งสถาบัน “เคาน์ซิลออฟสเตด” ของกลุ่มประเทศดังกล่าวนั้นมีอำนาจหน้าที่ที่สำคัญ ๒ ประการคือ ทำหน้าที่เป็นที่ปรึกษาราชการแผ่นดินของฝ่ายบริหารและทำหน้าที่เป็น “ศาลปกครอง” พิจารณาวินิจฉัยข้อพิพาททางปกครองระหว่างรัฐกับเอกชน แนวคิดดังกล่าวปรากฏจากรายงานการประชุมสภาผู้แทนราษฎร ครั้งที่ ๓๙/๒๔๗๖ (วิสามัญ) วันที่ ๖ ธันวาคม พ.ศ.๒๔๗๖ ดังนี้

	“...หลวงประดิษฐ์มนูธรรม แถลงว่า เรื่องคณะกรรมการกฤษฎีกานี้เป็นเรื่องค้างมาตั้งแต่รัฐบาลที่ได้ตั้งขึ้นภายหลังรัฐธรรมนูญ
แล้วว่า เราจะยกฐานะของกรมร่างกฎหมายให้มีสภาพเป็นศาลปกครองอย่างที่เขาได้กระทำมาแล้วหลายประเทศ ความคิดอัน
นั้นมาภายหลังนี้เราก็ได้กลับนำมาใช้อีกในเวลาปัจจุบันนี้ คือ เรามีประสงค์อยากให้มีคณะกรรมาธิการคณะหนึ่ง ให้มีหน้าที่จัดทำร่าง
กฎหมาย สำหรับหน้าที่อื่นๆ ทั่วไป จะให้มีอำนาจพิจารณาพิพากษาคดีปกครอง ข้อนี้เป็นปัญหาสำคัญอยู่ อะไรที่เราเรียกว่าคดี
ปกครองเวลานี้เรายังไม่มีกฎหมายวางไว้ 	

เราเพียงแต่ทำเช่นนี้ให้เป็นรูปขึ้นว่า ถ้ามีกฎหมายบัญญัติไว้เป็นคดีปกครองที่จะให้ว่ากล่าวทางคณะกรรมการกฤษฎีกาแล้ว คณะกรรมการกฤษฎีกาก็มีหน้าที่ต่อไป ถ้ายังไม่มีกฎหมายคณะกรรมการกฤษฎีกาก็ทำหน้าที่ด้านกฎหมาย หน้าที่ด้านปกครองจะทำเมื่อมีกฎหมายอีกอันหนึ่ง ตลอดจนวิธีการพิจารณาที่ศาลปกครอง ที่เราใช้ว่าคณะกรรมการกฤษฎีกานี้ ก็เพราะสัญญาทางพระราชไมตรีวางอำนาจศาลถ้าเราเรียกว่าศาลปกครองแล้ว อาจเปิดช่องให้เขามีหนทางเกี่ยวข้องได้ แต่ความจริงถึงแม้ว่าจะเรียกตรงๆ ก็เกี่ยวข้องไม่ได้แต่เพื่อป้องกันไม่เปิดโอกาสให้เขายื่นมือเข้ามา เราจึงให้นามว่าคณะกรรมการกฤษฎีกาวิธีนี้เราประสงค์อยากให้ราษฎรได้รับความยุติธรรมจริงๆ ถ้าคำสั่งการปกครองเป็นคำสั่งผิดแล้ว มีหนทางร้องเรียนไปยังคณะกรรมการกฤษฎีกา ที่ญี่ปุ่น อังกฤษ และเยอรมันเขาทำกันคือ เขาไม่เกรงขามอันใด ทำผิดก็ยอมรับผิด นอกจากนั้นมีรายละเอียดที่ว่าควรมีกรรมการชนิดใดบ้าง และผู้ที่จะตั้งเป็นกรรมการนั้นจะมีคุณสมบัติอย่างไร”๕
	ในปี พ.ศ.๒๔๗๕ จึงได้มีการเสนอร่างพระราชบัญญัติว่าด้วยการร้องทุกข์ต่อรัฐบาลมาครั้งหนึ่ง แต่รัฐบาลขอให้รอไว้ก่อนเพราะเกี่ยวข้องกับคณะกรรมการกฤษฎีกาหรือศาลปกครองที่จะเกิดขึ้นใหม่ แต่รัฐบาลยังคงมีนโยบายที่ต้องการผลักดันให้เกิดองค์กร ที่ทำหน้าที่เยี่ยวยาข้อพิพาททางปกครองเพื่อเปิดโอกาสให้ราษฎรมีช่องทางร้องเรียนคำสั่งทางปกครองที่ไม่ชอบด้วยกฎหมายไปยังองค์กรดังกล่าว เช่นเดียวกับ “ศาลปกครอง” ได้แต่เนื่องจากเวลานั้นสถานการณ์บ้านเมืองไม่เหมาะสมที่จะเรียกตามตรงว่าเป็น “ศาล”เนื่องจากสัญญาทางพระราชไมตรีเกี่ยวกับการถอนคดีจากอำนาจของศาลไทยยังมีอยู่ และเกรงว่าต่างประเทศจะอ้างเหตุการณ์ตั้งศาลใหม่ เข้ามาแทรกแซงการบริหาราชการแผ่นดินได้ จึงใช้ชื่อว่า “คณะกรรมการกฤษฎีกา”๖ และได้ตราพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖ จัดตั้ง “คณะกรรมการกฤษฎีกา” มีอำนาจหน้าที่และโครงสร้างอย่างเดียวกับ “สภาแห่งรัฐ” (Conseil d’Etat) ของฝรั่งเศส และมีหน้าที่คล้ายคลึงกับที่ปรึกษาราชการแผ่นดิน เคาน์ซิลออฟสเตด ในรัชสมัยพระบาทสมเด็จพระจุลจอมเกล้าเจ้าอยู่หัว โดยให้ “คณะกรรมการกฤษฎีกา” ที่จัดตั้งขึ้นนี้มีฐานะเป็นกรม สังกัดสำนักนายกรัฐมนตรีและโอนงานของกรมร่างกฎหมายซึ่งทำหน้าที่ทางด้านการร่างกฎหมายอยู่แล้วไปเป็นงานของคณะกรรมการกฤษฎีกา



  
    	๕ รายงานการประชุมสภาผู้แทนราษฎร สมัยที่ ๑ พ.ศ.๒๔๗๖
๖ รายงานการประชุมสภาผู้แทนราษฎร ครั้งที่ ๕๖/๒๔๗๖ วันที่ ๑๕ มีนาคม ๒๔๗๕

การจัดองค์กรและอำนาจหน้าที่ของคณะกรรมการกฤษฎีกา
	คณะกรรมการกฤษฎีกามีหน้าที่จัดทำร่างกฎหมายหรือกฎข้อบังคับตามคำสั่งของสภาผู้แทนราษฎร หรือคณะรัฐมนตรี รับปรึกษาให้ความเห็นในทางกฎหมายแก่ทบวงการเมืองของรัฐบาล และพิจารณาพิพากษาคดีปกครองที่จะได้มีกฎหมายให้อยู่ในอำนาจของคณะกรรมการกฤษฎีกา๗
	“คณะกรรมการกฤษฎีกา” ตามพระราชบัญญัติว่าด้วยคณะกรรมการกฤษฎีกาพุทธศักราช ๒๔๗๖ ประกอบด้วย
	๑. นายกรัฐมนตรีเป็นประธานคณะกรรมการโดยตำแหน่ง
	๒. กรรมการกฤษฎีกา
	๓. เลขาธิการคณะกรรมการกฤษฎีกา
	ตามพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖ นี้ได้แบ่งกรรมการ ออกเป็น ๒ ประเภท คือ กรรมการกฤษฎีกา และกรรมการร่างกฎหมาย
	(๑) กรรมการกฤษฎีกา โดยจำแนกเป็น ๒ ประเภทคือ กรรมการกฤษฎีกาสามัญและกรรมการกฤษฎีกาวิสามัญ กรรมการกฤษฎีกาสามัญ จะได้ทรงพระกรุณาโปรดเกล้าฯ แต่งตั้งขึ้นตามคำแนะนำของคณะรัฐมนตรีและได้รับความเห็นชอบของสภาผู้แทนราษฎร
	กรรมการกฤษฎีกาวิสามัญ ได้แก่รัฐมนตรีทุกคน
	กรรมการกฤษฎีกา มีอำนาจหน้าที่เช่นเดียวกับกรรมการร่างกฎหมายในการจัดทำร่างกฎหมาย รับปรึกษาให้ความเห็นในทางกฎหมายแก่ทบวงการเมืองของรัฐบาล และนอกเหนือจากนั้นยังมีอำนาจพิจารณาคดีปกครองตามที่จะได้มีกฎหมายกำหนดให้อยู่ในอำนาจของคณะกรรมการกฤษฎีกา
	(๒) กรรมการร่างกฎหมาย มีหน้าที่จัดทำร่างกฎหมาย และรับปรึกษาให้ความเห็นในทางกฎหมายแก่ทบวงการเมืองของรัฐบาล๘ กรรมการร่างกฎหมายจะได้ทรงพระกรุณาโปรดเกล้าฯ แต่งตั้งขึ้น ตามคำแนะนำของคณะรัฐมนตรีโดยมีวาระการดำรงตำแหน่งคราวละ ๔ ปี
	นายกรัฐมนตรีซึ่งเป็นประธานคณะกรรมการกฤษฎีกาโดยตำแหน่ง มีอำนาจหน้าที่ควบคุมดูแลกิจการของคณะกรรมการกฤษฎีกา



  
    	๗ โปรดดูพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖ ราชกิจจานุเบกษา เล่ม ๕๐ หน้า ๗๗๙ วันที่ ๙ ธันวาคม ๒๔๗๖ มาตรา ๔-มาตรา ๕
๘ พระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖ มาตรา ๗ –มาตรา ๘

	เลขาธิการคณะกรรมการกฤษฎีกามีอำนาจหน้าที่ควบคุมดูแลงานธุรการของคณะกรรมการกฤษฎีกา โดยรับผิดชอบขึ้นตรงต่อประธานคณะกรรมการกฤษฎีกา (นายกรัฐมนตรี)
	สถานที่ทำการของสำนักงานคณะกรรมการกฤษฎีกาที่ตั้งขึ้นนั้นอยู่ในอาคารหลังเดิมของกรมร่างกฎหมาย โดยตั้งใจว่าจะใช้ชั้นล่างของอาคารสำหรับงานร่างกฎหมายและใช้ชั้นบนซึ่งเคยตั้งเป็นบัลลังก์พิจารณาคดีของศาลทรัพย์เชลยเป็นที่ทำการสำหรับศาลปกครอง เพราะคนทั่วไปรู้จักกรมร่างกฎหมายขณะนั้นดีแล้ว และถ้าต่อไปจะขยายก็อาจขอที่ดินของกองพัสดุตำรวจที่อยู่ทางทิศใต้ของกรมที่บ้านพักนายช่างไฟฟ้าของบริษัทไฟฟ้าสยามซึ่งเช่าที่ราชการอยู่ทางเหนือของกรมได้๙


	การทำงานในช่วงนี้ยังมีความเข้าใจสับสนกันระหว่างคณะกรรมการกฤษฎีกา และ “หน่วยธุรการ” ของคณะกรรมการกฤษฎีกา โดยพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖ บัญญัติให้มีคณะกรรมการกฤษฎีกาและเลขาธิการคณะกรรมการกฤษฎีกาโดยมิได้กล่าวถึง “หน่วยธุรการ” ของคณะกรรมการกฤษฎีกาเอาไว้ด้วย ส่วนการจัดตั้ง “หน่วยธุรการ” ของคณะกรรมการกฤษฎีกาได้ไปกำหนดไว้ในกฎหมายว่าด้วยการปรับปรุงกระทรวง ทบวงกรม ให้คณะกรรมการกฤษฎีกาอยู่ในสังกัดของสำนักนายกรัฐมนตรี ต่อมาจึงได้มีการตราพระราชบัญญัติจัดวางระเบียบราชการคณะกรรมการกฤษฎีกาในสังกัดสำนักนายกรัฐมนตรี พุทธศักราช ๒๔๘๔ แบ่งส่วนราชการ “คณะกรรมการกฤษฎีกา” ออกเป็นกองซึ่งเท่ากับเป็นการบัญญัติให้ “คณะกรรมการกฤษฎีกา” มีฐานะเป็นกรมในสังกัดสำนักนายกรัฐมนตรีซึ่งเป็นความเข้าใจที่ปะปนกันระหว่างคณะกรรมการกฤษฎีกา และ “หน่วยธุรการ” ของคณะกรรมการกฤษฎีกา พอต่อมาจึงเริ่มมีการแบ่งแยกฐานะกันชัดเจนขึ้นระหว่าง “คณะกรรมการกฤษฎีกา” กับ “สำนักงานคณะกรรมการกฤษฎีกา” โดยพระราชบัญญัติปรับปรุงกระทรวง ทบวง กรม พ.ศ.๒๔๙๕ หลังจากนั้นจึงได้มีการแบ่งแยกกันระหว่าง “คณะกรรมการกฤษฎีกา” ซึ่งเป็นสถาบันอิสระที่จัดตั้งขึ้นตามพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖ กับ “สำนักงานคณะกรรมการกฤษฎีกา”

การพัฒนาคณะกรรมการกฤษฎีกาเพื่อทำหน้าที่เป็นองค์กรวินิจฉัยข้อพิพาท
	แม้ว่าพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖ จะมีผลบังคับแล้วก็ตาม แต่คณะกรรมการกฤษฎีกาก็ยังไม่มีอำนาจในการพิจารณาคดีปกครองเนื่องจากพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖ มีบทบัญญัติว่า











  
    	๙ หนังสือกรมร่างกฎหมายที่ ๑๗๐/๕๖๑ ลงวันที่ ๓๑ ธันวาคม ๒๔๗๕

การพิจารณาคดีปกครองจะเป็นอำนาจของคณะกรรมการกฤษฎีกาได้ก็ต่อเมื่อมีการตรากฎหมายให้มีอำนาจเช่นนั้นอีกชั้นหนึ่ง เพื่อกำหนดว่ามีอะไรบ้างเป็นคดีปกครอง๑๐ ในทางปฏิบัติคณะกรรมการกฤษฎีกาจึงมีแต่กรรมการร่างกฎหมายเพียงประเภทเดียว ทำหน้าที่ในด้านการร่างกฎหมายและการให้คำปรึกษาทางกฎหมายแก่ฝ่ายบริหาร แต่ก็ได้มีความพยายามผลักดันกฎหมายให้อำนาจคณะกรรมการกฤษฎีกาเข้ามาทำหน้าที่พิจารณา “คดีปกครอง” ในเวลาต่อมา


	สำนักงานคณะกรรมการกฤษฎีกาได้มอบหมายให้ นายอาร์ กียอง ที่ปรึกษาในการร่างกฎหมาย ยกร่างกฎหมายว่าด้วยอำนาจของคณะกรรมการกฤษฎีกา และกฎหมายว่าด้วยวิธีพิจารณาคดีปกครอง โดยมีความเห็นที่สำคัญประกอบด้วยว่า การจัดตั้งศาลปกครองชั้นต้นขึ้นนั้นจะต้องใช้เงินงบประมาณจำนวนมาก ทั้งยังประสบปัญหาจากการคัดเลือกตุลาการเพื่อปฏิบัติหน้าที่ในศาลปกครอง แนวทางแก้ไขในเบื้องต้นคือ ควรทำการขยายหลักการ “อุทธรณ์ทางปกครอง” เพื่อให้มีการโต้แย้งในชั้นพนักงานเจ้าหน้าที่พิจารณาในเบื้องต้นเสียก่อนและให้เอกชนได้แน่ใจว่าเจ้าหน้าที่ยืนยันในคำสั่งนั้นแล้ว และเอกชนยังประสงค์จะโต้แย้งคำสั่งดังกล่าวต่อไป ในทางปกครองตราบใดที่รัฐมนตรีว่าการกระทรวงยังมิได้เห็นชอบด้วยกับคำสั่งนั้นแล้วก็ยังไม่นับเป็นที่สุด เพราะถ้ายอมให้เอกชนโต้แย้งคำสั่งของพนักงานเจ้าหน้าที่โดยยื่นโต้แย้งต่อศาลโดยตรงรัฐมนตรีว่าการกระทรวงอาจปฏิเสธว่า ตนไม่รับรู้เรื่องการออกคำสั่งดังกล่าวและหากตนได้รับทราบข้อโต้แย้งดังกล่าวก่อน อาจจะไม่เห็นด้วยกับการออกคำสั่งของพนักงานเจ้าหน้าที่ที่อยู่ในบังคับบัญชาก็ได้ ซึ่งกรณีดังกล่าวอาจก่อให้เกิดความเสียหายให้แก่ทุกฝ่าย ดังนั้น หลักการในการยื่นฟ้องต่อศาลปกครองจึงควรกำหนด ให้ใช้สิทธิอุทธรณ์ในทางปกครองและรัฐมนตรีได้มีคำสั่งชี้ขาดก่อน จึงจะมีสิทธิฟ้องคดีปกครองได้สำหรับประเภทของคดีปกครองที่อยู่ในอำนาจของศาลปกครองนั้นได้แยกออกเป็นคดีปกครองโดยแท้ เช่น การอุทธรณ์ในกรณีที่ไม่ได้รับคำตอบจากเจ้าพนักงานนั้น และคดีปกครองที่มีปัญหาคาบเกี่ยวระหว่างอำนาจของศาลยุติธรรมกับศาลปกครอง เช่น สัญญาบางประเภทที่จะเกี่ยวพันกับการดำเนินนโยบายของรัฐบาล๑๑
	ดังที่ได้กล่าวมาจะเห็นว่า ได้มีความพยายามที่จะนำหลักการ และเหตุผลแนวคิดเกี่ยวกับ “ศาลปกครอง” จากต่างประเทศเข้ามาปรับใช้ในบริบทของกฎหมายไทยให้สอดคล้องเหมาะสมกับสภาพสังคม เศรษฐกิจ การเมืองและการปกครองของประเทศมากที่สุด










  
    	๑๐ สำนักงานคณะกรรมการกฤษฎีกา, “ความเป็นมาและงานของสำนักงานคณะกรรมการกฤษฎีกา” ใน ๖๐ ปี คณะกรรมการกฤษฎีกา, พิมพ์ครั้งที่ ๑ (กรุงเทพ: สำนักงานคณะกรรมการกฤษฎีกา, ๒๕๓๖), หน้า ๔.
๑๑ เรื่องเดียวกัน, หน้า ๕๘-๑๔๐.

จึงเริ่มต้นที่การจัดทำร่างกฎหมายเกี่ยวกับวิธีพิจารณาคดีปกครองของไทยสำเร็จเป็นครั้งแรกเมื่อวันที่ ๑๐ กันยายน พ.ศ.๒๔๗๘ แต่ในครั้งนั้น ก็ไม่อาจประกาศใช้ได้ทันที
การจัดตั้งคณะกรรมการเรื่องราวร้องทุกข์ 
	ในปี พ.ศ.๒๔๗๘ มีการเสนอร่างพระราชบัญญัติวิธีพิจารณาคดีปกครอง พ.ศ.... และร่างพระราชบัญญัติอำนาจคณะกรรมการกฤษฎีกาในคดีปกครอง พ.ศ....สภาผู้แทนราษฎรได้มีการลงมติรับหลักการแล้ว แต่ค้างพิจารณาในสภาผู้แทนราษฎรและรัฐบาลขอให้รอไว้ก่อน เพราะมีปัญหาบางประการ๑๒ ครั้นต่อมามีการพิจารณาแล้วเห็นว่า เอกชนยังไม่ได้รับการคุ้มครองเพียงพอจาการบริหารราชการที่ไม่ถูกต้อง ในปี พ.ศ.๒๔๘๙ สมาชิกสภาผู้แทนราษฎร (นายประมวล กุลมาตย์) ได้เสนอร่างพระราชบัญญัติว่าด้วยอำนาจพิจารณาพิพากษาคดีปกครอง พ.ศ....และร่างพระราชบัญญัติว่าด้วยเรื่องราวร้องทุกข์ พ.ศ....ต่อสภาผู้แทนราษฎร แต่รัฐบาลในขณะนั้นขอรับร่างพระราชบัญญัติดังกล่าวไว้พิจารณาก่อนรับหลักการ ต่อมาอีก ๓ ปี รัฐบาลจึงได้ตราพระราชบัญญัติเรื่องราวร้องทุกข์ พ.ศ.๒๔๙๒ ใช้บังคับโดยพระราชบัญญัติฉบับนี้ได้จัดตั้ง “คณะกรรมการเรื่องราวร้องทุกข์” ให้มีอำนาจในการพิจารณาวินิจฉัยคดีปกครอง และให้สิทธิแก่เอกชนที่จะยื่นเรื่องราวร้องทุกข์ต่อคณะกรรมการเรื่องราวร้องทุกข์กรณีได้รับความเดือดร้อนหรือเสียหาย เนื่องจากเจ้าหน้าที่ของรัฐบาลหรือเทศบาลปฏิบัติหน้าที่นอกเหนืออำนาจหน้าที่ หรือละเลยต่อหน้าที่ หรือปฏิบัติหน้าที่ล่าช้าเกินสมควรใช้ดุลยพินิจเกินสมควรกว่าเหตุ หรือไม่สุจริต
	“คณะกรรมการเรื่องราวร้องทุกข์” เป็นคณะกรรมการที่ต่างหากจากคณะกรรมการกฤษฎีกา มีหน่วยงานธุรการอยู่ในสังกัด
สำนักงานปลัดสำนักนายกรัฐมนตรี เมื่อได้ทำการพิจารณาเสร็จสิ้นแล้ว จะต้องแจ้งให้นายกรัฐมนตรีเพื่อสั่งการตามที่เห็นสมควร๑๓ 
ซึ่งความเห็นของคณะกรรมการเรื่องราวร้องทุกข์นี้นายกรัฐมนตรีจะสั่งการหรือไม่ก็ย่อมได้
	คณะกรรมการกฤษฎีกาจึงมิได้ทำหน้าที่เป็นองค์กรวินิจฉัยข้อพิพาททางปกครองหรือพิจารณาคดีปกครองตามที่พระราช
บัญญัติว่าด้วยคณะกรรมการกฤษฎีกา พุทธศักราช ๒๔๗๖ บัญญัติไว้;อย่างไรก็ตาม ถือได้ว่า “คณะกรรมการเรื่องราว ร้องทุกข์” 
เป็นจุดเริ่มต้นอีกครั้งขององค์กรราชการ ที่เข้ามาทำหน้าที่เยียวยาข้อพิพาททางปกครองให้แก่เอกชนในกรณีที่มี ข้อพิพาทกับรัฐ
เกิดขึ้นในรูปแบบคณะกรรมการตามกฎหมาย





  
    	๑๒ เรื่องเดียวกัน, หน้า ๑๙-๒๐.
๑๓ ดูภาคผนวก พระราชบัญญัติเรื่องราวร้องทุกข์ พ.ศ.๒๔๙๒, ราชกิจจานุเบกษา เล่ม ๖๖ ตอนที่ ๑๕ วันที่ ๑๕ มีนาคม ๒๔๙๒, หน้า ๑๒๕-๑๒๖, มาตรา ๔ 

คณะกรรมการเรื่องราวร้องทุกข์และคณะอนุกรรมการ มีโครงสร้างและอำนาจหน้าที่ ดังนี้
	๑. คณะกรรมการ ประกอบด้วย ประธานกรรมการ ๑ คน และกรรมการไม่น้อยกว่า ๖ คน ประธานและคณะกรรมการแต่งตั้งโดยพระบรมราชโองการ ด้วยความเห็นชอบของสภาผู้แทนราษฎร คุณสมบัติของผู้ที่จะได้รับการแต่งตั้งต้องเคยเป็นข้าราชการซึ่งดำรงตำแหน่งไม่ต่ำกว่าหัวหน้ากองหรือเทียบเท่า และต้องไม่เป็นข้าราชประจำ โดยมีวาระการดำรงตำแหน่ง ๒ ปี
	๒. คณะอนุกรรมการมีจำนวนไม่เกิน ๕ คน และอย่างน้อย ๒ คน ต้องเป็นบุคคลที่ผู้เสนอเรื่องราวร้องทุกข์ระบุขอให้ตั้งเป็นอนุกรรมการ เว้นแต่ผู้เสนอเรื่องราวร้องทุกข์ไม่ได้ระบุขอ และคณะอนุกรรมการต้องไม่เป็นข้าราชการประจำ
	หน่วยงานธุรการของคณะกรรมการเรื่องราวร้องทุกข์ จะอยู่ที่สำนักงานคณะกรรมการเรื่องราวร้องทุกข์ มีเจ้าหน้าที่ประกอบด้วย เลขานุการของคณะกรรมการเรื่องราวร้องทุกข์ และพนักงานเจ้าหน้าที่ และเรื่องราวร้องทุกข์ที่จะรับไว้พิจารณาจะต้องมีลักษณะดังนี้
	๑) เป็นเรื่องราวซึ่งผู้เสนอเรื่องราวร้องทุกข์ประสงค์ให้ได้รับการปลดเปลื้องทุกข์ที่ตนได้รับ โดยจำเป็นที่จะขอให้รัฐบาลช่วยเหลือ หรือ
	๒) ต้องเป็นเรื่องราวซึ่งผู้เสนอเรื่องราวร้องทุกข์ หรือผู้อื่นหรือสาธารณชนได้รับความเดือดร้อนหรือเสียหาย เนื่องจากเจ้าหน้าที่ รัฐบาล หรือ เทศบาลปฏิบัติการนอกเหนืออำนาจหน้าที่หรือละเลยต่อหน้าที่ หรือปฏิบัติหน้าที่ล่าช้าเกินสมควร หรือใช้ดุลยพินิจเกินสมควรแก่เหตุ หรือไม่สุจริต
	กรณีที่ไม่สามารถจะยื่นเสนอต่อคณะกรรมการเรื่องราวร้องทุกข์ได้ คือ เรื่องราวที่มีการฟ้องร้องเป็นคดีอยู่ในศาลยุติธรรม หรือศาลยุติธรรมมีคำพิพากษาหรือคำสั่งเด็ดขาดแล้ว หรือเรื่องที่คณะกรรมการเรื่องราวร้องทุกข์เคยวินิจฉัยเสร็จเด็ดขาดแล้ว หรือเรื่องที่นายกรัฐมนตรีหรือคณะรัฐมนตรีได้มีคำสั่งหรือมติเด็ดขาดแล้ว และหรือเรื่องราวที่ผู้เสนอเรื่องอ้างว่าได้รับความเดือดร้อนหรือเสียหายเนื่องจากการถูกลงโทษทางวินัยตามกฎหมาย๑๔



  
    	๑๔ เพิ่มเติมโดย มาตรา ๓ แห่งพระราชบัญญัติเรื่องราวร้องทุกข์ (ฉบับที่ ๒) พ.ศ.๒๕๑๖ (ราชกิจจานุเบกษา เล่ม ๙๐ ตอนที่ ๕๘ ฉบับพิเศษ หน้า ๒) 















หน้า 127


เมื่อคณะกรรมการเรื่องราวร้องทุกข์พิจารณาเรื่องร้องทุกข์แล้ว ต้องแจ้งคำวินิจฉัยไปยังนายกรัฐมนตรีและให้คณะกรรมการแจ้งไปให้ผู้เสนอเรื่องราวร้องทุกข์ทราบคำวินิจฉัยคณะกรรมการภายใน ๑๕ วันนับแต่วันที่ได้มีคำวินิจฉัยเมื่อนายกรัฐมนตรีได้รับแจ้งคำวินิจฉัยของคณะกรรมการแล้ว ได้จัดการไปเป็นประการใด ให้แจ้งให้คณะกรรมการทราบภายใน ๖๐ วัน นับแต่วันที่ได้รับแจ้งคำวินิจฉัยของคณะกรรมการและให้คณะกรรมการแจ้งผลไปให้ผู้เสนอเรื่องราวร้องทุกข์ทราบภายใน ๑๕ วัน นอกจากนี้ คณะกรรมการเรื่องราวร้องทุกข์ยังสามารถขอให้พนักงานสอบสวนเข้าร่วมสอบสวนเรื่องราวที่จะมีความผิดทางอาญาได้ด้วย

	แต่การดำเนินการของคณะกรรมการเรื่องราวร้องทุกข์กลับไม่ปรากฏผลงานที่เด่นชัดทั้งยังไม่เป็นไปตามพระราชบัญญัติคณะ
กรรมการกฤษฎีกา พุทธศักราช ๒๔๗๖ ที่ให้อำนาจการพิจารณาวินิจฉัยทางปกครองอยู่ที่คณะกรรมการกฤษฎีกา
	ศาสตราจารย์ อักขราทร จุฬารัตน ได้มีข้อสังเกตกรณีการดำเนินการของคณะกรรมการเรื่องราวร้องทุกข์ในขณะนั้นว่า 
“...ในบางครั้งกลับจะดูสวนทางกับวัตถุประสงค์ของการจัดตั้งคณะกรรมการเรื่องราวร้องทุกข์นั้นเสียด้วยซ้ำ ไม่ว่าจะเป็นเรื่องที่เพราะเหตุว่าการพิจารณาของคณะกรรมการเรื่องราวร้องทุกข์อาศัยหลักกฎหมายในทางแพ่งมากจนเกินไป หรือเป็นเพราะความล่าช้าในการพิจารณา หรือเพราะขาดการวางระบบการพิจารณาที่ถูกต้อง ตลอดทั้งในหลายๆ ครั้งนายกรัฐมนตรีในฐานะนักการเมืองก็เก็บเรื่องที่คณะกรรมการเรื่องราวร้องทุกข์พิจารณาและเสนอความเห็นขึ้นมาเนื่องจากไม่เป็นไปตามความต้องการหรือเพื่อช่วยเหลือพวกพ้อง ซึ่งอันนี้เป็นเหตุหนึ่งที่ทำให้นักกฎหมายทั้งหลายอ้างเป็นข้อที่ว่า คณะกรรมการเรื่องราวร้องทุกข์ไม่สามารถช่วยแก้ปัญหาความเดือดร้อนของประชาชนได้แม้แต่น้อย เพราะการดำเนินการอยู่ภายใต้บังคับบัญชาสั่งการของฝ่ายบริหารโดยสิ้นเชิง...”๑๕คณะกรรมการเรื่องราวร้องทุกข์ ก็ได้ทำหน้าที่พิจารณาวินิจฉัยคดีปกครองมานาน ๓๐ ปี๑๖ จากผลการดำเนินการของคณะกรรมการที่เรื่องราวร้องทุกข์ที่อิงกับฝ่ายบริหารมากเกินไป จึงมีความพยายามที่จะพัฒนาองค์กรวินิจฉัยที่ใช้อำนาจทางตุลาการ ในรูปแบบของ “ศาลปกครอง” เพื่อให้เป็นอิสระจากฝ่ายบริหารอย่างแท้จริงต่อไป



  
    	๑๕ อัขราทร จุฬารัตน, ปัญหาการจัดตั้งศาลปกครองของในประเทศไทย (กรุงเทพฯ: วิทยาลัยการปกครอง โรงเรียนนักปกครองระดับสูง, ๒๕๒๗), หน้า ๒๑-๒๒.
 ๑๖ สำนักวิจัยและวิชาการ สำนักงานศาลปกครอง, “ความเป็นมาของศาลปกครอง”, วารสารวิชาการศาลปกครอง ๑ (มกราคม-เมษายน ๒๕๔๔): ๑๓. 


















หน้า 128
แนวทางพัฒนาองค์กรตุลาการเพื่อพิจารณาคดีปกครอง
	ในช่วงเวลานับแต่ พ.ศ.๒๔๗๖ ถึง พ.ศ.๒๕๑๖ เป็นระยะเวลาที่แม้จะมีกฎหมายปกครองและแนวความคิดเกี่ยวกับ “ศาลปกครอง” เกิดขึ้นในประเทศไทยแล้ว แต่ยังขาดความตื่นตัวในทางวิชาการ และในทางปฏิบัติก็ยังมีความสับสนเกี่ยวกับกระบวนวิธีพิจารณา และแนวความคิดกันอยู่มาก ดร. เดือน บุนนาค เคยกล่าวว่ากฎหมายจัดตั้งศาลปกครองมีการเสนอมาหลายครั้ง รัฐสภารับหลักการแต่ไม่เคยได้พิจารณาจนตลอด อุปสรรคเป็นเพราะนักกฎหมายไทยส่วนมากได้รับการอบรมและมีความนึกคิดตามหลักของกฎหมายของอังกฤษ ซึ่งถือว่าเรื่องการพิจารณาคดีแล้วมีแต่ศาลยุติธรรมแห่งเดียวที่จะมีอำนาจ การตั้งศาลปกครองขึ้นเกรงว่าจะเป็นการจัดตั้งศาลที่สองและอาจจะขัดแย้งกันได้ จึงยังไม่สามารถตกลงกันได้ เรื่องศาลปกครองจึงรอกันเรื่อยมาแต่ก็ไม่มีใครกล้าทิ้งเรื่องเสียทีเดียว๑๗
	ภายหลังเหตุการณ์เปลี่ยนแปลงทางการเมืองช่วง ๑๔ ตุลาคม พ.ศ.๒๕๑๖ สถานการทางการเมืองประเทศไทยเปลี่ยนแปลงไป มีความอิสระในการแสดงความคิดเห็นมากขึ้น มีการถกเถียงแสดงความคิดเห็นต่างๆ นานา มีผลให้รัฐธรรมนูญแห่งราชอาณาจักรไทยพุทธศักราช ๒๕๑๗ ได้บัญญัติขึ้นท่ามกลางสถานการณ์การเมืองดังกล่าวแสดงถึงการจำกัดอำนาจรัฐ และได้คุ้มครองสิทธิเสรีภาพของประชาชนตามคติรัฐธรรมนูญนิยม (Constitutionalism)๑๘ แนวคิดดังกล่าวสนับสนุนให้มีการตั้งองค์กรเพื่อรองรับสิทธิของประชาชนมากขึ้น เพื่อควบคุมการใช้นาจอันมิชอบของรัฐ ถือเป็นรากฐานของนิติรัฐ(Legal State) “ศาลปกครอง” จึงได้รับการยอมรับในฐานะองค์กรที่เข้ามารองรับการตรวจสอบการใช้อำนาจของรัฐ และรับรองสิทธิของประชาชน
	แม้ว่าในขณะนั้นยังไม่มีความชัดเจนว่า ศาลปกครองจะอยู่ภายใต้ระบบ “ศาลเดี่ยว” หรือ “ศาลคู่” แต่รัฐธรรมนูญแห่งราชอาณาจักรไทย พุทธศักราช ๒๕๑๗ ได้บัญญัติให้มีการจัดตั้งศาลปกครองขึ้นได้ โดยกำหนดให้ตราพระราชบัญญัติและเป็นศาลที่แยกออกต่างหากจากศาลยุติธรรม



  
    	๑๗ เดือน บุนนาค, ท่านปรีดี รัฐบุรุษอาวุโสผู้วางแผนเศรษฐกิจไทยคนแรก,พิมพ์ครั้งที่ ๑ (พระนคร: เสริมวิทยบรรณาคาร, ๒๕๐๐), หน้า ๔๖-๔๗.๑๘ คำปรารภของรัฐธรรมนูญแห่งราชอาณาจักรไทยพุทธศักราช ๒๕๑๗ “...ในการพิจารณาร่างรัฐธรรมนูญนี้ ได้สดับรับฟังความคิดเห็นของประชาชนตลอดมา เพื่อที่จะให้รัฐธรรมนูญฉบับนี้มีเจตนารมณ์สมดังปรารถนาของประชาชน เจตนารมณ์ของบทบัญญัติแห่งรัฐธรรมนูญนี้ แสดงออกให้ปรากฏถึงปณิธานร่วมกันของชาวไทยว่าจักรักษาไว้ซึ่งเอกราชแห่งชาติในทุกทาง... จักตรากฎหมายขึ้นใช้เพื่อความเป็นธรรมในสังคม จักใช้มาตรการทั้งปวงในอันที่จะขจัดความเหลื่อมล้ำในฐานะของบุคคลทั้งในทางเศรษฐกิจและสังคมให้ลดน้อยลงเป็นลำดับ และจักพิทักษ์สิทธิเสรีภาพของราษฎรโดยทั่วหน้าและอย่างเสมอภาค และจักธำรง ไว้ซึ่งหลักธรรมเพื่อให้ราษฎรได้รับความยุติธรรมอย่างทั่วถึง...” อ้างใน บวรศักดิ์ อุวรรณโณ, กฎหมายมหาชน เล่ม ๒,หน้า ๑๐๓-๑๐๕.
















หน้า 129
ส่วนกรณีที่อาจจะมีปัญหาเกี่ยวกับอำนาจหน้าที่ระหว่างศาลยุติธรรมกับศาลปกครองหรือศาลอื่น ให้คณะตุลาการรัฐธรรมนูญเป็นผู้วินิจฉัย ตามมาตรา ๒๑๓ แห่งรัฐธรรมนูญราชอาณาจักรไทย พุทธศักราช ๒๕๑๗๑๙
	คณะกรรมการกฤษฎีกา เห็นว่าการจัดตั้งศาลปกครองขึ้นโดยกะทันหันขาดรากฐานจะทำให้ประเทศไทยไม่มีทางที่จะวางระบบควบคุมการกระทำของฝ่ายปกครองให้เป็นไปโดยเหมาะสมได้๒๐ จึงได้เสนอร่างพระราชบัญญัติการร้องทุกข์ พ.ศ....โดยมีหลักการสำคัญที่จะปรับปรุงอำนาจหน้าที่ของคณะกรรมการเรื่องราวร้องทุกข์เพื่อวางรากฐานของศาลปกครองที่จะจัดตั้งขึ้นในลำดับต่อไป และเสนอความเห็นว่าการนำระบบศาลปกครองมาใช้ได้อย่างมีประสิทธิภาพนั้นขึ้นอยู่กับปัจจัย ๓ ประการ ปรากฏตามบันทึกของสำนักงานคณะกรรมการกฤษฎีกา ดังนี้
	"(๑) การกระทำของฝ่ายปกครองต้องมีลักษณะพร้อมที่จะให้มีการตรวจสอบทบทวนได้ และพนักงานเจ้าหน้าที่ฝ่ายปกครองต้องพร้อมที่จะเห็นชอบ และยอมรับว่าการวินิจฉัยขององค์กรซึ่งมีหน้าที่ควบคุมการกระทำของฝ่ายปกครองนั้นได้เป็นไปโดยมีหลักเกณฑ์แห่งความถูกต้องและความสมเหตุสมผล ซึ่งความพร้อมที่จะยอมรับในหลักการเหล่านี้จำเป็นต้องให้เวลาแก่พนักงานเจ้าหน้าที่ฝ่ายปกครองตามสมควร โดยเฉพาะอย่างยิ่งในขณะที่หลักการอันเป็นเหตุผลของการวินิจฉัยยังไม่แน่นอน เพราะไม่มีองค์กรในลักษณะเช่นนี้มาก่อนในประเทศไทย
	(๒) องค์กรที่ควบคุมฝ่ายปกครองต้องมีความรู้ในการปกครอง และกฎหมายเป็นอย่างดี เพื่อจะได้วินิจฉัยกรณีให้ถูกต้องตามสมควรตามความเป็นจริงและความยุติธรรม และใช้หลักการอันเป็นเหตุผลของการวินิจฉัยให้เหมาะสมแก่สภาพของปัญหา โดยมีเป้าหมายคือการพัฒนาหลักกฎหมายปกครองเพื่อเพิ่มประสิทธิภาพให้แก่ฝ่ายบริหาร การบริการสาธารณะ ซึ่งถ้าองค์กรนี้ไม่มีความสามารถเช่นนั้นแล้ว กรณีอาจเป็นไปได้ว่าองค์กรนี้มิได้ไปควบคุมเพื่อให้การปกครองดำเนินไปโดยสอดคล้องกับกฎหมาย แต่จะกลายเป็นว่าองค์กรนี้ไปบั่นทอนให้การปกครองไร้ผล และประสิทธิภาพ
	(๓) ประชาชนคนไทยไม่เคยชินต่อการเรียกร้องสิทธิอันควรมีควรได้ตามกฎหมายและยิ่งกว่านั้น ในปัจจุบันการเล่นพรรคพวกในวงราชการก็มีอยู่มาก การเรียกร้องสิทธิที่ตนพึงมีพึงได้จึงมักตกเป็นผลร้ายแก่ผู้เรียกร้องอยู่เสมอ



  
    	๑๙  ราชกิจจานุเบกษา เล่ม ๙๑ ตอนที่ ๑๖๙ วันที่ ๗ ตุลาคม ๒๕๑๗,หน้า ๗๐.
๒๐ สำนักงานคณะกรรมการกฤษฎีกา บันทึกเหตุผลประกอบการเสนอร่างพระราชบัญญัติการร้องทุกข์ พ.ศ.... (กรุงเทพฯ: สำนักงานคณะกรรมการกฤษฎีกา, ๒๕๑๘)

ฉะนั้น การเรียกร้องให้ปฏิบัติราชการ ให้เป็นไปโดยถูกต้องตามวิธีการที่กฎหมายกำหนด จึงไม่ใคร่ปรากฏ และเนื่องจากศาลปกครองที่จะปฏิบัติหน้าที่นั้นได้ก็ต่อเมื่อมีผู้กล่าวหาขึ้นก่อน ดังนั้น การจัดตั้งศาลปกครองจะสำเร็จได้ก็แต่โดยการปลูกฝังความรู้สึกสงวนสิทธิขึ้นในความรู้สึกของประชาชน พร้อมทั้งความกล้าที่จะเรียกร้องให้มีการบังคับการให้เป็นไปตามกฎหมายด้วย การจัดตั้งศาลปกครองจะสำเร็จลุล่วงไปได้จึงขึ้นอยู่กับทัศนะและความรู้สึกของประชาชนเป็นสำคัญ และสิ่งที่ต้องกระทำก่อนก็คือ สร้างความมั่นใจในการใช้สิทธิให้แก่ประชาชน"

	ด้วยข้อเสนอให้การจัดตั้งศาลปกครองขึ้นอยู่กับปัจจัย ๓ ประการดังกล่าวข้างต้น สิ่งที่รัฐสภาควรกระทำคือ การสร้างราก ฐานเหล่านั้นไว้ให้ครบเพื่อประโยชน์ในการภายหน้านั่นคือการมีพนักงานเจ้าหน้าที่ และผู้พิพากษาศาลปกครองที่มีความรู้ใน กฎหมายปกครองอย่างแท้จริง โดยมิใช่เป็นการใช้อำนาจหน้าที่ไปในทางบั่นทอนการปฏิบัติราชการฝ่ายปกครองและจะต้องสร้างทัศนะให้แก่ข้าราชการในฝ่ายปกครองว่า ศาลปกครองเป็นองค์กรเพื่อควบคุมการกระทำของฝ่ายปกครองอันมิชอบด้วยกฎหมายเท่านั้น มิใช่เป็นการสั่งงานหรือปฏิบัติการนอกเหนือความต้องการของฝ่ายปกครอง และประการสุดท้ายก็คือ จะต้องสร้างศรัทธาให้แก่ประชาชน และกระตุ้นให้ประชาชนรู้สึกสำนึกในสิทธิอันควรมีควรได้ของตนและเห็นด้วยกับวิธีการแก้ปัญหาโดยวิธีทางที่สงบแต่มีประสิทธิภาพ ซึ่งการวางรากฐานดังกล่าวไม่มีกรณีใดดีไปกว่าการปรับปรุงแก้ไขงานของคณะกรรมการเรื่องราวร้องทุกข์ให้เป็นไปเช่นเดียวกับการพัฒนาของระบบกฎหมายปกครองในต่างประเทศ	

	การปฏิบัติงานของคณะกรรมการเรื่องราวร้องทุกข์ นอกจากจะเป็นการหาประสบการณ์ให้แก่ผู้พิพากษาศาลปกครองในอนาคต และเป็นการฝึกฝนนักกฎหมายปกครองที่มีอยู่อย่างจำกัดแล้ว ตลอดจนทำให้ทัศนะของประชาชนต่อฝ่ายปกครองดีขึ้นแล้ว ในประการสำคัญสุดก็คือ ระบบการร้องทุกข์เป็นการจัดองค์กรที่ประสานความร่วมมือระหว่างข้าราชการฝ่ายการเมืองโดยมีนายกรัฐมนตรีเป็นผู้สั่งการกับระบบข้าราชการประจำ โดยคณะกรรมการเรื่องราวร้องทุกข์เป็นผู้เสนอความเห็นพร้อมด้วยเหตุผลต่อนายกรัฐมนตรีเพื่อสั่งการ ซึ่งการประสานความร่วมมือนี้เป็นความจำเป็นอย่างยิ่งก่อนที่จะจัดตั้งศาลปกครองให้เป็นองค์กรอิสระ	นอกจากนี้ในช่วงเวลาดังกล่าวยังได้มีการตรากฎหมายกำหนดให้นำข้อพิพาททางปกครองฟ้องคดีต่อศาลปกครองอีกหลายฉบับ รวม ๕ ฉบับ เพื่อรองรับการจัดตั้งศาลปกครองที่จะเกิดขึ้น ได้แก่ พระราชบัญญัติระเบียบข้าราชการพลเรือน พ.ศ.๒๕๑๘ พระราชบัญญัติระเบียบบริหารราชการกรุงเทพมหานคร พ.ศ.๒๕๑๘ พระราชบัญญัติผังเมือง พ.ศ.๒๕๑๘ พระราชบัญญัติการปฏิรูปที่ดินเพื่อเกษตรกรรม พ.ศ.๒๕๑๘ และพระราชบัญญัติระเบียบบริหารราชการเมืองพัทยา พ.ศ.๒๕๒๑ 

การจัดตั้งคณะกรรมการวินิจฉัยร้องทุกข์ 


หลังจากมีการยึดอำนาจการปกครองประเทศโดยคณะปฏิรูปการปกครองแผ่นดิน เมื่อวันที่ ๖ ตุลาคม พ.ศ.๒๕๑๙ และยกเลิกรัฐธรรมนูญแห่งราชอาณาจักรไทย พุทธศักราช ๒๕๑๗ กับทั้งประกาศใช้รัฐธรรมนูญแห่งราชอาณาจักรไทยพุทธศักราช ๒๕๑๙ แทน ในรัฐธรรมนูญฉบับนี้ไม่มีบทบัญญัติเกี่ยวกับการจัดตั้งศาลปกครอง ดังนั้น การดำเนินการเพื่อจัดตั้งศาลปกครองจึงได้ชะงักลง ต่อมาไม่นานนักการปฏิวัติในวันที่ ๒๐ ตุลาคม ๒๕๒๐ได้ยกเลิกรัฐธรรมนูญแห่งราชอาณาจักรไทย พุทธศักราช ๒๕๑๙ อีก และประกาศใช้ธรรมนูญการปกครองราชอาณาจักร พุทธศักราช ๒๕๒๐ แทน รัฐบาลที่จัดตั้งขึ้นได้แถลงนโยบายที่จะเร่งรีบจัดตั้งศาลเฉพาะเรื่อง เช่น ศาลปกครอง ศาลแรงงาน และศาลภาษี แต่เนื่องจากรัฐบาลบริหารประเทศเพียงปีเศษ การดำเนินการจึงยังไม่คืบหน้า ๒๑ จนกระทั่งมีการประกาศใช้รัฐธรรมนูญแห่งราชอาณาจักรไทย พุทธศักราช ๒๕๒๑ แต่รัฐธรรมนูญฉบับนี้กลับมิได้บัญญัติเรื่องศาลปกครองไว้ เช่นเดียวกับรัฐธรรมนูญแห่งราชอาณาจักรไทย พุทธศักราช ๒๕๑๗ อย่างไรก็ดี ด้วยวิสัยทัศน์ของศาสตราจารย์ ดร. อมร จันทรสมบูรณ์ รองเลขาธิการคณะกรรมการกฤษฎีกา และการสนับสนุนของศาสตราจารย์ ดร. สมภพ โหตระกิตย์ รองนายกรัฐมนตรีในขณะนั้น จึงได้ริเริ่มในการผลักดันให้มีการปรับปรุงคณะกรรมการกฤษฎีกาโดยในที่สุดได้ตราพระราชบัญญัติคณะกรรมการกฤษฎีกา พ.ศ.๒๕๒๒ โดยให้ยกเลิกพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖ และพระราชบัญญัติคณะกรรมการเรื่องราวร้องทุกข์ พ.ศ.๒๔๙๒ และที่แก้ไขเพิ่มเติม โดยกฎหมายฉบับนี้เรียกรวมว่า "คณะกรรมการกฤษฎีกา" และกำหนดให้มีคณะกรรมการกฤษฎีกาคณะใหม่ ชื่อว่า “คณะกรรมการวินิจฉัยร้องทุกข์” จึงยุติการทำงานของคณะกรรมการเรื่องราวร้องทุกข์ ตามพระราชบัญญัติเรื่องราวร้องทุกข์ พ.ศ.๒๔๙๒ ที่ได้ทำหน้าที่พิจารณาวินิจฉัยคดีปกครองมานาน ๓๐ ปี กฎหมายฉบับใหม่ที่กำหนดคณะกรรมการกฤษฎีกาขึ้นใหม่ก็เพื่อปรับปรุงองค์กรวินิจฉัยคดีปกครองโดยรวม อันเป็นหลักการตามเจตนารมณ์ที่เคยบัญญัติไว้ในพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖ 	

	การปรับปรุงองค์กรดังกล่าว เพื่อให้ข้าราชการในสำนักงานคณะกรรมการกฤษฎีกาเป็นฐานในการพัฒนาความรู้เรื่องหลักกฎหมายปกครองที่เป็นส่วนหนึ่งของกฎหมายมหาชนให้เกิดขึ้นในสังคมไทยให้ได้	




  
    	๒๑ สำนักวิจัยและวิชาการสำนักงานศาลปกครอง, “ความเป็นมาของศาลปกครอง”, หน้า ๑๐-๑๓.

เพราะไม่เช่นนั้นแนวทางการพิจารณาคดีปกครองให้ถูกต้องจะมิอาจเกิดขึ้นได้เลย สำหรับในช่วงเวลาดังกล่าว ที่ยังไม่มีนักกฎหมายปกครองเพียงพอให้จัดตั้งเป็นศาลปกครองได้ คณะกรรมการวินิจฉัยร้องทุกข์อาจทำหน้าที่ไปพลางก่อน
	บทบัญญัติของพระราชบัญญัติคณะกรรมการกฤษฎีกา พ.ศ.๒๕๒๒ ที่ประกาศใช้ในส่วนที่เกี่ยวข้องกับกรรมการวินิจฉัยร้องทุกข์ และการพิจารณาเรื่องร้องทุกข์นี้ ส่วนใหญ่มาจากร่างพระราชบัญญัติการร้องทุกข์ พ.ศ.... ที่สำนักงานคณะกรรมการกฤษฎีกาได้เคยเสนอไว้แต่เดิม 


[image: sanpokkrong-p117]
ศ.ดร. อมร จัรทรสมบูรณ์

รูปภาพ ศาสตราจารย์ด็อกเตอร์ อมร จัรทรสมบูรณ์

และมีหลักการตรงกันที่จะให้คณะกรรมการวินิจฉัยร้องทุกข์เป็นองค์กรที่เตรียมวางรากฐานของศาลปกครองที่จะจัดตั้งขึ้นในภายหน้า
	ภายหลังจากที่มีการประกาศใช้พระราชบัญญัติคณะกรรมการกฤษฎีกา พ.ศ.๒๕๒๒ แล้วรัฐบาลซึ่งมี พลเอกเปรม ติณสูลานนท์ เป็นนายกรัฐมนตรี ยังคงมีนโยบายที่จะจัดตั้งศาลปกครองอยู่ต่อไป ดังนั้น ในปี พ.ศ.๒๕๒๓ กระทรวงยุติธรรมจึงดำเนินการตามนโยบายรัฐบาล ในขณะนั้นโดยเสนอร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ....ซึ่งคณะรัฐมนตรีได้ประชุมเมื่อวันที่ ๑๗ มิถุนายน พ.ศ.๒๕๒๓ ลงมติรับหลักการและให้ส่งสำนักงานคณะกรรมการกฤษฎีกาตรวจพิจารณา สำนักงานคณะกรรมการกฤษฎีกาเห็นว่าร่างพระราชบัญญัติดังกล่าวเป็นกฎหมายที่ต้องอาศัยความเชี่ยวชาญเฉพาะด้าน จึงได้ตั้งคณะกรรมการร่างกฎหมายคณะพิเศษมีจำนวนกรรมการ ๑๕ คน เพื่อตรวจพิจารณาแก้ไขเพิ่มเติมร่างของกระทรวงยุติธรรม และเมื่อดำเนินการแก้ไขเพิ่มเติมเสร็จ คณะรัฐมนตรีจึงได้เสนอร่างพระราชบัญญัติดังกล่าวต่อสภาผู้แทนราษฎร แล้วเสนอต่อไปยังวุฒิสภา แต่เรื่องดังกล่าวค้างอยู่ที่วุฒิสภาจนกระทั่งอายุของสภาผู้แทนราษฎรสิ้นสุดลงเมื่อมีการยุบสภา ร่างพระราชบัญญัติดังกล่าวจึงตกไป ไม่ได้รับการประกาศใช้เป็นกฎหมาย
	ต่อมาสมาชิกสภาผู้แทนราษฎรหลายท่านได้เสนอร่างพระราชบัญญัติจัดตั้งศาลปกครอง ฯลฯ พ.ศ.... อีกหลายครั้ง โดยที่ร่างพระราชบัญญัติดังกล่าวบัญญัติให้ศาลปกครองไปขึ้นในระบบศาลยุติธรรม๒๒
แต่ในขณะเดียวกัน การประกาศใช้พระราชบัญญัติคณะกรรมกฤษฎีกา พ.ศ.๒๕๒๒ มีเหตุผลเพื่อให้คณะกรรมการวินิจฉัยร้องทุกข์เป็น “สถาบันต้นแบบ Prototype”ของการจัดองค์กรในระบบกระบวนการยุติธรรมทางปกครอง และเมื่อดำเนินการไประยะหนึ่งจะได้มีการตรวจสอบและประเมินผลของกลไกการทำงาน (mechanism) ของ “คณะกรรมการกฤษฎีกา” ตามโครงสร้างใหม่ ผลของการประเมินผลจะทำให้นักบริหารและนักนิติศาสตร์อาจมองเห็นได้ว่า การจัดองค์กรในระบบกระบวนการยุติธรรมทางปกครอง และมี “วิธีพิจารณาคดีปกครอง” แล้ว ถึงประโยชน์ที่ได้รับและการสามารถนำมาใช้แก้ปัญหาในทางบริหารประเทศ ตลอดจนเป็นการวางรากฐานของศาลปกครองที่จะเกิดขึ้นในภายภาคหน้า ดังจะเห็นได้จากแนวคิดและหลักการการตราพระราชบัญญัติคณะกรรมการกฤษฎีกา พ.ศ.๒๕๒๒ ดังนี้





  
    	๒๒ ชาญชัย แสวงศักดิ์, คำอธิบายกฎหมายจัดตั้งศาลปกครอง และวิธีพิจารณาคดีปกครอง, (กรุงเทพฯ: วิญญูชน, ๒๕๔๒), หน้า ๘๒.

	“...การจัดองค์กรของ "สำนักงานคณะกรรมการกฤษฎีกา" ได้ใช้หลักการของการแยก "ความรับผิดชอบในทางบริหาร" ออกจาก "ความเป็นอิสระในงานชี้ขาดของคณะกรรมการ" โดยมี "ระเบียบแบบแผนทางราชการ" ที่กำหนดไว้ เพื่อการประสานงานระหว่างกรรมการและสำนักงานที่แน่ชัด
	ในการจัดองค์กรใหม่ของคณะกรรมการกฤษฎีกา จึงเป็นการเปิดโอกาสให้นักวิชาการและนักนิติศาสตร์ติดตามผลงานและวิเคราะห์กลไกการทำงานของ “คณะกรรมการกฤษฎีกา” และของ  “สำนักงานคณะกรรมการกฤษฎีกา” ได้อย่างต่อเนื่อง
	เป็นที่น่าสังเกตว่ากฎหมายว่าด้วยคณะกรรมการกฤษฎีกา พ.ศ.๒๔๗๖ ได้มีบทบัญญัติที่แสดงให้เห็นถึงความมุ่งหมายที่จะให้คณะกรรมการกฤษฎีกาทำหน้าที่เป็น “ศาลปกครอง-contentieux” แต่ประเทศไทยก็มิได้มีการศึกษาวิธีการที่จะทำให้เกิดศาลปกครองขึ้นในประเทศไทยและสิ่งที่เห็นได้ชัดที่สุด ก็คือ ในช่วงแรกนั้นนักกฎหมายของประเทศไทยมิได้ทราบเลยว่า “ระบบร้องทุกข์” นั้น เป็นพื้นฐานขั้นต้นที่จะต้องพัฒนาขึ้นก่อนการจัดระบบศาลปกครอง ซึ่งในเรื่องนี้ ถ้าหากจะศึกษาวิวัฒนาการของสถาบันทางกฎหมายไม่ว่าในระบบของประเทศในกลุ่มคอมมอนลอว์หรือในกลุ่มของซีวิลลอว์แล้ว จะเห็นได้ว่าคดีศาลปกครองเกิดจากการร้องทุกข์
	ในปี พ.ศ.๒๔๙๒ เมื่อมีการตราพระราชบัญญัติว่าด้วยการร้องทุกข์ขึ้น ทางราชการได้จัดตั้งคณะกรรมการเรื่องราวร้องทุกข์ที่ “สำนักนายกรัฐมนตรี” แทนที่จะจัดตั้งขึ้นใน “หน่วยงานของสถาบันฝ่ายกฎหมายปกครอง”คือ สำนักงานคณะกรรมการกฤษฎีกา และอาศัยประสบการณ์ของเจ้าหน้าที่ของสำนักงานคณะกรรมการกฤษฎีกาทำการพัฒนา “ระบบร้องทุกข์” ขึ้น
	ในปี พ.ศ.๒๕๒๓ กระทรวงยุติธรรมได้เสนอร่างพระราชบัญญัติจัดตั้งศาลปกครองขึ้นเพื่อให้ข้าราชการตุลาการเป็น “ผู้พิพากษา” มีอำนาจชี้ขาดความไม่ถูกต้องของการสั่งการของเจ้าหน้าที่ฝ่ายบริหารได้อย่างกว้างขวาง ทั้งๆ ที่ประเทศไทยยังมิได้พัฒนาแนวความคิดในทางปรัชญากฎหมายมหาชนมาก่อน และยังมิได้ทดสอบหลักการของ case law ในการปฏิบัติราชการแต่อย่างใด
	ข้อเท็จจริงนี้เป็นสิ่งที่ค่อนข้างแปลกประหลาดมากสำหรับประเทศไทยที่มีพลเมือง ๕๐ ล้านเศษ และมีการสอนวิชานิติศาสตร์ มาแล้วกว่า ๓๐ ปี
	อันที่จริง เมื่อได้มีการตรากฎหมายว่าด้วยคณะกรรมการกฤษฎีกาโดยได้นำระบบร้องทุกข์มารวมเป็นอำนาจหน้าที่ของคณะกรรมการกฤษฎีกา (กรรมการร่างกฎหมายและกรรมการวินิจฉัยร้องทุกข์) แล้ว แผนการฝึกอบรมนิติการ ของสำนักงานคณะกรรมการกฤษฎีกาอาจพิจารณากำหนดขึ้นได้

โดยไม่จำเป็นต้องอธิบายอย่างยุ่งยากเหมือนกับก่อนตรากฎหมาย ทั้งนี้ เพราะสำนักงานคณะกรรมการกฤษฎีกาได้กลายเป็นหน่วยงานบริหารที่เกี่ยวกับกฎหมายทางบริหาร (กฎหมายปกครอง)ที่สมบูรณ์โดยตัวเอง และแผนงานพัฒนาระบบคณะกรรมการกฤษฎีกา ก็สามารถกำหนดขึ้นได้โดยเห็นได้ชัดเจน แต่ความยากลำบากของความสำเร็จในการพัฒนาระบบคณะกรรมการกฤษฎีกาจะอยู่ที่ "ระยะเวลา"ของแผนงานเพราะขั้นตอนของการดำเนินการตามแผนงานฯ เพื่อสร้างประสบการณ์ให้แก่นิติกรในแต่ละขั้นตอนนั้นย่อมต้องใช้เวลา และสำนักงานฯ ประมาณว่านิติกรเหล่านี้จะมีประสบการณ์พอ และสามารถให้ความเห็น (ที่ดี) เพื่อการชี้ขาดคดีปกครองได้ คงจะต้องใช้เวลาไม่ต่ำกว่า ๒๐ ปี…”๒๓

	ศาสตราจารย์ อักขราทร จุฬารัตน เห็นว่าข้าราชการในสำนักงานคณะกรรมการกฤษฎีกาสามารถเป็นฐานในการพัฒนาความรู้ในหลักกฎหมายปกครองให้เกิดขึ้นได้ เพราะไม่เช่นนั้นแนวทางการพิจารณาคดีปกครองให้ถูกต้องจะมิอาจเกิดขึ้นได้เลยในระหว่างที่ยังไม่มีนักกฎหมายปกครองเพียงพอให้จัดตั้งศาลปกครองได้ คณะกรรมการวินิจฉัยร้องทุกข์อาจทำหน้าที่ไปพลางก่อน ศาลปกครองนั้นโดยหลักเมื่อพิจารณาคดีแล้ว ก็ต้องถือเป็นเด็ดขาดและฝ่ายปกครองก็ต้องยอมตามนั้น แต่สำหรับคณะกรรมการวินิจฉัยร้องทุกข์จะมีผลบังคับทางกฎหมายก็ต่อเมื่อนายกรัฐมนตรีในฐานะหัวหน้ารัฐบาลให้ความเห็นชอบเสียก่อนวิธีดำเนินงานจึงเป็นระบบควบคุมงานภายในของฝ่ายบริหาร (internal control) โดยหัวหน้าของฝ่ายบริหารมีโอกาสพิจารณากลั่นกรองอีกชั้น วิธีการนั้นจะเป็นประโยชน์ได้มากในขณะที่การจัดตั้งศาลปกครองในประเทศไทยยังไม่พร้อม๒๔

	สำนักงานคณะกรรมการกฤษฎีกาจึงได้ปรับปรุงองค์กรใหม่ ตามพระราชบัญญัติคณะกรรมการกฤษฎีกา พ.ศ.๒๕๒๒ ให้สอดคล้องกับแผนงาน และขั้นตอนการพัฒนาระบบวิธีพิจารณาคดีปกครองของไทย๒๕ นอกจากนั้น สำนักงานคณะกรรมการกฤษฎีกายังเห็นความสำคัญในการศึกษาสาเหตุแห่งการร้องทุกข์ และเพื่อสามารถวิเคราะห์เหตุแห่งการร้องทุกข์ และจะนำไปสู่การปรับปรุงแก้ไขกฎหมายให้เหมาะสมยิ่งขึ้น


  
    	๒๓ อมร จันทรสมบูรณ์, โภคิน พลกุล, พูนศักดิ์ ไวสำรวจ, สพโชค ลชิตากุล, และโสภา สงวนเกียรติ, กฎหมายปกครอง, (กรุงเทพฯ: ภาควิชากฎหมายมหาชน คณะนิติศาสตร์ มหาวิทยาลัยรามคำแหง, ๒๕๒๙), หน้า ๑๙-๕๑.
๒๔ อักขราทร จุฬารัตน, ปัญหาการจัดตั้งศาลปกครองในประเทศไทย, หน้า ๒๒.

๒๕ สำนักคณะกรรมการกฤษฎีกา, ๖๐ ปี คณะกรรมการกฤษฎีกา, หน้า ๒๗-๒๙. 

	ด้วยความเห็นดังกล่าวจึงได้ทำการรวมสำนักงานคณะกรรมการเรื่องราวร้องทุกข์เข้ากับสำนักงานคณะกรรมการกฤษฎีกา และกำหนดคุณสมบัติของผู้ที่จะได้รับแต่งตั้งเป็นกรรมการเรื่องราวร้องทุกข์กับคุณสมบัติของกรรมการกฤษฎีกาให้มีความสอดคล้องต่อเนื่องกัน ในเวลานั้นที่ประชาชนสามารถยื่นร้องทุกข์ต่อรัฐบาลได้ ๒ ทาง คือ ทางสำนักงานคณะกรรมการเรื่องราวร้องทุกข์ และทางสำนักเลขาธิการนายกรัฐมนตรี อาจก่อให้เกิดความสับสนแก่ประชาชนได้ จึงรวมให้ประชาชนยื่นร้องทุกข์ไว้ที่แห่งเดียวกัน คือ ที่สำนักงานคณะกรรมการกฤษฎีกา๒๖
อำนาจหน้าที่และการจัดองค์กรของคณะกรรมการวินิจฉัยร้องทุกข์ 
	พระราชบัญญัติคณะกรรมการกฤษฎีกา พ.ศ.๒๕๒๒ ได้มีการจัดองค์กรของคณะกรรมการกฤษฎีกาใหม่ โดยมีคณะกรรมการกฤษฎีกา ๒ ประเภท คือ
	๑) กรรมการร่างกฎหมาย มีอำนาจหน้าที่ในการจัดทำร่างกฎหมาย รับปรึกษาให้ความเห็นทางกฎหมายแก่หน่วยงานของรัฐ หรือตามคำสั่งของนายกรัฐมนตรี หรือมติคณะรัฐมนตรี ตลอดจนเสนอความเห็น และข้อสังเกตต่อคณะรัฐมนตรีเกี่ยวกับการให้มีกฎหมายหรือแก้ไขปรังปรุงหรือยกเลิกกฎหมาย ซึ่งคล้ายคลึงกับอำนาจหน้าที่ของกรรมการร่างกฎหมายตามพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖
	กรรมการร่างกฎหมายนั้น จะได้ทรงพระกรุณาโปรดเกล้าฯ แต่งตั้งขึ้นตามคำแนะนำของคณะรัฐมนตรี จากผู้ทรงคุณวุฒิที่มีความเชี่ยวชาญในทางนิติศาสตร์ รัฐศาสตร์ ฯลฯ และมีคุณสมบัติตามที่กฎหมายกำหนดไว้ โดยมีวาระการดำรงตำแหน่งคราวละสามปี และจะทรงพระกรุณาโปรดเกล้าฯ แต่งตั้งผู้ที่พ้นจากตำแหน่งแล้วอีกก็ได้
	๒) กรรมการวินิจฉัยร้องทุกข์ มีอำนาจหน้าที่ในการวินิจฉัยเรื่องร้องทุกข์ซึ่งคล้ายคลึงกับอำนาจหน้าที่ของ “คณะกรรมการเรื่องราวร้องทุกข์” ตามพระราชบัญญัติเรื่องราวร้องทุกข์ พ.ศ.๒๔๙๒ แต่มีความแตกต่างจากอำนาจหน้าที่ของ “กรรมการกฤษฎีกา” ตามพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖ ในแง่ที่ว่ากรรมการวินิจฉัยร้องทุกข์ยังไม่มีอำนาจหน้าที่พิจารณาพิพากษาคดีปกครองได้ด้วยตนเอง เช่นเดียวกับคณะกรรมการกฤษฎีกา โดยมีอำนาจหน้าที่แต่เพียงพิจารณาวินิจฉัยเรื่องร้องทุกข์ตามวิธีพิจารณาคดีในลักษณะเดียวกับการพิจารณาคดีของศาล แล้วเสนอคำวินิจฉัยให้นายกรัฐมนตรีในฐานะหัวหน้ารัฐบาลพิจารณา สั่งการตามที่เห็นสมควร



  
    	๒๖ ดูรายละเอียดตามหมายเหตุท้ายพระราชบัญญัติคณะกรรมการกฤษฎีกา พ.ศ. ๒๕๒๒

	กรรมการวินิจฉัยร้องทุกข์นั้น จะได้ทรงพระกรุณาโปรดเกล้าฯ แต่งตั้งขึ้นตามคำแนะนำของคณะรัฐมนตรีและได้รับความเห็นชอบของรัฐสภาจากผู้ทรงคุณวุฒิที่มีความเชี่ยวชาญทางนิติศาสตร์ รัฐศาสตร์ ฯลฯ โดยมีวาระการดำรงตำแหน่งคราวละสามปี และจะทรงพระกรุณาโปรดเกล้าฯ แต่งตั้งผู้ที่พ้นจากตำแหน่งแล้วอีกก็ได้
	สำหรับรูปแบบและผลคำวินิจฉัยของคณะกรรมการวินิจฉัยร้องทุกข์นั้น  ไม่อาจถือว่ามีรูปแบบเช่นเดียวกับศาลปกครองได้ เพราะหลักการพิจารณาคดีในรูปแบบของศาลปกครอง ต้องถือว่าคำวินิจฉัยของศาลเป็นเด็ดขาดและฝ่ายปกครองก็ต้องยอมรับปฏิบัติตามนั้นแต่คำวินิจฉัยของคณะกรรมการวินิจฉัยร้องทุกข์จะมีผลบังคับทางกฎหมาย ก็ต่อเมื่อนายกรัฐมนตรีในฐานะหัวหน้ารัฐบาลให้ความเห็นชอบเสียก่อน วิธีดำเนินงานจึงเป็นระบบควบคุมงานภายในของฝ่ายบริหาร โดยหัวหน้าของฝ่ายบริหารมีโอกาสพิจารณากลั่นกรองอีกชั้นหนึ่ง วิธีการเช่นนี้จะเป็นประโยชน์ได้มาก ในขณะที่การจัดตั้งศาลปกครองในประเทศไทยยังไม่พร้อมอยู่ ๒๗ 
	ในรูปแบบการจัดองค์กรของคณะกรรมการวินิจฉัยร้องทุกข์ ได้นำเอา “ระบบศาล” มาเป็นองค์กรกลั่นกรองงาน แต่อำนาจในการสั่งการยังกำหนดให้เป็นของหัวหน้าฝ่ายบริหาร โครงสร้างของระบบควบคุมนี้ได้รูปแบบมาจาก “สภาที่ปรึกษาแห่งรัฐ” (Conseil d’Etat) ของฝรั่งเศส ในระยะต้นของระบบร้องทุกข์ของประเทศฝรั่งเศส คือ “ระบบสงวนอำนาจในการวินิจฉัยชี้ขาด” (la justice retenue) ก่อนที่สภาแห่งรัฐจะได้รับอำนาจจากรัฐ ให้มีอำนาจสั่งการชี้ขาดได้เอง (la justice deleguee) ในปี ค.ศ.๑๘๒๗๒๘ ซึ่งระบบนี้เป็นระบบวิธีพิจารณาคดีปกครองในระยะเริ่มต้นของฝรั่งเศสโดยในรูปแบบดังกล่าว “สภาที่ปรึกษาแห่งรัฐ” จะพิจารณาคำร้องทุกข์ของราษฎรเกี่ยวกับการกระทำของเจ้าหน้าที่ของรัฐโดยใช้วิธีพิจารณาคดีแบบศาล แต่จะต้องเสนอคำวินิจฉัยไปยังหัวหน้าของฝ่ายบริหารเพื่อพิจารณาสั่งการ ต่อเมื่อ “สภาที่ปรึกษาแห่งรัฐ” ได้สร้างและพัฒนาระบบวิธีพิจารณาคดีปกครองที่เหมาะสม และคำวินิจฉัยของ “สภาที่ปรึกษาแห่งรัฐ” เป็นที่ยอมรับนับถือจากเอกชนและฝ่ายปกครองว่าสามารถให้ความคุ้มครองต่อสิทธิประโยชน์ส่วนตัวของเอกชนและสามารถรักษาผลประโยชน์ส่วนรวมของสังคมไว้ได้อย่างพอเหมาะพอควรแล้ว




  
    	๒๗ สำนักงานคณะกรรมการกฤษฎีกา, “ความเป็นมาและงานของสำนักงานคณะกรรมการกฤษฎีกา”, ในหนังสืออนุสรณ์ครบรอบ ๔๘ ปี สำนักงานคณะกรรมการกฤษฎีกา, (กรุงเทพฯ: สำนักงานคณะกรรมการกฤษฎีกา), หน้า ๔๙-๕๐.
๒๘ อมร จันทรสมบูรณ์, “บันทึกข้อสังเกตของเลขาธิการคณะกรรมการกฤษฎีกา เรื่องร่างพระราชบัญญัติจัดตั้งศาลปกครอง พ.ศ...”, ใน วารสารกฎหมายปกครอง ๑ (ธันวาคม ๒๕๒๕): ๗๑๕.

ประเทศฝรั่งเศสจึงได้ตรากฎหมายมอบอำนาจการวินิจฉัยชี้ขาดคดีปกครองให้แก่ “สภาที่ปรึกษาแห่งรัฐ” ในปี พ.ศ.๒๔๑๕ ๒๙	“ระบบการร้องทุกข์” ที่ได้นำมาใช้กับ คณะกรรมการวินิจฉัยร้องทุกข์ ตามพระราชบัญญัติคณะกรรมการกฤษฎีกา พ.ศ.๒๕๒๒ นี้ จึงเป็นการใช้ ระบบไต่สวนหาข้อเท็จจริงและมีการถ่วงดุลอำนาจวินิจฉัย โดย “พนักงานผู้รับผิดชอบสำนวน” ซึ่งเป็นเจ้าหน้าพนักงานในคดีปกครอง และคณะกรรมการวินิจฉัยร้องทุกข์ซึ่งเป็นผู้มีคุณวุฒิในด้านกฎหมาย และการบริหารที่ทรงพระกรุณาโปรดเกล้าฯ แต่งตั้งขึ้นตามคำแนะนำของคณะรัฐมนตรีและได้รับความเห็นชอบจากรัฐสภา อันเป็นระบบที่ใช้กับวิธีพิจารณาคดีปกครองแบบมาตรฐาน
	ดังนั้น การร้องทุกข์ตามพระราชบัญญัติคณะกรรมการกฤษฎีกา พ.ศ.๒๕๒๒ จึงมีขั้นตอนเริ่มจากเอกชนที่ได้รับความเดือดร้อนหรือเสียหายจากการกระทำของหน่วยงานของรัฐหรือเจ้าหน้าที่ของรัฐ อันเนื่องมาจากการละเลยต่อหน้าที่ตามที่กฎหมายกำหนดให้ต้องปฏิบัติหรือการปฏิบัติหน้าที่ล่าช้าเกินสมควรหรือกระทำนอกเหนืออำนาจหน้าที่หรือไม่ถูกต้องตามกฎหมาย สามารถร้องทุกข์ต่อคณะกรรมการวินิจฉัยร้องทุกข์ได้โดยทำเป็นหนังสือยื่นต่อสำนักงานคณะกรรมการกฤษฎีกา โดยไม่ต้องเสียค่าธรรมเนียม
	เมื่อสำนักงานคณะกรรมการกฤษฎีกาได้รับเรื่องร้องทุกข์แล้ว เจ้าหน้าที่ของสำนักงานคณะกรรมการกฤษฎีกาจะทำการสอบสวนรวบรวมข้อเท็จจริงและพยานหลักฐานจัดทำเป็นบันทึกสรุปสำนวนเสนอต่อคณะกรรมการวินิจฉัยร้องทุกข์ ซึ่งคณะกรรมการวินิจฉัยร้องทุกข์จะตรวจสอบข้อเท็จจริงอีกครั้ง โดยให้โอกาสผู้ร้องทุกข์และหน่วยงานของรัฐชี้แจงแสดงพยานหลักฐานของตน อย่างไรก็ตาม คณะกรรมการวินิจฉัยร้องทุกข์จะเป็นผู้แสวงหาข้อเท็จจริงเพิ่มเติม ให้ครบถ้วนอีกด้วยหลังจากนั้น เจ้าหน้าที่ของสำนักงานคณะกรรมการกฤษฎีกาซึ่งปฏิบัติหน้าที่เป็น “พนักงานผู้รับผิดชอบสำนวน” จะทำ “คำแถลงการณ์” โดยให้ความเห็นอิสระทั้งในด้านข้อเท็จจริงและข้อกฎหมายเป็นการชี้ขาดเบื้องต้น คณะกรรมการวินิจฉัยร้องทุกข์จะพิจารณา “คำแถลงการณ์” และปรึกษาหารือเป็นองค์คณะ เพื่อลงมติมีคำวินิจฉัยชี้ขาดและเสนอนายกรัฐมนตรีเพื่อสั่งการ หากนายกรัฐมนตรีไม่เห็นด้วย จะต้องระบุให้เหตุผลของการสั่งการดังกล่าว
	เพื่อสร้างหลักกฎหมายที่เหมาะสมและเป็นที่ยอมรับได้สำหรับสังคมไทย เพียงแต่ในระยะแรก หลักกฎหมายปกครองเป็นของใหม่ในประเทศไทย จำเป็นต้องสร้างคดีตัวอย่างเปรียบเทียบกับทฤษฎีกฎหมายปกครอง



  
    	๒๙สำนักงานคณะกรรมการกฤษฎีกา, “เคาน์ซิลออฟสเตด (สถาบันที่ปรึกษาราชการแผ่นดิน) ” ใน ๑๒๐ ปี เคาน์ซิลออฟสเตด จากสถาบันที่ปรึกษาราชการแผ่นดินมาเป็นคณะกรรมการกฤษฎีกา พ.ศ.๒๔๑๗-พ.ศ.๒๕๓๗,หน้า ๔๔-๔๕. 

สำนักงานคณะกรรมการกฤษฎีกา
รูปภาพ ภาพสำนักงานคณะกรรมการกฤษฎีกา

และเพื่อเตรียมความพร้อมให้แก่บุคคลที่จะเข้ามาเกี่ยวข้องในคดีปกครองให้มีความเข้าใจตรงกันเสียก่อน เมื่อได้สร้างแนวความคิดมาในระดับหนึ่งแล้ว การปรับองค์กรคณะกรรมการวินิจฉัยร้องทุกข์ให้เป็นศาลปกครองย่อมกระทำได้ง่ายและไม่มีผลกระทบกระเทือนต่อการบริหารราชการแผ่นดิน ๓๐
ผลงานของคณะกรรมการวินิจฉัยร้องทุกข์ 
	การพิจารณาคดีปกครองของคระกรรมการวินิจฉัยร้องทุกข์ มีส่วนช่วยในการพัฒนาวิธีพิจารณาคดีปกครอง และทำให้ประชาชนได้รับการเยียวยาสิทธิที่พึงมีพึงได้ของตนได้เป็นอย่างดี ดังจะเห็นได้จากผลงานของคณะกรรมการวินิจฉัยร้องทุกข์ที่ผ่านมา เช่น คดีดังต่อไปนี้
	๑) กรณีร้องทุกข์เกี่ยวกับการปฏิบัติหน้าที่ของเจ้าพนักงานท้องถิ่นตามกฎหมายว่าด้วยการควบคุมอาคารว่า มีการละเลยต่อหน้าที่ หรือปฏิบัติหน้าที่ล่าช้าเกินสมควรในการดำเนินการกับผู้กระทำความผิดตามกฎหมายดังกล่าว


  
    	๓๐ ดู สำนักงานคณะกรรมการกฤษฎีกา, ความเป็นมาและวิวัฒนาการของคณะกรรมการกฤษฎีกาและสำนักงานคณะกรรมการกฤษฎีกา, ๒๕๓๗, หน้า ๖-๙. (เอกสารอัดสำเนา) 

ซึ่งคณะกรรมการวินิจฉัยร้องทุกข์ได้เสนอแนะต่อนายกรัฐมนตรีให้สั่งการให้กรุงเทพมหานครและราชการส่วนท้องถิ่นวางแนวปฏิบัติเกี่ยวกับการรวบรวมเอกสารหลักฐาน สำหรับการดำเนินการร้องขอต่อศาลให้บังคับรื้อถอนอาคารที่ก่อสร้างโดยไม่ถูกต้องตามกฎหมายให้ชัดเจน และให้แจ้งชื่อวิศวกรหรือสถาปนิกที่เกี่ยวข้องไปยังคณะกรรมการควบคุมการประกอบวิชาชีพวิศวกรรมหรือคณะกรรมการควบคุมการประกอบวิชาชีพสถาปัตยกรรม เพื่อดำเนินการทางมรรยาทวิชาชีพตามควรแก่กรณี ๓๑

	๒) กรณีร้องทุกข์ว่าเจ้าพนักงานท้องถิ่นไม่ยอมจดทะเบียนรับบุตรบุญธรรมให้แก่ผู้ร้องทุกข์ ซึ่งคณะกรรมการวินิจฉัยร้องทุกข์ได้พิจารณาเรื่องร้องทุกข์นี้แล้วปรากฏว่า เหตุแห่งการร้องทุกข์เกิดจากการที่เจ้าพนักงานท้องถิ่นถือปฏิบัติตามระเบียบของกระทรวงมหาดไทยที่กำหนดแนวทางปฏิบัติ ในเรื่องนี้ตามพระราชบัญญัติจดทะเบียนครอบครัว พ.ศ.๒๔๗๘ ซึ่งไม่สอดคล้องกับบทบัญญัติแห่งพระราชบัญญัติการรับเด็กเป็นบุตรบุญธรรม พ.ศ.๒๕๒๒ และประมวลกฎหมายแพ่งและพาณิชย์ จึงได้เสนอต่อนายกรัฐมนตรีให้สั่งการให้กระทรวงมหาดไทยออกหนังสือเวียนกำหนดแนวทางปฏิบัติ ในเรื่องการจดทะเบียนเสียใหม่ให้ถูกต้อง และให้กระทรวงมหาดไทยร่วมกับสำนักงานคณะกรรมการกฤษฎีกา ดำเนินการแก้ไขพระราชบัญญัติจดทะเบียนครอบครัว พ.ศ.๒๔๗๘ ให้สอดคล้องกับบทบัญญัติแห่งกฎหมายดังกล่าวข้างต้น ๓๒

	๓) กรณีร้องทุกข์ว่าอธิบดีออกคำสั่งแต่งตั้งผู้อำนวยการกองโดยไม่สุจริตหรือไม่มีเหตุผลอันสมควร โดยผู้ร้องทุกข์เห็นว่าตนเองสมควรเป็นผู้ได้รับการแต่งตั้งให้ดำรงตำแหน่งผู้อำนวยการกองมากกว่าผู้ซึ่งได้รับการแต่งตั้ง เนื่องจากผู้ร้องทุกข์มีอาวุโสสูงสุดในกอง และผู้ซึ่งได้รับการแต่งตั้งก็ได้เคยถูกลงโทษทางวินัยมาก่อนด้วยซึ่งเลขาธิการคณะกรรมการกฤษฎีกาได้มีข้อสังเกตว่าการที่ทางราชการมิได้กำหนดวิธีการกลั่นกรองการคัดเลือกตัวบุคคลเพื่อแต่งตั้งให้ดำรงตำแหน่งอย่างมีขั้นตอนนั้น เป็นการเปิดโอกาสให้มีการใช้อำนาจได้ตามอำเภอใจ จึงมีข้อเสนอแนะต่อนายกรัฐมนตรีให้สั่งการให้ สำนักงาน ก.พ. พิจารณาดำเนินการออกกฎเกณฑ์







  
    	 ๓๑ คำวินิจฉัยคณะกรรมการวินิจฉัยร้องทุกข์ที่ ๒๘/๒๕๒๙ (กรณีนายเชาวลิตศักดิ์ วารีสะอาด กับผู้ร่วมร้องทุกข์อื่น ร้องทุกข์ว่า เจ้าหน้าที่เขตบางเขนล่าช้าในการปฏิบัติหน้าที่ตามกฎหมายว่าด้วยการควบคุมอาคาร)
 ๓๒ คำวินิจฉัยคณะกรรมการวินิจฉัยร้องทุกข์ ที่ ๒๒/๒๕๒๙ (กรณีนายคำนวณ คุณาภรณ์ ร้องทุกข์ว่าเขตบางกอกน้อยไม่จดทะเบียนรับบุตรบุญธรรมให้ตน)

และระเบียบเกี่ยวกับการกลั่นกรองตัวบุคคลเพื่อดำรงตำแหน่งให้เป็นการเหมาะสม๓๓
ความพยายามและอุปสรรคในการพิจารณาคดีปกครองในรูปแบบคณะกรรมการ 
	สิ่งหนึ่งที่เป็นปัญหา ทำให้ศาลปกครองไม่อาจจัดตั้งขึ้นได้ในช่วงสมัยหลังจากการเปลี่ยนแปลงการปกครอง ก็คือ การศึกษาเรื่องกฎหมายปกครองยังอยู่ในวงที่จำกัด ทำให้ประชาชนไม่เข้าใจถึงสิทธิอันพึงมีพึงได้ของตนประกอบกับบรรดาเจ้าหน้าที่ข้าราชการที่พอจะมีความรู้ความสามารถเกี่ยวกับกระบวนวิธีพิจารณาคดีปกครองยังอยู่ในจำนวนที่จำกัดเช่นกัน เพราะลักษณะของคดีปกครองมีลักษณะพิเศษกว่าการพิจารณาในคดีทั่วไป ดังจะเห็นได้ต่อไปนี้
	(๑) คดีปกครองเป็นคดีที่คู่ความมีฐานะไม่เท่าเทียมกัน
	คดีปกครอง เป็นคดีข้อพิพาทระหว่างเอกชนกับทางราชการ ซึ่งมีลักษณะที่แตกต่างไปจากคดีแพ่งอันเป็นข้อพิพาทระหว่างเอกชนต่อเอกชนด้วยกัน กล่าวคือ ในคดีปกครองนั้นคู่ความอยู่ในฐานะที่ไม่เท่าเทียมกัน โดยคู่ความฝ่ายที่เป็นหน่วยราชการย่อมอยู่ในฐานะที่เหนือกว่าคู่ความฝ่ายที่เป็นเอกชน นอกจากนั้นเอกสารหลักฐานต่างๆ มักจะอยู่ในความครอบครองของทางราชการ หากใช้ระบบวิธีพิจารณาคดีแพ่ง คู่ความมีบทบาทสำคัญในการแสดงพยานหลักฐานหักล้างเพื่อสนับสนุนข้อกล่าวอ้างของตนแล้ว เอกชนผู้เป็นโจทก์จะต้องเป็นฝ่ายแสวงหาข้อเท็จจริงจะมีโอกาสชนะคดีได้ยาก ระบบวิธีพิจารณาคดีปกครองที่จะให้ความยุติธรรมแก่คู่กรณีให้ศาลมีบทบาทสำคัญในการแสวงหาข้อเท็จจริง และพยานหลักฐานต่างๆ
	(๒) ระบบวิธีพิจารณาคดีปกครองมีจุดมุ่งหมายที่จะถ่วงดุลการใช้อำนาจดุลพินิจของผู้มีอำนาจชี้ขาด
	คดีปกครองเป็นคดีสำคัญที่อาจมีผลกระทบต่อประโยชน์ของรัฐเป็นอย่างมาก โดยรัฐอาจจะถูกศาลพิพากษาให้จ่ายเงินของรัฐจำนวนมากให้แก่เอกชน และคำพิพากษาของศาลอาจมีผลกระทบต่อการบริหารราชการได้ ดังนั้น วิธีพิจารณาคดีปกครองของต่างประเทศ หลายประเทศ เช่น ฝรั่งเศส เบลเยี่ยม และอียิปต์ หรือแม้แต่ศาลยุติธรรมของประชาคมยุโรป ก็ใช้ระบบวิธีพิจารณาคดีที่กำหนดให้มี “พนักงานผู้รับผิดชอบสำนวน”(Commissaire du Gouvernement หรือ Avocat General) เป็นผู้มีหน้าที่ตรวจสอบและถ่วงดุลการสอบสวนการสรุปสำนวน และการวินิจฉัยชี้ขาดคดี



  
    	๓๓คำวินิจฉัยคณะกรรมการวินิจฉัยร้องทุกข์ที่ ๒/๒๕๓๑ (กรณีเรือตรี นิยม ภาสวัฒนะ ร้องทุกข์ว่าอธิบดีกรมเจ้าท่ามีคำสั่งแต่งตั้งผู้อำนวยการกองนำร่องโดยไม่ถูกต้องตามกฎหมาย)

โดย “พนักงานผู้รับผิดชอบสำนวน” จะเป็นผู้เสนอความเห็นชี้ขาดเบื้องต้นต่อศาลก่อนการลงมติวินิจฉัยชี้ขาดอันเป็นการป้องกันไม่ให้มีการสรุปสำนวนโดยบิดเบือนหรือปกปิดข้อเท็จจริง และป้องกันมิให้มีการวินิจฉัยชี้ขาดโดยให้เหตุผลแต่เพียงด้านเดียว
	ด้วยระบบวิธีพิจารณาคดีปกครองที่มี “พนักงานผู้รับผิดชอบสำนวน” มีรูปแบบที่เหมาะสมจะนำมาใช้กับคณะกรรมการกฤษฎีกา (ในขณะนั้น) จึงได้ใช้ระบบวิธีการ “ร้องทุกข์” เป็นกระบวนการวิธีพิจารณาคดีปกครองไปก่อนในช่วงเริ่มต้น เพราะ “ระบบร้องทุกข์” นั้นมีวิธีพิจารณาคดีที่แน่นอนแบบวิธีพิจารณาคดีของศาล แต่การแก้ไขเยียวยาทุกข์นั้นใช้วิธีสั่งการทางบริหารดังนั้นการสั่งการจึงมีขอบเขตที่กว้างกว่าการสั่งการโดยอำนาจตุลาการของศาลที่ต้องจำกัดด้วยหลักการที่ว่า “ศาลจะพิพากษาเกินคำฟ้องไม่ได้ (Ultra petitra) และต้องพิจารณาพิพากษาตามกฎหมายเท่านั้น”
	วิธีพิจารณาของคณะกรรมการวินิจฉัยร้องทุกข์นั้น ขึ้นอยู่กับลักษณะของคดีปกครองที่จะเกิดขึ้น ซึ่งคดีปกครองนี้จะมีด้วยกันหลายประเภท เช่น คดีเกี่ยวกับสัญญาของทางราชการและคดีเกี่ยวกับกระบวนการทางวินัยของข้าราชการ เป็นต้นซึ่งคดีปกครองแต่ละประเภทนั้นอาจจะมีความจำเป็นที่จะต้องมีกระบวนวิธีพิจารณาที่แตกต่างกันออกไปตามความเหมาะสม เพราะเหตุนี้ พระราชบัญญัติคณะกรรมการกฤษฎีกา พ.ศ.๒๕๒๒ จึงกำหนดวิธีพิจารณาไว้เฉพาะส่วนสำคัญๆ เท่านั้น ส่วนวิธีพิจารณาที่อาจมีความจำเป็นต้องแก้ไขปรับปรุงนั้น พระราชบัญญัติดังกล่าวได้กำหนดให้ประธานคณะกรรมการกฤษฎีกา (นายกรัฐมนตรี) เป็นผู้กำหนดในรูปแบบของ “ระเบียบของคณะกรรมการวินิจฉัยร้องทุกข์”เพื่อเปิดโอกาสให้มีการแก้ไขปรับปรุงวิธีพิจารณาได้ โดยไม่จำเป็นต้องแก้ไขพระราชบัญญัติ โดยสำนักงานคณะกรรมการกฤษฎีกาทำหน้าที่เป็นฝ่ายเลขานุการให้แก่ “คณะกรรมการวินิจฉัยร้องทุกข์” นี้ด้วย และกำหนดให้ “กรรมการวินิจฉัยร้องทุกข์” มีอำนาจหน้าที่พิจารณาวินิจฉัยเรื่องร้องทุกข์ตามหลักเกณฑ์วิธีพิจารณาที่กำหนดไว้ในพระราชบัญญัติคณะกรรมการกฤษฎีกา พ.ศ.๒๕๒๒  และระเบียบของคณะกรรมการวินิจฉัยร้องทุกข์ในการปฏิบัติงานต่างๆ ในแต่ละขั้นตอนของวิธีพิจารณาวินิจฉัยเรื่องร้องทุกข์นั้นๆ เริ่มต้นโดยเลขานุการคณะกรรมการวินิจฉัยร้องทุกข์ตรวจสอบคำร้องทุกข์ว่าเป็นคำร้องทุกข์ที่อาจรับไว้พิจารณาได้หรือไม่การสอบสวนและสรุปสำนวนเสนอคณะกรรมการวินิจฉัยร้องทุกข์อันนี้ลักษณะเป็นการเสนอความเห็นเบื้องต้น หลังจากนั้น พนักงานผู้รับผิดชอบสำนวนก็จะเสนอคำแถลงการณ์เพื่อตรวจสอบถ่วงดุลการสรุปสำนวนคณะกรรมการวินิจฉัยร้องทุกข์จพิจารณาวินิจฉัยเรื่องร้องทุกข์ และจัดทำคำวินิจฉัย 

จากนั้นสำนักงานคณะกรรมการกฤษฎีกาจะดำเนินการเสนอคำวินิจฉัยไปยังนายกรัฐมนตรีเพื่อพิจารณาสั่งการ และการติดตามผลการดำเนินการของหน่วยงานที่รับผิดชอบให้เป็นไปตามคำสั่งของนายกรัฐมนตรี

	แต่เนื่องจากการสั่งการของคณะกรรมการวินิจฉัยร้องทุกข์ขึ้นอยู่กับหัวหน้าของฝ่ายบริหารนี้เอง ทำให้คำสั่งหรือคำวินิจฉัยของคณะกรรมการวินิจฉัยร้องทุกข์จึงไม่อาจมีลักษณะบังคับเด็ดขาดทัดเทียมกับคำวินิจฉัยขององค์กร “ศาล” ที่เป็น การใช้ “อำนาจทางตุลาการ” ได้ ความพยายามที่จะจัดตั้งองค์กร “ศาลปกครอง” คงยังได้รับการสานต่อเพื่อพัฒนาองค์กรนี้ให้บังเกิดขึ้นในประเทศไทยต่อไป 

การเลือกระบบศาลปกครองไทย 

	 เมื่อทุกฝ่ายมีความเห็นสอดคล้องกันที่จะจัดตั้งองค์กรตุลาการขึ้นเพื่อรับรองและคุ้มครองสิทธิของประชาชน และตรวจสอบการใช้อำนาจของรัฐ แต่ศาลปกครองไม่อาจเกิดขึ้นได้ในทันที สาเหตุหนึ่งที่ทำให้การจัดตั้งศาลปกครองในประเทศไทยมีข้อโต้แย้งถกเถียงในทางวิชาการและเป็นประเด็นที่ถูกหยิบยกขึ้นมาทุกครั้งที่มีการพิจารณาถึงการจัดตั้งศาลปกครองของไทย นั่นคือประเด็นการจัดตั้งศาลปกครองควรจะเป็น “ศาลคู่” หรือ “ศาลเดี่ยว” ให้เหมาะสมและสอดคล้องที่สุดในบริบทของสังคมและกฎหมายไทย 

ปัญหาการเลือกระบบศาลคู่หรือระบบศาลเดี่ยว 	ในการจัดระบบศาลที่มีอำนาจหน้าที่วินิจฉัยชี้ขาดในต่างประเทศนั้น อาจแบ่งได้เป็น ๒ ระบบ ใหญ่ๆ คือ๓๔ 	 ๑. ประเทศที่ใช้ระบบ “ศาลเดี่ยว” คือ ให้ศาลยุติธรรมมีอำนาจหน้าที่วินิจฉัยชี้ขาดคดีต่างๆ ทุกประเภท ไม่ว่าจะเป็นคดีแพ่ง คดีอาญา คดีปกครองหรือคดีประเภทอื่น โดยระบบนี้ให้ผู้พิพากษาซึ่งมีคุณสมบัติและความรู้ทางกฎหมายเป็นการทั่วไป (Generalist) เป็นผู้วินิจฉัยคดีปกครอง
  	ประเทศที่ใช้ระบบ “ศาลเดี่ยว” ได้แก่ ประเทศสหราชอาณาจักร สหรัฐอเมริกา และประเทศที่ใช้ระบบกฎหมายคอมมอนลอร์ 

	 ๒. ประเทศที่ใช้ระบบ “ศาลคู่” คือให้ศาลยุติธรรมมีอำนาจหน้าที่วินิจฉัยชี้ขาดเฉพาะคดีแพ่งและคดีอาญาเท่านั้น ส่วนการวินิจฉัยชี้ขาดคดีปกครองนั้นให้อยู่ในอำนาจหน้าที่ของศาลปกครอง ซึ่งมีระบบศาลและระบบผู้พิพากษาแยกต่างหากจากระบบศาลยุติธรรม


  
    	๓๔ สำนักงานศาลปกครอง, “แนวคิดและความเป็นมาเกี่ยวกับศาลปกครอง” ใน รายงานการปฏิบัติงานของศาลปกครองและสำนักงานศาลปกครองประจำปี ๒๕๔๓ , (กรุงเทพฯ: คุรุสภา, ๒๕๔๔), หน้า ๓๒-๓๓. 























หน้า 145
โดยผู้พิพากษาศาลปกครองจะมีคุณสมบัติเฉพาะและเป็น “ผู้เชี่ยวชาญเฉพาะด้าน” (Specialist) ซึ่งมีความเชี่ยวชาญทางกฎหมายปกครองเป็นพิเศษ
	ประเทศที่ใช้ระบบ “ศาลคู่” ได้แก่ ประเทศฝรั่งเศส เบลเยี่ยม สหพันธ์สาธารณรัฐเยอรมัน สวีเดน และฟินแลนด์
	จากการดำเนินการที่ผ่านมาเพื่อให้มีศาลปกครองในประเทศไทยนั้น มีแนวทางว่าประเทศไทยควรมีระบบศาลปกครองแยกต่างหากจากระบบศาลยุติธรรมโดยมีเหตุผล ดังต่อไปนี้
	๒.๑ กฎหมายปกครองมีลักษณะพิเศษที่แตกต่างจากกฎหมายเอกชน
	กฎหมายปกครองมีลักษณะพิเศษแตกต่างจากกฎหมายเอกชนเพราะเป็นกฎหมายว่าด้วยการจัดตั้งหรือการจัดรูปองค์กรของหน่วยงานของรัฐหรือการกำหนดอำนาจหน้าที่ของหน่วยงานของรัฐ และเจ้าหน้าที่ของรัฐในการดำเนินการต่างๆ เพื่อให้บริการสาธารณะแก่ประชาชนเป็นส่วนรวม
	๒.๒ คดีปกครองมีลักษณะที่แตกต่างจากคดีแพ่ง
	๒.๒.๑ คดีแพ่งเป็นข้อโต้แย้งเกี่ยวกับนิติสัมพันธ์ที่เกิดจากความยินยอมระหว่างเอกชนที่มีฐานะเท่าเทียมกัน การดำเนินคดีแพ่งจึงเป็นไปตามกฎหมายวิธีพิจารณาความแพ่งซึ่งใช้ “ระบบกล่าวหา”
ที่คู่ความต่างฝ่ายต่างคอยดูแลรักษาประโยชน์ของตนโดยศาลเป็นคนกลางที่คอยชั่งน้ำหนักพยานหลักฐานและวินิจฉัยคดีให้เป็นไปตามเจตนารมณ์ของกฎหมาย
	๒.๒.๒ คดีปกครองต้องการแสวงหาความจริง การดำเนินคดีปกครองจึงใช้ “ระบบไต่สวน” โดยให้ศาลมีบทบาทสำคัญในการแสวงหาข้อเท็จจริง และพยานหลักฐานจากคู่ความและบุคคลภายนอก
	๒.๓ ผู้พิพากษาในคดีปกครองควรมีความเชี่ยวชาญเกี่ยวกับการบริหารราชการแผ่นดิน
	๒.๓.๑ ในการพิจารณาคดีปกครอง ศาลจะเป็นผู้ควบคุมตรวจสอบการใช้อำนาจของฝ่ายบริหาร ผู้พิพากษาในคดีปกครอง จึงต้องมีความรอบรู้ในระบบบริหารราชการแผ่นดินเพื่อที่จะได้รู้ว่ากรณีใดสามารถเข้าไปควบคุมตรวจสอบการดำเนินการของฝ่ายบริหารได้โดยไม่ทำให้เสียประสิทธิภาพในการบริหารและรู้ว่ากรณีใดไม่สมควรก้าวล่วงเข้าไปแทรกแซงในเรื่องที่ควรเป็นดุลยพินิจโดยแท้ของฝ่ายปกครอง เพื่อมิให้ศาลก้าวเข้าไปทำตนเป็นผู้บังคับบัญชาสูงสุดของฝ่ายบริหาร
	๒.๓.๒ ระบบการศึกษากฎหมายและการฝึกอบรมผู้พิพากษาศาลยุติธรรมของไทยเน้นหนักไปในด้านการเรียนการสอนวิชากฎหมายแพ่ง กฎหมายพาณิชย์

  








หน้า 146
กฎหมายอาญา กฎหมายวิธีพิจารณาความแพ่ง และกฎหมายวิธีพิจารณาความอาญา ทำให้ผู้พิพากษาได้รับความรู้ที่ไม่ตรงกับอำนาจหน้าที่ในการพิจารณาวินิจฉัยคดีปกครอง
	๒.๓.๓ ระบบการคัดเลือกและแต่งตั้งผู้พิพากษาศาลยุติธรรมของไทยเป็นระบบปิด กล่าวคือ ผู้พิพากษาระดับต้นจะได้รับการแต่งตั้งจากผู้ที่สอบแข่งขันได้ และผู้พิพากษาระดับสูงจะได้รับการแต่งตั้งจากผู้พิพากษาระดับล่างเท่านั้นโดยไม่มีการแต่งตั้งผู้พิพากษาจากบุคคลภายนอกซึ่งมีประสบการณ์และความเชี่ยวชาญในระบบบริหารราชการแผ่นดิน
	นอกจากนี้ การใช้ระบบผู้พิพากษาสมทบให้มาช่วยผู้พิพากษาศาลยุติธรรมพิจารณาคดีปกครอง ก็ย่อมจะไม่ได้ผล เพราะผู้พิพากษาสมทบมีฐานะเป็นเพียงผู้เชี่ยวชาญซึ่งคอยช่วยให้คำปรึกษาแก่ผู้พิพากษาศาลยุติธรรม
	ประกอบทั้งลักษณะเด่นของการพิจารณาคดีในรูปแบบของ “ศาลคู่” ที่สำนักงานคณะกรรมการกฤษฎีกาได้พัฒนาขึ้นจากการเทียบเคียงปรับใช้กับวิธีพิจารณาของคณะกรรมการวินิจฉัยร้องทุกข์นั้น คือ๓๕ ระบบการคานอำนาจวินิจฉัยชี้ขาดของผู้พิพากษาศาลปกครองในรูปแบบ “ระบบการชี้ขาด ๒ ชั้น” ด้วยการกำหนดให้มีความเห็นชี้ขาดเบื้องต้นซึ่งกระทำโดยบุคคลคนเดียว
(พนักงานรับผิดชอบสำนวน Commissaire du Gouvernement หรือ Avocat General) อันจะยังให้ผลของคำพิพากษาของศาลปกครองเป็นมติขององค์คณะบุคคล (collective body) ในกรณีที่ผู้พิพากษาข้างมากในองค์คณะไม่เห็นชอบกับความเห็นชี้ขาดเบื้องต้นก็ต้องแสดงเหตุผลที่มีน้ำหนักเหนือกว่าและมีเหตุผลเพียงพอ ที่จะลบล้างความเห็นของผู้ชี้ขาดเบื้องต้นด้วย ซึ่งระบบดังกล่าวเป็นการป้องกันการพิจารณาด้วยเหตุผลเพียงด้านเดียวมิให้เกิดขึ้น ทั้งจะทำให้นักวิชาการสามารถวิเคราะห์และประเมินคุณภาพในเชิงเปรียบเทียบระหว่างความเห็นชี้ขาดเบื้องต้นกับคำพิพากษาของศาลปกครองในภายหลังได้
ข้อโต้แย้งเรื่องระบบศาลเพื่อนำไปสู่การจัดตั้งศาลปกครองไทย 
หลังจากมีการตั้งคณะกรรมการเรื่องราวร้องทุกข์แล้วในปี พ.ศ.๒๔๙๒ ได้มีการเสนอกฎหมายเพื่อจัดตั้ง “ศาลปกครอง” ขึ้นในประเทศไทยอีกหลายครั้งต่อมาในสมัยจอมพล ป. พิบูลสงครามเป็นนายกรัฐมนตรี ก็ได้มีการเสนอให้จัดตั้งศาลปกครองอีกครั้งหนึ่งในปี พ.ศ.๒๔๙๙ ในรูปแบบของ “ศาลเดี่ยว” ที่ให้ศาลปกครองเป็นส่วนหนึ่งในระบบศาลยุติธรรม


  
    	๓๕ พนม เอี่ยมประยูร, “การจัดตั้งศาลปกครองไทยจะเดินหน้าหรือหยุดอยู่กับที่”, ใน รพี ๒๕๓๗, (กรุงเทพฯ: สำนักอบรมกฎหมายแห่งเนติบัณฑิตสภา, ๒๕๓๗), หน้า ๙๔. 















หน้า 147
ซึ่งคณะรัฐมนตรีพิจารณาเมื่อวันที่ ๑๒ พฤศจิกายน ๒๔๙๙ ลงมติรับหลักการและสั่งให้คณะกรรมการพิจารณาร่างพระราชบัญญัติของรัฐบาลตรวจพิจารณาใน พ.ศ.๒๕๐๐ ต่อมาสำนักทำเนียบนายกรัฐมนตรี (ชื่อในขณะนั้น) เห็นว่า ถ้ารัฐบาลสามารถตั้งศาลปกครองขึ้นโดยมีผู้พิพากษาธรรมดา ร่วมกับผู้พิพากษาสมทบ มีอำนาจหน้าที่พิจารณาพิพากษาคดีเกี่ยวกับคดีปกครองโดยเฉพาะ ก็จะทำให้มีหลักประกันได้ว่า กรณีที่เอกชนมีข้อพิพาททางปกครองเกิดขึ้นย่อมได้รับหลักประกันว่า  ข้อขัดแย้งดังกล่าวจะได้รับการพิจารณาจากผู้ที่สันทัดเชี่ยวชาญเฉพาะเรื่องอย่างแท้จริง และไม่จำต้องบัญญัติอำนาจศาลปกครองไว้ในรัฐธรรมนูญฉบับที่กำลังร่างกันอยู่ให้แยกอำนาจนิติบัญญัติ บริหาร และตุลาการโดยให้เสนอคณะรัฐมนตรีพิจารณาเมื่อวันที่ ๑๘ สิงหาคม พ.ศ.๒๕๐๗ คณะรัฐมนตรีมีมติในวันที่ ๒๕ สิงหาคม พ.ศ.๒๕๐๗ คณะรัฐมนตรีมีมติในครั้งนั้นว่ายังไม่สมควรให้จัดตั้งศาลปกครอง ๓๖
	สำนักงานคณะกรรมการกฤษฎีกาคงดำเนินการเพื่อพัฒนาระบบวิธีพิจารณาคดีปกครองและพัฒนาความรู้เกี่ยวกับกฎหมายปกครองให้ขยายวงกว้างมากขึ้นในสังคมไทย โดยผ่านกระบวนการพิจารณาของคณะกรรมการวินิจฉัยร้องทุกข์ ภายใต้ขอบเขตของรัฐธรรมนูญของไทยที่มีการเปลี่ยนแปลงอยู่หลายครั้ง ก็มีความพยายามที่จะก่อตั้งองค์กรศาลปกครองขึ้นในประเทศไทยตลอดมา	แม้ว่าจะได้รับการยอมรับแนวความคิดเรื่องการกำหนดให้มีการจัดตั้งศาลปกครองก็ตาม แต่ก็ยังไม่มีการบัญญัติเรื่องการจัดตั้งศาลปกครองไว้ในกฎหมาย จนกระทั่งเริ่มมาได้รับการยอมรับในรัฐธรรมนูญแห่งราชอาณาจักรไทย พ.ศ.๒๕๑๗ ซึ่งเป็นรัฐธรรมนูญฉบับแรกที่บัญญัติให้มีศาลปกครองในระบบ “ศาลคู่” ขึ้น และได้มีการตราพระราชบัญญัติ ๕ ฉบับเพื่อรองรับการจัดตั้งศาลปกครอง เมื่อถึงปี พ.ศ.๒๕๒๓-๒๕๓๒ (พลเอกเปรม ติณสูลานนท์ ดำรงตำแหน่งนายกรัฐมนตรี) ได้มีความพยายามที่จะผลักดันให้เกิด “ศาลปกครอง” เกิดขึ้นในประเทศไทยเสมอมา เห็นได้จากมีการเสนอร่างกฎหมายจัดตั้งศาลปกครอง รวม ๑๔ ฉบับ แต่ติดขัดที่ขั้นตอนการออกกฎหมายจึงไม่สามารถประกาศมีผลใช้บังคับได้ แต่มีข้อน่าสังเกตประการหนึ่งคือ ร่างพระราชบัญญัติที่จัดตั้งขึ้นในช่วงเวลานี้ เป็นการเสนอให้จัดตั้งศาลปกครองในระบบ “ศาลเดี่ยว” แทบทั้งสิ้น
	กระทรวงยุติธรรมได้ดำเนินการยกร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.... และเสนอคณะรัฐมนตรีเมื่อ พ.ศ.๒๕๒๓ เป็นระบบ “ศาลเดี่ยว” และแบ่งออกเป็น ๒ ชั้นศาล คือ ศาลปกครองชั้นต้น และศาลฎีกา (แผนกคดีปกครอง)



  
    	๓๖ หนังสือสำนักเลขาธิการคณะรัฐมนตรี ที่ สร. ๐๕๐๒/๑๑๘๐๖ ลงวันที่ ๒๖ สิงหาคม ๒๕๐๗ 















หน้า 148


โดยให้หน่วยงานธุรการของศาลปกครองสังกัดกระทรวงยุติธรรมและอยู่ภายใต้การควบคุมของอธิบดีผู้พิพากษาศาลปกครองและรองอธิบดีผู้พิพากษาศาลปกครอง ซึ่งทรงพระกรุณาโปรดเกล้าฯ แต่งตั้งจากผู้พิพากษาศาลยุติธรรม๓๗ สภาผู้แทนราษฎรเห็นชอบเมื่อวันที่ ๑๐ กุมภาพันธ์ พ.ศ.๒๕๒๖ และวุฒิสภาพิจารณาเสร็จเมื่อวันที่ ๑๑ มีนาคม พ.ศ.๒๕๒๖ แต่เนื่องจากมีการแก้ไขเพิ่มเติมร่างที่ผ่านการพิจารณาของสภาผู้แทนราษฎรหลายมาตราจึงมีการแต่งตั้งคณะกรรมาธิการร่วมกันเพื่อพิจารณาร่างพระราชบัญญัติดังกล่าว แต่ร่างพระราชบัญญัติฉบับดังกล่าวตกไปภายหลังการยุบสภาผู้แทนราษฎรเมื่อวันที่ ๑๙ มีนาคม พ.ศ.๒๕๒๖ ต่อมาวันที่ ๒๖ มิถุนายน พ.ศ.๒๕๒๖นายสุทัศน์ เงินหมื่น เสนอร่างพระราชบัญญัติจัดตั้งศาลปกครอง พ.ศ... ซึ่งมีข้อความตรงกับร่างพระราชบัญญัติที่เคยผ่านการพิจารณาของสภาผู้แทนราษฎร และในวันที่ ๑๔ กรกฎาคม พ.ศ.๒๕๒๖ นายพินิจ จันทรสุรินทร์ เสนอร่างพระราชบัญญัติจัดตั้งศาลปกครอง พ.ศ.... ซึ่งมีข้อความตรงกับร่างพระราชบัญญัติที่เคยผ่านการพิจารณาของวุฒิสภา

	คณะกรรมการประสานงานสภาผู้แทนราษฎรได้แต่งตั้งคณะอนุกรรมการศึกษาพิจารณากฎหมายเกี่ยวกับการจัดตั้งศาลปกครองและวิธีพิจารณาคดีปกครอง โดยมีนายมีชัย ฤชุพันธ์ เป็นประธาน พิจารณาว่าร่างพระราชบัญญัติทั้งสองฉบับควรมีการแก้ไขอย่างไร จึงจะไม่ให้ศาลปกครองที่จัดตั้งขึ้นใหม่นี้บั่นทอนประสิทธิภาพหรือก่อให้เกิดความเสียหายแก่การบริหารราชการแผ่นดินโดยไม่สมควร แล้วรายงานผลให้คณะอนุกรรมการศึกษาพิจารณากฎหมายเกี่ยวกับการจัดตั้งศาลปกครอง และวิธีพิจารณาคดีปกครองทราบ โดยสำนักงานคณะกรรมการกฤษฎีกา และผู้แทนกระทรวงยุติธรรมได้ร่วมกันพิจารณา เมื่อวันที่ ๒๐ มิถุนายน พ.ศ.๒๕๒๗ ซึ่งมีความเห็นแตกต่างกันเป็นสองฝ่าย คือกระทรวงยุติธรรมเห็นว่าร่างกฎหมายของสมาชิกสภาผู้แทนราษฎรดังกล่าวได้ผ่านการกลั่นกรองมาแล้วเป็นอย่างดี และไม่น่าจะเกิดปัญหาในทางบั่นทอนประสิทธิภาพการบริหารราชการแผ่นดินได้ แต่สำนักงานคณะกรรมการกฤษฎีกาเห็นว่าโครงสร้างของ “ศาลปกครอง” ตามร่างกฎหมายดังกล่าวเป็นการให้อำนาจแก่ผู้พิพากษามาชี้ขาดในงานบริหาร โดยไม่มีระบบควบคุมการใช้อำนาจของผู้พิพากษาเอง อย่างไรก็ตาม ร่างกฎหมายทั้ง ๒ ฉบับก็ไม่ผ่านการพิจารณาของสภาผู้แทนราษฎร๓๘




  
    	๓๗ ดู อมร จันทรสมบูรณ์, “ บันทึกข้อสังเกตของเลขาธิการคณะกรรมการกฤษฎีกา เรื่อง ร่างพระราชบัญญัติจัดตั้งศาลปกครอง พ.ศ...”, หน้า ๖๙๐-๖๙๔.
๓๘ เรื่องเดียวกัน, หน้า ๑๒๙-๑๔๓. 















หน้า 149

ในช่วงเวลาเดียวกันนี้ได้มีการแก้ไขพระราชบัญญัติคณะกรรมการกฤษฎีกา พ.ศ. ๒๕๒๒ เพื่อเตรียมการให้คณะกรรมการวินิจฉัยร้องทุกข์ ซึ่งเป็นคณะกรรมการกฤษฎีกาประเภทหนึ่งพัฒนาเป็นศาลปกครองในระบบ “ศาลคู่” คู่ขนานกันไป อันเป็นส่วนสำคัญในการพัฒนานักกฎหมายมหาชน 

การประชุมใหญ่ของคณะกรรมการกฤษฎีกา
[image: sanpokkrong-p149-2]
การประชุมของคณะกรรมการกฤษฎีกา
รูปภาพ ภาพประกอบไป 2 รูป รูปแรกเป็นภาพการประชุมใหญ่ของคณะกรรมการกฤษฎีกา 
รูปที่สองเป็นรูปการประชุมของคณะกรรมการกฤษฎีกา







หน้า 150
การพัฒนาคณะกรรมการวินิจฉัยร้องทุกข์เพื่อจัดตั้งเป็นศาลปกครอง 
เมื่อได้จัดตั้งคณะกรรมการวินิจฉัยร้องทุกข์ขึ้นในปี พ.ศ.๒๕๒๒ แล้ว สำนักงานคณะกรรมการกฤษฎีกาได้มีความพยายามพัฒนาการดำเนินงานของคณะกรรมการวินิจฉัยร้องทุกข์ไปสู่การเป็นศาลปกครองในรูปแบบของ “สภาที่ปรึกษาแห่งรัฐ” Conseil d’Etat ของฝรั่งเศส โดยกำหนดแนวทางในการดำเนินงานที่สำคัญหลายประการ โดยเฉพาะการปรับปรุงการจัดองค์กรและอำนาจหน้าที่ของคณะกรรมการกฤษฎีกา และสำนักงานฯ มีแนวทางในการดำเนินการที่สำคัญหลายประการ ดังนี้
	ส่วนที่หนึ่ง คือ การปรับปรุงองค์กร และอำนาจหน้าที่ของคณะกรรมการกฤษฎีกาและสำนักงานคณะกรรมการกฤษฎีกา สำนักงานคณะกรรมการกฤษฎีกา จึงได้กำหนดให้มีคณะกรรมการวินิจฉัยร้องทุกข์เพื่อทำหน้าที่พิจารณาวินิจฉัยร้องทุกข์ และพิจารณาวินิจฉัยอุทธรณ์คำวินิจฉัยของคณะกรรมการตามกฎหมายต่างๆ ที่มีอำนาจหน้าที่วินิจฉัยคดีปกครองเฉพาะเรื่อง และกำหนดให้สำนักงานคณะกรรมการกฤษฎีกาทำหน้าที่เป็นหน่วยงานธุรการและหน่วยงานบริหารงานของคณะกรรมการวินิจฉัยร้องทุกข์
	ส่วนที่สอง คือ การสร้างและพัฒนาเพื่อสร้าง และพัฒนาระบบวิธีพิจารณาคดีปกครองขึ้นในประเทศไทย ตามขั้นตอนที่กำหนดไว้สองขั้นตอน คือ
		ขั้นตอนที่ ๑ (พ.ศ. ๒๕๒๒ – พ.ศ. ๒๕๒๙) สำนักงานฯ ได้นำระบบวิธีพิจารณาคดีปกครองของฝรั่งเศสมาทดลองใช้เพียงบางส่วนก่อนในรูปของ “ระเบียบของคณะกรรมการวินิฉัยร้องทุกข์” ซึ่งกำหนดวิธีพิจารณาเรื่องร้องทุกข์ในระยะเริ่มต้นโดยใช้ “ระบบไต่สวน” โดยกำหนดให้เจ้าหน้าที่ของสำนักงานฯ และคณะกรรมการวินิจฉัยร้องทุกข์ มีบทบาทสำคัญในการแสวงหาความจริง จากเรื่องที่มีผู้นำมาร้องทุกข์ตามกระบวนวิธีพิจารณาที่ได้กำหนดไว้
		ขั้นตอนที่  ๒ (พ.ศ.๒๕๒๙-พ.ศ.๒๕๓๑) หลังจากที่สำนักงานฯ ได้ทดลองใช้ระบบวิธีพิจารณาเรื่องร้องทุกข์ในระยะเริ่มต้นจนเป็นที่คุ้นเคยของบุคลากรที่เกี่ยวข้องแล้ว สำนักงานฯ ได้ปรับปรุงระบบวิธีพิจารณาเรื่องร้องทุกข์โดยกำหนดให้  “พนักงานผู้รับผิดชอบสำนวน” เข้ามามีบทบาทในการถ่วงและคานดุลอำนาจในการพิจารณาวินิจฉัยเรื่องร้องทุกข์ของคณะกรรมการวินิจฉัยร้องทุกข์มากยิ่งขึ้น โดยการเสนอ  “คำแถลงการณ์” (ความเห็นชี้ขาดเบื้องต้น) ต่อคณะกรรมการวินิจฉัยร้องทุกข์ก่อนที่จะลงมติวินิจฉัยเรื่องร้องทุกข์ 
	ส่วนที่สาม คือ ทำการพัฒนาความรู้ และเผยแพร่แนวความคิดทางกฎหมายปกครองให้แก่บุคลากรที่เกี่ยวข้องและวงการนิติศาสตร์ โดยได้จัดให้มีการฝึกอบรม สัมมนา และบรรยายพิเศษเกี่ยวกับระบบกฎหมายปกครองของต่างประเทศและวิธีพิจารณาเรื่องร้องทุกข์ให้แก่เจ้าหน้าที่ของสำนักงานฯ  








หน้า 151
และเจ้าหน้าที่ของหน่วยงานอื่นที่เกี่ยวข้องอย่างต่อเนื่องมาโดยตลอด และได้ออก “วารสารกฎหมายปกครอง” ซึ่งได้นำคำวินิจฉัยของคณะกรรมการวินิจฉัยร้องทุกข์ และการสั่งการของนายกรัฐมนตรีในเรื่องร้องทุกข์ที่สำคัญๆ ตลอดจนบทความทางวิชาการเกี่ยวกับกฎหมายปกครองของต่างประเทศมาลงพิมพ์เผยแพร่
	ส่วนที่สี่ สำนักงานคณะกรรมการกฤษฎีกาจะเป็นหน่วยงานรับผิดชอบทำการศึกษาวิเคราะห์เหตุแห่งการร้องทุกข์ และเสนอแนวทางในการแก้ไขหรือป้องกันเหตุแห่งการร้องทุกข์มิให้เกิดขึ้นอีก๓๙
	ในปี พ.ศ.๒๕๓๒ กระทรวงยุติธรรมได้เสนอร่างพระราชบัญญัติจัดตั้งศาลปกครอง พ.ศ.... ตามระบบ “ศาลเดี่ยว” ต่อรัฐบาลของ พลเอก ชาติชาย ชุณหะวัน เป็นนายกรัฐมนตรี คณะรัฐมนตรีได้มีมติเมื่อวันที่ ๖ ตุลาคม พ.ศ.๒๕๓๒ ไม่รับหลักการร่างพระราชบัญญัติดังกล่าว และมอบให้สำนักงานคณะกรรมการกฤษฎีการับไปพิจารณาปรับปรุงคณะกรรมการวินิจฉัยร้องทุกข์ให้เป็นศาลปกครองที่สมบูรณ์ต่อไปในอนาคต สำนักงานคณะกรรมการกฤษฎีกาจึงได้เสนอแต่งตั้งคณะกรรมการพิจารณากำหนดโครงการและแผนงานโดยให้นายกรัฐมนตรีหรือรองนายกรัฐมนตรีที่นายกรัฐมนตรีมอบหมายให้เป็นประธานกรรมการ และนายกรัฐมนตรีพิจารณาแล้วให้แต่งตังคณะกรรมการกำหนดโครงการและแผนงานฯ ตามที่สำนักงานฯ เสนอและให้นำเสนอคณะรัฐมนตรีทราบต่อไป คณะกรรมการพิจารณากำหนดโครงการและแผนงานฯ ได้แต่งตั้งคณะอนุกรรมการขึ้น ๓ คณะ คือ
	๑) คณะอนุกรรมการพิจารณากำหนดโครงการ “แผนงานสำหรับปรับปรุงคณะกรรมการวินิจฉัยร้องทุกข์
	๒) คณะอนุกรรมการเฉพาะกิจพิจารณาปรับปรุงหลักสูตรคณะนิติศาสตร์ และคณะรัฐศาสตร์ในมหาวิทยาลัยเกี่ยวกับวิชากฎหมายปกครอง และกฎหมายมหาชน
	๓) คณะอนุกรรมการเฉพาะกิจพิจารณากำหนดแนวทางในการปรับปรุงการบรรจุผู้สำเร็จการศึกษาวิชานิติศาสตร์ในสาขากฎหมายต่างๆ ให้รับราชการในส่วนราชการ
	คณะอนุกรรมการฯ ทั้ง ๓ คณะดังกล่าวได้จัดทำโครงการฯ และแผนงาน แต่ต่อมาได้มีการเปลี่ยนแปลงทางการเมืองโดยคณะผู้รักษาความสงบเรียบร้อยแห่งชาติ การดำเนินการของกรรมการ และคณะอนุกรรมการฯ จึงได้ระงับไป



  
    	๓๙ สำนักงานศาลปกครอง, “แนวความคิดและความเป็นมาเกี่ยวกับศาลปกครอง”, ใน รายงานการปฏิบัติงานของศาลปกครองและสำนักงานศาลปกครองประจำปี ๒๕๔๓, (กรุงเทพฯ: คุรุสภา, ๒๕๔๔), หน้า ๒๖-๒๗. 

อนุสวรีย์ประชาธิปไตย
รูปภาพ ภาพอนุสวรีย์ประชาธิปไตย



	ในการแก้ไขรัฐธรรมนูญแห่งราชอาณาจักรไทย พุทธศักราช ๒๕๓๔ ของคณะกรรมาธิการวิสามัญพิจารณาศึกษาแนว     ทางแก้ไขรัฐธรรมนูญฯ ของสภาผู้แทนราษฎรคณะกรรมาธิการฯ เห็นว่าควรมีศาลปกครองที่มีลักษณะชำนาญพิเศษ เพราะเห็นว่า 
“แม้ในปัจจุบันประชาชนจะฟ้องร้องหน่วยงานของรัฐ และเจ้าหน้าที่ที่ใช้อำนาจกระทำการทางปกครอง (Administrative Act) กระทบสิทธิของตนต่อศาลยุติธรรมได้อยู่แล้วก็จริงอยู่แต่ศาลยุติธรรมปัจจุบันซึ่งประกอบด้วยผู้พิพากษาที่เชี่ยวชาญกฎหมายแพ่ง กฎหมายอาญาเป็นหลักนั้น ทำให้การควบคุมฝ่ายปกครองของรัฐไม่เกิดประสิทธิผลที่พึงปรารถนาเท่าที่ควรกล่าว คือ ถ้าศาลยุติธรรมไม่ควบคุมฝ่ายปกครองมากเกินไปจนประหนึ่งว่าฝ่ายปกครองไม่แตกต่างจากเอกชนเลย ทั้งๆ ที่ฝ่ายปกครองต้องดำเนินการเพื่อประโยชน์สาธารณะ ศาลก็อาจควบคุมฝ่ายปกครองน้อยเกินไป หรือไม่ควบคุมฝ่ายปกครองเสียเองโดยถือว่าเรื่องนั้นๆ เป็นดุลพินิจของฝ่ายปกครองเสียหมด ที่เป็นเช่นนี้เพราะศาลยุติธรรมไม่ได้มีความเชี่ยวชาญเฉพาะในกฎหมายปกครองประการเดียว กฎหมายมหาชนว่าด้วยการควบคุมฝ่ายปกครองโดยยึดหลักดุลยภาพระหว่างสิทธิและเสรีภาพของประชาชนด้านหนึ่ง กับประสิทธิภาพในการบริหารงานของรัฐเพื่อประโยชน์สาธารณะอีกด้านหนึ่ง การให้ความสำคัญกับเรื่องแรกมากเกินไปก็จะทำให้รัฐไม่สามรถบริหารงานเพื่อประโยชน์สาธารณะได้อย่างเต็มที่ ผลดีอาจได้กับเอกชนผู้เป็นโจทก์หรือจำเลย แต่สังคมส่วนรวมอาจ
เสียหาย	

ในทำนองเดียวกลับกันการให้ความสำคัญกับเรื่องประสิทธิภาพ ในการบริหารงานของรัฐเพื่อประโยชน์สาธารณะมากเกินไป ก็จะทำให้เอกชนสูญเสียสิทธิเสรีภาพได้ ดังนั้น จึงจำเป็นต้องสร้างระบบองค์การกระบวนการวิธีพิจารณาในการตรวจสอบควบคุมฝ่ายปกครอง ให้เกิดดุลยภาพระหว่างเสรีภาพของประชาชนกับประสิทธิภาพในการบริหารเพื่อประโยชน์สาธารณะให้ได้ เพื่อการนี้ควรจะมีศาลปกครองซึ่งเป็นองค์กรศาลเชี่ยวชาญเฉพาะในการควบคุมความชอบด้วยกฎหมายของการกระทำทางปกครอง ซึ่งเป็นปัญหาในกฎหมายมหาชน ในทำนองเดียวกับที่รัฐธรรมนูญกำหนดให้ศาลรัฐธรรมนูญ พิจารณาคดีรัฐธรรมนูญนั่นเอง ดังนั้น ศาลปกครองซึ่งอาจเรียกชื่อว่า “ศาลปกครอง” จึงควรมีบทบัญญัติรองรับไว้เป็นหลักการกว้างๆ รัฐธรรมนูญเพียงมาตราเดียว ในทำนองเดียวกับรัฐธรรมนูญแห่งราชอาณาจักรไทยพุทธศักราช ๒๕๑๗ มาตรา ๒๑๒ และควรมีกฎหมายประกอบรัฐธรรมนูญรองรับในรายละเอียด”๔๐
	ในปี พ.ศ.๒๕๓๕ รัฐบาลซึ่งมีนายชวน หลีกภัย เป็นนายกรัฐมนตรี ได้แถลงนโยบายต่อรัฐสภาเมื่อวันที่ ๒๑ ตุลาคม พ.ศ.๒๕๓๕ ทว่า รัฐบาลมีนโยบายที่จะพัฒนาบุคลากรและกระบวนการวินิจฉัยเรื่องร้องทุกข์ตลอดจนเตรียมปัจจัยที่เกี่ยวข้องให้พร้อม เพื่อนำไปสู่การจัดตั้งศาลปกครองให้ทันภายใน ๔ ปี และได้แต่งตั้งคณะกรรมการพัฒนาระบบบริหารราชการแผ่นดิน (ค.พ.ร.) เพื่อดำเนินการให้เป็นไปตามนโยบาย ค.พ.ร. ได้แต่งตั้งคณะอนุกรรมการพัฒนาระบบงานบุคคลภาครัฐและจัดตั้งศาลปกครอง ให้มีอำนาจหน้าที่ศึกษาวิเคราะห์และเสนอแนะเกี่ยวกับการกำหนดแนวทาง นโยบาย กลยุทธ์ และมาตรการในการพัฒนาระบบงานบุคคลภาครัฐ ฯลฯ และการจัดตั้งศาลปกครองตามนโยบายของรัฐบาล ซึ่งคณะอนุกรรมการฯ ดังกล่าวได้เสนอแนะมาตรการและแผนงานในการจัดตั้งศาลปกครองตามนโยบายของรัฐบาลต่อ ค.พ.ร.ซึ่ง ค.พ.ร. พิจารณาแล้วเห็นชอบด้วยแต่เห็นควรเร่งรัดให้มีการจัดตั้งศาลปกครองให้แล้วเสร็จภายใน ๒ ปีแทนที่จะเป็น ๔ ปี โดยเห็นควรกำหนดมาตรการและขั้นตอนที่จะต้องดำเนินการภายในระยะเวลาดังกล่าว โดยแยกออกเป็น ๔ มาตรการ คือ
	มาตรการที่หนึ่ง การตรากฎหมายว่าด้วยการพิจารณาเรื่องทางปกครอง และการดำเนินการรองรับกฎหมายดังกล่าว โดยได้ดำเนินการยกร่างกฎหมายที่สำคัญ ๒ ฉบับ


  
    	๔๐ ความเห็นของคณะกรรมาธิการวิสามัญพิจารณาศึกษาแนวทางแก้ไขรัฐธรรมนูญแห่งราชอาณาจักรไทยพุทธศักราช ๒๕๓๔ อ้างถึงใน สมคิด เลิศไพฑูรย์ “การจัดตั้งศาลปกครองขึ้นในคณะกรรมการกฤษฎีกา” ในการจัดตั้งศาลปกครอง คณะทำงานประชาสัมพันธ์งานจัดตั้งศาลปกครองตามนโยบายของรัฐบาล , (กรุงเทพฯ: สำนักงานคณะกรรมการกฤษฎีกา), หน้า ๖๗-๖๘. 

คือ “ร่างพระราชบัญญัติวิธีปฏิบัติราชการทางปกครอง พ.ศ.... ” และ “ร่างพระราชบัญญัติความรับผิดทางละเมิดของเจ้าหน้าที่ พ.ศ...”

	มาตรการที่สอง การพัฒนาคณะกรรมการวินิจฉัยร้องทุกข์ และอำนาจหน้าที่เพื่อการจัดตั้งศาลปกครอง โดยแบ่งออกเป็น

สองขั้นตอน คือ


	๑) มาตรการในการพัฒนาคณะกรรมการวินิจฉัยร้องทุกข์ก่อนการจัดตั้งศาลปกครอง ประกอบด้วยแผนงานกระจายกระบวนการวินิจฉัยร้องทุกข์ไปสู่ส่วนภูมิภาค และ

	๒) มาตรการแผนงานดำเนินการเกี่ยวกับอำนาจหน้าที่ของคณะกรรมการวินิจฉัยร้องทุกข์ให้ทำหน้าที่เป็นศาลปกครองได้อย่างเต็มรูปแบบโดยดำเนินการจัดทำร่างพระราชบัญญัติคณะกรรมการกฤษฎีกา พ.ศ... เพื่อให้คดีปกครองทั้งหลายเข้าสู่การพิจารณาวินิจฉัย โดยคณะกรรมการวินิจฉัยร้องทุกข์ในฐานะที่เป็นศาลปกครอง โดยการวินิจฉัยไม่จำเป็นต้องส่งให้นายกรัฐมนตรีสั่งการอีกต่อไป ซึ่งถือว่าเป็นศาลปกครองอย่างเต็มรูปแบบ

	มาตรการที่สาม
	การพัฒนาบุคลากรที่เกี่ยวข้องกับการดำเนินกระบวนการพิจารณาคดีปกครองเพื่อนำไปสู่การจัดตั้งศาลปกครอง
	มาตรการที่สี่ การจัดเตรียมปัจจัยที่เกี่ยวข้องเพื่อนำไปสู่การจัดตั้งศาลปกครองประกอบด้วยแผนงานประชาสัมพันธ์ให้ประชาชนได้เข้าใจ และคุ้นเคยกับกระบวนการวินิจฉัยเรื่องร้องทุกข์ คดีปกครอง และศาลปกครอง และแผนงานจัดหาสถาที่ทำการให้แก่สำนักงานคณะกรรมการวินิจฉัยร้องทุกข์

	ก่อนที่ ค.พ.ร. จะนำมาตรการและแผนงานดังกล่าวเสนอต่อคณะรัฐมนตรี ค.พ.ร. ได้จัดให้มีการสัมมนาเรื่องการจัดตั้งศาลปกครองตามนโยบายของรัฐบาลเมื่อวันที่ ๓ ธันวาคม พ.ศ.๒๕๓๖ ซึ่งในการประชุมคณะรัฐมนตรีเมื่อวันที่ ๒๙ มีนาคม พ.ศ.๒๕๓๗ นายกรัฐมนตรีมีบัญชาให้สำนักงานคณะกรรมการกฤษฎีการ่างกฎหมายแก้ไขเพิ่มเติมพระราชบัญญัติคณะกรรมการกฤษฎีกา พ.ศ. ๒๕๒๒ ต่อมาหลังจากที่ร่างกฎหมายดังกล่าวกับมาตรการ ระบบและแผนงานในการจัดตั้งศาลปกครองดังกล่าวได้รับการบรรจุในวาระการพิจารณาของคณะรัฐมนตรีเมื่อวันที่ ๑๐ พฤษภาคม พ.ศ. ๒๕๓๗ แล้ว รัฐมนตรีประจำสำนักนายกรัฐมนตรี ได้ขอถอนร่างกฎหมายดังกล่าวกลับไปให้สำนักงานคณะกรรมการกฤษฎีกาปรับปรุงรายละเอียดให้เหมาะสมยิ่งขึ้น โดยให้แยกเรื่องการจัดตั้งศาลปกครองไปบัญญัติเป็นร่างกฎหมายอีกฉบับหนึ่งโดยเฉพาะ สำนักงานฯ จึงได้จัดทำร่างพระราชบัญญัติออกเป็น ๒ ฉบับ คือ ร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.... ซึ่งกำหนดให้มีการจัดตั้งศาลปกครองในระบบ

“ศาลคู่” และร่างพระราชบัญญัติคณะกรรมการกฤษฎีกา (ฉบับ..) พ.ศ.... ซึ่งกำหนดให้สำนักงานคณะกรรมการกฤษฎีกา รับผิดชอบ

งานธุรการของศาลปกครองด้วย 	

การจัดองค์กรตามร่างพระราชบัญญัติดังกล่าวเป็นความพยายามในการผสมผสานกันระหว่างระบบศาลปกครองของเยอรมันและระบบศาลปกครองของฝรั่งเศส และมีส่วนคล้ายคลึงกับการจัดองค์กรของสภาแห่งรัฐของประเทศอียิปต์ ที่ให้ศาลปกครองเป็นส่วนหนึ่งของสภาแห่งรัฐแต่ก่อนที่ ค.พ.ร. จะนำร่างกฎหมายมาตรการและแผนงานดังกล่าวเสนอต่อคณะรัฐมนตรี ก็ได้มีการยุบสภาเมื่อวันที่ ๑๙ พฤษภาคม พ.ศ.๒๕๓๘ ๔๑

	ในปี พ.ศ.๒๕๓๘ นั่นเอง รัฐสภาได้แก้ไขรัฐธรรมนูญแห่งราชอาณาจักรไทย (ฉบับที่ ๕) พุทธศักราช ๒๕๓๘ โดยเพิ่มเติมบทบัญญัติว่าด้วยศาลปกครอง กำหนดให้ศาลปกครองมีอำนาจพิจารณาพิพากษาคดีตามที่กฎหมายบัญญัติ และในกรณีที่มีปัญหาเกี่ยวกับอำนาจหน้าที่ระหว่างศาลยุติธรรมกับศาลอื่น หรือระหว่างอื่นด้วยกัน ให้คณะตุลาการรัฐธรรมนูญเป็นผู้วินิจฉัย โดยในชั้นการพิจารณาของคณะกรรมาธิการวิสามัญร่างรัฐธรรมนูญแห่งราชอาณาจักรไทย แก้ไขเพิ่มเติม (ฉบับที่...)พ.ศ.... ได้พิจารณาและมีความเห็นดังนี้ ๔๒

	๑) เห็นควรให้มีบทบัญญัติเกี่ยวกับการจัดตั้งศาลปกครองให้เป็นระบบ “ศาลคู่” แยกออกจากศาลยุติธรรม โดยมีข้อสังเกตว่าหน่วยงานที่รับผิดชอบในด้านการบริหารงานธุรการของศาลปกครองควรจะเป็นสำนักงานคณะกรรมการกฤษฎีกา ส่วนศาลปกครองนั้นควรจะพัฒนาจากคณะกรรมการวินิจฉัยร้องทุกข์
	๒) เห็นควรยืนยันให้เรียกชื่อองค์กรชี้ขาดว่า “ศาลปกครอง”
	๓) การแต่งตั้งประธานตุลาการศาลปกครองสูงสุดต้องให้รัฐสภาให้ความเห็นชอบเสียก่อน
	รัฐบาลต่อมา นายบรรหาร ศิลปอาชา เป็นนายกรัฐมนตรี ได้แถลงนโยบายต่อรัฐสภา เมื่อวันที่ ๒๖ กรกฎาคม พ.ศ.๒๕๓๘ ว่า “...รัฐบาลจะปรับปุงกระบวนการอำนวยความยุติธรรมทั้งทางปกครอง ทางแพ่ง และทางอาญา ให้มีประสิทธิภาพ รวดเร็ว เป็นธรรม และทั่วถึง รวมทั้งพัฒนาให้ทันสมัยเป็นระบบที่มีความเชี่ยวชาญเฉพาะด้าน...”

	รัฐมนตรีประจำสำนักนายก (นายโภคิน พลกุล) ได้มอบนโยบายให้สำนักงานคณะกรรมกฤษฎีกาเสนอร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ... ให้สอดคล้องกับบทบัญญัติของรัฐธรรมนูญโดยให้มีการจัดตั้งระบบศาลปกครองขึ้นเป็นเอกเทศจากระบบศาลยุติธรรม และให้แยกศาลปกครองออกจากคณะกรรมการกฤษฎีกา


  
    	
๔๑ ชาญชัย แสวงศักดิ์, คำอธิบายกฎหมายจัดตั้งศาลปกครองและวิธีพิจารณาคดีปกครอง, หน้า ๙๓-๙๙.
๔๒ เรื่องเดียวกัน, หน้า ๑๐๑. 

โดยให้สำนักงานคณะกรรมการกฤษฎีกาทำหน้าที่เป็นหน่วยงานธุรการของศาลปกครองด้วย ซึ่งนายกรัฐมนตรีพิจารณาแล้วมีคำสั่งเห็นชอบให้ดำเนินการเสนอร่างพระราชบัญญัติดังกล่าวต่อคณะรัฐมนตรีต่อไปได้ แต่โดยที่คณะกรรมการปฏิรูปการเมืองได้แต่งตั้ง “คณะอนุกรรมการพิจารณาปรับปรุงบทบัญญัติรัฐธรรมนูญ กฎหมาย ระเบียบ ข้อบังคับ คำสั่ง และวิธีปฏิบัติต่างๆ ที่เป็นอุปสรรคต่อการปฏิรูปการเมือง” เพื่อพิจารณาเสนอแนวทางการจัดตั้งศาลปกครองสอดคล้องกับบทบัญญัติของรัฐธรรมนูญและนโยบายของรัฐบาล รัฐมนตรีประจำสำนักนายกรัฐมนตรี (นายโภคิน พลกุล) จึงให้รอผลการพิจารณาของคณะอนุกรรมการดังกล่าว และคณะกรรมการปฏิรูปการเมืองเพื่อนำข้อคิดเห็นมาประกอบการพิจารณาดำเนินการต่อไป๔๓
	คณะอนุกรรมการพิจารณาปรับปรุงบทบัญญัติรัฐธรรมนูญ พิจารณาร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.... ที่เสนอโดยสำนักงานคณะกรรมการกฤษฎีกาแล้ว เห็นว่าสอดคล้องกับบทบัญญัติรัฐธรรมนูญ นโยบายของรัฐบาลและแนวทางการจัดตั้งศาลปกครองตามความเห็นของคณะอนุกรรมการฯ อยู่แล้วคณะอนุกรรมการฯ จึงมีความเห็นว่าสมควรให้การสนับสนุนร่างพระราชบัญญัติดังกล่าว
	คณะกรรมการปฏิรูปการเมืองพิจารณาแนวทางการจัดตั้งศาลปกครองตามที่คณะอนุกรรมการฯ เสนอแล้วเห็นชอบด้วย สำหรับหน่วยงานธุรการของศาลปกครองนั้นเห็นว่า อาจมีทางเลือกได้หลายหน่วยงานคือ 
	สำหรับหน่วยงานธุรการของศาลปกครองนั้นเห็นว่า อาจมีทางเลือกได้หลายหน่วยงาน คือ สำนักงานคณะกรรมการกฤษฎีกา กระทรวงยุติธรรม หรือจัดตั้งหน่วยงานใหม่ขึ้นมาทำหน้าที่หน่วยงานธุรการของศาลปกครองโดยเฉพาะ
	จึงเป็นประเด็นที่ต้องพิจารณานอกเหนือจาก ระบบศาล แล้ว ในส่วนของ “หน่วยงานธุรการ” ก็ยังเป็นข้อโต้แย้งในประเด็นต่อมาว่าศาลปกครอง ที่จะจัดตั้งขึ้นใหม่นี้ควรจะมีหน่วยงานธุรการอยู่ที่ใดเพราะในช่วงก่อนหน้านั้นประเทศไทยมีศาลยุติธรรมและศาลทหาร โดยศาลทหารนั้นมีตุลาการศาลทหารและหน่วยงานธุรการอยู่ในสังกัดกรมพระธรรมนูญ กระทรวงกลาโหม
	ส่วนการบริหารงานศาลยุติธรรมในขณะนั้น ไม่ว่าจะเป็นการพิจารณาพิพากษาคดีซึ่งเป็นเนื้องานของศาล ตลอดจนงานธุรการ งานบังคับคดี ได้มีการนำระบบการบริหารงานที่ให้ผู้พิพากษาสามารถโอนมาเป็นปลัดกระทรวงยุติธรรม หรือเป็นอธิบดีกรมต่างๆ ในกระทรวงยุติธรรมได้ โดยในอดีตการบริหารของศาลก็อยู่ในความดูแลรับผิดชอบ



  
    	๔๓ เรื่องเดียวกัน, หน้า ๑๐๑-๑๐๒. 















หน้า 157
ซึ่งเป็นแต่เดิมมาที่การบริหารงานของศาลจะอยู่ในความดูแลรับผิดชอบของผู้พิพากษา หรือผู้ที่เคยเป็นผู้พิพากษา เจ้าหน้าที่ในหน่วยงานธุรการจึงเป็นเพียงผู้ปฏิบัติงานภายใต้การควบคุมของผู้พิพากษา
	นับแต่อดีตศาลยุติธรรมได้เสนอศาลเป็นผู้ดูแลหน่วยงานธุรการ ซึ่งข้อเสนอเกี่ยวกับหน่วยงานธุรการของศาลนั้น มีแนวความคิด ๒ แนว ได้แก่
	๑. ให้หน่วยงานธุรการขึ้นอยู่กับฝ่ายบริหารไม่ว่าจะเป็นกระทรวงยุติธรรม หรือกระทรวงมหาดไทย แล้วแต่ระบบของประเทศนั้นๆ
	๒. ให้ศาลเป็นผู้กำกับดูแลหน่วยงานธุรการของตนเอง โดยให้ศาลเป็นองค์กรพิเศษขึ้นมาแยกต่างหากจากฝ่ายบริหาร
	หากสำนักงานคณะกรรมการกฤษฎีกาได้ปรับปรุงร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.... ร่างพระราชบัญญัติคณะกรรมการกฤษฎีกา (ฉบับที่...) พ.ศ.... ที่ได้เคยเสนอไว้ในรัฐบาลที่แล้วให้เป็นไปตามความเห็นของคณะกรรมการปฏิรูปการเมือง ที่ให้หน่วยงานธุรการของศาลปกครองสังกัดสำนักงานคณะกรรมการกฤษฎีกา และรัฐมนตรีประจำสำนักนายกรัฐมนตรี (นายโภคิน พลกุล) ก็ได้เตรียมเสนอคณะรัฐมนตรีพิจารณา แต่มีการยุบสภาราษฎรเสียก่อน การเสนอเรื่องดังกล่าวจึงได้ระงับไป๔๔
	เมื่อรัฐบาลซึ่งมีพลเอก ชวลิต ยงใจยุทธ เป็นนายกรัฐมนตรีได้แถลงนโยบายต่อรัฐสภาเมื่อวันพุธที่ ๑๑ ธันวาคม พ.ศ.๒๕๓๙ ว่า “...รัฐบาลจะเร่งรัดผลักดัน...ให้มีศาลปกครองขึ้นเป็นเอกเทศจากระบบศาลยุติธรรม โดยสอดคล้องกับบทบัญญัติและเจตนารมณ์ของรัฐธรรมนูญ”
	รัฐมนตรีประจำสำนักนายกรัฐมนตรี (นายโภคิน พลกุล) ได้รับมอบหมายให้เป็นผู้กำกับดูแลการปฏิบัติราชการของสำนักงานคณะกรรมการกฤษฎีกาได้มอบหมายให้สำนักงานคณะกรรมการกฤษฎีกา เสนอร่างพระราชบัญญัติจัดตั้งศาลปกครองและวิธีพิจารณาปกครอง พ.ศ.... และร่างพระราชบัญญัติคณะกรรมการกฤษฎีกา (ฉบับที่...) พ.ศ....ที่เคยนำเสนอรัฐบาลที่แล้ว เสนอคณะรัฐมนตรีเพื่อพิจารณา ขณะเดียวกันรัฐมนตรีว่าการกระทรวงยุติธรรม (นายสุวิทย์ คุณกิตติ) ก็ได้เสนอร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ....ให้คณะรัฐมนตรีพิจารณาเช่นเดียวกัน



  
    	๔๔ เรื่องเดียวกัน, หน้า ๑๐๓.

คณะรัฐมนตรีในคราวการประชุมเมื่อวันที่ ๒๔ ธันวาคม พ.ศ.๒๕๓๙ พิจารณาร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.... ที่เสนอโดยสำนักงานคณะกรรมการกฤษฎีกาและกระทรวงยุติธรรมแล้ว มีมติมอบให้นายกรัฐมนตรี รองนายกรัฐมนตรี (นายสุขวิช รังสิตพล) รองนายกรัฐมนตรี (นายมนตรี พงษ์พานิช) รัฐมนตรีประจำสำนักนายกรัฐมนตรี (นายโภคิน พลกุล) และรัฐมนตรีว่าการกระทรวงยุติธรรม รับร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.... ที่สำนักงานคณะกรรมการกฤษฎีกาเสนอไปพิจารณาร่วมกันกับร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.... ที่กระทรวงยุติธรรมเสนอ โดยให้พิจารณาให้สอดคล้องกับเจตนารมณ์ของรัฐธรรมนูญและนโยบายของรัฐบาลแล้วให้ดำเนินการต่อไปได้
	สำนักเลขาธิการคณะรัฐมนตรีได้จัดทำบันทึกผลการพิจารณาเรื่องการจัดตั้งศาลปกครองโดยมีข้อสรุปรวม ๕ ประการ เพื่อประกอบการพิจารณาของคณะรัฐมนตรี ดังนี้
	๑) ควรมีการจัดตั้งศาลปกครองโดยเร็ว เรียกชื่อว่า “ศาลปกครอง”
	๒) ควรมีการเสนอร่างกฎหมายว่าด้วยจัดตั้งศาลปกครอง และวิธีพิจารณาคดีปกครองเพื่อให้เข้าสู่กระบวนการพิจารณาของสภาผู้แทนราษฎรตามลำดับขั้นตอนต่อไปเพราะกว่าจะสำเร็จจนเปิดทำการได้ยังต้องใช้เวลาอีกมาก
	๓) ศาลปกครองที่จะจัดตั้งใหม่ควรแยกออกมาจากระบบศาลยุติธรรม โดยจัดเป็นระบบคู่ขนานไปกับศาลยุติธรรมและศาลทหารที่มีอยู่แล้ว
	๔) ศาลปกครองต้องมีความเป็นอิสระอย่างแท้จริง ควบคุมการแต่งตั้ง โยกย้ายถอดถอน การจัดกลไกมิให้ฝ่ายบริหารเข้าแทรกแซง การจัดระบบงบประมาณของตนเอง การให้หลักประกันเรื่องค่าตอบแทนและสิทธิประโยชน์ที่ตุลาการไม่ต้องหวั่นไหวกับสภาวการณ์ครองชีพมากนัก ตลอดจนการมีหน่วยธุรการของตนเอง ไม่ใช่ให้ศาลปกครองไปสังกัดองค์กรอื่นใด
	๕) ศาลปกครองจำต้องมีหน่วยงานธุรการ และเพื่อความเป็นอิสระและขจัดข้อรังเกียจหรือข้อวิตกกังวลใดๆ ที่มีอยู่ ศาลปกครองควรมีหน่วยงานธุรการที่มีอิสระไม่สังกัดกระทรวงยุติธรรม และไม่ใช่สำนักงานคณะกรรมการกฤษฎีกา ซึ่งควรให้ทำหน้าที่ยกร่างกฎหมาย ตรวจพิจารณาร่างกฎหมาย ให้ความเห็นทางกฎหมาย และพัฒนากฎหมายต่อไปเท่านั้น โดยสมควรจัดตั้งหน่วยงานธุรการขึ้นเป็นเอกเทศเป็นของตนเอง
	ทั้งนี้ ได้มีการปรับปรุงร่างกฎหมายตามโครงสร้างใหม่ ๓ ฉบับ ดังนี้ 

	ก) ร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.... ร่างพระราชบัญญัติปรับปรุงกระทรวง ทบวง กรม (ฉบับที่...) พ.ศ...
	ข) ร่างพระราชบัญญัติคณะกรรมการกฤษฎีกา (ฉบับที่..) พ.ศ....
	คณะรัฐมนตรีในคราวการประชุมเมื่อวันที่ ๔ กุมภาพันธ์ พ.ศ.๒๕๔๐ ได้พิจารณาการจัดตั้งศาลปกครองตามเรื่องเดิมที่คณะรัฐมนตรีเมื่อวันที่ ๒๔ ธันวาคม พ.ศ.๒๕๓๙ แล้วมีมติ ดังนี้
	(๑) รับทราบผลการพิจารณาที่สำนักงานเลขาธิการคณะรัฐมนตรีสรุปผลการพิจารณาของนายกรัฐมนตรีและรับทราบข้อสังเกตของรัฐมนตรีว่าการกระทรวงยุติธรรม
	(๒) เห็นชอบในหลักการของร่างพระราชบัญญัติสามฉบับ ดังนี้
	(ก) ร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ...
	(ข) ร่างพระราชบัญญัติปรับปรุงกระทรวง ทบวง กรม (ฉบับที่..) พ.ศ. ...
	(ค) ร่างพระราชบัญญัติคณะกรรมการกฤษฎีกา (ฉบับที่...) พ.ศ. ...
	โดยยึดหลักการให้ศาลปกครองที่จะจัดตั้งขึ้นใหม่เป็นหน่วยงานอิสระ และมีหน่วยงานธุรการเป็นอิสระ ไม่สังกัดส่วนราชการใด
	(๓) โดยที่ร่างพระราชบัญญัติทั้ง ๓ ฉบับ ยังมีข้อความที่ควรปรับปรุงแก้ไขในรายละเอียด จึงส่งให้สำนักงานคณะกรรมการกฤษฎีกาตรวจพิจารณา โดยจัดตั้งคณะกรรมการร่างกฎหมายคณะพิเศษ ประกอบด้วย นายมีชัย ฤชุพันธุ์ เป็นประธาน นายคณิต ณ นคร นายเธียร เจริญวัฒนา นายวิฑูรย์ ตั้งตรงจิตต นายวิษณุ เครืองาม นายโสภณ รัตนากร นายอักขราทร จุฬารัตน และนายโอสถ โกสิน เมื่อเสร็จสิ้นแล้วให้นำกลับมาเสนอคณะรัฐมนตรีโดยด่วน เพื่อส่งให้สภาผู้แทนราษฎรพิจารณาต่อไป
	(๔) เห็นชอบในหลักการตามที่กระทรวงยุติธรรมเสนอให้ศาลยุติธรรมแยกตัวออกเป็นอิสระ โดยมีหน่วยงานทางธุรการเป็นอิสระในทำนองเดียวกับหลักการข้างต้น และให้กระทรวงยุติธรรมตั้งคณะกรรมการปรับปรุงกฎหมาย และระเบียบที่เกี่ยวข้องเพื่อเสนอคณะรัฐมนตรีพิจารณาโดยด่วนต่อไป สำนักงานคณะกรรมการกฤษฎีกา และกรรมการร่างกฎหมาย คณะพิเศษได้ตรวจพิจารณาร่างพระราชบัญญัติทั้ง ๓ ฉบับ ดังกล่าวเสร็จแล้ว คณะรัฐมนตรีจึงเสนอร่างพระราชบัญญัติทั้ง ๓ ฉบับ ต่อสภาผู้แทนราษฎร 

ระบบศาลปกครองที่ได้รับการยอมรับโดยรัฐธรรมนูญแห่งราชอาณาจักรไทย พุทธศักราช ๒๕๔๐


	เมื่อได้มีการประกาศใช้รัฐธรรมนูญแห่งราชอาณาจักรไทย พุทธศักราช ๒๕๔๐ แล้วจึงได้บัญญัติให้มีการจัดตั้งศาลปกครองแยกต่างหากจากศาลอื่นๆ อันเป็นลักษณะศาลคู่ทำหน้าที่วินิจฉัยคดีปกครอง และให้แต่งตั้งตุลาการศาลปกครอง รวมทั้งคณะกรรมการตุลาการศาลปกครองและหน่วยงานธุรการของศาลปกครองที่เป็นอิสระขึ้นโดยเฉพาะ จึงมีการแต่งตั้ง “คณะกรรมการนโยบายและประสานงานการดำเนินการให้เป็นไปตามรัฐธรรมนูญ” คณะกรรมการดังกล่าวได้มอบหมายให้สำนักงานคณะกรรมการกฤษฎีกาปรับปรุงร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ... ที่ได้เสนอสภาผู้แทนราษฎรแล้วให้สอดคล้องกับรัฐธรรมนูญต่อไป เมื่อได้มีการแก้ไขปรับปรุงร่างดังกล่าวแล้วจึงได้นำร่างพระราชบัญญัติดังกล่าวเสนอให้สภาผู้แทนราษฎรและวุฒิสภาพิจารณาในปี พ.ศ.๒๕๔๑



	สภาผู้แทนราษฎรมีมติรับหลักการร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ... ของรัฐบาล และร่างพระราชบัญญัติในเรื่องเดียวกันอีก ๓ ฉบับ ที่เสนอโดยนายปรีชา สุวรรณทัต กับคณะ นายพินิจ จันทร์สุรินทร์ กับคณะ  นายกุเทพ ใสกระจ่างกับคณะ เมื่อวันที่ ๑๖ กรกฎาคม พ.ศ.๒๕๔๑และต่อมาสภาผู้แทนราษฎรมีมติรับหลักการแห่งร่างพระราชบัญญัติดังกล่าวเมื่อวันที่ ๑๖ กรกฎาคม พ.ศ.๒๕๔๑



	และได้ผ่านการพิจารณาของสภาผู้แทนราษฎร เมื่อวันที่ ๑๗ กุมภาพันธ์ พ.ศ.๒๕๔๒และผ่านการพิจารณาของวุฒิสภา ในวันที่ ๒ กรกฎาคม พ.ศ.๒๕๔๒ ตามลำดับ๔๕และประกาศในราชกิจจานุเบกษา เมื่อวันที่ ๑๐ ตุลาคม พ.ศ.๒๕๔๒ มีผลใช้บังคับตั้งแต่วันที่ ๑๑ ตุลาคม พ.ศ.๒๕๔๒ เป็นต้นมา๔๖



  
    	๔๕ สำนักงานศาลปกครอง, รายงานการปฏิบัติงานของศาลปกครองและสำนักงานศาลปกครองประจำปี ๒๕๔๔, (กรุงเทพฯ: คุรุสภา, ๒๕๔๕), หน้า ๖-๗.
๔๖สำนักวิจัยและวิชาการ, “ความเป็นมาของศาลปกครอง”, หน้า ๑๔-๒๐.

บทที่ ๔ 
การจัดตั้งศาลปกครองตามพระราชบัญญัติ 
จัดตั้งศาลปกครองและวิธีพิจารณาคดีปกครอง พ.ศ.๒๕๔๒ 
[image: sanpokkrong-p161] 

[image: sanpokkrong-p162]
รูปภาพ ภาพประกอบไปด้วยหนังสือกฎหมายพร้อมข้อความว่าการจัดตั้งศาลปกครอง
ตามพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

    	❧ การเตรียมการจัดตั้งศาลปกครอง
     ตามรัฐธรรมนูญแห่งราชอาณาจักรไทย พุทธศักราช ๒๕๔๐
❧ โครงสร้างศาลปกครอง
❧ การจัดตั้งสำนักงานศาลปกครอง
❧ การสรรหาตุลาการศาลปกครองเพื่อเปิดทำการศาลปกครอง
❧ ศาลปกครองที่เปิดดำเนินการ
❧ ศาลปกครองในปัจจุบัน

ศ.ดร.อักขราทร จุฬารัตน
รูปภาพ ภาพศาสตราจารย์ด็อกเตอร์ อักขราทร จุฬารัตน

บทที่ ๔ การจัดตั้งศาลปกครองตามพระราชบัญญัติ

	จัดตั้งศาลปกครองและวิธีพิจารณาคดีปกครอง พ.ศ.๒๕๔๒



 
	ภายหลังรัฐธรรมนูญแห่งราชอาณาจักรไทย พุทธศักราช ๒๕๔๐ มีผลใช้บังคับกำหนดให้มี “ศาลปกครอง” ในรูปแบบของ “ศาลคู่” มีอำนาจหน้าที่ในการวินิจฉัยคดีปกครอง ให้มีการแต่งตั้งตุลาการศาลปกครอง มีคณะกรรมการตุลาการศาลปกครอง ตลอดจนให้มีการจัดตั้งหน่วยงานธุรการของศาลปกครองที่เป็นอิสระขึ้นโดยเฉพาะ๑จึงจำเป็นต้องดำเนินกระบวนการตามกฎหมายเพื่อตรากฎหมาย และการกำหนดโครงสร้างขององค์กรต่างๆ ที่เกี่ยวข้อง เพื่อให้ดำเนินการจัดตั้งศาลปกครองเป็นไปตามที่บัญญัติไว้ในรัฐธรรมนูญ ตลอดจนเตรียมการในทางบริหารเพื่อจัดตั้งศาลปกครอง และสำนักงานศาลปกครอง ในช่วงแรกจึงเป็นเวลาของขั้นตอนการเสนอร่างพระราชบัญญัติ จัดตั้งศาลปกครองและวิธีพิจารณาคดีปกครอง พ.ศ. ... เพื่อตราเป็นกฎหมาย จนกระทั้งสภาผู้แทนราษฎร และวุฒิสภาได้ผ่านร่างพระราชบัญญัติดังกล่าวในวันที่ ๒ กรกฎาคม พ.ศ.๒๕๔๒ และประกาศใช้ร่างพระราชบัญญัติเป็นกฎหมายในวันที่ ๑๑ ตุลาคม พ.ศ.๒๕๔๒ ถึงจะเริ่มเข้าสู่กระบวนการขั้นตอนการดำเนินการเพื่อจัดตั้งองค์กรศาลปกครอง
การเตรียมการจัดตั้งศาลปกครองตามรัฐธรรมนูญแห่งราชอาณาจักรไทย พุทธศักราช ๒๕๔๐
	คณะรัฐมนตรีจึงได้มีมติเมื่อวันที่ ๓ สิงหาคม พ.ศ.๒๕๔๒ มอบหมายให้สำนักงานคณะกรรมการกฤษฎีกาเป็นเจ้าของเรื่องในการเตรียมการจัดตั้งศาลปกครอง และสำนักงานศาลปกครอง สำนักงานคณะกรรมการกฤษฎีกาจึงได้จัดเตรียมข้าราชการที่ปฏิบัติหน้าที่เกี่ยวกับคณะกรรมการวินิจฉัยร้องทุกข์ กรมบัญชีกลาง ผู้แทนสำนักงานงบประมาณ และผู้แทนสำนักงาน ก.พ. ตั้งเป็น คณะทำงานเตรียมการจัดตั้งศาลปกครอง มีหน้าที่เตรียมการในด้านต่างๆ เพื่อรองรับการจัดตั้งศาลปกครอง อาทิ
	๑. จัดทำร่างกฎหมาย ระเบียบ ข้อบังคับ หรือประกาศในส่วนที่เกี่ยวข้องกับการดำเนินคดีปกครอง


  
    	๑ รัฐธรรมนูญแห่งราชอาณาจักรไทย พุทธศักราช ๒๕๔๐, มาตรา ๒๗๖-มาตรา๒๘๐ ราชกิจจานุเบกษา เล่ม ๑๑๔ ตอนที่๕๕ ก วันที่ ๑๑ ตุลาคม ๒๕๔๐, หน้า ๗๑-๗๒.

	๒. เตรียมการจัดตั้ง การกำหนดเขตอำนาจของศาลปกครอง และการเปิดทำการศาลปกครอง 
	๓. เตรียมการกำหนดหลักเกณฑ์เกี่ยวกับการกำหนดคุณสมบัติ และการคัดเลือกและการเตรียมตัวบุคคลที่จะเสนอเข้ารับการคัดเลือก เพื่อแต่งตั้งเป็นตุลาการศาลปกครองและกำหนดคุณสมบัติของบุคคลที่จะได้รับการแต่งตั้งเป็นพนักงานคดีปกครอง 
	๔. จัดทำร่างกฎหมาย ระเบียบ ข้อบังคับ หรือประกาศ ในส่วนที่เกี่ยวกับการบริหารงานทั่วไป การบริหารงานบุคคล การงบประมาณ การพัสดุ การเงินและทรัพย์สิน และการดำเนินการอื่นของสำนักงานศาลปกครอง	
	รวมถึงงานอื่นๆ ที่เกี่ยวข้องกับการจัดตั้งศาลปกครอง และสำนักงานศาลปกครองภายหลังการเตรียมตัวอันยาวนาน นับ ๒๐ ปี ที่ประกาศใช้พระราชบัญญัติคณะกรรมการกฤษฎีกา พ.ศ.๒๕๒๒ เพื่อจัดตั้งองค์กรวินิจฉัยคดีปกครองในรูปแบบการร้องทุกข์ ทำการพัฒนาบุคลากร และพัฒนาระบบวิธีพิจารณาคดีปกครองที่ต่างจากระบบวิธีพิจารณาคดีทั่วไป พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ จึงได้มีผลใช้บังคับในวันที่ ๑๑ ตุลาคม พ.ศ.๒๕๔๒ จากนั้น กระบวนการต่างๆ เพื่อจัดตั้งศาลปกครองและสำนักงานศาลปกครอง ให้เปิดทำการจึงได้เริ่มต้นขึ้น	
โครงสร้างศาลปกครอง
	ศาลปกครอง ที่จะจัดตั้งขึ้นตามรัฐธรรมนูญจะประกอบด้วยศาลปกครองสูงสุด และศาลปกครองชั้นต้นนี้ ในส่วนของศาลปกครองชั้นต้นจะมีศาลปกครองกลาง และศาลปกครองภูมิภาคตามมาตรา ๕ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ และมีสำนักงานศาลปกครองทำหน้าที่เป็นหน่วยงานธุรการ มีความเป็นอิสระในการบริหารงานบุคคล การงบประมาณ และการดำเนินการอื่นตามรัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๒๘๐โครงสร้างศาลปกครองตามที่กฎหมายกำหนดให้มี ๒ ชั้น คือ ศาลปกครองสูงสุด และ ศาลปกครองชั้นต้นโดยมีตุลาการศาลปกครอง เป็นบุคลากรสำคัญที่เข้ามาปฏิบัติหน้าที่ภายในศาลปกครองทั้งสองชั้น และมีสำนักงานศาลปกครองเป็นหน่วยงานธุรการ และข้าราชการฝ่ายศาลปกครองปฏิบัติหน้าที่ภายในสำนักงาน

	๑. ศาลปกครองชั้นต้น 


	แบ่งออกเป็นศาลปกครองกลาง และศาลปกครองในภูมิภาค ๒ ในบทเฉพาะกาลในวาระเริ่มแรกให้จัดตั้งศาลปกครองในภูมิภาค ทั้งหมด ๑๖ แห่ง	

	(๑) ศาลปกครองกลาง มีเขตอำนาจตลอดท้องที่ ๘ จังหวัด ครอบคลุมพื้นที่ของกรุงเทพมหานคร และอีก ๗ จังหวัดใกล้เคียง และมีเขตอำนาจในเขตจังหวัดอื่นที่ยังมิได้อยู่ในเขตอำนาจของศาลปกครองในภูมิภาคอื่น ทั้งยังอาจรับพิจารณาพิพากษาคดีที่อยู่ในเขตอำนาจของศาลปกครองในภูมิภาคต่างๆ ที่มายื่นฟ้องต่อศาลปกครองกลางได้ด้วย ทั้งนี้	

	(ก) คำฟ้องที่อาจยื่นต่อศาลปกครองได้สองศาล หรือหลายศาล ไม่ว่าจะเป็นเพราะภูมิลำเนาของผู้ฟ้องคดี เพราะสถานที่ที่มูลคดีเกิด หรือเพราะมีข้อหาหลายข้อหาถ้ามูลคดีมีความเกี่ยวเนื่องกัน ผู้ฟ้องคดีจะยื่นคำฟ้องต่อศาลหนึ่งศาลใดก็ได้ 
	(ข) ในกรณีที่มูลคดีมิได้เกิดขึ้นในราชอาณาจักร แต่ผู้ฟ้องคดีมีสัญชาติไทยและไม่มีภูมิลำเนาอยู่ในราชอาณาจักรไทย ก็ให้มีอำนาจฟ้องคดีต่อศาลปกครองกลางได้ เพื่อเปิดโอกาสให้ผู้มีสัญชาติไทย แต่ไม่มีภูมิลำเนาอยู่ในราชอาณาจักร หากได้รับความเดือดร้อนเสียหายจากการกระทำของหน่วยงานหรือเจ้าหน้าที่ของไทยในต่างประเทศก็สามารถฟ้องหน่วยงานหรือเจ้าหน้าที่ดังกล่าวต่อศาลปกครองได้	





  
    	๒พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	มาตรา ๘ ให้จัดตั้งศาลปกครองสูงสุดขึ้นมีที่ตั้งในกรุงเทพมหานคร หรือในจังหวัดใกล้เคียง ให้จัดตั้งศาลปกครองกลางขึ้น มีที่ตั้งในกรุงเทพมหานครหรือในจังหวัดใกล้เคียงโดยมีเขตตลอดท้องที่กรุงเทพมหานคร จังหวัดนครปฐม จังหวัดนนทบุรี จังหวัดปทุมธานี จังหวัดราชบุรี จังหวัดสมุทรปราการ จังหวัดสมุทรสงคราม และจังหวัดสมุทรสาคร
	ในระหว่างที่ศาลปกครองในภูมิภาคยังมิได้มีเขตอำนาจในท้องที่ใดให้ศาลปกครองกลางมีอำนาจในท้องที่นั้นด้วย

	บรรดาคดีที่เกิดขึ้นนอกเขตอำนาจศาลปกครองกลางตามวรรคสองและวรรคสาม จะยื่นฟ้องต่อศาลปกครองกลางก็ได้ ทั้งนี้ ให้อยู่ในดุลพินิจของศาลนั้นที่จะไม่รับพิจารณาพิพากษาคดีที่ยื่นฟ้อง เช่นนั้นได้ เว้นแต่คดีที่โอนมาตามหลักเกณฑ์ของการพิจารณาคดีปกครอง 	

	การจัดตั้ง และการกำหนดเขตอำนาจของศาลปกครองในภูมิภาค ให้กระทำโดยพระราชบัญญัติโดยคำนึงถึงปริมาณคดี และการบริหารบุคลากรของศาลปกครอง โดยจะกำหนดให้เขตอำนาจศาลปกครองในภูมิภาคครอบคลุมเขตการปกครองหลายจังหวัดก็ได้ 	

	ศาลปกครองสูงสุด ศาลปกครองกลาง และศาลปกครองในภูมิภาค จะเปิดทำการเมื่อใด ให้ประธาน ศาลปกครองสูงสุดประกาศในราชกิจจานุเบกษากำหนดวันเปิดทำการของศาลปกครอง	

	(๒) ศาลปกครองในภูมิภาค มีเขตอำนาจครอบคลุมพื้นที่จังหวัดตามที่กำหนดในมาตรา๙๔๓ แต่ในระหว่างที่ยังไม่อาจเปิดทำการศาลปกครองในภูมิภาคครบตามที่กำหนดในราชกิจจานุเบกษา กำหนดให้ศาลปกครองในภูมิภาคที่เปิดทำการแล้วมีเขตอำนาจในจังหวัดใดที่อยู่ใกล้เคียงกับศาลปกครองนั้นเพิ่มเติมได้ตามที่สมควร ๔


  
    	๓ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ 
	มาตรา ๙๔ ในวาระเริ่มแรก ให้จัดตั้งศาลปกครองในภูมิภาค ดังต่อไปนี้
	๑) ศาลปกครองขอนแก่น ตั้งอยู่ในจังหวัดขอนแก่น โดยมีเขตตลอดท้องที่จังหวัดกาฬสินธุ์ จังหวัดขอนแก่น และจังหวัดมหาสารคาม 	

	(๒) ศาลปกครองชุมพร ตั้งอยู่ในจังหวัดชุมพร โดยมีเขตตลอดท้องที่จังหวัดชุมพร จังหวัดประจวบคีรีขันธ์ จังหวัดเพชรบุรี และจังหวัดระนอง

	(๓) ศาลปกครองเชียงใหม่ ตั้งอยู่ในจังหวัดเชียงใหม่ โดยมีเขตตลอดท้องที่จังหวัดเชียงราย จังหวัดเชียงใหม่ จังหวัดแม่ฮ่องสอน จังหวัดลำปาง และจังหวัดลำพูน 	

	(๔) ศาลปกครองนครราชสีมา ตั้งอยู่ในจังหวัดนครราชสีมา โดยมีเขตตลอดท้องที่จังหวัดชัยภูมิ และจังหวัดนครราชสีมา 	

	(๕) ศาลปกครองนครศรีธรรมราช ตั้งอยู่ในจังหวัดนครศรีธรรมราช โดยมีเขตตลอดท้องที่ จังหวัดกระบี่ จังหวัดนครศรีธรรมราช จังหวัดพังงา จังหวัดภูเก็ต และจังหวัดสุราษฎร์ธานี 	

	(๖) ศาลปกครองบุรีรัมย์ ตั้งอยู่ในจังหวัดบุรีรัมย์ โดยมีเขตตลอดท้องที่จังหวัดบุรีรัมย์ และจังหวัดสุรินทร์ 	

	(๗) ศาลปกครองพิษณุโลก ตั้งอยู่ในจังหวัดพิษณุโลก โดยมีเขตตลอดท้องที่จังหวัดกำแพงเพชร จังหวัดตาก จังหวัดนครสวรรค์ จังหวัดพิจิตร จังหวัดพิษณุโลก จังหวัดเพชรบูรณ์ จังหวัดสุโขทัย 	

	(๘) ศาลปกครองแพร่ ตั้งอยู่ในจังหวัดแพร่ โดยมีเขตตลอดท้องที่จังหวัดน่าน จังหวัดพะเยา จังหวัดแพร่ และจังหวัดอุตรดิตถ์ 	

	(๙) ศาลปกครองยะลา ตั้งอยู่ในจังหวัดยะลา โดยมีเขตตลอดท้องที่จังหวัดนราธิวาส จังหวัดปัตตานี และจังหวัดยะลา 	

	(๑๐) ศาลปกครองระยอง ตั้งอยู่ในจังหวัดระยอง โดยมีเขตตลอดท้องที่จังหวัดจันทบุรี จังหวัดฉะเชิงเทรา จังหวัดชลบุรี จังหวัดตราด จังหวัดปราจีนบุรี จังหวัดระยอง และจังหวัดสระแก้ว 	

	(๑๑) ศาลปกครองลพบุรี ตั้งอยู่ในจังหวัดลพบุรี โดยมีเขตตลอดท้องที่จังหวัดนครนายก จังหวัดพระนครศรีอยุธยา จังหวัดลพบุรี จังหวัดสระบุรี จังหวัดสิงห์บุรี และจังหวัดอ่างทอง 	

	(๑๒) ศาลปกครองสกลนคร ตั้งอยู่ในจังหวัดสกลนคร โดยมีเขตตลอดท้องที่จังหวัดนครพนม จังหวัดมุกดาหาร และจังหวัดสกลนคร 	

	(๑๓) ศาลปกครองสงขลา ตั้งอยู่ในจังหวัดสงขลา โดยมีเขตตลอดท้องที่จังหวัดตรัง จังหวัดพัทลุง จังหวัดสงขลา และจังหวัดสตูล 	

	(๑๔) ศาลปกครองสุพรรณบุรี ตั้งอยู่ในจังหวัดสุพรรณบุรี โดยมีเขตตลอดท้องที่จังหวัดกาญจนบุรี จังหวัดชัยนาท จังหวัดสุพรรณบุรี และจังหวัดอุทัยธานี 	

	(๑๕) ศาลปกครองอุดรธานี ตั้งอยู่ในจังหวัดอุดรธานี โดยมีเขตตลอดท้องที่จังหวัดเลย จังหวัดหนองคาย จังหวัดหนองบัวลำภู และจังหวัดอุดรธานี 	

	(๑๖) ศาลปกครองอุบลราชธานี ตั้งอยู่ในจังหวัดอุบลราชธานี โดยมีเขตตลอดท้องที่จังหวัดยโสธร จังหวัดร้อยเอ็ด จังหวัดศรีษะเกษ จังหวัดอุบลราชธานี และจังหวัดอำนาจเจริญ	

	๒. ศาลปกครองสูงสุด 


	ศาลปกครองสูงสุดกำหนดไว้เพียงแห่งเดียว ดังนั้น คดีที่อยู่ในเขตอำนาจของศาลปกครองสูงสุดจึงไม่มีข้อจำกัดเรื่องเขตอำนาจในด้านภูมิศาสตร์ ไม่ว่ามูลคดีจะเกิดขึ้นที่ใด หรือผู้ฟ้องคดีมีภูมิลำเนาอยู่ที่ใด ก็สามารถฟ้องคดีต่อศาลปกครองสูงสุดได้ เพียงแต่ต้องยื่นให้ถูกต้องตามหลักเกณฑ์ที่กฎหมายกำหนดในมาตรา ๑๑๕  กล่าวคือ หากเป็นคดีตามมาตรา ๑๑ (๑) (๒) หรือ (๓) สามารถยื่นฟ้องต่อศาลปกครองสูงสุดได้โดยตรง แต่หากเป็นมาตรา ๑๑ (๔) จะเป็นกรณีการยื่นอุทธรณ์คำพิพากษา หรือคำสั่งของศาลปกครองชั้นต้น ต้องยื่นอุทธรณ์ดังกล่าวต่อศาลปกครองชั้นต้น ๖

	๓. ตุลาการศาลปกครอง 
	ตุลาการศาลปกครองในศาลปกครองชั้นต้นและในศาลปกครองสูงสุด มีคุณสมบัติในการแต่งตั้งและวิธีการคัดเลือกต่างกัน โดยแบ่งออกเป็น ๒ กลุ่มตำแหน่งแยกออกจากกันอย่างเด็ดขาด ซึ่งต่างจากระบบตุลาการในศาลยุติธรรมที่มีการกำหนดเป็นขั้นไว้ตั้งแต่ชั้น ๑ ถึงชั้น ๕ และมีการเลื่อนไหลจากผู้พิพากษาศาลชั้นต้นไปเป็นผู้พิพากษาศาลอุทธรณ์ และผู้พิพากษาศาลฎีกาได้


	ตำแหน่งและจำนวนตุลาการศาลปกครอง สามารถแยกออกเป็นศาลปกครองชั้นต้นและศาลปกครองสูงสุด


  
    	๔ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒	
	มาตรา ๑๐๓ วรรคสอง ในระหว่างที่เปิดทำการศาลปกครองในภูมิภาคตามมาตรา ๙๔ ยังไม่ครบทุกแห่งให้ที่ประชุมใหญ่ตุลาการในศาลปกครองสูงสุดมีอำนาจออกประกาศในราชกิจจานุเบกษา กำหนดให้ศาลปกครองในภูมิภาคที่เปิดทำการแล้วมีเขตอำนาจในจังหวัดใดที่อยู่ใกล้เคียงกับศาลปกครองนั้นเพิ่มเติมได้ตามที่สมควร
๕ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒


	มาตรา ๑๑ ศาลปกครองสูงสุดมีอำนาจพิจารณาพิพากษาคดี ดังต่อไปนี้
	(๑) คดีพิพาทเกี่ยวกับคำวินิจฉัยของคณะกรรมการวินิจฉัยข้อพิพาทตามที่ที่ประชุมใหญ่ตุลาการในศาลปกครองสูงสุดประกาศกำหนด
	(๒) คดีพิพาทเกี่ยวกับความชอบด้วยกฎหมายของพระราชกฤษฎีกา หนือกฎที่ออกโดยคณะรัฐมนตรีหรือโดยความเห็นชอบของคณะรัฐมนตรี
	(๓) คดีที่มีกฎหมายกำหนดให้อยู่ในอำนาจศาลปกครองสูงสุด
 	 (๔) คดีที่อุทธรณ์คำพิพากษาหรือคำสั่งของศาลปกครองชั้นต้น
๖ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ 
	มาตรา ๗๓ วรรคหนึ่ง การคัดค้านคำพิพากษาหรือคำสั่งของศาลปกครองชั้นต้นนั้น ให้ยื่นอุทธรณ์ต่อศาลปกครองชั้นต้นที่มีคำพิพากษาหรือคำสั่งภายในกำหนดสามสิบวันนับแต่วันที่ได้มีคำพิพากษาหรือคำสั่ง ถ้ามิได้ยื่นอุทธรณ์ตามกำหนดเวลาดังกล่าว ให้ถือว่าคดีนั้นเป็นอันถึงที่สุด	

	๓.๑ ศาลปกครองชั้นต้น มีตำแหน่งตุลาการศาลปกครองดังนี้
	(๑) อธิบดีศาลปกครองชั้นต้น
	(๒) รองอธิบดีศาลปกครองชั้นต้น
	(๓) ตุลาการหัวหน้าคณะศาลปกครองชั้นต้น
	(๔) ตุลาการศาลปกครองชั้นต้น


	ตำแหน่งดังกล่าวจะมีจำนวนเท่าใด จะเป็นไปตามที่คณะกรรมการตุลาการศาลปกครอง (ก.ศป.) กำหนด โดยได้รับความเห็นชอบจากสภาผู้แทนราษฎรและวุฒิสภาแต่ในระยะเริ่มแรก บทเฉพาะกาลมาตรา ๙๙ บัญญัติให้ที่ประชุมใหญ่ตุลาการในศาลปกครองสูงสุดคัดเลือกบุคคลที่เหมาะสมที่จะแต่งตั้งเป็นอธิบดีศาลปกครองชั้นต้น และรองอธิบดีศาลปกครองชั้นต้น และตุลาการศาลปกครองชั้นต้นอีกไม่เกิน ๑๓๐ คน เป็นจำนวนขั้นต่ำที่รัฐสภากำหนดให้มีได้ในระยะเริ่มแรก ตำแหน่งตุลาการศาลปกครองชั้นต้นทั้ง ๔ ตำแหน่งผูกพันกับอัตราเงินเดือน และอัตราเงินประจำตำแหน่งที่กำหนดไว้ตายตัวในบัญชีท้ายพระราชบัญญัติ

	ตุลาการในกระบวนการพิจารณาอีกตำแหน่งหนึ่งคือ ตุลาการผู้แถลงคดี ซึ่งอธิบดีศาลปกครองชั้นต้นจะแต่งตั้งจากตุลาการศาลปกครองชั้นต้นในศาลปกครองนั้น แต่ต้องมิใช่ตุลาการในองค์คณะพิจารณาพิพากษา๗
	๓.๒ ศาลปกครองสูงสุดมีตำแหน่งตุลาการปกครองดังนี้
	(๑) ประธานศาลปกครองสูงสุด
	(๒) รองประธานศาลปกครองสูงสุด
	(๓) ตุลาการหัวหน้าคณะศาลปกครองสูงสุด
	(๔) ตุลาการศาลปกครองสูงสุด
	ตำแหน่งดังกล่าวจะมีจำนวนเท่าใดต้องเป็นไปตามที่ ก.ศป. กำหนด โดยได้รับความเห็นชอบจากสภาผู้แทนราษฎรและวุฒิสภา และทำนองเดียวกัน ในศาลปกครองสูงสุดมีตำแหน่งตุลาการในกระบวนพิจารณาอีก ๒ ตำแหน่งเช่นกัน คือ ตุลาการเจ้าของสำนวนและตุลาการผู้แถลงคดี อำนาจหน้าที่ของตุลาการเจ้าของสำนวน และตุลาการผู้แถลงคดีในศาลปกครองสูงสุดนั้นเป็นไปในทำนองเดียวกับศาลปกครองชั้นต้น




  
    	๗ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ มาตรา ๗๓ วรรคสาม ให้อธิบดีศาลปกครองชั้นต้น หรือประธานศาลปกครองสูงสุดแต่งตั้ง ผู้แถลงคดีปกครองจากตุลาการศาลปกครองคนหนึ่งในศาลนั้นที่มิใช่ตุลาการในองค์คณะพิจารณาพิพากษาคดีนั้น

แต่การแต่งตั้งตุลาการผู้แถลงคดีในศาลปกครองสูงสุด ซึ่งอยู่ในอำนาจหน้าที่ของประธานศาลปกครองสูงสุดนั้น โดยปกติแล้วตุลาการผู้แถลงคดีในศาลปกครองสูงสุด จะแต่งตั้งจากตุลาการในศาลปกครองสูงสุดซึ่งอาจจะเป็นผู้ดำรงตำแหน่งรองประธานศาลปกครองสูงสุดหรือตุลาการหัวหน้าคณะศาลปกครองสูงสุดก็ได้ แต่ประธานศาลปกครองสูงสุดอาจแต่งตั้งตุลาการผู้แถลงคดีในศาลปกครองสูงสุดจากตุลาการในศาลปกครองชั้นต้นตำแหน่งใดก็ได้
	ในกรณีที่ประธานศาลปกครองสูงสุดต้องการแต่งตั้งตุลาการผู้แถลงคดีในศาลปกครองสูงสุดจำนวนหนึ่งจากตุลาการในศาลปกครองชั้นต้น ประธานศาลปกครองสูงสุดจะต้องหารือกับอธิบดีศาลปกครองชั้นต้นเสียก่อนซึ่งผู้ที่ได้รับแต่งตั้งให้เป็นตุลาการผู้แถลงคดีในศาลปกครองสูงสุดในกรณีนี้อาจทำหน้าที่ตุลาการผู้แถลงคดีหรือเป็นองค์คณะในศาลปกครองชั้นต้น ในขณะเดียวกันกับการเป็นตุลาการผู้แถลงคดีในศาลปกครองสูงสุดได้ ซึ่งแตกต่างจากตุลาการผู้แถลงคดีที่มาจากตุลาการในศาลปกครองชั้นต้นที่ไม่อาจทำหน้าที่ใดๆ ในองค์คณะพิจารณาพิพากษาคดีของศาลปกครองสูงสุดได้ เว้นแต่เป็นผู้ดำรงตำแหน่งรองประธานศาลปกครองสูงสุด หรือกรณีที่ได้รับการแต่งตั้งจากประธานศาลปกครองสูงสุดให้ปฏิบัติหน้าที่แทนตุลาการที่ไม่สามารถปฏิบัติหน้าที่ได้เนื่องจากเหตุสุดวิสัย
	๓.๓ จำนวนตุลาการในองค์คณะ
	รัฐธรรมนูญได้วางหลักในการคุ้มครองสิทธิของประชาชนให้ได้รับการพิจารณาพิพากษาคดีจากศาลอย่างยุติธรรม โดยบัญญัติไว้ในมาตรา ๒๓๖ ว่า การนั่งพิจารณาคดีของศาลต้องมีผู้พิพากษา หรือตุลาการครบองค์คณะ และผู้พิพากษาหรือตุลาการที่มิได้นั่งพิจารณาจะทำคำพิพากษาหรือคำวินิจฉัยคดีนั้นไม่ได้ เว้นแต่จะมีเหตุสุดวิสัยหรือมีเหตุจำเป็นอื่นอันมิอาจก้าวล่วงได้ ๘
	(๑) ในศาลปกครองสูงสุดต้องมีตุลาการอย่างน้อย ๕ คน จึงจะเป็นองค์คณะพิจารณาพิพากษา
	(๒) ในศาลปกครองชั้นต้นต้องมีตุลาการอย่างน้อย ๓ คน จึงจะเป็นองค์คณะพิจารณาพิพากษา
 


  
    	๘ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	มาตรา ๕๔ ศาลปกครองสูงสุดต้องมีตุลาการในศาลปกครองสูงสุดอย่างน้อยห้าคนจึงจะเป็นองค์คณะพิจารณาพิพากษา 
	ศาลปกครองชั้นต้นต้องมีตุลาการในศาลปกครองชั้นต้นอย่างน้อยสามคน จึงจะเป็นองค์คณะพิจารณาพิพากษา 

	อย่างไรก็ดีความหมายของ “การนั่งพิจารณาคดี” ของศาลปกครองแตกต่างจากการนั่งพิจารณาของศาลยุติธรรม เนื่องมาจากระบบการพิจารณาคดีที่แตกต่างกันนั่นเอง
	กล่าวคือ “การนั่งพิจารณาคดี” ของศาลยุติธรรมโดยเฉพาะในคดีแพ่งนั้นตามประมวลกฎหมายวิธีพิจารณาความแพ่งได้บัญญัติให้คำนิยามความหมายไว้ในมาตรา ๑ (๙) ว่ากรณีการนั่งพิจารณาจะเป็นการที่ศาลออกนั่งเกี่ยวกับการพิจารณาคดีเช่น ชี้สองสถาน สืบพยาน ทำการไต่สวน ฟังคำขอต่างๆ และฟังคำแถลงการณ์ด้วยวาจา ทั้งนี้ ได้บัญญัติถึงหลักในการนั่งพิจารณาไว้ในหมวด ๔ ของลักษณะ ๒ ภาค ๑ แห่งประมวลกฎหมายดังกล่าวโดยมีสาระสำคัญกำหนดให้การนั่งพิจารณาของศาล จะต้องกระทำในศาลต่อหน้าคู่ความที่มาศาลและโดยเปิดเผย เว้นแต่จะเข้าข้อยกเว้นให้พิจารณาลับหลังคู่ความหรือพิจารณาเป็นการลับก็ได้และศาลจะต้องดำเนินการนั่งพิจารณาคดีติดต่อกันไปโดยไม่ต้องเลื่อนหากสามารถกระทำได้ จนกว่าจะเสร็จการพิจารณา และพิพากษาคดีการนั่งพิจารณาคดีในความหมายของศาลยุติธรรมจึงหมายถึงกระบวนการพิจารณา ที่ศาลออกนั่งบัลลังก์ตั้งแต่ต้นจนถึงการรับฟังข้อเท็จจริงในคดีก่อนจะมีคำพิพากษา
	แต่ “การนั่งพิจารณาคดี” ของศาลปกครอง เป็นขั้นตอนภายหลังจากที่ได้มีการดำเนินกระบวนพิจารณาชั้นแสวงหาข้อเท็จจริงเสร็จสิ้นแล้ว และก่อนการทำคำพิพากษา ด้วยเหตุนี้ ในการพิจารณาคดีปกครอง องค์คณะพิจารณาพิพากษาจะต้องจัดให้มีการนั่งพิจารณาคดีอย่างน้อย ๑ ครั้ง เพื่อให้คู่กรณีมีโอกาสแถลงด้วยวาจาต่อหน้าองค์คณะ๙ ดังนั้น “การนั่งพิจารณาคดี” จึงเป็นกระบวนการพิจารณาชั้นสุดท้ายก่อนที่ศาลจะมีคำพิพากษาองค์คณะพิจารณาพิพากษาในศาลปกครอง จึงหมายถึงองค์คณะใน “การนั่งพิจารณา” เท่านั้น มิได้หมายความถึงการดำเนินกระบวนการพิจารณาอย่างอื่นของศาลปกครอง เช่น การแสวงหาข้อเท็จจริงหรือการไต่สวนข้อเท็จจริงก่อนการนั่งพิจารณาคดี
	๔. สำนักงานศาลปกครอง 
	สำนักงานศาลปกครองเป็นส่วนราชการที่เป็นหน่วยงานอิสระตามรัฐธรรมนูญมีฐานะเป็นนิติบุคคล มีอำนาจหน้าที่ที่สำคัญ ๓ ด้าน๑๐ คือ




  
    	๙ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	มาตรา ๕๙ วรรคหนึ่ง ในการพิจารณาคดี ให้องค์คณะพิจารณาพิพากษาจัดให้มีการนั่งพิจารณาคดีอย่างน้อยหนึ่งครั้งเพื่อให้คู่กรณีมีโอกาสมาแถลงด้วยวาจาต่อหน้าองค์คณะพิจารณาพิพากษา
	มาตรา ๖๐ วรรคหนึ่ง การนั่งพิจารณาคดีจะต้องกระทำโดยเปิดเผย
๑๐ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
มาตรา ๗๗ สำนักงานศาลปกครองมีอำนาจหน้าที่ ดังต่อไปนี้

	๑. ด้านธุรการ สำนักงานศาลปกครองมีอำนาจหน้าที่รับผิดชอบในงานธุรการของศาลปกครอง เช่น การรับฟ้อง งานสารบบคดี งานออกหมาย และงานการเงิน เป็นต้น
	๒. ด้านวิชาการ ได้แก่
	ก) 	ศึกษา วิจัย และรวบรวมข้อมูลทางวิชาการด้านต่างๆ เพื่อประโยชน์แก่การปฏิบัติงานของศาลปกครอง
	ข)	วิเคราะห์เหตุแห่งการฟ้องคดีปกครอง  เพื่อเสนอแนะแนวทางการปรับปรุงวิธีปฏิบัติราชการต่อหน่วยงานของรัฐที่เกี่ยวข้อง
	ค)    	จัดพิมพ์ และเผยแพร่คำพิพากษา หรือคำสั่งของศาลปกครอง
	ง)	จัดให้มีการศึกษาอบรม และพัฒนาความรู้ของตุลาการ
ศาลปกครองข้าราชการฝ่ายศาลปกครอง และเจ้าหน้าของรัฐที่เกี่ยวข้อง ตลอดจนประสานงานกับหน่วยงานอื่นที่เกี่ยวข้อง เช่นสำนักงานคณะกรรมการกฤษฎีกา สำนักงาน ก.พ.คณะนิติศาสตร์ มหาวิทยา
ลัยต่างๆ เป็นต้น เพื่อพัฒนาหลักกฎหมายมหาชน ระเบียบแบบแผนที่ดีในการบริหารราชการแผ่นดินและบุคลากรด้านกฎหมาย
มหาชน		
	จ) 	จัดทำรายงานปฏิบัติงานของศาลปกครอง และของสำนักงานศาลปกครองเสนอต่อรัฐมนตรี สภาผู้แทนราษฎร และวุฒิสภา ปีละหนึ่งครั้ง๑๑
	๓. ด้านคดี ได้แก่
	ก) 	สำนักงานศาลปกครองมีอำนาจหน้าที่ดำเนินการเกี่ยวกับคดีปกครองตามคำสั่งศาลปกครอง เช่น การช่วยตุลาการเจ้าของสำนวน ในการดำเนินการวบรวมข้อเท็จจริงจากคำฟ้อง คำชี้แจงของคู่กรณี





  
    		(๑) รับผิดชอบในงานธุรการของศาลปกครอง
	(๒) ดำเนินการเกี่ยวกับคดีปกครองตามคำสั่งของศาลปกครอง
	(๓) ดำเนินการบังคับให้เป็นไปตามคำบังคับของศาลปกครอง
	(๔) ศึกษาและรวบรวมข้อมูลเพื่อประโยชน์แก่การปฏิบัติงานของศาลปกครอง
	(๕) วิเคราะห์เหตุแห่งหารฟ้องคดีปกครองเพื่อเสนอแนะแนวทางการปรับปรุงวิธีปฏิบัติราชการต่อหน่วยงานของรัฐที่เกี่ยวข้อง
	(๖) จัดพิมพ์ และเผยแพร่คำพิพากษาหรือคำสั่งของศาลปกครอง
	(๗) จัดให้มีการศึกษาอบรม และพัฒนาความรู้ของตุลาการศาลปกครอง ข้าราชการฝ่ายศาลปกครองและเจ้าหน้าที่อื่นของรัฐที่เกี่ยวข้อง ตลอดจนประสานงานกับหน่วยงานอื่นที่เกี่ยวข้องเพื่อพัฒนาหลักกฎหมายมหาชน การบริหารราชการแผ่นดิน

และบุคคลากรด้านกฎหมายมหาชน

	(๘) ปฏิบัติการอื่นตามบทบัญญัติแห่งพระราชบัญญัตินี้ หรือตามที่มีกฎหมายกำหนดให้เป็นอำนาจหน้าที่ของสำนักงานศาลปกครอง 
๑๑ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ 
	มาตรา ๙๓ ให้สำนักงานศาลปกครองจัดทำรายงายการปฏิบัติงานของศาลปกครอง และของสำนักงานศาลปกครองเสนอต่อคณะรัฐมนตรี สภาผู้แทนราษฎร และวุฒิสภาปีละหนึ่งครั้ง

และรวบรวมพยานหลักฐานที่เกี่ยวข้อง โดยมาตรา ๕๖ วรรค ๒ บัญญัติให้พนักงานคดีปกครอง ซึ่งเป็นข้าราชการฝ่ายศาลปกครองเป็นผู้ช่วยดำเนินการตามที่ตุลาการเจ้าของสำนวนมอบหมาย 
	ข) นอกจากนั้นเมื่อศาลปกครองมีคำพิพากษาและกำหนดคำบังคับในคดีเรื่องหนึ่งเรื่องใดตามาตรา ๗๒๑๒ แล้ว สำนักงานศาลปกครองมีอำนาจหน้าที่ดำเนินการบังคับคดีให้เป็นไปตามคำบังคับของศาลปกครอง 
	๕ ข้าราชการฝ่ายศาลปกครอง  
	ข้าราชการในสำนักงานศาลปกครอง เรียกว่า “ข้าราชการฝ่ายศาลปกครอง” แยกต่างหากจาก “ตุลาการศาลปกครอง”  โดยมี “คณะกรรมการข้าราชการฝ่ายศาลปกครอง” เป็นองค์กรด้านการบริหารงานบุคคลในสำนักงานศาลปกครอง คล้ายกับ “ก.พ.” 
	ข้าราชการฝ่ายศาลปกครองแยกออกเป็น ๒ ประเภทใหญ่ๆ คือ 





  
    	๑๒ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
มาตรา ๗๒ ในการพิพากษาคดี ศาลปกครองมีอำนาจกำหนดคำบังคับอย่างหนึ่ง อย่างใดดังต่อไปนี้
	(๑) สั่งให้เพิกถอนกฎหรือคำสั่งห้ามการกระทำทั้งหมดหรือบางส่วน ในกรณีที่มีการฟ้องว่าหน่วยงานทางปกครองหรือเจ้าหน้าที่ของรัฐกระทำการโดยไม่ชอบด้วยกฎหมายตามมาตรา ๙ วรรคหนึ่ง (๑)
	(๒) สั่งให้หัวหน้าหน่วยงานทางปกครองหรือเจ้าหน้าที่ของรัฐที่เกี่ยวข้องปฏิบัติตามหน้าที่ภายในเวลที่ศาลปกครองกำหนด ในกรณีที่มีการฟ้องว่าหน่วยงานทางปกครอง หรือเจ้าหน้าที่ของรัฐละเลยต่อหน้าที่หรือปฏิบัติหน้าที่ล่าช้าเกินสมควร
	(๓) สั่งให้ใช้เงินหรือให้ส่งมอบทรัพย์สินหรือให้กระทำการหรืองดเว้นกระทำการโดยจะกำหนดระยะเวลาและเงื่อนไขอื่นๆ ไว้ด้วยก็ได้ ในกรณีที่มีการฟ้องเกี่ยวกับการกระทำละเมิดหรือความรับผิดของหน่วยงานทางปกครองหรือเจ้าหน้าที่ของรัฐหรือการฟ้องเกี่ยวกับสัญญาทางปกครอง
	(๔) สั่งให้ถือปฏิบัติต่อสิทธิหรือหน้าที่ของบุคคลที่เกี่ยวข้อง ในกรณีที่มีการฟ้องให้ศาลมีคำพิพากษาแสดงความเป็นอยู่ของ
สิทธิหรือหน้าที่นั้น
	(๕) สั่งให้บุคคลกระทำหรือละเว้นการกระทำอย่างหนึ่งอย่างใดเพื่อให้เป็นไปตามกฎหมาย
ในการมีคำบังคับตามวรรคหนึ่ง (๑) ศาลปกครองมีอำนาจกำหนดว่าจะให้มีผลย้อนหลังหรือไม่ย้อนหลังหรือมีผลไปในอนาคตถึงขณะใดขณะหนึ่ง หรือจะกำหนดให้มีเงื่อนไขอย่างใดก็ได้ ทั้งนี้ ตามความเป็นธรรมแห่งกรณี
	ในกรณีที่ศาลปกครองมีคำพิพากษาถึงที่สุดให้เพิกถอนกฎ ให้มีการประกาศผลแห่งคำพิพากษาดังกล่าวในราชกิจจานุเบกษา และให้การประกาศดังกล่าวมีผลเป็นการเพิกถอนกฎนั้น
	ในกรณีที่ศาลปกครองมีคำบังคับให้ผู้ใดชำระเงินหรือส่งมอบทรัพย์สินตามคำพิพากษา ถ้าผู้นั้นไม่ชำระเงินหรือส่งมอบทรัพย์สิน ศาลปกครองอาจมีคำสั่งให้มีการบังคับคดีแก่ทรัพย์สินของบุคคลนั้นได้ ในกรณีที่ศาลปกครองมีคำบังคับตามวรรคหนึ่ง (๕) หรือตามวรรคสี่ ให้นำบทบัญญัติว่าด้วยการบังคับคดีตามประมวลกฎหมายวิธีพิจารณาความแพ่งมาใช้บังคับโดยอนุโลม	
	ในการพิพากษาคดีให้ศาลปกครองมีคำสั่งคืนค่าธรรมเนียมศาลทั้งหมด หรือแต่บางส่วนตามส่วนของการชนะคด

	๕.๑ พนักงานคดีปกครอง


	มาตรา ๘๐๑๓ บัญญัติให้เลขาธิการสำนักงานศาลปกครองมีอำนาจพิจารณาแต่งตั้งข้าราชการในสังกัดสำนักงานศาลปกครองซึ่งมีคุณสมบัติตามหลักเกณฑ์ที่ ก.ศป. กำหนดเป็นพนักงานคดีปกครอง พนักงานคดีปกครองมีหน้าที่ช่วยเหลือตุลาการเจ้าของสำนวนในการดำเนินคดีปกครอง ตามที่ตุลาการเจ้าของสำนวนมอบหมาย และในการปฏิบัติหน้าที่ดังกล่าว กฎหมายให้ถือว่าพนักงานคดีปกครองเป็นเจ้าพนักงานในตำแหน่งพนักงานสอบสวนตามประมวลกฎหมายอาญา๑๔

	อนึ่ง นอกเหนือจากช่วยเหลือตุลาการเจ้าของสำนวนแล้วพนักงานคดีปกครองอาจได้รับมอบหมายจากเลขาธิการสำนักงานศาลปกครองให้ปฏิบัติหน้าที่อื่นในสำนักงานศาลปกครองด้วยก็ได้
	๕.๒ ข้าราชการอื่น
	หมายถึงข้าราชการฝ่ายศาลปกครองในตำแหน่งอื่นๆ ซึ่งไม่ใช่พนักงานคดีปกครอง เช่น เลขาธิการสำนักงานศาลปกครอง รองเลขาธิการสำนักงานศาลปกครอง และเจ้าหน้าที่ศาลปกครองด้านต่างๆ เป็นต้น

  

  
    	๑๓ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	มาตรา ๘๐ คุณสมบัติของบุคคลที่ได้รับการแต่งตั้งเป็นพนักงานคดีปกครองในระดับต่างๆ ให้เป็นไปตามหลักเกณฑ์ที่ ก.ศป. กำหนด
	ให้เลขาธิการสำนักงานศาลปกครองมีอำนาจพิจารณาแต่งตั้งข้าราชการในสังกัดสำนักงานศาลปกครองซึ่งมีคุณสมบัติตามวรรคหนึ่งเป็นพนักงานปกครอง
๑๔ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ ๒๕๔๒
	มาตรา ๗๙ ให้มีพนักงานคดีปกครองทำหน้าที่ช่วยเหลือตุลาการเจ้าของสำนวนในการดำเนินคดีปกครองตามที่ตุลาการเจ้าของสำนวนมอบหมาย และปฏิบัติหน้าที่อื่นในสำนักงานศาลปกครองตามที่เลขาธิการสำนักงานศาลปกครองมอบหมาย

	ในการปฏิบัติหน้าที่เกี่ยวกับการดำเนินคดีปกครองตามที่ตุลาการเจ้าของสำนวนมอบหมายให้พนักงานคดีปกครองเป็นเจ้าพนักงานในตำแหน่งพนักงานสอบสวนตามประมวลกฎหมายอาญา

อนึ่ง ในเรื่องการบริหารงานภายในของข้าราชการฝ่ายศาลปกครองนั้น กำหนดให้มีคณะกรรมการข้าราชการฝ่ายศาลปกครอง (ก.ขป.)๑๕ ขึ้น เพื่อเป็นหลักประกันในการปฏิบัติงานของข้าราชการฝ่ายศาลปกครองตามรัฐธรรมนูญ ประกอบด้วยกรรมการที่เป็นโดยตำแหน่ง ได้แก่ ประธานศาลปกครองสูงสุดเป็นประธาน รองประธานศาลปกครองสูงสุดคนที่หนึ่ง อธิบดีศาลปกครองกลาง เลขาธิการสำนักงานศาลปกครอง เลขาธิการสำนักงานคณะกรรมการกฤษฎีกา เลขาธิการคณะกรรมการข้าราชการพลเรือน และกรรมการที่มาจากการคัดเลือก คือ ตัวแทนจากข้าราชการฝ่ายศาลปกครอง จำนวน ๓ คน และอาจจะได้รับเลือกใหม่ แต่จะอยู่ในตำแหน่งเกิน ๒ วาระติดต่อกันไม่ได้๑๖ ก.ขป. ทำหน้าที่เป็นองค์กรบริหารงานภายในของข้าราชการฝ่ายศาลปกครองคล้ายๆ กับ ก.ศป. โดยมีอำนาจออกระเบียบ หรือประกาศเกี่ยวกับการบริหารงานทั่วไป การบริหารงานบุคคล การงบประมาณ การเงิน และทรัพย์สิน และการดำเนินการอื่นของสำนักงานศาลปกครอง เช่น การแบ่งส่วนราชการภายในของสำนักงานศาลปกครอง การกำหนดวันเวลาทำงาน วันหยุด การจัดสวัสดิการหรือการสงเคราะห์อื่นแก่ข้าราชการฝ่ายศาลปกครอง เป็นต้น
การจัดตั้งสำนักงานศาลปกครอง
	ตามบทเฉพาะกาล มาตรา ๑๑ แห่งพระราชบัญญัติคณะกรรมการกฤษฎีกา (ฉบับที่ ๔) พ.ศ.๒๕๔๒ ซึ่งเป็นกฎหมายที่เกี่ยวกับการปฏิบัติหน้าที่ของ “คณะกรรมการวินิจฉัยร้องทุกข์” เมื่อได้มี “ศาลปกครอง”



  
    	๑๕ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	มาตรา ๘๑ ให้มีคณะกรรมการคณะหนึ่ง เรียกว่า “คณะกรรมการข้าราชการฝ่ายศาลปกครอง” ประกอบด้วย ประธานศาลปกครองสูงสุด เป็นประธาน รองประธานศาลปกครองสูงสุดคนที่หนึ่ง อธิบดีศาลปกครองกลาง เลขาธิการสำนักงานศาลปกครองข้าราชการฝ่ายปกครอง ในระดับไม่ต่ำกว่าตำแหน่งที่ ก.ศป. กำหนด จำนวนสามคน ซึ่งได้รับเลือกจากข้าราชการฝ่ายศาลปกครองด้วยกันตามวิธีการที่ ก.ศป. ประกาศกำหนด โดยความเห็นชอบของที่ประชุมใหญ่ ตุลาการในศาลปกครองสูงสุดเลขาธิการคณะกรรมการกฤษฎีกา และเลขาธิการคณะกรรมการ ข้าราชการพลเรือนเป็นกรรมการ

ให้เลขาธิการสำนักงานศาลปกครองแต่งตั้งข้าราชการฝ่ายศาลปกครองเป็นเลขานุการ และผู้ช่วยเลขานุการ
๑๖ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	มาตรา ๘๒ วรรคหนึ่ง กรรมการข้าราชการฝ่ายศาลปกครองที่ได้รับเลือกจากข้าราชการฝ่ายศาลปกครอง ให้อยู่ในตำแหน่งคราวละสองปี และอาจได้รับเลือกใหม่ได้ แต่จะอยู่ในตำแหน่งเกินสองวาระติดต่อกันมิได้

แล้วจึงกำหนดให้โอนบรรดากิจการ ข้าราชการ เงินงบประมาณ และอื่นๆ ในส่วนที่เกี่ยวกับงานคณะกรรมการวินิจฉัยร้องทุกข์ และกองวิเคราะห์กฎหมาย และร้องทุกข์ สำนักงานคณะกรรมการกฤษฎีกา ไปเป็นของสำนักงานศาลปกครอง เพื่ออำนวยการดำเนินการนายกรัฐมนตรีจึงได้ออกประกาศกำหนดให้มีการโอนดังกล่าว๑๗

	โดยผลของการประกาศฉบับนี้ ทำให้นับแต่วันที่ ๑๑ ตุลาคม พ.ศ.๒๕๔๒ มีการโอนกิจการ ทรัพย์สิน ฯลฯ และบุคลากรที่เป็นข้าราชการ และลูกจ้างของสำนักงานคณะกรรมการกฤษฎีกา ไปเป็นบุคลากรรุ่นแรกของสำนักงานศาลปกครอง ๒ บัญชีคือ บัญชี ๑ บุคลากร จำนวน ๖๐ คน และบัญชี ๒ มีบุคลากร จำนวน ๕๘ คน และในวันเดียวกันนั้นเองนายกรัฐมนตรีได้มีคำสั่งแต่งตั้งให้นายชาญชัย แสวงศักดิ์ รักษาการในตำแหน่งเลขาธิการสำนักงานศาลปกครอง

	นอกจากบุคลากรที่โอนมาจากสำนักงานคณะกรรมการกฤษฎีกาข้างต้นแล้วในช่วงแรกสำนักงานศาลปกครองยังได้เปิดรับสมัคร และรับโอนบุคลากรในตำแหน่งต่างๆ เพื่อรองรับการดำเนินการของศาลปกครอง ตลอดจนตำแหน่งที่มีความสำคัญและมีความเกี่ยวพันใกล้ชิดกับการทำงาน และเป็นส่วนหนึ่งของกระบวนวิธีพิจารณาคดีปกครองตามพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ นั่นคือ “พนักงานคดีปกครอง”๑๘ ซึ่งมีหน้าที่ช่วยเหลือตุลาการศาลปกครองตามที่ตุลาการศาลปกครองมอบหมายในการพิจารณาพิพากษาคดีปกครอง

	ในระยะแรกได้ใช้ที่ทำการคณะกรรมการวินิจฉัยร้องทุกข์ สำนักงานคณะกรรมการกฤษฎีกา ซึ่งเป็นอาคารสถานที่ที่สำนักงานคณะกรรมการกฤษฎีกาเช่าเป็นที่ทำการชั่วคราวที่อาคารเอ็กซิม ชั้นที่ ๒๒-๒๓ ถนนพหลโยธิน ต่อมา สำนักงานศาลปกครองจึงได้หาสถานที่ทำการเอง และได้ย้ายมาเช่าอาคารเพื่อเป็นที่ทำการของศาลปกครองสูงสุด ศาลปกครองกลาง และสำนักงานศาลปกครองกลาง








  
    	๑๗ ประกาศสำนักงานคณะกรรมการกฤษฎีกา เรื่องการโอนกิจการ ทรัพย์สิน สิทธิ หนี้สิน ข้าราชการ ลูกจ้างและเงินงบประมาณของสำนักงานคณะกรรมการกฤษฎีกาไปเป็นของสำนักงานศาลปกครอง ลงวันที่ ๑๒ ตุลาคม ๒๕๔๒ (ประกาศในราชกิจจานุเบกษา เล่ม ๑๑๖ ตอนพิเศษ ๘๑ ง หน้า ๕)
๑๘ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	มาตรา ๕๖ วรรคสอง เมื่อองค์คณะในศาลปกครองใดได้รับสำนวนคดีแล้ว ให้ตุลาการหัวหน้าคณะศาลปกครองสูงสุดหรือตุลาการหัวหน้าคณะศาลปกครองชั้นต้นในองค์คณะนั้นแล้วแต่กรณี แต่งตั้งตุลาการศาลปกครองในคณะของตนคนหนึ่งเป็นตุลาการเจ้าของสำนวน เพื่อเป็นผู้ดำเนินการรวบรวมข้อเท็จจริงจากคำฟ้อง คำชี้แจงของคู่กรณี และรวบรวมพยานหลักฐานที่เกี่ยวข้อง ทั้งนี้ โดยมีพนักงานคดีปกครองเป็นผู้ช่วยดำเนินการตามที่ตุลาการเจ้าของสำนวนมอบหมาย

ศาลปกครอง และสำนักงานศาลปกครองกลาง ที่อาคารเอ็มไพร์ และได้ย้ายมายังอาคารที่ทำการถาวรถนนแจ้งวัฒนะ เมื่อวันที่ ๑๔ กรกฎาคม พ.ศ.๒๕๕๑ 

อาคารศาลปกครอง
รูปภาพ ภาพบริเวณด้านหน้าของอาคารศาลปกครอง

การสรรหาตุลาการศาลปกครองเพื่อเปิดทำการศาลปกครอง
	๑. การสรรหาตุลาการในศาลปกครองสูงสุด


	ในระยะแรกที่พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ มีผลใช้บังคับและได้โอนบุคลากรที่ปฏิบัติหน้าที่ส่วนหนึ่งของสำนักงานคณะกรรมการกฤษฎีกาเป็นสำนักงานศาลปกครองนั้น สำนักงานศาลปกครองที่เพิ่งเปิดทำการจะต้องดำเนินการคัดเลือกบุคคลที่จะเป็นกรรมการในคณะกรรมการในการคัดเลือกตุลาการในศาลปกครองสูงสุด และได้กรรมการครบตามที่กำหนด๑๙ ในวันที่ ๑๙ ตุลาคม พ.ศ.๒๕๔๒ ได้มีการประชุมคณะกรรมการฯ เป็นครั้งแรก ซึ่งที่ประชุมได้มี คุณหญิงทิพาวดี เมฆสวรรค์ เป็นประธานกรรมการ และนายชาญชัย แสวงศักดิ์ เป็นเลขานุการฯ ต่อมาได้มีประกาศรับสมัครบุคคลที่มีคุณสมบัติตามกฎหมาย๒๐ เพื่อแต่งตั้งให้ดำรงตำแหน่งตุลาการในศาลปกครองสูงสุด ในวันที่ ๒๐ ตุลาคม พ.ศ.๒๕๔๒ และได้ทำการคัดเลือกจากผู้มีคุณวุฒิที่สมัครเข้ามาตามหลักเกณฑ์ที่กำหนด และเปิดเผยรายชื่อผู้ผ่านการคัดเลือกเพื่อรับข้อคิดเห็นจากบุคคลในวงการกฎหมาย และการบริหารราชการแผ่นดิน จากนั้นจึงได้มีการเสนอรายชื่อบุคคล ซึ่งจะแต่งตั้งให้ดำรงตำแหน่งตุลาการในศาลปกครองสูงสุด จำนวน ๒๓ คน ต่อนายกรัฐมนตรี	





  
    	๑๙ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	มาตรา ๙๗ การแต่งตั้งตุลการในศาลปกครองสูงสุดครั้งแรกเมื่อพระราชบัญญัตินี้ใช้บังคับ ให้มีคณะกรรมการคัดเลือกตุลาการในศาลปกครองสูงสุด ประกอบด้วยข้าราชการสำนักงานคณะกรรมการกฤษฎีกาสองคนซึ่งได้รับเลือกโดยที่ประชุมใหญ่คณะกรรมการกฤษฎีกา ผู้พิพากษาในศาลฎีกาสองคนซึ่งดำรงตำแหน่งไม่ต่ำกว่าผู้พิพากษาศาลฎีกาและได้รับเลือกโดยที่ประชุมใหญ่ศาลฎีกา ผู้แทนคณะกรรมการข้าราชการอัยการหนึ่งคน ผู้แทนคณะกรรมการข้าราชการพลเรือนหนึ่งคน ผู้แทนคณะกรรมการสภาทนายความหนึ่งคน ผู้แทนคณะนิติศาสตร์ หรือเทียบเท่าของสถาบันอุดมศึกษาของรัฐทุกแห่งซึ่งเลือกกันเองให้เหลือสองคน และผู้แทนคณะรัฐศาสตร์หรือเทียบเท่าของสถาบันอุดมศึกษาของรัฐทุกแห่งเลือกกันเองให้เหลือหนึ่งคนเป็นกรรมการ และให้กรรมการดังกล่าวเลือกกรรมการด้วยกันเองคนหนึ่งเป็นประธานกรรมการ
	ให้คณะกรรมการตามวรรคหนึ่งเลือกข้าราชฝ่ายศาลปกครองคนหนึ่งทำหน้าที่เป็นเลขานุการ
๒๐ พระราชบัญญัติจัดตั้งศาลปกครองและวิธีการพิจารณาคดีปกครอง พ.ศ.๒๕๔๒
มาตรา ๑๓ ผู้ที่จะได้รับแต่งตั้งเป็นตุลาการในศาลปกครองสูงสุดต้องมีคุณสมบัติ ดังต่อไปนี้
	(๑) มีสัญชาติไทย
	(๒) มีอายุไม่ต่ำกว่าสี่สิบห้าปี
	(๓) เป็นผู้ทรงคุณวุฒิในสาขานิติศาสตร์ รัฐศาสตร์ รัฐประศาสนศาสตร์ เศรษฐศาสตร์ สังคมศาสตร์ หรือในการบริหารราชการแผ่นดิน ทั้งนี้ ตามหลักเกณฑ์ที่ ก.ศป. กำหนด และ
	(๔) มีคุณสมบัติอื่นอย่างหนึ่งอย่างใด ดังต่อไปนี้
		(ก) เป็นหรือเคยเป็นกรรมการร่างกฎหมาย กรรมการวินิจฉัยร้องทุกข์ หรือกรรมการกฤษฎีกา

เมื่อนายกรัฐมนตรีพิจารณาแล้วจะเสนอรายชื่อดังกล่าวต่อวุฒิสภาแต่เนื่องจากในการเสนอรายชื่อครั้งแรกไม่ได้ผ่านกระบวนการของคณะกรรมการตุลาการศาลปกครอง (ก.ศป.) นายกรัฐมนตรีจึงเสนอต่อประธานรัฐสภาให้นำเรื่องดังกล่าวเสนอต่อศาลรัฐธรรมนูญเพื่อพิจารณา ซึ่งศาลรัฐธรรมนูญได้มีคำวินิจฉัยว่า กรณีนายกรัฐมนตรีที่นำรายชื่อบุคคล ซึ่งได้รับการคัดเลือกเป็นตุลาการในศาลปกครองสูงสุดไปยังวุฒิสภาเพื่อพิจารณาให้ความเห็นชอบ เป็นการดำเนินการตามบทบัญญัติแห่งกฎหมาย โดยไม่ขัดหรือแย้งต่อรัฐธรรมนูญ
	นายกรัฐมนตรีจึงนำเสนอรายชื่อดังกล่าวต่อวุฒิสภาอีกครั้งในวันที่ ๑๒ มกราคม พ.ศ.๒๕๔๓ วุฒิสภาได้ประชุมในวันที่ ๘ กุมภาพันธ์ พ.ศ.๒๕๔๓ เห็นชอบให้บุคคลดำรงตำแหน่งตุลาการในศาลปกครองสูงสุดจำนวน ๑๗ คน๒๑
แต่เนื่องจากรัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๒๕๕ กำหนดให้ศาลรัฐธรรมนูญ ต้องประกอบด้วยตุลาการในศาลปกครองสูงสุด ซึ่งได้รับเลือกโดยที่ประชุมใหญ่ตุลาการในศาลปกครองสูงสุดโดยวิธีลงคะแนนลับจำนวน ๒ คน ซึ่งที่ประชุมใหญ่ตุลาการในศาลปกครองสูงสุดได้มีมติเลือก นายกระมล ทองธรรมชาติและนายผัน จันทรปาน เป็นตุลาการศาลรัฐธรรมนูญ 
	
  
    		(ข) รับราชการหรือเคยรับราชการในตำแหน่งไม่ต่ำกว่าตุลาการหัวหน้าคณะศาลปกครองขึ้นต้น

	(ค) รับราชการหรือเคยรับราชการในตำแหน่งไม่ต่ำกว่าผู้พิพากษาศาลฎีกา หรือเทียบเท่า หรือตุลาการพระธรรมนูญศาลทหารสูงสุด

	(ง) รับราชการหรือเคยรับราชการในตำแหน่งไม่ต่ำกว่าอัยการพิเศษประจำเขตหรือเทียบเท่า

	(จ) รับราชการหรือเคยรับราชการในตำแหน่งไม่ต่ำกว่าอธิบดีหรือเทียบเท่าหรือตำแหน่งอื่นในหน่วยงานของรัฐที่เทียบเท่าตามที่ ก.ศป.ประกาศกำหนด

 	(ฉ) เป็นหรือเคยเป็นผู้สอนวิชาในสาขานิติศาสตร์ รัฐศาสตร์ รัฐประศาสนศาสตร์ เศรษฐศาสตร์ สังคมศาสตร์ หรือวิชาที่เกี่ยวกับการบริหารราชการแผ่นดินในสถาบันอุดมศึกษา และดำรงตำแหน่งหรือเคยดำรงตำแหน่งศาสตราจารย์หรืศาสตราจารย์พิเศษ

 	(ช) เป็นหรือเคยเป็นผู้ประกอบการวิชาชีพทนายความไม่น้อยกว่ายี่สิบปี และมีประสบการณ์ในคดีปกครองตามหลักเกณฑ์ที่ ก.ศป. ประกาศกำหนด

๒๑ นายอักขราทร จุฬารัตน นายอัครวิทย์ สุมาวงศ์ นายโภคิน พลกุล นายไพศาล กุมาลย์วิสัย นายธีรยุทธ์ หล่อเลิศรัตน์ นายเฉลิมชัย วสีนนท์ นายปรีชา พานิชวงศ์ นายจรัญ หัตถกรรม นายดำริ วัฒนสิงหะ นายธงชัย ลำดับวงศ์ พลเอกนิยม ศันสนาคม นายพีระพล เชาวน์ศิริ นายสวัสดิ์ วัฒนายากร นายหัสวุฒิ วิฑิตวิริยกุล นายอำพล สิงหโกวินท์ นายกระมล ทองธรรมชาติ และนายผัน จันทรปาน	

ศ.ดร.อักขราทร จุฬารัตน ประธานศาลปกครองสูงสุด
รูปภาพ ภาพศาสตราจารย์ ด็อกเตอร์อักขราทร จุฬารัตน ประธานศาลปกครองสูงสุด

และมีมติให้นายอักขราทร จุฬารัตน เป็นประธานศาลปกครองสูงสุด และนายอัครวิทย์ สุมาวงศ์ เป็นรองประธานศาลปกครองสูงสุด คนที่หนึ่ง และนายโภคิน พลกุล เป็นรองประธานศาลปกครองสูงสุดคนที่สอง ให้นายไพศาล กุมาลย์วิสัย นายธีรยุทธ์ หล่อเลิศรัตน์ นายเฉลิมชัย วสีนนท์ และนายปรีชา พานิชวงศ์ เป็นตุลาการหัวหน้าคณะศาลปกครองสูงสุด

	ในระยะแรกของการจัดตั้งศาลปกครองนั้น องค์ประกอบของ ก.ศป. ยังมีไม่ครบถ้วนตามที่กฎหมายกำหนดไว้ในพระราช บัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ จึงประกอบด้วยตุลาการในศาลปกครองสูงสุดจำนวน ๑๕ คน

ดังนี้






    
      	๑. นายอักขราทร จุฬารัตน
      		ประธานศาลปกครองสูงสุด
    

    
      	๒. นายอัครวิทย์ สุมาวงศ์
      		รองประธานศาลปกครองสูงสุด
    

    
      	๓. นายโภคิน พลกุล
      		รองประธานศาลปกครองสูงสุด
    

    
      	๔. นายไพศาล กุมาลย์วิสัย
      		ตุลาการหัวหน้าคณะศาลปกครองสูงสุด
    

    
      	๕. นายธีรยุทธ์ หล่อเลิศรัตน์
      		ตุลาการหัวหน้าคณะศาลปกครองสูงสุด
    

    
      	๖. นายเฉลิมชัย วสีนนท์
      		ตุลาการหัวหน้าคณะศาลปกครองสูงสุด
    

    
      	๗. นายปรีชา พานิชวงศ์
      		ตุลาการหัวหน้าคณะศาลปกครองสูงสุด
    

    
      	๘. นายจรัญ หัตถกรรม
      		ตุลาการศาลปกครองสูงสุด
    

    
      	๙. นายดำริ วัฒนสิงหะ
      		ตุลาการศาลปกครองสูงสุด
    

    
      	๑๐. นายธงชัย ลำดับวงศ์
      		ตุลาการศาลปกครองสูงสุด
    

    
      	๑๑. พลเอก นิยม ศันสนาคม
      		ตุลาการศาลปกครองสูงสุด
    

    
      	๑๒. นายพีระพล เชาว์ศิร
      		ตุลาการศาลปกครองสูงสุด 
    

    
      	๑๓. นายสวัสดิ์ วัฒนายากร
      		ตุลาการศาลปกครองสูงสุด
    

    
      	๑๔. นายหัสวุฒิ วิฑิตวิริยกุล
      		ตุลาการศาลปกครองสูงสุด และ
    

    
      	๑๕. นายอำพล สิงหโกวินท์
      		ตุลาการศาลปกครองสูงสุด
    

  


  
    
๒. การสรรหาตุลาการศาลปกครองชั้นต้น  
	ภายหลังที่ได้มีการคัดสรรตุลาการในศาลปกครองสูงสุดแล้ว แต่องค์ประกอบของ ก.ศป. ยังไม่ครบถ้วนตามที่กฎหมายบัญญัติไว้ในพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ จึงกำหนดให้ที่ประชุมใหญ่ตุลาการในศาลปกครองสูงสุดทำหน้าที่คัดเลือกรายชื่อผู้มีคุณสมบัติและมีความเหมาะสมที่จะแต่งตั้ง เป็นอธิบดีศาลปกครองชั้นต้น รองอธิบดีศาลปกครองชั้นต้นศาลละหนึ่งคน และตุลาการศาลปกครองชั้นต้นอีกไม่เกิน ๑๓๐  









หน้า 183 

คณะตุลาการศาลปกครองสูงสุดชุดแรก 

[image: sanpokkrong-p183]







  
    
      	แถวนั่งจากซ้ายไปขวา:
      	นายอัครวิทย์ สุมาวงศ์
      		รองประธานศาลปกครองสูงสุด
    

    
      	 
      	 นายอักขราทร จุฬารัตน
      		ประธานศาลปกครองสูงสุด
    

    
      	และ นาย โภคิน พลกุล
      		รองประธานศาลปกครองสูงสุด
    

    
      	แถวยืนจากซ้ายไปขวา:
      	นายสวัสดิ์ วัฒนายากร
      		ตุลาการศาลปกครองสูงสุด
    

    
      	 
      	พลเอก นิยม ศันสนาคม

      		ตุลาการศาลปกครองสูงสุด
    

    
      	นายพีระพล เชาวน์ศิริ
      		ตุลาการศาลปกครองสูงสุด
    

    
      	 นายเฉลิมชัย วสีนนท์
      		ตุลาการหัวหน้าคณะศาลปกครองสูงสุด
    

    
      	 นายไพศาล ภุมาลย์วิสัย
      		ตุลาการหัวหน้าคณะศาลปกครองสูงสุด
    

    
      	 นายธีรยุทธ์ หล่อเลิศรัตน์
      		ตุลาการหัวหน้าคณะศาลปกครองสูงสุด
    

    
      	 นายหัสวุฒิ วิฑิตวิริยกุล
      		ตุลาการศาลปกครองสูงสุด
    

    
      	 นายจรัญ หัตถกรรม
      		ตุลาการศาลปกครองสูงสุด
    

    
      	 นายดำริ วัฒนสิงหะ
      		ตุลาการศาลปกครองสูงสุด
    

    
      	 นายอำพล สิงห์โกวินท์
      		ตุลาการศาลปกครองสูงสุด
    

    
      	 และนายธงชัย ลำดับวงศ์
      		ตุลาการศาลปกครองสูงสุด

และดำเนินการตามมาตรา ๙๘ วรรคสอง ๒๒ โดยอนุโลม ก่อนเสนอรายชื่อให้นายกรัฐมนตรีนำความกราบบังคมทูลเพื่อทรงพระกรุณาโปรดเกล้าฯ แต่งตั้ง 


	การดำเนินการดังกล่าว จะดำเนินการโดยจัดทำบัญชีรายชื่อบุคคลที่จะคัดเลือกจากผู้สนใจสมัคร และผู้ที่สถาบันหรือองค์กรที่เกี่ยวข้องกับผู้ที่มีคุณสมบัติตามที่กฎหมายกำหนดเสนอขึ้น และให้บุคคลดังกล่าวแสดงหลักฐานผลงานทางวิชาการ หรือทางประสบการณ์ที่บ่งชี้ถึงความรู้ความสามารถที่เหมาะสมกับตำแหน่งตุลาการศาลปกครองเพื่อสรรหาบุคคลที่มีความรู้ และคุณสมบัติครบถ้วนตามที่กฎหมายกำหนด๒๓  ในการสรรหานี้ให้เปิดเผยรายชื่อบุคคลที่จะคัดเลือก และรายชื่อบุคคลที่ได้รับการคัดเลือกให้ทราบโดยทั่วกัน และเชิญชวนให้บุคคลในวงการกฎหมาย และการบริหารราชการแผ่นดินให้ข้อคิดเห็นและนำมาพิจารณาก่อนนำรายชื่อผู้ที่ได้รับการคัดเลือกในชั้นที่สุด 


  
    	๒๒ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ 
	มาตรา ๙๘ วรรคสอง ให้คณะกรรมการคัดเลือกตุลาการในศาลปกครองสูงสุดจัดทำบัญชีรายชื่อบุคคลที่จะคัดเลือกจากผู้ที่สนใจสมัคร และผู้ที่สถาบันหรือองค์กรที่เกี่ยวข้องกับผู้ที่มีคุณสมบัติตามมาตรา ๑๓ (๔) เสนอขึ้น และให้บุคคลดังกล่าวแสดงหลักฐานผลงานทางวิชาการ หรือทางประสบการณ์ที่บ่งชี้ถึงความรู้ความสามารถที่เหมาะสมสำหรับตำแหน่งตุลาการในศาลปกครองสูงสุดเพื่อสรรหาบุคคลที่มีความรู้ความสามารถเหมาะสมที่สุดตามจำนวนที่กำหนดในวรรคหนึ่ง ในการนี้ให้เปิดเผยบัญชีรายชื่อบุคคลที่จะคัดเลือก และรายชื่อบุคคลที่ได้รับการคัดเลือกให้ทราบทั่วไป และเชิญชวนให้บุคคลในวงการกฎหมาย และการบริหารราชการแผ่นดินให้ข้อคิดเห็นและนำมาพิจารณาก่อนนำรายชื่อผู้ที่ได้รับการคัดเลือกในชั้นที่สุดเสนอต่อนายกรัฐมนตรีเพื่อดำเนินการต่อไป 

๒๒ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ 
	มาตรา ๑๘ ผู้ที่จะได้รับแต่งตั้งเป็นตุลาการในศาลปกครองชั้นต้นต้องมีคุณสมบัติ ดังต่อไปนี้ 
	(๑) มีสัญชาติไทย 
	(๒) มีอายุไม่ต่ำกว่าสามสิบห้าปี 
	(๓) เป็นผู้ทรงคุณวุฒิในสาขานิติศาสตร์ รัฐศาสตร์ รัฐประศาสนศาสตร์ เศรษฐศาสตร์ สังคมศาสตร์ หรือในการบริหารราชการแผ่นดิน ทั้งนี้ ตามหลักเกณฑ์ที่ ก.ศป. กำหนด และ 
	(๔) มีคุณสมบัติอื่นอย่างหนึ่งอย่างใด ดังต่อไปนี้ 
		(ก) รับราชการหรือเคยรับราชการเป็นพนักงานผู้รับผิดชอบสำนวน หรือเลขานุการ กรรมการร่างกฎหมายในสำนักงานคณะกรรมการกฤษฎีกาไม่น้อยกว่าสามปี 
		(ข) รับราชการหรือเคยรับราชการ ไม่น้อยกว่าสามปีในตำแหน่งพนักงานคดีปกครองในระดับที่ ก.ศป. กำหนด 
		(ค) รับราชการหรือเคยรับราชการไม่น้อยกว่าสามปีในตำแหน่งไม่ต่ำกว่าผู้พิพากษาศษลแพ่งหรือศาลอาญาหรือเทียบเท่า หรือตุลาการพระธรรมนูญศาลทหารกลาง 
		(ง) รับราชการหรือเคยรับราชการไม่น้อยกว่าสามปีในตำแหน่งอัยการจังหวัดหรือเทียบเท่า 
		(จ) รับราชการหรือเคยรับราชการไม่น้อยกว่าสามปีในตำแหน่งไม่ต่ำกว่าข้าราชพลเรือนระดับ ๘ หรือตำแหน่งอื่นในหน่วยงานของรัฐที่เทียบเท่า ทั้งนี้ ตามที่ ก.ศป. ประกาศกำหนด 

เสนอต่อนายกรัฐมนตรีเพื่อดำเนินการต่อไป ๒๔
	กระบวนการคัดเลือกตุลาการศาลปกครองชั้นต้นครั้งแรก มีดังนี้


	๑) ที่ประชุมใหญ่ตุลาการในศาลปกครองสูงสุด ได้กำหนดหลักเกณฑ์ และวิธีการในการคัดเลือกโดยการออกประกาศ เรื่อง การคัดเลือกบุคคลเพื่อแต่งตั้งให้ดำรงตำแหน่งตุลการศาลปกครองในศาลปกครองชั้นต้น ตามมาตรา ๙๙ โดยได้ประกาศเป็นการทั่วไปและเวียนแจ้งไปยังหน่วยงานต่างๆ

	๒) ตรวจสอบคุณสมบัติเบื้องต้นและตรวจสุขภาพของผู้สมัคร โดยมีผู้สมัครเข้ารับการคัดเลือกทั้งสิ้น จำนวน ๖๘๓ คน
	๓) การคัดเลือกกระทำโดยการทดสอบข้อเขียน และการประเมินสถานการณ์ในการทำงานหรือผลงาน โดยมีผู้ผ่านการทดสอบข้อเขียนจำนวน ๑๓๘ คน

	๔) การประเมินประสบการณ์ในการทำงาน หรือผลงานทางวิชาการของผู้ผ่านการทดสอบข้อเขียน กระทำโดยที่ประชุมใหญ่
ตุลาการในศาลปกครองสูงสุด มีผู้ผ่านการประเมินประสบการณ์ในการทำงานหรือผลงานวิชาการจำนวน ๑๐๒ คน
	๕) การสอบสัมภาษณ์ มีผู้ผ่านการสอบสัมภาษณ์จำนวน ๙๐ คน
	๖) การรับฟังความคิดเห็น มีการประกาศรายชื่อผู้ที่ผ่านการสัมภาษณ์ให้ทราบเป็นการทั่วไป เพื่อเชิญชวนให้บุคคลในวงการกฎหมาย และบริหารราชการแผ่นดินให้ข้อคิดเห็นมีผู้ผ่านการคัดเลือกขั้นตอนนี้ ๘๗ คน






  
    		(ฉ) เป็นหรือเคยเป็นผู้สอนวิชาในสาขานิติศาสตร์ รัฐศาสตร์ รัฐประศาสนศาสตร์ เศรษฐศาสตร์ สังคมศาสตร์ หรือวิชาที่เกี่ยวกับการบริหาราชการแผ่นดินในสถาบันอุดมศึกษา และดำรงตำแหน่งหรือเคยดำรงตำแหน่งไม่ต่ำกว่ารองศาสตราจารย์หรือรองศาสตราจารย์พิเศษไม่น้อยกว่าสามปี

	(ช) สำเร็จการศึกษาระดับปริญญาโทสาขากฎหมายมหาชน และรับราชการในหน่วยงานของรัฐนับแต่สำเร็จการศึกษาระดับดังกล่าวไม่น้อยกว่าสิบปี หรือสำเร็จการศึกษาระดับปริญญาเอกสาขากฎหมายมหาชนและรับราชการในหน่วยงานของรัฐนับแต่สำเร็จการศึกษาระดับดังกล่าวไม่น้อยกว่าหกปี

	(ซ) เป็นหรือเคยเป็นผู้ประกอบวิชาชีพทนายความไม่น้อยกว่าสิบสองปี และมีประสบการณ์ในคดีปกครองตามหลักเกณฑ์ที่ ก.ศป. ประกาศกำหนด		

	ให้นำความในมาตรา ๑๔ และมาตรา ๑๖ มาใช้บังคับแก่ตุลาการในศาลปกครองชั้นต้นโดยอนุโลม
๒๔พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	มาตรา ๙๙ในระยะเริ่มแรกให้ที่ประชุมใหญ่ตุลาการในศาลปกครองสูงสุด ซึ่งได้รับแต่งตั้งตามมาตรา ๙๘ คัดเลือกรายชื่อบุคคลผู้มีคุณสมบัติ และมีความเหมาะสมที่จะแต่งตั้งเป็นอธิบดีศาลปกครองชั้นต้น รองอธิบดีศาลปกครองชั้นต้นศาลละหนึ่งคนและตุลาการศาลปกครองชั้นต้นอีก ไม่เกินหนึ่งร้อยสามสิบคน และให้ดำเนินการตามมาตรา ๙๘ วรรคสอง โดยอนุโลมก่อนเสนอรายชื่อให้นายกรัฐมนตรีนำความกราบบังคมทูลเพื่อทรงพระกรุณาโปรดเกล้าฯ แต่งตั้ง

	เมื่อผ่านขั้นตอนการคัดเลือกแล้ว ที่ประชุมใหญ่ตุลาการในศาลปกครองสูงสุดจึงประกาศรายชื่อผู้ที่ผ่านการคัดเลือกให้ทราบเป็นการทั่วไป และเชิญชวนให้แสดงความคิดเห็นเกี่ยวกับบุคคลที่ผ่านการคัดเลือกดังกล่าว เพื่อที่ประชุมใหญ่ตุลาการในศาลปกครองสูงสุดจะได้นำไปประกอบการพิจารณาคัดเลือกว่าเป็นบุคคลผู้มีคุณสมบัติ และมีความเหมาะสมที่จะแต่งตั้งเป็นตุลาการในศาลปกครองชั้นต้นตาม พระราชบัญญัติจัดตั้งศาลปกครองและวิธีพิจาณาคดีปกครอง พ.ศ.๒๕๔๒ และที่ประชุมใหญ่ตุลาการในศาลปกครองสูงสุดจึงเสนอรายชื่อให้นายกรัฐมนตรีนำความกราบบังคมทูลเพื่อทรงพระกรุณาโปรดเกล้าฯ แต่งตั้ง เมื่อทรงมีพระบรมราชโองการโปรดเกล้าฯ แต่งตั้งบุคคลให้ดำรงตำแหน่งอธิบดีศาลปกครองชั้นต้น รองอธิบดีศาลปกครองชั้นต้น และตุลาการศาลปกครองชั้นต้นเมื่อวันที่ ๒ กุมภาพันธ์ พ.ศ.๒๕๔๔ แล้ว คณะตุลาการศาลปกครองชั้นต้นชุดแรก ได้เข้าถวายสัตย์ปฏิญาณต่อองค์พระบาทสมเด็จพระเจ้าอยู่หัว๒๕ เมื่อวันที่ ๒๑ กุมภาพันธ์ พ.ศ.๒๕๔๔ และพร้อมปฏิบัติหน้าที่ในฐานะตุลาการศาลปกครองชั้นต้นตามกฎหมาย ศาลปกครองสูงสุดและศาลปกครองกลาง จึงได้เปิดทำการในวันที่ ๙ มีนาคม พ.ศ. ๒๕๔๔

ศาลปกครองที่เปิดดำเนินการ 
	เมื่อศาลปกครองสูงสุด และศาลปกครองชั้นต้นเปิดทำการจึงได้มีการเปิดศาลปกครองภูมิภาคอย่างต่อเนื่อง จนถึงปัจจุบันได้เปิดศาลปกครองสูงสุด และศาลปกครองชั้นต้นดำเนินการแล้วทั้งสิ้น ๙ ศาลด้วยกัน ในปี พ.ศ.๒๕๔๔ มีศาลปกครองภูมิภาคอีก ๓ ศาลเปิดทำการภายในปีเดียวกันนี้




  
    	๒๕ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	มาตรา ๒๐ ก่อนเข้ารับหน้าที่ตุลาการศาลปกครองครั้งแรกตุลาการศาลปกครองต้องถวายสัตย์ปฏิญาณต่อพระมหากษัตริย์ด้วยถ้อยคำดังต่อไปนี้

	“ข้าพระพุทธเจ้า (ชื่อผู้ปฏิญาณ) ขอถวายสัตย์ปฏิญาณว่า ข้าพระพุทธเจ้า จะจงรักภักดีต่อพระมหากษัตริย์ และจะปฏิบัติหน้าที่ในพระปรมาภิไธยด้วยความซื่อสัตย์สุจริตโดยปราศจากอคติทั้งปวง เพื่อให้เกิดความยุติธรรมแก่ประชาชน และความสงบสุขแห่งราชอาณาจักร ทั้งจะรักษาไว้และปฏิบัติตามซึ่งการปกครองระบอบประชาธิปไตยอันมีพระมหากษัตริย์ทรงเป็นประมุขตามรัฐธรรมนูญแห่งราชอาณาจักรไทย และกฎหมายทุกประการ” 

รายนามคณะตุลาการศาลปกครองชั้นต้นชุดแรก
รูปภาพ ภาพคณะตุลาการศาลปกครองชั้นต้นชุดแรกพร้อมรายนาม 



  
	  นายกมล สกลเดชา 
	  นายธีระเดช เตชะชาติ 
	 นายมานิตย์ วงศ์เสรี 
	นางสุกัญญา นาชัยเวียง
  

  
	  นางกรรณิการ์ วรพงศ์
	  นายธีรรัฐ  อร่ามทวีทอง  
	  นางรดาวรรณ  วานิช 
	  นายสุจินต์ จุฑาธิปไตย 
  

  
  


	  นางสาวกรรณิการ์ สุริยา
	  นายบรรจงศักดิ์ วงศ์ปราชญ 
	  นายวราวุธ ศิริยุทร์วัฒนา 
	  นายสุชาติ มงคลเลิศลพธรมธัช
    

  
	นายกิตตินัย ธรมธัช  
	  นายบุญอนันต์ วรรณพานิชย์ 
	 นายวรวิทย์ กังศศิเทียม
	นายสุชาติ ศรีวรกร 
  

  
	นายกุศล รักษา
	  นายประทีป วรนิต
	นายวิษณุ วรัญญู 
	นายสุทัศน์ ทิวทอง
  

  
	 นายเกษม คมสัตย์ธรรม 
	  นายประนัย วณิชชานนท์ 
	 นายวีระ แสงสมบูรณ์ 
	นายสุพจน์ สาทรกิจ
  

  
	 นายกฤตยชญ์ ศิริเขต   
	  นายประวิตร บุญเทียม
	 นาวาเอก วุฒิ มีช่วย 
	 นายสุรเดช พหลภาคย์
  

  
	 นายจรวย หนูคง 
	  นายประวิทย์ เอื้อนิรันดร์
	 พันเอกวรศักดิ์ อารีเปี่ยม 
	 นายสุรัตน์ พุ่มพวง
  

  
	  นายจิรศักดิ์ จิรวดี   
	  นายประสาท พงษ์สุวรรณ์
	  นายศรศักดิ์ นิยมธรรม
	  นายสุเมธ เตียวอิศเรศ
  

  
	  นายจีรพัฒน์ กล่อมสกุล 
	  นายประสาน บางประสิทธิ์ 
	  นางศิริวรรณ จุลโพธิ์ 
	  นายสุเมธ รอยกุลเจริญ
  

  
    	  นายจักริน วงศ์กุลฤดี 
	  นายประสิทธิศักดิ์ มีลาภ 
	  นายสมชาย งามวงศ์ชน
	  นายเสถียร ทิวทอง
  

  
	  นายชูพงศ์ เศวตจินดา 
	นางปานตา ศิริวัฒน์ 
	  นายสมชาย เอมโอช 
	  นายเสน่ห์ บุญทมานพ
  

  
	  นายชัยโรจน์ เกตุกำเนิด  
	  นายพงษ์พันธ์ นุตราวงศ์
	  นายสมชัย วัฒนการุณ 
	  นายโสภณ บุญกูล
  

  
	  นายไชยวัฒน์ ธำรงศรีสุข   
	  นายพงษ์ศักดิ์ กัมพูสิริ
	  นายสมภพ ผ่องสว่าง
	  นายอดุล จันทรศักดิ์
  

  
	นายไชยเดช ตันติเวสส 
	  นางสาวพยุง พันสุทธิรางกูร 
	  นายสมยศ วัฒนภิรมย์
	นายอนุพงศ์ สุขเกษม
  

  
	  นายณัฐ รัฐอมฤต  
	  นายพรชัย มนัสศิริเพ็ญ 
	  นายสมรรถชัย วิศาลาภรณ์
	  นายอนุวัฒน์ ธาราแสวง
  

  
	  นายณัฐจักร ปัทมสิงห์ ณ  อยุธยา   
	  นายไพโรจน์ มินเด็น
	  นายสมศักดิ์ ศุภะรัชฎเดช
	  นายอนุสรณ์ ธีระภัทรานันท์ 
  

  
	  นายเดช เอี่ยมยิ้ม 
	  นายพัลลภ รัตนจันทรา 
	  นายสมิง พรตระกูลพิพัฒน์ 
	  นายอาจินต์ ฟักทองพรรณ
  

  
	  นายดำริห์ สุตเตมีย์
	  นายภานุพันธ์ ชัยรัต
	  นายสะเทื้อน ชูสกุล
	  นายอาลัย อิงคะวณิช
  

  
	  นายถาวร เกียรติทับทิว
	  นายมนัส แดงสุภา
	  นางสายสุดา เศรษฐบุตร
	  นายอัษฎางค์ เชี่ยวธาดา  
  

  
	  นายธีระชัย เอนกจำนงค์พร
	  นางมณีวรรณ พรหมน้อย
	  นางสิริกาญจน์ พานพิทักษ์
	  นายอำพน เจริญชีวินทร์

พิธีเปิดศาลปกครอง เมื่อวันที่ ๙ มีนาคม ๒๕๔๕
[image: sanpokkrong-p188-2]
จากซ้ายไปขวา : นายธวัชชัย พิพักษ์พล ประธานศาลกีฎา
นายอักขราทร จุฬารัตน ประธานศาลปกครองสูงสุด
นายอุทัย พิมพ์ใจชน ประธานรัฐสภาพ และนายประเสริฐ นาสกุล ประธานศาลรัฐธรรมนูญ


รูปภาพ ภาพประกอบไปด้วย 2 รูป รูปแรกด้านบนเป็นการเปิดศาลปกครอง เมื่อวันที่ ๙ มีนาคม ๒๕๔๕
รูปที่สองถัดลงมาด้านล่างเป็นรูป ท่านประธานศาลกีฎา ประธานศาลปกครองสูงสุด ประธานรัฐสภา และประธานศาลรัฐธรรมนูญจากซ้ายไปขวา : นายธวัชชัย พิพักษ์พล ประธานศาลกีฎานายอักขราทร จุฬารัตน ประธานศาลปกครองสูงสุด 
นายอุทัย พิมพ์ใจชน ประธานรัฐสภา และนายประเสริฐ นาสกุล ประธานศาลรัฐธรรมนูญ

คือ ศาลปกครองเชียงใหม่ เมื่อวันที่ ๓๐ กรกฎาคม พ.ศ.๒๕๔๔ มีเขตอำนาจในจังหวัดเชียงใหม่ เชียงราย แม่ฮ่องสอน ลำปาง ลำพูน น่าน พะเยา แพร่ และอุตรดิตถ์ ตั้งอยู่เลขที่ ๒๒ ถนนซุปเปอร์ไฮเวย์ (เชียงใหม่-ลำปาง) ตำบลช้างเผือก อำเภอเมือง จังหวัดเชียงใหม่ โทรศัพท์ ๐๕๓ ๒๒๔ ๒๒๘-๓๕ ศาลปกครองสงขลา เปิดทำการเมื่อวันที่ ๓๑ สิงหาคม พ.ศ.๒๕๔๔ มีเขตอำนาจในจังหวัดสงขลา ตรัง พัทลุง สตูล ปัตตานี ยะลา และนราธิวาส อยู่เลขที่ ๑๑๑๑ หมู่ที่ ๒ ตำบลพะวง อำเภอเมือง จังหวัดสงขลา โทรศัพท์ ๐๗๔ ๓๓๔๔๗๘๙-๙๐ และ ศาลปกครองนครราชสีมา เปิดทำการเมื่อวันที่ ๓ ตุลาคม พ.ศ.๒๕๔๔ มีเขตอำนาจในจังหวัดนครราชสีมา ชัยภูมิ บุรีรัมย์ สุรินทร์ ศรีสะเกษ ร้อยเอ็ด ยโสธร อำนาจเจริญ และอุบลราชธานี ตั้งอยู่เลขที่ ๑๕๔/๑ อาคารราชสีมาเซ็นเตอร์ ถนนมนัส ตำบลในเมือง อำเภอเมือง จังหวัดนครราชสีมา โทรศัพท์ ๐๔๔ ๒๕๙๕๔๔-๖
	ในปี พ.ศ.๒๕๔๕ ได้เปิดดำเนินการศาลปกครองภูมิภาค ๒ ศาล ด้วยกันคือ ศาลปกครองขอนแก่น เปิดทำการเมื่อวันที่ ๓๐ เมษายน พ.ศ.๒๕๔๕ มีเขตอำนาจในจังหวัดขอนแก่น หนองบัวลำพู เลย อุดรธานี สกลนคร หนองคาย มหาสารคาม มุกดาหาร กาฬสินธุ์ และนครพนม ตั้งอยู่เลขที่ ๑๗๗/๔๘ ถนนมิตรภาพ ตำบลในเมือง อำเภอเมือง จังหวัดขอนแก่น โทรศัพท์ ๐๔๓ ๒๒๗๔๓๓-๔ และ ศาลปกครองพิษณุโลก เปิดทำการเมื่อวันที่ ๑ ตุลาคม พ.ศ.๒๕๔๕ มีเขตอำนาจในจังหวัดพิษณุโลก กำแพงเพชร ตาก นครสวรรค์ พิจิตร เพชรบูรณ์ และสุโขทัยตั้งอยู่เลขที่ ๗๒๓/๑๓-๑๗ ถนนพิชัยสงคราม ตำบลในเมือง อำเภอเมือง จังหวัดพิษณุโลก โทรศัพท์ ๐๕๕ ๒๖๖๒๓๐-๗
	และในปี พ.ศ.๒๕๔๖ เปิดดำเนินการศาลปกครองภูมิภาคอีก ๒ แห่ง ศาลปกครองระยอง ได้เปิดทำการเมื่อวันที่ ๒๘ มกราคม พ.ศ.๒๕๔๖ มีเขตอำนาจในจังหวัดระยอง จันทบุรี ฉะเชิงเทรา ชลบุรี ตราด ปราจีนบุรี และสระแก้ว ตั้งอยู่เลขที่ ๗๗๗ ถนนสุขุมวิท ตำบลเนินพระ อำเภอเมือง จังหวัดระยอง โทรศัพท์ ๐๓๘ ๖๙๔๕๑๓-๓๑ และ ศาลปกครองนครศรีธรรมราช เปิดทำการเมื่อวันที่ ๑๕ สิงหาคม พ.ศ.๒๕๔๖ มีเขตอำนาจในจังหวัดนครศรีธรรมราช กระบี่ ชุมพร พังงา ภูเก็ต ระนองและสุราษฎร์ธานี ตั้งอยู่เลขที่ ๖/๑๕๗-๑๖๖ ถนนพัฒนาการคูขวาง ตำบลในเมือง อำเภอเมือง จังหวัดนครศรีธรรมราช โทรศัพท์ ๐๗๕ ๓๒๕๒๐๑-๑๐
	ศาลปกครองสูงสุด ที่มีเขตอำนาจพิจารณาพิพากษาคดีที่อยู่ในเขตอำนาจของศาลปกครองสูงสุดทั่วทั้งประเทศ และศาลปกครองกลาง มีเขตอำนาจในกรุงเทพมหานคร นนทบุรี ปทุมธานี ราชบุรี สมุทรปราการ สมุทรสงคราม สมุทรสาคร ตั้งอยู่เลขที่ ๑๒๐ หมู่ที่ ๓ ถนนแจ้งวัฒนะ แขวงทุ่งสองห้อง เขตหลักสี่ กรุงเทพฯ โทร ๐๒ ๑๔๑๑๑๑๑

ศาลปกครองในปัจจุบัน 
	นับแต่วันที่เปิดทำการศาลปกครองวันที่ ๙ มีนาคม พ.ศ.๒๕๔๔ จนถึงปัจจุบันนับเป็นเวลา ๘ ปี ที่ศาลปกครองได้เปิดทำการเป็น
องค์กรวินิจฉัยข้อพิพาท ช่วยเยี่ยวยาความเดือดร้อนหรือเสียหาย อันเกิดจากการกระทำของเจ้าหน้าที่หรือหน่วยงานของรัฐคุ้มครองสิทธิ
ให้แก่ประชาชนชาวไทย ในขณะเดียวกันยังคำนึงถึงประโยชน์ของสังคมส่วนรวมอย่างมีดุลยภาพควบคู่กันไป
	๑. อำนาจพิจารณาพิพากษาของศาลปกครอง 
	ศาลปกครองมีอำนาจพิจารณาพิพากษาคดีปกครอง วินิจฉัยชี้ขาดข้อพิพาทที่เกิดระหว่างหน่วยงานทางปกครอง หรือเจ้าหน้าที่ของรัฐกับเอกชน หรือระหว่างหน่วยงานทางปกครองหรือเจ้าหน้าที่ของรัฐด้วยกันเอง ตามที่บัญญัติไว้ในรัฐธรรมนูญ มาตรา ๒๒๓๒๖ ประกอบมาตรา ๒๑๘๒๗ และมาตรา ๖๐๒๘ และตามมาตรา ๙๒๙ มาตรา ๑๑๓๐ และมาตรา ๔๒๓๑แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	ข้อพิพาทที่เกิดขึ้นนั้นเกิดจากการที่หน่วยงานทางปกครอง หรือเจ้าหน้าที่ของรัฐใช้อำนาจตามกฎหมาย ออกกฎ คำสั่ง หรือการกระทำอื่นใดโดยไม่ชอบด้วยกฎหมาย หรือละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร หรือมีการกระทำละเมิด หรือต้องรับผิดอย่างอื่นอันเกิดจากการใช้อำนาจตามกฎหมาย รวมทั้งคดีที่เกี่ยวกับสัญญาทางปกครอง อีกนัยหนึ่งภาระหน้าที่ของศาลปกครองนั้นทำการตรวจสอบการใช้อำนาจของฝ่ายบริหารหรือฝ่ายปกครอง ว่าได้ใช้อำนาจถูกต้องสอดคล้องตามเจตนารมณ์ของกฎหมายหรือไม่

  
    	๒๖รัฐธรรมนูญแห่งราชอาณาจักรไทย พุทธศักราช ๒๕๕๐
	มาตรา ๒๒๓ ศาลปกครองมีอำนาจพิจารณาพิพากษาคดีพิพาทระหว่างหน่วยงานราชการ หน่วยงานของรัฐ รัฐวิสาหกิจ องค์กรปกครองส่วนท้องถิ่น หรือองค์กรตามรัฐธรรมนูญ หรือเจ้าหน้าที่ของรัฐกับเอกชน หรือระหว่างหน่วยราชการ หน่วยงานของรัฐ รัฐวิสาหกิจ องค์กรปกครองส่วนท้องถิ่นหรือองค์กรตามรัฐธรรมนูญ หรือเจ้าหน้าที่ของรัฐด้วยกัน อันเนื่องมาจากการใช้อำนาจทางปกครองตามกฎหมาย หรือเนื่องจากการดำเนินกิจการทางปกครองของหน่วยราชการ หน่วยงานของรัฐ รัฐวิสาหกิจ องค์กรปกครองส่วนท้องถิ่น หรือองค์กรตามรัฐธรรมนูญหรือเจ้าหน้าที่ของรัฐ ทั้งนี้ตามที่กฎหมายบัญญัติ รวมทั้งมีอำนาจพิจารณาพิพากษาเรื่องที่รัฐธรรมนูญหรือกฎหมายบัญญัติให้อยู่ในอำนาจของศาลปกครอง

	อำนาจศาลปกครองตามวรรคหนึ่งไม่รวมถึงการวินิจฉัยชี้ขาดขององค์กรตามรัฐธรรมนูญซึ่งเป็นการใช้อำนาจโดยตรงตามรัฐธรรมนูญขององค์กรตามรัฐธรรมนูญนั้น
	ให้มีศาลปกครองสูงสุดและศาลปกครองชั้นต้น และจะมีศาลปกครองชั้นอุทธรณ์ด้วยก็ได้
๒๗ รัฐธรรมนูญแห่งราชอาณาจักรไทย พุทธศักราช ๒๕๕๐
	มาตรา ๒๑๘ ศาลยุติธรรมมีอำนาจพิจารณาพิพากษาคดีทั้งปวง เว้นแต่คดีที่รัฐธรรมนูญนี้หรือกฎหมายบัญญัติให้อยู่ในอำนาจของศาลอื่น

    	๒๘รัฐธรรมนูญแห่งราชอาณาจักรไทย พุทธศักราช ๒๕๕๐	มาตรา ๖๐ บุคคลย่อมมีสิทธิที่จะฟ้องหน่วยราชการ หน่วยงานของรัฐ รัฐวิสาหกิจ ราชการส่วนท้องถิ่น หรือองค์กรอื่นของรัฐที่เป็นนิติบุคคล ให้รับผิดเนื่องจากการกระทำหรือการละเว้นการกระทำของข้าราชการ พนักงาน หรือลูกจ้างของหน่วยงานนั้น

๒๙ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	
	มาตรา ๙ ศาลปกครองมีอำนาจพิจารณาพิพากษา หรือมีคำสั่งในเรื่องดังต่อไปนี้

	(๑) คดีพิพาทเกี่ยวกับการที่หน่วยงานทางปกครอง หรือเจ้าหน้าที่ของรัฐกระทำการโดยไม่ชอบด้วยกฎหมายไม่ว่าจะเป็นการออกกฎหมาย คำสั่งหรือการกระทำอื่นใดเนื่องจากกระทำโดยไม่มีอำนาจ หรือนอกเหนืออำนาจหน้าที่หรือไม่ถูกต้องตามกฎหมาย หรือโดยไม่ถูกต้องตามรูปแบบขั้นตอน หรือวิธีการอันเป็นสระสำคัญที่กำหนดไว้สำหรับการกระทำนั้น หรือโดยไม่สุจริต หรือมีลักษณะเป็นการเลือกปฏิบัติที่ไม่เป็นธรรม หรือมีลักษณะเป็นการสร้างขั้นตอนโดยไม่จำเป็นหรือสร้างภาระให้เกิดกับประชาชนเกินสมควร หรือเป็นการใช้ดุลยพินิจโดยมิชอบ

	(๒) คดีพิพาทเกี่ยวกับการที่หน่วยงานทางปกครอง หรือเจ้าหน้าที่ของรัฐละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร
	
	(๓) คดีพิพาทเกี่ยวกับการกระทำละเมิดหรือความรับผิดอย่างอื่นของหน่วยงานทางปกครองหรือเจ้าหน้าที่ของรัฐอันเกิดจากการใช้อำนาจตามกฎหมาย หรือจากกฎ คำสั่งทางปกครอง หรือคำสั่งอื่นหรือจากการละเลยต่อหน้าที่ตามที่กฎหมายกำนดให้ต้องปฏิบัติหรือปฏิบัติหน้าที่ดังกล่าวล่าช้าเกินสมควร

	(๔) คดีพิพาทเกี่ยวกับสัญญาทางปกครอง

	(๕) คดีที่มีกฎหมายกำหนดให้หน่วยงานทางปกครอง หรือเจ้าหน้าที่ของรัฐฟ้องคดีต่อศาลเพื่อบังคับให้บุคคลต้องกระทำหรือละเว้นการกระทำอย่างหนึ่งอย่างใด

	(๖) คดีพิพาทเกี่ยวกับเรื่องที่มีกฎหมายกำหนดให้อยู่ในเขตอำนาจศาลปกครอง

	เรื่องดังต่อไปนี้ไม่อยู่ในอำนาจศาลปกครอง

	(๑) การดำเนินการเกี่ยวกับวินัยทหาร

	(๒)  การดำเนินการของคณะกรรมการตุลาการตามกฎหมายว่าด้วยระเบียบข้าราชการฝ่ายตุลาการ

	(๓) คดีที่อยู่ในอำนาจของศาลเยาวชนและครอบครัว ศาลแรงงาน ศาลภาษีอากร ศาลทรัพย์สินทางปัญญาและการค้าระหว่างประเทศ ศาลล้มละลาย หรือศาลชำนัญพิเศษอื่น

๓๐ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒

	มาตรา ๑๑ ศาลปกครองสูงสุดมีอำนาจพิจารณาพิพากษาคดี ดังต่อไปนี้

	(๑) คดีพิพาทเกี่ยวกับคำวินิจฉัยของคณะกรรมการวินิจฉัยข้อพิพาทตามที่ที่ประชุมใหญ่ตุลาการในศาลปกครองสูงสุดประกาศกำหนด
	
	(๒) คดีพิพาทเกี่ยวกับความชอบด้วยกฎหมายของพระราชกฤษฎีกา หรือกฎที่ออกโดยคณะรัฐมนตรี หรือโดยความเห็นชอบของคณะรัฐมนตรี

	(๓) คดีที่มีกฎหมายกำหนดให้อยู่ในอำนาจศาลปกครองสูงสุด
	
	(๔) คดีที่อุทธรณ์คำพิพากษาหรือคำสั่งของศาลปกครองชั้นต้น

[image: sanpokkrong-p999] 
รูปภาพ ภาพอาคารด้านหน้าศาลปกครองฝั่งขวา









หน้า 193

[image: sanpokkrong-p998] 
รูปภาพ ภาพอาคารด้านหน้าศาลปกครองฝั่งซ้าย

	โดยทั่วไปคำพิพากษา และคำสั่งศาลปกครองในส่วนที่ฟ้องเจ้าหน้าที่ของรัฐในการใช้อำนาจโดยไม่ชอบด้วยกฎหมาย ก็จะเป็นการสั่งเพิกถอนกฎหมายลำดับรองที่เรียกว่า “กฎ” หรือเพิกถอนคำสั่ง หรือการกระทำที่ไม่ถูกต้องนั้น หรือสั่งให้ปฏิบัติเสียให้ถูกต้องหรือภายในเวลาอันควร ถ้าเป็นการฟ้องเรียกให้ใช้เงิน หรือส่งมอบทรัพย์สินก็จะสั่งให้ใช้เงินหรือส่งมอบทรัพย์สิน หรือในกรณีพิพาทเกี่ยวกับสัญญาทางปกครองก็จะบังคับให้ปฏิบัติตามข้อกำหนดของสัญญา เป็นต้น

	คดีปกครองส่วนใหญ่จะเป็นเรื่องการเพิกถอนคำสั่ง หรือการกระทำของหน่วยงานหรือเจ้าหน้าที่ของรัฐที่กระทำการโดยไม่ชอบด้วยกฎหมาย หมายถึง การกระทำโดยไม่มีอำนาจ หรือนอกเหนืออำนาจหน้าที่หรือไม่ถูกต้องตามกฎหมาย หรือโดยไม่ถูกต้องตามรูปแบบขั้นตอน หรือวิธีการอันเป็นสาระสำคัญที่กำหนดไว้สำหรับการกระทำนั้น หรือโดยไม่สุจริตหรือมีลักษณะเป็นการเลือกปฏิบัติที่ไม่เป็นธรรม หรือมีลักษณะเป็นการสร้างขั้นตอนโดยไม่จำเป็น หรือสร้างภาระให้เกิดกับประชาชนเกินสมควร หรือเป็นการใช้ดุลพินิจโดยมิชอบ




	๒. กระบวนการพิจารณาคดีในศาลปกครอง 
	คดีปกครองเป็นคดีพิพาทระหว่างเอกชนกับหน่วยงานทางปกครอง หรือเจ้าหน้าที่ของรัฐ หรือระหว่างหน่วยงานทางปกครอง
หรือเจ้าหน้าที่ของรัฐด้วยกันเอง พยานหลักฐานในคดีปกครองส่วนใหญ่จึงเป็นเอกสารที่อยู่ในความครอบครองของหน่วยงานทาง
ปกครองเกือบทั้งหมด 

  
    	๓๑ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	มาตรา ๔๒ ผู้ใดได้รับความเดือดร้อนหรือเสียหาย หรืออาจจะเดือดร้อนหรือเสียหายโดยมิอาจหลีกเลี่ยงได้อันเนื่องจากการกระทำหรือการงดเว้นกระทำของหน่วยงานทางปกครองหรือเจ้าหน้าที่ของรัฐหรือมีข้อโต้แย้งเกี่ยวกับสัญญาทางปกครอง หรือกรณีอื่นใดที่อยู่ในเขตอำนาจศาลปกครองตามมาตรา ๙ และการแก้ไขหรือบรรเทาความเดือดร้อนหรือความเสียหาย หรือยุติข้อโต้แย้งนั้นต้องมีคำบังคับตามที่กฎหมายกำหนดในมาตรา ๗๒ ผู้นั้นมีสิทธิฟ้องคดีต่อศาลปกครอง

	ในกรณีที่มีกฎหมายกำหนดขั้นตอน หรือวิธีการสำหรับการแก้ไขความเดือดร้อน หรือเสียหายในเรื่องใดไว้โดยเฉพาะ การฟ้อง
คดีปกครองในเรื่องนั้นจะกระทำได้ต่อเมื่อมีการดำเนินการตามขั้นตอนและวิธีการดังกล่าว และได้มีการสั่งการตามกฎหมายนั้น หรือ
มิได้มีการสั่งการภายในเวลาอันสมควรหรือภายในเวลาที่กฎหมายนั้นกำหนด

ทำให้คู่กรณีทั้งสองฝ่ายอยู่ในฐานะที่ไม่เท่าเทียมกัน ดังนั้น วิธีพิจารณาของศาลปกครองจึงใช้ “ระบบไต่สวน” แทน “ระบบกล่าวหา” โดยให้ตุลาการศาลปกครองมีบทบาทสำคัญ (active role) ในการดำเนินคดี คือ ตุลาการจะเป็นผู้ทำหน้าที่ในการดำเนินกระบวนวิธีพิจารณาคดีปกครอง ทั้งในการแสวงหาข้อเท็จจริงและข้อกฎหมายซึ่งในการแสวงหาข้อเท็จจริงจะไม่ถูกจำกัดอยู่แต่เฉพาะข้อเท็จจริงหรือพยานหลักฐานที่คู่ความหรือคู่กรณียื่นต่อศาลเท่านั้น ในขั้นตอนการพิจารณาจะมีการแสวงหาข้อเท็จจริง โดยตุลาการเป็นผู้ดำเนินการดังกล่าว และตุลาการที่รับผิดชอบการดำเนินการแสวงหาข้อเท็จจริงนี้เรียกว่า “ตุลาการเจ้าของสำนวน” ที่จะลงไปแสวงหาข้อเท็จจริง และพยานหลักฐานให้ครบถ้วนก่อนที่องค์คณะจะทำการพิจารณาวินิจฉัยคดี ซึ่งตุลาการเจ้าของสำนวนนี้จะต้องทำเพื่อประโยชน์ของคู่กรณีทั้งสองฝ่ายและจะต้องเปิดโอกาสให้คู่กรณีแต่ละฝ่ายได้ตรวจสอบ และโต้แย้ง หักล้างข้อเท็จจริง หรือพยานหลักฐานที่ตุลาการแสวงหามาได้ด้วยตนเองรวบรวมไว้ในคดี
กระบวนวิธีพิจารณาคดีปกครอง ยังมี ระบบการถ่วงดุลการใช้อำนาจระหว่างตุลาการศาลปกครองด้วยกัน เพื่อตรวจสอบความสมบูรณ์ถูกต้องของข้อเท็จจริง กล่าวคือ โดยหลักแล้ว “ตุลาการเจ้าของสำนวน” จะเป็นผู้มีบทบาทสำคัญในการแสวงหา และรวบรวมข้อเท็จจริง แต่ต้องเสนอข้อเท็จจริงนั้นต่อตุลาการอื่นที่เป็นองค์คณะ และเสนอต่อ “ตุลาการผู้แถลงคดี” ที่มิใช่ตุลาการในองค์คณะนั้นพิจารณาด้วย ซึ่งตุลาการผู้แถลงคดีจะจัดทำคำแถลงการณ์ ซึ่งเป็นการตรวจสอบข้อเท็จจริง ข้อกฎหมายรวมทั้งการให้ความเห็นในทางชี้ขาดตัดสินคดีต่อองค์คณะก่อนที่องค์คณะจะลงมติวินิจฉัย อันเปรียบเสมือนความเห็นของตุลาการนายเดียวว่า หากตนมีหน้าที่ตัดสินคดีนั้น ตนจะมีคำพิพากษาเรื่องนี้อย่างไร การมีระบบเสนอคำแถลงการณ์เช่นนี้ทำให้การใช้อำนาจตัดสินคดีขององค์คณะมีความรอบคอบมากยิ่งขึ้น เพราะถ้าหากองค์คณะไม่เห็นด้วยกับคำแถลงการณ์ โดยหลักก็จะต้องแสดงให้เห็นถึงเหตุผลที่หนักแน่นและน่าเชื่อถือมากกว่า เพราะจะมีการเปรียบเทียบคำวินิจฉัย และเหตุผลของคำแถลงการณ์ในคดีปกครอง เนื่องจากกฎหมายกำหนดให้มีการพิมพ์และเผยแพร่คำพิพากษาขององค์คณะ และคำแถลงการณ์ของตุลาการผู้แถลงคดีควบคู่กันเสมอ 

	โดยที่กระบวนการพิจารณาคดีปกครองจะเน้นไปที่ประชาชน จะสามารถยื่นฟ้องคดีปกครองได้ง่ายและเป็นไปตามขั้นตอนที่กำหนด ดังต่อไปนี้ ๓๒
	๑) การยื่นฟ้องคดีต่อศาลปกครอง


	ประชาชนผู้ประสงค์จะฟ้องคดีต่อศาลปกครองสามารถยื่นฟ้องด้วยตนเองต่อเจ้าหน้าที่ของศาลหรือส่งคำฟ้องมาทางไปรษณีย์ลงทะเบียน โดยไม่จำเป็นต้องทำเป็นแบบฟอร์ม แต่ขอให้ทำคำฟ้องเป็นหนังสือ ใช้ถ้อยคำสุภาพและมีสาระสำคัญ และหลักฐานเท่าที่มีแนบไปด้วย๓๓และไม่บังคับให้ต้องมีทนายความในการฟ้องคดีแต่อย่างใด การดำเนินคดีในศาลปกครองนั้นผู้ฟ้องคดีสามารถดำเนินคดีด้วยตนเองได้ เนื่องจากเป็นผู้ที่ทราบข้อเท็จจริงเป็นอย่างดี หรืออาจจะมอบผู้ที่ตนไว้วางใจดำเนินการแทนก็ได้ โดยทำหนังสือมอบอำนาจให้บุคคลดังกล่าวดำเนินการแทน	

	ในกรณีที่ผู้ฟ้องคดีขอให้ศาลปกครองสั่งให้ผู้ถูกฟ้องคดีใช้เงิน หรือส่งมอบทรัพย์สินในการฟ้องคดีปกครองเกี่ยวกับการกระทำละเมิด



  
    	๓๒ ดู อนุชา ฮุนสวัสดิกุล และจุฑามาส แก้วจุลกาญจน์ “ศาลปกครอง” ใน วารสารวิชาการศาลปกครอง, ๓ (กันยายน-ธันวาคม ๒๕๔๖): ๑๘๙-๑๙๙.

๓๓พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	มาตรา ๔๕ คำฟ้องให้ใช้ถ้อยคำสุภาพและต้องมี
		(๑) ชื่อและที่อยู่ของผู้ฟ้องคดี
		(๒) ชื่อหน่วยงานทางปกครองหรือเจ้าหน้าที่ของรัฐที่เกี่ยวข้องอันเป็นเหตุแห่งการฟ้องคดี

		(๓) การกระทำทั้งหลายที่เป็นเหตุแห่งการฟ้องคดี พร้อมทั้งข้อเท็จจริงหรือพฤติการณ์ตามสมควรเกี่ยวกับการกระทำดังกล่าว

		(๔) คำขอของผู้ฟ้องคดี
		(๕) ลายมือชื่อของผู้ฟ้องคดี ถ้าเป็นการยื่นฟ้องคดีแทนผู้อื่นจะต้องแนบใบมอบฉันทะให้ฟ้องคดีมาด้วย
	คำฟ้องใดมีรายการไม่ครบตามวรรคหนึ่ง หรือไม่ชัดเจน หรือไม่อาจเข้าใจได้ ให้สำนักงานศาลปกครองให้คำแนะนำแก่ผู้ฟ้องคดีเพื่อดำเนินการแก้ไขเพิ่มเติมคำฟ้องนั้นให้ถูกต้องในการนี้ให้ถือวันที่ยื่นฟ้องครั้งแรกเป็นหลักในการนับอายุความ

	ในกรณีที่มีผู้ประสงค์จะฟ้องคดีปกครองหลายคนในเหตุเดียวกันบุคคลเหล่านั้นอาจยื่นคำฟ้องร่วมกันเป็นฉบับเดียว โดยจะมอบหมายให้ผู้ฟ้องคดีคนใดเป็นผู้แทนของผู้ฟ้องคดีทุกคนในการดำเนินคดีต่อไปก็ได้ ในกรณีเช่นว่านี้ให้ถือว่าการกระทำของผู้แทนผู้ฟ้องคดีในกระบวนพิจารณาผูกพันผู้ฟ้องคดีทุกคนการฟ้องคดีไม่ต้องเสียค่าธรรมเนียมศาล เว้นแต่การฟ้องคดีขอให้สั่งให้ใช้เงินหรือส่งมอบทรัพย์สินอันสืบเนื่องจากคดีตามมาตรา ๙ วรรคหนึ่ง (๓) หรือ (๔) ให้เสียค่าธรรมเนียมศาลในอัตราร้อยละสองจุดห้าของทุนทรัพย์ แต่ไม่เกินสองแสนบาท
	ในการดำเนินกระบวนการพิจารณา คู่กรณีจะดำเนินการทั้งปวงด้วยตนเองหรือจะมอบอำนาจให้ทนายความหรือบุคคลอื่น ซึ่งมีคุณสมบัติตามระเบียบของที่ประชุมใหญ่ตุลาการในศาลปกครองสูงสุดกำหนดเพื่อฟ้องคดีหรือดำเนินการแทนได้

หรือความรับผิดอย่างอื่นอันเกิดจากการใช้อำนาจตามกฎหมาย หรือจากกฎ หรือคำสั่งหรือจากการละเลยต่อหน้าที่ หรือปฏิบัติหน้าที่ดังกล่าวล่าช้าเกินสมควรหรือคดีพิพาทเกี่ยวกับสัญญาทางปกครอง ผู้ฟ้องคดีจะต้องเสียค่าธรรมเนียมในอัตราร้อยละ ๒.๕ ของทุนทรัพย์ แต่ไม่เกิน ๒๐๐, ๐๐๐ บาท

	หากผู้ฟ้องคดีไม่มีทรัพย์สินเพียงพอที่จะชำระค่าธรรมเนียมศาล หรือโดยสถานะของผู้ฟ้องคดีหากไม่ได้รับยกเว้นค่าธรรมเนียมศาลจะได้รับความเดือดร้อนเกินสมควรดังนี้ ก็สามารถฟ้องคดีโดยขอยกเว้นค่าธรรมเนียมศาลได้๓๔ โดยที่การฟ้องคดีปกครองนั้นนอกเหนือจากคดีปกครองดังกล่าวจะอยู่ในเขตอำนาจศาลปกครองตามมาตรา ๙ และ มาตรา ๑๑ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒๓๕ แล้วต้องมีเงื่อนไขการฟ้องคดีดังต่อไปนี้

	(๑) ผู้มีสิทธิฟ้องคดีปกครอง ผู้ฟ้องคดีปกครองจะต้องเป็นผู้มีความสามารถตามกฎหมาย ซึ่งโดยปกติ ได้แก่ บุคคลผู้บรรลุนิติภาวะ
 มีสติสัมปชัญญะสมบูรณ์ และได้รับความเดือดร้อนหรือเสียหาย หรืออาจจะเดือดร้อนหรือเสียหาย โดยมิอาจหลีกเลี่ยงได้อันเนื่อง
มาจากการกระทำ หรืองดเว้นกระทำของหน่วยงานทางปกครองหรือเจ้าหน้าที่ หรือเป็นผู้ที่มีข้อโต้แย้งเกี่ยวกับสัญญาทางปกครอง 
หรือเป็นผู้ที่มีข้อโต้แย้งอื่นใดที่กฎหมายกำหนดให้ฟ้องคดีต่อศาลปกครอง เช่น การได้รับค่าเวนคืนที่ดินไม่เป็นธรรม 
เจ้าหน้าที่ไม่ออกใบอนุญาตก่อสร้างอาคารโดยไม่ชอบ การออกใบอนุญาตล่าช้าทำให้ผู้ขอใบอนุญาตขาดรายได้ ฯลฯ

	(๒) การขอให้เยียวยาความเดือดร้อนหรือเสียหายในเบื้องต้นก่อนฟ้องคดีหากเรื่องที่นำมาฟ้องคดีต่อศาลปกครองนั้นมีขั้น
ตอนตามกฎหมายกำหนด ไม่ว่าจะเป็นกฎหมายเฉพาะหรือขั้นตอนตามพระราชบัญญัติวิธีปฏิบัติราชการทางปกครอง พ.ศ.๒๕๓๙
 ก็ตามผู้ฟ้องคดีจะต้องดำเนินการตามขั้นตอนของกฎหมายนั้นๆ เสียก่อนจะนำมาฟ้องคดีต่อศาลปกครอง เช่น กรณีที่ได้รับคำสั่ง
ทางปกครองของเจ้าหน้าที่ของรัฐ แต่ไม่เห็นด้วยกับคำสั่งดังกล่าว	



	
  
    	๓๔ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒
	มาตรา ๔๕/๑ วรรคหนึ่ง การฟ้องคดีที่ต้องเสียค่าธรรมเนียมศาลตามมาตรา ๔๕ วรรคสี่ หากคู่กรณีใดยื่นคำขอต่อศาล โดยอ้างว่า ไม่มีทรัพย์สินเพียงพอที่จะเสียค่าธรรมเนียมศาล หรือถ้าไม่ได้รับยกเว้นค่าธรรมเนียมศาลจะได้รับความเดือดร้อนเกินสมควร เมื่อพิจารณาถึงสถานะของผู้ขอถ้าศาลเห็นว่ามีข้อเท็จจริงเพียงพอที่จะรับฟ้องไว้พิจารณา หรือในกรณีอุทธรณ์ซึ่งศาลเห็นว่ามีเหตุผลอันสมควรที่จะอุทธรณ์ได้ แล้วแต่กรณี ศาลอาจอนุญาตให้คู่กรณีนั้นดำเนินคดีโดยให้ยกเว้นค่าธรรมเนียมศาลทั้งหมดหรือเฉพาะบางส่วนก็ได้ ในการนี้คำสั่งให้ยกเว้นค่าธรรมเนียมศาลทั้งหมดให้เป็นที่สุด

๓๕ ดูเชิงอรรถที่ ๓๐ และ ๓๑ 

ก่อนนำคดีมาฟ้องต่อศาลปกครอง ผู้ฟ้องคดีต้องยื่นอุทธรณ์หรือโต้แย้งตามขั้นตอนหรือวิธีการที่กฎหมายกำหนด

	อย่างไรก็ตาม การฟ้องให้เพิกถอนกฎ การเรียกค่าสินไหมทดแทน จากการกระทำละเมิดหรือสัญญาทางปกครอง ผู้ฟ้องคดีไม่ต้องยื่นอุทธรณ์ก่อน สามารถยื่นฟ้องคดีต่อศาลปกครองได้ทันที เนื่องจากกฎหมายไม่ได้กำหนดขั้นตอนหรือวิธีการสำหรับการแก้ไขความเดือดร้อน หรือเสียหายไว้โดยเฉพาะ

	(๓) ระยะเวลาในการฟ้องคดีปกครอง การฟ้องคดีปกครองต้องกระทำภายใน ๙๐ วัน นับแต่วันที่ผู้ฟ้องคดีรู้หรือควรรู้ถึงเหตุแห่งการฟ้องคดี หรือนับแต่วันที่พ้นกำหนด ๙๐ วันนับแต่วันที่ผู้ฟ้องคดีมีหนังสือร้องขอให้หน่วยงานทางปกครอง หรือเจ้าหน้าที่ของรัฐปฏิบัติหน้าที่ตามที่กฎหมายกำหนด และไม่ได้รับหนังสือชี้แจงหรือได้รับแต่เป็นคำชี้แจงที่ไม่มีเหตุผล ถ้าเป็นคดีพิพาทเรื่องการกระทำละเมิดทางปกครอง หรือความรับผิดอย่างอื่นต้องฟ้องคดีภายใน ๑ ปี และการฟ้องคดีพิพาทเกี่ยวกับสัญญาทางปกครองให้ยื่นฟ้องภายในห้าปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกินสิบปีนับแต่วันที่มีเหตุแห่งการฟ้องคดี

		ในกรณีที่เป็นคำสั่งที่อาจฟ้องต่อศาลปกครองได้ กฎหมายบังคับให้ผู้ออกคำสั่งต้องระบุระยะเวลาและวิธีการยื่นคำฟ้องไว้ในคำสั่งด้วยมิเช่นนั้นระยะเวลาในการฟ้องคดีจะขยายเป็น ๑ ปีนับแต่วันที่ผู้ฟ้องคดีได้รับทราบคำสั่งนั้น คดีที่ยื่นฟ้องเมื่อพ้นกำหนดระยะเวลา ถ้าเป็นคดีที่เป็นประโยชน์แก่ส่วนรวมหรือมีเหตุจำเป็นอื่น โดยศาลเห็นเองหรือคู่กรณีมีคำขอ ศาลจะรับไว้พิจารณาก็ได้



	๒) การรับคำฟ้องและตรวจคำฟ้องเบื้องต้น
	เมื่อผู้ฟ้องคดียื่นคำฟ้องต่อศาลปกครองชั้นต้น หรือศาลปกครองสูงสุดแล้วแต่กรณีแล้ว เจ้าหน้าที่ของศาลจะลงทะเบียนคดีในสารบบความ และออกใบรับให้กับผู้ฟ้องคดีพร้อมทั้งตรวจคำฟ้องในเบื้องต้นหากพิจารณาเห็นว่าเป็นคำฟ้องที่สมบูรณ์ครบถ้วนแล้ว เจ้าหน้าที่จะเสนอคำฟ้องดังกล่าวต่ออธิบดีศาลปกครองชั้นต้นหรือประธานศาลปกครองสูงสุดเพื่อดำเนินการต่อไป แต่หากเจ้าหน้าที่ของศาลเห็นว่าคำฟ้องนั้นไม่สมบูรณ์ครบถ้วนแต่อาจแก้ไขได้เจ้าหน้าที่ก็จะแนะนำให้ผู้ฟ้องคดีดำเนินการแก้ไขให้สมบูรณ์ครบถ้วนภายในระยะเวลาที่กำหนด หากผู้ฟ้องคดีไม่แก้ไขภายในระยะเวลาที่กำหนด หรือหากเห็นว่าคำฟ้องนั้นไม่อาจแก้ไขให้สมบูรณ์ครบถ้วนได้หรือไม่อยู่ในอำนาจของศาลปกครอง เจ้าหน้าที่ของศาลก็จะบันทึกและเสนอคำฟ้องดังกล่าวต่ออธิบดีศาลปกครองชั้นต้นหรือประธานศาลปกครองสูงสุดแล้วแต่กรณีเพื่อพิจารณาต่อไป 

	๓) การจ่ายสำนวนคดีให้องค์คณะและแต่งตั้งตุลาการผู้แถลงคดี


	เมื่ออธิบดีศาลปกครองชั้นต้น หรือประธานศาลสูงสุดได้รับคำฟ้องจากเจ้าหน้าที่ของศาลแล้ว อธิบดีศาลปกครองชั้นต้น หรือประธานศาลปกครองสูงสุดจะสั่งจ่ายสำนวนคดีให้แก่องค์คณะพิจารณาพิพากษาตามความเชี่ยวชาญในประเภทคดีที่รับผิดชอบหรือในกรณีที่มิได้มีการจัดองค์คณะโดยวิธีการที่ไม่อาจคาดหมายได้ล่วงหน้าว่าจะจ่ายสำนวนคดีให้แก่องค์คณะใด และแต่งตั้งตุลาการผู้แถลงคดีเพื่อรับผิดชอบในการจัดทำคำแถลงการณ์

	๔) ตุลาการหัวหน้าคณะสั่งจ่ายสำนวนคดีให้ตุลาการเจ้าของสำนวน
	เมื่อองค์คณะในศาลปกครองชั้นต้น หรือในศาลปกครองสูงสุดแล้วแต่กรณีได้รับสำนวนคดีแล้วตุลาการหัวหน้าองค์คณะในองค์คณะนั้นจะต้องแต่งตั้งตุลาการในองค์คณะคนหนึ่งหรือตนเองเป็นตุลาการเจ้าของสำนวน เพื่อเป็นผู้ดำเนินการตรวจคำฟ้อง รวบรวมข้อเท็จจริงจากคำฟ้อง คำชี้แจงของคู่กรณี และรวบรวมพยานหลักฐานที่เกี่ยวข้อง โดยมีพนักงานคดีปกครองเป็นผู้ช่วยดำเนินการตามที่ตุลาการเจ้าของสำนวนมอบหมาย

	๕) ตรวจคำฟ้อง
	เมื่อได้รับสำนวนคดีแล้ว ตุลาการเจ้าของสำนวนจะพิจารณาว่าคำฟ้องนั้นเป็นคำฟ้องที่สมบูรณ์ครบถ้วนหรือไม่ คำฟ้องนั้นเป็นคดีที่อยู่ในอำนาจของศาลปกครองที่จะพิจารณาพิพากษาหรือไม่ และผู้ฟ้องคดีได้ปฏิบัติตามเงื่อนไขการฟ้องคดีครบถ้วนหรือไม่หากเป็นคำฟ้องที่ไม่สมบูรณ์ครบถ้วนแต่อาจแก้ไขได้ ตุลาการเจ้าของสำนวนจะมีคำสั่งให้ผู้ฟ้องคดีแก้ไขให้สมบูรณ์ครบถ้วนภายในเวลาที่กำหนด และถ้าไม่มีการแก้ไขภายในระยะเวลาที่กำหนด หรือข้อที่ไม่สมบูรณ์เป็นกรณีที่ไม่อาจแก้ไขให้ถูกต้องได้หรือเป็นคดีที่ไม่อยู่ในอำนาจของศาลปกครอง ตุลาการเจ้าของสำนวนจะเสนอให้องค์คณะสั่งไม่รับคำฟ้องไว้พิจารณา และสั่งจำหน่ายคดีออกจากสารบบความ

	เมื่อตุลาการเจ้าของสำนวนได้ตรวจคำฟ้อง และเห็นว่าคำฟ้องเป็นคำฟ้องที่สมบูรณ์ครบถ้วน หรือมีการแก้ไขให้สมบูรณ์ครบถ้วนภายในระยะเวลาที่กำหนดแล้ว ตุลาการเจ้าของสำนวนจะมี “คำสั่งรับฟ้องไว้พิจารณา”

	๖) ส่งหมายและสำเนาคำฟ้องให้ผู้ถูกฟ้องคดีทำคำให้การ
	เมื่อตุลาการเจ้าของสำนวนมี “คำสั่งรับฟ้องไว้พิจารณา” และกำหนดตัวผู้ถูกฟ้องคดี แล้ว จะมีคำสั่งให้ผู้ถูกฟ้องคดีทำคำให้การยื่นต่อศาลภายใน ๓๐ วัน นับแต่วันที่ได้รับสำเนาคำฟ้อง หรือภายในระยะเวลาที่ศาลกำหนด โดยศาลจะส่งสำเนาพยานหลักฐานที่ผู้ฟ้องคดีรับรองสำเนาถูกต้องไปให้ผู้ถูกฟ้องคดี และจะกำหนดประเด็นที่ผู้ถูกฟ้องคดีต้องให้การหรือให้จัดส่งพยานหลักฐานที่เกี่ยวข้องหรือที่เป็นประโยชน์แก่การพิจารณาของศาลด้วยก็ได้

แต่ในกรณีที่ตุลาการเจ้าของสำนวนเห็นว่าคำฟ้องที่ได้รับไว้พิจารณานั้นเป็นคำฟ้องที่สมบูรณ์ครบถ้วน และมีข้อเท็จจริงที่สามารถชี้ขาดคดีได้โดยไม่ต้องดำเนินการแสวงหาข้อเท็จจริงเพิ่มเติมแล้วตุลาการเจ้าของสำนวนก็ไม่จำเป็นต้องสั่งให้ผู้ถูกฟ้องคดีทำคำให้การและอาจทำบันทึกของตุลาการเจ้าของสำนวนเสนอองค์คณะเพื่อพิจารณาดำเนินการต่อไปได้เลย

	๗)ส่งสำเนาคำให้การให้ผู้ฟ้องคดีทำคำคัดค้านคำให้การ
หากผู้ถูกฟ้องคดียื่นคำให้การภายในระยะเวลาที่กำหนดแล้ว ศาลต้องส่งสำเนาคำให้การพร้อมสำเนาพยานหลักฐานไปยังผู้ฟ้องคดีเพื่อให้ผู้ฟ้องคดีคัดค้านหรือยอมรับคำให้การหรือพยานหลักฐานที่ผู้ถูกฟ้องคดียื่นต่อศาลทั้งนี้ ตุลาการเจ้าของสำนวนจะกำหนดประเด็น ที่ผู้ฟ้องคดีต้องชี้แจงหรือให้จัดส่งพยานหลักฐานใดๆ ด้วยก็ได้ ซึ่งหากผู้ฟ้องคดีประสงค์จะคัดค้านคำให้การก็จะต้องทำคำคัดค้านคำให้การยื่นต่อศาลภายใน ๓๐ วัน นับแต่วันที่ได้รับสำเนาคำให้การ หรือภายในระยะเวลาที่ศาลกำหนดเวลาดังกล่าว

	หากผู้ฟ้องคดีไม่ทำคำคัดค้านคำให้การ และไม่แจ้งความประสงค์เป็นหนังสือต่อศาลภายในกำหนดเวลาดังกล่าว  ศาลก็จะมี
คำสั่งจำหน่ายคดี
	๘) ส่งคำคัดค้านคำให้การให้ผู้ถูกฟ้องคดีทำคำให้การเพิ่มเติม
หากผู้ฟ้องคดีทำคำคัดค้านคำให้การยื่นต่อศาลภายในกำหนด ศาลก็จะสั่งคำคัดค้านคำให้การของผู้ฟ้องคดี ไปยังผู้ฟ้องคดี เพื่อให้ยื่นคำให้การเพิ่มเติมต่อศาลภายใน ๑๕ วัน นับแต่วันที่ได้รับคำคัดค้านคำให้การ หรือภายในระยะเวลาที่กำหนด

	๙) การทำบันทึกของตุลาการเจ้าของสำนวน
เมื่อผู้ถูกฟ้องคดียื่นคำให้การเพิ่มเติมภายในกำหนดเวลา หรือไม่ได้ยื่นมาภายในกำหนดเวลา หากตุลาการเจ้าของสำนวนเห็นว่าข้อเท็จจริงในคดีมีเพียงพอที่จะพิจารณาพิพากษาหรือมีคำสั่งชี้ขาดคดี ก็จะจัดทำบันทึกของตุลาการเจ้าของสำนวนเสนอองค์คณะเพื่อพิจารณาดำเนินการต่อไป

	แต่หากขั้นตอนนี้ยังเห็นว่า ข้อเท็จจริงยังไม่เพียงพอ ตุลาการเจ้าของสำนวนก็อาจแสวงหาข้อเท็จจริงเพิ่มเติมโดยการไต่สวน
พยานบุคคล พยานเอกสาร พยานผู้เชี่ยวชาญหรือตรวจสอบสถานที่หรือส่งประเด็นไปยังศาลปกครองชั้นต้นอื่นแสวงหาข้อเท็จจริง
แทนหรือเรียกคู่กรณี หน่วยงานทางปกครอง เจ้าหน้าที่ของรัฐ หรือบุคคลที่เกี่ยวข้องมาชี้แจงหรือให้ถ้อยคำ หรือส่งพยานหลักฐาน
มาประกอบการพิจารณาด้วยก็ได้
	เมื่อองค์คณะพิจารณาบันทึกของตุลาการเจ้าของสำนวนแล้วเห็นว่าคดีไม่มีประเด็นที่ต้องแสวงหาข้อเท็จจริงอีก ตุลาการหัวหน้าคณะก็จะมีคำสั่งกำหนดวันสิ้นสุดการแสวงหาข้อเท็จจริงในคดีนั้น

และเมื่อได้กำหนดวันสิ้นสุดแสวงหาข้อเท็จจริงแล้วตุลาการหัวหน้าคณะจะส่งสำนวนคดีไปยังอธิบดีศาลปกครองชั้นต้นหรือประธานศาลปกครองสูงสุดแล้วแต่กรณีเพื่อพิจารณาดำเนินการต่อไป
	๑๐) ตุลาการผู้แถลงคดีจัดทำคำแถลงการณ์


	เมื่ออธิบดีศาลปกครองชั้นต้นหรือประธานศาลปกครองสูงสุดแล้วแต่กรณีพิจารณาสำนวนคดีและเห็นว่าไม่มีกรณีที่จะต้องแสวงหาข้อเท็จจริงเพิ่มเติมแล้ว ก็จะส่งสำนวนคดีให้ตุลาการผู้แถลงคดีจัดทำคำแถลงการณ์ซึ่งประกอบด้วยข้อเท็จจริง ข้อกฎหมายและความเห็นของตุลาการผู้แถลงคดีที่จะเสนอต่อองค์คณะพิจารณาพิพากษาโดยเร็วต่อไป
	๑๑) การนั่งพิจารณาคดี
	เมื่อตุลาการผู้แถลงคดีได้จัดทำคำแถลงการณ์เรียบร้อยแล้ว องค์คณะก็จะกำหนดวันนั่งพิจารณาคดี และหากคู่กรณีประสงค์จะยื่นคำแถลงเป็นหนังสือเพื่อยืนยันหรือหักล้างข้อเท็จจริงหรือข้อกฎหมายเพิ่มเติมต่อองค์คณะ ก็จะต้องยื่นต่อศาลก่อนวันนั่งพิจารณาคดีหรืออย่างช้าในระหว่างการนั่งพิจารณาคดีนั้น ทั้งนี้ ศาลจะส่งสรุปข้อเท็จจริงของตุลาการเจ้าของสำนวนให้คู่กรณีทราบล่วงหน้าไม่น้อยกว่า ๗ วันก่อนการนั่งพิจารณาคดีครั้งแรก
	๑๒) การเสนอคำแถลงการณ์ด้วยวาจา
ในการนั่งพิจารณาคดีนั้น ตุลาการเจ้าของสำนวนจะเสนอสรุปข้อเท็จจริงและประเด็นของคดี จากนั้นจะเป็นการแถลงด้วยวาจาของคู่กรณีประกอบคำแถลงด้วยวาจาของคู่กรณีประกอบคำแถลงเป็นหนังสือที่ยื่นไว้ โดยคู่กรณีต้องแถลงด้วยวาจาอย่างกระชับ และอยู่ในประเด็นที่ปรากฎในคำแถลงเป็นหนังสือเท่านั้น แล้วจึงเป็นการชี้แจงด้วยวาจาประกอบคำแถลงการณ์เป็นหนังสือของตุลาการผู้แถลงคดี และเมื่อเสร็จสิ้นการแถลงการณ์แล้วตุลาการหัวหน้าคณะจะนัดประชุมปรึกษาองค์คณะพิพากษา หรือมีคำสั่งชี้ขาดคดีอีกครั้ง
	๑๓) คำพิพากษาหรือคำสั่งชี้ขาดคดี
	ในการอ่านคำพิพากษาหรือคำสั่งชี้ขาดคดีนั้น ศาลจะแจ้งให้คู่กรณีทราบล่วงหน้าถึงกำหนดวันอ่านผลแห่งคำพิพากษา และคำสั่งชี้ขาดคดีปกครอง และเมื่อศาลปกครองได้อ่านคำพิพากษา และคำสั่งชี้ขาดโดยเปิดเผยในวันใดแล้ว ให้ถือว่าในวันที่อ่านนั้นเป็นวันที่ศาลปกครองมีคำพิพากษาหรือคำสั่งชี้ขาดคดีนั้น โดยคำพิพากษาหรือคำสั่งของศาลปกครองสูงสุดให้ถือเป็นที่สุด
	๑๔) การอุทธรณ์คำพิพากษาหรือคำสั่งชี้ขาดของศาลปกครองชั้นต้นต่อศาลปกครองสูงสุด
	เมื่อศาลปกครองชั้นต้นได้อ่านผลแห่งคำพิพากษา และคำสั่งชี้ขาดคดีปกครองแล้ว

หากคู่กรณีฝ่ายใดฝ่ายหนึ่งมีข้อคัดค้านคำพิพากษาหรือคำสั่งของศาลปกครองชั้นต้นก็สามารถอุทธรณ์คำสั่งหรือคำพิพากษาต่อศาลปกครองสูงสุดได้


	นอกจากบทบาทและภารกิจการวินิจฉัยชี้ขาดคดีปกครองอันเป็นการสร้างให้เกิดหลักกฎหมายปกครองในบริบทของสังคมไทยแล้ว เพราะผลของคำวินิจฉัยของศาลปกครองส่วนหนึ่ง นอกจากจะให้ความคุ้มครองสิทธิเสรีภาพและประโยชน์ที่ประชาชนจะได้รับตามที่กฎหมายคุ้มครองให้ไว้  ศาลปกครองยังคำนึงถึงผลของคำพิพากษาหรือคำสั่งของศาลปกครองที่สามารถจะเป็นระเบียบและแบบแผนในการบริหารราชการแผ่นดินที่ดีด้วยสำนักงานศาลปกครองในฐานะหน่วยงานสนับสนุนของศาลปกครอง ยังมีภาระหน้าที่ ที่จะประมวลและวิเคราะห์คดีที่นำมาฟ้องต่อศาลปกครองในช่วงเวลาที่ผ่านมา เพื่อเสนอแนะแนวทางการปรับปรุงระบบระเบียบวิธีปฏิบัติราชการต่อหน่วยงานที่เกี่ยวข้องตามอำนาจหน้าที่ที่กำหนดอยู่ในมาตรา ๗๗ (๕) แห่ง พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

รูปภาพ ภาพด้านหน้าห้องพิจาณาคดีที่ ๑

ภายในห้องพิจารณาคดี
รูปภาพ ภาพประกอบไปด้วย 2 รูป รูปแรกอยู่ด้านบนเป็นรูปภายในห้องพิจารณาคดีที่ ๑ บริเวณหน้าบัคลังก์
รูปที่สองด้านล่างเป็นรูปบริเวณภายในห้องพิจารณาคดี

บทที่ ๕ ศาลปกครองไทยสู่เวทีสากล

ศาลปกครองไทยสู่เวทีสากล

บทสรุป

[image: Court V2.-p207]
รูปภาพ ภาพการประชุม IASAJ ที่กรุงเทพมหานคร ในปี 2007

รูปภาพ ภาพการประชุมใหญ่สมาคมศาลปกครองสูงสุดระหว่างประเทศ ครั้งที่ ๙
๒๒-๒๔ พฤศจิกายน ๒๕๕๐

บทที่ ๕ ศาลปกครองไทยสู่เวทีสากล

	สมาคมศาลปกครองสูงสุดระหว่างประเทศ (The International Association of Supreme Administrative Jurisdictions หรือ IASAJ)เป็นองค์กรระหว่างประเทศที่จัดตั้งขึ้นในปี พ.ศ.๒๕๒๖ (ค.ศ.๑๙๘๓) โดยมีที่ทำการอยู่ที่กรุงปารีส ฝรั่งเศส มีวัตถุประสงค์ขององค์กรเพื่อส่งเสริมให้มีการแลกเปลี่ยนข้อคิดเห็น และประสบการณ์ระหว่างองค์กรวินิจฉัยคดีปกครองของประเทศต่างๆ

รูปภาพ ภาพอาคาร Conseil d'Etat Paris

โดยไม่จำกัดว่าประเทศนั้นจะมีศาลปกครองสูงสุดเป็นเอกเทศจากศาลยุติธรรมหรือไม่ หรือจะเรียกองค์กรวินิจฉัยคดีปกครอง หรือสภารัฐ หรือเรียกอย่างอื่นก็ตามแต่ต้องเป็นศาลที่มีอำนาจพิจารณาวินิจฉัยคดีในชั้นสุดท้าย ที่เป็นคดีที่เกิดจากการกระทำของฝ่ายปกครอง ปัจจุบัน IASAJ มีสมาชิกถาวรกว่า ๖๐ ประเทศ สมาชิกไม่ถาวรประมาณ ๑๐ ประเทศ และสมาชิกรับเชิญ รวมกว่า ๗๐ ประเทศจะจัดประชุมใหญ่ระหว่างประเทศสมาชิก ทุกๆ ๓ ปี สับเปลี่ยนหมุนเวียนกันเป็นเจ้าภาพ นับแต่ภายหลังจากที่รัฐธรรมนูญแห่งราชอาณาจักรไทยพุทธศักราช ๒๕๔๐ ได้บัญญัติให้จัดตั้งศาลปกครองขึ้นมาภายใต้ระบบศาลคู่จึงมีการผลักดันให้เปิดทำการศาลปกครองขึ้นในประเทศ สำนักงานคณะกรรมการกฤษฎีกาในขณะนั้น ก็ได้มีการแลกเปลี่ยนทางวิชาการกับ IASAJ มาโดยตลอด จนกระทั่งศาลปกครองสามารถเปิดดำเนินการได้ในปี พ.ศ.๒๕๔๒เมื่อมีการประชุมสมาคมศาลปกครองสูงสุดระหว่างประเทศ ครั้งที่ ๘ ประธานศาลปกครองสูงสุด และประธานศาลปกครองโดย ท่านอักขราทร จุฬารัตน ได้นำเสนอ National Reportโดยแปลรัฐธรรมนูญของราชอาณาจักรไทย และ พ.ร.บ.จัดตั้งศาลปกครองและวิธีพิจารณาคดีปกครอง พ.ศ.๒๕๔๒ เป็นภาษาอังกฤษและฝรั่งเศส เสนอในที่ประชุมทำให้ประเทศสมาชิกของสมาคมศาลปกครองสูงสุดระหว่างประเทศได้รับทราบว่า หลังจากการเปิดดำเนินการเพียงไม่นาน ศาลปกครองไทยสามารถจัดทำกฎหมายระเบียบวิธีพิจารณาคดีปกครองของตนเอง ได้อย่างมีประสิทธิภาพและมีพัฒนาการของศาลอย่างรวดเร็ว

รูปภาพ งานประชุม IASAJ

ที่ประชุมของสมาชิก IASAJ จึงได้พร้อมใจกันเชิญ ท่าน อักขราทร จุฬารัตน ประธานศาลปกครองสูงสุด จากประเทศไทย เป็นประธานศาลปกครองสูงสุดโลก และเสนอให้ประเทศไทยเป็นเจ้าภาพจัดการประชุม IASAJ ครั้งที่ ๙ในระหว่าง วันที่ ๒๒- ๒๔ พฤศจิกายน ๒๕๕๐ ซึ่งทางศาลปกครองสูงสุดถือว่าเป็นเกียรติอันสูงสุดยิ่ง เนื่องจากปีดังกล่าวเป็นวาระอันสำคัญของประเทศไทย ที่พระบาทสมเด็จพระเจ้าอยู่หัวทรงมีพระชนมายุครบ ๘๐ พรรษาในปี ๒๕๕๐เมื่อศาลปกครองสูงสุดของประเทศไทยได้เป็นเจ้าภาพในการประชุมศาลปกครองโลก จึงถือเป็นการเทิดพระเกียรติพระบาทสมเด็จพระเจ้าอยู่หัว เนื่องในศุภวาระสำคัญดังกล่าวอันนับว่าเป็นเกียรติอย่างสูงสุด
	จากการประชุมดังกล่าว ศาลปกครองสูงสุดจึงได้แลกเปลี่ยนความรู้ทางวิชาการ กับผู้เข้าร่วมประชุมจากสมาชิกนานาประเทศ และได้เปิดโอกาสให้สมาชิกนานาประเทศ ได้สัมผัสและทำความเข้าใจถึงองค์ความรู้เกี่ยวกับหลักกฎหมายปกครองของไทยตลอดจนกระบวนการยุติธรรมทางปกครองของไทยที่มีการพัฒนาการอย่างรวดเร็ว ทั้งที่เพิ่งจะมีการจัดตั้งศาลปกครองมาเพียงไม่นาน

รูปภาพ ภาพบรรยากาศในงานประชุม IASAJ

	นอกจากการประชุมของสมาคมศาลปกครองสูงสุดระหว่างประเทศ หรือ IASAJ แล้ว ศาลปกครองของไทยยังได้มีความร่วมมือทางวิชาการกับองค์กรนานาชาติ เพื่อพัฒนาองค์ความรู้เกี่ยวกับหลักกฎหมายปกครอง และเผยแพร่หลักกฎหมายปกครองของไทยให้เป็นที่รู้จักในระดับสากล

รูปภาพ ภาพในการประชุม IASAJ ครั้งที่ 9

อาทิ ความร่วมมือเชิงทวิภาคีกับสหภาพยุโรป จัดการประชุมทางวิชาการเนื่องในวาระโอกาสที่ศาลปกครองของไทย เปิดทำการครบ ๘ ปี และครบรอบ 30 ปี ความสัมพันธ์ไทย-สหภาพยุโรป ในการประชุม “หลักนิติรัฐกับระบอบประชาธิปไตย : ประสบการณ์ของไทยและสหภาพยุโรป” (The Rule of law and Democracy: Sharing Experiences of Thailand and the European Union)เมื่อวันที่ ๙ มีนาคม ๒๕๕๒ ที่ผ่านมาศาลปกครองไทยได้แลกเปลี่ยนทัศนะ ความเห็นเชิงวิชาการกับสหภาพยุโรป ทั้งยังเป็นการเผยแพร่ และประชาสัมพันธ์ภารกิจของศาลปกครองไทย และความร่วมมือทางวิชาการในเวทีประชาคมกฎหมายปกครองให้เป็นที่ยอมรับทั้งในประเทศและต่างประเทศ ซึ่งทำให้เกิดความสัมพันธ์และความเข้าใจอันดี อันจะนำไปสู่ความร่วมมืออย่างต่อเนื่องระหว่างกัน ระหว่างบุคคลในกระบวนการยุติธรรมทางปกครองและเป็นการส่งเสริมความรู้ และความเข้าใจเกี่ยวกับหลักนิติรัฐในสังคมประชาธิปไตยระดับสากล และสามารถนำไปปรับปรุงกับการปฏิบัติงานได้อย่างมีประสิทธิภาพมากยิ่งขึ้น ส่งผลให้ภารกิจของศาลปกครองไทยได้รับการเผยแพร่ประชาสัมพันธ์เป็นที่รู้จัก และยอมรับในระดับองค์กรนานาชาติ

รูปภาพ ภาพบรรยากาศภายในงานประชุม IASAJ ครั้งที่ 9 มีนานาประเทศเข้าร่วมการประชุม

รูปภาพ ภาพในงานประชุม IASAJ ภายในภาพเป็นการแลกเปลี่ยนของที่ระลึก 
และการถ่ายภาพร่วมกันของนานาประเทศต่างที่เข้าร่วมประชุมที่บริเวณด้านหน้าศาลปกครอง

บทสรุป

จะเห็นได้ว่าเส้นทางอันยาวนานของวิวัฒนาการ องค์กรวินิจฉัยข้อพิพาทคดีปกครองของไทยจนมาเป็น “ศาลปกครอง” ได้มีพื้นฐานแนวคิดวิวัฒนาการจากรากฐานความคิด ที่ฝังอยู่ในบริบทของสังคมกฎหมายจารีตประเพณีและสังคมไทยมาแต่สมัยโบราณนั่นคือ แนวคิดกฎหมายจารีตประเพณีในระบอบการปกครองแบบสมบูรณาญาสิทธิราชย์ จากรูปแบบการร้องทุกข์ต่อองค์พระประมุขและพัฒนาระบบการร้องทุกข์ที่ผู้นำของประเทศในทางบริหาร เป็นผู้ใช้อำนาจเยียวยาความเดือดร้อนหรือเสียหายให้แก่ประชาชนดังกล่าว มาอยู่ในรูปแบบของคณะกรรมการ จนกลายเป็นองค์กรที่ใช้อำนาจทางตุลาการ ที่เป็นอิสระจากองค์กรที่ใช้อำนาจทางบริหารในทุกวันนี้
	ลำดับวิวัฒนาการดังกล่าวบ่งบอกถึงความมีอัจฉริยภาพขององค์พระประมุขในแต่ละยุคสมัย ที่มิเคยละเลยสิทธิพื้นฐานของประชาชนที่จะให้ประชาชนชาวไทยได้รับการปกป้องและเยียวยาความเดือดร้อน หรือเสียหายจากการใช้อำนาจหน้าที่ของหน่วยงานทางปกครอง หรือเจ้าหน้าที่รัฐในรูปแบบของกฎหมายจารีตประเพณีและแนวความคิดจากพื้นฐานประเพณีสังคมแบบเดิมดังกล่าว ได้รับการผสมผสานให้เข้ากับแนวความคิดของอิทธิพลต่างประเทศ เพื่อค่อยๆ พัฒนารูปแบบองค์กรวินิจฉัยตลอดจนกระบวนการทางนิติวิธีให้สอดคล้องกับสถานการณ์ของบ้านเมือง ได้อย่างเหมาะสมแต่ละยุคสมัยและความพร้อมของบริบทในสังคมไทย เพื่อให้ศาลปกครองเป็นสถาบันหลักของประเทศ ที่ใช้อำนาจตุลาการอำนวยความยุติธรรมเกี่ยวกับข้อพิพาททางปกครองโดยมุ่งให้เกิดความสมดุลในการคุ้มครองสิทธิเสรีภาพของประชาชน และการดำเนินการของรัฐเพื่อประโยชน์สาธารณะแก่ประชาชนชาวไทยสืบต่อไป
	จนกระทั่งวันนี้ ศาลปกครองไทยจึงเป็นองค์กรที่ทำหน้าที่คุ้มครองสิทธิของประชาชนชาวไทย ที่รับผลกระทบจากหน่วยงานทางปกครองหรือเจ้าหน้าที่ของรัฐ และอำนวยความยุติธรรมให้แก่ประชาชนชาวไทยได้อย่างเป็นธรรม และเป็นที่ยอมรับในระดับสากล

รูปภาพ ภาพบริเวณด้านหน้าอาคารศาลปกครอง
[image: p217]

ภาคผนวก

ภาคผนวก


  
    	ลำดับที่    ๑ :
    	พระราชบัญญัติเคาน์ซิลออฟสเตด    คือ ที่ปฤกษาราชการแผ่นดิน
  

  
    	ลำดับที่    ๒ :
    	คำสาบาลเคาน์ซิลออฟสเตด คือ ที่ปฤกษาราชการแผ่นดิน
  

  
    	ลำดับที่    ๓ :
    	พระราชบัญญัติปรีวีเคาน์ซิลลอร์    คือ ที่ปฤกษาในพระองค์
  

  
    	ลำดับที่    ๔ :
    	คำสาบาล    ปรีวีเคาน์ซิลลอร์ คือ ที่ปฤกษาในพระองค์
  

  
    	ลำดับที่    ๕ :
    	ว่าด้วยเรื่องทาสแลกระเษียรอายุ
  

  
    	ลำดับที่    ๖ :
    	คำเคาน์ซิลปฤกษาตัดสินโทษ
  

  
    	ลำดับที่    ๗ :
    	พระราชกฤษฎีกาฉบับที่    ๒ ว่าด้วยวิธีแลกระบวนชุมนุมปฤกษาของรัฐมนตรีสภา 
องคมนตรีสภา เสนาบดีสภา    (พ.ศ.๒๔๓๔)
  

  
    	ลำดับที่    ๘ :
    	พระราชกฤษฎีกาฉบับที่    ๓ ว่าด้วยรัฐมนตรีสภาฤๅลูกขุน ณ ศาลหลวง
  

  
    	ลำดับที่    ๙ :
    	พระราชบัญญัติรัฐมนตรี    รัตนโกสินทรศก ๑๑๓
  

  
    	ลำดับที่    ๑๐ :
    	พระราชดำรัสในการเปิดรัฐมนตรีสภา    เมื่อวันที่ ๒๔ มกราคม รัตนโกสินทรศก ๑๑๓ (พ.ศ.๒๔๓๗)
  

  
    	ลำดับที่    ๑๑ :
    	เจ้านายและข้าราชการกราบบังคมทูลความเห็น    จัดการเปลี่ยนแปลงระเบียบราชการแผ่นดิน ร.ศ.๑๐๓
  

  
    	ลำดับที่    ๑๒ :
    	พระราชดำรัสในพระบาทสมเด็จพระจุลจอมเกล้าเจ้าอยู่หัว 
ทรงแถลงพระบรมราชาธิบายแก้ไขการปกครองแผ่นดิน
  

  
    	ลำดับที่    ๑๓ :
    	พระราชบัญญัติว่าด้วยคณะกรรมการกฤษฎีกา    พุทธศักราช ๒๔๗๖
  

  
    	ลำดับที่    ๑๔ :
    	พระราชบัญญัติเรื่องราวร้องทุกข์    พ.ศ.๒๔๙๒
  

  
    	ลำดับที่    ๑๕ :
    	พระราชบัญญัติคณะกรรมการกฤษฎีกา    พ.ศ.๒๕๒๒

พระราชบัญญัติเคาน์ซิลออฟสเตด คือ ที่ปฤกษาราชการแผ่นดิน

	ศุภมัศดุ จุลศักราช ๑๒๔๖ โสภสังวัจแรบุพพาสฬหมาศ ศุกปักษ ปาฏิบทรวิวารปริจเฉทกาลกำหนด๑
	พระบาทสมเดจพระเจ้าอยู่หัว สมเดจพระปรมินทรมหาจุฬาลงกรณ์ บดินทรงเทพยมหามงกุฎ บุรุษยรัตนราชรวิวงษ วรุตมพงษบริพัตร วรขัติยราชนิกโรดม จาตุรันตบรมมหาจักรพรรดิราชสังกาศ บรมธรรมิกมหาราชาธิราช บรมนารถบพิตรพระจุลจอมเกล้าเจ้าแผ่นดินสยาม เปนพระเจ้าแผ่นดินในรัชกาลที่ ๕ ในพระบรมราชวงษ ซึ่งประดิษฐานแลดำรงกรุงรัตนโกสินทรมหินทรายุทธยา ณ ประเทศบางกอก เปนพระบรมราชธานีมหานครใหญ่ ในแผ่นดินสยามเหนือใต้แลเปนบรมราชาธิราชในเมืองใกล้เคียง คือ ลาวเฉียง ลาวกาว มลายู กะเหรี่ยง แลอื่นๆ ทรงพระราชดำริห์ ว่าได้ทรงประกาศตั้งเคาน์ซิลลอร์ออฟสเตดที่ปฤกษาราชการแผ่นดิน ได้แต่วันศุกรเดือนหก แรมแปดค่ำปีจอฉศก เพื่อจะให้ช่วยคิดราชการแผ่นดิน ซึ่งจะให้มีคุณ มีประโยชน์ทำนุบำรุงพระนครทั่วพระราชอาณาเขตร ให้ราษฎรอยู่เยนเปนสุข แต่ยังหาได้มีพระราชบัญญัติสำหรับตัว ที่ปฤกษาราชการแผ่นดินซึ่งจะประพฤติให้ถูกต้องตามแบบอย่างที่ปฤกษาราชการไม่ อนึ่งปรีวีเคาน์ซิล คือ ที่ปฤกษาราชการในพระองค์นั้น ก็จะโปรดเกล้าฯ ตั้งขึ้นตามซึ่งมีมาในประกาศฉบับก่อนนั้นก็ควรจะมีพระราชบัญญัติกฎหมายบังคับสำรับตัวด้วย จึ่งทรงร่างข้อพระราชบัญญัติแล้วปฤกษาด้วยพระราชบัญญัติสำหรับที่ปฤกษาราชการแผ่นดิน แลที่ปฤกษาราชการในพระองค์ไว้เปนแบบฉบับสำหรับแผ่นดินสืบไป
	ข้อ ๑ พระบาทสมเดจพระเจ้าอยู่หัว จะทรงตั้งราชตระกูลแลข้าราชการซึ่งมีตระกูล แลผู้มีสติปัญญาว่องไวเฉียบแหลมรอบรู้ในราชกิจการต่างๆ ที่มีชื่อเสียงปรากฏ เปนที่ปฤกษาราชการแผ่นดินซึ่งเรียกตามภาษาอังกฤษว่า เคาน์ซิลลอร์ออฟสเตด โดยกำหนดตั้งแต่ ๑๐ นายขึ้นไปไม่ให้เกินยี่สิบนายออกไป ถ้าที่ปฤกษาราชการแผ่นดินผู้หนึ่งผู้ใดซึ่งในพวกที่ปฤกษาหมู่เดียวกันไม่เปนที่ชอบใจเพราะทำการผิด ไม่สมควร เปนที่รังเกียจด้วยเหตุใดเหตุหนึ่ง จะใคร่คัดผู้นั้นออกเสียจากที่ปฤกษา ก็ให้ผู้ที่มีความรังเกียจนั้นชุมนุมกันลงชื่อ ตั้งแต่หกนายขึ้นไป จดหมายข้อความที่เคาน์ซิลลอร์ออฟสเตดนั้นทำผิดอย่างไร เปนที่รังเกียจด้วยเหตุไรนำขึ้นทูลเกล้าฯ ถวายให้ทรงทราบใต้ฝ่าลอองธุลีพระบาท ถ้าพระราชดำริห์ทรงเหนชอบด้วย จึ่งจะคัดผู้นั้นออกเสียจากที่ปฤกษาได้


  
    	๑วันอาทิตย์ เดือนแปด บุรพาสาฒ ขึ้นค่ำหนึ่ง ปีจอฉศก จุลศักราช ๑๒๓๖ ตรงกับวันที่ ๑๔ มิถุนายน พ.ศ.๒๔๑๗

	ข้อ ๒ ท่านเสนาบดีซึ่งมีอำนาจอยู่ในตำแหน่ง มีราชการที่เกี่ยวข้อง ฤๅมีพระบรมราชโองการโปรดเกล้าฯ ให้มาประชุมปฤกษาในที่ประชุมเคาน์ซิลลอร์ออฟสเตดที่มาได้ แต่มิได้นับเข้าในพวกที่ปฤกษา ๒๐ นาย ซึ่งทรงพระกรุณาโปรดตั้งไว้อนึ่ง พระบาทสมเดจพระเจ้าแผ่นดินจะทรงเลือกพระบรมวงษานุวงษต่างกรม ตั้งไว้ในที่ปฤกษาราชการแผ่นดิน นอกจากจำพวกที่ปฤกษา ๒๐ นายนั้นได้อีก ๖ พระองค์ พระบรมวงษานุวงษ ๖ พระองค์ซึ่งทรงตั้งไว้นั้นก็มีอำนาจจะเข้าไปนั่งประชุมปฤกษา ในที่ประชุมปฤกษาราชการแผ่นดินได้ แลพระบรมวงษานุวงษซึ่งทรงตั้วไว้นี้ ถ้าในหมู่เคาน์ซิลลอร์ออฟสเตดที่ปฤกษาราชการแผ่นดิน มีความรังเกียจชุมนุมกันลงชื่อจดหมายกล่าวโทษกราบบังคมทูลตั้งแต่ ๖ นายขึ้นไป ถ้าพระเจ้าแผ่นดินทรงเหนชอบด้วย ก็จะต้องห้ามพระบรมวงษานุวงษซึ่งเป็นที่รังเกียจนั้น ไม่ให้เข้าไปนั่งในที่ประชุมปฤกษาต่อไป

	ข้อ ๓ ข้าราชการผู้หนึ่งผู้ใดซึ่งพระบาทสมเดจพระเจ้าแผ่นดิน ได้ทรงพระกรุณาโปรดยกย่องตั้งไว้ในที่ปฤกษาราชการแผ่นดินแล้ว ท่านผู้นั้นมียศบันดาศักดิ์ควรนับว่าเปนที่สองรองจากส่วนเสนาบดี ท่านผู้นั้นได้ทำราชการเรียบร้อยดีจะพระราชทานเงินปีไม่ให้ต่ำกว่าปีละ ๔-๕ ชั่ง แม้นถึงมิได้คงอยู่ในตำแหน่งราชการก็ดี ก็จะพระราชทานเปนส่วนเบี้ยเลี้ยงเสมอไปจนตลอดชีวิตร เพื่อเปนเครื่องประคองรักษายศที่ได้ทรงยกย่องเปนที่ปฤกษาราชการแผ่นดิน
	ข้อ ๔ ที่ปฤการาชการแผ่นดินทุกๆ นาย ต้องกระทำสัตยานุสัตยสาบาลตัวถวายตามคำสาบาลสำรับที่ปฤกษาราชการแผ่นดินก่อน แล้วจึ่งจะนับว่าเปนที่ปฤกษาราชการแผ่นดินได้ ถ้าผู้ใดยังไม่ได้สาบาลตัวแล้ว ผู้นั้นจะเข้านั่งในที่ปฤกษาราชการแผ่นดินไม่ได้
	ข้อ ๕ พระบาทสมเดจพระเจ้าแผ่นดินเปนเปรสิเดน หัวน่าปธานาธิบดีเปนที่แล้วที่จบเปนผู้บำรุงในที่ปฤกษาราชการแผ่นดิน จะเสดจมาในที่ประชุมฤๅจะไม่เสดจมาก็ได้ ตามพระราชอัทธยาไศรย
	ข้อ ๖ เคาน์ซิลลอร์ออฟสเตดที่ปฤกษาราชการแผ่นดิน ต้องเลือกผู้หนึ่งผู้ใดใน ๒๐ นายนั้นยกให้เปนไวซ์เปรสิเดน คือ๒ เปนผู้ระงับแลบังคับสิทธิ์ขาด ในการปฤกษราชการแผ่นดินนายหนึ่ง เพื่อไว้เป็นที่สองฉลองพระองค์พระบาทสมเดจพระเจ้าแผ่นดินในเวลาซึ่งไม่ได้เสดจออกปฤกษาราชการแผ่นดินทุกคราวประชุม แลตำแหน่งไวซ์เปรสิเดนนั้นจะเลือกจัดขึ้นไว้ปีละนายหนึ่ง ฤๅจะเลือกซ้ำที่ได้เปนในปีก่อนนั้น ให้ว่าการต่อไปอีกก็ได้แต่เมื่อพร้อมใจกันเลือก เหนว่าท่านผู้ใดควรจะเปนไวซ์เปรสิเดนได้ ก็ให้ลงชื่อกราบบังคมทูลพระกรุณาให้ทรงทราบฝ่าละอองธุลีพระบาทก่อน ถ้าทรงพระราชดำริห์เหนชอบด้วย ท่านผู้นั้นจึ่งเปนตำแหน่งไวซ์เปรสิเดนได้ถ้าผู้ซึ่งได้รับตำแหน่งเปนไวซ์เปรสิเดนแล้ว มีความผิดไม่เปนที่ชอบพระราชหฤไทยถึงยังไม่ครบกำหนดปี จะโปรดให้ออกเสียจากไวซ์เปรสิเดนเวลาใดก็ได้





  
    	๒ Vice President หมายถึง ตำแหน่งรองประธานาธิบดี

	ข้อ ๗ ผู้ที่ตั้งอยู่ในตำแหน่งไวซ์เปรสิเดนนั้น ต้องเปนธุระเอาใจใส่จัดการในที่ปฤกษาราชการแผ่นดินให้เรียบร้อยทุกอย่าง แลเปนผู้ลงชื่อในจดหมายข้อคำปฤกษา แลในจดหมายตอบคำปฤกษา ซึ่งจะต้องลงชื่อเปนสำคัญทุกเรื่องแลจะต้องพูดนำแลพูดแทนที่ปฤกษาราชการแผ่นดินให้ทราบทั่วกันในที่ประชุม ถ้าการในที่เคาน์ซิลลอร์ออฟสเตดจะต้องจับฉลาก ซึ่งเรียกตามภาษาอังกฤษว่าโวค ๓ ไวซ์เปรสิเดนต้องเปนผู้นับตรวจฉลาก ถ้าในหมู่ที่ปฤกษาราชการแผ่นดินด้วยกัน จะเกิดแก่งแย่งทุ่งเถียงไม่ตกลงกันประการใดก็ดีในเวลานั้น พระบาทสมเด็จพระเจ้าแผ่นดินซึ่งเปนเปรสิเดนไม่ได้เสดจมาอยู่ในที่ประชุมด้วย ไวซ์เปรสิเดนต้องเปนผู้ระงับความวิวาทแลตัดสินสมัคสมานเสียให้เรียบร้อย อย่าให้เปนคำโต้เถียงกันได้
	ข้อ ๘ ในราชการที่ปฤกษานี้ ต้องมีตำแหน่งเคลิกออฟเคาน์ซิล คือ เสมียนใหญ่ในที่ปฤกษานายหนึ่ง ดีปุตีเคลิกออฟเคาซิล ๔ คือ เสมียนผู้ช่วยที่ปฤกษานายหนึ่ง ทั้งสองนายนี้มีตำแหน่งราชการที่จะรักษาบาญชีแลจดหมายเหตุในที่ปฤกษาทุกอย่างทุกประการ เคลิกนั้นต้องมีออฟฟิชที่รักษาหนังสือไว้ในพระบรมมหาราชวัง แลจะต้องมีเสมียนให้ภอแก่การตำแหน่งเคลิกนี้จะนับเข้าในพวกที่ปฤกษา แลจะเข้าประชุมปฤกษาราชการด้วยไม่ได้เปนแต่พนักงานรับใช้การงานของเปรสิเดน แลไวซ์เปรสิเดน แลเปนผู้จดหมายเรื่องราวในการปฤกษาแลคำสปิซต่างๆ เรียบเรียงให้เปนเรื่องความตามที่ได้เหน ได้ยิน ได้ฟัง ในที่ปฤกษาให้เรียบร้อยชัดเจนอย่าดัดเปลี่ยน เพี้ยนแปลงให้ผิดจากข้อความปฤกษาจงทุกข้อ แลต้องเอาใจใส่รักษาหนังสือต่างๆ อย่าให้เปนอันตรายได้ ถ้าจะเรียบเรียงเรื่องความปฤกษาแลคำตอบ ต้องเรียงความให้ต้องเตมความคิดของผู้ให้เรียง แลให้เรียบร้อยเข้าใจง่ายอนึ่ง ผู้รับตำแหน่งเคลิกนั้น ต้องเปนผู้ซื่อสัตย์ สุจริตภักดีต่อราชการ แลต้องสาบาลตัวว่า สิ่งซึ่งตัวได้เหนได้ยินได้ฟังในที่ประชุมเคาน์ซิลลอร์ออฟสเตดนั้น จะรักษาไว้ให้เปนความลับมิให้แพร่งพราย เว้นไว้แต่เรื่องไรที่เคาน์ซิลลอร์ออฟสเตดจะยอมให้เปิดเผยได้ไม่เปนการลับจึ่งจะพูดได้ เคลิกที่ ๑ เคลิกที่ ๒ ทั้งสองนายนี้ จะมารับราชการประชุมพร้อมกันทั้ง ๒ นายก็ได้ ฤๅจะผลัดเปลี่ยนกันมาตามเวลาซึ่งมีเหตุการณ์ คือ ป่วยไข้แลมีการสำคัญก็ได้
	ข้อ ๙ ถ้าเวลาใดพระบาทสมเดจพระเจ้าแผ่นดินไม่ได้เสดจมาในที่ประชุม แลพระราชทานพระราชหัถเลขาเปนสำเนากระแสพระราชดำริห์มาในที่ประชุม ให้ไวซ์เปรสิเดนอ่านพระราชหัถเลขานั้นให้ที่ปฤกษาได้ฟังทั่วกัน
	ข้อ ๑๐ ถ้าที่ปฤกษาผู้ใดผู้หนึ่ง อยากจะให้ที่ปฤกษา ปฤกษาข้อกฎหมายตามที่ตัวได้คิดเหน ฤๅจะปฤกษาในเรื่องราวที่จะถวายในพระบาทสมเดจพระเจ้าแผ่นดินฤๅจะเปลี่ยนข้อสำคัญในคำปฤกษา ที่เคาน์ซิลลอร์ออฟสเดตยังปฤกษาค้างอยู่ ฤๅจะยกข้อใดข้อหนึ่งในเคาน์ซิลลอร์ออฟสเตดซึ่งเปนข้อสำคัญก็ดี ต้องให้ที่ปฤกษาผู้นั้นเขียนเปนเรื่องราวมายื่นต่อไวซ์เปรสิเดนก็ได้

ให้ไว้แก่เคลิกออฟเคาน์ซิลก็ได้ ยื่นให้ทันที่จะคัดกอปี๕ มาส่งผู้ซึ่งเป็นที่ปฤกษาทุกๆ นายก่อนเวลาประชุม ๒๔ ชั่วโมง ถ้าคิดการสิ่งใดขึ้นใหม่ จะนำเรื่องราวขึ้นทูลเกล้าฯ ถวายต้องให้มีเคาน์ซิลลอร์ออฟสเตดรับรองเหนด้วยตั้งแต่นายหนึ่งขึ้นไปจึ่งจะถวายได้ ถ้าเปนแต่จะแก้ไขในข้อเลกน้อย มิใช่ข้อใหญ่ข้อสำคัญ ฤๅเปนแต่จะคัดค้านการเลกน้อยซึ่งผู้อื่นยกขึ้นปฤกษา ไม่ต้องจดหมายมายังดังว่าแล้วก็ได้
	ข้อ ๑๑ ถ้าจะมีการประชุมเมื่อใด ให้เคลิกมีจดหมายเชิญท่านเคาน์ซิลลอร์ออฟสเตดมาประชุมทุกๆ นาย ในจดหมายนั้นมีไปให้ชัด กำหนดเวลานัด แลที่ประชุม แลเรื่องเหตุที่จะต้องปฤกษาให้ถ้วนถี่ทุกประการ ให้ที่ปฤกษาทราบก่อนเวลาประชุม ๒๔ ชั่วโมงถ้าที่ปฤกษามีราชการประชุมติดต่อกันไปคราวหนึ่งหลายๆ วัน เคลิกไม่ต้องมีจดหมายเชิญ ถ้ามีเหตุสำคัญเป็นการควรที่จะให้ประชุมโดยเรว เคลิกต้องมีจดหมายไปเชิญเคาน์ซิลลอร์ออฟสเตดทั้งปวง ให้เปนการเรวให้ทันเวลา
	ข้อ ๑๒ ถ้าเกิดเหตุใหญ่เปนการจุลาจลสำคัญในแผ่นดิน เคาน์ซิลลอร์ออฟสเตดทั้งปวงทราบแล้วไม่ต้องรอรับจดหมายเชิญ ให้รีบเข้ามาในที่ประชุมปฤกษาโดยเรว
	ข้อ ๑๓ ในวันประชุมนั้น ถ้าถึงเวลาตามกำหนดที่จดหมายแล้ว เคาน์ซิลลอร์ออฟสเตดยังหาพร้อมกันไม่ มาพร้อมเพียง ๗ นายฤๅกว่า ๗ นายแล้ว อย่าให้รอคอยเคาน์ซิลลอร์ออฟสเตดผู้อื่นซึ่งยังไม่มานั้นให้เสียเวลาเลยถ้าไวซ์เปรสิเดนยังไม่มาในที่ประชุมนั้น ก็ให้เลือกท่านผู้ใดผู้หนึ่งซึ่งจะเหนพร้อมกันว่า เปนผู้อาจบังคับการได้ ให้ว่าการแทนไวซ์เปรสิเดน แล้วจงชุมนุมปฤกษาตามราชการ
	ข้อ ๑๔ ถ้าเคาน์ซิลลอร์ออฟสเตดกับไวซ์เปรสิเดนนั่งพร้อมกันในที่ประชุม แล้วให้เคลิกอ่านจดหมายปฤกษาสำแดงใจความที่ได้ประชุมปฤกษา ๖ ในวันก่อนแต่ย่อๆ ให้เคาน์ซิลลอร์ออฟสเตดฟังทั่วกันถ้าเคาน์ซิลลอร์ออฟสเตดทั้งปวงเหตุถูกต้องกันแล้ว ไวซ์เปรสิเดนจึ่งจะลงชื่อเปนสำคัญถ้ามีผู้ทัดทานค้านขึ้นในข้อใดข้อหนึ่ง ต้องปฤกษาอีก ที่ควรจะแก้ได้ก็ให้แก้เสียให้เสรจในเวลานั้น ถ้าเหนถูกต้องพร้อมกันแล้วไวซ์เปรสิเดนจะได้ลงชื่อให้เปนการเสรจในการปฤกษาไว้ชั้นหนึ่ง แล้วให้ไวซ์เปรสิเดนนำความขึ้นกราบบังคมทูลพระกรุณาทรงเหนชอบ แล้วคำปฤกษานั้นจึ่งใช้ได้ ถ้าคำปฤกษานั้นไม่ตกลงกันในข้อใดข้อหนึ่งก็ดี ไวซ์เปรสิเดนต้องบังคับให้โวด คือ จับฉลาก
	ข้อ ๑๕ คำปฤกษาในวันก่อนตกลงเปนเสรจกัน จนไวซ์เปรซิเดนได้ลงชื่อในหนังสือคำปฤกษาแล้ว ไวซ์เปรสิเดนจะยกข้อความใหม่ที่จะปฤกษากันในวันนั้นให้เคาน์ซิลลอร์ออฟสเตดได้ทราบ ไวซ์เปรสิเดนจะพูดสปิซ๗ เอง ฤๅจะเชิญผู้ใดผู้หนึ่งให้สปิซกล่าวความในเรื่องนั้นก็ได้

	ข้อ ๑๖ ในที่ประชุมเคาน์ซิลลอร์ออฟสเตดนั้น ยกไว้แต่ไวซ์เปรสิเดนผู้เดียวเปนหัวน่าเปนประธาน นอกนั้นเปนผู้มียศเสมอกันทั้งสิ้น ไม่มีสูงต่ำกว่ากัน ถ้าเคาน์ซิลลอร์ออฟสเตด ๒ นายยืนขึ้นจะพูดความพร้อมกันไวซ์เปรสิเดนจะตัดสินให้ผู้ใดงดไว้แลจะให้ผู้ใดพูดก่อน ต้องตัดสินตามลำดับชื่อซึ่งเรียงอยู่น่าแลหลังในคำหมายประกาศเดิม แลผู้ซึ่งได้เปนเคาน์ซิลลอร์ออฟสเตดก่อนแลหลังผู้ที่มีชื่ออยู่น่าแลผู้ซึ่งได้เปนเคาน์ซิลลอร์ออฟสเตดก่อนไวซ์เปรสิเดนต้องตัดสินใจให้พูดก่อน ถ้าท่านเสนาบดีซึ่งเชิญมาอยู่ในที่ประชุมนั้นจะยืนขึ้นพูดพร้อมกันกับผู้อื่น ไวซ์เปรสิเดนต้องตัดสินให้ผู้อื่นงดไว้แลยอให้ท่านเสนาบดีพูดก่อน เพราะท่านเสนาบดีธุระราชการมาก จะให้งดรอไว้ข้าจะเสียราชการอื่นไป ถ้าเปนท่านเสนาบดีด้วยกันยืนขึ้นจะพูดพร้อมกัน ไวซ์เปรสิเดนต้องตัดสีนตามการที่ได้รับตำแหน่ง ยศท่านเสนาบดีก่อนแลหลัง
	ข้อ ๑๗ มีกำหนดห้ามว่า เคาน์ซิลลอร์ออฟสเตดผู้ใดผู้หนึ่ง ซึ่งจะพูดสปิซในความปฤกษาเรื่องเดียวกัน วันเดียวกัน อย่าให้พูดสปิซมากกว่าสองคราว เว้นแต่ความต่างเรื่องจึ่งพูดได้ ฤๅไวซ์เปรสิเดนจะเชิญผู้นั้นให้พูดมากกว่าสองคราว เพื่อจะตอบความแลจะแก้ไขความ จึ่งพูดได้
	ข้อ ๑๘ ถ้าเคาน์ซิลลอร์ออฟสเตดผู้ใดผู้หนึ่งจะขอให้จดหมายถ้อยคำ ซึ่งตัวได้พูดเองก็ดีฤๅท่านผู้อื่นพูดก็ดี ต้องบอกแก่ไวซ์เปรสิเดนขอให้จดจำคำนั้นไว้ แล้วเคลิกต้องจดคำนั้นไว้อนึ่ง ถ้าเคาน์ซิลลอร์ออฟสเตดผู้ใดผู้หนึ่งได้ยกข้อปฤกษาข้อใดข้อหนึ่งขึ้นพูดในที่ประชุม แลจะให้โวดจับฉลาก ถ้าไม่มีผู้ลงใจรับรองเหนชอบด้วย ตั้งแต่คนหนึ่งขึ้นไปแล้ว ไม่ต้องโวดจับฉลากเลยฤๅถ้าผู้ใดผู้หนึ่งจะห้ามการข้อใดข้อหนึ่ง จะต้องมีผู้รับรองเหนชอบด้วยตั้งแต่คนหนึ่งขึ้นไป ถ้าไม่มีผู้รับรองก็ไม่ต้องโวดจับฉลาก ถ้าการข้อใดข้อหนึ่งมีผู้กล่าวขึ้นเรื่องใดเรื่องหนึ่งก็ดี มีผู้รับรองเหนด้วยคนหนึ่งพร้อมแล้วแลไม่มีใครพูดห้ามกั้นกางแล้ว ไวซ์เปรสิเดนต้องถามเคาน์ซิลลอร์ออฟสเตดทั้งปวงว่า เรื่องนี้ใครจะเหนข้อห้ามทัดทานอย่างไรบ้าง ถ้าไม่มีใครห้ามทัดทานแล้วก็เปนอันเหนว่ายอมพร้อมกัน ความข้อนั้นเปนใช้ได้
	ข้อ ๑๙ ถ้าเคาน์ซิลลอร์ออฟสเตดผู้ใดผู้หนึ่งจะห้ามก็ดี ฤๅจะยกข้องแก้ไขก็ดี แลมีผู้รับรองเหนด้วยคน ๑ ให้เคาน์ซิลลอร์ออฟสเตดปฤกษากันก่อน ต่างคนต่างพูดซักถามกันตามแต่ปัญญาแลรูบความครั้งพูดกันสิ้นข้อความแล้ว จึ่งให้โวดจับฉลาก คือ ให้ผู้ที่เหนด้วยฝ่ายยืนขึ้นพร้อมกันใหไวซ์เปรสิเดนนับดูว่าฝ่าย ๑ จะเปนกี่นาย แล้วให้ผู้ที่ฝ่ายข้างไม่ยอมเห็นด้วยนั้นยืนขึ้นพร้อมกันให้ไวซ์เปรสิเดนนับดูว่าฝ่ายนี้จะเป็นกี่นาย ถ้าการโวดจับฉลากมีผู้เหนด้วยกึ่งหนึ่ง ไม่ยอมเหนด้วยกึ่งหนึ่ง เท่ากันทั้ง ๒ ฝ่ายก็ให้ไวซ์เปรสิเดนยกความเรื่องนั้นเสียให้โวดจับฉลากใหม่ในเวลาอื่น เว้นแต่พระบาทสมเด็จพระเจ้าแผ่นดิน ซึ่งเปนเปรสิเดนประทับอยู่ในที่ประชุมนั้นด้วย สุดแล้วแต่จะทรงตัดสีนในการเรื่องนั้น
	ข้อ ๒๐ ถ้าโวดจับฉลากกันในข้อเดิมข้อแก้นั้นแล้ว แต่มีผู้เหนชอบในข้อเดิมข้อแก้มากด้วยกัน ต้องเอาข้อนั้นเติมในข้อเดิมให้เรียบร้อย แล้วให้โวดจับฉลากอีกครั้งหนึ่ง ถ้าคนมากไม่เหนด้วยในข้อเติมข้อแก้ ต้องคงจับฉลากแต่ในข้อเดิมเท่านั้น

อนึ่ง ในความข้อใดมีผู้ใดผู้หนึ่งเหนชอบด้วยว่าเปนดีไม่ต้องแก้ไข แลมีผู้อื่นรับรองพร้อมใจเหนด้วยแลได้โวดจับฉลากกัน มีผู้เหนพร้อมกันมาก ความข้อนั้นไม่ต้องเติมต้องแก้ เปนใช้ได้อนึ่ง เคาน์ซิลลอร์ออฟสเตดผูหยากจะขอรองดไว้จะให้ประชุมต่อในเวลาอื่น ฤๅจะให้เลิกข้อที่ปฤกษาอยู่นั้น จะให้ปฤกษาก่อนในคราวหลัง ถ้ามีผู้รับรองเหนด้วยแต่ผู้หนึ่งก็ดีให้ไวซ์เปรสิเดนบังคับการโวดจับฉลากกัน ถ้ามีผู้มิเหนพร้อมกันมาก การนั้นก็ให้งดแลเลิกตามที่เหนพร้อมกัน ถ้าผู้ใดขอเลิกครั้งหนึ่งแล้ว แต่ผู้อื่นไม่ยอมเหนด้วย ห้ามไม่ให้ผู้นั้นขอเลิกอีกในระหว่างโมง ๑ถ้าพ้นกำหนดโมง ๑ จะขอเลิกเสียอีกก็ได้ ถ้าข้อที่ปฤกษาก่อนนั้นปฤกษาเสรจกันแล้ว จะยกข้อใหม่มาปฤกษาต่อไป แม้นยังไม่พ้นกำหนดโมง ๑ ผู้นั้นจะขอเลิกเสียก็ได้
	ข้อ ๒๑ ถ้าเคาน์ซิลลอร์ออฟสเตดผู้ใดผู้หนึ่งทำการไม่ชอบ แลพูดเปนการขัดขวางให้เสียราชการแลเปนที่ขัดเคืองแก่ผู้อื่น ไวซ์เปรสิเดนห้ามปรามผู้นั้นหาฟังบังคับไม่ ไวซ์เปรสิเดนต้องให้ลงชื่อผู้นั้นไว้ในจดหมายปฤกษาถ้าถึงคราวเคาน์ซิลลอร์ออฟสเตดประชุมกันอีกในคราวหลัง ไวซ์เปรสิเดนจะยกความข้อนั้นขึ้นปฤกษาในที่ประชุม เพื่อจะให้เคาน์ซิลลอร์ออฟสเตดทั้งปวงเห็นผิดแลชอบพร้อมกันถ้าเคาน์ซิลลอร์ออฟสเตดผู้ที่มีความผิดนั้น รู้ศึกตนว่ามีความผิดแลรับสารภาพโทษตน ๘ เสียก็เปนการดี ถ้าผู้นั้นยังไม่รับสารภาพผิดต่อไวซ์เปรสิเดน ๆ ต้องทำจดหมายเรื่องความนั้นถวายพระบาทสมเดจพระเจ้าแผ่นดิน เพื่อจะให้ทรงจัดการรักษายศในเคาน์ซิลลอร์ออฟสเตดให้เรียบร้อยอย่าให้เสื่อมสูญ เพราะมีผู้ขัดขวางไม่ฟังบังคับไวซ์เปรสิเดน แล้วอำนาจในการเคาน์ซิลลอร์ออฟสเตดก็น้อยลงเสื่อมลง จนไม่สมบูรณ์ได้
	ข้อ ๒๒ ถ้าเคาน์ซิลลอร์ออฟสเตดจะประชุมปฤกษาราชการในที่ใดเวลาใด ห้ามไม่ให้เอาเสมียน เอาคนใช้ของเคาน์ซิลลอร์ออฟสเตดทั้งปวงเข้ามาในที่ประชุมเปนอันขาด
	ข้อ ๒๓ ถ้าพระบาทสมเดจพระเจ้าแผ่นดินมีพระราชประสงค์จะรับสั่งให้หาปรีวีเคาน์ซิลลอร์คือ ที่ปฤกษาราชการในพระองค์ผู้เดียวก็ดี หลายคนก็ดี มาประชุมปฤกษาพร้อมกัน เคาน์ซิลลอร์ออฟสเตดในเรื่องใดเรื่องหนึ่งซึ่งกำหนดในจดหมายเชิญในเรื่องนั้น ปรีวีเคาน์ซิลลอร์ มีอำนาจที่จะพูดให้ยกข้อเติมข้อแก้ แลให้โวดจับฉลากได้เหมือนดังเปนเคาน์ซิลลอร์ออฟสเตดเอง แต่นอกจากเวลาราชการนั้นแล้วปรีวีเคาน์ซิลลอร์ไม่ต้องเปนธุระในการเรื่องนั้นถ้าเคาน์ซิลลอร์ออฟสเตดทั้งสิ้นด้วยกัน ฤๅตั้งแต่ ๖ นายขึ้นไปพร้อมใจกันเหนว่ามีการเกี่ยวข้องอยู่ ควรจะเชิญปรีวีเคาน์ซิลลอร์ผู้ใดผู้หนึ่งมาปฤกษาในเรื่องความที่เกี่ยวข้องนั้น ให้มีจดหมายเชิญมาในทันใดก็ได้แลปรีวีเคาน์ซิลลอร์นั้นมานั่งพูดในที่ปฤกษาประชุมด้วยความเรื่องนั้นก็ได้ แต่ไม่มีอำนาจที่จะให้ยกข้อเติมข้อแก้ แลให้โวดจับฉลากได้เปนแต่ผู้จะต้องแจ้งความตามสงไสยของเคาน์ซิลลอร์ออฟสเตดเท่านั้น


  
    	๘ รับสารภาพโทษตน หมายถึง ถอนคำพูด

	ข้อ ๒๔ ถ้าเคาน์ซิลลอร์ออฟสเตดผู้หนึ่งผู้ใด เพราะตนเปนคนชรามาก กำลังปัญญาอ่อนแล้วฤๅเพราะเหตุขัดข้องอื่นๆ จะรับราชการตำแหน่งเคาน์ซิลลอร์ออฟสเตดฉลองพระเดชพระคุณต่อไปไม่ได้ จะกราบบังคับทูลลาออกจากตำแหน่งราชการเคาน์ซิลลอร์ออฟสเตดการนี้สุดแล้วแต่จะทรงพระกรุณาโปรด ถ้าทรงพระกรุณาโปรดเกล้าฯ ให้ออกจากตำแหน่งยศเคาน์ซิลลอร์ออฟสเตดก็ต้องออกจากราชการอื่นๆ ที่ตนได้บังคับมานั้นด้วย ซึ่งจะเลิกแต่สิ่งที่ตนชอบแลจะละวางสิ่งซึ่งตนไม่ชอบเสียนั้นไม่ได้แม้นถึงโปรดให้ออกจากตำแหน่งยศแล้วก็ดี ถ้าผู้นั้นได้รับราชการในตำแหน่งที่ปฤกษาราชการแผ่นดินเรียบร้อยมาถึง ๕ ปี ก็จะพระราชทานเปนเบี้ยเลี้ยง เปนแชน๙ ๓ ส่วน ลดจากส่วนเดิมส่วนหนึ่ง คงได้รับพระราชทานแต่ ๒ ส่วน คือ ไม่ต่ำกว่าปีละ ๓๐ ชั่ง
	ข้อ ๒๕ ถ้าเคาน์ซิลลอร์ออฟสเตดผู้ใดผู้หนึ่งได้รับราชการมาครบ ๕ ปีแล้ว ต้องคัดออกจากตำแหน่งยศเคาน์ซิลลอร์ออฟสเตด ที่ปฤกษาราชการแผ่นดิน ด้วยเหตุใดเหตุหนึ่งแล้วผู้นั้นยังจะพระราชทานเปนชั่น๑๐ เบี้ยเลี้ยง ๓ ส่วน ให้ส่วน ๑ คือ ๑๕ ชั่งอนึ่ง เงินเบี้ยเลี้ยงซึ่งทรงกำหนดมานี้เปนอย่างต่ำที่สุด ซึ่งผู้จะได้รับพระราชทาน ถ้าเคาน์ซิลลอร์ออฟสเตดมีความอุสาห ตั้งความสวามิภักดิ์เอาใจใส่ในราชการ หมั่นตริตรองคิดอ่านการที่จะเปนคุณ เปนประโยชน์แก่แผ่นดินแลให้เจริญพระเกียรติยศของพระบาทสมเดจพระเจ้าอยู่หัวยิ่งๆ ขึ้นไป ก็จะทรงพระกรุณาโปรดพระราชทานเงินปี แลเปนชั่นเบี้ยเลี้ยงเพิ่มขึ้นไป ให้สมควรแก่ความชอบมากแลน้อย


  
    	๙ ภาษาอังกฤษใช้คำว่า pension
๑๐ ภาษาอังกฤษใช้คำว่า pension

คำสาบาล

เคาน์ซิลออฟสเตด คือ ที่ปฤกษาราชการแผ่นดิน
	ข้าพระพุทธเจ้า ขอกระทำสัตยานุสัตย ถวายในพระบาทสมเดจพระเจ้าอยู่หัวสมเดจพระปรมินทรมหาจุฬาลงกรณ์ พระจุลจอมเกล้าเจ้าแผ่นดินสยาม เฉภาะพระศรีรัตนไตรย พระพุทธเจ้า พระธรรมเจ้า พระสงฆ์เจ้าแลผู้ซึ่งสิ่งซึ่งเปนใหญ่เปนประธานในสกลโลกย์ ทั้งเทพยดาซึ่งมีมเหศวรศักดานุภาพสักสิทธิ์ ทรงทิพยจักษุ ทรงทิพย์โสต มีฤทธิมีอำนาจ แผ่ไปทั่วสกลเมทะนีอาจรู้อาจเหนการสุจริตการทุจริต ในดวงจิตรของมนุศยทั้งปวงทั่วทุกสฐาน จงเปนสักขีทิพยานแก่ข้าพระพุทธเจ้า ด้วยบัดนี้ พระบาทสมเด็จพระจุลจอมเกล้าเจ้าอยู่หัวทรงพระกรุณาโปรดเกล้าฯยกย่องตั้งข้าพระพุทธเจ้าไว้ในที่เคาน์ซิลลอร์ออฟสเตดที่รับปฤกษาราชการแผ่นดิน ข้าพระพุทธเจ้าจะตั้งใจสวามิภักดี กระทำสัตยานุสัตยสาบาลตัวถวาย ตามข้อคำสาบาล ๗ ข้อ ด้วยความเตมใจจะไม่เปนแต่สักว่าออกวจีเภท
	ข้อ ๑ ข้าพระพุทธเจ้าจะกราบทูลปฤกษาในข้อใดข้อหนึ่งนั้น จะกราบทูลด้วยเตมสติปัญญา แลเตมความคิดตริตรอง ซึ่งข้าพระพุทธเจ้าเหนว่าเปนการดีมีคุณเปนความเจริญ แลข้าพระพุทธเจ้าจะไม่ทอดธุระในการที่จะมาประชุมปฤกษาราชการทุกๆ ครั้งแลจะเอาใจใส่ป้องกันรักษาเกียรติยศในเคาน์ซิลให้เตมกำลัง เพื่อจะให้การซึ่งได้ปฤกษาในเคาน์ซิลลอร์ออฟสเตดสำเรจได้ด้วยดี แลจะไม่ให้ชื่อเสียงเกียรติยศศักดิ์ของเคาน์ซิลลอร์ออฟสเตดเสื่อมสูญไป
	ข้อ ๒ ข้าพระพุทธเจ้าจะกราบทูลปฤกษาราชการสิ่งใดๆ จะคิดให้เปนเกียรติยศเปนการเจริญแด่พระบาทสมเดจพระจุลจอมเกล้าเจ้าอยู่หัว แลจะให้เปนคุณเปนประโยชน์แก่แผ่นดินให้ราษฎรมีความสุขได้โดยชอบธรรมทุกประการข้าพระพุทธเจ้าจะไม่ลำเอียงคิดหลีกเลี่ยงให้เสียความจริงใจ เพราะเหนแก่คนที่ข้าพระพุทธเจ้ารักใคร่ แลญาติพี่น้องบุตรภรรยา แลผู้มีคุณแลข้าพระพุทธเจ้าจะไม่คิดหนีความจริงเพราะกลัวท่านผู้มีอำนาจ แลกลัวความพยาบาทผูกเวรแลจะไม่กลับความจริงเปนเท็จ กลับเท็จเปนจริง เพราะผู้ซึ่งข้าพระพุทธเจ้าเกลียดชังไม่ชอบ
	ข้อ ๓ การสิ่งใดที่พระบาทสมเดจพระจุลจอมเกล้าเจ้าอยู่หัวได้ทรงพระราชดำริห์ไว้ในเคาน์ซิล ซึ่งยังไม่เปนการเปิดเผย ข้าพระพุทธเจ้าจะรักษาความข้อนั้นไว้ให้เปนการลับ มิให้แพร่งพรายได้ข้อ ๔ ข้าพระพุทธเจ้าจะไม่ทำการผิด กลับเอาเท็จเปนจริง เพราะเหนแก่อามิศสินบนแลผลประโยชนในตน แลเพราะเชื่อคำคนยุยงชักนำให้เสียจากสิ่งที่ตรง

	ข้อ ๕ การสิ่งใดที่ได้ปฤกษาตกลงกันแล้ว ข้าพระพุทธเจ้าจะเอาใจใส่ช่วยค้ำชูอุดหนุนในการ ซึ่งปฤกษาตกลงกันนั้นให้มั่นคงแขงแรงขึ้น
	ข้อ ๖ ถ้าผู้ใดผู้หนึ่งจะกั้นกางขัดขวางต่อการซึ่งได้ปฤกษาตกลงพร้อมกันแล้ว ข้าพระพุทธเจ้าจะเปนผู้ตอบโต้ ต่อสู้กับผู้นั้นให้เตมสติปัญญาความคิด เตมกำลังอำนาจแห่งข้าพระพุทธเจ้า
	ข้อ ๗ ข้าพระพุทธเจ้าจะตั้งใจรักษาประพฤติตัว ให้สมควรแก่แบบอย่างธรรมเนียมเคาน์ซิลลอร์ออฟสเตด ซึ่งเปนคนดี มีความซื่อสัตยกะตัญญู แลรักใคร่ในพระบาทสมเดจพระจุลจอมเกล้าเจ้าอยู่หัวไม่คิดประทุฐร้ายด้วยกายวาจาน้ำจิตรทั้ง ๓ ประการ ข้าพระพุทธเจ้าขอรับประพฤติธรรมเนียมตามคำสาบาล ที่ข้าพระพุทธเจ้าถวายสัตยานุสัตยทั้ง ๗ ข้อนี้ จงทุกประการถ้าข้าพระพุทธเจ้ามิได้ดำรงคงอยู่ในความสัตยานุสัตยข้อใดข้อหนึ่งไซร้ ขออำนาจผู้ซึ่งสิ่งซึ่งเปนใหญ่เปนประธานในสกลโลกย์ แลอำนาจเทพยดาซึ่งรักษายุติธรรม แลโทษแห่งวจีทุจริตจงบันดาลโทษทุกขไภยให้ถึงแก่ข้าพระพุทธเจ้าจนถึงชีวิตตันตรายด้วยความลำบาก ให้เหนประจักษ์แก่ตาโลกยในชาตินี้ อนึ่ง ทางใดซึ่งเปนช่องจะให้ได้ถึงความศุขความเจริญในภพนี้แลภพน่า ทางนั้นขออย่าให้ข้าพระพุทธเจ้าได้ประสบภบเลย







หน้า228



พระราชบัญญัติ

ปรีวีเคาน์ซิลลอร์ คือ ที่ปฤกษาในพระองค์
	ข้อ ๑ พระบาทสมเดจพระเจ้าแผ่นดินจะทรงเลือกจัดสันพระบรมวงษานุวงษ แลข้าทูลละอองธุลีพระบาทผู้ใหญ่ผู้น้อยตามแต่จะทรงเหนสมควร ขึ้นไว้เปนปรีวีเคาน์ซิลลอร์สำหรับปฤกษาราชการในพระองค์แลจำนวรที่ปฤกษาในพระองค์นั้น มากน้อยเท่าใดไม่มีกำหนด ตามแต่พระราชประสงค์ ถ้าผู้หนึ่งผู้ใดได้เปนที่ปฤกษาในพระองค์แล้ว ต้องรับตำแหน่งที่อยู่จนสิ้นแผ่นดินแล้วมีกำหนดอยู่ได้อีก ๖ เดือนจึ่งต้องขาดจากที่ปฤกษาในพระองค์หมด ถ้าพระเจ้าแผ่นดินที่ได้สืบราชอิศริยยยศใหม่นั้น จะโปรดให้เปนที่ปฤกษาในพระองค์ต่อไป ก็ต้องตั้งใหม่
	ข้อ ๒ ถ้าพระบาทสมเดจพระเจ้าแผ่นดินจะโปรดตั้งผู้ใดให้เปนปรีวิเคาน์ซิลลอร์ที่ปฤกษาในพระองค์ ต้องพระราชทานสัญญาบัตรประทับพระราชลัญจกร มีกำหนดศักดินาเพิ่มขึ้นในยศเดิม เปนสำคัญแลผู้ที่ได้รับตำแหน่งที่ปฤกษาในพระองค์นั้นมียศวิเสศ แลต้องเดินน่าข้าราชการ ซึ่งมีตำแหน่งศักดินาเสมอกัน ซึ่งมิได้อยู่ในตำแหน่งที่ปฤกษาในพระองค์
	ข้อ ๓ ผู้ที่ได้รับตำแหน่งที่ปฤกษาในพระองค์ แม้ถึงได้สัญญาบัตรแล้ว ถ้ายังไม่ได้ถือน้ำพระพิพัฒน์ถวายสัตยานุสัตย ตามข้อสาบาลสำรับที่ปฤกษาในพระองค์ก่อน ก็ยังนับว่าเปนที่ปฤกษาไม่ได้ ต่อได้ถือน้ำพระพิพัฒน์ทำสัตยานุบาลตัว ถวายในพระบาทสมเดจพระเจ้าแผ่นดินแล้ว จึ่งนับว่าผู้นั้นเปนที่ปฤกษาได้
	ข้อ ๔ ให้เคลิกออฟเคาน์ซิลลอร์มีบาญชีจดหมายรายชื่อ จำนวรที่ปฤกษาราชการในพระองค์ ถ้าที่ปฤกษาผู้ใดจะมีที่ไปสักเจ็ดวัน ฤๅกึ่งเดือน ฤๅเดือนหนึ่งก็ดี ต้องบอกเคลิกออฟเคาน์ซิลก่อนจึ่งไปได้ ถ้าจะไปเกินกำหนดเดือนหนึ่งต้องทูลลา เมื่อเวลากลับมาก็ต้องบอกเคลิกออฟเคาน์ซิลให้รู้ด้วยถ้าที่ปฤกษาผู้ใดผู้หนึ่งลอบหนีไปไม่ลา ฤๅลาไปเกินกำหนดที่ตัวได้บอกไว้เมื่อมีราชการจะเชิญมาปฤกษาไม่ได้ตัว ที่ปฤกษานั้นมีความผิดควรจะต้องถอดเสียจากที่ ฤๅจะต้องรับโทษประการใด สุดแล้วแต่พระบาทสมเดจพระเจ้าอยู่หัวจะทรงตัดสินโทษ
	ข้อ ๕ ถ้าที่ปฤกษาอยู่ในกรุงตามปรกติ ไม่มีที่ไปที่อื่น ถ้าเคลิกออฟเคาน์ซิลได้มีจดหมายเชิญกำหนดนัดเวลาแลที่ประชุม ปรีวิเคาน์ซิลที่ปฤกษาในพระองค์ได้รับจดหมายเชิญแล้ว ต้องให้มาในที่ประชุมตามจดหมายเชิญ อย่าให้คลาดเวลาได้
	ข้อ ๖ ถ้าพระบาทสมเดจพระเจ้าแผ่นดินจะดำรัศสั่งที่ปฤกษา นายหนึ่งสองนายฤๅมากด้วยกันให้เปนกอมมิศสิอน๑๑ คือ ข้าหลวงไปสืบราชการเรื่องใดเรื่องหนึ่ง ปรีวีเคาน์ซิลที่ปฤกษาในพระองค์ ซึ่งเปนผู้รับสั่ง ต้องไปสืบราชการในเรื่องนั้นจนสำเรจแล้ว


  
    	๑๑ commission
  













หน้า229

ให้มีจดหมายข้อราชการทูลเกล้าฯ ถวายในพระบาทสมเดจพระเจ้าแผ่นดิน ถ้าทรงพระกรุณาโปรดเกล้าฯ ให้ยื่นจดหมายข้อราชการต่อที่ปฤกษาราชการแผ่นดิน ฤๅผู้หนึ่งผู้ใด จึ่งให้ยื่นจดหมายข้อราชการตามรับสั่ง
	ข้อ ๗ ที่ปฤกษานั้น ถ้าไม่ได้รับจดหมายเชิญแล้ว ห้ามไม่ให้เข้ามาในที่ประชุมปฤกษาเปนอันขาด เว้นไว้แต่มีเหตุใหญ่เหตุสำคัญเกิดขึ้นในแผ่นดินเปนกาลปัตยุบัน๑๒ ที่ปฤกษาทุกๆ นายต้องรีบเข้ามาเตรียมในที่ประชุมให้พร้อมกันโดยเร็วเมื่อพระบาทสมเด็จพระเจ้าแผ่นดินฤๅไวซ์เปรซิเดน แลผู้ว่าการแทนไวซ์เปรซิเดนของเคาน์ซิลลอร์ออฟสเตด มีราชการสิ่งหนึ่งสิ่งใดจะได้เชิญมาปฤกษา แลจะได้ตั้งเปนคอมมิศสิอนใช้ไปทำการโดยเร็ว
	ข้อ ๘ ปรีวีเคาน์ซิลลอร์ที่ปฤกษานั้นไม่มีเงินเดือน ถ้าได้รับตำแหน่งราชการในที่ปฤกษาตลอด ๑๐ ปี โดยเรียบร้อย ภักดีต่อราชการ หมั่นเอาใจใส่สืบคิดราชการอยู่แล้วได้เงินเบี้ยหวัด แลเงินเดือนยังไม่ถึงปีละยี่สิบชั่งพระบาทสมเดจพระเจ้าอยู่หัวจะทรงโปรดให้ได้รับพระราชทานเงินเบี้ยเลี้ยง จนตลอดชีวิตรในปีหนึ่ง รวมทั้งเบี้ยเลี้ยงแลกเงินอื่นๆ ไม่ให้ต่ำกว่ายี่สิบชั่งลงมา ถ้าที่ปฤกษาได้รับราชการตำแหน่งอื่นอยู่ด้วย ได้เบี้ยหวัดถึงปีละยี่สิบชั่งขึ้นไปแล้วพระบาทสมเดจพระเจ้าแผ่นดินจะโปรดพระราชทานเบี้ยเลี้ยงเพิ่มให้ด้วยก็ได้ รายเงินเบี้ยเลี้ยงนี้เป็นเงินส่วนทรงพระกรุณาโปรดเกล้าฯ พระราชทานสำหรับรักษาเกียรติยศตำแหน่ง ที่ปรีวีเคาน์ซิลที่มีความภักดีต่อราชการจนตลอดอายุ
	ข้อ ๙ ถ้าที่ปฤกษาผู้หนึ่งผู้ใดทำความผิดความชั่วหยาบช้า ไม่สมควรแก่ยศศักดิ์ พระบาทสมเดจพระเจ้าแผ่นดินจะถอดผู้นั้นเสียจากที่ตำแหน่งยศ แลจะไม่พระราชทานเงินเบี้ยเลี้ยงรักษายศต่อไป
	ข้อ ๑๐ ถ้าที่ปฤกษาผู้ใดได้รับจดหมายเชิญมาในที่ประชุมปฤกษาเคาน์ซิลออฟสเตด ฤๅจะประชุมแต่ปรีวิเคาน์ซิลก็ดี ต้องประพฤติธรรมเนียมให้ถูกต้องตามกฎหมาย ข้อพระราชบัญญัติสำหรับเคาน์ซิลลอร์ออฟสเตด คือ ที่ปฤกษาราชการแผ่นดินทุกข้อ
	ข้อ ๑๑ ถ้าคราวใด พระบาทสมเดจพระเจ้าแผ่นดินดำรัศ ให้ที่ปฤกษาราชการในพระองค์มากน้อยเท่าใด ประชุมกันเปนกอมมิตตี๑๓ ปฤกษาสืบสวนข้อราชการ แลชำระความเรื่องหนึ่งเรื่องใดก็ดีให้ผู้ที่ต้องประชุมนั้นจับฉลาก เลือกในพวกเดียวกันนั้น ยกขึ้นเปนแชร์แมน๑๔ คือ หัวน่านายหนึ่งแล้วประชุมปฤกษาราชการกันไป ตามธรรมเนียมเคาน์ซิลลอร์ออฟสเตด
	ข้อ ๑๒ ผู้ซึ่งได้รับยศที่ปฤกษาแล้ว ถึงจะไม่มียศตำแหน่งอื่นเลย ก็เฝ้าพระบาทสมเดจพระเจ้าแผ่นดินในท้องพระโรง ฤๅเฝ้าเปนการปรัยเวศ๑๕ ตามธรรมเนียมได้ ถึงผู้นั้นจะเปนกรมขึ้น๑๖ ก็ไม่ต้องให้นายในกรมนั้นนำเฝ้า


  
    	๑๒ ในปัจจุบัน สะกดว่า ปัจจุบัน
๑๓ committee
๑๔ chairman
๑๕ private
๑๖ คือ กรมในสังกัด

ถ้าจะใคร่เฝ้านอกจากเวลาที่เสดจออกท้องพระโรงฤๅปรัยเวศตามธรรมเนียม ก็ให้ส่งกาศ๑๗ ชื่อกราบบังคมทูลก่อน สุดแล้วแต่จะทรงพระกรุณาโปรด
	ข้อ ๑๓ ที่ปฤกษาผู้หนึ่งผู้ใดก็ดี ได้ทราบเหตุการณ์อย่างใดอย่างหนึ่ง ซึ่งเปนเหตุสำคัญแน่นอนแล้ว ให้กราบบังคมทูลพระกรุณาโดยเรว ถ้าปิดบังรังรอไว้ต้องมีความผิดอนึ่ง ถ้ากราบบังคมทูลพระกรุณาข้อใดข้อหนึ่ง ให้เขียนจดหมายลงชื่อด้วยลายมือเปนสำคัญให้เปนการแน่นอน เว้นแต่กราบทูลตอบในเวลาเมื่อดำรัศถาม
	ข้อ ๑๔ พระบาทสมเดจพระเจ้าแผ่นดินโปรดให้มีหนังสือจดไว้ในสมุดบาญชี ชี้แจงการที่ปฤกษาสำรับตัวทุกๆ นาย แลที่ได้ช่วยคิดราชการถวายสำรับจดหมายราชการในข้อความที่ได้ช่วยเคาน์ซิลลอร์ออฟสเตดทุกอย่างในจำนวนปีหนึ่ง เคาน์ซิลลอร์ออฟสเตดประชุมจะปฤกษากันกี่ครั้ง แลปรีวีเคาน์ซิลลอร์ได้มาช่วยปฤกษาราชการด้วยข้อใดบ้างเคลิกออฟเคาน์ซิลต้องจดหมายคราว ๑๘ ไว้ให้แจ้งชัด เมื่อถึงกำหนดครบปี ๑ แล้ว เคลิกออฟเคาน์ซิลต้องนำสมุดบาญชีขึ้นทูลเกล้าฯ ถวายปีละครั้งทุกปี แลสมุดบาญชีนั้นต้องรักษาไว้เปนของสำรับแผ่นดินสืบไป
	ข้อ ๑๕ ถ้าพระบาทสมเดจพระเจ้าแผ่นดินจะดำรัศสั่งให้ที่ปฤกษาผู้ใดผู้หนึ่งเปนกอมมิตตีสืบราชการ แลชำระความเรื่องใดเรื่องหนึ่ง ต้องมีอำนาจเหมือนศาลรับสั่งทุกประการถ้าผู้ที่ต้องคดีเข้ามาถึงในที่ประชุมแล้ว ให้แชร์แมนถามก่อน แล้วผู้อื่นจะถามต่อไปก็ได้ เสมียนต้องเขียนจดหมายไว้ ทั้งคำถามแลคำให้การทุกอย่าง
	ข้อ ๑๖ ถ้าชำระได้ความจริงแล้ว ผู้ซึ่งเปนกอมมิตตีทุกๆ นาย ปฤกษากันทำสาระบบ๑๙ ความ มีสำเนาตามคำที่ลูกความให้การ เปนใจความย่อๆ แลแจ้งความปฤกษาของท่านกอมมิตตีด้วยถ้ากอมมิตตีไม่พร้อมใจ ความเหนไม่ร่วมเปนอย่างเดียวกัน ให้ทำจดหมายสาระบบให้ครบตัวท่านที่เหนต่างกันนั้น แล้วให้จับฉลาก๒๐ ค่างฝ่ายไหนจะมากจะน้อยสารบบซึ่งมีคนเหนด้วยมากนั้น ต้องถือเปนสาระบบของกอมมิตตีนั้น แต่กอมมิตตีที่ไมเหนความร่วมกัน ก็ต้องทำสาระบบตามความคิดของตน ทูลเกล้าฯ ถวายสาระบบนั้นให้ทรงทราบทั้ง ๒ ฝ่าย
	ข้อ ๑๗ ถ้ากอมมิตตีชุมนุม๒๑ กันครั้งแรก จะเลือกจัดให้ผู้ใดเปนแชร์แมน ผู้นั้นจะครองที่แชร์แมน แลมีอำนาจว่าการกอมมิตตีได้ทุกอย่าง จนสิ้นธุระกอมมิตตีคราวนั้น ถ้าสิ้นธุระกอมมิตตีครั้งนั้นแล้ว แชร์แมนสิ้นอำนาจถ้าพระบาทสมเดจพระเจ้าแผ่นดินโปรดเกล้าฯ ตั้งผู้ใดเปนแชร์แมนผู้นั้นจะเป็นแชร์แมนมีอำนาจยืดยาวไปตลอดเวลา กว่าพระบาทสมเดจพระเจ้าแผ่นดินจะให้ออกเสียจากอำนาจนั้น


  
    	๑๗ card
๑๘ จดหมายคราว หมายถึง บันทึกการประชุม
๑๙ สาระบบ หมายถึง บันทึกเรื่องความเห็นของที่ประชุม หรือข้อสรุป
๒๐ จับฉลาก ในที่นี้หมายถึง นับจำนวนความเห็น
๒๑ ชุมนุม ในที่นี้หมายถึง ประชุม

	ข้อ ๑๘ ในที่กอมมิตตีนั่งประชุมปฤกษา สืบข้อราชการ แลชำระความนั้น จะยอมให้เปนการเปิดเผยให้คนทั้งปวงมาฟัง ฤาจะให้เปนการลับ ห้ามไม่ให้ใครเข้ามาฟังก้ได้ สุดแล้วแต่กอมมิตตีจะบังคับแต่จะห้ามท่านเสนาบดี แลเคาน์ซิลลอร์ออฟสเตดด้วยนั้นไม่ได้ เคลิกออฟเคาน์ซิลเปนพนักงานจัดการเสมียน แลจัดการหนังสือต่างๆ ของกอมมิตตี ต้องตั้งเสมียนสำหรับใช้ในกอมมิตตีๆ ละคนๆเสมียนซึ่งเคลิกออฟเคาน์ซิลได้จัดตั้งไว้แล้ว ต้องมาประจำทำการจนตลอดเรื่อง ห้ามไม่ให้เคลิกออฟเคาน์ซิลเปลี่ยนเอาคนอื่นมาใช้แทนเสมียน เว้นแต่เสมียนที่ตั้งไว้นั้น มีเหตุมามิได้

คำสาบาล

ปรีวีเคาน์ซิลลอร์ คือ ที่ปฤกษาในพระองค์
	ข้าพระพุทธเจ้า ขอกระทำสัตยานุสัตย ถวายในพระบาทสมเดจพระเจ้าอยู่หัวสมเดจพระปรมินทรมหาจุฬาลงกรณ์ พระจุลจอมเกล้าเจ้าแผ่นดินสยาม เฉภาะพระศรีรัตนไตรย พระพุทธเจ้า พระธรรมเจ้า พระสงฆ์เจ้าแลผู้ซึ่งสิ่งซึ่งเปนใหญ่ เปนประธานในสกลโลกย์ ทั้งเทพยดา ซึ่งมีมเหศวรศักดานุภาพศักสิทธิ์ ทรงทิพยจักษุ ทิพย์โสต มีฤทธิมีอำนาจแผ่ไปทั่วสกลเมทะนี อาจรู้อาจเหนการสุจริต การทุจริตในดวงจิตรของมนุศยทั้งปวงทั่วทุกสถานจงเปนสักขีทิพยายแก่ข้าพระพุทธเจ้า ด้วยบัดนี้ พระบาทสมเดจพระจุลจอมเกล้าเจ้าอยู่หัวทรงพระกรุณาโปรดเกล้าฯ ยกย่องตั้งข้าพระพุทธเจ้าไว้ในที่ปรีวีเคาน์ซิลลอร์คือ ที่ปฤกษาราชการในพระองค์ ข้าพระพุทธเจ้าจะตั้งใจสวามิภักดิ์ กระทำสัตยานุสัตยสาบาลตัว ถวายตามข้อคำสาบาลทั้ง ๗ ข้อ ด้วยความเตมใจจะไม่เปนแต่สักว่าออกวจีเภท
	ข้อ ๑ ข้าพระพุทธจ้าจะกราบทูลปฤกษาในข้อใดข้อหนึ่งนั้น จะกราบทูลด้วยเตมสติปัญญา แลเตมความคิดตริตรอง ซึ่งข้าพระพุทธเจ้าเหนว่าเปนการดีมีคุณ เปนความเจริญแลข้าพระพุทธเจ้าจะไม่ทอดธุระ ในการซึ่งตัวข้าพระพุทธเจ้าจะมาประชุมปฤกษาราชการในที่ปรีวีเคาน์ซิล ทุกๆ ครั้งแลจะเอาใจใส่ป้องกันรักษาเกียรติยศในเคาน์ซิลให้เตมกำลัง เพื่อจะให้การซึ่งได้ปฤกษาในปรีวีเคาน์ซิลสำเรจได้ด้วยดี แลจะไม่ใช้ชื่อเสียงยศศักดิ์ของปรีวีเคาน์ซิลลอร์เสื่อมสูญไป
	ข้อ ๒ ข้าพระพุทธเจ้าจะกราบทูลปฤกษาการสิ่งใดๆ จะคิดให้เปนเกียรติยศเปนการเจริญแด่พระบาทสมเดจพระจุลจอมเกล้าเจ้าอยู่หัว เปนคุณเปนประโยชน์แก่แผ่นดิน ให้ราษฎรมีความศุขโดยความชอบธรรมทุกประการถ้าทรงพระกรุณาโปรดให้ข้าพระพุทธเจ้าไปทำราชการสิ่งใด ฤๅข้าพระพุทธเจ้าจะกราบทูลพระกรุณาด้วยได้ทราบเหตุการณ์สิ่งใดมา ข้าพระพุทธเจ้าจะไม่ลำเอียงคิดหลีกเลี่ยงให้เสียความจริงใจ เพราะเหตแก่คนที่ข้าพระพุทธเจ้ารักษใคร่แลญาติพี่น้อง บุตร ภรรยา แลผู้มีคุณ แลข้าพระพุทธเจ้าจะไม่คิดหนีความจริง เพราะกลัวท่านผู้มีอำนาจแลกลัวความพยาบาทผูกเวร แลจะไม่กลับความจริงเปนเท็จ กลับเท็จเปนจริง เพราะผู้ซึ่งข้าพระพุทธเจ้าเกลียดชังไม่ชอบ
	ข้อ ๓ การสิ่งใดที่พระบาทสมเดจพระจุลจอมเกล้าเจ้าอยู่หัวได้ทรงพระราชดำริห์ไว้ในที่ปรีวีเคาน์ซิล ซึ่งยังไม่เปนการเปิดเผย ข้าพระพุทธเจ้าจะรักษาความข้อนั้นไว้ให้เปนการลับมิให้แพร่งพรายได้
	ข้อ ๔ ข้าพระพุทธเจ้าจะไม่ทำการผิดกลับเอาเท็จเปนจริง เพราะเหนแก่อามิศสินบทแลผลประโยชน์ในตน แลเพราะเชื่อคำคนยุยง ชักนำให้เสียจากสิ่งที่ตรง

	ข้อ ๕ การสิ่งใดที่ได้ปฤกษาตกลงกันแล้ว ข้าพระพุทธเจ้าจะเอาใจใส่ช่วยค้ำชูอุดหนุนในการซึ่งปฤกษาตกลงกันนั้นให้มั่นคงแขงแรง
	ข้อ ๖ ถ้าผู้ใดผู้หนึ่งจะกั้นกางขัดขวางต่อการซึ่งได้ปฤกษาตกลงกันแล้ว ข้าพระพุทธเจ้าจะเปนผู้ตอบโต้ต่อสู้กับผู้นั้น ให้เตมสติปัญญาความคิด เตมกำลังอำนาจแห่งข้าพระพุทธเจ้าฤๅถ้าผู้ใดจะคิดประทุษฐร้ายต่อพระบาทสมเดจพระจุลจอมเกล้าเจ้าอยู่หัว ด้วยเหตุใดเหตุหนึ่ง ข้าพระพุทธเจ้าจะรับต่อสู้ด้วยผู้นั้น จนถึงสิ้นชีวิตร
	ข้อ ๗ ข้าพระพุทธเจ้าจะตั้งใจรักษาประพฤติตัว ให้สมควรแก่แบบอย่างธรรมเนียมปรีวีเคาน์ซิลลอร์ ซึ่งเป็นคนดีมีความซื่อสัตยกะตัญญู แลรักษใคร่ในพระบาทสมเดจพระจุลจอมเกล้าเจ้าอยู่หัว ไม่คิดประทุษฐร้ายด้วยกายวาจาน้ำจิตรทุกประการข้าพระพุทธเจ้าของรับประพฤติธรรมเนียมตามคำสาบาล ที่ข้าพระพุทธเจ้าถวายสัตยานุสัตยทั้ง ๗ ข้อนี้จงทุกประการ ถ้าข้าพระพุทธเจ้ามิได้ดำรงอยู่ในความสัตยานุสัตยข้อใดข้อหนึ่งไซร้ขออำนาจสิ่งซึ่งเปนใหญ่เปนประธานในสกลโลกย์ แลอำนาจเทพยดาซึ่งรักษายุติธรรมแลโทษแห่งวจีทุจริต จงบันดาลโทษทุกขไภยให้ถึงข้าพระพุทธเจ้า จนถึงชีวิตันตรายด้วยความลำบาก ให้เหนประจักษ์แก่ตาโลกยในชาตินี้ อนึ่ง ทางใดซึ่งเปนช่องจะให้ได้ถึงความศุขความเจริญในภพนี้แลภพน่า ทางนั้นขออย่าให้ข้าพระพุทธเจ้าได้ประสบภพเลย
	พระราชบัญญัติสำรับเคาน์ซิลลอร์ออฟสเตด คือ ที่ปฤกษาราชการแผ่นดิน แลปรีวีเคาน์ซิล คือ ที่ปฤกษาในพระองค์นี้ ได้ตั้งไว้ตั้งแต่ ณ วันอาทิตย เดือนแปด บุรพาสาธ ขึ้นค่ำหนึ่ง ปีจอฉศก จุลศักราช ๑๒๓๖๒๒ เปนปีที่ ๗ ในรัชการปัตยุบันนี้


  
    	๒๒ ตรงกับวันที่ ๑๔ มิถุนายน พ.ศ.๒๔๑๗

ว่าด้วยเรื่องทาษแลกระเษียรอายุ(๔)

	⊚ วันพุฒ เดือนแปดอุตราสาธ ขึ้นเก้าค่ำ (ตรงกับวันที่ ๒๒ กรกฎาคม ๒๔๑๗) ที่ปฤกษาราชการแผ่นดิน ประชุมใน พระที่นั่งสมมติเทวราชอุปบัติเวลาค่ำ พระบาทสมเดจพระเจ้าอยู่หัวทรงปฤกษาด้วยการจะลดกระเษียรอายุค่าตัวลูกทาษแลจะให้บิดามารดาขายได้ตามกระเษียรอายุซึ่งจะตั้งขึ้นใหม่ ห้ามมิให้ขายเดกราคาแพงๆ เกินกำหนด ได้พระราชทานสำเนาความซึ่งทรงพระราชดำริห์นั้น ให้ที่ปฤกษาราชการแผ่นดินปฤกษาดูตามควร เนื้อความว่า“
	⊚ ข้าพเจ้ามีความปราถนาว่า การสิ่งไรซึ่งเปนการเจริญมีคุณแก่ราษฎร ควรจะเปนไปได้ทีละเลกที่ละน้อย ตามการตามเวลา การสิ่งไรซึ่งเปนธรรมเนียมบ้านเมืองมาแต่โบราณ แต่ไม่สู้เปนยุติธรรมก็หยากจะเลิกถอนเสียแต่จะจู่โจมโหมหักเอาทีเดียวนั้นไม่ได้ จะต้องค่อยตัดรอนไปได้ทีละเลกทีละน้อย ภอให้เบาบางเข้าทุกที เมื่อเปนอยู่ดังนี้การก็คงเปนไปทีละน้อยๆ เรียบร้อยไปตามเวลาตามการบัดนี้ได้คิดเหนว่า ลูกทาษซึ่งเกิดในเรือนเบี้ยนายเงินนั้นในพิกัดกฎหมายเดิมต้องเปนลูกทาษ คิดอายุตั้งแต่ ๒๖ ปีถึง ๔๐ ปีเตม ค่า ๑๔ ตำลึง ถ้าหญิงอายุตั้งแต่ ๒๑ ปีถึง ๓๐ ปีเต็มค่า ๑๒ ตำลึงถ้าชายเกินอายุ ๔๐ ปี หญิงเกินอายุ ๓๐ ปี จึ่งให้ลดน้อยถอยค่าตัวลงทุกทีจนอายุถึง ๑๐๐ ปี ยังมีค่าตัวชายตำลึง ๑ หญิง ๓ บาท ยังหาขาดค่าตัวไม่ ของเดิมมีอยู่ดังนี้ ๚ะ
	⊚ ข้าพเจ้าคิดเหนว่า ลูกทาษซึ่งเกิดในเรือนเบี้ยตั้งแต่ออกจากท้อง ภอลืมตาก็ต้องนับเปนทาษมีค่าตัวไปจนถึงอายุ ๑๐๐ หนึ่งก็ยังไม่หมด ดังนี้ดูเปนหามีความกรุณาแก่ลูกทาษไม่ด้วยตัวเด็กที่เกิดมาไม่ได้รู้ไม่ได้เหนสิ่งไรเลย บิดามารดาทำชั่วไปขายตัวท่าน แล้วยังภาบุตรไปให้เปนทาษจนสิ้นชีวิตรอีกเล่า เพราะรับโทษทุกข์ของบิดามารดาเท่านั้นเอง หาควรที่จะเอาเปนทาษจนตลอดชีวิตรไม่แต่ครั้งนี้จะให้เลิกถอนหลุดค่าตัวเสียทีเดียว ถ้านายเงินที่ไม่มีเมตตากรุณาแก่เดกก็จะไม่เอาเปนธุระให้มารดาเลี้ยงรักษา เพราะเดกเกิดมาไม่เปนคุณเปนประโยชน์แก่ตน ก็จะเอามารดาไปใช้การงานของตัว มิให้เลี้ยงเดกๆ นั้นก็จะเปนอันตรายตายไปเพราะนายเงินไม่มีเมตตากรุณา จึ่งคิดเหนว่า ถ้าจะไม่ให้เปนประโยชน์แก่นายเงินบ้าง นายเงินก็จะไม่มีเมตตากรุณาแก่เดก ถ้าจะตัดลงให้มีภอเวลาหลุดเปนไทยได้บ้าง เหนว่าเปนการดี ลางทีก็จะรอดจากทาษไปได้เดกลูกทาษตั้งแต่อายุ ๘ ปีไป นายได้อาไศรยขอน้ำขอไฟได้ ควรจะคิดเอาอายุ ๘ ปีเปนเตมค่า ตั้งแต่พ้น ๘ ปีไปให้นายมีความกรุณาลดกระเษียรอายุให้ลูกทาษจนถึง ๒๑ ปี เปนสิ้นค่ากระเษียรอายุภอจะได้ไปทันอุปสมบทแลคิดทำมาหากินต่อไป


  
    	(๔) ประชุมกฎหมายประจำศก เล่ม ๘ หน้า ๒๘๐-๒๙๐

ถ้าเปนหญิงจะได้มีลูกมีผัวไปตามการ ถ้าจะคิดแบ่งกระเษียรอายุอย่างเช่นว่ามาแล้วนั้น คือลูกทาษตั้งแต่เกิดมา คิดตามกรมศักดิ์เดิมจนถึงอายุ ๘ ปีเตม ค่าเปนเงิน ๘ ตำลึงตั้งแต่นั้นต่อไปให้คิดลดกระเษียรอายุ ตั้งแต่ ๙ ขวบ ๑๐ ขวบ ๑๑ ขวบ ๗ ตำลึง๑๒ ขวบ ๑๓ ขวบ ๑๔ ขวบ ๕ ตำลึง ๒ บาท๑๕ ขวบ ๑๖ ขวบ ๑๗ ขวบ ๓ ตำลึง ๒ บาท๑๘ ขวบ ๑๙ ขวบ ๒๐ ขวบ ตำลึงหนึ่ง ๒๑ ขาดค่าสิ้นตัวฯถ้าหญิงอายุ ๘ ปี ๗ ตำลึง ตามกระเษียรอายุในกรมศักดิ์เดิม ตั้งแต่ ๙ ขวบ ๑๐ ขวบ ๑๑ ขวบ ๖ ตำลึง๑๒ ขวบ ๑๓ ขวบ ๑๔ ขวบ ๔ ตำลึง ๓ บาท๑๕ ขวบ ๑๖ ขวบ ๑๗ ขวบ ๓ ตำลึง๑๘ ขวบ ๑๙ ขวบ ๒๐ ขวบ ๓ บาท ๒๑ ขาดค่าสิ้นค่าตัวเพราะอายุตั้งแต่ ๙ ปีนายได้ใช้สอยมาจนถึงอายุ ๒๐ ปีก็เหนว่าเภอแก่กำไรอยู่แล้ว เพราะลูกทาษนี้คิดเอาเปนกำไรเปล่าๆ ไม่มีสารกรมธรรมเสียเงินทองสิ่งไรไปเลย เมื่อใช้ไปจนครบ ๒๐ ปีก็ให้ปล่อยเสีย อย่าให้กดขี่ลูกทาษไว้ใช้ต่อไปเหนว่าถ้าเผื่อลูกทาษมันจะดีบ้างก็ภอจะถอนตัวได้ ถึงนายเล่าก็ไม่เปนความเดือดร้อนสิ่งไรมากนัก เพราะเปนการได้เปล่าเสียเปล่าถึงบ้านผู้มีบันดาศักติ์ทุกวันนี้ ก็ไม่ใคร่จะได้คิดกระเษียรอายุลูกทาษมากนัก เปนแต่คนตามธรรมเนียมมากอนึ่งถ้าลูกทาษซึ่งได้ค่าพ้นค่าตัวในอายุ ๒๑ ปีดังนี้แล้ว คงได้สักเปนลูกทาษเสียค่าราชการอยู่ปีละหกสลึง ถ้าหลุดพ้นค่าตัวดังนี้แล้วตามกฎหมายเดิมต้องศักเปนสมการข้อนี้เหนว่าถ้าลูกทาษหลุดค่าตัวจะให้ไปสักเปนสมก็คงจะไม่สมัก เพราะจะต้องเสียค่าราชการแรงปีละหกบาท ก็คงจะกลับทอดตัวลงเปนทาษเสียอย่างเดิม เสียแต่หกสลึงสบายกว่าการซึ่งเปนดังนี้ ก็เพราะเงินค่าราชการซึ่งเกบจากตัวเลขนั้นยังสูงๆ ต่ำๆ หาเสมอกันไม่ อนึ่งนายเงินเมื่อเวลาทาษหลุดพ้นค่าตัวแล้ว ก็จะต้องรีบส่งตัวไปยังกรมพระสุรัศวดีให้ศักแปลง เพราะกลัวจะต้องเสียค่าราชการต่อไปกรมพระสุรัศวดีรับเอาตัวไปไว้ ก็จะเอาไว้ตีนเปล่าไม่ได้ จะต้องจำไว้จนมีเจ้าหมู่มุลนายมารับรองไป การซึ่งจะผ่อนให้เยนก็จะกลับเปนร้อนแก่ตัวทาษขึ้น ว่าภอพ้นค่าตัวเปนไทยก็ติดตรวนก็เหมือนหนึ่งต้อนคนให้กลับเปนทาษเข้าอีกเหมือนกันอยู่ในไม่มีคุณสิ่งไร เหนว่าถ้าจะให้ลดค่าตัวดังนี้แล้วก็จะต้องทำไปให้ตลอด คือ ลูกทาษซึ่งหลุดพ้นค่าตัวได้ศักข้อมือแล้วนั้น ให้คงเรียกลูกทาษอยู่ตามเดิมเสียค่าราชการแต่ปีละหกสลึงจะอยู่กับเจ้าหมู่มุลนายเดิม ฤๅจะหักโอนไปอยู่กับเจ้าหมู่มุลนายใหม่ก็ให้คงเปนลูกทาษอยู่ตามเดิม ถ้าลูกทาษซึ่งหลุดค่าตัวแล้วนั้น จะไปทำชั่วขายตัวลงเปนทาษอีกก็จะต้องมีสารกรมธรรม์ก็ถ้าทาษที่มีสารกรมธรรม์ส่งค่าตัวหลุดให้สักแปลงเปนสม ตามพระราชกำหนดกฎหมายเดิมยึดเอาสารกรมธรรม์เปนสำคัญ ถ้าทาษก็ดี ฤๅลูกทาษก็ดี มีสารกรมธรรม์หลุดจากค่าตัวต้องสักแปลงเปนสมถ้าลูกทาษที่ยังข้อมือขาวอายุเตมค่าหลุดจากเปนทาษเอง ฤๅส่งเงินให้นายตามกระเษียรอายุ แต่ยังไม่ครบค่าตัวหลุดเปนไทยก็ดี ถ้าไปเปนขุนหมื่นขุนพัน จะไปเปนอะไรก็เปนแล้วไปถ้าไม่ได้เปนอะไรก็ต้องศักเปนสม เพราะมันมีโทษที่หนีศักไป เหนว่าซึ่งลูกทาษกลับไปเปนทาษอีกก็จะเบาบางลง บางทีก็ตั้งตัวได้บ้าง อีกประการหนึ่งเหนว่าลูกพลเรือนบิดามารดาเกียจคร้านไม่ทำมาหากินก็หันเข้าเปนนักเลง

ครั้นเล่นเบี้ยเสียโปลงแล้วก็เอาบุตรไปขายรับใช้การงานของนายเงิน ครั้นบุตรเติบใหญ่ บิดามารดาก็ขึ้นค่าตัวมากขึ้นทุกทีๆ มีอยู่อย่างนี้โดยมากถึงบุตรนั้นจะโตใหญ่ขึ้นจะคิดหาเงินทองมาใช้ให้พ้นจากเปนทาษนั้นก็ไม่ใคร่จะได้ เพราะบิดามารดาขายไว้แพงๆ เหลือกำลังลูกที่จะถอนไถ่ตัวได้ กฎหมายลักษณทาษเดิมมีว่าถ้าผัวเมียพ่อแม่นายเงินเอาชื่อลูกเมียค่าคนลงในสารกรมธรรม์ ท่านว่าเปนสิทธิ์ แม้นเจ้าสีนบอกก็ดี มิได้บอกก็ดี ท่านว่าเปนสิทธิ์โดยกระบิลเมือง เหตุว่าผัวพ่อแม่นายเงินเปนอิศรครั้นต่อมาพระบาทสมเดจพระจอมเกล้าเจ้าอยู่หัวให้ยกกฎหมายบทนี้เสีย จึ่งตั้งพระราชบัญญัติว่า ถ้าพ่อแม่เอาชื่อลูกมาขายอายุยังไม่ถึง ๑๕ ปี แลอยู่กับพ่อแม่ ถึงไม่มีแกงใดแลคำยอมก็เปนอันขายได้ถ้าลูกแยกย้ายไปจากพ่อแม่ ฤๅพ่อแม่โกรธหย่าร้างกัน ลูกตกไปอยู่ข้างอื่น จะลอบลักเอาชื่อมาขายไม่ได้ ถ้าลูกชายลูกหญิงอายุถึง ๑๕ ปีขึ้นไปแล้ว พ่อแม่จะเอามาขายตัวเรือนเบี้ยลงแกงใดยินยอมจึ่งเปนอันขายได้ถ้าลูกไม่มีพ่อแม่เอามาเลี้ยงเหมือนลูก อายุต่ำ ๗ ขวบลงมาก็ขายได้เหมือนกับลูกของตัว เพราะจะได้มรดกด้วย จะขายได้อายุต่ำ ๑๕ ปีลงมา ถ้าอายุพ้น ๑๕ ปีขึ้นไปแล้ว ตัวเรือนเบี้ยยินยอมด้วยจึ่งขายได้แลพระบาทสมเดจพระจอมเกล้าเจ้าอยู่หัว ได้ทรงพระกรุณาโปรดเกล้าฯ ลดหย่อนลงไว้ก็มากชั้นหนึ่งแล้ว ครั้งนี้เหนว่าบุตรชายหญิงซึ่งยังไม่ได้เปนทาษ อายุต่ำ ๑๕ ปีลงมา ถึงตัวเดกจะรู้ก็ดี มิรู้ก็ดี ก็ให้ขายได้ตามพระราชบัญญัติเดิม เพราะจะได้รับทุกขบิดามารดาครั้นจะห้ามไม่ให้ขายเล่า ก็จะเปนที่โทรมนัศเสียใจแก่บิดามารดา ว่าเสียแรงเลี้ยงลูกมา เวลาทุกขร้อนขัดสนจะขายก็ไม่ได้ การซึ่งยังขัดขวางอยู่ดังนี้ เพราะเหตุซึ่งธรรมเนียมที่ขายตัวเปนทาษนั้น จะเลิกถอนตัดรอนไปโดยเรวไม่ได้ครั้นตัวบิดามารดาจะไปกู้ยืมเงินผู้ใดก็ไม่มีใครเชื่อถือ เพราะฉนั้นจึ่งให้ยอมขายได้ไปก่อน แต่จะต้องรัดเข้าอีกชั้นหนึ่งว่า ถ้าบิดามารดาจะขายบุตรอายุต่ำ ๑๕ ลงมาต้องให้ขายได้ตามกระเษียรอายุซึ่งตั้งขึ้นใหม่นี้แต่พ้นอายุ ๑๕ ปีขึ้นไปนั้นต้องบอกตัวเรือนเบี้ยให้รู้ตามพระราชบัญญัติพระบาทสมเดจพระจอมเกล้าเจ้าอยู่หัว ตัวเรือนเบี้ยยอมให้ขายจึ่งขายได้ ถึงจะเกินกว่ากระเษียรอายุก็ได้ก็การทั้งสองอย่างนี้หยากจะให้ได้ตั้งขึ้นนับแต่ปีแรกได้รับราชสมบัติ คือปีมโรงสัมฤทธิศกต่อไปข้างน่า ถ้าลูกทาษซึ่งเกิดแต่ปีมโรงสัมฤทธิศกนับไปจนถึงแปดปีต่อไป ปีที่ ๙ ให้ลดค่าตัวตามกระเษียรอายุซึ่งตั้งขึ้นใหม่นี้แต่ลูกทาษซึ่งเกิดเหนือปีมโรงสัมฤทธิศกขึ้นไปนั้น ครั้นจะตัดลงก็จะลำบาก ให้คงไปตามกรมศักดิ์เดิมก็ได้ แต่ลูกเดกซึ่งขายกันนั้นจะคิดแต่ปีมโรงสัมฤทธิศกก็จะเปนความลำบาก ด้วยว่าได้ขายกันไว้แพงๆ แล้ว ให้คิดแต่ปีกจอฉศก ภายหลังพระราชบัญญัติออกไปคนซึ่งขายไว้ก่อนพระราชบัญญัติแล้วนั้น ให้คงอยู่ตามเดิม แต่การซึ่งคิดมานี้ ข้าพเจ้าที่เปนผู้คิดก็แลเหนอยู่ว่าจะไปไม่ตลอดทีเดียว เพราะการอื่นๆ ยังกดอยู่มากเหมือนหนึ่งไม่หยากจะให้คนเปนทาษคนก็คงจะยังหยากเปนทาษอยู่ เพราะเหตุที่เปนทาษไม่ต้องเสียค่าราชการมากนัก แล้วก็ไม่ต้องทำมาหากินสิ่งไร อาไศรยกินเข้าของนายไปมื้อหนึ่งๆ เมื่อมีการมาก็ทำ เมื่อไม่มีการก็นอนอยู่ปล่าๆ







หน้า237

ถ้ามีทุนรอนบ้างเลกน้อยก็คิดเล่นโปเล่นหวยลองเคราะหดีเคราะหร้ายดูทีหนึ่ง เมื่อมันเสียหมดก็แล้วไปอยู่ในคงมีเข้ากิน ก็การซึ่งจะให้ทาษหมดไปนั้น ถ้าต้นเหตุยังไม่สิ้นปลายเหตุก็คงยังมีแต่คิดเหนว่าการสิ่งไรเปนช่องเปนคราวควรจะไปได้ก็ให้เปนไปทีละเลกละทีละน้อย ต่อเมื่อไรได้แก้ต้นรากต้นหง้าว คืออย่าให้ไพร่เสียเงินสูงๆ ต่ำๆ มากๆ น้อยๆ เฉลี่ยที่สูงมาหาที่ต่ำ เฉลี่ยที่ต่ำขึ้นไปหาที่สูง ให้เสมอน่ากัน ถึงจะเปนทาษเปนไทยอย่างไรก็คงต้องเฉลี่ยให้เสมอกันอนึ่งจะต้องหาเงินแผ่นดินให้ภอกับการที่จะเลิกถอน แลเลิกถอนสิ่งสำคัญซึ่งทำให้ราษฎรเสียเวลาทำมาหากิน คือการเล่นเบี้ยการพนันต่างๆ แลช่วยทำนุบำรุงการที่จะทำมาหากินภอให้มีทางหากินได้คล่องๆ การนี้ก็คงจะสำเร็จได้ก็แต่บัดนี้ การที่ว่ามาแล้วนั้น จะทำไปก็ยังไม่สำเร็จ จะเลิกจะถอนเงินแผ่นดินเสียก็ยังไม่ได้ง่ายๆ เพราะฉะนั้นการซึ่งคิดนี้ก็ยังไม่เปนอันเลิกถอนได้แท้ แต่คิดเหนว่าถ้าเปนช่องภอจะทำได้ก็ต้องจัดไปภอให้เปนทางของการใหญ่ๆ เหล่านั้นเมื่อจะเปนไปได้เมื่อไรก็จะเปนไปตามการ ท่านผู้ใดซึ่งได้เหนคำปฤกษาที่ว่ามานี้ ยังจะมีการขัดข้องอยู่กับพระราชกำหนดกฎหมายเก่าใหม่ แลธรรมเนียมบ้านเมืองประการใด ฤๅเปนการเดือดร้อนกับเจ้าเงินแลตัวทาษซึ่งจะมีอย่างไรในประจุบันแลต่อไปข้างน่า ก็ขอให้ช่วยคิดดูให้ตลอดด้วย เพราะการเรื่องทาษนี้เกี่ยวข้องอยู่ในพระราชกำหนดกฎหมาย แลทั่วไปในคนทั้งปวงมาก ซึ่งคนเดียวจะคิดไปให้แลเหนตลอดนั้นไม่ได้ถ้าท่านทั้งปวงเหนการสิ่งไรซึ่งยังขัดข้อง จะเปนเหตุในประจุบันฤๅภายน่า ก็ขอให้เรียบเรียงเนื้อความข้อนั้นมา จะได้ปฤกษาแก้ไขกันต่อไปกว่าการนี้จะไปติดอยู่เพียงไรก็จะต้องทำไปไม่ได้ถ้าการควรจะให้ตลอดไป ก็จะได้จัดการให้ตลอดไปตามการที่ควร อนึ่งการซึ่งได้คิดมานี้ ถ้าสำเร็จไปได้ ข้าพเจ้าก็คิดเหนอยู่ว่ามีการอีกอย่างหนึ่ง ที่ควรจะจัดภอให้เปนการช่วยลูกทาษให้พ้นจากเปนทาษได้จริงๆ บ้างเพราะลูกทาษนี้แต่เลกมาก็ได้ให้นายใช้อยู่จนโต ไม่ได้ร่ำเรียนวิชาการสิ่งใดฝึกหัดชำนาญอยู่แต่ในการที่จะเปนทาษปฏิบัตินาย ไม่ได้รู้ในการทำมาหากินสิ่งไรมาก ถ้าเวลาว่างก็หัดเล่นเบี้ยมาแต่เลกจนโตนิไสยของทาษก็อบรมย์ตัวแน่นหนา เหนเปนมีความศุขสบายดีกว่าจะไปหากินอย่างอื่น ถึงจะออกจากทาษจริงๆ เล่าก็ไม่มีวิชาสิ่งไรที่จะภาตัวให้ดี ก็คงวนกลับลงเปนทาษร่ำไปเหนว่าการโรงเรียนหนังสือที่ในเมืองเรานี้ ควรจะให้มีขึ้นได้จริงๆ สักแห่งหนึ่ง เหมือนหนึ่งโรงทานพระเจ้าแผ่นดินซึ่งโปรดให้สอนหนังสือมาแต่ก่อนนั้น เด็กๆ ก็ได้รู้หนังสือไปมาก คนที่เปนเสมียนเขียนหนังสือก็เปนคนออกจากโรงทานอยู่โดยมากแต่ไม่ใคร่จะมากออกได้ ไม่ใคร่จะรู้จริงๆ เพราะครูอาจาริย์ไม่ใคร่จะเอาใจใส่ในการที่จะสอนเดก แล้วเด็กนั้นจะมาก็ได้ไม่มาก็ได้ตามชอบใจ การจึ่งไม่เรียบร้อย ไม่เปนการจริงเข้าได้ อนึ่งก็ได้ตั้งโรงเรียนที่ในวังสอนหนังสือลูกขุนนาง ก็เรียนภอรู้บ้างดีกว่าที่โรงทานแต่ก็ยังมาบ้างไม่มาบ้าง ช้าปีช้าวันจึ่งได้รู้ ทุกวันนี้ผู้ซึ่งจะทำการต่างๆ จะหาเสมียนไม่ใคร่จะภอใช้กับการ ถ้าคนรู้หนังสือแล้ว ขุนน้ำขุนนางก็อยากจะหาใช้มาก ถึงจะหากินการจ้างก็ได้ คนที่รู้หนังสือจะเปนทาษตรากตรำอยู่ก็น้อยตัว

จึ่งเหนว่าการหนังสือนี้จะช่วยทาษให้เปนไทยได้จริงๆ ถ้าลูกทาษจะหลุดค่าตัวดังนี้แล้ว คิดตั้งโรงเรียนขึ้นให้ได้จริงๆ ก็จะเปนการช่วยสงเคราะหอย่างหนึ่ง คือลูกทาษอายุ ๑๑ ปี ๑๒ ปี ค่าตัวเพียง ๗ ตำลึง ๕ ตำลึงสองบาทถ้าจะลงทุนคิดซื้อเอาเดกเหล่านี้ มาให้เข้าโรงเรียน จัดโรงเสียให้เรียบร้อย ให้ได้สงสอนกันจริงๆ อย่าปล่อยให้เดกไปเที่ยวซุกซน เลี้ยงให้กินอยู่ในนั้นให้เสรจ อย่างให้เล่นเบี้ยเล่นการพนันสิ่งไรเลยเพราะเดกในอายุ ๑๒ ปี ๑๓ ปี ๑๔ ปีนี้ กำลังจะฝึกหัดในการเล่นเบี้ย ที่คิดเอามากักขังเสีย อย่าให้รู้จักเลยทีเดียว สอนหนังสือภอให้รู้ แล้วให้เรียนวิชาต่างๆ ถึงจะแปลมาจากวิชาข้างยุโรปก็ได้ ภอจะรู้การแล้วอายุได้ ๑๗ ปี ๑๘ ปี ก็ปล่อยให้ไปรับการต่างๆ ก็คนซึ่งรู้หนังสือรู้วิชาการอย่างนี้แล้ว ก็คงจะมีผู้ต้องการเอาไปใช้สอย เปนขุนหมื่นขุนพัน เปนเสมียนทนาย ฤๅจะคิดรับจ้างทำการงานต่างๆ ก็ได้เหนว่าคนซึ่งจะชั่วกลับลงเปนทาษอีกนั้นก็จะน้อยลง ต่อที่ชั่วจริงๆ จึ่งจะวนกลับไปดังนั้น แต่การที่จะใช้สอยในโรงเรียนนั้น จะต้องใช้เงินทองมากขึ้นทุกคราว ถ้าคิดหาเงินสิ่งไรได้สักสิ่งหนึ่ง ภอทำเลกน้อยไปก่อน แล้วจึ่งค่อยใหญ่ขึ้นไปทุกทีเหนว่าจะเปนการเจริญแก่ราษฎรในบ้านเมืองอย่างหนึ่ง แลเปนการซักถอนให้ทาษเบาบางขึ้นด้วย ถึงการต่อไปข้างน่าจะเลิกถอนตัดรอนอย่างไร ก็จะค่อยง่ายขึ้นการทำมาหากินจะบริบูรณ์ขึ้นได้ทีละน้อยๆ การซึ่งว่ามานี้เปนของจะต้องคิดขึ้นใหม่ จะควรสำเรจเวลาไรได้ ก็หยากจะให้สำเรจได้โดยเรว ให้ท่านทั้งปวงตริตรองการดูที่ควรเทอญ” ๚ะเวลายามหนึ่ง เลิกการประชุม

ตรางกรมศักดิ์เดิมคิดกระเษียรอายุ ซึ่งมีในกฎหมายดังนี้
[image: p239-1]
ตรางซึ่งทรงพระราชดำริทใหม่ จะลดกระเษียรอายุลูกทาษ
และจะให้บิดาขายบุตรได้ตามนี้
[image: p239-2]


ตรางซึ่งคิดไว้ใหม่นี้ ให้ใช้ได้แต่สองอย่าง คือ กระเษียรอายุลูกทาษ
แลจะขายตัวเดกแต่ลักษณกฎหมายอื่นๆ นอกนั้นให้คงใช้กรมศักดิ์เดิม

คำเคาน์ซิลปฤกษาตัดสินโทษ



  
    	หลวงจัตุรงค์โยธา
    	
    	นายเทด๒
  

  
    	
    	พระยาราชสุภาวดี ๓
    	๑ 
  

  
    	  
    	พระยาศรีพิพัฒ 
    	๑ 
  

  
    	  
    	พระยาราชวรานุกุล
    	๑ 
  

  
    	  
    	พระยากสาปนกิจโกสล 
    	๑ 
  

  
    	ข้าพระพุทธเจ้า
    	พระยาภาษากรวงษ
    	๑ 
  

  
    	  
    	พระยามหาอำมาตย
    	๑ 
  

  
    	  
    	พระยาอภัยรณฤทธิ
    	๑ 
  

  
    	  
    	พระยาราไชยสวริยาธิบดี
    	๑ 
  

  
    	  
    	พระยาเจริญราชไมตรี
    	๑ 
  

  
    	  
    	พระยาพิพิธโภไค
    	๑ 
  







  
    	๒ หลวงจัตุรงค์โยธา และนายเทดเป็นจำเลย
๓ ตั้งแต่พระยาราชสุภาวดี ถึงพระยาพิธโภไค ทำหน้าที่เป็นผู้พิพากษา จำนวน ๑๐ คน

	เคาน์ซิลลอร์ออฟสเตดปฤกษาด้วยเกล้าด้วยกระหม่อมพร้อมกัน ด้วยพระเจ้าบรมวงษเธอสมเดจเจ้าฟ้ามหามาลา กรมพระบำราบปรปักษ์ ๑ มีรับสั่งให้พระยาอนุรักราชมณเฑียรคัดคำให้การหม่อมเจ้าเปลี่ยน หลวงจัตุรงค์โยธา นายเทด นายพ่วง ขึ้นกราบบังคมทูลพระกรุณาทราบฝ่าลอองฯ มีพระบรมราชโองการโปรดเกล้าฯ ให้ข้าพระพุทธเจ้าทั้งปวงปฤกษาตัดสินนั้น ข้าพระพุทธเจ้ารับใส่เกล้าฯ ตรวจดูได้ความ ๔ ข้อข้อ ๑ หลวงจัตุรงค์โยธา นายเทดว่าหม่อมเจ้าเปลี่ยนเปนผู้ร้ายวิ่งราวหมวกนายเทด ข้อ ๑ ว่าหม่อมเจ้าเปลี่ยน นายพ่วง เอาขวานฟันนายเทดถูกเสื้อขาด เอามีดไล่แทงนายเทดข้อ ๑ หม่อมเจ้าเปลี่ยน นายพ่วง ว่าพวงหลวงจัตุรงค์โยธากลุ้มรุมชกหม่อมเจ้าเปลี่ยน นายพ่วง ข้อ ๑ ว่าพวกหลวงจัตุรงค์โยธาเอาอิฐทุบศีศะนายพ่วงแตกฝ่ายละ ๒ ข้อ ก็หารับกันไม่ หลวงจัตุรงค์โยธานำสืบนายพูนพยานสาบาลแล้วเบิกความว่าเหนแต่หม่อมราชวงษจรถือขวานไล่ผันแย่งหมวกนายเทดหมวกตกที่ถนน ชายมีชื่อพวกหม่อมราชวงษจรหยิบหมวกนายเทดวิ่งไป นายเทดไม่ติดใจสืบพยานต่อไปพยานที่สืบมาก็ไม่สมคำให้การหลวงจัตุรงค์โยธา นายเทด แต่หลวงจัตุรงค์โยธา นายเทดได้ให้การรับสาระภาพลุแก่โทษไว้ แต่ก่อนสืบพยานนั้นครั้ง ๑ ว่า หลวงจัตุรงค์โยธา นายเทดจับหม่อมเจ้าเปลี่ยน เอาผ้ามัดแขนซ้ายขวาไปส่งพระยาอินทราธิบดีสีห์ราชรองเมือง แลหลวงจัตุรงค์โยธา นายเทดให้การลุแก่โทษภายหลังสืบพยานนั้นครั้ง ๑ ว่า หลวงจัตุรงค์โยธา นายเทดทราบว่าหม่อมราชวงษจร เปนผู้ร้ายวิ่งราวหมวกไป แล้วหลวงจัตุรงค์โยธา นายเทดให้การว่า หม่อมเจ้าเปลี่ยนเอาขวานฟันถูกนายเทดเสื้อขาด แล้วแย่งหมวกนายเทดไปนายพ่วงวิ่งมาแก้หม่อมเจ้าเปลี่ยน หลวงจัตุรงค์โยธา นายเทดกับพวก ๖ คน รุมชกหม่อมเจ้าเปลี่ยน นายพ่วง แล้วเอาอิฐทุบศีศะนายพ่วงแตก แล้วมัดแขนหม่อมเจ้าเปลี่ยน นายพ่วงไปส่งพระยาอินทราธิบดีสีห์ราชรองเมืองได้ความชัดดังนี้เคาน์ซิลลอร์ออฟสเตดเหนพร้อมกันว่า หม่อมเจ้าเปลี่ยนมีถานาศักดิ์ราชตระกูล ฝ่ายหลวงจัตุรงค์โยธาก็เปนข้าทูลอองฯ รู้ขนบธรรมเนียมราชการแล้ว ถึงโดยว่าหม่อมเจ้าเปลี่ยนจะเกี่ยวข้องคดีประการใดชอบแต่จะฟ้องร้องยังโรงศาลตามกระทรวงจึ่งจะควร ซึ่งหลวงจัตุรงค์โยธา นายเทดกับบ่าวทาษบังอาจกลุ้มรุมชกหม่อมเจ้าเปลี่ยน นายพ่วง เอาอิฐทุบศีศะนายพ่วงแตก ตู่จับหม่อมเจ้าเปลี่ยน นายพ่วง ว่าเปนผู้ร้ายเอาผ้ามัดแขนไปส่งพระยาอินทราธิบดีสีห์ราชรองเมือง แล้วหลวงจัตุรงค์โยธา นายเทดสาระภาพครั้งก่อนแต่ที่ข้อมัด ครั้นสืบพยานรู้ชัดว่าผู้อื่นเปนผู้ร้ายภายหลังจึ่งสาระภาพว่าชกหม่อมเจ้าเปลี่ยน นายพ่วง เอาอิฐทุบศีศะนายพ่วงแตกโลหิตไหลหลวงจัตุรงค์โยธา นายเทดกับบ่าวทาษมีความผิดอยู่ด้วยกัน ต้องบทพระอายการว่าท่านมิได้เปนโจรลักสิ่งของๆ คน จับกุมตู่ท่านว่าลักของตน ให้ไหมเท่าทรัพย์ซึ่งตู่นั้น ถ้าผูกมัดจำจองตีฆ่าฟันแทง ให้ไหมให้แก่ผู้เจ็บโดยบาทเจ็บบทหนึ่งว่าท่านหาผิดไม่ได้ไปเกาะกุมเอาท่านมาพิจารณาว่ากล่าวลงเอาพัศดุเงินทอง ร่ำเรียนพิดทูลให้เขาต้องตีโบยจำจองผู้ใด ทำดังนี้ ท่านว่าผู้นั้นแลผิดให้ไหมโดยยศถาศักดิ์แล้วให้ไหมโดยตีฆ่า จำจองตามพระราชกฤษฎีกา


  
    	๑ สมเด็จเจ้าฟ้ามหามาลา (เจ้าฟ้าชายกลาง) พระราชโอรสในรัชกาลที่ ๒ กับเจ้าฟ้ากุณฑลทิพยวดี ประสูติ วันเสาร์ เดือน ๖ ขึ้น ๑๐ ค่ำ ปีเถาะ ตรงกับวันที่ ๒๔ เมษายน พ.ศ.๒๓๖๒รัชกาลที่ ๔ พระราชทานนามว่าเจ้าฟ้ามหามาลา และทรงสถาปนาเป็นกรมหมื่นปราบปรปักษ์ ได้เลื่อนเป็นกรมขุนบำราบปรปักษ์ ในรัชกาลที่ ๕ ได้เลื่อนเป็นกรมพระในพระนามเดิมแล้วเลื่อนเป็นสมเด็จกรมพระยาในพระนามเดิม สิ้นพระชนม์เมื่อวันพุธ เดือน ๑๐ ขึ้น ๔ ค่ำ ปีจอ ตรงกับวันที่ ๑ กันยายน พ.ศ.๒๔๒๙ เป็นต้นราชสกุล มาลากุล

บทหนึ่งว่าวิวาทตีด่ากันโทษ ๙ กระทง ๑๐ กระทง มิให้เรียงกระทงไหม๑ โทษสิ่งใดหนักให้เอาแต่สิ่งหนึ่งตั้งไหม ต่ำนา ๔๐๐ ลงมาให้เอาบันดาศักดิ์ผู้เจ็บได้ตั้งไหม แต่นา ๔๐๐ ขึ้นไป ให้เอาบันดาศักดิ์ผู้สูงนาฝ่ายเดียวตั้งไหมให้แก่ผู้ชำระ ถ้อยทีถ้อยด่าตีกัน ให้ไหมกลบลบกัน เหลือนั้นเปนสินไหม ๒ กึ่งพิไนย ๓ กึ่ง แต่นา ๔๐๐ ขึ้นไปให้ไหมแต่ต้นหนังสือร้อง ถ้าต่ำนา ๔๐๐ ลงมาพวกซึ่งไปด้วยนั้น ให้ไหมกึ่งผู้ลงมือ แลหลวงจัตุรงค์โยธานายเทดมีความผิดดังนี้ หม่อมเจ้าเปลี่ยนนา ๑๕๐๐ หลวงจัตุรงค์โยธานา ๖๐๐ ต้องบทพระอายการ ให้หลวงจัตุรงค์โยธา นายเทด ตามศักดินาหม่อมเจ้าโดยถานเลมิด ๔ คนหนึ่งเปนเงิน สิบเจดตำลึง ๕ สองบาทสลึงเฟื้อง ๖ สองคน เงินชั่ง ๗ สิบห้าตำลึงสามสลึงเปนแต่พิไนยหลวงปรับหลวงจัตุรงค์โยธา นายเทดตามศักดินาหม่อมเจ้า ข้อเอาผ้ามัดแขนซ้ายขวาหม่อมเจ้าเปลี่ยน เงินชั่งสามตำลึงบาท ข้อให้การว่าหม่อมเจ้าเปลี่ยนวิ่งราวหมวก แลเอาขวานฟันรายเทดถูกเสื้อขาดไม่จริงเท่ามักได้ไม่มีบาดเจ็บถานบอบช้ำศักเหลก ๘ มีคม เงินสี่ชั่งสิบเก้าตำลึงสองบาทสองสลึง รวมหกชั่งสองตำลึงสามบาทสองสลึง หลวงจัตุรงค์โยธา นายเทด ตามศักดินาหลวงจัตุรงค์โยธา ข้อเอาอิฐทุบนายพ่วงศีศะแตกตามศักไม้ ๙เงินสองชั่งสิบสองตำลึงเฟื้อง ข้อเอาผ้ามัดนายพ่วง เงินสิบสี่ตำลึงสองบาทสามสลึง รวมสามชั่งหกตำลึงสองบาทสามสลึงเฟื้อง รวมเก้าชั่งเก้าตำลึงสองบาทสลึงเฟื้อง เปนสินไหมกึ่งพิไนยกึ่ง ที่ข้อหลวงจัตุรงค์โยธา นายเทดว่าหม่อมเจ้าเปลี่ยนนายพ่วงวิ่งราวหมวกของนายเทดไป ราคาหมวกนั้นมากน้อยเท่าใดมิได้แจ้งมา ให้ตระลาการตีราคาหมวกจะควรเท่าใด ให้เอาราคาหมวกนั้นตั้งปรับหลวงจัตุรงค์โยธา นายเทดเปนเงินเท่าราคาหมวกนั้นเปนสินไหมกึ่งพิไนยกึ่ง ที่ข้อหม่อมเจ้าเปลี่ยน นายพ่วงว่าหลวงจัตุรงค์โยธา นายเทด กับบ่าวทาษชกหม่อมเจ้าเปลี่ยน นายพ่วง ไม่มีบาดเจ็บแลไม่ได้ทำคำตราสิน ๑๐ ไว้ขอพระราชทานให้ยกที่ข้อชกไม่มีบาดแผลนั้นเสีย ให้ตระลาการชำระเร่งเงินสินไหมที่ผู้เสียให้แก่ผู้ได้ เร่งเงินเลมิดพิไนยส่งเจ้าพนักงานพระคลังมหาสมบัติ ที่ข้อนายพูนเบิกความว่าหม่อมราชวงษ์จรวิ่งราวหมวกนายเทดไปนั้น เปนแต่คำนายพูน พยานเบิกความแต่ผู้เดียว ไม่มีผู้ยั่งยืนฟ้องร้องหม่อมราชวงษ์จร จะชำระต่อไปนั้นไม่ควร ควรมิควรแล้วแต่จะทรงพระกรุณาโปรดเกล้าฯ
	จึ่งมีพระบรมราชโองการโปรดเกล้าฯ ว่า ความเรื่องนี้ซึ่งเคาน์ซิลลอร์ออฟสตดปฤกษาตัดสิน ปรับไหมหลวงจัตุรงค์โยธาเลมิดแผ่นดิน ปรับเปนสินไหมพิไนยนั้นก็ควรแล้ว แต่หลวงจัตุรงค์โยธานี้เปนข้าราชการ บังอาจตู่จับเอาผ้ามัดแขนหม่อมเจ้าเปลี่ยน


  
    	๑ มิให้เรียงกระทงไหม หมายถึง ไม่ให้ปรับทุกกระทง เลือกปรับ
๒ สินไหม หมายถึง เงินค่าปรับที่ผู้แพ้คดีจ่ายให้แก่ผู้ชนะคดี
๓ พิไนย หมายถึง เงินค่าปรับที่ผู้แพ้คดีจ่ายให้แก่ราชการ
๔ ถานเลมิด หมายถึง ฐานละเมิด
๕ ตำลึง หมายถึง มาตราเงินไทย ๑ ตำลึง เท่ากับ ๔ บาท
๖ เฟื้อง หมายถึง มาตราเงินไทย สองเฟื้องเป็นหนึ่งสลึง
๗ ชั่ง หมายถึง มาตราเงินไทย ๑ ชั่ง เท่ากับ ๘๐ บาท
๘ ศักเหลก หมายถึง ทำร้ายหรือตีด้วยเหล็ก หรือเสมือนเหล็ก
๙ ศักไม้ หมายถึง ทำร้ายหรือตีด้วยไม้ หรือเสมือนไม้
๑๐ ตราสิน หมายถึง แจ้งความไว้เพื่อเป็นหลักฐาน

ซึ่งเปนราชตระกูลตามอำเภอใจ หลวงจัตุรงค์โยธาทำแก่ราชตระกูลมีความผิดอยู่อีกชั้นหนึ่ง ไม่ควรเปนข้าราชการต่อไป แต่ทรงเหนว่าหลวงจัตุรงค์โยธาเปนคนใหม่ ยังหารู้จักขนบธรรมเนียมราชการโดยเลเอียดไม่แลได้ทำด้านทางแขงแรงอยู่ จึ่งพระกรุณาโปรดเกล้าฯ ให้ภาคทัณฑ์งดโทษหลวงจัตุรงค์โยธาไว้ครั้งหนึ่ง ให้ตระลาการเรียกทานบนหลวงจัตุรงค์โยธาไว้ อย่าให้ทำการบังอาจกำเริบอย่างนี้ต่อไป

พระราชกฤษฎีกาฉบับที่ ๒

ว่าด้วยวิธีแลกระบวนชุมนุมปฤกษา

ของ

รัฐมนตรีสภา องคมนตรีสภา เสนาบดีสภา

(พ.ศ.๒๔๓๕)

วิธีแลกระบวนชุมนุมปฤกษา


  
    	๑. การชุมนุมสามอย่าง
    		มาตรา ๑ การปฤกษาหาฤๅกันชุมนุมนั้น    นับเปนชั้นตามขนาดใหญ่น้อยสามอย่าง คือ เปน 
  

  
    	(๑) สันนิบาต
    		(๑) สันนิบาต อย่างหนึ่ง ซึ่งเปนที่ชุมนุมขนาดใหญ่    ไม่ได้นับด้วยบุคคลว่ามากน้อยเท่าใด    จึ่งจะเปนองค์ชุมนุมแต่นับด้วยที่ชุมนุมเปนองค์ครบกำหนดแล้ว จึ่งเปนองค์ชุมนุม    เหมือนเช่นพร้อมด้วยสภาทั้งสี่ จึ่งเปนจัตุวรรคสันนิบาต แลพร้อมด้วยสภาทั้งสาม จึ่งเปนไตวรรคสันติบาตรฉะนั้น 
  

  
    	(๒) สภา
    		(๒) สภา อย่างหนึ่ง ซึ่งเปนที่ชุมนุมขนาดน้อย    นับด้วยบุคคลมีกำหนดแล้วจึ่งเปนองค์ชุมนุม เหมือนเช่นมีกำหนดองค์สภา    ในรัฐมนตรีสภา ๑๒ นาย องคะมนตรีสภา ๑๐ นาย เสนาบดีสภา ๘ นายฉะนั้น 
  

  
    	(๓) กอง
    		(๓) กอง เปนที่ชุมนุมอย่างหนึ่งต่างหาก ไม่กำหนดด้วยมากน้อย    เพราะว่าบันดาที่ชุมนุมทั้งปวง ย่อมจำเปนจะต้องตั้งผู้ที่อยู่ในชุมนุมนั้น    เปนกองสำหรับจะได้เอาธุระทำการงานด้านหนึ่งที่เกี่ยวข้องกับการที่ต้องปฤกษานั้น    เพื่อจะให้แล้วสำเร็จโดยเร็ว แลเปนแบบแผนของการงานที่ทำด้วย    กองนั้นแบ่งเปนสามชนิด คือ 
  

  
    		กองเลือก
    		(๑) กองเลือก เปนกองที่ตั้งขึ้นไปทำการครั้งหนึ่งคราวหนึ่ง    เฉพาะการเรื่องเดียวนั้น ทำเสร็จแล้วก็เลิกเสียไม่เปนกองอีก 
  

  
    		กองยืน
    		(๒) กองยืน เปนกองที่ตั้งขึ้นไว้ ให้ทำการชนิดหนึ่งประจำอยู่เรื่องหนึ่ง    แล้วก็ไม่เลิกถอน มีการเรื่องอื่นชนิดเดียวกันมาก็ให้ทำอีก 
  

  
    		กองทั้งสิ้น
    		(๓) กองทั้งสิ้นนั้น มีผู้ประชุมทั้งสภา ฝ่ายกองเลือกแลกองยืน    มีน่าที่ในการจะเตรียมให้พร้อมสำหรับที่ชุมนุมปฤกษากันฉันใด    ฝ่ายกองทั้งสิ้นก็มีน่าที่เหมือนกันฉันนั้น ในการที่จะได้พิจารณาแลจัดการชั้นต้นของกิจการ    ซึ่งที่ชุมนุมใหญ่จะได้พิจารณาต่อไป กองทั้งสิ้นนี้ไม่ต้องทำการตามวิธีชุมนุม    เหมือนที่ชุมนุมใหญ่จะต้องทำได้หลายอย่าง 
  

  
    	๒. ผู้เปนประธาน
    		มาตรา ๒ ในการชุมนุมนั้นต้องมีผู้เปนประธานทุกอย่าง ถ้าเปนสันนิบาต    ก็เรียกว่าประธานาธิบดี ถ้าเปนสภา ก็เรียกว่าสภานายก ถ้าแลเปนกอง ก็เรียก    แม่กองแลผู้เปนประธานนั้นควรจะเปนคนที่มีตาดี หูไว เสียงดังชัดเจน กริยาดี    ใจเย็นแลเปนคนเข้าใจชัดเจนในน่าที่ของผู้เปนประธาน แลต้องนั่งในท่ามกลางชุมนุม ณ    ที่สูง ซึ่งจะแลเห็นหน้าผู้ประชุมได้โดยทั่วกัน แลมีอำนาจสำคัญเปนข้อต้นสองประการ    คือ 

    	(๑) ตัดสินระเบียบ
    		ข้อ ๑ เปนผู้ที่จะได้ตัดสินความประพฤติของผู้ประชุม    ว่าผู้ใดผิดแลชอบ ในเวลาที่มีเหตุเถียงกันตามธรรมเนียม    แลกฎหมายการชุมนุมประการหนึ่ง 
  

  
    	(๒) ชี้ขาดในเรื่อง
    		ข้อ ๒ เปนผู้ที่จะได้ชี้ขาดในคำปฤกษา    ซึ่งมีคะแนนความเห็นชี้ขาด แบ่งก้ำกึ่งเท่ากันอยู่นั้น ให้ตกลงเปนข้างใดได้ประการหนึ่ง    อำนาจสองประการนี้ บางทีผู้เปนประธานก็มีแต่ข้อ ๑ อย่างเดียว    ตามแต่กฎหมายของที่ชุมนุมนั้นๆ 
  

  
    	น่าที่ของผู้เปนประธาน
    		มาตรา ๓ น่าที่ของผู้เปนประธานในการชุมนุมนั้น มีเปนสำคัญ ๗ ข้อ    คือ

      (๑) ในการชุมนุมเปนครั้งคราวเดียว

      (๒) ในการเลือกสภาเลขานุการ

      (๓) ในการนำให้ปฤกษา

      (๔) ในการรักษาระเบียบชุมนุม

      (๕) ในการที่จะให้การสำเร็จ

      (๖) ในการองค์ชุมนุม กับ
(๗) ในการทำที่หมายสำคัญในหนังสือ มีความอธิบายดังต่อไปนี้


  

  
    	(๑) ชุมนุมเปนครั้งคราวหนึ่ง
    		ข้อ ๑ ถ้าการชุมนุมนั้นเปนแต่ชั่วเวลาหนึ่ง    แล้วผู้เปนประธานเปนผู้ซึ่งที่ชุมนุมอยู่ ณ    ที่นั้นเลือกตั้งขึ้นเมื่อได้นั่งลงในที่ชุมนุมแล้ว    ก็จะต้องชี้แจงความประสงค์ที่ต้องประชุมกันนั้น เพื่อประโยชน์อันใดอันหนึ่ง    ฤๅเรียกให้ผู้ประชุมผู้ใดผู้หนึ่ง ซึ่งเห็นว่าจะเปนผู้รู้ความประสงค์นั้น    ชี้แจงความแก่ที่ชุมนุมก็ได้ 
  

  
    	(๒) เลือกสภาเลขานุการ
    		ข้อ ๒ ถ้าที่ชุมนุมใดไม่ได้ตั้งไว้    ฤๅไม่มีใครขอให้ตั้งสภาเลขานุการแล้ว ผู้เปนประธานจะได้แนะนำว่า    มีความจำเปนจะต้องมีพนักงานจดหมายเหตุ    แลเตือนให้ที่ชุมนุมออกชื่อผู้ที่สมควรจะทำการในตำแหน่งนั้น
	ถ้าผู้เปนประธานจะออกชื่อเองแล้ว ก็ต้องยกเอาชื่อนั้นขึ้นให้ที่ชุมนุมชี้ขาด    ชี้ขาดแล้วมีคะแนนเท่าใด ก็ต้องประกาศในที่ชุมนุมเหมือนอย่างเช่นผู้เปนประธาน    จะต้องทำดังนี้ไปทุกข้อมีคำขอของผู้ประชุม    ซึ่งกล่าวขึ้นโดยสมควรที่จำเปนจะมีขึ้นในเวลาปฤกษาต่อไป

    	(๓) นำปฤกษา
    		ข้อ ๓ ในการที่จะชี้แจงต่อที่ชุมนุม    ฤๅยกข้อขึ้นชี้ขาดก็ดี ผู้เปนประธานย่อมมีธรรมเนียมที่จะยืนในเวลาที่กล่าวนั้น    ถ้าเปนเวลาอ่านหนังสือ ฤๅถ้อยคำอันใดที่มีมายังที่ชุมนุม    ผู้เปนประธานจะนั่งอ่านเปนการง่ายกว่ายืนก็ได้ 
  

  
    	(๔) รักษาระเบียบ
    		ข้อ ๔  ผู้เปนประธานควรจะรักษาระเบียบให้เคร่งครัด    ถ้าไม่มีอำนาจเองควรจะเปนผู้เรียกร้องผู้มีอำนาจที่จะรักษา ให้รักษาระเบียบด้วย    ควรจะดูแลผู้ประชุมในเวลาเมื่อกล่าวคำขอปฤกษา    ฤๅกล่าวคำเถียงข้อใดข้อหนึ่งให้ได้ประพฤติตามอาการกิริยาดีตามกฎหมายของที่ประชุม    ควรจะเปนผู้ตัดสินข้อความทั้งปวง ที่ว่าด้วยระเบียบของที่ประชุม    ควรจะเปนผู้ตัดสินข้อความทั้งปวง ที่ว่าด้วยระเบียบของที่ชุมนุมเมื่อผู้หนึ่งผู้ใดมีคำขอแล้ว    ควรจะเปนผู้ตั้งแต่งกองปฤกษา แลไม่ควรจะไปเสียจากที่ซึ่งนั่งในชุมนุม    จนกว่าจะมีผู้นั่งแทน จะเปนรองประธาน ฤๅผู้ใดที่เลือกขึ้นแทนครั้งหนึ่งคราวหนึ่ง    เว้นเสียแต่มีการควรเลื่อนชุมนุม 
  

  
    	(๕) ทำการชุมนุมให้สำเร็จ
    		ข้อ ๕ ในการที่จะให้การทำงานสำเร็จไปได้ในที่ชุมนุมนั้น    ย่อมอาไศรยในความเต็มใจ ในการงานของผู้เปนประธาน    แลความสามารถที่จะจัดการนั้นด้วย    ถ้าผู้เปนประธานเข้าใจชัดเจนในธรรมเนียมการชุมนุม แลตัดสินการไปเปนทางแน่นอน    แลว่องไวแล้วการชุมนุม จะทำงานโดยที่จัดการไปเปนอย่างอื่น จึ่งช้ากว่าจะสำเร็จได้สักครึ่งวันนั้น    ก็สำเร็จแล้วได้ในชั่วโมง เพราะฉะนั้น ผู้เปนประธานจึ่งจะต้องเพิกเฉย    ในที่จะเกิดมีขึ้นในที่ชุมนุมนั้นไม่ได้จะต้องเอาใจใส่คอยชี้ชักให้ทำการตามกฎหมายอยู่เสมอ    อย่าให้มีเวลาหยุดนิ่งอยู่ได้ แลจะต้องตัดเตือนผู้ประชุมให้มาแลมาทำการตรงตามเวลา    อย่าให้ป่วยการงานเสียแต่แรกประชุมไปได้ 
  

  
    	(๖) ในการองค์ชุมนุม
    		ข้อ ๖  ผู้เปนประธานย่อมมีธรรมเนียมที่จะตรวจดูให้รู้ว่าผู้มาประชุมนับครบกำหนดเปนองค์สภา    ตามกฎหมายของที่ชุมนุมนั้นฤๅยังไม่เปนถ้าเหนว่ายังไม่เปนองค์ชุมนุมได้ภายในครึ่งชั่วโมง    ตั้งแต่เวลาที่กำหนดประชุมนั้นแล้ว    ถึงแม้ว่าในเวลานั้นจะใช้ให้ตำรวจซึ่งมีอำนาจจะไปติดตามผู้ประชุมมาให้ครบ    เพื่อจะได้ทำการนั้นก็ดี ผู้เปนประธานจะให้เลื่อนชุมนุมนั้นต่อไปวันน่า    ก็เปนระเบียบได้เพราะไม่ครบองค์ชุมนุม 

    	ถ้าในเวลากำลังนั่งชุมนุมกันอยู่แล้ว    รู้ขึ้นว่าผู้ประชุมขาดไปไม่ครบองค์ชุมนุม ตามกฎหมายของที่ชุมนุมนั้น    ผู้เปนประธานต้องประกาศความจริงข้อนี้ขึ้น    แลงดการชุมนุมนั้นเสียเพราะว่าการชุมนุม มีผู้นั่งน้อยกว่ากำหนดองค์ชุมนุมน้ี    เปนการผิดต่อกฎหมาย ถ้าได้ไม่ครบกันอีก    ก็ต้องเลื่อนประชุมต่อไปการซึ่งทำค้างไว้ในเวลาชุมนุมต้องเลื่อนเช่นกล่าวมานี้เพียงใด    ถึงประชุมน่าจะจับทำการต่อจากเพียงนั้นไป ก็เปนระเบียบได้ 
  

  
    	(๗) ทำที่หมายสำคัญในหนังสือ
    		ข้อ ๗ บันดาหนังสือทั้งปวง ซึ่งจะให้รู้ว่าได้ทำในที่ชุมนุมนั้น    ผู้เปนประธาน มีน่าที่เปนผู้ลงชื่อไว้เมื่อว่าเปนการทั่วไป    แล้วผู้เปนประธานนั้นย่อมเปนผู้ซึ่งที่ชุมนุมเลือกตั้งไว้เปนผู้แทนของผู้ประชุม    ณ ที่นั้นน่าที่ของผู้เปนประธาน จึ่งต้องเปนผู้ทำการตามใจของที่ชุมนุม    (ซึ่งเห็นมากด้วยกันนั้น) แลเปนผู้แสดงน้ำใจของที่ชุมนุมนั้น    โดยยุติธรรมไม่มีลำเอียง 
  

  
    	(๔) รองประธาน
    		ข้อ ๔ ในการชุมนุมนั้น บางแห่งก็มีรองประธาน    ฤๅอุปนายกเปนผู้ช่วยผู้เปนประธานทำการ    ฤๅเปนผู้แทนผู้เปนประธานในเวลาไม่มีผู้เปนประธาน    ตามแต่การที่ควรจะใช้ในการชุมนุมนั้น แลตามกฎหมายของที่ชุมนุมนั้น 
  

  
    	(๕) สภาเลขานุการ
    		ข้อ ๕ ในที่ชุมนุมต้องมีสภาเลขานุการ เปนพนักงานสำหรับทำการของที่ชุมนุมนั้น    ถ้าที่ชุมนุมเปนแต่กอง    แม่กองย่อมทำการซึ่งเปนพนักงานของสภาเลขานุการด้วยเว้นเสียแต่เปนกอง    ซึ่งตั้งขึ้นในที่ชุมนุมใหญ่    สภาเลขานุการนั้นจะเปนที่ปฤกษาผู้หนึ่งในที่ชุมนุมนั้น    ฤๅไม่เปนก็ได้สุดแล้วแต่กฎหมายของที่ชุมนุมนั้น 
  

  
    	(๖) น่าที่สภาเลขานุการ
    		ข้อ ๖ น่าที่ของสภาเลขานุการนั้นมีเปนสำคัญ ๕ ข้อ คือ
(๑)    ในการเตรียมการประชุม
(๒) ในการอ่าน การร้องเรียก
(๓) ในการจดหมาย
(๔)    ในการรักษาหนังสือสำคัญกับ
(๕) ในการเรียกชื่อตามหางว่าว๑แลลงชื่อมีความพิศดาร    ดังนี้ 
  







  
    	๑ หางว่าว หมายถึง การบันทึกรายชื่อบุคคลหรือรายการสิ่งของ ซึ่งบันทึกลงบนกระดาษที่มีความยาวคล้ายกับหางของว่าว เช่น บัญชีรายชื่อแลก บัญชีรายการสิ่งของที่จะใช้ในงานพระเมรุ หรือรายการเครื่องราชบรรณาการ

    	(๑) เตรียมการชุมนุม
    		ข้อ ๑ สภาเลขานุการต้องเตรียมเครื่องเขียนหนังสือให้พร้อม    สำหรับในการที่จะใช้ในที่ชุมนุม แลตรวจตราจัดห้องชุมนุมให้ถูกต้องตามที่ควร    แลต้องมายังที่ชุมนุมอย่างน้อยที่สุด เพียงครึ่งชั่วโมงก่อนเวลาประชุม    แลเปนผู้นัดหมายการชุมนุมด้วย 
  

  
    	(๒) อ่านแลร้องเรียก
    		ข้อ ๒ เมื่อผู้เปนประธานสั่งแล้ว จะได้เปนผู้อ่านคำเรียกให้ประชุม    แลบันดาหนังสือทั้งปวง แลคำวินิจฉัย ซึ่งมีผู้ใดว่าขึ้นไว้แล้ว ถ้าเปนการควรแล้ว    ต้องเปนผู้คัดสำเนาส่งลงพิมพ์ฤๅส่งแก่ผู้ที่อยู่ในพวกชุมนุม    ผู้ซึ่งจะต้องการตรวจหนังสือ เรื่องนั้น แลต้องเปนผู้เก็บจดหมายเหตุของที่ชุมนุม    แลถ้าประชุมต่อไปวันใดวันหนึ่ง จะได้เอาจดหมายเหตุออกอ่าน ตรวจสอบทานให้ถูกต้อง 
  

  
    	(๓) จดหมาย
    		ข้อ ๓ เมื่อสภาเลขานุการได้อ่านจดหมายเหตุในที่ชุมนุมแล้ว    จะต้องจดหมายใจความการที่ได้พูดจาปฤกษาหาฤๅ แลวินิจฉัยตกลงในที่ชุมนุมนั้น    แต่คำโต้ตอบเถียงกัน แลคำขอทั้งหลายที่ไม่ได้ชี้ขาดกันในที่ชุมนุมนั้น    ไม่ต้องจดไว้ การที่กล่าวมานี้ว่าด้วยการทำกฎหมาย แต่ในการชุมนุมอื่นๆ    ย่อมมีธรรมเนียมที่จะต้องรายงาน ไม่เฉพาะแต่การที่ได้ทำแล้วอย่างเดียว    ให้มีทั้งข้อความโต้ตอบเถียงกันของที่ชุมนุมนั้นด้วย 
  

  
    	(๔) รักษาหนังสือสำคัญ
    		ข้อ ๔    สภาเลขานุการต้องเก็บเรียบเรียงหนังสือสำคัญทั้งปวงเข้าเปนเล่ม    ในเวลาเมื่อได้อ่านหนังสือนั้นเสร็จแล้ว แลเปนผู้รักษาหนังสือนี้ไว้    ไม่ให้ผู้อยู่ในพวกชุมนุม ฤๅผู้ใดผู้หนึ่งเอาไปได้    เว้นไว้แต่มีอนุญาตของที่ชุมนุมแล้วจึ่งให้ได้ 
  

  
    	(๕) เรียกชื่อลงชื่อ
    		ข้อ ๕ เมื่อมีคำสั่งให้ขานชื่อผู้ประชุมตามหางว่าว    เพื่อประโยชน์ที่จะได้ตรวจดูผู้อยู่ แลไม่อยู่ในชุมนุม    ฤๅจะตรวจแจกคะแนนชี้ขาดก็ดี สภาเลขานุการจะต้องทำตามสั่งนั้น    แลจะต้องเปนผู้แจ้งความแก่ผู้ที่ต้องตั้งไปเปนกองให้รู้ตัวแลให้รู้การที่จะให้ไปพิจารณานั้นด้วย    แลต้องลงชื่อเปนสำคัญในจดหมายเหตุกระบวนที่ทำการ    แลหนังสือทั้งปวงที่ออกจากที่ชุมนุม
	ในการที่สภาเลขานุการ    การอ่านหนังสือเรื่องยืดยาวก็ดี ฤๅขานชื่อตามหางว่าวในที่ชุมนุมใหญ่ก็ดี    ย่อมเปนธรรมเนียมต้องยืนอ่าน แล้วต้องนั่งอยู่กับที่ จนตลอดเวลาที่นั่งชุมนุม    ฤๅมีผู้ช่วยทำการแทนนั่งประจำ จึ่งจะไม่ต้องลำบากที่จะงดชุมนุม    เพราะสภาเลขานุการไม่อยู่ได้ 

    	๗. ผู้ช่วยสภาเลขานุการ
    		มาตรา ๗ ถ้าที่ชุมนุมใดมีงานมาก    ก็ต้องมีรองสภาเลขานุการซึ่งจะเปนผู้แทนสภาเลขานุการ    แลมีนายเวรเสมียนนักการสำหรับใช้การตามมากแลน้อย ตามสมควรแก่การที่ทำ    แลตามกฎหมายของชุมนุมนั้น 
  

  
    	๘ ตำรวจรักษาที่ชุมนุม
    		มาตรา ๘ ในที่ชุมนุมนั้น ควรมีตำรวจสำหรับรักษาการชุมนุม    เปนเจ้าพนักงานสำหรับจะได้ทำการตามคำสั่งของผู้เปนประธาน 
  

  
    	๙ การชุมนุมปรกติ 

วิเสศ 

วิสามัญ
    		มาตรา ๙ การชุมนุมนั้น จะประชุมกันได้ด้วยเหตุสามอย่าง คือ    การชุมนุมที่มีกำหนดไว้เปนวัน    กับทั้งเวลาตามกฎหมายนั้นแล้วผู้ประชุมมาพร้อมกันเปนการชุมนุมปรกติอย่างหนึ่งการชุมนุม    ซึ่งสภาเลขานุการได้นัดหมายตามคำสั่งผู้เปนประธานให้รู้ก่อนสองวัน    เว้นเสียแต่เปนการสำคัญจะให้รู้ก่อนเท่านั้นช้าได้ที่สุดเท่าใดก็จะให้รู้ก่อนเท่านั้น    มาชุมนุมกันเปนชุมนุมวิเสศอย่างหนึ่ง แลมีเหตุการณ์อันใด    ซึ่งเปนการสำคัญไม่ได้นัดหมายกัน ต่างคนต่างมาพร้อมกันเต็มใจชุมนุมกัน    เปนการชุมนุมวิสามัญอย่างหนึ่ง

	การชุมนุมทั้งสามอย่างนี้ ถ้าเปนองค์ชุมนุมเหมือนที่กล่าวมาแล้วในมาตรา ๓ ข้อ ๖    พระราชกฤษฎีกาฉบับนี้แล้ว ก็เปนชุมนุมได้ตามกฎหมาย 
  

  
    	๑๐ ตำแหน่งของผู้ประชุม
    		มาตรา๑๐บันดาการชุมนุม ปฤกษาหาฤๅกันนั้น    ผู้ประชุมอยู่ที่เดียวด้วยกัน หวังประโยชน์ยุติธรรมอันเดียวกันดังนี้    ย่อมเปนไทยแก่ตนเองเสมอเหมือนกันทั้งสิ้น    ในขณะนั้นไม่นับหน้าถือตาตามยศถานันดรศักดิ์อันใดผู้ประชุมคนใดประพฤติตนอยู่ในที่ชอบที่ถูกแล้ว    ย่อมจะเปนที่เคารพของพวกซึ่งอยู่ในที่นั้น ตามคุณความดีของตนที่มีมากแลน้อย    คงเรียกว่าในที่ชุมนุมปฤกษากันนั้น เปนที่ควรจะเปนคนเสมอกันมากกว่าในเวลาเมื่ออยู่ที่อื่น 
  

  
    	๑๑ น่าที่แลกำลังของผู้ประชุม
    		มาตรา ๑๑ ถ้าผู้ใดเปนผู้รู้รอบคอบ ในธรรมเนียมการประชุมปฤกษาแล้ว    ความจริงก็จะปรากฏเห็นชัดเจน ถ้าเปนคนมีปัญหา แลความรู้มากก็ดี    ฤๅถ้าเปนคนพูดจาไพเราะ แคล่วคล่อง ฉลาดในการโต้ตอบก็ดี    ความจริงนี้ก็ย่อมจะปรากฏขึ้นในที่ชุมนุมคนมีตระกูล ฤๅไม่มีตระกูลก็ดี คนมียศ    ฤๅไม่มียศก็ดี คนมีทรัพย์ ฤๅไร้ทรัพย์ก็ดี ย่อมดีเสมอเหมือนกันหมดไป ในเวลานั้น    จะเห็นแปลกโดยที่สูงกับต่ำ ฤๅดีกับเลว ผิดกันอยู่นั้น    แต่ผู้ซึ่งสมควรจะเปนคนได้แท้ โดยกิริยาอาการ    แลวาจาที่กล่าวออกมาให้ปรากฏแก่ที่ชุมนุมว่าน้ำใจเปนอย่างไรเท่านั้น 

    	แลเพราะเหตุที่ให้ผู้ประชุมมีอำนาจเสมอกันหมด ดังนี้    จึงเปนน่าที่ของผู้ประชุมจะเอาใจใส่ ในการงานที่จะต้องทำ สำแดงให้เห็นเต็มปัญญา    เพื่อว่าจะได้อุดหนุนความสามัคคี แลทำการให้สำเร็จตลอดไปได้ 
  

  
    	๑๒ ระเบียบแลกิริยาของผู้ประชุม
    		มาตรา ๑๒ เมื่อเวลามีผู้ร้องเรียกให้ที่ชุมนุมเข้าระเบียบเมื่อใด    ผู้ประชุมทุกๆ คนต้องนั่งลงยังที่เปนดุษณีภาพเมื่อนั้น    ผู้ประชุมคนใดคนหนึ่งอยากจะกล่าวความข้อใดข้อหนึ่งจะได้ยืนขึ้น    เปนการกล่าวแก่ผู้เปนประธาน ผู้เปนประธานได้ยินแล้วจะได้เรียกชื่อ    ฤๅเรียกที่ผู้นั้นนั่งเปนการรับว่าจะฟังคำผู้นั้นกล่าว ที่ชุมนุมจะได้ปลงใจเป็นคำผู้นั้นผู้กล่าวนั้น    ถ้ายืนได้เปนธรรมเนียมต้องยืน แลข้อบังคับกิริยาดีของที่ชุมนุม    ห้ามไม่ให้ผู้ประชุมคนอื่นประพฤติการไม่ดี อันจะเปนที่รบกวนผู้กล่าวนั้นคือ    มีอาการพูดจากันทั่วไปก็ดี หัวเราะกันก็ดี เยาะเย้ยกันด้วยเสียงต่างๆ ก็ดี    ฤๅเดินผ่านไปมาในระหว่างผู้กล่าวกับผู้เปนประธานดังนี้ เปนต้น 
  

  
    	๑๓ อำนาจยังพื้น
    		มาตรา ๑๓ เมื่อผู้ประชุมยืนขึ้นจะกล่าวพร้อมกัน ฤๅเกือบพร้อมสองคน    ฤๅหลายคนก็ดี ผู้เปนประธานต้องตัดสินใจผู้หนึ่งผู้ใดกล่าวก่อน    โดยเรียกชื่อผู้ที่ควรกล่าวนั้น ฤๅชี้ที่นั่งของผู้นั้นก็ได้ ผู้นั้นจะได้กล่าวต่อไป    เว้นเสียแต่ที่ชิงกันยืน แล้วยอมกันเองให้ผู้ใดผู้หนึ่งกล่าวแล้ว    ก็ไม่ต้องตัดสินถ้ามีเหตุขึ้นที่ผู้เปนประธานจะตัดสินไม่ได้แล้ว    ก็ควรจะให้ที่ชุมนุมชี้ขาดเปนการตัดสินว่า ผู้ใดควรจะได้มีอำนาจยังพื้น    ที่จะได้ยืนขึ้นกล่าว ถึงจะเปนอย่างไรๆ ก็ดี ถ้ามีการคอยเอาใจเปนธุระในการตัดสิน    โดยทันท่วงทีอยู่ในฝ่ายผู้เปนประธานนั้นแล้ว ก็จะไม่ต้องถึงที่ชุมนุมต้องตัดสิน 
  

  
    	๑๔ คนประพฤติไม่เข้าระเบียบ
    		มาตรา๑๔เมื่อมีเหตุผู้ประชุม ดื้นดึง ในทางที่จะประพฤติอย่างหนึ่งอย่างใด ฤๅว่าทำการผิดกิริยาดี ผู้ประชุมผู้หนึ่งผู้ใดจะร้องขอต่อผู้เปนประธาน ก็เปนการเข้าระเบียบอยู่ผู้เปนประธานต้องขานชื่อผู้ผิด แลชี้ข้อผิดซึ่งมีผู้ร้องนั้นขึ้นต่อที่ชุมนุม แลให้โอกาสแก่ผู้ผิด ให้เฉลยความแก้ตัว ในความประพฤติของตน

    	๑๕ พิจารณาผู้ทำผิดในที่ชุมนุม
    		มาตรา ๑๕ ถ้าความผิดนั้นร้ายแรงมาก จนถึงที่ชุมนุมจะต้องตัดสิน    แล้วผู้ที่ทำผิดนั้นถึงแม้นว่ามีอำนาจที่จะนั่งในที่ชุมนุมได้ก็ดี    ยังควรจะต้องออกไปเสียจากที่ชุมนุม การที่จะให้ผู้ผิดคงนั่งอยู่ในที่ชุมนุม    เมื่อกำลังปฤกษาโทษของผู้นั้นอยู่ดังนี้    เปนการสุดแล้วแต่จะเห็นควรกันในที่ชุมนุมนั้นไม่มีข้อบังคับขาดว่าจะต้องให้ออกฤๅให้อยู่    แต่อย่างไรก็ดี    ห้ามไม่ให้ผู้ผิดนั้นชี้ขาดความเห็นในการที่เกี่ยวข้องกับตัวเองได้    ถ้าผู้ผิดชี้ขาดด้วยแล้ว ก็ไม่ให้นับคะแนนชี้ขาดอันนั้นด้วย    เพราะเหตุว่าไม่มีผู้หนึ่งผู้ใดจะมีอำนาจเปนตระลาการในคดีตัวเองได้ 
  

  
    	๑๖ ลงโทษผู้ทำผิด
    		มาตรา ๑๖ เมื่อได้พิจารณาความผิดนั้นแล้ว    ถ้าชุมนุมเห็นความเพื่อจะเปนประโยชน์แก่ที่ชุมนุม    แล้วตัดสินให้ทำเปนประการหนึ่งประการใด ในข้อความที่กล่าวไว้ต่อนี้ไปก็ได้    คือ
(๑) ติเตียนแลพากย์ทัณฑ์ ๒ ผู้ทำผิดนั้น
(๒) ถอนอำนาจที่ผู้ผิดจะชี้ขาด    ฤๅจะว่ากล่าวในที่ชุมนุม เสียคราวหนึ่งครั้งหนึ่ง
(๓) บังคับให้ขอษมา๓
(๔)    ให้งดจากนั่งในที่ชุมนุมเปนครั้งเปนคราวหนึ่ง
(๕) ขับออกเสียจากที่ชุมนุมทีเดียว    แต่ความข้อ ๕ นี้ ต้องได้รับพระราชทานพระบรมราชานุญาตแล้ว จึ่งจะทำได้ 
  

  
    	๑๗ กล่าวพรรณนาถึงเรื่องที่ปฤกษา
    		มาตรา ๑๗ เว้นเสียแต่ที่ปฤกษากันเปนกองหนึ่งแล้ว    ห้ามไม่ให้ผู้หนึ่งผู้ใดกล่าวความในที่ชุมนุมใหญ่    ในเรื่องเดียวมากกว่าครั้งหนึ่งขึ้นไป โดยไม่ได้อนุญาตของที่ชุมนุม    ถึงแม้ว่าเมื่อกล่าวอยู่นั้นจะกลับใจหยุดจบลงเสียแล้ว แลกลับจะกล่าวอีกต่อไปก็ไม่ได้เมื่อผู้หนึ่งผู้ใดได้ยืนยังพื้นแล้ว    จะกล่าวพรรณนาไปช้านานตามชอบใจเท่าใดก็ได้เท่านั้น    เว้นเสียแต่มีข้อกฎหมายที่ชุมนุมนั้นกำหนดไว้ว่า จะกล่าวช้านานได้เพียงใด    จึ่งจะต้องกล่าวพรรณนาได้แต่เพียงนั้นคนที่เปนผู้นำเรื่องขึ้นปฤกษากันนั้น    เมื่อภายหลัง ผู้ที่ปรารถนาจะกล่าวในเรื่องนั้น ได้กล่าวทุกคนแล้ว    ผู้นำจะกล่าวให้เปนการจบเรื่องที่ปฤกษาอยู่นั้นก็ได้ 
  







  
    	๒ ปัจจุบัน สะกดว่า ภาคทัณฑ์ หมายถึง การลงโทษเพียงว่ากล่าว

๓ ษมา หมายถึง การขอโทษที่เปนพิธีการ ซึ่งต้องมีเครื่องประกอบในการขอโทษ ได้แก่ ผ้าขาว ดอกไม้ ธูป เทียน

    	๑๘ กระทำคำชี้แจง
    		มาตรา ๑๘    ถึงแม้ว่าไม่ยอมให้ผู้ประชุมกล่าวพรรณนาโดยยืดยาวอีกครั้งหนึ่ง    ซึ่งสำหรับจะพาเอาคำพูดชี้เหตุผลที่เห็นควรมาเพิ่มเติมมากขึ้นดังนี้ก็ดี    ยังจะอนุญาตให้ผู้ประชุมกระทำคำชี้แจงที่เกี่ยวข้องด้วยแก่นสาร    ข้อหนึ่งข้อใดในคำพรรณนาของผู้นั้นได้ 
  

  
    	๑๙ เคารพต่อผู้เปนประธาน
    		มาตรา ๑๙ เมื่อผู้เปนประธานยืนขึ้นกระทำคำชี้แจงข้อหนึ่งข้อใด    ฤๅกระทำคำให้การอันหนึ่งอันใดก็ดี ผู้ประชุมที่ได้ยืนอยู่ยังพื้นในเวลานั้น    ควรจะต้องนั่งลงยังที่ ให้ที่ชุมนุมได้ฟังคำของผู้เปนประธานนั้น 
  

  
    	๒๐ พูดหมายถึงบุคคล
    		มาตรา ๒๐ ข้อบังคับสำหรับที่ชุมนุมปฤกษากันอันดีแล้วนั้น    ให้ละเว้นเสียจากออกชื่อคนผู้หนึ่งผู้ใดใน   ระหว่างเวลาปฤกษาในที่ชุมนุมใหญ่    เพื่อจะป้องกันไม่ให้ว่ากล่าวกัน    ถึงการในตัวของบุคคลย่อมเปนธรรมเนียมที่จะพูดหมายถึงคนที่อ้างนั้นโดยลำดับที่ก็ดี    ฤๅเรียกเปนว่าท่านผู้ที่มาจากที่เมืองนั้น แขวงนั้น ฤๅตำบลนั้นก็ดี ฤๅบอก    ว่าท่านผู้โต้ทานข้าพเจ้าก็ดี ฤๅท่านผู้เช้าพวกข้าพเจ้าก็ดี ฤๅเปน    ผู้ที่กล่าวในที่หลังนี้ ฯลฯ 
  

  
    	๒๑ ความไม่สมควรในเรื่องกายของบุคคล
    		มาตรา ๒๑ ในการที่จะรักษาความสามัคคีในผู้ประชุมที่ชุมนุม ปฤกษาการงานทั้งปวงให้เปนการ มั่นคงสืบไปนั้นทุก ๆ สิ่งซึ่งเกี่ยวเปน การในกายของบุคคลนี้ ควรจะละเว้นเสียโดยความตั้งใจจะละจริงๆการที่พูดถึงรูปร่างของผู้ประชุมคนอื่นอย่างหนึ่งอย่างใดก็ดี อ้างถึงใจของผู้นั้น มักชอบอย่างใดอย่างหนึ่งก็ดี เยาะเย้ยซึ่งความเห็นของตัวผู้นั้น ในการบ้านเมือง ฤๅในการสาสนาก็ดีสรรพวาจาทั้งหลายเหล่านี้ ไม่สมกับผู้ดีจะกล่าวยิ่งนัก แลในการที่สุดภายหลังก็จะกลับเปนการเสียแก่ผู้ที่กล่าวความข้อนั้นทางที่ประพฤติอย่างนี้ บางทีก็จะทำให้คนที่ต้องกล่าวถึงนั้น เปนศัตรูกันไปชั่วกาลนาน  จึ่งย่อมเปนที่พึงปรารถนาของผู้ประชุมในที่ชุมนุมทุก ๆ คน ที่จะมีมิตรไว้ให้มั่นคงทั่วไป ซึ่งเปนการที่ควรจะทำได้โดยอย่างนี้คือว่าให้ตนประพฤติต่อผู้ประชุมทุกๆ คน เหมือนดังที่ตนมีความปรารถนาจะให้เขา ประพฤติต่อตนในเวลาที่มีเหตุการอย่างเดียวกัน ฉนั้นผู้พูดจาควรจะกล่าวความ    ฉเพาะข้อสำคัญ ที่เกี่ยวกับเรื่องที่หาฤๅอยู่เท่านั้นแม้ว่าจะชี้ที่ผิดแลชอบของผู้ซึ่งโต้ทานกันกับตนได้ก็ดี แต่การที่กล่าวถึงการในกายในส่วนตัวคนแล้ว ควรจะเปนโดยอัธยาไศรยแลไมตรีอย่างยิ่ง	

    	๒๒ ผู้เปนประธานต้องทักท้วงผู้ผิด
    		มาตรา ๒๒ เมื่อผู้ประชุมผู้หนึ่งผู้ใด    ไม่อาจประพฤติตามข้อบังคับของอาการอันสมควรแลกิริยาดีนั้นแล้ว    ประพฤติการเปนแต่ส่วนในกายของบุคคล แลทำผิดชั่วช้าประการใดประการหนึ่ง    แล้วก็เปนน่าที่ของผู้เปนประธาน จะร้องเรียกให้ผู้ที่พูดที่ทำผิดนั้น    ให้เข้าระเบียบแลทักท้วงคำที่ใช้ผิดนั้นในทันทีผู้เปนประธานละเลยในการอย่างนี้    มักจะทำให้ที่ชุมนุมปราศจากธรรมเสียไปบ่อยๆ    แลเปนเหตุที่จะเสื่อมเสียอำนาจของที่ชุมนุม แลไม่เปนผลได้ 
  

  
    	๒๓ เรียกให้เข้าระเบียบ
    		มาตรา ๒๓ เมื่อผู้เปนประธานได้เรียกให้ผู้ประชุมคนใด ให้เข้าระเบียบแล้ว    ผู้นั้นต้องนั่งลงยังที่ของตน เว้นไว้แต่ที่ได้อนุญาตให้ชี้แจงแก้ตัว    จึ่งจะยืนอยู่ต่อไปได้ ถ้ามีเหตุที่ร้องอุทธรณ์ผู้เปนประธานต่อที่ชุมนุม    ให้ตัดสินผิดแลชอบในข้อใดแล้ว ก็ให้ที่ชุมนุมชี้ขาดตัดสินข้อนั้นโดยทันที    ไม่ต้องมีการปฤกษาโต้ตอบกันในข้อนั้นเลยถ้าไม่ได้ร้องอุทธรณ์ขอให้ที่ชุมนุมตัดสินข้อใด    ผู้เปนประธานจะได้ตัดสินในข้อนั้น ถ้าตัดสินว่าเปนการชอบแล้ว    ก็จะยอมให้ผู้นั้นยืนกล่าวต่อไป ถ้าตัดสินว่าเปนการผิดแล้ว    ก็จะไม่ให้ผู้นั้นยืนกล่าวต่อไป โดยไม่มีอนุญาตของที่ชุมนุม 
  

  
    	๒๔ อ่านสอบทานจดหมายเหตุ
    		มาตรา ๒๔ เมื่อที่ชุมนุมมีผู้มาประชุมครบองค์ชุมนุม    ตามกฎหมายของที่ชุมนุมนั้นแล้ว จะได้อ่านสอบทานจดหมายเหตุของที่ชุมนุม    ซึ่งได้ปฤกษาวันก่อนแล้ว๔ จะได้มีคำถามว่าเอาเปนใช้ได้แล้วฤๅยัง    แต่ในความข้อนี้ไม่ให้โต้เถียงกันมาก เว้นไว้แต่จะหมายเหตุนั้นไม่ถูกต้องแท้แล้ว    จึ่งควรเถียง
  

  
    	๒๕ ระเบียบการงาน
    		มาตรา ๒๕ เมื่อได้สอบทานจดหมายเหตุเอาเปนใช้ได้แล้ว    ระเบียบการงานซึ่งจะทำการอ่านฟัง ฤๅพูดจากกันด้วยเรื่องเหล่านี้ต่อไป คือ(๑)    พระกระแสรับสั่งให้ปฤกษานั้น ได้มาเวลาใดต้องอ่านเวลานั้น(๒)    รายการที่มาจากกองชุมนุมทั้งหมายที่พิจารณาการ(๓) เรื่องราวร้องขอ    แลหนังสือความเห็นอื่นๆ เรียกว่าเปนกิจการใหม่ได้(๔) คำบอกล่วงน่า    ข้อที่จะขอปฤกษาต่อไป(๕) คำถาม การต่างๆ ที่จะให้เข้าใจกันด้วยคำตอบ๔    อ่านสอบทานจดหมายเหตุของที่ชุมนุมซึ่งได้ปฤกษาวันก่อนแล้ว หมายถึง    การรับรองรายงานการประชุม 

    	เมื่อทำการเหล่านี้แล้วเสร็จแล้ว    สภาเลขานุการจะได้อ่านระเบียบวาระ แล้วจะได้ปฤกษากันต่อไป    ตามเรื่องที่ปฤกษาค้างมา ฤายังไม่ได้ปฤกษานั้นได้ 
  

  
    	๒๖ เรื่องราวร้องขอ
    		มาตรา ๒๖    เรื่องราวร้องขอฉบับใดฉบับหนึ่ง ซึ่งใช้ถ้อยคำไม่สมควร แลคำไม่เคารพนับถือ    ฤๅไม่เปนเรื่องซึ่งถูกต้องกับพนักงานน่าที่ในกฎหมายของชุมนุมนั้น    ห้ามไม่ให้รับไว้
	ที่ปฤกษาฤๅสภาเลขานุการ ผู้นำเรื่องราวร้องขอ    ผู้ใดผู้หนึ่งมาเสนอ ณ ที่ชุมนุม    ถ้ามีความสงไสยว่าเรื่องราวร้องขอฉบับนั้นจะต้องห้ามตามความที่ว่ามาแล้วนั้น    ก็เปนน่าที่ของผู้นำเรื่องราวนั้นจะต้องแจ้งความให้ที่ชุมนุมทราบ
	เรื่องราวร้องขอ    การที่เกี่ยวข้องกับฎีกากฎหมายฉบับใดฉบับหนึ่งซึ่งให้มีกองไปปฤกษาอยู่แล้ว    สภาเลขานุการได้รับแล้วก็ต้องส่งไปยังกองนั้น    เพื่อว่ากองนั้นจะได้ยื่นในที่ชุมนุมใหญ่กับรายการของกองนั้น
	เรื่องราวร้องขอเปนอย่างอื่น    นอกจากที่กล่าวมาแล้ว ถ้าตกลงกันจะให้อ่านฤๅให้ตีพิมพ์    ฤๅจะส่งไปให้กองหนึ่งพิจารณา แลทำรายงานมาก็ได้    ห้ามไม่ให้ผู้นำเรื่องราวนั้นกล่าวพรรณนาด้วยเรื่องราว    เกินกว่าที่จะชี้แจงเรื่องราวนั้นเปนอย่างไร    แลประสงค์ประโยชน์อันหนึ่งอันใดเท่านั้น 
  

  
    	๒๗ การบอกล่วงหน้าก่อนปฤกษาแลถาม
    		มาตรา ๒๗    ผู้ประชุมผู้ใดผู้หนึ่ง อยากจะมีคำขอปฤกษาด้วยเรื่องใดเรื่องหนึ่งก็ดี    ฤๅอยากจะขอถามความข้อใดข้อหนึ่ง ซึ่งควรจะถามได้ตามกฎหมายของที่ชุมนุมนั้น    แลเปนการซึ่งจะต้องมีหนังสือเปนที่อ้างก็ดี    ฤๅมีหนังสือเปนร่างคำปฤกษานั้นก็ดีต้องให้ผู้ขอปฤกษาขอถามนั้น    บอกข้อความนั้นไว้ในที่ชุมนุม    แลกำหนดวันสำหรับที่จะได้เปนข้อปฤกษาในคราวประชุมน่า    แล้วสภาเลขานุการจะได้จดหมายลงไว้ในสมุด    เรียกว่าระเบียบวาระ
	ถ้าไม่มีโอกาสจะบอกล่วงน่าในที่ชุมนุมแล้ว    จะเขียนหนังสือแจ้งความแก่สภาเลขานุการนั้นก็ได้เหมือนกัน    แต่ต้องบอกล่วงน่าอย่างน้อยที่สุดสามวันก่อนวันจะปฤกษา ฤาถามความข้อนั้น    สภาเลขานุการจะได้แจ้งความแก่ผู้เปนประธานแล้ว จะได้ให้ส่งไปยังผู้ที่จะรับคำถาม    สองวันเต็มก่อนเวลาที่จะถามนั้น

    	๒๘ คำซึ่งไม่ต้องบอกล่วงหน้า
    		มาตรา ๒๘ บันดาคำทั้งหลายต่อนี้ไปไม่ต้องบอกล่วงน่า    ก่อนผู้หนึ่งผู้ใดอยากจะมีคำขอนั้น ก็มีได้ คือ
(๑) คำหนึ่งคำใด    ที่ขอให้ถือเอาจดหมายเหตุของที่ชุมนุม ซึ่งได้อ่านสอบทานอยู่นั้น    เปนการตกลงไปตามเดิมก็ดี
(๒) ขอให้รับใช้ตามรายงานของกองหนึ่งกองใดก็ดี    ขอให้แก้ไข ฤๅไม่รับรายงานนั้นก็ดี
(๓) คำหนึ่งคำใด    ขอให้เอาหนังสือฤๅเรื่องราวร้องขอฉบับหนึ่งฉบับใดออกวางกลางโต๊ะ    ฤๅออกตีพิมพ์ก็ดี
(๔) คำหนึ่งคำใด ที่ขอให้เลื่อนการชุมนุม    ฤๅขอให้เลื่อนคำปฤกษาอันหนึ่งอันใดต่อไปเวลาอื่นก็ดี
(๕) คำหนึ่งคำใดที่ขอให้งดข้อบังคับสำหรับการชุมนุม    ไว้คราวหนึ่งก็ดี
(๖) คำหนึ่งคำใด ขอให้ยกความข้อหนึ่งข้อใด    ไปยังกองปฤกษาอันหนึ่งก็ดี
(๗) คำหนึ่งคำใด ขอให้คนที่ไม่ได้เปนพวกที่ชุมนุม    ออกไปเสียจากที่ชุมนุมก็ดี
(๘) คำหนึ่งคำใด    ที่ขอในเวลาที่ประชุมทำการปฤกษาเปนกองทั้งสิ้นอยู่ก็ดี
(๙) คำหนึ่งคำใด    ขอให้ทำการอันนั้นเปนการเร็วการสำคัญก็ดี คำทั้งหลายเหล่านี้    ไม่ต้องบอกล่วงน่าก่อนก็มีคำได้ 
  

  
    	๒๙ ห้ามปฤกษาในคำถามที่มีตอบ
    		มาตรา ๒๙ เมื่อมีคำถามตามที่ได้บอกล่วงน่าไว้ แลได้มีคำตอบแล้ว    ห้ามไม่ให้ปฤกษาโต้ตอบกันในข้อนั้นอีกต่อไป 
  

  
    	๓๐ ชี้ข้อความ
    		มาตรา ๓๐ ถ้อยคำอันหนึ่งอันใดที่กล่าวขึ้นและมีผู้รับรองแล้วนั้น    ผู้เปนประธานจะต้องชี้ข้อความนั้นให้ปฤกษากัน    ถ้ายังไม่ได้ชี้ให้ปฤกษาก็ปฤกษากันไม่ได้    ด้วยยังไม่นับว่ามาถึงที่ชุมนุมถ้าได้ชี้ให้ปฤกษาแล้วจะกลับคืนไม่ปฤกษากัน    ได้แต่เพียงที่จะมีคำขอที่มีผู้รับรอง ให้เลิกถอนคำปฤกษานั้นเสีย    จึ่งจะไม่ต้องปฤกษากันต่อไป 
  

  
    	๓๑ ชี้แจงคำปฤกษา
    		มาตรา ๓๑ เมื่อผู้ประชุมผู้หนึ่งผู้ใด    ไม่เข้าใจในข้อคำปฤกษานั้นแล้ว ถ้าจะขอให้ผู้เปนประธานชี้แจงให้ก็ได้    เมื่อผู้เปนประธานไม่เข้าใจในคำปฤกษานั้น    จะไต่ถามให้เข้าใจกันเสียก่อนชี้คำนั้นให้ปฤกษากันก็ได้ 
  

  
    	๓๒ เขียนนำคำปฤกษา
    		มาตรา ๓๒ มีธรรมเนียมที่จะให้คำปฤกษานั้น ได้ปฤกษากันแน่แล้ว    ผู้ที่มีคำขอปฤกษานั้น ควรจะให้เขียนคำขอนั้นลงให้ชัดเจน สำหรับผู้เปนประธาน    ฤาสภาเลขานุการจะได้อ่านชี้คำนั้น ให้ที่ชุมนุมปฤกษากันได้โดยง่าย

    		คำขอปฤกษานั้น จะเปนการซึ่งที่ชุมนุมจะรับปฤกษาได้ฤๅไม่นั้น    ย่อมอาไศรยความสองข้อนั้น คือ(๑) ที่ชุมนุมจะได้เข้าใจบริบูรณ์ในความประสงค์ที่สุด    ของความข้อนั้น ในทางที่คำปฤกษานั้น จะเปนไปทางหนึ่งทางใด    กับในลักษณของการที่จะวินิจฉัยตกลงในคำปฤกษานั้น ฤๅ(๒)    ถ้าการที่จะวินิจฉัยตกลงนั้นเปนประโยชน์ของประชาชนแล้ว    ความข้อนั้นก็เห็นชัดเจนว่า คงจะได้ปฤกษาในที่ชุมนุมโดยเร็ว    แลคงจะมีผู้เห็นชอบด้วยในทันที คงจะเปนการที่จะปฤกษาสำเร็จได้ 
  

  
    	๓๓ ระงับข้อความเวลาหนึ่ง
    		มาตรา ๓๓    ถ้าที่ชุมนุมเห็นว่าการเรื่องนั้นไม่เปนผลวิเสศอันใดอันหนึ่งก็ดี    ฤๅจะมีความปราถนาที่จะมีเวลาได้พิจารณาเรื่องนั้นต่อไปอีกก็ดี    ฤๅจะมีโอกาสที่จะมีคำขอแก้ไขให้เปนที่เห็นชอบได้ก็ดีจะระงับความข้อนั้นเสียอย่างน้อยที่สุดชั่วเวลาหนึ่ง    โดยผู้ประชุมผู้ใดผู้หนึ่ง จะมีคำขอให้วางไว้เสียบนโต๊ะก่อน ๕ ก็ได้    ถ้ามีผู้รับรองความข้อนี้แล้ว    ก็ต้องถือว่าควรจะพิจารณาความข้อนี้ก่อนเรื่อง อื่นๆ
	ถ้าที่ชุมนุมเห็นชอบด้วยคำขอให้ระงับนี้แล้ว    คำขอปฤกษาเดิมทั้งความทั้งปวงที่เกี่ยวข้องกับคำขอปฤกษานั้น    ก็ไม่ต้องให้ที่ชุมนุมปฤกษา จนกว่าจะถึงเวลาอันสมควร    ซึ่งที่ชุมนุมจะปฤกษากันต่อไป
	ถ้าที่ชุมนุมไม่เห็นด้วยกับคำขอให้ระงับนั้นแล้ว    ก็จะได้ปฤกษาคำขอเดิมนั้นต่อไป เหมือนหนึ่งไม่ได้มีคำขอให้ระงับเหมือนกัน 
  

  
    	๓๔ ข้อความถามก่อน
    		มาตรา ๓๔ คำขอปฤกษาการเรื่องหนึ่งนั้น จะให้พักไว้ได้    ด้วยมีคำขอให้เอาข้อความนั้น ขึ้นถามความเห็นชี้ขาดในที่ชุมนุมก่อน    คือว่าเมื่อมีคำขอให้ปฤกษาความข้อใดข้อหนึ่งแล้ว    ยอมให้ผู้ประชุมมีคำขอดังว่านี้ขอให้ถามที่ชุมนุมเสียบัดนี้    คำขออย่างนี้เรียกว่า ขอข้อความถามก่อน ย่อมเปนการซึ่งจะต้องกระทำกันในทันที    แลเปนที่ปิดบังการที่จะต้องปฤกษาเถียงกันถึงความข้อใหญ่นั้นได้    เมื่อผู้ที่เห็นชอบในการเรื่องใหญ่นั้น กลัวว่าจะต้องถุ้งเถียงกันช้านานไป    ก็มักจะมีคำขอข้อความถามก่อนนี้ขึ้นด้วยหวังใจว่าถ้าไม่ได้เถียงกันไปแล้ว    จะมีแรงพอที่จะพากันให้เห็นด้วยได้ ถ้าคำขอข้อความถามก่อนนี้สำเร็จตลอดไปได้แล้ว    ก็ให้ยกข้อความเดิมนั้นขึ้นชี้ขาดความเห็นกันในทันที    ไม่ต้องปฤกษากันในข้อนั้นอีกต่อไป 
  







  
    	๕ วางไว้เสียบนโต๊ะก่อน หมายถึง ให้รอไว้ก่อน หรือเก็บไว้ก่อน

    		ความข้อนี้ บางทีก็มักจะเปนด้วยพวกซึ่งไม่เห็นชอบในการเรื่องนั้น กลัวว่าถ้าเถียงกันไปนาน    จะมีผู้เห็นด้วยมากแล้ว ก็มีคำขอข้อความถามก่อนนี้ขึ้น    ด้วยหวังใจว่าผู้ประชุมยังไม่ทราบความที่จะวินิจฉัยแล้ว    ก็จะไม่ใช้ตามการเรื่องนั้น จนกว่าจะได้ปฤกษากันโดยละเอียด  
  

  
    	๓๕ พักข้อความไว้ 
    		มาตรา ๓๕ เมื่อที่ชุมนุมตัดสินว่า การเรื่องเดิมนั้นยังไม่ควรจะชี้ขาดความเห็น    เปนไม่สำเร็จโดยคำขอข้อความถามก่อนนั้นแล้ว    บันดาการที่จะปฤกษาโต้ตอบกันด้วยเรื่องเดิมนั้น ก็ให้พักไว้เสียวันหนึ่ง    ฤๅกี่วัน ฤๅจะกลับปฤกษาโต้ตอบกัน    ด้วยเรื่องเดิมนั้นในทันทีตามกฎหมายของที่ชุมนุมนั้นแล้ว จึ่งจะมาปฤกษาอีกได้  
  

  
    	๓๖ จะให้ข้อความปฤกษาได้อย่างไร 
    		มาตรา ๓๖    เมื่อผู้หนึ่งผู้ใดอยากจะให้ได้ปฤกษาความข้อหนึ่งข้อใดตลอดไปแล้ว    จะทำการให้สำเร็จได้ตามข้อที่ว่าไว้ต่อไปนี้  
  

  
    	(๑) โดยได้พิจารณาละเอียด 
    		ข้อ ๑ ผู้นำเรื่องเข้ามาปฤกษานั้น    ควรจะปลงใจพิจารณาการเรื่องนั้นให้ละเอียดจงมาก เมื่อได้ทราบชัดเจนใจในการที่เกี่ยวข้องเปนผลของการเรื่องนั้น    ก็จะสามารถจะอธิบายได้เต็มที่และจะได้ว่ากล่าวการเรื่องซึ่งตนเห็นชอบนั้นตลอดได้  
  

  
    	(๒) โดยพูดจากันเองก่อน 
    		ข้อ ๒ การที่ได้รู้จักคุ้นเคยกันเอง    การที่ได้พูดจาสนทนากันเองแลการที่ชี้แจงกันเอง กับผู้ประชุมต่างๆ ในที่ชุมนุม    ซึ่งเกี่ยวข้องกับการเรื่องที่จะนำมาปฤกษานั้น    จะช่วยทำให้พิจารณาเห็นชอบในเรื่องนั้นได้  
  

  
    	(๓) โดยไม่มีการพอปฤกษา 
    		ข้อ ๓ การที่นำคำปฤกษามากล่าวขึ้นในเวลาเลื่อนการปฤกษานั้น    ไม่เปนการที่จะปฤกษาอีกได้ แลถ้าจะเปนได้บ้างก็แต่ ณ เวลาอันหนึ่ง    ซึ่งที่ชุมนุมไม่มีการพอที่จะปฤกษาอยู่ ที่จะช่วยให้การได้ปฤกษาตลอดไปถ้าที่ชุมนุมมีการพอปฤกษาอยู่แล้ว    ก็สำหรับเปนข้อที่จะแก้กันเสีย ให้เอาการเรื่องนั้นวางไว้บนโต๊ะระงับไป  
  

  
    	(๔) โดยมีผู้รับรอง 
    		ข้อ ๔ คำขอปฤกษานั้นมีผู้รับรองด้วยแล้ว    ผู้นำเรื่องนั้นควรจะคิดยืนขึ้นยังพื้นแล้ว แลกล่าวความเรื่องนั้นให้ฟังในที่ชุมนุม  
  

  
    	(๕) โดยรีบมีคำขอปฤกษา 
    		ข้อ ๕ ถ้าที่ชุมนุมนั้นเลื่อนไปเวลาใดก็ดี    การเรื่องนั้นต้องวางบนโต๊ะระงับอยู่เพียงใดก็ดี    ฤๅพิจารณาตกลงเปนพักความข้อนั้นเพียงเวลาใดก็ดี    ควรให้รีบมีคำขอให้ปฤกษาในเวลามีโอกาสเปนครั้งแรกที่จะทำได้นั้น

    	(๖) โดยแจ้งความแก่กอง
    		ข้อ ๖ ถ้าความข้อนั้นส่งไปให้กองปฤกษาแล้ว จะมีประโยชน์ได้    โดยแจ้งความให้นายกองทราบในเรื่องนั้นทุกอย่าง 
  

  
    	(๗) โดยเปลี่ยนชื่อเรื่อง
    		ข้อ ๗ ถ้าความเรื่องนั้นต้องแก้ไขในปฤกษา ไปจนผิดกับลักษณความเดิม    แลได้ตกลงไปแล้วดังนี้ ผู้ประชุมนั้นจะนำเอาความเรื่องเดิมนั้น    เรียกชื่อเปนเรื่องอื่นเสียเก็บข้อความซึ่งเปนข้อสำคัญเปนต้นเค้าในเรื่องนั้นมากล่าว    โดยทางเลี่ยงอีกต่อไปเหมือนหนึ่งความข้อเดิมก็ได้    แลบางทีก็จะมีผู้พิจารณาเห็นชอบโดยปฤกษากันด้วย 
  

  
    	(๘) โดยลองของปฤกษาอีกภายหลัง
    		ข้อ ๘ ควรจะลองคิดมีคำขอปฤกษาอีก ด้วยเหตุการต่อเวลาที่ปฤกษาไม่สำเร็จมานั้น    จะเปลี่ยนแปลงความเห็นของที่ชุมนุมได้บ้าง จะชักนำให้กลับมาชี้ขาดเห็นชอบ    ในเรื่องซึ่งได้ยกเสียแต่ก่อนนั้นได้ 
  

  
    	๓๗ จะระงับไม่ให้ปฤกษากันได้อย่างไร
    		มาตรา ๓๗    เมื่อผู้หนึ่งผู้ใดมีความปรารถนาจะระงับความเรื่องใดเรื่องหนึ่ง ฤๅจะไม่ให้ได้ปฤกษากันนั้น    มีทางที่เปนธรรมเนียมใช้ในการชุมนุมหลายอย่างในทางเหล่านั้น    มีข้อความดังเช่นว่าต่อไปนี้ เปนต้น 
  

  
    	(๑) โดยมีคำขอเลื่อน
    		ข้อ ๑ มีคำขอเลื่อนการปฤกษาข้อนั้นเสีย    ถ้าเวลาชุมนุมนั้นล่วงไปมากแล้ว    การมีคำอย่างนี้ก็จะเปนการเข้าระเบียบได้ทันทีแลคำนั้นมักจะเปนการตกลงกันได้ 
  

  
    	(๒) โดยมีคำขอให้วางไว้บนโต๊ะ
    		ข้อ ๒ มีคำขอให้เอาความข้อนั้นวางไว้บนโต๊ะก่อนขณะหนึ่ง    ด้วยถ้อยคำยกเหตุที่สมควรว่า    ถ้าระงับไว้ปฤกษาเวลาอื่นต่อไปแล้วที่ชุมนุมก็จะมีเวลาช้าไปแลได้โอกาสที่จะพิจารณาผลของการเรื่องนั้น    ได้ดีกว่าปฤกษาเวลาบัดนี้ แลเหตุฉนั้นก็จะได้ทราบความ    ที่เกี่ยวข้องกับผลของเรื่องนั้นดีกว่ามาก 
  

  
    	(๓) โดยมีคำขอพักไม่มีกำหนด
    		ข้อ ๓ ถ้าจะทำได้ให้คิดที่จะขอพักความข้อนั้นไว้ไม่มีกำหนด    ซึ่งเปนการเสมอกับยกเรื่องนั้นเสีย    ถ้าผู้กระทำคำขอพักนั้นกลัวอยู่ว่าการเรื่องนั้น    เปนที่ชอบใจของคนในชุมนุมมากแล้ว ผู้นั้นไม่ควรจะมีคำขอพักไม่มีกำหนดวันปฤกษา 
  

  
    	(๔) โดยมีคำขอพักมีกำหนด
    		ข้อ ๔ ควรจะมีความหมายอย่างต่ำที่สุด    เพียงให้พักไว้มีกำหนดวันปฤกษาในอนาคตด้วย    ความหวังใจว่าการเรื่องนั้นต่อไปก็คงจะลืมกันเสีย ฤๅว่าจะมีการอื่นมาก    จนถึงเวลากำหนดปฤกษาการนั้นก็จะไม่มีเวลาที่ปฤกษาได้อีก 

    	(๕) โดยมีคำขอข้อความถามก่อน
    		ข้อ ๕ วางใจในที่ชุมนุมว่าจะมีคนไม่ชอบใจในเรื่องนั้น    เรื่องนั้นมาก ฤๅว่าที่ชุมนุมไม่มีความเต็มใจจะตกลงในเรื่องนั้น    ก่อนที่จะได้พิจารณาดูโดยถูกต้องแล้วจะมีคำขอข้อความถามก่อนขึ้นว่าขอให้ถามดูเสียในบัดนี้    แล้วผู้มีคำแนะนำให้เปลี่ยนแปลงความข้อนั้น จนพอที่แสดงให้เห็นว่า    จะต้องมีข้อแก้ไขอันสำคัญบ้าง 
  

  
    	(๖) โดยขอให้ส่งไปยังกอง
    		ข้อ ๖ แลมีคำขอให้ส่งไปให้กองยืนสำหรับปฤกษาการเรื่องนั้นตรวจตราดู    ฤๅให้กองเลือกซึ่งเปนกองวิเสศ ปฤกษาตามแต่การเรื่องนั้นจะสมควรเปน    ถึงแม้ว่าการเรื่องนั้นจะได้มีกองปฤกษาแล้วทีหนึ่งก็ดี    จะส่งกลับไปให้กองปฤกษาอีก ด้วยยังขาดความอันใดอยู่ก็ได้ 
  

  
    	(๗) โดยมีคำขอแก้
    		ข้อ ๗ ฤๅไม่ฉนั้นก็มีคำขอแก้ไขเรื่องนั้น ซึ่งเปลี่ยนแปลงเสีย    ฤๅทำให้เบาลงกว่าความเดิม 
  

  
    	(๘) โดยถือเอามากล่าวอีก
    		ข้อ ๘ ถ้าทำการเหล่านี้ไม่สำเร็จได้สักอย่าง    จนการเรื่องนั้นได้ปฤกษากันตกลงไปแล้วฉนี้    การต่อไปในเรื่องนั้นคงจะมีอะไรเห็นได้    ซึ่งจะเปนเหตุให้ที่ชุมนุมเปลี่ยนแปลงความเห็นไปแล้วถึงคราวประชุมน่า    ฤๅที่ชุมนุมต่อไป จะเอาความเรื่องนั้นมากล่าวปฤกษาอีกก็ได้    แล้วจะได้พิจารณากันอีก 
  

  
    	๓๘ จัดข้อความไปตามการ
    		มาตรา ๓๘ การที่มีคำขอข้อความถามก่อนโดยคำขอว่า    ให้ถามดูเสียในบัดนี้นั้น ถ้าตกลงข้างรับชี้ขาด    ก็เปนเหตุที่จะต้องจัดเอาข้อความนั้นมาชี้ขาดกันในทันที    ไม่มีการปฤกษาหาฤๅกันต่อไปถ้าตกลงข้างไม่รับชี้ขาด    ก็ต้องจัดเอาว่าข้อความนั้นแล้วไปชั่วพักหนึ่ง    ในขณะนี้จัดเอาเปนพักไว้ชั่ววันหนึ่ง ฤๅหลายวันก็ดี ฤๅบางที กลับเอาข้อความนั้น    ขึ้นปฤกษากันต่อไปก็ได้ ตามแต่กฎหมายของที่ชุมนุมนั้นจะว่าไว้ในข้อนี้ 
  

  
    	๓๙ ถามข้อความต่อที่ชุมนุม
    		มาตรา ๓๙ ในการที่จะถามความข้อหนึ่งข้อใดต่อที่ชุมนุมนั้น    เมื่อได้พิจารณาดูโดยลเอียดแล้วก็ดี ได้เปลี่ยนแปลงแล้วก็ดี ได้แก้ไขแล้วก็ดี    ฤๅได้ทำเปนประการหนึ่งประการใด    ตามเหตุการที่ควรแก่ข้อความนั้นแล้วดังนี้ผู้เปนประธานจะต้องถามที่ชุมนุมว่า    ที่ชุมนุมจะพร้อมตัวกันในข้อความนั้นฤๅไม่    ถ้าไม่มีผู้หนึ่งผู้ใดแนะนำจะให้ทำอย่างไรต่อไปอีกแล้วผู้เปนประธานก็จะต้องชี้ข้อคำนั้นเหมือนดังกล่าวมาในมาตรา    ๓๐ เปนคำรบหลังแล้ว แลจะได้ให้ชี้ขาดความเห็นกัน    ตามข้อความที่ควรจะเปนไปนั้นด้วยถ้าผู้ประชุมได้มีคำหนึ่งคำใด แลมีผู้รับรองด้วย    แล้วจะกลับคืนคำนั้นเสียไม่ได้ แต่ถ้าไม่มีผู้ใดรังเกียจแล้ว    ผู้เปนประธานจะไม่ถามความเห็นที่ชุมนุมด้วยคำนั้นก็ได้ 

    	๔๐    ถือเอาข้อความขึ้นอีก
    		มาตรา    ๔๐ข้อความซึ่งได้พักไว้เวลาหนึ่ง    แล้วเมื่อครบกำหนดเวลานั้น ผู้ประชุมมีอำนาจที่จะฝืน    ถือเอาข้อความนั้นมามีคำขอให้ปฤกษาอีกได้    ห้ามไม่ให้ชักช้าฤๅปฤกษาเรื่องอื่นกันต่อไปในขณะนั้น    ให้ผู้เปนประธานจะต้องถามข้อความนั้น ขึ้นต่อที่ชุมนุมว่า    ที่ชุมนุมจะทำการต่อไปตามระเบียบวาระฤาอย่างไร    ถ้าที่ชุมนุมตัดสินเห็นชอบด้วยแล้ว    ผู้ประชุมทั้งหลายก็จะได้พิจารณากิจธุระนั้นตามวันที่กำหนดไว้
  

  
    	๔๑    ข้อความวิเสศสำคัญ
    		มาตรา    ๔๑ในธรรมเนียมที่ชุมนุมปฤกษานั้น    มีอยู่ว่าเมื่อกำลังปฤกษาข้อความอันหนึ่งอยู่แล้ว    ห้ามไม่ให้มีคำขอปฤกษาข้อความอื่น เว้นไว้แต่ที่จะกล่าวต่อไป ซึ่งเรียกว่า    ข้อความวิเสศสำคัญ มีลำดับเรียงกันเปนระเบียบดังนี้
  

  
    	(๑)    คำมีผู้รับรองแลถามแล้ว
    		ข้อ    ๑ข้อความอันหนึ่งซึ่งได้มีคำขึ้นแล้ว    มีผู้รับรองแลผู้เปนประธานได้ถามข้อความนั้นต่อที่ชุมนุม แล้วต้องให้ที่ชุมนุมได้ตัดสินโดยชี้ขาดความเห็นกันเสีย    ก่อนสิ่งอื่นจะมาเข้าระเบียบปฤกษาได้
  

  
    	(๒)    คำขอเลื่อน
    		ข้อ    ๒คำขอเลื่อนเวลาชุมนุมอันหนึ่ง    ซึ่งมีผู้รับรองด้วยนั้นเปนใหญ่กว่าคำอื่นทั้งปวง    ด้วยเหตุว่าถ้าไม่ให้มีคำขอเลื่อน ได้ก่อนคำอื่นแล้ว ที่ชุมนุมจะต้องจำใจนั่งอยู่ต่อไป    ไม่มีเวลาเลิกเลยก็จะเปนได้แต่ถึงอย่างไรอย่างไรก็ดี    ข้อความนี้เมื่อผู้ใดได้มีคำฤๅรับรองขึ้น แลได้ถามที่ชุมนุมแล้วก็ดี    ฤๅกำลังยังชี้ขาดกันอยู่ก็ดี ผู้นั้นจะมีคำขึ้นไม่ได้อีก ภายในชั่วโมงหนึ่ง
  

  
    	(๓)    ระเบียบวาระ
    		ข้อ    ๓ระเบียบวาระมีลำดับนับถัดต่อมา คือว่า    ข้อความอันซึ่งได้พักไว้ มีกำหนดเวลาปฤกษาเวลาหนึ่งนั้น    ถ้าผู้ซึ่งเปนธุระอยู่ในความข้อนั้น    จะมีคำขอให้ถือเอาข้อความนั้นมาปฤกษาแลจัดการไปตามควรแล้ว    คำเช่นนี้ก็นับว่าเปนระเบียบได้
  

  
    	(๔)    ข้อความถามก่อน
    		ข้อ    ๔ถัดมาถึงคำที่เรียกว่า ข้อความถามก่อน    เมื่อผู้หนึ่งมีคำขึ้น แลมีผู้รับรองแล้ว    ข้อความนั้นก็ต้องถามต่อที่ชุมนุมก่อนคำอื่น    ซึ่งมีลำดับอยู่หลังเหมือนเช่นคำขอแก้ไข แลคำขอพักปฤกษาการเรื่องนั้น    ไปชั่วเวลาหนึ่งนั้น

    	(๕)    คำขอส่งเข้ากองคำขอพัก คำขอแก้ไข
    		ข้อ    ๕ถ้ามีคำขอแก้ไขเปนประการใดประการหนึ่ง    กับคำขอพักขึ้นด้วยกันแล้ว    ต้องให้ผู้เปนประธานถามที่ชุมนุมด้วยคำขอพักนั้นก่อนคำขอแก้ไขเพราะว่าถ้าตกลงเปนพักปฤกษาไว้จนเวลาใดแล้ว    จะมีคำขอแก้ไขในเวลานั้นก็ได้    ด้วยเปนเวลาที่จะได้พิจารณาเรื่องเดิมนั้นถ้าคำขอพักนั้น    มีคำขอให้ส่งเข้ากองหนึ่งปฤกษาแล้ว ต้องให้ถามคำขอส่งกองนั้น ก่อนถามคำขอพัก
  

  
    	๔๒    อ่านหนังสือ
    		มาตรา    ๔๒ถ้ามีคำขอให้อ่านหนังสือ    ซึ่งเกี่ยวกับข้อความใหญ่ที่มีคำขอให้ปฤกษานั้นแล้ว ก็จะต้องถามด้วยคำขอให้อ่าน    ก่อนถามด้วยข้อความใหญ่นั้น
  

  
    	๔๓    ระเบียบส่งเข้ากอง
    		มาตรา    ๔๓ถ้ามีคำขอให้ส่งกองใดกองหนึ่งแล้ว    ระเบียบที่ว่าขอให้ส่งเข้ากองนั้น ต้องถามก่อนหลังตามลำดับชื่อกอง ดังนี้ (๑)    กองทั้งสิ้น (๒) กองยืน แล (๓) กองเลือก ฤๅกองวิเสศ
  

  
    	๔๔    ระเบียบคำต่างๆ
    		มาตรา    ๔๔ถ้ามีคำหนึ่งขึ้นแล้ว    แลมีคำอื่นต่อติดกันในทันที จะเปนคำขอให้ส่งเข้ากองก็ดี ให้พักไว้ก็ดี    ให้แก้ไขก็ดี ฤๅให้วางเสียบนโต๊ะก่อนก็ดี ถ้อยคำเหล่านี้ต้องถามความเห็น ด้วย

(๑) คำขอให้วางบนโต๊ะนั้นก่อน    เมื่อไม่ตกลงตามคำนี้แล้วจึ่งถาม

(๒) คำขอให้แก้ไข ถ้าตกลงว่าไม่ควรให้แก้ไขแล้ว    ต้องถาม

(๓)    คำขอให้พัก แล้วจึ่งถาม
(๔) คำขอให้ส่งเข้ากองปฤกษา

(๕) ถ้าไม่สำเร็จ ถามความเห็นในข้อความเดิม    เปนที่สุดของคำทั้งปวง

(๖) ถ้ามีคำขอพักข้อความนั้น ไว้ปฤกษาเวลาใด    จะมีคำขอแก้ไขเวลานั้นก็ได้ แลคำขอแก้ไขอันนี้ จะมีคำขอแก้ไขอีกชั้นหนึ่งก็ได้    ด้วยคำแก้ไขของคำแก้ไขนั้น ต้องถามก่อน แล้วจึ่งถึง

(๗) คำแก้ไขของข้อความท้องเรื่องนั้น

(๘) ถ้ามีคำขอให้เพิ่มเติม ฤๅตัดทอนความข้อใด แลข้อที่จะเพิ่มเติม    ฤๅตัดทอนนั้น มีคำขอแก้ไขอีกแล้ว คำขอแก้ไขนี้ต้องถามก่อนคำขอเพิ่มเติม    ฤๅตัดทอนนั้น

(๙)    ที่ว่างในร่างหนังสือไว้สำหรับเติมเรือนเงิน๖ฤๅเติมศุภมาศ๗วันคืนนั้น จะต้องถามคำที่ว่า    จำนวนเงินน้อยที่สุดก่อนมาก ฤๅคำที่ว่าเวลาสั้นที่สุดก่อนยาว

(๑๐) ข้อซึ่งเถียงไม่ตกลงกันในระหว่างผู้ประชุมนั้น    จะต้องจัดไปให้แล้ว ก่อนที่จะถามในข้อความท้องเรื่องนั้น

(๑๑)    คำร้องอุทธรคำตัดสินของผู้เปนประธานต่อที่ชุมนุม    ฤๅเปนคำขอให้ถอนคืนข้อความอันหนึ่งอันใด    ต้องให้ทำการนั้นก่อนเวลาที่จะถามข้อความท้องเรื่องนั้น


  





  
    	๖ เรือนเงิน หมายถึง จำนวนเงิน
๗ ศุภมาศ หมายถึง วัน เดือน ปี

    	๔๕    ตั้งกองเลือก กองยืน
    		มาตรา    ๔๕การเลือกตั้งกองปฤกษาเปนกองเลือก ฤๅวิเสศก็ดี    กองยืนก็ดีนั้น    มักเปนธรรมเนียมผู้ขอให้ตั้งนั้นจะกำหนดว่ากองนั้นมีจำนวนมากน้อยกี่คน    แลจะให้ผู้เปนประธาน ฤๅที่ชุมนุมเปนผู้ตั้ง ถ้ากองนี้ที่ชุมนุมต้องตั้งแล้ว    ก็เปนธรรมเนียมให้ชี้ขาดเลือกกันทีละคนเพราะให้ที่ชุมนุมได้มีเวลาตริตรองได้มาก    ว่าผู้ใดจะสมควรเปนที่ปฤกษาในกอง ซึ่งคิดจะตั้งขึ้นนั้น    ถ้าคิดเห็นเปนที่พึงปรารถนาจะไม่ให้เสียเวลานั้นแล้ว    จะเลือกเปนกองขึ้นแล้วจึ่งชี้ขาดกันทีเดียวก็ได้
  

  
    	๔๖    กองต่างๆ
    		มาตรา    ๔๖ในที่ชุมนุมปฤกษากฎหมายนั้น    มักมีธรรมเนียมที่ผู้เปนประธานจะตั้งกองยืนไว้สำหรับที่ชุมนุมนั้น    เพื่อที่จะได้พิจารณาเรื่องการต่างๆ ซึ่งจะมีมาถึงที่ชุมนุมนั้นแล้ว    ทำรายงานยื่นในที่ชุมนุมกองยืนเช่นนี้มีน่าที่ซึ่งจะพิจารณาการทุกๆ อย่าง ซึ่งมีลักษณะเปนการชำระความก็ดี    การเกี่ยวข้องกับภาษีอากรก็ดี การเกี่ยวข้องกับการเล่าเรียนก็ดี    การที่เกี่ยวข้องกับการต่างประเทศก็ดี แลการอื่นๆ    ตามแต่ที่จะบัญญัติไว้สำหรับกองนั้นกระทำการอันใดอันหนึ่งซึ่งเกิดขึ้นในเวลานั่งชุมนุมนั้น    เปนการซึ่งมีลักษณแปลกปรากฏชัดเจน แลเปนการที่จะต้องพิจารณาโดยลเอียดช้านานแล้ว    ก็ย่อมจะส่งเข้ากองหนึ่งกองใด    สำหรับทำการชนิดนั้นโดยคำขอร้องของผู้ประชุมผู้หนึ่ง
	ความจำเป็นจะต้องตั้งกองใหม่อีกนั้น    ถ้าได้มีกองตั้งไว้แล้วก็จะแก้ได้ ด้วยมอบการที่จะพิจารณานั้น    ให้แก่กองที่มีอยู่แล้ว
  

  
    	๔๗    ผู้ที่สมควรเปนกอง
    		มาตรา    ๔๗ผู้ซึ่งสมควรเปนกองนั้น    มีธรรมเนียมที่จะเลือกเอาผู้มีคำขอให้ส่งเข้ากอง ซึ่งเต็มใจจะเปนนั้นเปนแม่กอง    แลเลือกเอาผู้ที่เห็นชอบด้วยในการเรื่องนั้น ให้อยู่ข้างมากข้างน้อยนั้น    จะเลือกเอาผู้ที่ไม่เห็นชอบด้วย เพียงแต่ความข้อหนึ่งข้อใดในเรื่องนั้นก็ได้แต่ผู้ที่ไม่เห็นด้วยการเรื่องนั้นเลยทีเดียวแล้ว    ไม่ควรจะตั้งเข้าในกองนั้น ถ้าผู้ที่ไม่เห็นชอบด้วยการถูกเลือกเข้าแล้ว    ให้ยืนขึ้นแจ้งความให้ที่ชุมนุมทราบ ว่าตัวเปนผู้ไม่เห็นชอบด้วยการเรื่องนั้น    ที่ชุมนุมจะได้ยกเสียจากกองนั้น

    	๔๘    เรียกประชุมกอง
    		มาตรา    ๔๘เมื่อได้กองขึ้นแล้ว    มักมีธรรมเนียมที่ผู้มีชื่อซึ่งได้เลือกตั้งขึ้นก่อนนั้น    เปนผู้จะเรียกพวกที่อยู่ในกองเข้าชุมนุมกันโดยเร็ว ที่จะเรียกได้เพียงใด    ก็ให้เรียกกันประชุมเพียงนั้นแต่ห้ามไม่ให้กองนั้นประชุมกันในเวลาที่นั่งชุมนุมใหญ่    เว้นไว้แต่ที่มีคำสั่งให้ประชุม จึงจะชุมนุมกันได้
  

  
    	๔๙    แม่กอง
    		มาตรา    ๔๙แม้ว่าผู้ประชุมในกองนั้น    มีอำนาจที่จะเลือกแม่กองได้ก็ดี แต่ยังนับว่าเปนอัธยาไศรยดี    ในการที่จะเลือกเอาคนแรก ซึ่งได้ตั้งขึ้นในกองนั้นเปนแม่กองของกองนั้น
  

  
    	๕๐    รายงานกอง
    		มาตรา    ๕๐ในการตั้งกองไปนั้น ไม่เปนการจำเปนจะต้องสั่งให้ทำรายงาน    เมื่อกองนั้นได้พิจารณาตกลง    เห็นมากด้วยกันข้างใดแม่กองต้องทำรายงานตามความข้างนั้น    มายื่นต่อผู้ที่ตั้งแต่งไปเปนกองผู้ที่เห็นด้วยกันในกองข้างน้อย    จะทำรายงานตามความเห็นมายื่นได้    โดยที่ได้รับอนุญาตให้ทำ
	ถ้าตกลงเห็นความไม่มากกว่ากัน ฤๅไม่ตกลงกันได้แล้ว    การนั้นต้องทำรายงานยื่น ตามความที่เปนจริงนั้น แลขอให้ถอนพ้นเสียจากกองนั้น    เมื่อได้ถอนกองนั้น จะตั้งกองใหม่เหมือนแต่ก่อน ฤๅการเรื่องนั้น    จะจัดการให้แล้วไปในที่ชุมนุมใหญ่ก็ได้
  

  
    	๕๑    รับรายงาน
    		มาตรา    ๕๑เมื่อได้ทำรายงานเสร็จแล้ว    แม่กองฤๅผู้แทนแม่กองตั้งยืนขึ้งในที่ชุมนุมใหญ่    แลแจ้งความแก่ผู้เปนประธานว่ากองนั้น ได้ทำรายงานพร้อมเสร็จ    ในการที่กองได้พิจารณาผู้แจ้งความนี้    จะมีคำขอให้ถอนพ้นเสียจากกองด้วยก็ได้แต่มักเปนธรรมเนียมที่ผู้ประชุมคนอื่นในที่ชุมนุมใหญ่นั้น    จะมีคำเช่นว่านี้แล้ว ผู้เปนประธานจะได้ถามข้อความนั้นต่อที่ชุมนุม    ว่าจะรับรายงานในเวลานั้นฤๅยัง แลถ้าไม่รับในเวลานั้นแล้ว    ให้กำหนดเวลาว่าเมื่อใดจึ่งจะรับ

    	๕๒    รายงานต้องเขียน
    		มาตรา    ๕๒ผู้เสนอรายงานในที่ชุมนุมนั้น    ควรนำมาเปนหนังสือแลอ่านขึ้น ณ ที่นั่งของตนแล้ว จึ่งส่งรายงานแลหนังสือทั้งปวง    ที่เกี่ยวกับเรื่องนั้นต่อสภาเลขานุการ๘ฤๅจะส่งรายงานให้สภาเลขานุการอ่านก็ได้    เมื่อได้อ่านแล้ว    ที่ชุมนุมจึ่งจะได้คิดถึงการที่จะรับรายงานนั้นเมื่อผู้ใดผู้หนึ่งมีคำขอให้รับรายงานนั้น    แลมีผู้รับรองแล้ว มีธรรมเนียมที่ผู้เปนประธานจะประกาศว่า ได้รับรายงานนั้นแล้ว    ไม่ต้องให้ชี้ขาดกัน แต่ถ้ามีผู้รังเกียจ๙อยู่ปรากฏแล้ว    จึ่งต้องให้ชี้ขาดกันในข้อนี้ด้วย
	ถ้ามีการซึ่งจะต้องพิจารณาอีก เมื่อถอนกอง๑๐นั้นเสียแล้วจะส่งข้อความนั้นเข้ากองนั้นอีกก็ได้
  

  
    	๕๓    กองทั้งสิ้น
    		มาตรา    ๕๓เมื่อเปนการจำเปนด้วยที่ชุมนุมใหญ่จะต้องเปนกองทั้งสิ้นอันหนึ่งแล้ว    การจะเป็นเช่นนี้ได้    แต่ด้วยผู้หนึ่งผู้ใดมีคำขอขึ้นในที่ชุมนุมนั้นเมื่อมีคำขึ้นแลตกลงสำเร็จไปตามคำนี้แล้ว    ผู้เปนประธานในที่ชุมนุมนั้นก็ตั้งแม่กองคนหนึ่ง สำหรับกองทั้งสิ้นนี้แล้ว    ก็ลงจากที่นั่งของผู้เปนประธานไปนั่งกับพวกที่ชุมนุม    แม่กองนั้นก็เข้าไปนั่งกับสภาเลขานุการ ณ โต๊ะเขียนหนังสือ
  

  
    	๕๔    แม่กองทั้งสิ้น
    		มาตรา    ๕๔แม่กองทั้งสิ้นซึ่งผู้เปนประธานตั้งขึ้นนี้    มักเปนธรรมเนียมที่ชุมนุมเคยรับตามนั้น    แต่ที่ชุมนุมก็มีอำนาจที่จะเลือกตั้งแม่กองทั้งสิ้นนี้ได้    ถ้าผู้หนึ่งผู้ใดเห็นสมควรที่จะถือตามอำนาจนี้แล้ว จะถามข้อความขึ้นในที่ชุมนุม    ในการที่จะเลือกผู้ที่จะรับตำแหน่งแม่กองนี้ก็ได้
  

  
    	๕๕    องค์ชุมนุมกองต่างๆ
    		มาตรา    ๕๕องค์ชุมนุมของกองทั้งสิ้นนั้นต้องให้มีจำนวนเท่ากันกับที่กำหนดไว้สำหรับที่ชุมนุมใหญ่    อันนั้นถ้าผู้ที่นั่งในกองทั้งสิ้นนั้น    น้อยกว่าจำนวนนี้ไปเมื่อใดแม่กองก็ต้องยืนขึ้นบอกแก่ผู้เปนประธาน    ว่ากองทั้งสิ้นนั้นจะทำกิจธุระต่อไปไม่ได้ ด้วยไม่ครบกำหนดเปนองค์ชุมนุม    ถ้าแลเปนกองอย่างอื่น จะมีน้อยกว่าสามคนก็ไม่นับว่าเปนกองได้
  

  
    	๕๖    เลือกกองทั้งสิ้น
    		มาตรา    ๕๖เมื่อกองทั้งสิ้นนั่งชุมนุมกันอยู่นั้น    เปนธรรมเนียมที่ผู้เปนประธาน จะต้องนั่งอยู่ในห้องที่ชุมนุมกันนั้นด้วย    เพื่อว่าถ้าเกิดการวุ่นวายกันขึ้นในกองนั้นเมื่อใด ผู้เปนประธานจะขึ้นนั่ง ณ    ที่ของผู้เปนประธานเปนการเลิกกองทั้งสิ้นเสียเมื่อนั้นแล้วจะได้จัดการให้เข้าระเบียบสืบไป    ถ้าได้ทำการเปนดังเช่นนี้แล้วจะต้องมีคำ๑๑กันก่อน จึ่งจะมีกองทั้งสิ้นนั่งกันอีกได้
  









  
    	๘ สภาเลขานุการ หมายถึง ฝ่ายเลขานุการ ต้นฉบับตัวเขียนใช้ว่า สภาเลขาธิการ ทุกแห่ง

๙ ผู้รังเกียจ หมายถึง ผู้ที่ไม่เห็นชอบด้วย
๑๐ ถอนกอง หมายถึง การถอนเรื่องคืนจากที่ประชุม
๑๑ คำ หมายถึง ข้อหารือ ข้อปรึกษา

    	สภาเลขานุการไม่ต้องจดหมายเหตุการชุมนุมของกองทั้งสิ้น    ลงในรายวันของที่ชุมนุม แต่ตั้งจดเปนรายงานของกองนั้น    สำหรับยื่นต่อที่ชุมนุมใหญ่
  

  
    	๕๗    กองทั้งสิ้นเลื่อนชุมนุมไม่ได้
    		มาตรา    ๕๗กองทั้งสิ้นที่ชุมนุมกันนั้น    เลื่อนชุมนุมไม่ได้เป็นแต่หยุดชุมนุมได้ แลจะเรียกให้จดบาญชีเออกับไม่๑๒ดังจะได้กล่าวต่อไปภายหลัง ในมาตรา ๙๐ ก็ดี ฤๅจะถือเอาข้อความถามก่อนนั้นก็ดี    ทำไม่ได้เหมือนที่ชุมนุมใหญ่ถ้ากองทั้งสิ้นทำการไปไม่สำเร็จได้    ก่อนเวลาเลื่อนชุมนุมแล้วกองนั้นเลิกเสียก็ได้ ผู้เปนประธานจะได้กลับขึ้นนั่ง ณ    ที่ แม่กองนั้นจะเสนอรายงานทำได้มากน้อยอย่างไร แลขออนุญาตให้กองนั่งชุมนุม    ก็มักมีธรรมเนียมที่จะอนุญาตให้นั่งต่อไป ในเวลาที่มีคำขอขึ้น
  

  
    	๕๘    รายงานต่อที่ชุมนุมใหญ่
    		มาตรา    ๕๘ถ้ากองทั้งสิ้นได้ทำการเสร็จเรื่องแล้ว    ผู้เปนประธานจะได้กลับขึ้นนั่งที่    ในเวลาที่มีคำว่ากองนั้นจะเลิกแล้วจะได้เสนอรายงาน    ซึ่งได้ทำการในกองตกลงเห็นเปนประการนั้นๆ ต่อที่ชุมนุมใหญ่ ในเวลาที่ผู้ประชุมผู้หนึ่งผู้ใดจะได้มีคำขึ้น    เหมือนกับคำที่ว่าด้วยรายงานอื่นๆ ฉะนั้น
  

  
    	๕๙    วิธีปฤกษาในกองทั้งสิ้น
    		มาตรา    ๕๙เว้นเสียแต่ผู้ประชุมจะกล่าวได้บ่อยๆ    ตามเวลาที่จะยืน ณ พื้นได้แล้ว ข้อบังคับสำหรับการปฤกษาในกองทั้งสิ้นนี้    ก็ใช้เหมือนกับที่ชุมนุมใหญ่ทั้งสิ้น
  

  
    	๖๐    เลขานุการกับผู้เปนประธาน
    		มาตรา    ๖๐รองสภาเลขานุการ    ฤๅผู้ช่วยเลขานุการนั้นเปนธรรมเนียมเคยทำการแทนสภาเลขานุการ    ในเวลากองทั้งสิ้นนั่งปฤกษา    แลผู้เปนประธานในที่ชุมนุมใหญ่จะเข้าปฤกษาในกองทั้งสิ้นด้วยก็ได้
  

  
    	๖๑    ตรวจหนังสือในกอง
    		มาตรา    ๖๑ในการที่จะตรวจหนังสือฉบับใด ที่ส่งให้กองทั้งสิ้นพิจารณานั้น    เปนธรรมเนียมให้สภาเลขานุการอ่านหนังสือฉบับนั้น ทีละข้อทีละวรรคแล้วแลจดหมาย๑๓ข้อผู้ซึ่งประชุมกองนั้นจะเห็นควรขอให้ทำอย่างไร    แลจดความข้อที่ขอแก้ไขตามที่จะเห็นชอบที่สุดนั้นด้วย
  






  
    	๑๒ เออกับไม่ หมายถึง เห็นชอบด้วย กับไม่เห็นชอบด้วย

๑๓ จดหมาย หมายถึง บันทึก

    	๖๒    ร่างหนังสือในกอง
    		มาตรา    ๖๒ถ้าหนังสือนั้นร่างแต่งขึ้นจากกองนั้น    จะขูดลบแลฆ่าในหนังสือนั้นเองสักเท่าใดก็ได้ แต่เมื่อเสร็จแล้ว    ต้องคัดขึ้นใหม่ฉบับหนึ่งถ้าหนังสือนั้นร่างต่างขึ้นแต่ในกองแล้ว    คำขอแก้ไขแลเปลี่ยนแปลงความนั้น ต้องเขียนฉบับหนึ่งต่างหากจากร่างนั้น    เมื่อได้แก้ไขกันเสร็จแล้ว กองนั้นควรจะเลิก แลเสนอรายงานต่อที่ชุมนุมใหญ่
  

  
    	๖๓    ส่งข้อความเข้ากอง
    		มาตรา    ๖๓ถ้าเห็นชอบที่สุดว่า    ควรจะส่งข้อความอันหนึ่งไปยังกองอันหนึ่งแล้ว ต้องให้มีคำที่เรียกว่าคำขอ    ส่งเข้ากองแห่งข้อความนั้นถ้าเปนกองวิเสศแล้ว ผู้เปนประธานจะตั้งก็ได้    ฤๅผู้เปนประธานจะให้ที่ชุมนุมตั้งก็ได้    แต่มักมีธรรมเนียมคนผู้ที่มีคำขอให้ส่งกอง    ซึ่งผู้นั้นไม่ปรารถนาจะอยู่ในกองนั้นด้วยแล้ว จะเลือกชื่อผู้ซึ่งควนเปนแม่กอง    ขึ้นกล่าวด้วยคนหนึ่ง ถ้าไม่มีที่รังเกียจกันแล้วก็เปนอันเลือกผู้นั้นแล้วกันได้
  

  
    	๖๔    คำสั่งถึงกอง
    		มาตรา    ๖๔เมื่อส่งข้อความอันหนึ่งอันใดไปยังกองนั้น    ที่ชุมนุมจะมีคำสั่งให้กองทำการตรวจตราในเรื่องนั้น    ตามความปรารถนาของที่ชุมนุมก็ได้    แลให้กองนั้นเสนอรายงานในการที่กระทำนั้นทั้งหมดด้วยกันฤๅแต่ส่วนหนึ่งก็ได้ตามแต่จะเห็นความ    การส่วนหนึ่งจะให้กองหนึ่งกระทำ แลการที่เหลืออยู่อีก    ซึ่งมีการเกี่ยวพันกันในข้อสำคัญ ที่เปนต้นเค้าหลายอย่างต่างกันนั้น    จะให้กองอื่นทำก็ได้
  

  
    	๖๕    ที่ชุมนุมแห่งกอง
    		มาตรา    ๖๕กองนั้นจะชุมนุมกัน ณ    ที่ใดที่หนึ่งก็ได้ตามชอบใจ เว้นไว้แต่ที่ชุมนุมจะมีคำสั่งให้ชุมนุมแห่งใด    จึ่งต้องชุมนุม ณ แห่งนั้น แลจะชุมนุมกันเวลาใดๆ    ซึ่งไม่เปนเวลาที่ชุมนุมใหญ่นั่งประชุมกันแล้ว ก็ชุมนุมได้ในเวลานั้น
  

  
    	๖๖    ผู้ประชุมนอกกอง
    		มาตรา    ๖๖ผู้ที่อยู่ในที่ชุมนุมใหญ่ซึ่งไม่ได้เปนกองนั้น    จะไปนั่งฟังการปฤกษาในกองนั้นด้วยก็ได้ ไม่เปนที่ห้าม    เว้นไว้แต่จะไปชี้ขาดความเห็นในกองนั้นด้วยไม่ได้

    	๖๗    ส่งเข้ากองก่อนแก้ไข
    		มาตรา    ๖๗เมื่อมีข้อความอันใดอันหนึ่ง    ซึ่งเปนความยุ่งยากแลมากมายนั้น มาถึงที่ชุมนุมเข้าแล้ว๑๔ทางที่จะกระทำให้สำเร็จ อย่างง่ายที่สุดนั่นคือ    ถ้ามีกองอื่นอยู่แล้วก็ให้ส่งเข้ากองนั้น แต่ถ้ามีเวลาซึ่งเป็นชุมนุมไม่มีธุระอื่น    ที่จะต้องทำให้เวลานั้น แล้วคิดจัดการเรื่องนั้นต่อไป    โดยกระบวนที่กล่าวข้างล่างนี้ ก็เปนระเบียบการงานได้
(๑)    กระทำโดยมีคำแก้ไขขอตัดทอนข้อซึ่งไม่จำเปนจะต้องมีออกเสีย
(๒) กระทำโดยขอเพิ่มเติมข้อสำคัญทั้งปวงเข้า
(๓) กระทำโดยขอรวบรวมความสองข้อสามข้อ ที่จะเข้าเปนข้อเดียวกันได้
(๔) กระทำโดยชี้ขาดความเห็นไปทีละข้อ    ที่แปลกกันนั้นจนกว่าจะหมด
  

  
    	๖๘    คำแก้ไขข้อความ
    		มาตรา    ๖๘เมื่อกองใดเสนอรายงานแก่ที่ชุมนุมก็ดี    ฤๅเมื่อข้อความนั้นที่ชุมนุมได้พิจารณาเองแล้วก็ดี    ยังจะมีข้อสำคัญซึ่งจำเปนจะต้องทำเสียก่อน การนั้นตกลงอยู่ได้บ้างในการที่จะเติมความอันนี้    แลเรียกว่าคำแก้ไขของข้อความนั้น
  

  
    	๖๙    คำแก้ไขหลายอย่าง
    		มาตรา    ๖๙ผู้นำเรื่องมามีคำขอปฤกษาในที่ชุมนุมนั้น    ถ้าได้พิจารณาเรื่องนั้นเสียเองโดยลเอียด    แลพูดจาหาฤๅกันเองกับพวกในที่ชุมนุมได้ก่อนแล้ว เมื่อถึงเวลาประชุมปฤกษากัน    ก็จะไม่ป่วยการ เปลืองเวลามาก
	แต่การที่จะใช้ทำดังนี้ไปให้หมดด้วยกันทั้งสิ้นนั้น    ไม่สำเร็จดีได้ ด้วยมีข้อความหมายอย่างที่จะต้องเปลี่ยนแปลงในที่ชุมนุมนั้นเอง    สำหรับที่จะได้ชี้ขาดความเห็นกันด้วย
	เพื่อประโยชน์ที่จะเปลี่ยน แปลงข้อความอันหนึ่ง ตามความปรารถนาของผู้ประชุมนั้น ข้อความจะแปลงไปได้ด้วยเหตุสองประการเท่านั้น    คือ
(๑)    โดยมีคำแก้ไข
(๒) โดยมีคำแก้ไขต่อคำแก้ไขอันหนึ่ง๑๕

	เพราะเหตุว่าจะต้องมีเขตรคั่น ๑๖ให้มีที่สุดลง ณ    ที่ใดที่หนึ่งจึ่งได้มีธรรมเนียมห้ามไม่ให้มีคำแก้ไข    เกินกว่าที่กล่าวมาข้างน่านี้ได้ แต่ยังมีการที่จะเปลี่ยนแปลงกันได้ โดยแปลงความแก้ไขเสียก่อนยกขึ้นยังที่ชุมนุม

  






  
    	๑๔ มาถึงที่ชุมนุมเข้าแล้ว หมายถึง เสนอต่อที่ประชุมแล้ว

๑๕ โดยมีคำแก้ไขต่อคำแก้ไขอันหนึ่ง หมายถึง การแก้ไขครั้งที่สอง
๑๖ เขตรคั่น หมายถึง ขอบเขต หรือข้อกำหนด

    	๗๐    ธรรมดาคำแก้ไข
    		มาตรา    ๗๐คำแก้ไขนั้น จะมีคำก่อนข้อความสำคัญวิเสศทั้งหลายอย่าง    เช่น คำขอเลื่อนชุมนุมก็ดี ข้อความถามก่อนก็ดี    ฤๅคำขอให้วางบนโต๊ะเหล่านี้ไม่ได้คำแก้ไขต่อคำแก้ไขนั้น    ถึงแม้ว่าจะต่างแตกจากคำแก้ไขมากก็ดี ก็ยังจะเปนอันเข้าระเบียบได้    ด้วยการที่จะคิดว่าควรจะเปลี่ยนแปลงจากการที่ทำมาก่อนนั้นฤๅอย่างไรนี้ ย่อมสุดแล้วแต่ที่ชุมนุมจะเห็นชอบตามใจ
  

  
    	๗๑    กล่าวถึงคำแก้ไข
    		มาตรา    ๗๑ผู้ซึ่งกล่าวถึงข้อความที่เปนท้องเรื่องอยู่นั้น    จะกล่าวถึงคำแก้ไขในเวลาเมื่อมีผู้ใดผู้หนึ่งมีคำนั้นขึ้นแล้ว    ก็กล่าวอีกได้ถ้ามีความปรารถนา จะเพิ่มเติมความอันหนึ่ง    ฤๅวรรคหนึ่งก็ดีเปนการสำคัญที่จะต้องตริตรองวรรคนั้นโดยลเอียด    ทำให้ความบริบูรณ์ได้เพียงใด ก็ให้ทำเพียงนั้น เพราะเหตุว่า    ถ้าได้ตกลงใช้ตามแบบนั้นแล้ว    ก็จะเปลี่ยนแปลงไม่ได้อีกฤๅถ้าคิดเห็นควรจะตัดทอดวรรคหนึ่งก็ดี    ก็ต้องระวังเหมือนกันว่า เมื่อตัดความวรรคนั้นออกแล้ว    ความจะติดต่อกันเต็มบริบูรณ์ดีอยู่
  

  
    	๗๒    ชี้ข้อความเมื่อมีคำแก้ไข
    		มาตรา๗๒เมื่อมีคำแก้ไขขอให้ตัดทอนคำหนึ่งคำใดแล้ว    แลแซกเติมคำอื่นเข้าฉนี้ อาการที่จะชี้ข้อความนั้น    ทีแรกต้องให้อ่านข้อความที่จะต้องแก้ไขนั้นขึ้นทั้งหมดตามเช่นที่เปนอยู่ในเวลานั้นแล้ว    จึ่งให้อ่านคำที่จะตัดทอนเสีย ถัดต่อไปให้อ่านคำที่จะแซกเติมแล้ว    ในที่สุดให้อ่านข้อความทั้งหมด เหมือนอย่างที่จะได้แก้ไขแล้วนั้น
  

  
    	๗๓    ถามข้อความเมื่อมีคำแก้ไข
    		มาตรา    ๗๓ถ้าไม่ตกลงพร้อมกันได้    จะต้องถามข้อความเห็นให้ที่ชุมนุมชี้ขาด แล้วก็ให้ถามที่แรกข้อที่ตัดทอนก่อน    ถ้าตกลงสำเร็จไปแล้วจึ่งถามข้อที่จะแซกเติมความนั้นเนื่องกันไป    ถ้าไม่สำเร็จได้แล้วจะมีคำขอแซกเติมคำอื่นอีกก็ได้
  

  
    	๗๔    ระเบียบคำแก้ไข
    		มาตรา    ๗๔ระเบียบคำแก้ไขนั้นมีดังว่าไว้ข้างล่างนี้
  

  
    	(๑)    คำแก้ไข
    		ข้อ    ๑คำแก้ไขจะมีได้ต่อข้อความ    แลคำแก้ไขต่อคำแก้ไขนั้นก็มีได้ เปนการเข้าระเบียบอยู่    แต่ห้ามไม่ให้มีคำแก้ไขต่อคำแก้ไข ของคำแก้ไขอีกชั้นหนึ่ง
  

  
    	(๒)    คำรังเกียจ
    		ข้อ    ๒ถ้ามีความปรารถนาจะเปลี่ยนแปลงแล้ว    ควรที่จะชี้แจงข้อรังเกียจ ในคำแก้ไขของคำแก้ไขนั้น    แลทำให้คำแก้ไขเช่นนี้พ่ายไปโดยชี้ขาดกันชั้นนี้ก็ได้ เมื่อเปนดังนี้ได้แล้ว    จะนำคำแก้ไขมาใหม่ ถ้าสำเร็จได้ ก็เปนอันแทนคำที่พ่ายไปแล้วนั้นอยู่เอง

    	(๓)    คำที่ตกลงรับใช้ฤๅยกทิ้ง

๗๕ เติมแลตัดข้อ

    		ข้อ    ๓ถ้าที่ชุมนุมได้ตกลงกันฤๅยกทิ้งคำใด    ภายหลังจะกลับเปลี่ยนแปลงคำนั้นอีกไม่ได้    แต่ถ้าคำนั้นติดต่อกับคำอื่นด้วยแล้วจะกลับยกทิ้งเสีย ฤๅรับใช้ต่อไปอีกก็ได้
	มาตรา ๗๕เมื่อมีคำขอแก้ไขให้แซกเติมความวรรคใดและที่ชุมนุมยกทิ้งวรรคนั้น    ฤๅคำนั้นเสียแล้ว ความวรรคนั้น    ฤๅคำนั้นจะเอามามีคำขอเติมได้อีกต่อไปแต่เมื่อได้เพิ่มเติมความ    ฤๅคิดเข้าจนเปลี่ยนใจความไปแล้วเท่านั้น
	เมื่อมีคำขอแก้ไขให้ยกทิ้งคำใด ฤๅวรรคใด    แลที่ชุมนุมได้ชี้ขาดให้คำนั้นคงอยู่แล้ว ภายหลังจะตัดทอนคำนั้นออกไม่ได้    เว้นเสียแต่ที่เติมคำอื่นเข้ากับคำนั้น    ทำให้ใจความเปลี่ยนแปลงไปจากที่หมายไว้แต่ก่อนแล้ว ก็ตัดทอนได้
  

  
    	๗๖    คำแก้ไขแปลงข้อความ
    		มาตรา    ๗๖การที่จะเปลี่ยนแปลงข้อความที่ขอให้ปฤกษานั้น    มีได้ดังนี้
(๑) ขอให้ตัดทอนคำใดคำหนึ่งออกแล้ว ไม่เติมคำใดลงในที่นั้น
(๒) ขอให้แซกเติมคำอื่นลงในที่ของคำ    ซึ่งได้ตัดทอนเสียแล้วถ้าฉะนั้นแล้ว คำขอแก้ไขก็จะมีได้อีก    ในการที่จะตัดทอนส่วนของคำที่เพิ่มเติมเข้าด้วยคำอื่นๆ    ฤๅจะเติมคำที่ต้องตัดทอนออกด้วยกับคำอื่นนั้น
  

  
    	๗๗    แบ่งข้อความเปนส่วนๆ
    		มาตรา    ๗๗เมื่อข้อความอันเดียวมีความที่ขอให้คิดเปนสองส่วน    ฤๅหลายส่วนก็ดี ที่ชุมนุมจะเห็นด้วยส่วนหนึ่ง แต่ไม่เห็นด้วยกับอีกส่วนหนึ่ง    ดังนี้ควรจะแบ่งถ่อยคำนั้นออกเปนส่วนๆ    สำหรับที่ชุมนุมจะได้เห็นชอบด้วยฤๅยกทิ้งเสียเพื่อจะไม่ให้ป่วยการเวลาที่จะต้องปฤกษา    มีคำขอแก้ไขกันยืดยาวไป การที่จะขอแบ่งถ้อยคำเปนส่วนหนึ่ง    จะเปนไปได้ด้วยผู้ประชุมมีคำขอให้แบ่งความ    แลบอกความหมายที่จะแบ่งออกเปนส่วนอย่างไรให้ทราบด้วย
  

  
    	๗๘    ที่ว่างในหนังสือ
    		มาตรา    ๗๘ผู้นำข้อความอันยุ่งยากแลมากมายมายังที่ชุมนุมมีหลายข้อ    ซึ่งเกี่ยวติดพันกันแยกไม่ออก แล้วจะทำข้อความเว้นที่ว่างมา    สำหรับให้ที่ชุมนุมเติมความลงให้เต็มก็ได้
	คำที่นำมาปฤกษาในที่ชุมนุมนี้จะมีคำอธิบายรูปความที่ต้องการมาด้วยก็ได้    เมื่อเปนฉนี้แล้ว ที่ชุมนุมจะได้เติมความให้เต็มที่ว่างไว้ว่า ด้วยเวลาก็ดี    จำนวนเงินก็ดี ค่าอะไรอะไรก็ดี    ฤๅเปนความอะไรอะไรซึ่งเปนที่ปรารถนาจะว่าลงไว้ให้เปนการวิเสศ

    	๗๙    กำหนดเวลาแลจำนวน
    		มาตรา    ๗๙ในการที่จะกำหนดเวลา    ซึ่งที่ชุมนุมจะได้ประชุมกันต่อไปภายน่าก็ดี    ฤๅปรารถนาจะว่าด้วยจำนวนอันใดอันหนึ่งก็ดี มีข้อบังคับในคำแก้ไขไว้ว่า    ให้กำหนดเอาเวลาฤๅจำนวนที่น้อยที่สุดซึ่งควรจะใช้นั้น
	แลในการที่จะถามข้อความเห็นที่ชุมนุมด้วยจำนวนเหล่านี้    ต้องให้เอาจำนวนน้อยขึ้นถามก่อนจำนวนมาก๑๗
  

  
    	๘๐    ระเบียบวาระ
    		มาตรา    ๘๐เมื่อข้อความทั้งหลายต้องพักไว้จนวันหนึ่งวันใดข้อความเช่นนี้เรียกว่าระเบียบวาระ    เมื่อมีคำขอปฤกษาขึ้นในวันกำหนดนั้น    ก็เรียกว่าถือเอาระเบียบวาระคำขอเช่นนี้ต้องถามก่อนคำอื่นๆ ที่จะกล่าวขึ้นในขณะนั้น    แล้วจะได้พิจารณาข้อความตามเวลากำหนดแก่อ่อน๑๘ของข้อความนั้น
	ข้อความซึ่งพักไว้ชั่วเวลาหนึ่ง    ฤๅที่วางไว้บนโต๊ะแล้วนั้น ย่อมเปนที่ถือว่าไม่อัธยาไศรยดี    ในการที่เรียกเอาข้อความนั้นมาพิจารณา    ในเวลาผู้มีคำในเรื่องนั้นไม่อยู่ฤๅไม่ชอบใจนั้น แต่ถ้าการที่จะหยุดรอนั้น    จะเสียระเบียบธุระที่ชุมนุมไปแล้ว จึ่งควรปฤกษากัน
  

  
    	๘๑    คำตัดสินระเบียบ
    		มาตรา    ๘๑เมื่อเกิดถุ้งเถียงกันในระหว่างผู้ประชุม    ด้วยข้อความระเบียบแล้ว    แลร้องอุทธรณ์ขอให้ผู้เปนประธานเปนคนกลางตัดสินใจเรื่องเช่นนี้แล้ว    ผู้เปนประธานต้องตัดสินความข้อนั้นเอง แลคำตัดสินนี้มีระเบียบที่จะกล่าวในที่ชุมนุม    ก่อนทำการอื่นๆ
	ถ้าผู้ประชุมผู้หนึ่งผู้ใดมีความรังเกียจคำบังคับของผู้เปนประธานแล้ว    จะอุทธรณ์คำตัดสินของผู้เปนประธานต่อที่ชุมนุมแลให้ที่ชุมนุมชี้ขาดเปนคำตัดสินแล้ว    ผู้เปนประธานต้องถามข้อความอุทธรณ์ต่อที่ชุมนุม ด้วยถ้อยคำดังนี้ ว่า
	“บัดนี้เปนที่ปรารถนาให้เปนการอุทธรณ์ผู้เปนประธานแล้ว    ท่านผู้ประชุม ณ ที่นี้ จะถือตามคำตัดสินของผู้เปนประธานฤๅไม่”
	ข้อความนี้ก็ตกอยู่ในที่ชุมนุมที่จะได้พิจารณา    แลปฤกษาหาฤๅกัน ในการปฤกษานี้ ผู้เปนประธานมีความปรารถนาจะเข้าปฤกษาด้วยก็ได้








  
    	๑๗ จำนวนน้อยขึ้นถามก่อนจำนวนมาก หมายถึง เรื่องที่จะพิจารณาโดยใช้เวลาและยุติได้สั้นหรือยาวแตกต่างกัน คือจำนวนน้อยใช้เวลาน้อย จำนวนมากใช้เวลามาก

๑๘ กำหนดแก่อ่อน หมายถึง เรื่องที่สำคัญมากน้อยต่างกัน

    	๘๒    อ่านหนังสือทั้งปวง
    		มาตรา    ๘๒เมื่อมีหนังสือฉบับใดตกมาถึงน่าที่ชุมนุมแล้ว    ก็เปนการยอมตกลงกันว่า ผู้ประชุมทุกๆ    คนมีอำนาจที่จะขอให้อ่านหนังสือนั้นในทันทีได้    แลผู้ขอนั้นไม่ต้องถูกบังคับให้ชี้ขาดว่าควรจะอ่าน    ฤๅไม่ควรก่อนแต่ผู้ประชุมไม่มีอำนาจที่ดึงดันให้อ่านหนังสือบาญชี    แลหนังสืออื่นนั้น โดยไม่ได้ความยินยอมของผู้ประชุมคนอื่นก่อน ถ้าจะขืนอ่านให้ได้ดังนี้    ก็จะเปนการบุกรุกเอาเวลาของที่ชุมนุม    ที่จะทำให้เสียเวลาการงานมากแต่ถ้าเปนการเห็นชัดว่าเมื่อผู้ประชุมผู้หนึ่งเรียกให้อ่านหนังสือฉบับใดฉบับหนึ่งที่เกี่ยวข้องในข้อความที่ปฤกษานั้น    หมายจะรู้ความ ไม่ได้หมายจะถ่วงชักช้าแล้วผู้เปนประธานจะสั่งให้เลขานุการอ่านหนังสือโดยไม่ต้องให้ชี้ขาดกันก็ได้    เว้นไว้แต่จะมีคำรังเกียจขึ้นแล้ว จึ่งจะเอาข้อความขึ้นถามที่ชุมนุมให้ชี้ขาดกัน
  

  
    	๘๓    อ่านสมุด
    		มาตรา    ๘๓ผู้ประชุมไม่มีอำนาจจะขืนให้เลขานุการอ่านสมุด๑๙เล่มหนึ่งเล่มใด    ที่เกี่ยวข้องกับเรื่องความนั้น แลผู้ประชุมไม่มีอำนาจที่จะอ่านหนังสือ๒๐ฉบับหนึ่งฉบับใด    ถึงแม้ว่าจะเปนคำพรรณนาของผู้นั้นเองถ้ามีผู้รังเกียจแล้ว    ไม่ได้อนุญาตของที่ชุมนุมก็อ่านไม่ได้    ถ้าผู้กล่าวนั้นตั้งใจปรารถนาที่จะให้ที่ชุมนุมทราบความมาก    ไม่ให้กินเวลาเปลืองโดยไม่จำเปนแล้ว ก็เปนธรรมเนียมที่ยอมให้อ่านไม่เปนที่รังเกียจกัน

	ถ้าเปนเวลาที่ชุมนุมมีธุระอยู่มากแล้ว    ก็เปนธรรมเนียมที่จะอ่านคำจ่าน่า๒๑ของเรื่องราว ฤๅหนังสือซึ่งจะต้องพิจารณานั้นแล    ส่งเนื้อความนั้นไปให้กองยืนตรวจตราต่อไป แต่ถ้าผู้ประชุมผู้ใดขืนจะอ่านแล้ว    ผู้นั้นก็มีอำนาจที่จะกระทำได้


  

  
    	๘๔    ผู้ใดควรจะกล่าวก่อน
    		มาตรา    ๘๔เมื่อว่าโดยผู้ประชุมหลายคน    ซึ่งมีความปรารถนาจะกล่าวในที่ชุมนุมพร้อมกัน    โดยควรจะได้กล่าวก่อนกันแล้วก็มีธรรมเนียมไว้ว่า
(๑) ผู้นำเอาเรื่องใดมายังที่ชุมนุม    ควรจะมีอัธยาไศรย ให้ผู้นำเรื่องนั้นได้กล่าวก่อนผู้อื่น
(๒) ผู้มีคำขอให้เลื่อนชุมนุม แลได้ตกลงตามคำของผู้นั้น    แล้วผู้นั้นควรจะได้กล่าวก่อนผู้อื่นในที่ชุมนุมคราวหลัง    เมื่อชุมนุมกันอีกตามกำหนดที่ขอเลื่อนมาก่อนนั้น
(๓) ผู้ประชุมสองคนที่ยืนขึ้นด้วยกัน๒๒นั้น ผู้ซึ่งไม่เห็นชอบด้วยเรื่องที่ปฤกษานั้น    ควรจะได้กล่าวก่อนผู้ซึ่งเห็นชอบด้วยเรื่องนั้น

  








  
    	๑๙ สมุด หมายถึง หนังสือประกอบเอกสารการประชุม

๒๐ หนังสือ หมายถึง เอกสารประชุม
๒๑ จ่าน่า หมายถึง ชื่อเรื่อง หัวเรื่อง
๒๒ ยืนขึ้นด้วยกัน หมายถึง ยืนขึ้นพร้อมกัน

    	 ๘๕    เสียอำนาจยังพื้น 

    		มาตรา    ๘๕ผู้กล่าวซึ่งละอำนาจยังพื้น๒๓ไม่ยืนอยู่ลงนั่งเสียเองแล้ว    ก็ไม่มีอำนาจที่จะกล่าวในข้อความนั้นได้อีกต่อไป ในเวลาที่ปฤกษากันอยู่    เว้นไว้แต่ที่ชุมนุมจะอนุญาตให้กล่าวอีกก็ดี ฤๅจะขอชี้แจงถ้อยคำ    ที่เกี่ยวข้องกับความเห็นของตน ที่กล่าวไว้ในข้อความนั้นแต่ก่อนแล้วคำชี้แจงนี้ควรจะมีแต่ในเวลา    ซึ่งที่ชุมนุมเข้าใจคำพรรณนาของผู้กล่าวนั้น ผิดไปจากความที่หมายของผู้กล่าว    โดยเหตุที่ผู้อื่นกล่าวแปรผันไปให้ผิดเท่านั้น 

  

  
    	 ๘๖    เวลาควรกล่าว 

    		มาตรา    ๘๖ธรรมเนียมแบบแผนที่เปนกระบวน    สำหรับกล่าวกันในที่ชุมนุม ด้วยข้อความอันหนึ่งอันใดนั้น เปนดังต่อไปนี้
(๑) ผู้ประชุมมีคำขึ้นก่อนแล้ว๒๔
(๒) คำนั้นก็มีผู้ประชุมคนอื่นรับรองขึ้นแล้ว
(๓)    ข้อความนั้นผู้เปนประธานจะได้ชี้ต่อที่ชุมนุมด้วยถ้อยคำดังนี้ว่า
	“บัดนี้ข้อความนี้ได้มาถึงเฉพาะน่าที่ชุมนุมแล้ว    ความชอบใจของท่านทั้งหลาย ในการเรื่องนี้เปนอย่างไรเล่า”
	ในขณะนั้น ข้อความก็ควรจะปฤกษากันได้    ผู้ประชุมทุกๆ คนมีอำนาจที่กล่าวความเห็นของตนในข้อความนั้นคนละครั้ง    ทั้งผู้ที่เห็นชอบ ฤๅไม่เห็นชอบ ก็กล่าวได้เหมือนกันแลจะกล่าวช้านานเท่าใด    แม้ว่าที่ชุมนุมนั้นต้องเลื่อนไปวันอื่น โดยเหตุที่ไม่เปนองค์ชุมนุม    ก็ยังจะกล่าวอีกได้เท่านั้น    เว้นไว้แต่ที่มีกฎหมายบังคับสำหรับที่ชุมนุมนั้นไว้ว่า ให้กล่าวแต่ในกำหนดเวลาเท่าใด    แล้วจึ่งต้องกล่าวแต่เท่านั้น 

  

  
    	 ๘๗    เตือนให้หยุดคำกล่าว 

    		มาตรา    ๘๗ถ้าผู้หนึ่งผู้ใดกล่าวความพรรณนาไปไม่ให้เปนที่น่าฟัง    จนที่ชุมนุมไม่ปลงใจฟังได้แล้ว ก็ควรจะเห็นเปนสำคัญที่หมายได้ว่า    ความเห็นของผู้นั้นไม่มีแรงไม่มีผล๒๕แลผู้กล่าวนั้น ถ้ามีปัญญาดีแล้ว ก็ควรจะเล็งเห็นเองได้    ว่าควรจะหยุดนั่งลงเสียถ้าเกิดการที่ไม่เปนระเบียบกันขึ้น    ด้วยผู้นั้นยังกล่าวอยู่ต่อไปแล้วก็เปนน่าที่ของผู้เปนประธาน    จะต้องรักษากิริยาดีของที่ชุมนุมไว้ โดยเรียกให้ผู้กล่าวนั้นเข้าระเบียบ    แลขอให้นั่งลงเสียยังที่
  







  
    	๒๓ ละอำนาจยังพื้น หมายถึง การเสียสิทธิที่จะพูดหรืออภิปรายเมื่อได้นั่งลงแล้ว

๒๔ ผู้ประชุมมีคำขึ้นก่อนแล้ว หมายถึง ผู้เข้าประชุมเสนอเรื่องอื่น เพื่อพิจารณาก่อนแล้ว
๒๕ ไม่มีแรงไม่มีผล หมายถึง ไม่มีเหตุผล ไม่ตรงประเด็น

    	๘๘    คราวที่จะกล่าวได้
    		มาตรา    ๘๘เมื่อว่าตามแบบแล้วผู้ประชุมจะกล่าวในข้อความเรื่องหนึ่งมากกว่าครั้งหนึ่งไปไม่ได้    แต่ถ้าข้อความได้ส่งเข้ากองไปแล้ว ผู้กล่าวในที่ชุมนุมนั้น    จะกล่าวในเวลากองเสนอรายงานในเรื่องเดียวกันนั้นอีกก็ได้
	ถ้าการเรื่องนั้น    มีคำขอแก้ไขกันขึ้นแล้ว ถึงแม้ว่าคำแก้ไขนั้นพัวพันเปนสำคัญอยู่ในข้อต้นเค้า    ของข้อความซึ่งเปนท้องเรื่องเดียวกันก็ดี ผู้กล่าวแล้วแต่ก่อนนั้น    ก็กล่าวอีกได้
	เหตุฉนั้น    ผู้ซึ่งมีความปรารถนาจะกล่าวในข้อความอันหนึ่งนั้นอีกแล้วจะมีคำขอให้ส่งเข้ากอง    แลมีคำขอแก้ไขขึ้นอีก ถ้าการสำเร็จไปตามขอแล้ว    ก็จะกล่าวในข้อความอันเดียวกันนั้นได้หลายครั้ง
  

  
    	๘๙    งดข้อบังคับสำหรับที่ชุมนุม
    		มาตรา    ๘๙ถ้ามีเหตุเห็นขึ้นว่า    ข้อบังคับสำหรับที่ชุมนุมนั้น เปนการขัดขวางกับข้อความสำคัญใหญ่ที่ปฤกษาอยู่    แลเปนที่ปรารถนาว่าจะต้องปฤกษากันให้ตลอดไปแล้ว    ก็มีธรรมเนียมที่จะงดกฎหมายข้อบังคับสำหรับที่ชุมนุมที่ขัดขวางนั้นเสีย    เพื่อจะให้การนั้นสำเร็จได้แต่การที่จะงดข้อบังคับดังนี้    จะเปนได้โดยผู้ประชุมมีคำขอขึ้นแลมีผู้รับรองด้วยแล้ว    ได้ชี้ขาดตกลงมีผู้ที่เห็นด้วยกว่าสามจตุรงค์๒๖(คือที่ชุมนุมแบ่งเปน ๔ ส่วนเท่ากัน เห็นด้วย ๓    ส่วน ไม่เห็นด้วยส่วนหนึ่ง) จึงจะเปนอันงดข้อบังคับที่ขัดขวางกับข้อความนั้นได้
  

  
    	๙๐    วิธีชี้ขาด
    		มาตรา    ๙๐การซึ่งถามความให้ที่ชุมนุมชี้ขาดนั้น    มีวิธีชี้ขาดอยู่หลายอย่าง แต่คงแบ่งรวมเปนสองวิธี คือ
  

  
    	(๑)    โดยปกปิด
    		ข้อ    ๑ชี้ขาดปกปิด๒๗เปนวิธีหนึ่ง    ซึ่งผู้มีความเห็ไม่ให้คนอื่นรู้ว่า ตัวจะเห็นข้างใด ในวิธีชี้ขาดนี้มีเปน ๒    อย่าง
  







  
    	๒๖ สามจตุรงค์ หมายถึง จำนวน ๓ ส่วนใน ๔ ส่วน

๒๗ ชี้ขาดปกปิด หมายถึง การลงคะแนนลับ

    	(ก)    ในความข้อเดียว
    		อย่างที่    ๑ ใช้ด้วยคะแนนแจก๒๘ผู้ประชุมในเวลานั้นคนละอันแลมีหีบใบหนึ่ง    ซึ่งแบ่งข้างในหีบเปนสองห้อง มีฝาปิดเปนสอง ชั้นฝาชั้นนอกมีช่องเดียว    สำหรับที่จะได้สอดมือลงไปในหีบเพียงฝาชั้นใน ซึ่งมีช่องอยู่สองช่องสำหรับที่ผู้ชี้ขาดจะเลือกเอาคะแนนลงในช่องข้างที่ตัวมีความเห็นด้วย    ฤๅไม่เห็นด้วย ในคำซึ่งถามความเห็นนั้น ตามหนังสือที่หมายบอกไว้นอกหีบให้รู้ว่า “อนุมัต”๒๙ข้างหนึ่ง “ปฏิเสธ”๓๐ข้างหนึ่ง    แล้วเลขานุการจะได้นับคะแนนชี้จาดนั้น ให้รู้จำนวนมากน้อยทั้งสองข้าง
  

  
    	(ข)    ในความหลายข้อ
    		อย่างที่    ๒ ถ้าเปนการจะเลือกคนหนึ่ง ฤๅหลายคน จากพวกหนึ่งพวกใด    ซึ่งจะไม่ให้รู้กันว่าใครเลือกใครแล้ว    ก็แจกรายชื่อผู้ซึ่งจะต้องเลือกนั้นแก่ผู้ประชุมทั่วไป    แลบอกให้รู้กันว่าถ้าเห็นควรผู้ใดจะรับตำแหน่งที่ให้ชี้ขาดความเห็นอยู่นั้นก็ให้หมายกากบาทลงตรงชื่อของผู้นั้น    ถ้าเปนการเลือกหลายตำแหน่งในที่เดียวแล้วให้ใช้กากบาท +    หมายถึงเปนตำแหน่งที่หนึ่ง ใช้นิคคะหิต เปนที่สอง ฝนทอง “ เปนที่สาม ฤๅจะใช้เครื่องหมายใดๆ    ที่จะจำลายมือกันไม่ได้แล้วก็ใช้เครื่องหมายนั้นๆ    ได้ตามแต่ที่จะนัดตกลงกันในเวลาชี้ขาดนั้น ครั้งเมื่อได้ทำที่หมายเสร็จทั่วกัน    แล้วเลขานุการจะได้รวมหมายลงในรายชื่ออีกฉบับหนึ่งต่างหาก    ให้รู้มากน้อยว่าชื่อนั้นมีจำนวนเท่านั้น
  

  
    	(๒)    โดยเปิดเผย
    		ข้อ๒ชี้ขาดเปิดเผย    เปนวิธีหนึ่งซึ่งผู้มีความเห็นแสดงออกให้ปรากฏ๓๑ทั่วกัน วิธีนี้ก็แบ่งเปนสองอย่างเหมือนกัน คือ
  

  
    	(ก)    ในความข้อเดียว
    		อย่าง    ๑ สำหรับชี้ขาดความข้อเดียวเหมือนเช่นกล่าวมาแล้วในข้อ ๑ อย่างที่หนึ่ง    ผิดกันแต่เพียงคะแนนที่ใช้นั้น มีชื่อผู้ชี้ขาดติดผู้ด้วย แลชี้ขาดอย่างนี้    มีประเภทแปลกออกไปอีก ๔ ประการคือ
  

  
    	(๑)    ให้เรียกจดอนุมัตกับปฏิเสธ
    		(๑)    ประการหนึ่ง ให้เรียกจดบาญชี อนุมัติกับปฏิเสธ    ซึ่งเปนวิธีผู้ประชุมในที่ชุมนุมใหญ่มักจะใช้บ่อยๆ    เพื่อประโยชน์ที่จะใคร่ให้จดหมายความเห็นไว้ ในเรื่องใดเรื่องหนึ่งแล้ว    ก็มีคำขอขึ้นในที่ชุมนุมดังนี้ว่า

	“ข้าพเจ้าขอให้ตกลงกัน ให้เลขานุการเรียกจดบาญชี    อนุมัติกับปฏิเสธในบัดนี้”

	ถ้าคำขอนี้ไม่มีผู้รับรอง    ก็เห็นได้ว่าคำนี้ไม่เปนที่ชอบใจของที่ชุมนุม จนไม่พอที่จะมีคนรับรองได้แล้ว    ก็ไม่ควรจะเสียเวลาทำการนั้น แต่ถ้ามีผู้รับรองด้วยแล้ว    ผู้เปนประธานในการชุมนุมนั้นก็จะได้ชี้ข้อความดังนี้ว่า“ขอให้เลขานุการเรียกจดบาญชี    อนุมัติกับปฏิเสธเถิด”


  







  
    	๒๘ คะแนนแจก หมายถึง การลงคะแนนโดยใช้วัสดุอย่างใดอย่างหนึ่งเพื่อการลงคะแนน

๒๙ อนุมัต ต้นฉบับตัวเขียนใช้ว่า เออ
๓๐ ปฏิเสธ ต้นฉบับตัวเขียนใช้ว่า ไม่
๓๑ ให้ปรากฏ ต้นฉบับตัวเขียนใช้ว่า ให้ปรากฤต

  

















หน้า276


  
    	
    	แล้วสภาเลขานุการจะได้อ่านหางว่าว    เรียกชื่อผู้ประชุมตามลำดับ ผู้น้อยก่อนผู้ใหญ่ ถูกชื่อผู้ใดอยู่ในที่ชุมนุม    ผู้นั้นจะได้บอกคำอนุมัตฤๅปฏิเสธตามความเห็นของตน    ในเรื่องที่ปฤกษาอยู่นั้นให้เลขานุการจดลงไว้ในบาญชีที่จะได้รู้ว่ามีเห็นด้วย    แลไม่เห็นด้วยมากน้อยเท่านั้น
  

  
    	(๒)    ให้ยกมือ
    		(๒)   ประการหนึ่งใช้เรียกให้ยกมือขึ้นเปนที่หมายความเห็นสุด แต่ผู้เปนประธานจะถามในความข้อนั้นว่า    ให้ผู้ที่เห็นด้วยก็ดี ฤๅผู้ไม่เห็นด้วยก็ดี ยกมือขึ้นอย่างใด    ผู้ที่มีความเห็นอย่างนั้นต้องยกมือขึ้นฝ่ายเดียว    ผู้ที่ไม่มีความเห็นอย่างนั้นไม่ต้องยกมือเปนดุษณีภาพอยู่ก็รู้ได้
  

  
    	(๓)    ให้ยืนขึ้น
    		(๓)    ประการหนึ่ง ให้เรียกให้ยืนขึ้น ทำนองเดียวกันกับให้ยกมือ    เปนแต่เปลี่ยนอาการที่ทำ ตามใจผู้เปนปรานในที่ชุมนุมนั้นจะใช้เท่านั้น
  

  
    	(๔)    ให้แบ่งที่ชุมนุม
    		(๔)    อีกประการหนึ่ง ให้แบ่งที่ชุมนุม ให้พวกที่เห็นด้วยแยกไปอยู่ทางหนึ่ง    กับพวกที่ไม่เห็นด้วย ไปอยู่ทางหนึ่ง ตามที่ซึ่งผู้เปนประธานในการชุมนุมนั้น จะชี้ที่ชี้ทางให้    ในเวลาที่ถามความเห็นนั้น
  

  
    	ผู้บอก
    		ในการชี้ขาดตามอย่างที่    ๑ ข้อ ๒ นี้ ให้นับข้างพวกที่จะรับเห็นด้วย ฤๅนับข้างอนุมัติก่อนข้างปฏิเสธ    ถ้าจะตรวจนับแต่ผู้เดียวไม่ไหวแล้ว ผู้เปนประธานก็มีอำนาจที่จะตั้งผู้บอก๓๒จำนวนที่จะต้องนับนั้นได้หลายคน ตามการที่สมควรจะต้องทำ
  

  
    	(ข)    ในความหลายข้อ
    		(ข)    อย่างที่ ๒ สำหรับที่จะให้ชี้ขาดความเห็นเปนความหลายข้อในที่เดียว    เหมือนอย่างเช่นจะเลือกคนเปนกอง    แลเปนแม่กองดังนี้เปนต้นนั้นก็ใช้ให้ผู้ประชุมเขียนชื่อผู้ซึ่งตนจะเลือกเปนตำแหน่งนั้นๆ    ตามที่ได้ถามความเห็นไปยื่นต่อสภาเลขานุการผู้จะได้เก็บรวมกันขึ้นอีกฉบับหนึ่ง
  







  
    	๓๒ ผู้บอก หมายถึง ผู้นับคะแนน

    	๙๑    ผลของชี้ขาด
    		มาตรา    ๙๑เมื่อได้ชี้ขาดความเห็นกัน    จะเปนตามวิธีอย่างใดอย่างหนึ่งตามซึ่งมีในกฎหมายของที่ชุมนุมนั้น    ผู้เปนประธานจะได้ประกาศจำนวนความเห็นนั้นต่อที่ชุมนุมแล้ว    จึ่งเรียกว่าชี้ขาดกันเสร็จแล้วได้
	ถ้าความข้อใดไม่มีกำหนดในกฎหมายว่ามากน้อยกว่ากันเท่านั้น จึงเปนอันใช้ได้ดังนี้แล้ว ความข้อนั้นจะมีจำนวนมากกว่ากันแต่เพียงอันเดียว ก็ต้องนับว่าเปนคำวินิจฉัย ความเห็นของที่ชุมนุมตกลงกันตามข้างเห็นมากในข้อนั้น


  

  
    	๙๒    ชี้ขาดเท่ากัน
    		มาตรา    ๙๒ถ้าจำนวนชี้ขาดไม่มากกว่ากัน    เปนการก้ำกึ่งเท่ากันอยู่แล้วให้นับเอาว่าเปนข้างปฏิเสธ    ฤๅเปนการไม่เห็นด้วยในข้อความปฤกษานั้น
	อนึ่ง    เปนธรรมเนียมในการที่ผู้เปนประธานในการชุมนุม    จะชี้ขาดได้ด้วยการชี้ขาดก้ำกึ่งเท่ากันนั้น จะชี้ขาดได้แต่ข้างปฏิเสธเท่านั้น    จะชี้ขาดเข้าข้างอนุมัติไม่ได้ 
  

  
    	๙๓    ผู้ประชุมมาถึงเวลาชี้ขาดกัน
    		มาตรา    ๙๓ถ้าชี้ขาดกันยังไม่ทันเสร็จมีผู้ประชุมคนหนึ่งคนใดเข้ามาถึงที่ชุมนุมใหม่    จะขอชี้ขาดในข้อความที่กำลังชี้ขาดกันอยู่นั้นด้วย ผู้นั้นก็ชี้ขาดได้    แต่ถ้าผู้นั้นเข้ามาเปนเวลาผู้เปนประธานจะประกาศจำนวนชี้ขาดอยู่แล้ว จะขอชี้ขาดอีกด้วยไม่ได้ 
  

  
    	๙๔    วิธีทำกฎหมาย
    		มาตรา    ๙๔ในการชุมนุมปฤกษาด้วยกฎหมายนั้น    มีวิธีเปนธรรมเนียม ดังนี้ 
  

  
    	(๑)    ฎีกากฎหมายแรกผู้ประชุม
    		ข้อ    ๑ถ้าจะทำได้ทันการ    แลเวลาแล้วได้ตีพิมพ์ฎีกากฎหมาย ฤๅร่างนั้นแจกแก่ผู้ประชุมทุกนาย    แต่สองวันเต็มก่อนเวลาที่จะได้อ่านในที่ชุมนุม เปนครั้งแรก 
  

  
    	(๒)    ลงพิมพ์เมื่ออ่านครั้งแรกแล้ว
    		ข้อ    ๒เมื่อได้อ่านฎีกากฎหมายนั้นเปนครั้งแรกในที่ชุมนุมแล้วจะได้ส่งไปลงในราชกิจจานุเบกษา๓๓ 
  

  
    	(๓)    ชุมนุมเข้าเปนกองเมื่ออ่านครั้งที่สองแล้ว
    		ข้อ    ๓เมื่อได้อ่านฎีกากฎหมายนั้นเปนครั้งที่สองในที่ชุมนุมแล้ว    ที่ชุมนุมนั้นจะได้เข้าเปนกองกันพิจารณาความทีละข้อ แลแก้ไขตามที่เห็นสมควรว่า    จำเปนจะต้องแก้ 
  

  
    	(๔)    อ่านครั้งที่สาม
    		ข้อ    ๔ถ้าฎีกากฎหมายอันใดอันหนึ่งซึ่งได้เข้ากองแล้ว    แลไม่ได้แก้ไขอันใดอันหนึ่งนั้น จะอ่านเปนครั้งที่สามในที่ชุมนุม    แลทำให้เปนการตกลงล่วงแล้วไปในที่ชุมนุมนั้นก็ได้แต่ถ้ามีความแก้ไขอยู่ก็ดี    ฤๅผู้ประชุมมีความรังเกียจในการที่จะให้อ่านครั้งที่สามก็ดี    จะพักไว้อ่านต่อไปในที่ชุมนุมน่าก็ได้
  






  
    	๓๓ เป็นที่น่าสังเกตว่า เมื่อได้ส่งร่างกฎหมายเข้าที่ประชุมครั้งแรกแล้ว จะส่งไปพิมพ์ลงในราชกิจจานุเบกษาและอาจมีการแก้ไขในภายหลังก็ได้ ซึ่งต่างกับในปัจจุบัน คือ การตีพิมพ์กฎหมายลงในราชกิจจานุเบกษานั้น จะกระทำได้ต่อเมื่อการพิจารณากฎหมายนั้นได้สิ้นสุดลงแล้ว

    	 (๕)    ส่งเข้ากองอีก เมื่ออ่านครั้งที่สาม 
    		ข้อ    ๕ถ้าผู้ประชุมผู้ใดมีความปรารถนาจะตัดทอน    ฤๅแก้ไขความข้อหนึ่งข้อใด ซึ่งมีอยู่ในฎีกากฎหมายนั้น ในเวลาชุมนุมอ่านครั้งที่สามก็ดี    ฤๅจะนำความใหม่อันหนึ่งอันใดเข้ามาเติมอีกก็ดี    ผู้นั้นจะมีคำขอให้ส่งฎีกากฎหมายนั้นเข้ากองอีกก็ได้ถ้าการสำเร็จไปตามคำขอนี้แล้ว    เลขานุการจะได้อ่านกันแต่กระเสียน๓๔ที่ขอบฎีกากฎหมายนั้นไปตามลำดับ    แลปฤกษาแก้ไขกันในที่ซึ่งสมควรจะทำ เมื่อเสร็จแล้วจะได้กลับนั่งเปนที่ชุมนุมใหญ่    แลจะมีคำขอให้อ่านครั้งที่สามก็ได้ 
  

  
    	 (๖)    ส่งฎีกาเข้ากองหนึ่ง 
    		ข้อ    ๖ฎีกากฎหมายนั้นจะส่งเข้ากองวิเสศ กองเลือกก็ดี    กองยืนก็ดี ฤๅกองทั้งสิ้นก็ดี ในชั้นที่ปฤกษากันอยู่ชั้นใดก็ส่งได้ในชั้นนั้น 
  

  
    	 (๗)    ฎีกฎหมายล่วงแล้วไป 
    		ข้อ    ๗เมื่อฎีกำฏหมายฉบับหนึ่งได้อ่านครั้งที่สามแล้ว    จะมีคำถามด้วยความอันนี้ว่า ขอให้ฎีกากฎหมายนี้ล่วงแล้วไปนั้นก็เปนอันมีได้ 
  

  
    	 ๙๕    คนนอกชุมนุม 
    		มาตรา    ๙๕คนอื่นๆ คนใดซึ่งไม่ได้เปนผู้ประชุม    แลไม่ได้เปนพนักงานมีน่าที่จะเข้าในที่ชุมนุมได้นั้น    ไม่ควรคนนั้นจะอยู่ในที่ชุมนุม แต่ถ้าที่ชุมนุมอนุญาตให้คนนั้นเข้ามาก็เข้ามาอยู่ได้    ถึงฉนั้นถ้ามีคำสั่งให้คนนั้นออกไปเสียเมื่อใด    ก็ต้องไปเมื่อนั้นคนนอกชุมนุมเช่นนี้ ถ้าแสดงความเห็นชอบด้วย    ฤๅไม่เห็นชอบด้วยในการที่ปฤกษากันในที่ชุมนุมนั้นเมื่อใด    ต้องให้ออกเสียจากที่ชุมนุมเมื่อนั้น 
  

  
    	 ๙๖    ต้องฟังคำเรื่องราวร้องขอ 
    		มาตรา    ๙๖ในการเรื่องใดเรื่องหนึ่งซึ่งมีอำนาจ    ฤๅผลประโยชน์ในทรัพย์สมบัติของผู้ใด เกี่ยวข้องอยู่ในฎีกากฎหมาย    ฤๅร่างหนังสืออันใดอันหนึ่งแล้วผู้นั้นจะทำเรื่องราวร้องขอต่อที่ชุมนุมได้ตามกฎหมาย    แลเมื่อมีคำขอ แลมีผู้รับรอง แลชี้ขาดสำเร็จตามคำขอนั้นแล้ว ควรจะฟังความเห็นของผู้นั้นด้วย    จะฟังที่ในกอง ฤๅในที่ชุมนุมก็ได้
  






  
    	๓๔ กระเสียน หมายถึง การบันทึกเสนอ การชี้แจงเพิ่มเติม

    	๙๗    ถามคำพยาน
    		มาตรา    ๙๗เมื่อเปนที่ประสงค์จะถามคำพยานคำใดคำหนึ่งแล้ว    ผู้ประชุม ฤๅผู้ยื่นเรื่องราวร้องขอผู้ซึ่งจะต้องการคำพยานเช่นนี้ จะได้ส่งรายชื่อพยานแลที่อยู่ของพยานนั้น    ให้แก่สภาเลขานุการอย่างต่ำที่สุดสองวันก่อนวันกำหนดซึ่งจะถามพยานนั้นคำให้การของพยานเหล่านี้    สภาเลขานุการจะได้เปนผู้ถาม ผู้จดจำคำนั้น แล้วลงชื่อกำกับไว้ด้วย
  

  
    	๙๘    การเลื่อนชุมนุม
    		มาตรา    ๙๘ถ้าการชุมนุมเปนการมีกำหนดเวลาชุมนุมเปนอัตรา๓๕แล้ว เมื่อมีคำขอเลื่อนชุมนุมนั้น    ต้องเปนที่เข้าใจกันว่าเลื่อนไปจนวันชุมนุมน่า    แต่ถ้าปรารถนาจะให้ชุมนุมกันก่อนวันกำหนดนั้นวันใด    ผู้มีคำนั้นต้องขอกำหนดวันชุมนุมนั้นในคำขอด้วย
  

  
    	๙๙    เลิกชุมนุม
    		มาตรา    ๙๙ถ้าที่ชุมนุมนั้นไม่เปนการมีกำหนดวันชุมนุมอยู่เสมอแล้ว    แลการที่ทำนั้นยังค้างอยู่ในเวลาที่เลื่อนชุมนุมนั้น    ก็เปนการจำเปนที่จะต้องเลื่อนได้    แต่มีกำหนดเวลาชุมนุมน่าอีกต่อไปถ้าการที่ทำน่าแล้วเสร็จบริบูรณ์    แลไม่ต้องการจะชุมนุมต่อไปแล้ว ผู้เปนประธานในที่ชุมนุมนั้นต้องมีคำขอขึ้น    แลเปนการสำเร็จตามขอในที่ชุมนุม แล้วที่ชุมนุมนั้นก็เปนอันเลิก
  







  
    	๓๕ เปนอัตรา ในที่นี้หมายถึง เป็นปกติ

พระราชกฤษฎีกาฉบับที่ ๓

ว่าด้วยรัฐมนตรีสภาฤาลูกขุน ณ ศาลหลวง



	มาตรา ๑ รัฐมนตรีสภา ฤๅลูกขุน ณ ศาลหลวงนี้ เปนที่ชุมนุมวันหนึ่ง๑ ซึ่งปฤกษาด้วยราชการแผ่นดิน เปนพวกสำหรับจะได้กราบทูล ในการที่เกี่ยวด้วย๒ กฎหมายทั้งสิ้น

	มาตรา ๒ รัฐมนตรีนี้จะทรงพระกรุณาโปรดเกล้าฯ เลือกสรรผู้ที่สมควรแล้วตั้งขึ้นไว้ในตำแหน่ง จนตลอดเวลาพระราชประสงค์ ผู้ประกอบด้วยองค์ทั้งสี่คือ ชาติสมบัติ เปนคนชาติไทย์๓ไวยวุฒิ เป็นคนมีอายุเต็มบริบูรณสามสิบปี คุณวุฒิ เปนคนมีวิชาความรู้ ปัญญาวุฒิ เปนคนมีความคิดฉลาดรอบคอบ ดังนี้เปนผู้ที่สมควรเปนรัฐมนตรีได้

	มาตรา ๓ รัฐมนตรีมีจำนวนไม่เกินกว่า ๓๖ แลนับทั้งเสนาบดีที่เข้านั่งชุมนุมในรัฐมนตรีสภาได้ โดยตำแหน่งเสนาบดีนั้น อีก ๑๒ รวมเปนมีจำนวนไม่เกินกว่า ๔๘
	มาตรา ๔ ในรัฐมนตรีสภานี้ สมเดจพระเจ้าแผ่นดินเสด็จออกประทับเปนประธานในการชุมนุม จะทรงพระกรุณาโปรดเกล้าฯ ตั้งให้รัฐมนตรีผู้หนึ่งเปนอุปนายกถ้ายังไม่ได้ทรงตั้งขึ้น มีการชุมนุมซึ่งน่าจะประชุมน่าพระที่นั่งไม่ได้ ต้องให้เลือกกันเปนอุปนายกทำการแทนสภานายกผู้หนึ่ง แต่อุปนายกนั้นจะเปนเสนาบดีด้วยไม่ได้
	มาตรา ๕ ในรัฐมนตรีสภานี้จะทรงพระกรุณาโปรดเกล้าฯ ตั้งสภาเลขานุธิการนายหนึ่ง กับรองสภาเลขาธิการนายหนึ่ง กับนายเวรเสมียนมากน้อยตามสมควร
	มาตรา ๖ รัฐมนตรีต้องสาบาล ตามคำสาบาลในพระราชบัญญัติ สำหรับที่ปฤกษาราชการแผ่นดิน ลงวัน ๑ เดือน ๘ บุรพาสาธ ขึ้น ๑ ค่ำ ปีขอฉศก จุลศักราช ๑๒๓๖๔ นั้นก่อนแล้วจึ่งจะรับตำแหน่งเปนรัฐมนตรีได้ ฤๅเมื่อรับตำแหน่งอยู่แล้วเปลี่ยนรัชกาลใหม่ ได้สาบาลอีกแล้ว จึงจะคงตำแหน่งอยู่ได้ ใจความในคำสาบาลนั้น รัฐมนตรีต้องเปนดังนี้
(๑) จะพิททูล๕ พระเจ้าอยู่หัว โดยเต็มปัญญา๖ เต็มใจที่เห็นชอบ
(๒) จะพิททูลเพื่อให้เปนพระเกียรติ์ยศ แลเปนการดีแก่ประชาชนทั่วไปโดยตรง
(๓) จะรักษาคำพิททูลปฤกษาหาฤๅไว้ให้ลับ
(๔) จะละเว้นจากการบนบาน
(๕) จะช่วยแลจะอุดหนุนการที่ตกลงในที่ชุมนุมให้สำเร็จ
(๖) จะต่อต้านคนทั้งปวงผู้คิดจะทำไม่ให้สำเร็จ
(๗) จะถือ จะรักษาแลจะทำการทั้งปวง ซึ่งผู้เปนที่ปฤกษาดีจริงแท้ควรจะประพฤติต่อพระเจ้าอยู่หัวของตน


  
    	๑ วันหนึ่ง ต้นฉบับตัวเขียนใช้ว่า อันหนึ่ง
๒ เกี่ยวด้วย ต้นฉบับตัวเขียนใช้ว่า เกี่ยวข้องด้วย
๓ ไทย์ ต้นฉบับตัวเขียนใช้ว่า ไทย
๔ ตรงกับวันอาทิตย์ที่ ๑๔ มิถุนายน พ.ศ.๒๔๑๗
๕ พิททูล หมายถึง เพ็ดทูล หรือ กราบทูล
๖ เข้าใจว่าพิมพ์ผิด ต้นฉบับตัวเขียนใช้ ปัญญา

	มาตรา ๗ รัฐมนตรีสภานั้นจะได้ชุมนุมปฤกษาให้ตกลงเปนประการใด แล้วจะได้ทรงพระราชวินิจฉัยในคำที่ปฤกษาตกลงนั้นข้อความซึ่งจะได้ปฤกษานั้น คือเหล่านี้

(๑) ข้อความเห็นซึ่งต่างแตกกันด้วยที่จะแปลถ้อยคำ ในพระราชประเพณีแลกฎหมาย ว่ามีความหมายอย่างไร

(๒) ร่างกฎหมายทั้งปวง ที่จะยกเลิก จะแก้ไข ฤๅจะตั้งเติมใหม่เปนพระราชกฤษฎีกา

(๓) ตรวจข้อความหนังสือสัญญากับเมืองต่างประเทศ

(๔) ข้อความทั้งปวงที่มีกฎหมายอยู่แล้ว แต่ไม่ได้จัดเปนไปตามกฎหมายนั้น

(๕) การทั้งปวงที่ควรจะจัดขึ้น แต่ยังไม่มีกฎหมาย

	มาตรา ๘ รัฐมนตรีทุกๆ นายมีน่าที่ตามคำสาบาลประกอบกับความซึ่งกล่าวมาว่า เปนน่าที่ของรัฐมนตรีสภานั้น ถ้าผู้หนึ่งผู้ใดคิดการถูกต้องกับข้อความที่กล่าวมานี้แล้ว ก็ให้กล่าวเปนการบอกล่วงน่าขึ้นในที่ชุมนุม เพื่อที่จะเตรียมการที่จะปฤกษาต่อไปในวันน่าฤๅว่าเปนการควรจะปฤกษาโดยเร็ว จะจดหมายบอกล่วงน่าไว้แก่สภาเลขาธิการ ก่อนวันชุมนุม ฤๅจะทำเปนเรื่องราวกราบบังคมทูล ตามความเห็นก็ได้ เมื่อถึงวันวันชุมนุม จะได้ปฤกาความข้อนั้นให้ตกลง
	มาตรา ๙ รัฐมนตรีสภานั้นจะได้ชุมนุมกัน มีกำหนดทุกวันจันทร์ เว้นวันอาทิตย์หนึ่ง ประชุมอาทิตย์หนึ่ง เปนชุมนุม ๑๕ วัน ครั้งหนึ่งตามปรกติ ณ เวลา โมงแต่ถ้ามีการซึ่งจะต้องปฤกษาให้สำเร็จก่อนวันประชุมน่า ฤๅว่ามีการวิเสศอันใดขึ้นจะนัดชุมนุมนอกวันที่กำหนดชุมนุมนั้นเปนการแปลก๗ ก็ได้
	มาตรา ๑๐ การชุมนุมรัฐมนตรีสภา ซึ่งจะเปนการแปลกจากที่กำหนดไว้แล้วนั้น สภาเลขาธิการจะได้นัดหมายวันประชุมนั้นให้รัฐมนตรี แลเสนาบดี ทราบทั่วกัน
	มาตรา ๑๑ รัฐมนตรีนั้นต้องพร้อมกันแต่ ๑๒ นายขึ้นไป จึ่งจะนับว่าองค์สภาเปนที่ชุมนุมปฤกษากันได้ ในกำหนด ๑๒ นายนี้จะนับรัฐมนตรีที่เปนเสนาบดี ฤาเปนผู้แทนเสนาบดีในเวลาชุมนุมนั้นด้วยไม่ได้
	มาตรา ๑๒ สภานายกมีน่าที่เปนประธานในรัฐมนตรีสภา เปนผู้ซึ่งจะวินิจฉัยการที่ควรจะประพฤติ พูดจาปฤกษาหาฤๅกันอย่างไรแลจะได้วินิจฉัยคำปฤกษาที่เหนก่ำกึ่ง๘ เท่ากันอยู่นั้นให้ตกลงเปนอย่างไรได้ แลจะกำหนดนัดวันชุมนุมเปนการแปลกด้วยแลตามมาตรา พระราชกฤษฎีกาฉบับ ๒ แต่ถ้าสมเดจพระเจ้าแผ่นดินประทับเปนประธานแล้ว จะทรงพระราชวินิจฉัยในคำปฤกษาให้ตกลงเปนประการใดๆ ก็ได้





  
    	๗ เปนการแปลก หมายถึง พิเศษ
๘ น่าจะเปน ก่ำกึ่ง

	มาตรา ๑๓ อุปนายกนั้นมีน่าที่ซึ่งจะได้เปนผู้ช่วยสภานายกจัดการในที่ชุมนุม๙ แต่ในเวลาที่ไม่มีสภานายก อุปนายกจะได้เปนประธานในการชุมนุมนั้นแทนสภานายก

	มาตรา ๑๔ สภาเลขาธิการนั้นมีน่าที่เปนผู้นัดหมายการ แลเปนผู้จดหมายเหตุการชุมนุมแลเตรียมการ แลมีหนังสือไปมากับรัฐมนตรี ในการที่เกี่ยวข้องกับการชุมนุมนั้น ตามมาตราพระราชกฤษฎีกาฉบับที่ ๒รองสภาเลขาธิการเปนผู้ช่วยสภาเลขาธิการ แลเปนผู้ทำการแทนสภาเลขาธิการ ในเวลาที่ไม่อยู่เจ้าพนักงานทั้งสองตำแหน่งนี้นั่งในที่ชุมนุมได้ แลจะชี้แจงการที่เกี่ยวข้องในการชุมนุมได้ แต่จะชี้ขาดความเหนในคำการปฤกษานั้นไม่ได้เหตุฉนั้น จึ่งต้องสาบาลแต่ข้อที่จะรักษาความลับของที่ชุมนุมไม่ให้แพร่งพรายเท่านั้น ห้องทำการของสภาเลขาธิการนั้นมีนายเวรแลเสมียนมากน้อยตามสมควร

	เจ้าพนักงานเลขาธิการของรัฐมนตรีสภานี้ ถ้ามีการในไตรวรรคสันติบาตร จะต้องรับทำการเหมือนเปนสภาเลขาธิการของสันติบาตรนั้นด้วย
	มาตรา ๑๕ เสนาบดีผู้ใดผู้หนึ่งมาประชุมในรัฐมนตรีสภา ก็ชี้ขาดความเห็นในคำปฤกษาได้ แต่ถ้ามาเองไม่ได้ด้วยเหตุจำเปนจะแก้ไขไม่ไหวประการใด จะแต่งให้ผู้สมควรเปนผู้แทนเสนาบดีมาชี้แจงข้อราชการในที่ชุมนุมได้แต่ผู้แทนเสนาบดีถ้าไม่ได้เปนรัฐมนตรีจะชี้ขาดความเห็นในคำปฤกษานั้นไม่ได้ เสนาบดีนั้นจะทำเรื่องราวเปนความเห็นยื่นได้เหมือนรัฐมนตรี
	มาตรา ๑๖ รัฐมนตรีนั้นถ้าไม่มีความผิด ถึงกับที่พิจารณาได้จริงโดยพระกะทู้นั้นแล้วก็จะไม่ทรงถอดจากตำแหน่ง แต่ถ้ารัฐมนตรีผู้ใดทำการในตำแหน่งต่อไปไม่ไหวด้วยชราพยาธิเปนเหตุแล้วจะกราบบังคมลาออกจากตำแหน่งก็จะทรงพระกรุณาโปรดเกล้าฯ พระราชทานพระบรมราชานุญาตให้ ตามที่ทรงพระราชดำริเห็นสมควรแก่การที่เปนจริงอยู่นั้น
	มาตรา ๑๗ วิธีฤๅกระบวนซึ่งจะปฤกษากัน แลประพฤติพูดจา ในเวลาชุมนุมกันอย่างไรนั้นให้เปนไปตามพระราชกฤษฎีกาที่ว่าด้วยวิธีการชุมนุม๑๐ นั้นทุกประการเว้นไว้แต่ที่มีข้อความยกเว้นในพระราชกฤษฎีกาสำหรับรัฐมนตรีสภานี้ แลเปนตามมาตรา ๑๗ มาตรา ๒๐ ในพระราชกฤษฎีกาฉบับ ๑ ว่าด้วยพระราชประเพณี
	มาตรา ๑๘ รัฐมนตรีฤๅที่ปฤกษาราชการแผ่นดินซึ่งทรงพระกรุณาโปรดเกล้าฯ ตั้งไว้ตามพระราชบัญญัติสำหรับที่ปฤกษาราชการแผ่นดิน ลงวันที่ ๑ เดือน ๘ ขึ้นค่ำ ๑ ปีจอฉศก จุลศักราช ๑๒๓๖ นั้น





  
    	๙ เข้าใจว่าพิมพ์ผิด ต้นฉบับตัวเขียนใช้ ชุมนุม

๑๐ พระราชกฤษฎีกาที่ว่าด้วยการชุมนุมต้นฉบับตัวเขียนใช้ พระราชกฤษฎีกา ฉบับ ๒ ที่ว่าด้วยวิธีการชุมนุม

คงให้ได้รับพระราชทานเงินเดือน แลเงินเบี้ยหวัดตามพระราชบัญญัติที่กล่าวมาแล้วนั้นทุกประการ แต่รัฐมนตรีผู้ที่ทรงพระกรุณาโปรดเกล้าฯ ตั้งตามพระราชกฤษฎีกานี้จะมีเงินเดือนแลเงินเบี้ยหวัดเมื่อไม่ได้ทำราชการแผ่นดิน ตามกำหนดในพระราชกฤษฎีกา ซึ่งว่าด้วยเงินเดือนแลเงินเบี้ยเลี้ยง๑๑ นั้น
	มาตรา ๑๙ พระราชบัญญัติสำหรับที่ปฤกษาราชการแผ่นดินลงวันที่ ๑ เดือน ๘ ขึ้นค่ำ ๑ ปีจอฉศก จุลศักราช ๑๒๓๖ นั้น ให้ยกเลิกเสียตามภาสิต๑๒ ของกฎหมายที่ว่าใหม่ล้างเก่าทั้งสิ้น เว้นไว้แต่คำสาบาลนั้น ให้คงใช้อยู่แบบเดิมมาตาม๑๓


  
    	๑๑ เงินเบี้ยเลี้ยง ต้นฉบับตัวเขียนใช้ เงินปีเลี้ยง หมายถึง เบี้ยหวัด หรือ เงินปี
๑๒ ภาสิต คือ ภาษิต หมายถึง คติ หรือ หลักการ
๑๓ อยู่แบบเดิมมาตาม ต้นฉบับตัวเขียนใช้ อยู่ตามแบบเดิม

พระราชบัญญัติรัฐมนตรี

รัตนโกสินทร์ ศก๑๔ ๑๑๓
	มีพระบรมราชโองการ ในพระบาทสมเด็จพระปรมินทรมหาจุฬาลงกรณ์ พระจุลจอมเกล้าเจ้าอยู่หัว ดำรัสเหนือเกล้าฯ ให้ประกาศให้ทราบทั่วกันว่า ด้วยทรงพระราชปรารภรำพึงถึงการที่จะรักษาความสวัสดิภาพเรียบร้อยการปกครองป้องกันภยันตรายอันจะมีแก่ตัวแลทรัพย์สมบัติของประชาชน แลการพิจารณาคดีความตามยุติธรรมให้สำเร็จดีในพระราชอาณาจักรนี้ แลที่จะทำนุบำรุงให้อาณาประชาชนมีความเจริญยิ่งสืบไปจึ่งทรงพระราชดำริห์ว่า เปนการจำเปนที่จะต้องตรวจตราแก้ไข การประชุมปฤกษากฎหมายแห่งพระราชอาณาจักรนี้ให้บริบูรณ์ยิ่งขึ้น แลพระราชบัญญัติตั้งที่ปฤกษาราชการแผ่นดินขึ้น ในปีจอฉศก จุลศักราช ๑๒๓๖ นั้นก็ได้เปนที่สำแดงพระบรมราชประสงค์จำนงหมายไว้ว่า จะให้สำเร็จประโยชน์อันนี้แล้ว แต่บัดนี้ การปรากฏว่า สมควรที่จะจัดการเพิ่มเติมต่อการอันนั้นให้เปนคุณเปนประโยชน์ ยิ่งขึ้นอีก ในการที่จะตั้งที่ประชุมปฤกษากฎหมายซึ่งจะได้เปนที่เกื้อกูลในการดำริห์ แลแต่งพระราชกำหนดกฎหมายขึ้นใหม่ ตามนิยมแลความต้องการของอาณาประชากรในสมัยนี้ จึ่งทรงพระกรุณาโปรดเกล้าโปรดกระหม่อมให้ตราพระราชบัญญัตินี้ไว้ สืบไป คือ
	มาตรา ๑ ให้มีรัฐมนตรีสภา คือ ที่ประชุมปฤกษากฎหมายสำหรับแผ่นดินอันหนึ่งขึ้นสำหรับพระราชอาณาจักรนี้ แลในรัฐมนตรีสภานั้น ให้มีจำนวนรัฐมนตรีเปนที่ปฤกษาคือ พวกที่ ๑ เสนาบดีฤๅผู้แทนเสนาบดีในเวลานั้นกับพวกที่ ๒ เปนผู้ ซึ่งจะได้ทรงพระกรุณาโปรดเกล้าฯ ตั้งขึ้นอีกไม่น้อยกว่า ๑๒ นายนั้น นับเปนที่ปฤกษาซึ่งจะได้ดำรงอยู่ในตำแหน่ง เพียงตลอดเวลาที่ทรงพระกรุณาโปรดเกล้าฯ ให้เปนอยู่แล้ว
	มาตรา ๒ สภานายก คือผู้เปนประธานแลอุปนายกผู้เปนที่สองรองประธาน กับทั้งสภาเลขานุการ สำหรับรัฐมนตรีสภานี้จะได้ทรงพระกรุณาโปรดเกล้าฯ ตั้งขึ้นไว้ แลให้ทำการในตำแหน่งนั้นไปเพียงตลอดเวลาที่ทรงพระกรุณาโปรดเกล้าฯ ให้เปนอยู่
	มาตรา ๓ ให้สภานายกแห่งรัฐมนตรีสภานี้ ตั้งนายเวรสำหรับที่จะทำการในที่นั้นพอสมควร แลพนักงานอื่นๆ ที่ต้องการใช้นอกจากนายเวรแล้ว ให้สภาเลขานุการเปนผู้ตั้งขึ้น
	มาตรา ๔ สภานายก อุปนายก รัฐมนตรี แลสภาเลขานุการแห่งรัฐมนตรีสภานี้ ต้องถือน้ำกระทำสัตย์สาบาลว่า จะกระทำการตามน่าที่ของตนนั้นโดยซื่อสัตย์ สุจริตก่อนแล้ว จึ่งจะสมควรเข้ารับตำแหน่งทำการได้


  
    	๑๔ พ.ร.บ. นี้ ยกเลิกแล้ว โดย พ.ร.บ. รัฐมนตรี ลงวันที่ ๗ ธันวาคม ๒๔๗๕ มาตรา ๓ (ดู ป.ช.ศ. เล่ม ๔๕ หน้า ๓๙๙)

	มาตรา ๕ ให้รัฐมนตรีสภานี้มีอำนาจบังคับบัญชาการตามพระราชบัญญัตินี้ เพื่อที่จะตระเตรียมการก็ดี เพื่อที่จะปฤกษาหาฤๅโต้เถียงกันก็ดี แลเพื่อที่จะให้เปนการตกลงด้วย ในการตั้งกฎหมายข้อบังคับ แลข้อความที่เห็นเปนการสมควรแก่การที่จะให้มีความสงบเรียบร้อยแลจะให้มีความปกครองอันดีในอาณาประชาราษฎรสืบไป เว้นเสียแต่ที่มีกำหนดในข้อความต่อไปนี้ กับที่จะมีกำหนดยกเว้นฤๅแก้ไขอย่างไรต่อไป ตามที่จะทรงพระราชดำริห์เห็นสมควรจะให้มีข้อยกเว้นนั้นขึ้น
	มาตรา ๖ ห้ามไม่ให้ใครขอปฤกษาในรัฐมนตรีสภานี้ด้วยข้อความอื่น นอกจากข้อความซึ่งทรงพระราชดำริห์ เห็นเปนการสมควรที่จะให้ปฤกษากัน โดยมีพระกระแสรับสั่งตรงเฉพาะมายังที่ประชุมนั้นฤๅโดยพระราชทานพระกระแสรับสั่งให้เสนาบดีผู้หนึ่งเชิญมายังที่ประชุม กับทั้งข้อความที่รัฐมนตรีขอปฤกษาขึ้นแล้ว แลมีรัฐมนตรีผู้อื่นรับรองด้วยอีกสามนาย จึ่งจะปฤกษากันได้
	มาตรา ๗ ห้ามไม่ให้คำปฤกษาที่ตกลงในที่รัฐมนตรีสภานี้ เปนอันใช้ได้ตามนั้น ก่อนเวลาที่ได้มีพระราชหัตถเลขา แลประทับพระราชสัญจกรเปนสำคัญว่า ทรงพระราชดำริห์เห็นชอบด้วยแล้ว แลห้ามไม่ให้ใช้จนกว่าจะได้ประกาศในพระราชอาณาจักรด้วยแต่ถ้ามีเหตุอันใดเกิดขึ้น เปนต้นว่าทรงพระประชวรอยู่ช้านาน ฤๅเปนเวลาที่ไม่ได้ประอยู่ในพระมหานครอย่างไรก็ดี อันเปนกาลที่จะทรงเปนพระราชธุระเองไม่ได้ในขณะนั้นแลถ้าการนั้นปรากฎว่า จะต้องวินิจฉัยไปโดยเร็ว แล้วคำปฤกษาที่ตกลงกันในที่รัฐมนตรีสภานี้ แม้ว่ายังไม่มีพระราชหัตถเลขาก็ดี เมื่อได้ประกาศแล้วก็ให้ใช้ได้ แต่การอันนั้น ต้องเปนดังนี้คือ
	ข้อ ๑ ในที่รัฐมนตรีสภานั้น ต้องมีจำนวนรัฐมนตรีเห็นด้วยโดยชัดเจน กึ่งจำนวนรัฐมนตรีของรัฐมนตรีสภาทั้งหมดนั้นขึ้นไป และไม่ต่ำกว่าสามส่วนที่แบ่งที่สี่ของจำนวนรัฐมนตรี ผู้ที่มาอยู่ในที่ประชุมปฤกษาการนั้น ว่าเปนการจำเปนที่ร้อนอยู่จะต้องใช้คำปฤกษาอันนั้นโดยเร็ว
	ข้อ ๒ คำปฤกษาอันนั้น ต้องไม่ผิดแผกจากการที่จะรักษาพระบรมเดชานุภาพทั้งหลาย แลพระเดชานุภาพของสมเด็จพระบรมโอรสาธิราชนั้นให้ดำรงคงอยู่ แลไม่ให้เปนที่เสียแก่ความอิศรภาพ แลความเปนอันหนึ่งอันเดียวของพระราชอาณาจักรนี้แลไม่ให้ผิดจากข้อความตามที่ได้มีไว้ในสัญญากับต่างประเทศแล้ว แลไม่เปนการอนุญาตให้ที่ดิน ฤๅให้เงิน ฤๅให้ปันอันใดไปเปล่าๆ ฤๅไม่เปนการเลิกภาษีอากรที่มีอยู่ก็ดี ฤๅไม่เปนการตั้งภาษีอากรขึ้นใหม่ก็ดี เหล่านี้ด้วย
	ข้อ ๓ การอันนั้นต้องเปนการที่ยังคงรักษาพระบรมเดชานุภาพ แลพระเดชานุภาพของสมเด็จพระบรมโอรสาธิราชไว้ในภายน่าว่า จะทรงยกเลิกถอนการอันนั้นเสียเมื่อใด ก็จะประกาศยกเลิกได้เมื่อนั้น
	มาตรา ๘ น่าที่กระทำการของที่ประชุมนี้ ตั้งแต่สภานายกก็ดี อุปนายกก็ดี รัฐมนตรี แลพนักงานต่างๆ ของรัฐมนตรีสภานี้ก็ดี จะต้องทำตามพระบรมราชโชวาทที่จะมีต่อไปนี้แลทำตามพระบรมราโชวาทอันหนึ่งอันใดซึ่งจะมีพระราชหัตถเลขา แลประทับพระราชลัญจกรพระราชทานไว้ในภายน่าด้วย คือ

	ข้อ ๑ สภานายก ฤๅเมื่อสภานายกไม่อยู่ ฤๅไม่สามารถจะมาได้ ก็ให้อุปนายกแทนสภานายก เปนผู้บังคับบัญชาการงานในที่รัฐมนตรีสภาแลบำรุงรักษาความเรียบร้อยในที่นั้น เปนผู้บังคับบัญชาการงานในที่รัฐมนตรีสภา แลบำรุงรักษาความเรียบร้อยในที่นั้น แลจัดการให้ได้ปฤกษาหารือกันตามธรรมเนียม
	
	ข้อ ๒ ถ้าสภานายก แลอุปนายก ไม่อยู่ในที่ประชุมนั้นทั้งสองนายแล้ว ก็ให้ผู้ซึ่งมีอายุมากที่สุดในพวกเสนาบดี ซึ่งประชุมอยู่ในที่นั้น เปนประธานแทนสภานายกฤๅถ้าไม่มีเสนาบดีประชุมอยู่ในที่นั้นก็ให้ผู้ซึ่งมีอายุมากที่สุด ในพวกรัฐมนตรีที่ประชุมอยู่นั้นเปนประธานแทนสภานายก
	
	ข้อ ๓ สภาเลขานุการนั้น เมื่อได้รับคำสั่งของสภานายกแล้ว จะต้องออกหมายนัดเวลาประชุมกันทุกคราว ระเบียบวาระที่จะปฤกษาเรื่องใดเปนลำดับในวันนั้น ต้องให้บอกไปในหนังสือนัดนั้นทุกคราว
	ข้อ ๔ สภาเลขานุการ กับทั้งนายเวรทั้งหลายนั้น ต้องเรียบเรียงจดหมายเหตุที่ปฤกษากันทั้งร่างแลเขียนหนังสืออื่นๆ และทำการของที่ประชุมนั้นทั่วไปด้วย
	ข้อ ๕ ที่นั่งของรัฐมนตรีสภานี้ ต้องประชุมกันที่ในพระบรมมหาราชวัง
	ข้อ ๖ การประชุมนั้นให้มีเนืองๆ ตามการที่จะต้องมีกระทำ แลอย่างน้อยที่สุดก็ให้ได้ประชุมกัน ไม่ต่ำกว่าอาทิตย์ละครั้งหนึ่ง เว้นเสียแต่ในระหว่างเวลาหยุดการงานที่จะได้ทรงพระกรุณาโปรดเกล้าฯ ให้มีสำหรับที่ประชุมนี้	ข้อ ๗ ในการประชุมปฤกษาทุกคราวนั้น ต้องให้ปฤกษากันตามระเบียบวารเรื่องที่ได้กำหนดไว้แล้ว อย่าให้เปลี่ยนแปลงลำดับไป เว้นไว้แต่รัฐมนตรีถึงสามส่วนที่แบ่งสี่ที่นั่งประชุมอยู่นั้น ได้มีคำแสดงว่าเปนการร้อนจำเปนที่จะต้องแก้ไขเปลี่ยนระเบียบวารนั้น ฤๅขอปฤกษาการเรื่องอื่นที่ไม่ได้มีอยู่ในระเบียบวารนั้น จึ่งจะปฤกษากันได้
	ข้อ ๘ บรรดาการทั้งปวงที่จะปฤกษาในรัฐมนตรีสภานั้น ต้องวินิจฉัยให้ตกลงกันโดยจำนวนฉลาก ซึ่งผู้ที่อยู่ในที่ประชุมนั้นเห็นด้วยมากยิ่งถ้าการอันใดเมื่อจับฉลากกันแล้ว มีจำนวนฉลากเท่ากันก็ให้สภานายก ฤๅผู้เปนประธานแทนสภานายกนั้นตัดสินเห็นควรตกลงฝ่ายใด ก็เปนอันตกลงตามฝ่ายนั้น
	ข้อ ๙ ห้ามมิให้ปฤกษา ฤๅจับฉลากกันในการเรื่องใดๆ เว้นไว้แต่มีรัฐมนตรีมาอยู่ในที่ประชุมนั้น มากกว่ากึ่งจำนวนของรัฐมนตรีแห่งรัฐมนตรีสภานี้ทั้งสิ้นขึ้นไป
	ข้อ ๑๐ จดหมายเหตุของการประชุมปฤกษากฎหมายที่ได้ทำการนั้น จะต้องเก็บไว้ทั้งหมดเสมอทุกคราวที่ประชุมกันนั้น แลต้องให้อ่านจดหมายรายการประชุมวันก่อน แลแก้ไขกันฤๅจะยืนยันให้คงไว้ก็ตามที่จะต้องการแล้วจึ่งให้ทำการอื่นในสภาต่อไป เมื่อถึงกำหนด ๑๕ วันเปนคราวหนึ่งนั้น ให้สภานายกนำสำเนาจดหมายเหตุรายการที่ได้ประชุมทำการมาใน ๑๕ วันที่ล่วงมานั้นขึ้นทูลเกล้าฯ ถวาย







หน้า287

	ข้อ ๑๑ เมื่อได้ปฤกษาตกลงกันในรัฐมนตรีสภาแล้ว ก็ให้สภานายกนำคำปฤกษาซึ่งวินิจฉัยตกลงแล้วนั้นทูลเกล้าฯ ถวาย เพื่อจะได้ทรงพระกรุณาโปรดเกล้าฯ พระราชทานพระกระแสพระบรมราชดำริห์ตามที่จะทรงเห็นชอบด้วย ฤๅให้ยกเสียฤๅพระราชทานพระบรมราชกระแสอย่างอื่นนอกจากคำปฤกษานั้น แลคำปฤกษาที่ทูลเกล้าฯ ถวายนี้ต้องคัดสำเนาให้ถูกต้องถ่องแท้เปนสองฉบับ ประทับตราของที่ประชุม แลลงนามสภานายกับเลขานุการเปนสำคัญด้วย
	มาตรา ๙ รัฐมนตรีสภานี้ ให้มีอำนาจที่จะเลือกตั้งกรรมการพิเศษได้ มีจำนวนตั้งแต่สามนายขึ้นไปเปนกองหนึ่ง ซึ่งต้องมีรัฐมนตรีแห่งที่ประชุมอยู่ในนั้นด้วย ไม่น้อยกว่ากึ่งจำนวนของรัฐมนตรีแห่งกรรมการนั้นเพื่อว่าจะได้มอบให้ไปตรวจตราการสำคัญอันใดอันหนึ่งแล้ว จะได้ร่างข้อบังคับสำหรับที่จะใช้การนั้นมาปฤกษาในที่ประชุมต่อไปผู้ที่เปนประธานในกรรมการนั้น สภานายกจะได้เลือกตั้งขึ้นจากพวกรัฐมนตรีในกรรมการนั้น แลนายเวรที่จะใช้ในกรรมการนั้น เลขานุการจะได้เลือกตั้งจากพวกนายเวรของที่รัฐมนตรีสภานี้ แลความในข้อ ๘ ข้อ ๙ ข้อ ๑๐ แห่งมาตรา ๘ ของพระราชบัญญัตินี้ให้ใช้ในการปฤกษาของกรรมการพิเศษทั้งหลายนั้นด้วยเมื่อกรรมการพิเศษได้ไปกระทำการซึ่งให้ทำนั้น แล้วก็ให้เลือกรัฐมนตรีในกรรมการนั้นสักนายหนึ่งฤๅสองนาย ให้เปนผู้รายงานของกรรมการมาเสนอแลชี้แจงในที่รัฐมนตรีสภา แลเปนประธานของกรรมการนั้น เปนผู้ซึ่งจะต้องยื่นจดหมายรายวันที่กรรมการได้ประชุมกันทำการนั้น ต่อสภานายกแห่งรัฐมนตรีสภาแลผู้เสนอรายงานของกรรมการนั้น จะได้รับเชิญให้อยู่ในรัฐมนตรีสภา ในเวลาเมื่อการสำคัญอันที่ให้ตรวจนั้นจะได้ปฤกษากัน แลผู้นั้นจะได้รับอนุญาตให้มีความเห็นโต้ตอบในที่รัฐมนตรีสภานั้นด้วย เว้นเสียแต่จะได้จับฉลากในการที่จะวินิจฉัยตกลงกันไม่ได้
	มาตรา ๑๐ ให้รัฐมนตรีสภานี้ทำข้อบังคับสำหรับที่จะใช้ในการประชุม ปฤกษาหาฤๅของที่ประชุมนั้นได้ เพียงแต่ข้อบังคับแลคำสั่งทั้งหลาย อันไม่ขัดขวางต่อข้อความในพระราชบัญญัตินี้ ฤๅที่มีพระบรมราโชวาทไว้แล้วนั้น
	มาตรา ๑๑ กำหนดถานันดรศักดิ์แลเงินเบี้ยเลี้ยงของรัฐมนตรีแห่งรัฐมนตรีสภานี้ จะได้มีพระราชกำหนดอีกแผนการหนึ่งต่างหากจากพระราชบัญญัตินี้ด้วย
	มาตรา ๑๒ พระราชบัญญัตินี้ให้ใช้แทนพระราชบัญญัติปีจอฉศก จุลศักราช ๑๒๓๖ ว่าด้วยที่ปฤกษาราชการแผ่นดิน ซึ่งโปรดเกล้าฯ ให้ยกเลิกเสีย โดยไม่ได้เลิกถอนการอันใดที่ได้ทำไปตามนั้นแล้วนั้น
	ประกาศมา ณ วันที่ ๑๐ มกราคม รัตนโกสินทร์ ศก ๑๑๓ เปนวันที่ ๙๕๕๗ในรัชกาลปัตยุบันนี้

พระราชดำรัสในการเปิดรัฐมนตรีสภา 
เมื่อวันที่ ๒๔ มกราคม รัตนโกสินทรศก ๑๑๓ 
(พ.ศ.๒๔๓๗)๑๕

	ท่านทั้งหลายเป็นผู้มีเกียรติยศ เป็นรัฐมนตี ผู้มีความซื่อตรงแลเป็นที่รักทั้งปวง
	ท่านทั้งหลายได้ฟังพระราชบัญญัติตั้งรัฐมนตรีสภา ที่อ่านขึ้นแลกับทั้งได้ทราบคำสั่ง ซึ่งได้ตั้งไว้เป็นสภานายก อุปนายก รัฐมนตรี และสภาเลขานุการแห่งที่ประชุมอันนี้แล้วเมื่อท่านทั้งหลายได้กระทำสัจจาธิษฐานสาบานตน ตามความที่ว่าไว้ใช้ในมาตรา ๔ ของพระราชบัญญัตินั้นแล้ว เราอยากจะชี้แจงโดยสังเขปว่า ความคิดของเราที่ตั้งพระราชบัญญัตินี้เป็นอย่างไร แลเรามีความมุ่งหมายจะให้ท่านทั้งหลาย กระทำการให้เต็มความประสงค์ของเราเพียงไรด้วย
	ตั้งแต่ปีแรกๆ ในราชสมบัติของเรานั้น เราได้มีความคิดเห็นว่า ถ้าจะได้มีผู้ประกอบด้วยสติแลปัญญา ประชุมกันอยู่เป็นอัตราบ้าง สำหรับที่จะได้ช่วยกันแก้ไขกฎหมายเก่าที่ใช้ไม่ได้แล้ว แลสำหรับที่จะได้คิดทำกฎหมายใหม่ ดังนี้ก็จะเป็นการดีอยู่ เหตุฉะนั้นเราจึงได้ตั้งที่ปรึกษาราชการแผ่นดินที่เราได้เป็นประธานเองนั้น เป็นที่ประชุมอันหนึ่งซึ่งได้เห็นเป็นประโยชน์ ที่ได้ตกแต่งการที่เกี่ยวข้องด้วยกฎหมายมาเป็นหลายปีแล้ว
	ครั้นต่อมาก็มีเหตุต่างๆ ที่ไม่ต้องการจะกล่าวไว้ในที่นี้นั้น เผอิญมาทำให้เป็นที่ขัดขวางน้ำใจอันดีของเรานี้ ท่านทั้งหลายก็ย่อมทราบว่าในปีกลายนี้ เราก็มีโรคาพาธมาเบียดเบียนไม่ให้ได้กระทำการแผ่นดินให้บริบูรณ์ เต็มความประสงค์ของเราได้ครั้งเมื่อเราหายเจ็บแล้ว เราก็มาเห็นว่ามีการอยู่เป็นอันมากที่จะต้องแก้ไขให้ดี แลเราเห็นว่าพระบรมชนกาธิราชของเรา แลพระเจ้าแผ่นดินทั้งหลายแต่ก่อนๆ มา ได้ตั้งพระราชกำหนดกฎหมายไว้เป็นสิ่งที่ใช้ดีมีคุณในสมัยเมื่อทำขึ้นนั้นก็มี แลใช้ได้ต่อมาภายหลังอีกช้านานก็มี เพราะฉะนี้เราจึงต้องคิดจะให้มีกฎหมายใหม่ขึ้นบ้าง สำหรับให้สมกับความต้องการของอาณาประชาชนที่เป็นอยู่ในปัจจุบันนี้จึงได้มาวินิจฉัยตกลงใจว่า การที่ควรจะพึงกระทำเป็นชั้นต้นในทางที่คิดนี้ ก็คือที่จะตั้งที่ประชุมขึ้นใหม่ ซึ่งจะได้มีกิจธุระที่จะช่วยเรากระทำการในหน้าที่ของกฎหมายต่างๆ นั้น
	แท้จริงคิดการงานอันเป็นหน้าที่ของเราที่เป็นเจ้าแผ่นดินนั้นก็มีเป็นอันมาก เราต้องระวังรักษาการทั้งปวงที่จะให้ได้กระทำสำเร็จไปตามกฎหมายที่มีอยู่ทั้งสิ้น แลเมื่อมีผู้ทำผิดกฎหมาย ฤๅเมื่อมีเหตุถุ้งเถียงกันด้วยเนื้อความในกฎหมาย ฤๅด้วยการที่จะใช้กฎหมายอย่างไรนั้น





  
    	๑๕ พระราชดำรัสในพระบาทสมเด็จพระจุลจอมเกล้าเจ้าอยู่หัว (ตั้งแต่ พ.ศ.๒๔๑๗-๒๔๕๓) ธนาคารแห่งประเทศไทยพิมพ์เป็นอนุสรณ์ในงานพระราชเพลิงศพ ม.ร.ว.ทองเถา ทองแถม ณ เมรุวัดมกุฏกษัตริยาราม วันที่ ๑๘ ธันวาคม พุทธศักราช ๒๕๑๐, หน้า ๘๖-๙๐.

เราก็ต้องพิจารณาที่จะได้ลงโทษแก่ผู้ผิด ฤๅต้องเป็นผู้ตัดสินใจระหว่างคู่ความทั้งสองฝ่าย ว่าผู้ใดชอบ ผู้ใดผิด ฉะนั้นแลในการที่จะช่วยกัน ฤๅจะทำการเหล่านี้แทนตัวเราต่อๆ ไปในส่วนราชกิจที่จะกระทำให้สำเร็จตามกฎหมายนี้ก็ดี ฤๅในส่วนราชกิจที่จะพิจารณาคดีความนี้ก็ดี กับเราก็มีผู้พิพากษาตระลาการ แลข้าราชการทั้งหลาย ฝ่ายตุลาการอยู่อีกส่วนหนึ่ง เป็นผู้ซึ่งทั้งหมดด้วยกันอันจำเป็นต้องกระทำการแทนตัวเราแลเป็นผู้รับผิดแลชอบต่อเราด้วย แต่ส่วนราชกิจที่จะคิดทำกฎหมายนั้น ตั้งแต่เวลาซึ่งที่ปรึกษาราชการแผ่นดินหยุดไม่ได้ กระทำการมาแล้ว ก็ไม่ได้มีพนักงานจัดไว้เป็นแบบ สำหรับช่วยกันทำการส่วนนี้การอันจะช่วยกันทำส่วนนี้นั้น แลที่เรามุ่งหมายท่านทั้งหลายอยู่ แลเรามีความหวังใจจริงว่า ท่านทั้งหลายคงจะตริตรองและกระทำการให้บริบูรณ์ตามหน้าที่ของท่านทั้งหลาย เหมือนอย่างเช่นเราได้กระทำมาเองแล้วคือว่าข้อต้นแลข้อสำคัญอันเป็นที่จำนงหมายของผู้ทำกฎหมายทั้งปวงนั้น ต้องให้มีการที่จะคุ้มครองป้องกันอันตรายแก่ตัวคน แลแก่ทรัพย์สมบัติของคนในเมืองที่ได้กระทำกฎหมายไว้สำหรับใช้ที่นั้นแล้วแลต้องให้มีการทำนุบำรุงอุดหนุนความเจริญรุ่งเรือง แลความสุขของคนพลเมืองนี้ให้มากที่สุดที่จะให้มีได้ฉะนั้น ในการที่จะให้บรรลุถึงความประสงค์จำนงหมายเหล่านี้ ก็จำเป็นที่ว่ากฎหมายนั้นให้ได้กระทำขึ้นโดยน้ำใจไม่มีความลำเอียงให้ได้ถูกต้องสมกันกับจารีตที่เป็นการยุติธรรม แลการเมตตากรุณาอยู่เป็นนิรันดร เป็นการที่คนดีทั้งปวงในสากลโลกย่อมเคารพนับถือแลทำตาม แลเป็นการซึ่งมีในพระพุทธศาสโนวาท เป็นต้นอนึ่ง เป็นการจำเป็นที่จะต้องแต่งกฎหมายไว้ โดยถ้อยคำอันชัดเจนแลแน่นอนว่า สิ่งใดชอบด้วยกฎหมาย สิ่งใดผิดเพื่อว่าจะได้มีทางที่สงสัยฤๅถุ้งเถียงกัน ด้วยถ้อยคำที่แปลความประสงค์ของกฎหมายนั้น อย่างน้อยที่สุดที่จะมีได้ แลในที่สุดก็จำเป็นด้วยว่าถ้าคนพลเมืองในพระราชอาณาจักร จะเป็นคนมี ฤๅคนจนฉันใด จะเป็นคนถือศาสนาใด ฤๅเป็นชาติภาษาใดๆ ก็ดี เมื่อถูกข่มเหงแล้ว ก็ควรจะให้ได้รับสินไหมในศาลแพ่ง โดยพิจารณากันให้แล้วเร็ว แลอย่าให้เสียค่าธรรมเนียมมากอีกประการหนึ่งถ้าผู้ใดกระทำผิดต่ออาญากฎหมาย ก็ควรให้มีการชำระสะสางให้ได้ตัวผู้ผิดนั้นมา ฤาว่าได้ตัวผู้ต้องหาว่ากระทำผิดนั้นแล้ว ก้ให้ชำระกันโดยยุติธรรม อย่าให้ต้องกักขังคุมตัวไว้นานกว่าที่จำเป็นต้องเอาไว้ เพื่อรวบรวมคำพยานซึ่งเป็นหลักฐานสำหรับการชำระเท่านั้น
	ข้อความเช่นนี้แลเป็นหัวใจความที่เรามุ่งหมายว่า ท่านทั้งหลายจะได้ช่วยกันคิดแก้ไขกฎหมายสำหรับความแพ่ง ความมีโทษ แลสำหรับรักษาการทั่วไป ร่างกฎหมายต่างๆ นั้นจะได้ส่งมาให้มาปรึกษากันในเร็วๆเมื่อก่อนเปิดที่ประชุมนี้ เราได้อนุญาตให้ออกกฎหมายลักษณะพยานซึ่งกำลังได้พิมพ์อยู่สำหรับประกาศ แลเราประสงค์ที่จะได้ออกกฎหมาย ที่จะได้เปลี่ยนแปลงลักษณะกระบวนพิจารณาคดี มีโทษหลวงนั้นโดยเร็วด้วยแต่ท่านทั้งหลายคงจะได้รับมาปรึกษาในเร็วๆ แล้วซึ่งร่างกฎหมายต่างๆ คือ ลักษณะกระบวนพิจารณาความแพ่ง ลักษณะกระบวนพิจารณความมีโทษหลวง กฎสำหรับโรงจำนำ ข้อบังคับสำหรับการบ่อแร่ ข้อบังคับสำหรับเดินเรือในท้องน้ำ

ข้อบังคับสำหรับศุลกสถาน ในบรรดาข้อบังคับทั้งหลายที่เกี่ยวข้องมากก็ดี น้อยก็ดี กับคนในบังคับต่างประเทศนั้น ท่านทั้งหลายจะต้องเอาใจใส่ อย่าได้เอาข้อบังคับอันใดอันหนึ่ง ซึ่งเป็นการโต้แย้งขัดขวางต่อข้อความในหนังสือสัญญาทั้งหลาย ที่ใช้อยู่ทุกวันนี้นั้นมาขอต่อเราเลย
	การงานของท่านทั้งหลายนี้ก็หนักอยู่ เราก็ไม่ได้มุ่งหมายว่าท่านผู้ใดผู้หนึ่งซึ่งอยู่ในที่ประชุมนี้ จะได้เคยศึกษามาแต่ก่อน แลมีความรอบรู้แน่นอนในเรื่องความทั้งปวง ที่ท่านทั้งหลายจะต้องมาตัดสินใจว่าจะชอบอย่างไรด้วยเพราะเหตุฉะนี้ เราจึงได้มีข้อความไว้ในมาตราหนึ่งของพระราชบัญญัตินั้นว่า ควรที่ท่านทั้งหลายจะเลือกตั้งกรรมการพิเศษ แลในพวกกรรมการนั้น ต้องมีพวกรัฐมนตรีอยู่เฉพาะกึ่งหนึ่งด้วย เพื่อว่าท่านทั้งหลายจะได้เลือกหาผู้อื่นที่อยู่ในพระนครนี้ แลเป็นผู้ที่มีความรอบรู้แน่นอนในเรื่องนั้นมาเข้ากันเป็นกรรมการได้บางที่การก็จะเป็นขึ้นได้ว่า ท่านผู้หนึ่งในพวกนี้จะมีความเห็นเชื่อแน่แก่ใจแข็งแรง ว่าเป็นการจำเป็นแลเป็นการร้อนที่จะมีกฎหมายข้อบังคับในเรื่องอันหนึ่ง ซึ่งยังไม่ได้มีร่างกฎหมายมายื่นไว้ต่อที่ประชุมเมื่อเป็นเช่นนั้น แลถ้าว่ามีรัฐมนตรผู้รับรองเห็นด้วยอีก ๓ นายแล้ว ผู้นั้นก็นำข้อความเรื่องนั้นขึ้นปรึกษา แลท่านทั้งหลายเห็นเป็นอันมากกว่ากัน ก็จะวินิจฉัยได้ว่าควรให้ร่างทำกฎหมายเรื่องนั้นขึ้น แลนำมาขออนุญาตให้เราเห็นชอบด้วยฤๅไม่ควรต่อไป
	เพราะเห็นอยู่เต็มใจว่า กิจการที่ท่านทั้งหลายต้องทำนี้เป็นการสำคัญอยู่ เราจึงได้กล่าวในมาตรา ๗ ของพระราชบัญญัตินี้เป็นการล่วงหน้าไว้ในการที่พระเจ้าแผ่นดินจะทรงเอาเป็นพระราชธุระ ในราชการแผ่นดินไม่ได้ตลอดไป ครั้งหนึ่งคราวหนึ่งโดยอาศัยเหตุที่จะต้องเสด็จประพาสจากพระนคร ฤๅทรงพระประชวรอยู่ ฤๅมีเหตุอื่นๆ นั้นแล้ว แลเราได้ตัดสินแล้วว่าแม้การจะเป็นไปอย่างนี้แล เมื่อมีข้อกำหนดห้ามไว้ตามที่จะต้องมีนั้นแล้ว ท่านทั้งหลายก็ให้ทำการต่อไปได้ไม่ให้เป็นที่ขัดข้อง แลร่างกฎหมายที่ได้ปรึกษาตกลงแล้ว ก็ให้ใช้ตามความที่ว่าไว้นั้นด้วย
	บางทีก็จะมีอยู่เนืองๆ ที่ท่านทั้งหลายจะต้องค้นหาเทียบเคียงกฎหมายต่างๆ ที่ใช้อยู่ในเมืองต่างประเทศ แลหัวเมืองของเมืองต่างประเทศแต่อย่างไรก็ดี เรามีความไว้ใจว่าท่านทั้งหลายคงจะตริตรองดูเหตุการณ์ทั้งหลาย ที่มีเฉพาะสำหรับกับบ้านเมืองเราอยู่นี้ เป็นสำคัญเป็นนิตย์ การที่เราคิดจัดการแก้ไขธรรมเนียมให้ดีขึ้นนั้น ต้องให้เป็นการมั่นคง แลประกอบด้วยสติสัมปชัญญะเราไม่ควรที่จะเปลี่ยนแปลงฤๅจัดการแก้ไขธรรมเนียมที่มีอยู่ทุกวันนี้ให้ใหม่ไปหมดทีเดียว แลไม่ควรจะหลับตาเอาอย่างทำตามธรรมเนียมที่มีในที่อื่น หากว่าเราจะต้องค่อยๆ ทำการให้ดีขึ้นโดยลำดับในการที่เป็นสิ่งต้องการจะจัดให้ดีแล้วแลเลิกถอนแต่สิ่งที่เห็นเป็นแน่แท้ว่าไม่ดี ฤๅเป็นของใช้ไม่ได้แล้วเท่านั้น ทุกเมืองอื่นๆ แลในเมืองนี้เป็นสำคัญทั้งสิ้น ย่อมมีธรรมเนียมหลายอย่าง ซึ่งเป็นที่จะต้องนับถือกัน ไม่ใช่เพราะว่าเป็นธรรมเนียมเก่าแก่มาแต่โบราณ เสมอเหมือนกับอายุของประเทศนี้อย่างเดียว หากเพราะว่าเป็นธรรมเนียมที่สนิทแน่นแฟ้นแก่น้ำใจ แลความเชื่อมั่นของอาณาประชาชน แลเพราะว่าถ้าจะเลิกถอนธนนมเนียมเช่นนี้เสีย ก็จะไม่เป็นแต่เพียงท่ีจะเป็นภัยแก่เมืองที่ตั้งอยู่ได้อย่างเดียว หากจะทำให้อาณาประชาราษฎรไม่เป็นผาสุกด้วย

	ขอให้ท่านทั้งหลายจงช่วยกัน ในทางที่กล่าวมานั้น แลดำเนินไปในหนทางที่คิดจัดการแก้ไขธรรมเนียมให้ดีขึ้น ด้วยความมั่นคง แลความอุตส่าห์ทนยากลำบาก แต่ในขณะเดียวกัน ต้องให้พร้อมด้วยสติสัมปชัญญะ แลอย่าให้รีบร้อนโดยเหตุไม่สมควร ฤๅปราศจากวิจารณปัญญาได้ เมื่อท่านทั้งหลายได้ทำการดังว่านี้แล้ว ท่านทั้งหลายก็จะได้ช่วยทำการให้เป็นความจริงแก่กรุงสยามต่อไป แลท่านทั้งหลายก็จะเป็นผู้สมควรที่จะได้รับความขอบใจของเรา แลของอาณาประชาชนชาวสยามด้วย.

ข. เจ้านายและข้าราชการกราบบังคมทูลความเห็นจัดการเปลี่ยนแปลง

ระเบียบราชการแผ่นดิน ร.ศ.๑๐๓๓
	ข้าพระพุทธเจ้า ผู้มีชื่อในท้ายหนังสือนี้ ขอพระราชทานพระบรมราชวโรกาส กราบบังคมทูลพระกรุณาทรงทราบใต้ฝ่าละอองธุลีพระบาทด้วยอำนาจความกตัญญูต่อใต้ฝ่าละอองธุลีพระบาท 
	แลความรักชาติบ้านเมือง ซึ่งเป็นของไทยมาหลายร้อยปี จึงทำให้ข้าพระพุทธเจ้าตั้งใจเอาร่างกายแลชีวิตเข้าฉลองพระเดชพระคุณทำราชการให้บ้านเมืองเจริญ ได้เป็นที่สำนักร่มเย็นเป็นเอกราชในประเทศของตน แลทั้งอำนาจน้ำพระพิพัฒน์ซึ่งข้าพระพุทธเจ้าถือเอาเป็นที่หมายว่า ใต้ฝ่าละอองธุลีพระบาทมีพระราชหฤทัยเชื่อถือในความสัตย์ของข้าพระพุทธเจ้าแลตั้งพระราชหฤทัยที่จะทะนุบำรุงข้าราชการและราษฎรทั้งหลายในพระราชอาณาเขต ให้มีความสุขความเจริญทั่วไป ทั้งสัญญาซึ่งข้าพระพุทธเจ้าได้แสดงทูลเกล้าฯ ถวายว่าข้าพระพุทธเจ้าทั้งหลายมีใจซื่อสัตย์กตัญญู คิดจะทำราชการฉลองพระเดชพระคุณ โดยเต็มกำลังแลปัญญา ข้าพระพุทธเจ้าจึงได้สามารถกราบบังคมทูลพระกรุณาในสมัยกาลปัตยุบันนี้ซึ่งข้าพระพุทธเจ้าทั้งหลายเห็นด้วยเกล้าฯ ว่า เป็นเวลาที่อันตรายจะมาถึงกรุงสยามได้ด้วยเหตุภัยต่างๆ แลซึ่งข้าพระพุทธเจ้าถือว่า ถ้ามิได้กราบบังคมทูลพระกรุณาตามรู้เห็นแล้วก็เป็นการขาดจากความกตัญญู แลน้ำพระพิพัฒน์ ทั้งความรักใคร่ในใต้ฝ่าละอองธุลีพระบาท แลทั้งพระราชอาณาเขตซึ่งเป็นข้องข้าพระพุทธเจ้าชาวสยามทั่วกันหมด
	ความซึ่งข้าพระพุทธเจ้าจะได้กราบบังคมทูลพระกรุณาต่อไปนี้ มีอยู่สามข้อเป็นประธาน
	๑. คือภัยอันตรายซึ่งจะมีมาถึงกรุงสยามได้ ด้วยความปกครองของกรุงสยามอย่างเช่นมีอยู่ในปัตยุบันนี้ จะเป็นไปได้ด้วยเหตุต่างๆ ดังเช่นมีตัวอย่างของชาติที่มีอำนาจใหญ่ ได้ประพฤติต่อชาติซึ่งหาอำนาจป้องกันปกครองมิได้
	๒. คือการที่รักษาบ้านเมืองให้พ้นภัยอันตราย ที่จะเกิดขึ้นได้ด้วยการปกครองของบ้านเมืองอย่างมีอยู่ในปัตยุบันนี้ โดยทางยุติธรรมฤๅอยุติธรรมของศัตรูก็ดีต้องอาศัยความเปลี่ยนแปลงในทางทะนุบำรุงรักษาบ้านเมือง ตามทางญี่ปุ่นที่ได้เดินทางยุโรปมาแล้ว แลซึ่งประเทศทั้งปวงที่มีศิวิไลซ์นับกันว่าเป็นทางอันเดียวที่จะรักษาบ้านเมืองได้
	๓. ที่จะจัดการตามข้อสองให้สำเร็จได้จริงนั้น อาจเป็นไปได้อย่างเดียว แต่จะตั้งพระราชหฤทัยว่า สรรพสิ่งทั้งปวงต้องจัดให้เป็นไปโดยจริงอย่างอุกฤษฎ์ทุกสิ่งทุกประการ ไม่เว้นว่างอันตรายซึ่งจะกราบบังคมทูลพระกรุณาในเรื่องภัย
อันตราย

ที่จะมาถึงกรุงสยามนั้นเป็นความยืดยาวมาก แลความเหล่านั้นก็ได้ทรงทราบใต้ฝ่าละอองธุลีพระบาทโดยมากแล้ว


  
    	๓ กรมศิลปากร, กองจดหมายเหตุแห่งชาติ, เอกสารรัชกาลที่ ๕, บ.๒/๑๖.

เพราะฉะนี้ ข้าพระพุทธเจ้าจะขอรับพระราชทานพระบรมราชานุญาตกราบบังคมทูลพระกรุณา แต่ข้อสำคัญพอเป็นสังเขปภัยอันตรายที่จะมีมานั้นต้องมาแต่ข้างนอกพระราชอาณาเขต แลจะมาจากประเทศที่มีอำนาจมากกว่ากรุงสยาม มีประเทศหนึ่งประเทศใดที่ในยุโรปเป็นต้น ใต้ฝ่าละอองธุลีพระบาทได้ทรงทราบแล้วว่าชาติยุโรปหนึ่งชาติใด จะต้องประสงค์เมืองหนึ่งเมืองใดแล้ว ต้องมีทางที่เขาเรียกว่ายุติธรรมที่จะเอาเมืองนั้นๆ ได้ ทางธรรมดาที่ชาติยุโรปใช้อยู่นั้นมีอยู่ เป็นต้น
	๑. อ้างว่าเป็นธรรมดาผู้มีความกรุณาต่อมนุษย์ด้วยกันทั่วไป ต้องประสงค์ที่จะให้มนุษย์มีความสุขความเจริญ แลได้รับความยุติธรรมเสมอทั่วกัน
	๒. อ้างเอาความเจริญความศิวิไลซ์ของชาวยุโรป แลความไม่เจริญของประเทศเอเชียแล้วจึงเห็นต่อไปว่า ใช่แต่เป็นการกีดขวางความเจริญของเอเชียเท่านั้นไม่แต่ยังเป็นทางกีดขวางของความเจริญแห่งประเทศซึ่งเดินทางศิวิไลซ์ด้วย จึงเป็นช่องให้ประเทศหนึ่งประเทศใดในยุโรป คิดเข้าเป็นผู้ปกครองจัดการบ้านเมืองนั้นให้เจริญ เพื่อจะได้ประโยชน์ทั่วกัน
	๓. ยกว่าเคาเวอนเมนต์นั้นๆ จัดการบ้านเมืองไม่เรียบร้อย จึงมีโจรผู้ร้ายทำอันตรายต่อชีวิตแลทรัพย์สมบัติทั้งปวง แลอันตรายนั้นมาถึงชาวยุโรป ซึ่งทำผลประโยชน์ในประเทศนั้นๆ ด้วยจึงเป็นช่องอันหนึ่งของชาวยุโรปที่จะเข้าจัดการบ้านเมืองนั้นได้ เพื่อประโยชน์ที่จะได้ให้ความสุขทั่วไปทั้งชาวยุโรปแลคนในชาตินั้นๆ แลทั้งจะกำจัดคนพาลด้วย
	๔. ชาติใดๆ ในประเทศยุโรปซึ่งมีความเจริญใหญ่โตมาแล้ว และจะตั้งอยู่ได้ต่อไปก็ดี ต้องอาศัยการค้าขายเป็นกำลัง เหตุฉะนั้นบ้านเมืองใดซึ่งมีสินค้าแลทรัพย์แผ่นดินแต่หาได้เปิดแลคิดให้เป็นทางค้าขาย เพื่อเป็นกำลังแลประโยชน์ต่อคนแลท่านไม่ ก็เป็นช่องที่ชาวยุโรปจะมาเปิดบ้านเมืองให้เป็นทางค้าขาย แลทำบ่อแร่บ่อทองให้เป็นประโยชน์ขึ้น
	แต่ทางทั้ง ๔ ข้อ ซึ่งข้าพระพุทธเจ้าได้กราบบังคมทูลพระกรุณามานี้ ต้องมารวมอยู่ในข้อเดียวว่า ทางให้ความสุขแกมนุษย์เสมอกันก็ดี อ้างความเจริญของประเทศยุโรปก็ดี ทางระงับโจรผู้ร้ายฤๅเปิดทางค้าขายก็ดีต้องประกอบไปด้วยการปกครองรักษาแผ่นดินของเมืองนั้นๆ ทั้งสิ้น เมื่อเมืองใดมีแผ่นดิน มีทรัพย์ในแผ่นดิน แลมีราษฎรอยู่ในแผ่นดินนั้นตามสมควร แต่เมืองนั้นไม่มีอำนาจ แลความคิดที่จะจัดแจงปกครองบ้านเมืองของตน ให้เป็นประโยชน์แก่ตนแลท่านได้แล้ว ก็ไม่ควรที่จะยึดเหนี่ยวเอาแผ่นดิน แลทรัพย์ซึ่งเป็นของสำหรับให้มนุษย์ทั้งโลกได้ส่วนประโยชน์แลความสุขในนั้นด้วยให้ไปเสียๆ เปล่าๆ ความซึ่งยุโรปคิดดังนี้ เป็นการถูกโดยทางยุติธรรมของโลก อันยิ่งเหมือนหนึ่งกฎหมายไทยซึ่งมีอยู่ข้อ ๑ว่าถ้าจับจองไร่นาไว้มิอาจสามารถที่จะทำให้เป็นผลประโยชน์ได้ เมื่อพ้นพระราชกำหนดแล้วผู้หน่ึงผู้ใดจะมาจับจองไปทำให้เป็นประโยชน์ ผู้ที่เป็นเจ้าของเดิมก็ไม่มีอำนาจที่จะขัดขืนได้ ฉันใด การที่ประเทศยุโรปได้เที่ยวครอบครองบ้านเมืองน้อยใหญ่ในประเทศเอเชีย มีโกโลนีของอังกฤษแลฝรั่งเศส เป็นต้น แลการที่เข้าครอบครองนั้นได้ด้วยสาเหตุพาลฤๅอย่างใดๆ ก็ดีไม่มีชาติใดว่ากล่าวติเตียนว่าเป็นความอยุติธรรมไม่ เพราะสาเหตุนั้นจะมีพอฤๅไม่ที่จะพาลรบ ฤๅเข้าครอบครองด้วยอุบายอย่างใดก็ดีแต่ความประสงค์ของยุโรปนั้นมีอยู่อย่างเดียวแต่ที่จะบำรุงความเจริญ “ศิวิไลเซชั่น” ของโลกให้มนุษย์มีความสุขเสมอทั่วกัน ดังที่ข้าพระพุทธเจ้าได้กราบบังคมทูลพระกรุณามาข้างต้นนั้นแล้ว

แต่ประเทศที่ต้องกดขี่ อยู่ในใต้ปกครองของชาวยุโรปนั้น ก็ยังคิดเห็นไปต่างๆ ว่า ยุโรปทำการข่มเหงเพราะว่ามีอำนาจน้อย แต่เมื่อได้พิเคราะห์ดูโดยละเอียดแล้ว ก็จะเห็นได้ว่าการที่ทำนั้นเป็นทางเมตตากรุณา แต่เพื่อประโยชน์แลความสุขของตน แลราษฎรในเมืองซึ่งได้อยู่ในการปกครองด้วย
	ดังข้าพระพุทธจ้าได้กราบบังคมทูลพระกรุณาในทางยุโรปเดิม แลความคิดเห็นของชาวยุโรปในการที่เขาเห็นควรจะเข้าปกครองบ้านเมืองใดๆ ซึ่งเห็นว่าบำรุงรักษาด้วยตัวเองมิได้ข้าพระพุทธเจ้าต้องขอรับพระบรมราชานุญาต ชักเอาความซึ่งเป็นตัวอย่างของชาติที่มีอำนาจมากได้ประพฤติต่อชาติเล็กน้อย เพื่อให้ทรงพระราชดำริเปรียบเทียบในความอันตรายอย่างหนึ่งอย่างใด ตามในหนังสือซึ่งข้าพระพุทธเจ้าได้คัดความจากหนังสือพิมพ์สอดมาทูลเกล้าฯ ถวายในนี้ ๔
	เมื่อได้ทรงทราบในใต้ฝ่าละอองธุลีพระบาท ว่าชาติยุโรปได้ทำแก่ชาติเล็กน้อยด้วยทางยุติธรรมก็ดี อยุติธรรมก็ดี แต่ด้วยมีความประสงค์อย่างหนึ่งอย่างใด ตามข้าพระพุทธเจ้าได้กราบบังคมทูลพระกรุณามาในข้อทั้ง ๔ ข้างต้นแล้ว
	ชาติยุโรปอื่นๆ ก็พลอยเห็นดี หาได้คิดที่จะช่วยชาติเล็กน้อยไม่ เพราะว่าการที่ชาติใดจะไปช่วยนั้น เขาต้องมีประโยชน์อย่างหนึ่ง ฤๅเมื่อชาติใดไปข่มเหงเมืองเล็กน้อย ประโยชน์ของเขาที่ได้อยู่พลอยเสียไปด้วยหนึ่งแต่ทั้งสองข้อนี้ ชาติที่จะช่วยยังต้องคิดเหมือนกันว่าเมืองที่มีกำลังน้อยนั้น ตั้งอยู่ตามนิสัยประเทศเอเชียแล้ว เขาจะมีผลประโยชน์ของเขามากน้อยเท่าใด แลถ้าอยู่ในใต้ความปกครองของชาติยุโรปชาติหนึ่งชาติใด ผลประโยชน์ของเขาจะประมูลขึ้นฤๅไม่เมื่อคิดไปดังนี้แล้ว ตามความเห็นของชาวยุโรปต่างๆ ก็พร้อมเพรียงกันว่า ชาติเล็กน้อยนั้น ถึงชาติใดๆ ในยุโรปจะมีประโยชน์ในการค้าฤๅสิ่งหนึ่งสิ่งใดมากอยู่ก็ดี แต่ให้อยู่ในความปกครองของชาติหนึ่งชาติใดในยุโรปแล้วชาติทั้งปวงคงจะต้องได้ผลประโยชน์มากขึ้นเป็นแน่ การที่ให้เขาคิดดังนั้นก็เพราะการปกครองรักษาของชาติเล็กนั้นไม่ดีพอ ฤๅมิอาจสู้ความปกครองของชาติยุโรป ที่จะทำให้แก่ชาติในใต้บังคับของเขาได้
	เมื่อข้าพระพุทธเจ้าได้คิดแลทราบเกล้าฯ ตามที่ข้าพระพุทธเจ้าได้กราบบังคมทูลพระกรุณามาแล้ว ข้าพระพุทธเจ้าเห็นด้วยเกล้าฯ อย่างเดียวว่ากรุงสยามที่มีความปกครองอย่างทุกวันนี้ เป็นช่องเป็นทางอันใหญ่ที่ชาติใดจะมารบเอาฤๅปกครอง ด้วยอุบายทางหนึ่งทางใด ดังมีตัวอย่างที่ข้าพระพุทธเจ้าได้กราบบังคมทูลพระกรุณามาแล้วนั้น
	ในเวลาทุกวันนี้ฝรั่งเศสได้ไปใกล้กรุงสยามมาก แลจะคิดขึ้นมาในเวลาใดก็สามารถที่จะได้ในเวลานั้นเอง เพราะการที่ฝรั่งเศสได้ทำต่อประเทศต่างๆ ดังที่ได้กราบบังคมทูลพระกรุณามาแล้วนั้น มีช่องมีโอกาสในกรุงสยามพอที่เขาจะจับสาเหตุเอาได้เหมือนกันข้าพระพุทธเจ้าจึงเห็นด้วยเกล้าฯ ว่า อันตรายนั้นเป็นการใกล้กรุงสยามอย่างที่สุด จนมีหนังสือพิมพ์ออกความเห็นกะเวลาทำนายว่าไม่ช้าใน ๕ ปีคงจะต้องเกิดเหตุการณ์ข้าพระพุทธเจ้ากราบบังคมทูลพระกรุณานี้มิใช่ด้วยการตื่นตกใจ แต่เป็นความที่คิดเห็นด้วยเกล้าฯ ว่า กรุงสยามถ้าจะคิดรักษาแล้ว ต้องเป็นการจำเป็นที่จะนิ่งอยู่ดังนี้ไม่ได้เลย





  
    	๔ ไม่พบหนังสือพิมพ์ตัด

การแก้ไข
	ดังที่ข้าพเจ้าได้กราบบังคมทูลพระกรุณาถึงภัยอันตรายมาแล้วนั้น ข้าพระพุทธเจ้ามีความเชื่อถือเป็นอันแน่ว่าเมื่อได้ทรงพระราชดำริ โดยทางที่ข้าพระพุทธเจ้าได้กราบบังคมทูลพระกรุณาแล้ว ใต้ฝ่าละอองธุลีพระบาทคงจะตั้งพระราชหฤทัย ที่จะแก้ไขรักษากรุงสยามให้พ้นภัยอันตราย
	ข้าพระพุทธเจ้าได้เห็นโดยเต็มใจเต็มตาแล้วว่า ใต้ฝ่าละอองธุลีพระบาทแลข้าทูลละอองธุลีพระบาท ซึ่งมีความรักบ้านเมืองได้คิดถึงทางแก้ไขต่างๆแลได้เดินทางนั้นซึ่งเห็นว่าเป็นทางที่พ้นอันตรายได้ แต่ทางเหล่านี้ก็ดี หรือที่คิดกันอยู่ว่าจะเดินอยู่ต่อไป ข้าพระพุทธเจ้าเห็นด้วยเกล้าฯ ว่าไม่เป็นทางที่ป้องกันอันตรายได้จริงเลย
	ข้าพระพุทธเจ้าต้องขอรับพระราชทานพระบรมราชานุญาต กราบบังคมทูลพระกรุณาในทางนั้นๆ ต่อไป เพื่อประสงค์ที่จะได้ทรงพระราชดำริแลเปรียบเทียบในทางนั้น
	๑. คือทางมีความอ่อนหวาน ที่ยอมอะลุ้มอะหล่วยเมื่อเวลาศัตรูมาจับสาเหตุจับข้อที่จะมาเกี่ยวข้องด้วย เพื่อประสงค์ให้ศัตรูมีความสงสารผ่อนผันให้บ้างพอสำเร็จ ตลอดไปได้เป็นมื้อเป็นคราวแลโดยถ้าจะเสียพระราชอาณาเขตบ้าง ฤๅค่าปรับไหมก็ยอม เพราะมีความประสงค์ดังที่ข้าพระพุทธเจ้าได้กราบบังคมทูลพระกรุณามาแล้ว แต่ความคิดอ่อนน้อมยินยอมอันนี้ ข้าพระพุทธเจ้าจะกราบบังคมทูลพระกรุณาได้กระจ่าง ว่าเป็นความคิดผิดและใช้ไม่ได้ด้วยตัวอย่างซึ่งมหาอำนาจได้ประพฤติแก่ชาติมหาอำนาจมิได้ ดังได้คัดความจากหนังสือพิมพ์สอดทูลถวายฯ ถวายมาในนี้ ๕
	ความคิดอ่อนหวานอันนี้ ญี่ปุ่นได้ใช้มาช้านานแล้ว แต่เป็นการที่เขาเห็นว่าใช้ไม่ได้อีกต่อไป เพราะได้เห็นชัดในการอ่อนน้อมอะลุ้มอล่วยตามไปนั้น มีแต่จะเสียทุนเข้าไปทุกครั้งทุกคราวแลเพื่อประสงค์ที่จะให้เขาสงสารนั้น ก็เป็นประกันได้แต่เพียงผ่อนสั้นให้เป็นยาว แลต่อไปสาเหตุเก่าที่แล้วไปนั้น ก็คงกลับมาให้เป็นข้อเป็นเหตุตามเดิมร่ำไปจนญี่ปุ่นเห็นจริงใจว่า การที่จะให้ยุโรปสงสารนั้น ได้อย่างเดียวแต่ที่จะจัดการบ้านเมืองของตน ให้สมควรที่เขาจะสงสารแลเกรงใจได้ ญี่ปุ่นจึงมิได้คิดหวังใจในการอุดหนุน หรือความสงสารของประเทศยุโรปเลยตั้งใจแต่จะจัดการให้เป็นยุติธรรม แลเอาข้อยุติธรรมนั้นเป็นเครื่องกดขี่ให้ประเทศยุโรปนับถือ ย่อมให้มีทางได้เสียเสมอกัน จนในเร็วนี้จะได้ใช้กฎหมายของญี่ปุ่น ให้ชาวยุโรปที่อยู่ในเมืองนั้นปฏิบัติตามเหมือนดังราษฎรญี่ปุ่นเองแลข้าพระพุทธเจ้าเห็นด้วยเกล้าฯ ว่าเมืองใดๆ ที่มีอำนาจน้อย ต้องย่อมใช้ทางอ่อนหวานนี้ แต่เมืองนั้นๆ เมื่อเวลาที่ชาติมีอำนาจใหญ่จะต้องประสงค์แล้วทางอ่อนหวานยินยอมเท่านั้น ก็ไม่ปรากฎว่าทำให้บ้านเมืองรอดจากเป็นข้าได้
	๒. ทางที่จะสู้ต่อด้วยกำลังทหาร เมื่อเวลาที่ภัยอันตรายภายนอกมาถึงนั้นเป็นทางที่ใช้ไม่ได้เหมือนกัน ข้าพระพุทธเจ้ากราบบังคมทูลพระกรุณาดังนี้ เพราะได้สังเกตตามพงศาวดารยุโรปที่มีมา ยังหาได้ทราบเกล้าฯ จนสักครั้งหนึ่งไม่ว่าชาวยุโรปรบชาติต่ำกว่าซึ่งเป็นชาติในเอเชียเป็นต้น ที่ได้มีความอัปราชัยแก่ชาติเอเชียนั้นๆ ข้าพระพุทธเจ้ามิได้ประสงค์ที่กราบบังคมทูลพระกรุณา ว่าชาติยุโรปมิได้พ่ายแพ้ในการรบเล็กน้อยเป็นครั้งคราวเลย


  
    	๕ไม่พบหนังสือพิมพ์ตัด

แต่ข้าพระพุทธเจ้าประสงค์จะอ้างว่าในการรบใหญ่หลายกองทัพหลายคราว แลในเวลาสิ้นตอนรบนั้น ชาติยุโรปคงจะมีชัยชนะ แลอาจสามารถที่จะทำสัญญาเอาตามประสงค์ของเขาในตอนปลายได้ แลเมื่อชาติยุโรปได้รบเมืองใดชนะแล้วก้ย่อมคิดเอาเงินค่าที่ใช้ในการรบที่เขาต้องเสียไปนั้น แก่ชาติที่แพ้จนเหลือเกินที่จะนึกเอาว่า ชาติยุโรปที่ไหนจะมารบเราเพราะเขากลัวเสียเงินนั้น คิดดังนี้ไม่ถูก เพราะเขารบครั้งใดเงินที่เสียไปก็ได้คืน ยังซ้ำกลับคิดเอากำไรทุกครั้ง เขาจะต้องกลัวเสียเงินทำไม
	ความคิดที่ได้พูดจากันในยุโรปนี้มีอยู่เสมอว่า ถ้าชาติยุโรปใดได้ไปรบแล้วพ่ายแพ้แก่ชาติน้อยเป็นความเสียอันใหญ่ ดังไปทำให้ชาติเล็กนั้น กลับเดินถอยหลังในความรุ่งเรืองเจริญ (ศิวิไลเซชั่น) ในบ้านเมืองนั้นทั้งเป็นการเสียประโยชน์แลความป้องกันอันตรายของชาติยุโรเปียนแลอื่นๆ ด้วยถ้ายุโรปได้รบแล้วควรต้องเอาชัยชนะให้ได้ตามความประสงค์ แลเมื่อได้เมืองนั้นๆ ไว้แล้ว ก็อาจสามารถที่จะทะนุบำรุงให้เจริญขึ้นได้
	จะว่าโดยทางละเอียดขึ้นอีก ที่สุดไทยจะมีทหารที่จะต่อสู้ได้อย่างมากเพียง ๕๐,๐๐๐ และการที่จะจัดทหารให้ได้ ๕๐,๐๐๐ ก็ต้องออกพระราชทรัพย์ซื้ออาวุธต่างๆ แลเครื่องสำหรับทหารพร้อมทุกสิ่งทุกอย่างเงินนี้ข้าพระพุทธเจ้าได้ประมาณคิดถัวทั้งค่าอาวุธ เครื่องแต่งตัว เครื่องใช้ในการรบ ให้มีค่าย และเครื่องเกวียนบรรทุกพร้อมทุกสิ่ง ให้ได้จริงเหมือนทหารในยุโรปแล้วคิดถัวอย่างต่ำนับเอาตัวคนเป็นประมาณคิดเอาคนละ ๑ ชั่ง ก็เป็นเงิน ๕๐,๐๐๐ ชั่งอย่างน้อยในการที่จะต้องเสียในชั้นต้น แลตั้งแต่เวลาที่มีทหารนอนเมืองอยู่ถึง ๕๐,๐๐๐ ดังนี้ เงินค่าเบี้ยเลี้ยงก็ต้องเสียเสมอเป็นอันมาก ข้าพระพุทธเจ้าเห็นด้วยเกล้าฯ ว่าจะออกพระราชทรัพย์ในคราวแรกถึง ๕๐,๐๐๐ ชั่งนั้นไม่ได้ หรือถ้าจะคิดออกแต่ปีละส่วนที่ละน้อยพอจะออกได้นั้น การที่จะจัดทหารให้สำเร็จขึ้นได้มากถึง ๕๐,๐๐๐ นั้น ก็ต้องเสียเวลาหลายปี
	ดังที่ข้าพระพุทธเจ้าได้กราบบังคมทูลพระกรุณามาแล้วว่า อันตรายนั้นใกล้กรุงสยามที่สุดเวลาที่จะรอจัดทหารให้ถึง ๕๐,๐๐๐ ดังนี้ หาพอกันกับเวลาที่อันตรายจะมาถึงไม่โดยถ้าเวลามีพอหรือจะรอไปให้จวนตัวอีกแล้วจึงจะคิดจัดนั้น การหาซื้อเครื่องศัสตราอาวุธมิใช่เป็นการเร็ว ต้องเสียเวลามากเหมือนกัน แลถ้าเมืองหนึ่งเมืองใดในยุโรปหรืออเมริกา ทราบข่าวว่าเมืองไมตรีของเขาจะทำสงครามกับไทยแลทั้งเขาจะคิดอิจฉาริษยากันก็ดี เคาเวอนเมนต์ไทยคงจะได้ความลำบากมากที่จะซื้ออาวุธแลเครื่องต่างๆ สำหรับทหาร มีแบบอย่างมากเหมือนหนึ่งจีน ได้ว่าให้ทำเรือรบไว้ที่เมืองเยอรมันแลว่าทำปืนที่เมืองอังกฤษครั้นเมื่อจีนกับฝรั่งเศสจะรบกันขึ้นครั้งนี้ เรือรบนั้นแล้วเสร็จเยอรมันก็ไม่ยอมให้เรือนั้นออกไปเมืองจีน อังกฤษก้ไม่ยอมให้เอาปืนไปจากเมืองอังกฤษ แต่เยอรมันแลอังกฤษก็เข้าใจกันอยู่ว่า เป็นศัตรูกับฝรั่งเศส แต่ถึงเวลารบเข้าแล้ว เขาก็ตัดตีนตัดมือจีนเข้าดังนี้
	ข้าพระพุทธเจ้าต้องขอรับพระราชทานพระบรมราชานุญาตกราบบังคมทูลพระกรุณาต่อไปว่า ถ้ากรุงสยามรบกับชาติใดชาติหนึ่งในยุโรป จะนับเอาว่าทหารของเรามี ๕๐,๐๐๐ นั้นเป็นพอข้าพระพุทธเจ้ายังเห็นด้วยเกล้าฯ ว่า ถึงเราจะมีชัยชนะแก่เขาก็ดี ก็เป็นแต่ชนะได้เป็นคราว แต่ที่เราจะมีอำนาจกดขี่ให้เขายอมหรือไม่ให้คิดมารบเราอีกต่อไปนั้นข้าพระพุทธเจ้าหาเห็นช่องกำลังทหาร ๕๐,๐๐๐ จะทำไปได้ไม่ ชาวยุโรปคงจะไม่ยอมแพ้ด้วยอย่างหนึ่งอย่างใด แลคงจะคิดรบสู้ต่อไปอีกเสมอจนกว่าจะสิ้นตัว

อนึ่งทหารของเราโดยอย่างจะฝึกหัดให้แข็งแรงก็ดี ก็คงจะมิชำนาญสู้ทหารยุโรปได้แลทั้งวิธีจะใช้อาวุธ ยุโรปเป็นเจ้าของเองก็อาจสามารถที่จะใช้ได้แน่นอนกว่า แลโดยที่สุดจะเปรียบกำลังทหารต่อทหาร ก็สู้กันไม่ได้เป็นอันขาดข้าพระพุทธเจ้ายังหาเห็นด้วยเกล้าฯ ไม่ ที่ไทยก็ดีฤๅชาติใดๆ ก็ดี จะมีชัยชนะแก่ชาติยุโรปไปได้ แลถ้าไทยจะมีชัยชนะแก่ชาติยุโรปแล้ว ข้าพระพุทธเจ้าเห็นต้องกันกับความเห็นของชาวยุโรป ว่าจะเป็นการเดินถอยหลังของความเจริญแห่งบ้านเมืองเพราะว่าไทยเมื่อเวลามีชัยชนะแก่ชาติยุโรปแล้ว ความประสงค์อันดีอันยุติธรรมของยุโรป เป็นต้นการเปิดสินค้า การระงับโจรผู้ร้าย แลทั้งการให้ความสุขแก่มนุษย์ให้เสมอทั่วกัน ฯลฯเหล่านี้ก็ไม่อาจจะเป็นไปได้โดยจริงที่จะเป็นประโยชน์แก่บ้านเมือง ข้าพระพุทธเจ้าเห็นด้วยเกล้าฯ ว่าขนบธรรมเนียมของไทยทุกวันนี้อย่างที่ดีก็มาก ที่ผิดทั้งทางโลกทางธรรมแท้ก็มีแลถ้าธรรมเนียมชั่วเหล่านี้มิได้เปลี่ยนแปลง แลชาติยุโรปจะไปบังคับให้เปลี่ยนแปลง ถ้าไทยขัดขืนได้ด้วยกำลังทหารแล้ว ธรรมเนียมนั้นๆ ก็คงยังตั้งอยู่เสมอ แลเมื่อตั้งอยู่ตราบใด จำเป็นต้องกีดขวางความเจริญของกรุงสยามแลราษฎรทั้วไป
	เหมือนดังกรุงสยามนี้ เป็นเมืองที่ยังไม่มีอำนาจแลความเจริญเลย แต่จะบำรุงความเจริญให้ขึ้นในระหว่างซึ่งยังมีธรรมเนียมอันชั่วปนอยู่ ดังนี้ ไหนเลยจะมีความเจริญขึ้นได้แต่เมืองที่มีความเจริญรุ่งเรืองแล้วแลมีอำนาจใหญ่ ดังเมืองเตอรกี เมืองจีน เป็นต้น ถ้าจะเปรียบกับเมืองเราก็ไกลกันหลายเท่าหลายส่วนนัก ยังเป็นอันตรายย่อยยับลงทุกทีๆเรื่องราวเหล่านี้ก็ได้ทรงทราบใต้ฝ่าละอองธุลีพระบาทอยู่แล้ว แต่ความซึ่งข้าพระพุทธเจ้าได้กราบบังคมทูลพระกรุณาพรรณนามาดังนี้ใช่ว่าจะติเตียนว่าการทหารจะไม่มีประโยชน์เลยที่เดียวก็หามิได้ การทหารเป็นของต้องจำเป็นต้องจัดขึ้นเหมือนกัน เพราะเป็นประโยชน์ในชั้นต้น ดังที่ข้าพระพุทธเจ้า จะได้กราบบังคมทูลพระกรุณาในภายหลัง
	๓. ยังมีความเห็นอีกทางหนึ่ง ซึ่งข้าพระพุทธเจ้าได้ใคร่ครวญตามภูมิประเทศของกรุงสยาม ที่มีเขตแดนติดต่อกับประเทศซึ่งอยู่ในบำรุงของชาติยุโรปทั้งสองคือ อังกฤษ ฝรั่งเศส จึ่งยังเป็นที่พูดให้เห็นจริงได้อีกทางหนึ่งว่า กรุงสยามจะต้องตั้งอยู่เป็นเอกราชได้ เหมือนเมืองอียิปต์ ฤๅเมืองเบลเยี่ยม แลเมืองสวิตเซอร์แลนด์ เป็นต้น เพราะจะได้เป็นกำแพงในระหว่างเขตแดนอังกฤษแลฝรั่งเศสด้วยชาติทั้งสองนี้คงต้องประสงค์ให้มีเมืองอยู่ในระหว่าง เพื่อกันเขตแดนมิให้ติดต่อกัน แลทำการให้การป้องกันระวังรักษาของประเทศทั้งสองง่ายขึ้น แลถ้าไทยรักษาบ้านเมืองให้เรียบร้อย แลรักษาพระราชไมตรีทั้งชาติให้เจริญ ก็มิต้องกลัวภัยอันตรายอีกต่อไปเลย
	ที่จะถือเอาดังนี้ ข้าพระพุทธเจ้าเห็นด้วยเกล้าฯ ว่าเป็นการถูกต้อง แต่จะต้องเข้าใจว่ากรุงสยามที่จะตั้งอยู่ดังนั้น อยู่ได้เหมือนกำแพงกั้นเขตแดนของชาติทั้งสองเท่านั้นแลเขาจะยอมให้มีอยู่แต่แผ่นดินอย่างแคบที่สุด แต่ยาวพอตลอดเขตแดนของเขาก็ได้ กรุงสยามที่อยู่ในระหว่างประเทศใหญ่ทั้งสอง ดังนี้ ประเทศทั้งสองมีอำนาจที่จะบังคับ ฤๅเข้าช่วยเป็นธุระในการรักษาจัดแจงบ้านเมืองให้คุ้มโจรผู้ร้ายซึ่งจะหลบหลีกมาแต่เขตแดนทั้งสอง ซึ่งมีกฎหมายแลการรักษาอันแข็งแรง กรุงสยามก็จะมีแต่ความเดือดร้อน แลความวุ่นวายเกี่ยวข้องของชาติเหล่านี้เป็นประมาณ แลทั้งประโยชน์พืชพรรณก็จะตกอยู่ในอังกฤษแลฝรั่งเศสทั้งสิ้น

	การที่อังกฤษกับฝรั่งเศสคิดจะแบ่งเขตแดนกรุงสยาม ให้เหลือพอเป็นกำแพงนี้ เมืองทั้งสองได้คิดแลลงมือทำอยู่แล้ว อังกฤษยอมให้ฝรั่งเศสเอาเมืองเขมรแลอังกฤษเองก็คิดล่วงลามเข้ามาเอาเขตแดนมลายู เป็นที่ให้เห็นได้ว่าเขามิได้มีความริษยาซึ่งกันแลกัน การที่แบ่งบ้านเมืองไทยให้เหลือเป็นแต่กำแพงดังนี้ เขาอาจที่จะทำได้ด้วยทางต่างๆซึ่งข้าพระพุทธเจ้าได้กราบบังคมทูลพระกรุณามาในภัยอันตราย แลที่จะคิดว่าทางแก้ไขของการอันนี้ เพียงแต่จะรักษาทางพระราชไมตรี แลจัดการรักษาบ้านเมืองอย่างดังเดิมนี้ไม่ได้ คงจะต้องเสียร่อยหรอเข้าไปทุกที
	๔. อีกทางหนึ่ง ซึ่งข้าพระพุทธเจ้าเห็นด้วยเกล้าฯ ว่าเป็นการถือผิดๆ คือมีความหวังใจว่าชาติหนึ่งชาติใดจะมาข่มเหงกดขี่ด้วยกำลังอำนาจ แล้วเข้ามาครอบครองกรุงสยามด้วยความยุติธรรมคือ อ้างว่าไทยไม่จัดการให้มีผลประโยชน์ จะเข้ามาจัดการให้เกิดความเจริญขึ้นแก่ไทย โดยไทยยังจะมีข้อเถียงตามยุติธรรมให้โลกเห็นจริง แลสงสารได้ว่าไทยได้จัดการบ้านเมืองบริบูรณ์ขึ้นกว่าแต่ก่อนหลายเท่าจนมีราชทูตสำหรับประเทศยุโรป มีการก่อสร้างประกอบผลประโยชน์ เหมือนมีสายโทรเลข แลกรมไปรษณีย์ เป็นต้น แลได้เลิกทาสเลิกธรรมเนียมหมอบคลาน เป็นต้น แล้วเอาธรรมเนียมยุโรปเข้าเป็นแบบแผนหลายอย่าง มีการแต่งตัวแลมีโซไซเอตีรับรองอย่างยุโรป เป็นต้นทั้งได้มีสัญญาทางพระราชไมตรี แลทางค้าขายต่อชาติยุโรปเป็นอันมากแล้ว การที่ชาติมีอำนาจมากดขี่ข่มเหงโดยทางพาลดังนี้ไม่ได้ ธรรมดาบ้านเมืองค่อยเจริญค่อยไปจะให้กลับหน้ามือเป็นหลังมือในทันใดนั้นที่ไหนจะเป็นได้ แลที่ไทยทำได้เพียงนี้ก็มีการคุ้มเกรงรักษาพออยู่แล้ว แลท่านแต่ก่อนนั้นได้จัดแจงอย่างไรเล่าจึ่งรักษาบ้านเมืองมาได้จนป่านนี้ ต่อไปก็คงจะพลิกแพลงแก้ไขให้จงได้เหมือนกัน
	แต่ที่คิดดังนี้ ข้าพระพุทธเจ้าเห็นด้วยเกล้าฯ ว่าเป็นการผิดอีกอย่างหนึ่ง ด้วยการปกครองที่อ้างขึ้นนั้น หาใช่การจัดแจงให้ดีขึ้นแค่พื้นรากของการไม่ เป็นแต่เพิ่มเติมขึ้นให้เข้าพวกยุโรปได้ในเวลาจำเป็นแต่การที่หยิบยกเอาของประเสริฐของยุโรปซึ่งเป็นเครื่องอุดหนุนของความเจริญ ไปทำไปสร้างขึ้นในพื้นบ้านพื้นเมืองของเรา ของเหล่านี้เป็นต้นว่า กรมไปรษณีย์โทรเลข แลโรงเรียน ซึ่งเป็นของประเสริฐจริง เมื่อไปตั้งอาศัยอยู่ด้วยของอื่นๆ ของเราคือ แบบแผนจัดการพื้นบ้านเมืองมีโครงแลรากอันไม่แน่นหนา ก็ต้องพากันเสียไปด้วยทั้งสิ้น เป็นต้นว่าตราเครื่องพระราชอิสริยยศ ซึ่งเป็นของประเสริฐที่เห็นว่ามีคุณในประเทศยุโรป เมื่อไทยได้จำลองเอาธรรมเนียมนี้ไป ก็ได้ไปใช้ให้ผิดทาง แลความประสงค์ของยุโรปไปเพราะตรานั้นหาได้เป็นเครื่องหมายของความดีความชอบ ฤๅเป็นที่บำรุงน้ำใจให้ข้าราชการคิดตั้งหน้าหาดีประพฤติดีไม่ เป็นเครื่องประดับสำหรับผู้มียศมีวาสนาเสียโดยมากจึ่งเห็นได้ว่าที่จะเถียงเอาทางยุติธรรมว่า การนี้เป็นการได้จัดแจงบ้านเมืองให้ดี แลเป็นทางป้องกันบ้านเมืองได้นั้นไม่ได้เลย การที่ตั้งราชทูตซึ่งเป็นการประเสริฐจริงนี้ก็เหมือนกัน ถ้าการบ้านเมืองยังไม่เรียบร้อย ราชทูตก็ไม่มีประโยชน์ในการคุ้มครองรักษาได้เต็มตามที่ควร เพราะราชทูตยังต้องอาศัยประเพณีบ้านเมือง จึ่งมิอาจที่จะช่วยในการป้องการได้เต็ม ตามอย่างราชทูตในประเทศยุโรปขนบธรรมเนียม ซึ่งจำลองไปจากยุโรป มีการแต่งตัวเลยืนเฝ้าจะยกขึ้นพูดว่า เป็นการเจริญไม่ได้เพราะเป็นการบำรุงตาเท่านั้น
	๕. อนึ่งที่ว่ากรุงสยามมีสัญญาทางพระราชไมตรีต่อประเทศนั้นๆ จะเป็นที่ป้องกันกีดขวางต่างประเทศเบียดเบียนได้ก็หาไม่ ประเทศจีนได้สัญญากับต่างประเทศทั้งหมดเหมือนกัน

แลในสัญญาอเมริกัน ซึ่งมีข้อว่าอเมริกันจะช่วยตัดสินใจไกล่เกลี่ยเมื่อเวลาที่มีชาติใดมาข่มเหง ครั้นบัดนี้มีเข้าจริงอเมริกันก็มิได้ช่วย ฤๅสัญญากับประเทศทั้งปวงก็มิอาจคุ้มการกดขี่ได้
	สัญญาที่มีกับต่างประเทศนั้น เป็นเครื่องป้องกันการกดขี่ได้แต่ในครั้งแรกทำเท่านั้น เพราะถ้ากรุงสยามมิได้ยอมรับทำสัญญาให้ผลประโยชน์ก่ต่างประเทศเสียแต่เดิมแล้ว ก็คงจะเข้ารบพุ่งกดขี่ให้ทำจนได้ ถ้ามิทำก็คงจะต้องเสียบ้านเมือง
๖. การค้าขายแลผลประโยชน์ของขาวยุโรป ซึ่งว่ามีในกรุงสยามจะเป็นที่กีดขวางต่อประเทศยุโรปก็เหมือนกัน จะเป็นที่กีดขวางได้ก็จริงแต่เมื่องต่างประเทศได้ผลประโยชน์เต็มตามที่บ้านเมืองเจริญได้ ด้วยความบำรุงรักษานั้นเรียบร้อยดีอย่างประเทศยุโรป จนถึงจะมีชาติยุโรปมาบำรุงก็ไม่เกินความมีความเรียบร้อยของเรานั้นไปได้การ
	ค้าขายในเมืองจีน ซึ่งยุโรปได้ผลประโยชน์ทั่วกันนั้นมีมากกว่าในกรุงสยาม โดยมากยังมิอาจที่จะคุ้มฤๅกีดกันประเทศฝรั่งเศสเบียดเบียนได้เพราะฝรั่งเศสไม่เบียดเบียนนั้นเพื่อด้วยความประสงค์ จะให้ผลประโยชน์ของยุโรปประมูลยิ่งขึ้นทั่วกัน แลโดยระหว่างที่เกิดรบพุ่งกันขึ้น ผลประโยชน์สินค้าชาติหนึ่งชาติใดจะเสียไป ข้างที่อัปราชัยก็ต้องใช้ค่าสินค้าที่เสียไปนั้นด้วย
	๗. อีกข้อหนึ่ง ที่ว่าท่านแต่ก่อนทำไมจึงรักษาบ้านเมืองมาได้เล่านั้น ถ้าได้พิจารณาไปก็เห็นได้ว่า แต่ก่อนนั้นการไปมาหากัน แลข่าวคราวกรุงสยามจะรู้ได้ถึงประเทศยุโรปนั้นยากเพียงใดความคิดต่อกรงสยามกับประเทศยุโรปแต่ก่อนมีน้อย และธรรมดายุโรปก็ดี ประเทศใดๆ ก็ดี ที่จะหาบ้านเมืองเข้าใจใต้ปกครองก้ต้องหาขึ้นได้ทีละบ้านทีละเมือง และในเวลาครั้งนั้น ประเทศเอเชียซึ่งเปรียบเหมือนอาหารของประเทศยุโรป ก็ยังมีเมืองยังมีชาติที่ไม่ผ่อนผันตามกาลตามเวลาอยู่หลายเมือง เพราะฉะนั้นยุโรปยังหากินได้ในเมืองที่ไม่มีความเจริญกว่า ฤาผ่อนตามกาลตามเวลาอย่างไทย เป็นต้นว่าพม่าเมืองขึ้นของจีนแลแขกทั้งปวง จึงเห็นได้ตรงว่าแต่ก่อนนั้นการรักษาบ้านเมืองของไทยก็ง่ายอยู่เองด้วย การเกี่ยวข้องของประเทศยุโรปยังไม่มีมาก ช่องที่เป็นสาเหตุให้เกิดภัยอันตรายก็ยังไม่มี ทั้งยุโรปก็ยังไม่รู้กำลังอิทธิฤทธิ์ ขนบธรรมเนียมของชาวสยามเหมือนเขารู้ไส้รู้พุงละเอียดอย่างทุกวันนี้ไม่ จึ่งเป็นการรักษาง่ายดาย แต่บัดนี้ประเทศทั้งปวงซึ่งเป็นอาหารก็หมดไปแล้ว ถ้าไม่คิดแก้ไขแล้วน่าที่กรุงสยามจะต้องเป็นไปตามประเทศนั้นๆ เหมือนกัน
	๘. อีกประการหนึ่ง ซึ่งบางท่านยังหลงเชื่ออยู่ว่าเป็นทางป้องกันของกรุงสยามได้ คือ ถือเอาตามอินเตอร์แนชแนลลอ ซึ่งประเทศเอกราชทั้งปวงต้องย่อมได้รับความเคารพแลนับถือ แลสมควรที่จะรับไรต์ของกฎหมายทุกอย่าง
	การที่ละเมอไปดังนี้ ด้วยลืมคิดว่ากฎหมายอินเตอร์แนชแนลนั้น แต่งขึ้นไว้สำหรับประเทศซึ่งมีศิวิไลซ์ มีความคิดความเห็นชอบชั่วดีทางเดียวกัน และมียุติธรรมถือกฎหมายตัดสินถ้อยความแลขนบธรรมเนียมก็คล้ายคลึงกันจึ่งจะได้รับแลถือตามกฎหมายนั้นได้ แลถ้าได้ตริตรองเปรียบเทียบสิ่งซึ่งผิดๆ กัน ในระหว่างประเทศยุโรปกับเอเชีย ในการซึ่งว่ามาแล้วนี้ ก็คงจะเห็นได้ว่าเป็นการจำเป็นที่ยุโรปจะยอม ให้ประเทศในเอเชียมีไรต์ตามกฎหมายอินเตอร์แนชแนลไม่ได้
	แต่ญี่ปุ่นได้บำรุงความเจริญของบ้านเมืองตามทางศิวิไลซ์มาก็มาก ยังหาได้รับอนุญาตของยุโรปให้เข้าในพวกถือกฎหมายไม่ แลญี่ปุ่นนั้นแต่เดิมก็ได้คิดผิดไปในทางนี้เหมือนกัน

ว่าควรจะถือแลได้รับไรต์ตามอินเตอร์แนชแนลได้ มัวหลงอยู่จนเสียประโยชน์ไปมาก ที่คิดคอยวิงวอนขอตามนั้นแลได้เที่ยวขอแก้สัญญาในประเทศยุโรป แลขออำนาจตัดสินความวิวาทระหว่างสับเยกต์ต่างประเทศในเมืองแลชาวญี่ปุ่นจนภายหลังรู้สึกตนจึ่งได้คิดจัดแจงการบ้านการเมือง เปลี่ยนแปลงขนบธรรมเนียม แลกฎหมายที่ชั่วให้คล้ายคลึงกับของยุโรป บัดนี้จึ่งพูดได้โดยเต็มกำลังว่า ควรจะมีไรต์เสมอประเทศยุโรปแลยุโรปเดี๋ยวนี้ก็ตั้งใจจะยอมให้ แต่ยังรอให้ญี่ปุ่นทำกฎหมายให้สำเร็จ แลฝึกสอนคนที่จะรักษากฎหมายนั้นได้แล้ว ญี่ปุ่นคงจะได้รับอินเตอร์แนชแนลไรต์ในเร็วๆ นี้ไม่ต้องสงสัยเลยแลไทยที่จะได้รับไรต์อันนี้ฉันใด ก็ต้องจัดแจงบำรุงการแผ่นดิน รักษาผลประโยชน์แลราษฎรในพระราชอาณาเขตให้เจริญขึ้นตามสมัยกาล แลให้เป็นที่เชื่อถือแก่ชาวยุโรปดังญี่ปุ่นได้จัดการมาแล้วชาติยุโรปทั้งปวงก็คงจะต้องยอมให้ไทยได้ผลประโยชน์เสมอชาติญี่ปุ่นนั้นบ้าง ความเจริญอันนี้เป็นการป้องกันกรุงสยามได้ด้วย
	เมื่อภัยอันตรายแลทางแก้ไขซึ่งใช้ไม่ได้ทั้ง ๘ ทาง ได้ทราบในใต้ฝ่าละอองธุลีพระบาทแล้วข้าพระพุทธจ้า ขอรับพระราชทานพระบรมราชานุญาตกราบบังคมทูลพระกรุณาเพิ่มเติม ที่จะได้ทรงพระราชวินิจฉัยโดยสุขุมต่อไป
	การครอบครองของกรุงสยามอย่างเช่นมีอยู่ในปัจจุบันนี้ ใช่ทำให้บ้านเมืองทำลายไปได้ฝ่ายเดียว เพราะศัตรูภายนอกจะเข้ารบเอาโดยอำนาจฤๅอุบายนั้นหามิได้ โดยที่สุดถ้าปราศจากศัตรูภายนอกแล้วก็ดีการปกครองอันนี้ก็ยังไม่เป็นประเพณีของบ้านเมืองอันประเสริญ ฤๅเป็นที่ยึดมั่นได้ว่าจะถาวรอยู่เสมอแต่เพียงเท่านี้ต่อไป เพราะการครอบครองอันนี้อยู่ได้อุปมาเหมือนอุบะที่แขวนไว้ด้วยเชือกเส้นเดียวพวงอุบะซึ่งอาศัยเชือกอยู่นั้น ถ้ามีอันตรายเชือกขาดก็ต้องตกถึงพื้น ถึงแก่ฟกช้ำเปลี่ยแปลงรูปพรรณไปได้ต่างๆ ฤๅบางที่ทำลายยับเยินสิ้นที่เดียว ฉันใด การปกครองทุกวันนี้คิดด้วยเกล้าฯ เห็นว่าถ้าประดุจหนึ่งไม่มีพระองค์ในใต้ฝ่าละอองธุลีพระบาท ทรงเป็นพระราชธุระในเวลาใดแล้ว การบ้านเมืองทุกอย่างก็จะเป็นที่ฟกช้ำระส่ำระสาย แลบางที่ถึงจะให้เกิดจลาจลแก่บ้านเมืองได้ผลประโยชน์การดีซึ่งสร้างได้ทำขึ้นไว้ ก็มีช่องที่จะอันตรธานสูญไปได้ เป็นต้น การตั้งเลเกชั่น มีข้าทูลละอองธุลีพระบาทออกมาอยู่ในประเทศยุโรปเช่นนี้ เกรงด้วยเกล้าฯ ว่าจะเป็นการเสียพระเกียรติยศอันยิ่งใหญ่ได้ด้วยการนี้เป็นที่ใกล้ชิดพระองค์และสั่งจัดราชการอันใดอยู่ในกรมไปรเวตเสเกรตารีทั้งสิ้น แลทั้งการในกรมอื่นๆ ก็ดูเหมือนกัน ทุกวันนี้เป็นการที่ต้องอาศัยกรมไปรเวตเสเกรตารีช่วยสั่งช่วยจัดอยู่มาก มีกรมท่าเป็นต้น เมื่อมีเหตุเกิดขึ้นดังที่ข้าพระพุทธเจ้าได้กราบบังคมทูลพระกรุณามาข้างต้น การในกรมทุกๆ กรมก็จะเสียแลมิอาจที่จะทำไปได้ แลโดยอย่างที่สุดในเวลาที่เกิดจลาจล ดังนี้ก็ไม่มีสิ่งหนึ่งสิ่งใดที่จะให้เป็นที่มั่นหมายได้ ถึงการเกี่ยวข้องของชาติต่างประเทศที่จะเข้ามาช่วยดับความอันนั้น แล้วเลยปกครองเอาบ้านเมืองเสียด้วยข้าพระพุทธเจ้าได้พิเคราะห์ดูในการเปลี่ยนแผ่นดิน แต่ครั้งพระราชพงศาวดารหรือในพระบรมราชวงศ์ในปัจจุบันนี้ เห็นด้วยเกล้าฯ ว่า ข้าทูลละอองธุลีพระบาททั้งปวงก้พากันเป็นที่คลอนแคลนหวั่นหวาด เพราะเหตุที่มีประเพณีอันไม่แน่นอน แลโดยอย่างที่สุดการเปลี่ยนแปลงอันนั้น อาจทำให้พระบาทสมเด็จพระเจ้าอยู่หัวไม่เป็นที่วางพระราชหฤทัยแน่นอนลงได้ ว่าบ้านเมืองจะเจริญ แลพระบรมวงศ์อันสนิท จะได้สืบสันตติวงศ์ต่อไป

	ถ้าใต้ฝ่าละอองธุลีพระบาททรงพระราชดำริเห็นภัยอันตราย ซึ่งจะเกิดขึ้นได้ด้วยพระราชประเพณีเช่นสืบมานี้ ข้าพระพุทธเจ้ามีความหวังด้วยเกล้าฯ ว่าคงจะพระราชดำริถึงทางเปลี่ยนแปลงที่จะให้ถาวร แลให้เป็นที่ปกครองรักษาความสุขความเจริญ ของข้าทูลละอองธุลีพระบาทราษฎรแลบ้านเมือง
	ข้าพระพุทธเจ้าต้องขอพระบรมราชานุญาต กราบบังคมทูลพระกรุณาถึงทางแก้ใขที่จะให้พ้นอันตรายภายนอก แลพ้นจากภัยที่จะเกิดขึ้นได้ในบ้านเมือง ด้วยพระราชประเพณีอันไม่แน่นอนเพื่อประสงค์จะมิให้เป็นการที่คิดไม่ตลอด แลนำความนี้ขึ้นกราบบังคมทูลพระกรุณาให้ทรงทราบใต้ฝ่าละอองธุลีพระบาท
	แลทางนี้ตามความเห็นของข้าพระพุทธเจ้าทั้งปวง มีทางเดียวแต่ที่จะจัดการบำรุงรักษาตามทางยุโรปทั้งปวง ที่เขาเห็นพร้อมลงทางเดียวกันว่า ไม่มีทางอื่นที่จะดีไปกว่าทางนี้เพราะที่จะรักษาบ้านเมืองให้พ้นจากความกดขี่ซึ่งเป็นต้นเหตุของอันตรายนั้น ต้องทำให้เป็นที่นับถือ วางใจซึ่งกันแลกัน ที่เห็นชั่วเห็นดี เห็นผิดเห็นชอบทางเดียวกัน จึ่งนับว่าเป็นผู้เห็นทางชอบธรรมเสมอกันได้ แต่การบำรุงรักษาอย่างเช่นมีในกรุงสยามทุกวันนี้ เป็นทางผิดตรงกันข้ามต่อทางยุโรป ปราศจากแบบแผนแลกฎหมายที่เรียกว่าคอนสติดิวชั่นซึ่งประกอบไปด้วยสติปัญญาแลกำลังของราษฎรเป็นการพร้อมเพรียงกันเป็นประมาณ ซึ่งเขานับกันว่ามียุติธรรมทั่วถึงกัน จะทำการสิ่งใดก็สำเร็จได้แน่จริง มีข่าวชั่วข่าวดีรู้ทั่วถึงกันตลอดเป็นพยานกันอยู่เสมอแต่บัดนี้ชาวยุโรปพากันลงเนื้อเชื่อกันเป็นอันมาก จนถึงมีกล่าวในหนังสือเรื่องราวผู้ซึ่งได้เข้ามาในกรุงสยาม หนังสือของคาลนอก เป็นต้น แลลงพิมพ์ว่าการรักษากรุงสยามในทุกวันนี้ ไม่มีเสนาบดีแลเจ้าพนักงานกรมใดเอาใจใส่ในพนักงานหน้าที่ของตนมีผู้บำรุงรักษาแลคิดการแผ่นดินอยู่ ก็แต่ใต้ฝ่าละอองธุลีพระบาทพระองค์เดียว กับผู้ที่ได้ช่วยในราชการเป็นกำลังจริงก็แต่พระเจ้าน้องยาเธอ กรมหมื่นเทวะวงศ์โรปการพระองค์เดียวเท่านั้น กิจราชการใหญ่ราชการน้อยก็สำเร็จอยู่ที่พระเจ้าน้องยาเธอ กรมหมื่นเทวะวงศ์โรปการทั้งสิ้นถ้าจะมีกิจธุระสิ่งใดแล้ว ต้องไปเฝ้าพระเจ้าน้องยาเธอ กรมหมื่นเทวะวงศ์วโรปุการ จึ่งจะได้ดังประสงค์ การเรื่องนี้ถ้าจะคิดไปโดยละเอียดแล้ว ก็ไปลงเค้าดังที่เขากล่าวจริงหมดทุกอย่างก็เมื่อการรักษาบ้านเมืองมีอยู่แต่ใต้ฝ่าละอองธุลีพระบาทพระเจ้าน้องยาเธอ กรมหมื่นเทวะวงศ์วโรปการแต่สองพระองค์เท่านี้ จะมีชาติใดในประเทศยุโรปเชื่อกันว่ากรุงสยามจะมีความยุติธรรม บำรุงรักษาให้มีความเจริญแลเรียบร้อยไปได้เพราะฉะนั้น จึ่งต้องจำเป็นที่จะต้องจัดการบำรุงบ้านเมือง ตามเช่นที่เขาเชื่อเขาถือทั่วกันว่า การบำรุงรักษาโดยทางที่จะให้ได้ยุติธรรม จะมีได้ก็ต้องอาศัยความพร้อมเพรียง ผู้ที่เป็นเสนาบดีก็เป็นผู้แทนของราษฎรซึ่งเลือกมาต่อๆ ขึ้นไปเป็นชั้นๆทั้งต้องรับผิดชอบทั่วกัน เหมือนอาศัยปัญญาแลความคิดความยุติธรรมของคนมากด้วยกัน การจึ่งจะเป็นที่เชื่อถือว่าเป็นยุติธรรมจริงแน่แท้ แลเจริญรุ่งเรืองได้เหตุฉะนี้ จึ่งจะต้องจัดการบ้านเมืองเปลี่ยนแปลงพระราชประเพณีของเก่า ให้เป็นประเพณีฤๅคอนสติติวชั่นใหม่ตามทางชาวยุโรป ฤๅให้ใกล้ทางยุโรปที่สุดที่จะเป็นไปได้ เหมือนดังเมืองญี่ปุ่นซึ่งเป็นประเทศเดียวในตะวันออก ที่ได้เดินในทางยุโรปมาแล้วข้าพระพุทธเจ้าต้องกราบบังคมทูลพระกรุณาให้ละเอียดขึ้นอีกว่า ทางที่ข้าพระพุทธเจ้ากราบบังคมทูลพระกรุณา ว่าเป็นคอนสติติวชั่นยุโรปนั้น หาได้ประสงค์ที่จะให้มีปาลิเมนต์ในเวลานี้ไม่ แต่ทางนั้น คือ

	๑. ต้องเปลี่ยนแปลงประเพณีปัจจุบันนี้ ซึ่งพระบาทสมเด็จพระเจ้าอยู่หัว ต้องพระราชวินิจฉัยราชการบ้านเมืองทุกสิ่งไปในพระองค์ ซึ่งมีประเพณีที่อังกฤษเรียกว่า แอบโสลูดโมนากี ให้เป็นประเพณีซึ่งเรียกว่า คอนสติติวชั่นแนลโมนากี ซึ่งพระบาทสมเด็จพระเจ้าอยู่หัวเป็นมหาประธานของบ้านเมือง ที่จะทรงพระราชวินิจฉัย มีพระบรมราชโองการเป็นสิทธิ์ขาด แก่ข้าทูลละอองธุลีพระบาทผู้ใหญ่ ดังเช่นสมเด็จพระเจ้าแผ่นดินทุกๆ พระองค์ในยุโรป ที่มิต้องทรงราชการด้วยพระองค์เองทั่วไปทุกอย่าง
	๒. การป้องกันรักษา แลทำนุบำรุงบ้านเมืองทุกอย่างนั้น ต้องอยู่ในความคิดความตัดสินของข้าราชการผู้ใหญ่ ซึ่งได้ทรงพระกรุณาโปรดเกล้าฯ ตั้งขึ้นไว้ในที่เป็นพวกคาบิเนตแลที่จะจัดการไปได้โดยพระบรมราชานุญาตก่อนทุกอย่าง ข้าราชการเหล่านี้เป็นหัวหน้าของกรม หรือดิปาดเมนต์ทุกๆ กรม แลมีอำนาจตัดสินบังคับการรับผิดชอบของกรมนั้นๆ ด้วยตนเอง ในการที่ได้ทำไปทุกอย่างกรมเหล่านี้ต้องสามารถที่จะทำการในกรมได้เอง ดุจเครื่องจักรที่พระบาทสมเด็จพระเจ้าอยู่หัวมิต้องทรงเป็นพระราชกังวลอีกต่อไป ต้องมีพระราชประเพณีแน่นอนที่จะสืบสันตติวงศ์ ที่มิต้องให้พระสงฆ์และข้าราชการผู้ใหญ่ผู้น้อยเลือกเมื่อเวลาถึงแก่กาลแต่ให้รู้เป็นแน่นอนทั่วกันเพื่อในเวลาถึงคราวเปลี่ยนแผ่นดิน การบ้านเมืองก็จะไม่เป็นระส่ำระสาย แลเป็นการป้องกันเสนาบดีผู้หนึ่งผู้ใดที่จะคิดเอาอำนาจเข้าใส่ตัวเองได้ด้วย
	๓. ต้องปิดทางสินบนให้หมดทุกทางที่จะมีขึ้นได้ แลต้องให้ผู้ทำราชการมีผลประโยชน์ตรงๆ เงินเดือนให้พอใช้ตามฐานานุรูปจริง
	๔. ต้องให้มนุษย์มีความสุขเสมอกัน แลถือกฎหมายอันเดียว แลในเรื่องเก็บภาษีแลสักเลกต้องให้ความยุติธรรมที่ จะไม่เป็นที่ลำเอียงฤๅติเตียนได้ทั้งไทยแลฝรั่ง
	๕. ขนบธรรมเนียมกฎหมายแผ่นดิน ซึ่งเป็นการที่ยุโรเปียนติเตียน แลจะเป็นข้อกีดขวางความเจริญของบ้านเมืองแล้ว ฤๅที่ไม่เป็นประโยชน์แท้ ถึงธรรมเนียมนี้จะมีมาแต่โบราณครั้งใดๆ ก็ดี ต้องเปลี่ยนแปลงไปให้สมควรแก่การ
	๖. ข้าทูลละอองธุลีพระบาทแลราษฎรทั่วพระราชอาณาเขต ต้องมีโสดในถ้อยคำ แลความคิดเห็นของตนที่เป็นประโยชน์ แลมีอำนาจที่จะแสดงออกมาให้ปรากฎในท่ามกลางที่ประชุมก็ดี ฤๅในหนังสือพิมพ์ก็ดี แต่การใส่ถ้อยความที่ไม่จริงนั้น จึ่งจะมีโทษานุโทษตามพระราชกำหนดกฎหมาย
	๗. ข้าราชการผู้ใหญ่ผู้น้อยซึ่งมีตำแหน่ง หรือหาตำแหน่งมิได้ก็ดี ต้องเลือกเอาคนที่มีความรู้ตั้งแต่หนังสือ เลข และภาษาไทยขึ้นไป ๑ ต้องมีชื่อเสียง แลความประพฤติที่เป็นหลักฐาน ๑ แลมีอายุพ้น ๒๐ ปี ขึ้นไป ๑ จึ่งจะเข้ารับราชการได้แลคนที่ได้ทำชั่วจนถึงถอดจากยศศักดิ์ด้วยความชั่วแลผิดต่อกฎหมายแผ่นดินแล้วนั้น จะรับราชการต่อไปในกรมหนึ่งใดอีกไม่ได้ เพื่อจะให้เป็นความยุติธรรม แลได้คนที่สมควรรับราชการได้ตามขนบธรรมเนียมยุโรปได้จริงทุกอย่าง
	(ข้อที่ไล่หนังสือนี้ยังหาชัดเจนไม่ จะกราบบังคมทูลพระกรุณาในคราวหลัง)
	ที่ได้กราบบังคมทูลพระกรุณามาแล้วดังนี้ เป็นความประสงค์ที่ข้าพระพุทธเจ้าได้เรียกว่า จัดการบ้านเมืองตามแบบยุโรป ทั้ง ๗ ข้อนั้น บางที่ข้าพระพุทธเจ้าได้กราบบังคมทูลพระกรุณามากไปบ้าง ฤๅน้อยไปบ้าง แต่การที่เป็นใจความของจัดการแบบยุโรปนั้น

มีรวมว่าเปลี่ยนแปลงยกถอนธรรมเนียมเก่าแลกฎหมายเก่า เพิ่มเติมธรรมเนียมแลกฎหมายบำรุงความเจริญขึ้นใหม่ แลจัดการเหล่านี้ให้มีผลประโยชน์ทั่วไปในอาณาเขตให้ราษฎรมีความคิดรู้สึกตัวว่า การกดขี่แลอยุติธรรมต่างๆ ไม่มีอีกต่อไปแล้ว จึ่งจะมีความรักต่อบ้านเมือง จนเห็นชัดว่ากรุงสยามนั้นเป็นเมืองของราษฎรแลจะต้องบำรุงรักษาเพื่อให้ได้ความสุขความเจริญความยุติธรรมเป็นโสดทั่วหน้ากันหมด แลเมื่อราษฎรมีความเชื่อมั่นแล้วว่า ความสุขแลความยุติธรรมซึ่งราษฎรทั้งปวงได้รับอยู่นั้นมากยิ่งกว่าฤาเพียงเสมอชาติใดๆ ที่จะให้ราษฎรของกรุงสยามได้แล้ว ราษฎรทั้งปวงก็คงจะมีความรักแลบังเกิดความประสงค์ที่จะเกื้อกูล สร้างทรัพย์สมบัติทำมาหากินโดยทางชอบธรรมแลเมื่อถึงเวลาศัตรูฤๅภัยอันตรายจะมาถึงตนเข้าแล้ว ก็จะคิดช่วยป้องกันช่วยเจ็บร้อน แลเมื่อราษฎรมีความรักบ้านเมืองอย่างยิ่งดังนี้แล้ว ก็นับว่าได้เป็นทหารอันใหญ่ซึ่งจะป้องกันได้จริง ยิ่งกว่าที่จะคิดจัดสะสมขึ้นเป็นคราวๆ เป็นพวกหนึ่งต่างหากอีก
	ชาวยุโรปได้แปลคำจัดแจงบ้านเมืองของเขา คือ คอนสติติวชั่นว่าเป็นเหมือนดังเครื่องจักรที่เมื่อเวลาติดไฟเข้าแล้ว ก็อาจสามารถที่จะเดินไปได้เอง ไม่ต้องไปช่วยหมุนจักรโน้นจักรนี้ที่จะให้เดินสะดวกขึ้นอีกการที่จะคิดจัดบ้านเมืองครั้งนี้ก็เหมือนกัน ต้องจัดให้เจ้าพนักงานหัวหน้าของกรมนั้นๆ ได้รับผิดชอบดีชั่วในกรมของตัวเองทุกอย่าง จึ่งจะเป็นเครื่องจักรที่ไม่ต้องให้เป็นที่ขุ่นเคือง ในใต้ฝ่าละอองธุลีพระบาท ในกิจการของกรมนั้นๆ อีกต่อไป
	ซึ่งข้าพระพุทธเจ้าสามารถกราบบังคมทูลพระกรุณาเป็นคำแรงจนถึงว่า ทางที่จะจัดแจงรักษากรุงสยามได้จริงนั้นมีทางเดียวแต่ที่ข้าพระพุทธเจ้าได้กราบบังคมทูลพระกรุณามาแล้วนั้นเพราะเห็นด้วยเกล้าฯ ชัดว่า ประเทศทั้งปวงในยุโรป ซึ่งมีความเจริญแลความแน่นอนว่าจะตั้งเป็นเอกราชต่อไปได้นั้น ได้ด้วยเหตุ ๔ ประการดังนี้
	๑. ด้วยมีความนับถือซึ่งกันและกัน เดินในทางศิวิไลซ์อันเดียวกัน เป็นที่เชื่อถือที่ไว้ใจกันได้ว่าเป็นประเทศซึ่งมีความเห็นดีเห็นชั่วเสมอกัน
	๒. ด้วยมีความประสงค์อันพร้อมกัน ที่จะให้บ้านเมืองแลราษฎรมีความเจริญเป็นสุข ปราศจากรบพุ่งในประเทศยุโรป จึ่งคิดหาทางช่วยซึ่งกันแลกัน ในเวลาเมื่อชาติหนึ่งชาติใดที่มีอำนาจมาก มาเบียดเบียนชาติเล็กน้อย เพื่อประสงค์มิให้ชาติมีอำนาจนั้นได้อำนาจมากเกินไป การอันนี้คือที่เรียกว่าอำนาจชั่งกัน ฤๅแบแลนศ์ออฟเปาเวอร์
	๓. ด้วยกฎหมายอินเตอร์แนชแนล ซึ่งเป็นประธานที่จะตัดสินความเข้าใจผิดชอบและการยุติธรรม ฤๅอยุติธรรมในระหว่างประเทศทั้งปวงในยุโรปซึ่งถือตามกฎหมายนั้น
	๔. ด้วยเหตุที่มีสินค้าไปค้าขายแลกเปลี่ยนซึ่งกันแลกัน แลมีคนในเมืองนี้ลงทุนรอนไปตั้งก่อสร้าง ทำการผลประโยชน์ในเมืองโน้นอาศัยซึ่งกันแลกันเหตุฉะนั้น ข้าพระพุทธเจ้าเห็นด้วยเกล้าฯ เป็นแน่ชัดว่ากรุงสยามจะรักษาป้องกันให้อยู่เป็นเอกราชต่อไปในทางอื่นต่อไปไม่ได้ นอกจากที่จะเดินตามทางให้มีเครื่องป้องกันทั้ง ๓ ข้ออย่างที่ประเทศน้อยใหญ่ในยุโรปทั้งปวง ได้ถือว่าเป็นป้องกันซึ่งกันแลกัน เพราะว่าอันตรายหรือการใดๆ ก็ดี อาจสามารถที่จะเกิดขึ้นได้ด้วยชาติที่มีอำนาจทั้งสิ้นไทยจึ่งต้องมีความอุตสาหะบากบั่น ที่จะให้ได้เครื่องป้องกันของชาติที่มีอำนาจใหญ่นั้น ด้วยการประพฤติให้ดีตามทางของเขา เหมือนอย่างที่ญี่ปุ่นได้ประพฤติตามอย่างเขา ก็จะได้รับอำนาจที่ได้กราบบังคมทูลมาแล้วนั้น

ถ้าไทยได้เดินตามทางญี่ปุ่นแล้ว ยุโรปก็จะมีความนับถือไทยดังในข้อ ๑ แลให้เข้าเป็นพวกเลือกกฎหมายอินเตอร์แนชแนล ซึ่งเป็นเครื่องป้องกันของประเทศทั้งปวงอันจริงแท้เอกราชของไทยก็จะเป็นที่แน่นอนต่อไปชั่วกาลนาน แต่ในข้อ ๒ ที่ว่าถึงอำนาจที่ชั่งกัน (แบแลนด์ออฟเปาเวอร์) นั้น เป็นของที่นับกันแต่ในประเทศยุโรป ซึ่งมีชาติต่างๆ ริษยาซึ่งกันแลกันอยู่แต่ในประเทศเอเชีย หาได้มีชาติใดๆ ที่มีความอิจฉาซึ่งกันแลกันเพราะประเทศที่หาอำนาจในเอเชียหาได้เอาอำนาจนั้น มาเป็นที่ให้เดือดร้อนต่อยุโรปไม่ มีแต่จะให้ประโยชน์ต่อชาติยุโรปทั่วกันดังนี้เหตุฉะนั้นเครื่องซึ่งจะคิดกันภัยแลอันตรายซึ่งจะมาเบียดเบียนประเทศเอเชีย มีอยู่แต่ ๓ สิ่งตามที่ได้กราบบังคมทูลพระกรุณาแล้วในข้อ ๑ แลข้อ ๓ ข้อ ๔ เท่านั้น ข้าพระพุทธเจ้าจึ่งมีประสงค์เป็นล้นเกล้าฯ ที่จะเดินทางให้มีเครื่องป้องกันอย่างเช่นประเทศยุโรปจึงได้กราบบังคมทูลพระกรุณาตามความคิดเห็นเพื่อได้รับแลถือตามกฎหมายอินเตอร์แนชแนว ตามความนับถือไว้ใจของประเทศยุโรปซึ่งจะเป็นหมู่ที่เรียกว่าอยู่ในแฟมิลีอันเดียวกัน
	อนึ่ง การป้องกันอันตราย ซึ่งจะคุ้มการกดขี่ของประเทศยุโรปต่างๆ นั้น ยังมีเป็นข้อสำคัญซึ่งควรจะกราบบังคมทูลพระกรุณาอีกข้อ ๑
	คือ การบำรุงผลประโยชน์ของยุโรปในการสินค้า ให้มีทุนรอนของเขาออกไปในการก่อสร้างฤๅประโยชน์สิ่งหนึ่งสิ่งใดในแผ่นดินสยาม ซึ่งเขาเห็นว่าควรจะสร้างทำขึ้นเพื่อเป็นทางทำมาหากินของเขาเคาเวอนแมนต์สยามต้องอุดหนุนโดยเต็มกำลังเพื่อจะได้เป็นประโยชน์ทั้งสองฝ่าย แลเมื่อชาวยุโรปได้ลงทุนรอนไว้มาก ถ้าจะมีชาติใดชาติหนึ่งมาพาลข่มเหง ชาติทั้งปวงซึ่งมีประโยชน์ก็จะช่วยห้ามปราม
	แต่การที่จะบำรุงผลประโยชน์ของชาวยุโรป ให้มีทุนรอนได้เสียในกรุงสยามมากขึ้นนั้นถ้าคิดโดยทางเผินๆ ก็เห็นจริงว่าเป็นทางป้องกันได้ตามทางที่กราบบังคมทูลพระกรุณาแต่ประเทศใดยังไม่มีการปกครองเรียบร้อยตามทางศิวิไลซ์ ถ้ายิ่งบำรุงให้ชาวยุโรปไปทำมาหากินลงทุนรอนในประเทศนั้นมากขึ้น ก็เหมือนเป็นการก่อช่องที่จะให้เกิดทะเลาะวิวาทกัน จับสาเหตุต่างๆ ที่จะคิดพาลได้ง่ายเหตุฉะนั้นผลประโยชน์ของชาวยุโรปที่ควรจะเป็นการคุ้มเกรงรักษาของประเทศนั้นได้ จึ่งกลายเป็นช่องที่จะกลับให้เกิดอันตรายขึ้นได้เหมือนกัน มีตัวอย่างคืออินเดีย จีน พม่า เป็นต้นซึ่งยังไม่มีการปกครองรักษาตามทางศิวิไลซ์เป็นหลักฐานในบ้านเมือง ผลประโยชน์ของชาวยุโรปก็ไม่สามารถคุ้มกันอันตรายได้ ด้วยไม่มีเคาเวอนเมนต์ที่จะรักษาความเบียดเบียน ซึ่งจะเกิดขึ้นในบ้านเมือง ทำให้ประโยชน์ของเขาเสียไป
	ถ้าบ้านเมืองใดๆ เมื่อมีเคาเวอนเมนต์ และกำหนดกฎหมายความยุติธรรมอันแน่นอน ผลประโยชน์ของชาวยุโรปซึ่งได้บำรุงนั้น ก็เป็นการช่วยป้องกันขึ้นอีก แลไม่ต้องวิตกในการพาลของชาติยุโรปที่มีผลประโยชน์อยู่ในบ้านเมือง ทั้งอำนาจก็จะไม่ต้องลดถอยลงด้วย จะต้องอ่อนน้อม ยอมตามยุโรปช่องที่จะทะเลาะวิวาท แลจับสาเหตุพาลกดขี่ฤๅคิดเอาเปรียบก็น้อยลง เพราะยุติธรรมของบ้านเมืองแลผลประโยชน์ที่เมืองนั้นให้ชาวยุโรปก็มีอยู่เป็นที่ป้องกันมากกว่ายุติธรรมที่ชาวยุโรปจะยกขึ้นกดขี่เอาบ้านเมือง เหตุฉะนี้ถ้าเมืองใดๆ มีเคาเวอนเมนต์ความปกครองรักษายุติธรรมดีอยู่แล้ว ผลประโยชน์ของชาวยุโรปที่จะประมูลขึ้นก็เป็นทางรักษาเอกราชของเมืองนั้นๆ มีญี่ปุ่นแลประเทศ ทั้งปวงในยุโรปเป็นต้น

แลถ้าไทยได้จัดบ้านเมืองบำรุงการรักษาตามแบบยุโรปมั่นคง ทางที่จะประมูลผลประโยชน์ของประเทศยุโรป ให้มีทรัพย์สินทุนรอนของเขาอยู่ในบ้านเมือง เพื่อรักษาเอกราชของกรุงสยามให้แน่นอนขึ้น สิ่งที่ประเสริฐนั้นมีทางให้ต่างประเทศทำรถไฟ มีกำปนีเดินเรือขุดคลอง ทำถนนเป็นต้น เพราะทางเหล่านี้จะเป็นประโยชน์ ได้แก่บ้านเมืองมากผู้ลงทุนก็ได้แต่ดอกเบี้ย ผู้จัดแจงสร้างแลรักษาก็ได้แต่กำไรที่คิดค่าบรรทุกแลเดินทาง แต่ราษฎรจะได้ผลประโยชน์ในทางสินค้าบ้านเมืองก็จะเจริญขึ้นเสมอ
	ข้าพระพุทธเจ้าต้องกราบบังคมทูลพระกรุณา ขอพระบารมีปกเกล้าฯ ได้ทรงพระราชดำริที่จะบำรุงผลประโยชน์ของยุโรป เพื่อให้เป็นการป้องกันขึ้นอีกแต่การนี้จะทำขึ้นได้ ก็แต่เมื่อจะได้ทรงพระราชวินิจฉัย ที่จะจัดการเปลี่ยนแปลงพระราชประเพณี บำรุงรักษาตามทางยุโรป ซึ่งข้าพระพุทธเจ้าได้กราบบังคมทูลพระกรุณามาแล้ว จึ่งจะไม่มีที่เสียได้
	ข้าพระพุทธเจ้าทั้งปวงได้กราบบังคมทูลพระกรุณาถึงการแก้ไข ซึ่งเห็นด้วยเกล้าฯ ว่ามีทางอันเดียว ที่จะป้องกันรักษากรุงสยามให้เจริญเป็นเอกราชต่อไป แลได้ “ปรูฟ” ของทางนี้แล้ว เพราะฉะนั้นจึ่งจำเป็นให้ข้าพระพุทธเจ้าทั้งปวงต้องกราบบังคมทูลพระกรุณาว่าทางแก้ไขซึ่งได้คิดรวบรวมขึ้นนี้ หาได้คิดส่วนข้างได้แต่ทางเดียวไม่ ข้าพระพุทธเจ้าทั้งปวงได้ตริตรองโดยละเอียดในการขัดข้องซึ่งจะเกิดขึ้น แลกีดขวางมิให้ใต้ฝ่าละอองธุลีพระบาททรงพระราชดำริแลประพฤติไปได้โดยสะดวกด้วยแล้วแต่ข้าพระพุทธเจ้าทั้งปวงยังเป็นที่มั่นใจอยู่ว่า การทั้งปวงถ้าจะทรงพระราชดำริจักให้เป็นไปอย่างอุกฤษฎ์จริงแล้ว ก็ไม่เห็นสิ่งหนึ่งสิ่งใดที่จะกีดขวางในการนั้นๆ เลย ทางซึ่งข้าพระพุทธเจ้าได้ตริตรองนั้นมีเป็นข้อความดังจะกราบบังคมทูลพระกรุณาต่อไปนี้
	๑. การที่จะเปลี่ยนแปลงพระราชกำหนดกฎหมายสิ่งหนึ่งสิ่งใด ที่เป็นพระราชประเพณีแต่เดิมมาต้องเป็นการเห็นพร้อมด้วยเสนาบดีผู้ใหญ่ จึ่งจะทำการไปได้ก็เป็นความถูกต้องสมควรการครั้งนี้ก็เป็นการใหญ่อันสำคัญไม่ต้องสงสัยเลย คงจะต้องปรึกษากับเสนาบดีให้เห็นพร้อมกันก่อน จึ่งจะเปลี่ยนแปลงไปได้ แต่การที่จะเปลี่ยนแปลงนี้เป็นการที่ตัดผลประโยชน์ของเสนาบดี ที่เคยได้ในทางตรงบ้างก็มีทางลับบ้างก็มี ก็ควรจะต้องทรงพระปริวิตกว่าเสนาบดีจะไม่ยอมพร้อมกันตามกระแสพระราชดำริ ก็เมื่อการนั้นเป็นการเต็มใจพร้อมด้วยแล้ว การที่จะจัดไปทำไปเสนาบดีไม่ตั้งใจฉลองพระเชพระคุณโดยเต็มกำลัง ก็จะผันแปรไปไม่ได้จริง เพราะจะไปขัดที่โน่นที่นี่บ้าง จะตลอดไปไม่ได้ ข้อนี้ก็เป็นความขัดข้องอย่างหนึ่ง
	ในความข้อนี้ข้าพระพุทธเจ้าทั้งปวงก็เห็นด้วยเกล้าฯ ข้อใจความในชั้นต้น ถ้าจะพิเคราะห์ให้ละเอียดแล้ว จำเป็นจะต้องกราบบังคมทูลพระกรุณาให้ทรงพระราชดำริ การที่ควรไม่ควรให้เป็นสำคัญแห่งต้นเหตุความทั้งปวงก่อนคือ สรรพสิ่งทั้งปวงซึ่งจะบำรุงความสุขความเจริญแห่งข้าทูลละอองธุลีพระบาท แลราษฎรทั่วพระราชอาณาจักรนั้น เป็นของอยู่ในใต้ฝ่าละอองธุลีพระบาททั้งสิ้นพระองค์เดียวเพราะใต้ฝ่าละอองธุลีพระบาท เป็นผู้ทรงรับผิดรับชอบในการเสียการได้ทั้งปวงเสมอ ดังกรุงอังกฤษฤๅอเมริกา ซึ่งอำนาจแลความรับผิดชอบอยู่ในเนื้อมือราษฎรทั้งสิ้นแลถึงการที่จะจัดแจงเปลี่ยนแปลงสิ่งหนึ่งสิ่งใด ถ้ามีพระราชประสงค์ให้เป็นไปอย่างใด ก็อาจสำเร็จได้โดยพระบรมราชโองการทุกประการ ไม่มีที่กีดขวางเหมือนดังในประเทศยุโรป ซึ่งมีปาลิเมนต์ มีพวกมินิสเตอร์ แลพวกที่มีความเห็นตรงกันข้ามคอยขัดขืนอยู่

แต่ราชการกรุงสยามในทุกวันนี้ ที่ขัดอยู่ด้วยเสนาบดีไม่ตั้งใจฉลองพระเดชพระคุณโดยเต็มกำลังนั้น ไม่เป็นด้วยเหตุอื่นไกล เป็นด้วยทรงพระมหากรุณาแก่ท่านเสนาบดีมากเกินไปจนให้ท่านเสนาบดีเห็นไปว่า ใต้ฝ่าละอองธุลีพระบาททรงเกรงใจ จึงได้คิดบิดเบือนไปต่างๆ ไม่ใคร่จะตั้งใจทำราชการฉลองพระเดชพระคุณจนสุดปัญญาแลกำลัง แต่เมื่อทรงพระราชดำริให้เป็นความอันสุขุมแล้ว ก็จะทรงพระราชดำริเห็นได้ว่า สรรพสิ่งอันใดซึ่งจะรวมๆ ทิ้งไว้ปล่อยไปตามความอะลุ้มอล่วย จนกรุงสยามเสียไปด้วยเหตุใดๆ ก็ดี ฤๅสรรพสิ่งอันใดซึ่งจะเปลี่ยนแปลง เพื่อทำนุบำรุงกรุงสยามให้เจริญยั่งยืนไปก็ดีสิ่งทั้งปวงเหล่านี้ท่านเสนาบดีทั้งปวงหาได้เป็นผู้รับผิดชอบด้วยไม่ คงตกอยู่ในใต้ฝ่าละอองธุลีพระบาททั้งสิ้น ถ้าตั้งพระราชหฤทัยในราชกิจโดยทางอันกวดขันแข็งแรง ไม่ละเว้นเห็นแก่หน้าผู้ใหญ่ผู้น้อยแล้ว การขัดขวางอันนี้จะมีมาแต่ไหน ก็คงจะไม่มีอีกต่อไปได้เป็นอันแน่
	๒. ความขัดขวางในข้อต้น ถ้าปลงพระราชหฤทัยถือมั่นจัดการไปตามผิดตามชอบแล้ว ท่านเสนาบดีก็คงต้องตามพระบรมราชประสงค์ ให้ราชการสำเร็จได้ทุกประการแต่ควรจะต้องวิตกอีกอย่างหนึ่งว่า ท่านเสนาบดีที่รับราชการอยู่ทุกวันนี้ที่ได้ เป็นเพราะความชอบความดีที่ตัวรับราชการฉลองพระเดชพระคุณก็มี ได้เป็นเพราะตามเหล่าตามตระกูลก็มี ที่มีอำนาจแลประโยชน์ในราชการมากน้อยก็มีไม่เสมอกันท่านเหล่านี้มีน้ำใจก็คงจะไม่เสมอกันหมดด้วย ฝ่ายพวกที่ได้เป็นด้วยความดีนั้น คงจะเกรงกลัยพระราชอาญา ถึงโดยราชการที่จะเปลี่ยนแปลงแลจัดไปจะเป็นการตัดผลประโยชน์ ฤๅอำนาจของตัวด้วยอย่างหนึ่งอย่างใดก็ดีก็จะไม่อาจป้องกันแลหน่วงเหนี่ยวขัดขวางให้เสียราชการไปได้ คงจะตั้งใจทำราชการฉลองพระเดชพระคุณจนสุดกำลัง แลปัญญาทุกอย่างเพื่อจะได้อุดหนุนความดีของตัว ที่จะทำราชการต่อไปในภายหน้าฤๅคิดอีกอย่างหนึ่งเพราะมีความจงรักภักดีแลสัตย์ซื่อกตัญญู เชื่อถือพระบารมีปกเกล้าฯ อยู่เป็นประมาณ พอเอาเป็นที่วางใจได้แต่ฝ่ายพวกที่ได้ เป็นเพราะมีตระกูลสืบอุดหนุนมาช่วยประกอบกับความดีที่ตัวได้รับราชการฉลองพระเดชพระคุณ จนมีอำนาจใหญ่รวบรวมราชการแลผลประโยชน์ไว้ในใต้อำนาจมากนี้ ข้าพระพุทธจ้าทั้งปวงมิสู้วางใจเลยเพราะจะถือตัวว่า ได้ยศบรรดาศักดิ์ด้วยมีตระกูลสืบต่อมาฤๅได้อำนาจปู่แลบิดาอุดหนุนมา จะหาสู้จงรักภักดีต่อใต้ฝ่าละอองธุลีพระบาท เหมือนผู้ซึ่งได้รับราชการมีความดีด้วยผลแห่งราชการไม่ ถ้าเห็นกระแสพระราชดำริฤๅทรงจัดพระนครไปตามกาลที่ถูกที่ควรแต่ว่าการนั้นเป็นความตัดผลประโยชน์ ตัดอำนาจที่เคยมีอยู่แล้วโดยทางที่มิชอบธรรม ก็จะเป็นความเดือดร้อนเสียใจมากเป็นที่สุด แลการที่ตัดอำนาจแลผลประโยชน์นี้อาจเป็นเครื่องชักนำทำให้น้ำใจแตกฤๅวิตกเห็นไปว่าจะไม่ทรงพระกรุณาชุบเกล้าฯ เลี้ยงตามเหล่าตระกูลแล้วจะสิ้นวาสนาบรรดาศักดิ์หมดตระกูลไป ก้จะละความสัตย์ซื่อกตัญญูเสียจะไปทำเหตุเป็นทางประทุษร้าย คิดส่งเสริมอุดหนุนยกผู้หนึ่งผู้ใดขึ้นเอาเป็นโล่เป็นดั้งทำเหตุจลาจลขึ้นก็ดีฤๅโดยที่สุดอย่างต่ำจะไม่คิดถึงการประทุษร้ายแต่จะอุบายให้มีเหตุขึ้นพอให้เป็นต้นเหตุ ซึ่งจะยกขึ้นขัดขวางแห่งการที่ทรงพระราชดำริเปลี่ยนแปลงไปก็ดีความเหล่านี้เป็นความสำคัญใหญ่ อาจสามารถจะห้ามกระแสพระราชดำริทั้งปวงให้หยุดได้จริง เพราะถ้าจะมีระงับเหตุการณ์ให้สงบลงในทันใด ก็จะเกิดเป็นช่องให้ชาวต่างประเทศพลอยสอดมือเข้ารวบรัดเอากรุงสยาม ด้วยเหตุจลาจลอันนั้นจะเป็นทางให้ชาวต่างประเทศเข้าเกี่ยวข้อง

มีทางที่จะเรียกเรือรบเข้าไปรักษาผลประโยชน์ของตัว แล้วจะกลับเลยเป็นเหตุใหญ่โตไปได้ ถึงจะไม่ถึงกับเสียบ้านเมืองได้ ก็คงจะมีอำนาจมากขึ้นในกรุงสยาม ทำให้เสียบ้านเมืองด้วยเหตุอื่นๆ ง่ายเข้าด้วย
	ข้อขัดขวางอันนี้ ข้าพระพุทธเจ้าทั้งปวงเห็นด้วยเกล้าฯ ว่าเป็นข้อสำคัญอย่างยิ่ง เพราะว่าทางที่จะแก้ไขให้หมดสิ้นเป็นที่เชื่อมั่นใจได้ก็มีแต่กำลังอย่างเดียว ถ้าใต้ฝ่าละอองธุลีพระบาทไม่วางพระราชหฤทัยในกำลังทหารแลข้าทูลละอองธุลีพระบาทซึ่งทรงวางพระราชหฤทัยในราชการทั้งปวง ซึ่งมีอยู่ว่าจะต่อสู้แลดับการจลาจลอันนี้ได้แล้ว ทางแก้ไขซึ่งจะให้การเปลี่ยนแปลงนี้เป็นไปได้ก็มีอยู่ทางเดียว แต่ที่จะหากำลังอำนาจซึ่งจะให้เป็นที่วางพระราชหฤทัยได้นั้นทวียิ่งขึ้น
	ซึ่งจะหากำลังให้ต่อสู้ แลดับภัยอันตรายในกรุงที่จะเกิดขึ้นทางนี้ ข้าพระพุทธเจ้าทั้งปวงต้องกลับลงเห็นด้วยเกล้าฯ ว่าจะต้องคิดจัดหทารรีบรัดการฝึกหัดโดยกวดขันให้เชื่อว่าใช้ได้เป็นกำลังที่จะวางพระราชหฤทัยในการที่จะป้องกันภัยภายในได้จริงก่อน แล้วจึ่งเปลี่ยนแปลงพระราชประเพณีต่อไปภายหลัง แต่การที่จะจัดทหารในชั้นต้นดังนี้ข้าพระพุทธเจ้าทั้งปวงต้องกราบบังคมทูลพระกรุณาว่าเป็นการลำบาก และมีช่องที่จะไม่สำเร็จได้หลายอย่างหลายประการนัก แลดูเหมือนหนึ่งที่ไปจับจัดการทำข้างปลายก่อนต้น การนั้นจึงจำเป็นจะต้องเป็นการลำบากอย่างยิ่งเพราะเป็นการฝืนประเพณีก่อนเกิดของการทั้งปวงที่จะเจริญถาวรขึ้นไป แต่การที่จะจัดทหารนี้ถ้าจะว่าโดยละเอียดแล้ว มิใช่เป็นการปราศจากความห้ามหวงโกรธเคืองหรือหวาดหวั่นของพวกท่านซึ่งเคยมีอำนาจบังคับผู้คนในกรมที่ขึ้นอยู่นั้นก็หาไม่ แต่ข้าพระพุทธเจ้าทั้งปวงเห็นด้วยเกล้าฯ ว่าการนี้ก้เป็นการทรงพระราชดำริมาแต่ก่อนแล้ว คงจะไม่เป็นเหตุให้เป็นที่สะทกสะท้านหวาดเสียวแก่ท่านผู้ใดมากไปแต่การซึ่งจะจัดนี้ต้องอาศัยวิธีจะรวบรวมทหารเข้าให้มีกำลังขึ้นมาก แต่อย่าให้เป็นที่เดือดร้อนแลหวาดหวั่นของเจ้าหมู่นายกรม แลต้องอาศัยผู้หัวหน้าที่จะบังคับการเป็นสำคัญอย่างหนึ่งใต้ฝ่าละอองธุลีพระบาททรงพระกรุณาอุดหนุนด้วยอย่างหนึ่ง การอันนี้จึ่งจะสำเร็จเร็วได้ เพราะว่าการอะไรทั้งปวงไม่ว่าสิ่งอันใดต้องเป็นได้ตลอด ด้วยอาศัยใต้ฝ่าละอองธุลีพระบาทจะตั้งพระราชหฤทัย ที่จะทรงพระประพฤติการให้ได้โดยจริงอย่างอุกฤษฎ์เท่านั้นถ้าไม่ตั้งพระราชหฤทัยได้เสมอไป การนั้นก็อาจอ่อนคลายลงในปลายมือ เช่นธรรมดาของราชการทั้งปวง ซึ่งข้าพระพุทธเจ้ากราบบังคมทูลพระกรุณามา ทั้งนี้พระราชอาญาไม่พ้นเกล้าฯ ข้าพระพุทธเจ้ามีพยานที่จะกราบบังคมทูลพระกรุณาให้ทรงพระราชดำริเห็นได้เหมือนการที่ทรงปฏิสังขรณ์วัดพระศรีรัตนศาสดารามเมื่อเร็วๆ นี้เป็นต้น การนี้มิใช่พระบาทสมเด็จพระเจ้าแผ่นดินแต่ก่อนๆ จะไม่ทรงพระราชดำริ แลมีพระราชประสงค์ให้การนั้นสำเร็จแล้วไปก็หาไม่ มีพระราชประสงค์ทั่วกันทุกๆ พระองค์แต่หาได้ทรงตั้งพระราชหฤทัยมุ่งหมายในการนั้น ให้เป็นความอันอุกฤษฎ์ การอันนี้จึ่งหาสำเร็จลงได้ไม่ มาถึงในใต้ฝ่าละอองธุลีพระบาททรงตั้งพระราชหฤทัยอันอุกฤษฎ์จริง จนถึงทรงตั้งสัตยาธิษฐานที่จะปฏิสังขรณ์ให้สำเร็จจงได้แล้วการนั้นก้ไม่ช้าเลยสำเร็จได้โดยพลันสมดังพระราชประสงค์แลเห็นได้ฉะนี้ แม้ถึงการที่จะเปลี่ยนแปลงพระราชกำหนดกฎหมาย แลพระราชประเพณีตามสมัยตามกาลจำเป็นควรต้องเปลี่ยนแปลงนี้ก็ดี ถ้าทรงพระราชดำริมุ่งหมายการ อย่างเช่น ปฏิสังขรณ์วัดพระศรีรัตนศาสดารามฉะนี้แล้ว ข้าพระพุทธเจ้าทั้งปวงไม่เห็นเลยว่า การจะไม่สำเร็จด้วยพระราชประสงค์นั้นไม่มีเป็นแน่ คงจะสำเร็จโดยพลันโดยเร็วได้เหมือนกัน แต่การที่จะเปลี่ยนแปลงพระราชประเพณีนั้นเป็นการใหญ่การสำคัญอย่างยิ่ง

เป็นความจำเป็นต้องควรหวาดหวั่นในภัยอันตรายให้มาก แลถ้าใต้ฝ่าละอองธุลีพระบาทยังเป็นที่วางพระราชหฤทัย มิได้ในกำลังของความป้องกันซึ่งยังไม่มีสิ่งใดเป็นแน่การนี้จึ่งจะเป็นไปโดยเร็วพลันยังไม่ได้ ก็ควรงดไว้จนกว่าการที่จะจัดทหารขึ้นให้ได้จริงนี้ เป็นที่มั่นในพระราชหฤทัยในกำลังที่จะป้องกันภัยอันตรายในพระนคร แลการที่จะจัดทหารขึ้นนี้ไม่ได้เป็นการที่จะทำให้มีภัยอันตรายสิ่งใดเลยควรจะต้องทรงพระราชดำริให้เป็นการอันอุกฤษฎ์ ดังเช่นข้าพระพุทธเจ้าทั้งปวงกราบบังคมทูลมาแต่ต้นแล้ว การอันนี้ก็คงจะสำเร็จได้ดังพระบรมราชประสงค์ ไม่มีสิ่งขัดขวางเป็นอันแน่
	ในชั้นต้นเพื่อให้เป็นที่วางพระราชหฤทัย ได้จัดการเปลี่ยนแปลงราชประเพณีในภายหลังนั้นข้าพระพุทธเจ้าทั้งปวงเห็นด้วยเกล้าฯ ว่า ควรต้องปิดความที่จะเปลี่ยนพระราชพระเพณีนั้นให้เงียบไว้ก่อนอย่าให้ผู้ใดทราบความเพราะจะเป็นช่องแห่งความขัดขวาง คนที่ไม่เห็นชอบจะทำให้การลำบากมากไป แต่การซึ่งรวบรวมคนโยกย้ายเอาคนมาแต่กรมต่างๆ ยกขาดมาเป็นกรมหนึ่งดังเช่นจัดกันมาแต่ก่อนนั้นเป็นที่ให้เจ้าหมู่นายหมวดคิดปิดบัง เพราะจะรักษาผลประโยชน์ตนฤๅอย่างใดอย่างหนึ่ง ดังที่คิดขัดขวางอยู่ทุกวันนี้ ก็จะไม่ได้คนมาโดยทันเวลาจึ่งเห็นด้วยเกล้าฯ ว่ากรมต่างๆ ที่เป็นทหารมาแต่โบราณ เป็นต้นว่ากรมอาสาทั้งปวงนั้น อันที่จริงแต่เดิมก็เป็นทหารทั้งสิ้น ถ้าจะทรงจัดโดยจริงรวบรวมเอาไพร่หลวงกรมอาสาต่างๆ หมดทุกกรมตามหมู่ทหารเอามาฝึกหัดยกขึ้นเป็นทหารให้ได้จริงตามธรรมดาทหารซึ่งจำเป็นต้องให้รู้เพลงอาวุธ แลวิธีรบพุ่งด้วยแล้ว ก็จะเป็นการจัดพระราชประเพณีเดิมให้มั่นคงแข็งแรงขึ้นทั้งจะได้เป็นที่ไว้วางพระราชหฤทัยได้จริง ช่วยป้องกันอันตรายทั้งปวงด้วย แต่การที่ละเลยทิ้งไว้เอาคนมาจ่ายเดือนทำการเช่นประเพณีเดิม เวลาซึ่งไม่มีทัพศึกการศึกทุกวันวันนี้ก็ผิดกว่าแต่ก่อนมากเวลามีเหตุการณ์จะอาศัยก็ไม่ได้จริง เรียกคนก็ไม่ได้ กลับทำให้เป็นการเสียพระราชกำหนดเดิมไปทั้งสิ้น จึ่งเห็นด้วยเกล้าฯ ว่าควรเอาคนพวกนี้มาฝึกหัดจัดการให้ได้จริงตามสมัยกาล อันเขารบพุ่งที่เปลี่ยนวิธีผิดกว่าธรรมเนียมเดิมจึ่งจะสมควร
	แต่การที่ฝึกหัดนั้น จะแยกย้ายไปหลายหมู่หลายเหล่าไม่ได้ การจะไม่เรียบร้อยแลสำเร็จได้จริง ต้องรับพระราชทานให้รวมกันเป็นหมู่เดียว มีผู้ที่วางพระราชหฤทัยผู้หนึ่งให้เป็นผู้บังคับการทุกๆ กรมทั่วไปแลจะต้องใช้คนยุโรเปียนช่วยอุดหนุนให้มากด้วย ต้องหาเอาคนดีๆ แลต้องยอมให้มียศบรรดาศักดิ์ ตั้งแต่สับลุตเตอแนนต์ขึ้นไปถึงโคโลแนลด้วย แยกย้ายเจือจานไปช่วยรักษากฎหมายแลธรรมเนียม การจึ่งจะเป็นจริงตลอดไปได้อนึ่งหมู่ทหารนั้นก็ให้คงอยู่ตามหมู่เดิม ให้เจ้าหมู่นายหมวดเดิมควบคุมกันต่อๆ ขึ้นไป จนตลอดถึงเจ้ากรมปลัดกรมๆ ให้มีตำแหน่งยศเป็นทหารรับผิดชอบตามกรมของตัวด้วยขุนนางในตำแหน่งกรมอาสาทั้งปวงนี้ ให้ได้เลื่อนยศเป็นขึ้นมาจากทหารเอง อย่าให้มีคนที่ไม่ใช่ทหารได้เป็นปะปนวุ่นวาย ให้เสียความอุตสาหะของทหาร ถ้าจัดการได้ดังนี้แล้วเห็นด้วยเกล้าฯ ว่าจะไม่เป็นความหวาดหวั่นให้เจ้าหมู่นายหมวดคิดหวงกันผู้คนไว้ การนั้นก็จะสำเร็จได้จริงโดยง่าย เพราะไม่ได้ทำช่องให้เจ้านายหมวดแบ่งซ่อนกันผู้คนไว้เป็นกำลังแก่ตัวต่อไปได้อีก
	แต่การที่จะจัดทหารอย่างนี้ มีข้อความที่จะต้องคิดแลตั้งขึ้นหลายอย่าง เพื่อจะให้การนี้สำเร็จได้ตลอดไป จะกราบบังคมทูลพระกรุณามาในนี้โดยละเอียด ก็เป็นความยืดยาวนักประการหนึ่งก้มิใช่เป็นการที่จะเกี่ยวข้องแก้ไขในความข้อนี้ด้วย จึงเห็นด้วยเกล้าฯ ว่า ยังหาควรที่จะกราบบังคมทูลพระกรุณาติดต่อไปในนี้ไม่







หน้า309

เมื่อข้าพระพุทธเจ้าได้รับพระกระแสพระราชดำริประการใด ควรกราบบังคมทูลพระกรุณาต่อไปในภายหลังอีกแล้ว จึ่งจะได้เรียบเรียงทูลเกล้าฯ ถวายต่อไป
	๓. ความวิตกข้าพระพุทธเจ้าทั้งปวง นอกจากข้อ ๒ ที่กราบบังคมทูลพระกรุณามาแล้ว ยังมีข้อความควรจะต้องวิตกอีกอย่างหนึ่ง ซึ่งเป็นความเจือเนื่องติดต่อมาแต่เหตุในข้อ ๒ ในความที่ขัดขวางอันเดียวกันคือ พวกที่มีความเสียอกเสียใจ ในการที่จะขาดประโยชน์ไป ถ้าจะไม่ทำเหตุใหญ่โตจึงจลาจล ซึ่งเป็นการใหญ่เหลือเกินที่จะคิดจะทำได้นั้นแล้วจะไปทำเหตุอีกอย่างหนึ่งที่จะเข้าหาอำนาจต่างประเทศให้ช่วยปกครองป้องกัน ฤๅบางที่จะเอาบ้านเมืองไปมอบหมายกำนัลอย่างหนึ่งอย่างใดให้เป็นเหตุขึ้น ความข้อนี้น่ากลัวจะมีจะเป็นได้ง่ายกว่าข้อ ๒ มากตามเหตุที่เคยได้เป็นมาแล้ว เพราะฉะนั้นจึ่งเป็นช่องเป็นหนทางที่จะให้มีผู้ประพฤติตามอยู่ เพื่อจะป้องกันอันตรายแลผลประโยชน์ของตัว ฤๅเพื่อจะห้ามกระแสพระราชดำริมิให้สะดวกตลอดไป
	ความข้อนี้ข้าพระพุทธเจ้าทั้งปวงเห็นด้วยเกล้าฯ ว่า ถ้าพิเคราะห์ให้ละเอียดแล้วก็จะเห็นได้ว่าไม่สู้เป็นความสำคัญนัก เพราะว่าการที่จะเปลี่ยนแปลงพระราชกำหนดกฎหมายแลพระราชประเพณีจัดการพระนครใหม่นั้น ในต้นจำเดิมแรกที่จะจัดการ ฝ่ายเราจำเป็นแลควรจะต้องแจ้งความในเคาเวอนเมนต์ต่างประเทศทราบ เพื่อเขาจะได้เห็นแก่ความยุติธรรมซึ่งเราจะบำรุงมนุษย์ทั่วกัน ให้ได้ความสุขอย่างเช่นเขาบำรุงตามทางที่แลเห็นอันหนึ่งอันเดียวกัน เป็นทางซึ่งเราจะเอาเป็นประกันบ้านเมือง ป้องกันมิให้เขายกเหตุว่าเราไม่ได้ทะนุบำรุงบ้านเมืองแลป้องกันเหตุภัยอันตรายในข้างหน้าระหว่างเมื่อเราจะจัดด้วย แม้นว่าฝ่ายเราได้ลงมือจัดการแล้ว จะมีข้าทูลละอองธุลีพระบาทผู้ใหญ่ผู้น้อยก็ดี หนีลงไปอาศัยคนต่างประเทศดังนั้นแล้ว เราก็ควรปล่อยทิ้งเสียเลย ช่วยถอดส่งให้ในทันใดที่เดียว ไม่เห็นว่าจะทำให้เป็นเหตุการณ์ใหญ่โตไปได้ เพราะผู้นั้นมีความผิดในการขัดขืนความชอบธรรม ซึ่งได้ทราบทั่วกันแล้ว จะไม่มีใครเชื่อถือฤๅอุดหนุนได้เลยโดยที่สุดจะว่าเวลานี้ชาวต่างประเทศต่างๆ มีฝรั่งเศสฤๅอังกฤษเป็นต้น กำลังคอยมุ่งหมายจะพาลหาเหตุหาช่อง ซึ่งจะเข้าเบียดเบียนเรา ถ้าพบปะช่องเหมาะซึ่งมีพวกฝ่ายเราไปทำทางให้แล้วก็จะรีบรัดฉวยเอาฤๅเข้ามาวุ่นวายขัดขวางต่างๆ ทำให้เป็นความลำบากขึ้น ความข้อนี้ก็เห็นด้วยเกล้าฯ ว่า จะหาอาจเกี่ยวข้องขัดขวางได้ไม่ เพราะฝ่ายจะจัดการบ้านเมืองโดยจริง โดยตรงตามความชอบธรรม เป็นทางอันเดียวกันกับที่ชาวยุโรปเดินอยู่แล้วประการหนึ่งทั้งฝ่ายเราก็ได้บอกให้ทราบแต่ก่อนแล้ว จึงเป็นทางป้องกันอันตรายในเหตุความข้อนี้ได้ ไม่ต้องเป็นที่ทรงพระปริวิตกว่าจะเป็นเหตุให้ถึงแก่มีอันตรายสิ่งใด
	๔. การเลิกถอนพระราชประเพณีเดิม ตั้งพระราชประเพณีใหม่ เป็นความเปลี่ยนแปลงนี้จะเป็นเหตุให้ข้าทูลละอองธุลีพระบาท แลราษฎรที่ถือเคล็ดถือเงื่อน ฤๅเชื่อถือพระราชประเพณีเดิมเป็นหลักฐานมั่นคงอยู่จะพากันเห็นว่าทรงละประราชประเพณีเดิมเสีย จะเป็นเหตุอันตรายหรือลางร้ายต่างๆ แก่บ้านเมือง ตามความที่เชื่อถือกันโดยมั่น มีชุกชุมทั่วไปฤๅจะพากันหวาดหวั่นตื่นเต้นให้ความนั้นใหญ่โตมากจนเกินไป ความข้อนี้ก็ควรน่าเป็นที่รำคาญพระราชหฤทัยอยู่ เพราะการเล่าลือมักจะเป็นทางทำให้มีเหตุอย่างหนึ่งอย่างใดก็อาจเป็นไปได้บ้าง
	แต่เมื่อพิเคราะห์ไปแล้ว ก็เห็นด้วยเกล้าฯ ว่า ซึ่งจะวิตกในเหตุเปล่าๆ ไม่เข้าทางอันช่วยอุดหนุนป้องกันพระนครไม่ได้นั้น มาถือเอาเป็นเหตุขัดขวางการป้องกันพระนครก็ไม่สมควรเลย

ความข้อนี้พระราชอาญาไม่พ้นเกล้าฯ ข้าพระพุทธเจ้าทั้งปวงขอพระราชทานกราบบังคมทูลพระกรุณาอย่าให้ทรงพระวิตก เพราะการที่จะทรงพระราชดำริเห็นเอาเป็นพยานได้มีอยู่หลายอย่างเหมือนการที่ใต้ฝ่าละอองธุลีพระบาทได้ทรงพระกรุณาโปรดเกล้าฯ ให้รื้อถอนพระราชประเพณีเดิมบ้าง เพิ่มพระราชกำหนดกฎหมายที่แปลกประหลาดไม่เคยมีมาแต่ก่อนบ้าง ก็มีมาเป็นตัวอย่างมากอยู่แล้วการนั้นก็สามารถจะเป็นไปได้ทุกอย่าง แต่ความติเตียนที่คิดหวาดหวั่นไปต่างๆ ก็คงมีอยู่ตามธรรมดาของมนุษย์ ซึ่งเห็นผิดถือผิดกัน ฤๅจำพวกที่คอยหาช่องจับผิดร้ายอยู่เสมอก็ดีถ้าการที่เปลี่ยนแปลงนั้นทำไปไม่ตลอดก็จะยิ่งเป็นที่ครหาติเตียนมาขึ้นเป็นธรรมดา เหมือนการเปลี่ยนแปลงบางอย่าง ซึ่งทรงพระราชดำริที่ไม่เป็นการอุกฤษฎ์แน่นอนได้มีอยู่ทุกวันนี้ แลคนจำพวกที่จะคอยติเตียนต่างๆ อ้างเอาเป็นเหตุผลลางร้ายต่างๆ นั้นถึงมาตรว่าใต้ฝ่าละอองธุลีพระบาท จะไม่ได้ทรงจัดการเปลี่ยนแปลงอันใดก็ยังคิดหาช่องเป็นเหตุผลบ่นว่าต่างๆ อยู่เสมอไม่มีที่สุด ขึ้นชื่อว่าคนจำพวกนี้จะเอาเป็นประมาณไม่ได้ โดยที่สุดไม่ได้ทรงทำอะไรเลย ฝนแล้งก็นินทา ก็ถ้าจะนิ่งๆ อยู่ดังนี้โดยจะมีเหตุถึงเสียบ้านเมืองลงก็ใช่ว่าจะพ้นความนินทาก็หามิได้จะยิ่งมีมากกว่าที่จะทรงเปลี่ยนแปลงธรรมเนียมอีก เพราะฉะนั้นถ้าทรงทำได้ตลอด ความติเตียนนั้นก็จะสงบหายไปไม่เป็นการแปลกประหลาด ลงในที่สุดก็จะต้องกลับเป็นการสรรเสริญเป็นความแลเห็นได้อยู่ดังนี้
	อนึ่ง ความติเตียนแลสงสัยหวั่นหวาดไปก่อนกาลดังนี้ ข้าพระพุทธเจ้าเห็นด้วยเกล้าฯ ว่า ย่อมมีอยู่ทุกบ้านเมือง แต่การนี้จะแก้ไขได้อย่างเดียวแต่สิ่งหนึ่งสิ่งใดที่จัดทำนั้น ต้องทำให้ตลอดเป็นผลประโยชน์ได้จริงอย่าให้ค้างอยู่ได้ ดังเช่นที่แล้วมาแต่ก่อนนั้น จึ่งสามารถจะเป็นการป้องกันได้ เพราะฉะนั้นข้าพระพุทธเจ้าทั้งปวงจึ่งเห็นด้วยเกล้าฯ ว่าข้าทูลละอองธุลีพระบาทแลราษฎร มีความเชื่อถือในพระราชกฤษฎาภินิหาร แลพระบารมีของใต้ฝ่าละอองธุลีพระบาทเป็นล้นเกล้าฯ แลถ้าสิ่งใดซึ่งทำไปไม่เปิดช่องให้เป็นที่ติเตียนได้เพราะทำไปให้สำเร็จได้จริงแล้ว ก็คงจะอ่อนน้อมตามกระแสพระราชดำริทุกอย่างทุกประการ แลถ้าการที่จะตั้งต้นจัดขึ้นนั้น กวดขันให้เป็นไปได้แน่จริงทุกๆ อย่างแล้ว การต่อไปภายหน้าก็จะเป็นจริงไปได้โดยง่ายทั้งผู้ที่เคยขัดขืนแลติเตียนอยู่ก็จะไม่สามารถขัดขืนแลติเตียนต่อไป เพราะฉะนี้การที่จะตั้งต้นขึ้นนั้นจึ่งเป็นการสำคัญนัก ต้องให้ได้แน่จริงทุกสิ่งทุกประการจึ่งจะจัดการต่อไปสำเร็จได้
	๕. โดยจะทรงพระราชดำริตั้งพระราชหฤทัยที่จะเปลี่ยนแปลงพระราชกำหนดกฎหมาย แลพระราชประเพณีตลอดแล้ว ยังทรงพระราชดำริไปติดอยู่ด้วย ตัวผู้ซึ่งจะรับราชการฉลองพระเดชพระคุณ ตามแบบธรรมเนียมใหม่จะหาตัวไม่ได้ด้วยทุกวันนี้เพียงแต่จะให้การเป็นไปตามพระราชประสงค์ ฤๅพระราชประเพณีบ้านเมืองก็ยังไม่สำเร็จเป็นไปได้จริง ข้อนี้ก็เป็นทางที่จะทรงปริวิตกไปติดอยู่อีกทางหนึ่ง ข้าพระพุทธเจ้าทั้งปวงจึ่งคิดเห็นด้วยเกล้าฯ ว่าการทั้งปวงซึ่งได้ทรงพระกรุณาโปรดเกล้าฯ ให้จัดทำขึ้นใหม่เป็นสิ่งที่ไม่เคยมีมาแต่โบราณก็มาก ข้าราชการที่จะรับฉลองพระเดชพระคุณก็มีมาก แลที่ได้ทำไปได้ในคราวแรกโดยพระราชประสงค์สำเร็จได้ทุกประการข้าพระพุทธเจ้าทั้งปวงสามารถที่จะกราบบังคมทูลพระกรุณา ยกสิ่งที่เป็นพยานขึ้นทูลเกล้าฯ ถวายได้ เหมือนการเคาน์ซิลที่ทรงพระราชดำริจัดตั้งขึ้นใช้การมาคราวหนึ่งถ้าจะคิดให้ละเอียดแล้ว พระราชกำหนดกฎหมาย แลพระราชประเพณีที่เปลี่ยนแปลงมาในทุกวันนี้ สำเร็จได้ในคราวครั้งเคาน์ซิลนั้นแทบจะทุกสิ่งทุกอย่างโดยมาก







หน้า311

เพราะฉะนั้น จึงเป็นที่ให้ข้าพระพุทธเจ้าทั้งปวงทราบเกล้าฯ ชัดว่า ข้าทูลละอองธุลีพระบาทที่จะฉลองพระเดชพระคุณ ตามทางวิเศษแปลกประหลาดก็ยังมีอยู่เสมอ แลจะหาได้ต่อไปอีกในภายหน้าเป็นอันแน่แต่ภายหลังเมื่อใต้ฝ่าละอองธุลีพระบาททรงพระมหากรุณาแก่ข้าราชการละเลยไป หาได้ทรงกวดขันให้เป็นตัวอย่างขึ้นแล้ว ราชการในหน้าที่ต่างๆ ก็คลายลงทุกทีจนจะทรงพระราชดำริเห็นไปว่าข้าราชการหากำลัง แลปัญญาที่จะฉลองพระเดชพระคุณต่อไปมิได้ เมื่อการที่ทำไปนั้นถอยลง ใต้ฝ่าละอองธุลีพระบาทมีพระราชอัธยาศัยแก่กล้าที่จะให้การนั้นตั้งอยู่ได้ดีขึ้นจึงมีพระราชอุตสาหะทรงพระราชวินิจฉัยในกิจราชการ เพราะมีพระราชประสงค์ที่จะทำนุบำรุงกรุงสยามให้เจริญเป็นสุข แต่ข้าราชการทั้งปวงก็มีความสงสัยไปต่างๆเห็นไปว่ามีพระราชประสงค์ที่จะตัดอำนาจ แลเลิกถอนการ ซึ่งผู้นั้นได้รับการฉลองพระเดชพระคุณ มาพระราชทานแก่ข้าราชการผู้อื่น แลเมื่อได้ไปคิดถึงความผิดของตนก็เห็นแต่ว่าไม่แปลกประหลาดอันใดข้าราชการทั้งปวงได้ทำดังนี้หาต้องรับพระราชอาญาอันสมด้วยโทษไม่ จึ่งเกิดความสงสัยในพระราชดำริหนักขึ้น แลมีความริษยาแก่กล้าขึ้นในระหว่างซึ่งกันแลกัน การที่ผู้นั้นๆ ยังได้รับฉลองพระเดชพระคุณอยู่ก็เป็นที่ร่วงโรยลงอีกใต้ฝ่าละอองธุลีพระบาทได้ทรงพระมหากรุณางดโทษข้าทูลละอองธุลีพระบาท ที่ล่วงพระราชอาญาในทางหละหลวมดังนี้แล้ว ราชกิจทั้งปวงจึ่งผันแปรไปต่างๆ การที่เป็นมาดังนี้ข้าพระพุทธเจ้าไม่ต้องกราบบังคมทูลพระกรุณาพรรณนาให้ละเอียดกว่านี้ด้วยได้ทรงทราบใต้ฝ่าละอองธุลีพระบาทอยู่ทุกประการแล้ว ข้าพระพุทธเจ้ามีความเชื่อเป็นล้นเกล้าฯ ว่า ข้าทูลละอองธุลีพระบาทแลราษฎรทั่วพระราชอาณาเขตมีสันดานอ่อนน้อม คอยที่จะประพฤติตามพระราชประสงค์โดยพระราชกำหนดกฎหมายอยู่เสมอแลถ้าผู้ใดซึ่งทรงพระซึ่งทรงพระมหากรุณาชุบเกล้าฯ เป็นหัวหน้าจัดการตามกรมต่างๆ ไม่ล้างทำลายพระราชกำหนดให้เคลื่อนคลาดเสียยุติธรรมให้เป็นตัวอย่างได้แล้ว การทั้งปวงที่จะกลับกลายไปด้วยข้าราชการผู้น้อยฤๅราษฎรก็ไม่มีเลย
	เหตุฉะนี้ เมื่อผู้ที่รับราชการฉลองพระเดชพระคุณนั้น แต่เมื่อแรกก็ทำการโดยแข็งแรงได้ตามพระราชประสงค์ ครั้นนานไปก็คลายถอยลงที่ละเล็กละน้อยหาเสมอไม่เพราะมิได้กวดขันตามอย่างธรรมเนียมให้คงอยู่ ด้วยความที่ทรงพระมหากรุณาข้าทูลละอองธุลีพระบาท ข้าพระพุทธเจ้าจึ่งเห็นด้วยเกล้าฯ ว่าที่จะเป็นข้อขัดขวาง ด้วยหาข้าราชการที่จะฉลองพระเดชพระคุณไม่ได้นั้น หาเป็นไม่ ข้าพระพุทธเจ้าเห็นด้วยเกล้าฯ ว่าถ้าได้ตั้งพระราชหฤทัยี่จะทรงพระราชวินิจฉัยราชการทั้งปวง เป็นอย่างอุกฤษฎ์ให้เป็นที่เห็นได้ทั่วไปในข้าราชการ ว่าจะไม่ทรงกรุณาแก่ผู้ที่มีวงศ์ตระกูล ฤๅหาตระกูลมิได้ผิดชอบประการใดต้องได้รับเสมอกัน แลสรรพสิ่งทั้งปวงต้องให้เป็นการสำเร็จจริงแท้ทั้งสิ้นผู้ที่รับราชการก็จะต้องคิดรักษาหน้าที่หาความดีในทางที่กวดขันให้ได้จริงนั้น ให้เป็นการสมดังพระราชประสงค์ได้ทุกๆ ประการ ข้อความขัดข้องซึ่งข้าพระพุทธเจ้าทั้งปวงพิเคราะห์เห็นในชั้นต้น ก็เพียงห้าข้อเท่านี้ฤๅที่ข้าพระพุทธเจ้าจะยังหาได้คิดเห็นยังจะมีอีกต่อไปก็ดี ถ้าจะใคร่ครวญไปโดยละเอียดแล้ว ความที่สำหรับจะแก้ไขได้ก็มีรวมอยู่ในใจความอันเดียว ซึ่งจะทรงพระราชดำริราชการสิ่งใดต้องให้เป็นการยั่งยืนอันอุกฤษฎ์สิ่งเดียวเท่านั้นเพราะฉะนี้ ข้าพระพุทธเจ้าทั้งปวงจึ่งขอรับพระราชทานพระบรมราชานุญาต กราบบังคมทูลพระกรุณา โดยความอ่อนน้อมแทบฝ่าละอองธุลีพระบาท ขอให้ใต้ฝ่าละอองธุลีพระบาทตั้งพระราชหฤทัย ทรงทำนุบำรุงความเจริญของกรุงสยาม โดยอย่างอุกฤษฎ์

อย่าให้เว้นว่างแต่สิ่งหนึ่งสิ่งใดได้ การผิดชอบของกรุงสยามนั้น ใต้ฝ่าละอองธุลีพระบาททรงรับผิดชอบในการนั้น การที่ชอบสิ่งใดที่จะทรงจัดแจงเปลี่ยนแปลงนั้น อาจสำเร็จได้โดยพระราชกฤษฎาภินิหารไม่เป็นที่ขัดขวางสิ่งหนึ่งสิ่งใดเลย
	ด้วยข้าพระพุทธเจ้าทั้งปวงมีความเชื่อถืออันแน่ว่า ใต้ฝ่าละอองธุลีพระบาทมีพระราชหฤทัยทรงพระอุตสาหะ ดังที่ได้มีมาเป็นพยานอยู่แล้ว ที่จะทรงพระราชวินิจฉัยในราชกิจ ทำนุบำรุงพระราชอาณาเขต แลไพร่ฟ้าประชาราษฎรให้มีความสุขความเจริญต่อไปแลทั้งโดยความกตัญญูสวามิภักดิ์ของข้าพระพุทธเจ้าทั้งปวง เฉพาะใต้ฝ่าละอองธุลีพระบาท จึ่งนำให้ข้าพระพุทธเจ้ามีความประสงค์อันแรงกล้า ที่จะได้เห็นรัชกาลของใต้ฝ่าละอองธุลีพระบาท รุ่งเรืองยิ่งขึ้นไปด้วยความดีความเจริญเพราะฉะนั้นข้าพระพุทธเจ้าทั้งปวงจึ่งสามารถขอรับพระราชทาน พระบรมราชานุญาตกราบบังคมทูลพระกรุณา ใต้ฝ่าละอองธุลีพระบาทควรทรงดำริถึงรัชกาลปัตยุบันนี้ ซึ่งตั้งอยู่ในสมัยกาลอันประเสริฐคือ“ศิวิไลเซชั่น” นี้ไม่ควรจะให้มีความดี ความเจริญเพียงเสมอรัชกาลของพระบาทสมเด็จพระเจ้าอยู่หัวแต่โบราณมา ด้วยราชกิจแห่งพระบาทสมเด็จพระเจ้าแผ่นดินนั้นใช่แต่จะทรงทำนุบำรุงรักษาพระราชอาณาเขตให้พ้นจากภัยอันตรายตลอดไป ในชั่วรัชกาลหนึ่งนั้นมิได้ ต้องให้ความดีความเจริญที่ใต้ฝ่าละอองธุลีพระบาท ได้ทรงพระราชอุตสาหะประพฤติมาในรัชกาลปัตยุบันนี้เป็นการป้องกันรักษาอันแน่นอนของกรุงสยาม แลเป็นรากของความที่จะเจริญต่อไป แลเมื่อรัชกาลในใต้ฝ่าละอองธุลีพระบาทสุดสิ้นไปแล้ว ให้ผู้ที่จะมารักษาพระราชประเพณีสืบไป แลทั้งข้าราชการราษฎรนั้นกลับระลึกได้ ถึงรัชกาลของใต้ฝ่าละอองธุลีพระบาทด้วยความเคารพนับถือว่าเอกราชของกรุงสยาม แลกำเนิดของความสุขความสบายที่ตั้งอยู่เจริญรุ่งเรืองมาจนวันนั้น เพราะใต้ฝ่าละอองธุลีพระบาทพระองค์เดียว ได้ทรงทำนุบำรุงในทางอันประเสริฐมา แลจะได้เป็นแบบอย่างของรัชกาลข้างหน้าสืบต่อไป
	ด้วยความประสงค์อันนี้ ข้าพระพุทธเจ้าทั้งปวงจึ่งสามารถกราบบังคมทูลพระกรุณา บังอาจชี้แจงยืดยาวโดยพิสดาร แลใช้ถ้อยคำอันเรียวแรงดังนี้ เพราะเป็นความประสงค์ของข้าพระพุทธเจ้าทั้งปวงที่จะกราบบังคมทูลแสดงความกตัญญูรักใคร่ ในใต้ฝ่าละอองธุลีพระบาทแลบ้านเมือง ซึ่งได้เป็นของไทยมาหลายร้อยปีโดยเต็มตามที่ใจคิดทุกอย่าง ไม่ได้คิดยั้งถ้อยคำถ้าผิดพลั้งหรือเกินเรี่ยวแรงไปประการใดแล้ว พระราชอาญาไม่พ้นเกล้าฯ แลที่ข้าพระพุทธเจ้าทั้งปวงสามารถกราบบังคมทูลพระกรุณา ทั้งนี้หาได้มีความประสงค์แห่งลาภยศฐานานุศักดิ์ หรือช่องโอกาสด้วยความประสงค์จะหาประโยชน์อย่างหนึ่งอย่างใดไม่ข้าพระพุทธเจ้าทั้งปวงมีความประสงค์ที่จะได้ฉลองพระเดชพระคุณ ซึ่งได้ทรงพระมหากรุณาชุบเกล้าฯ มา แลทำความดีให้แก่บ้านเมือง ซึ่งเป็นที่รักของข้าพระพุทธเจ้าทั้งหลายเพื่อให้เป็นเอกราชต่อไปด้วยร่างกายแลชีวิตหาได้คิดถึงความสุขความเจริญ แต่ในส่วนตัวต่อไปข้างหน้าไม่ แลถ้าคำซึ่งข้าพระพุทธเจ้ากราบบังคมทูลพระกรุณานี้ จะต้องพระราชอัธยาศัยก็ดี ไม่ต้องก็ดี ข้าพระพุทธเจ้าขอพระบารมีปกเกล้าฯ รับพระราชทานพระราชหัตถเลขาจะได้เป็นที่เย็นใจแก่ข้าพระพุทธเจ้าทั้งปวงผู้สวามิภักดิ์โดยสุจริต ถ้าคำซึ่งข้าพระพุทธเจ้ากราบบังคมทูลพระกรุณานี้ต้องด้วยพระราชดำริแล้ว ข้าพระพุทธเจ้าทั้งปวงจะขอรับพระราชทานราชานุญาตกราบบังคมทูลพระกรุณา

ในความแก้ไขจัดการบ้านเมืองอย่างยุโรปให้ละเอียดขึ้นอีกในคราวหน้า เพื่อได้ทรงพระราชดำริในการนั้น แลจัดสร้างขึ้นตามพระราชประสงค์ต่อไป
	ข้าพระพุทธเจ้าทั้งหลายกราบบังคมทูลพระกรุณา ทั้งนี้จะผิดชอบประการใด พระอาญาไม่พ้นเกล้าฯ ขอพระบารมีปกเกล้าฯ เป็นที่พึ่ง ควรมิควรแล้วแต่จะทรงพระกรุณาโปรดเกล้าฯ 
	ขอเดชะขอพระราชทานกราบบังคมทูลพระกรุณา มาแต่ ณ วันพฤหัสบดี แรม ๘ ค่ำ เดือน ๒ ปีวอก ฉอศก ศักราช ๑๒๔๖ ตรงวันที่ ๙ เดือนมกราคม คริสต์ศักราช ๑๘๘๕
	(๑) พระเจ้าบรมวงศ์เธอ กรมพระนเรศร์วรฤทธิ์
	(๒) พระเจ้าบรมวงศ์เธอ กรมหมื่นพิทยลาภพฤฒิธาดา
	(๓) สมเด็จฯ กรมพระสวัสดิวัฒนวิศิษฎ์
	(๔) พระองค์เจ้าปฤษฎางค์
	(๕) นายนกแก้ว คชเสนี (ยศครั้งหลังสุดเป็นพระยามหาโยธา)
	(๖) หลวงเดชนายเวร (สุ่น สาตราภัย) (ยศครั้งหลังสุดเป็นพระยาอภัยพิพิธ)
	(๗) บุศย์ เพ็ญกุล (ยศครั้งหลังสุดเป็นจมื่นไวยวรนาถ)
	(๘) ขุนปฏิภาณพิจิตร (หรุ่น) ถึงแก่กรรม ร.ศ.๑๐๘
	(๙) หลวงวิเสศสาลี (นาค)
	(๑๐) นายเปลี่ยน
	(๑๑) สัปเลฟเตอร์แนนต์สอาด

พระราชดำรัสตอบความเห็นของผู้จะให้เปลี่ยนแปลงการปกครอง

จ.ศ.๑๒๔๗๑


ที่ ๑๕/๔๗ วันพุธ แรม ๑ ค่ำ เดือน ๖ ปีระกา สัปตศก ศักราช ๑๒๔๗
	ในเบื้องต้นเราขอตอบแก่ท่านทั้งปวงว่า เราขอบใจอยู่ในการที่ซึ่งพระบรมวงศ์และข้าราชการของเรา ได้ไปเห็นการปกครองในประเทศอื่น แล้วระลึกถึงประเทศของตนปรารถนาที่จะป้องกันอันตรายและจะให้มีความยั่งยืนมั่นคงอยู่ในอำนาจอันเป็นอิสรภาพ ในข้อความบรรดาที่กล่าวมาแล้ว ที่เป็นหัวใจความสำคัญทุกอย่างนั้น เรายอมรับว่าเป็นความจริง ดังนั้น ยกเว้นแต่ข้อเล็กน้อยบางข้อ ซึ่งบางที่จะเป็นการเข้าใจผิดไปแต่หาเห็นควรยกขึ้นมาพูดในที่นี้ไม่ แต่เราขอแจ้งความแก่ท่านทั้งปวงให้ทราบพร้อมกันด้วยว่า ความที่น่ากลัวอันตรายอย่างใดซึ่งได้กล่าวมานั้น ไม่เป็นการคิดเห็นที่ได้เกิดขึ้นใหม่ของเราเลยแต่เป็นการได้คิดเห็นอยู่แล้วทั้งสิ้น แลการที่ควรจะทำนุบำรุงให้เจริญอย่างไรเล่า เราก็มีความปรารถนาอย่างแรงกล้าที่จะได้จัดการนั้น ให้สำเร็จตลอดไปได้ ไม่ต้องมีการห่วงระแวงอย่างหนึ่งอย่างใดว่าเราจะเป็นผู้ขัดขวางในการซึ่งจะเสียอำนาจ ซึ่งเรียกกันว่าแอบโสลูทเป็นต้น นั่นเลย เพราะเราได้เคยทดลองรู้มาแล้ว ตั้งแต่เวลาเป็นตุ๊กตาซึ่งไม่มีอำนาจอันใดเลย นอกจากชื่อ จนถึงเวลาท่ีมีอำนาจขึ้นมาโดยลำดับ จนเต็มบริบูรณ์ในบัดนี้ ในเวลาที่มีอำนาจน้อยปานนั้น ได้รับความลำบากเพียงใดแลในเวลาที่มีอำนาจมากเพียงนี้ได้รับความลำบากอย่างไรเรารู้ดีจำได้ดี เพราะที่จำได้อยู่อย่างนี้ เหตุไรเล่าเราจึงจะไม่มีความปรารถนาอำนาจปานกลางซึ่งเป็นความสุขแก่ตัวเรา แลจะเป็นการมั่นคงถาวรของพระราชอาณาเขตนี้ด้วยนั้นเพราะเหตุฉะนั้น เราขอให้ท่านทั้งปวงเข้าใจว่าเราไม่เป็นพระเจ้าแผ่นดิน ซึ่งจะต้องบีบคั้นให้หันลงมาทางกลางเหมือนอย่างเจ้าแผ่นดินยุโรป ซึ่งมีมาในพงศาวดาร แลเพราะความเห็นความรู้ซึ่งเราได้เป็นพระเจ้าแผ่นดินมาถึงสิบแปดปีได้พบได้เห็นแลได้เคยทุกข์ร้อนในการหนักการเบา การเผ็ดการร้อนของเมืองซึ่งมีอำนาจมาก จะมากดขี่ประการใดทั้งได้ยินข่าวจากเมืองอื่นๆ ซึ่งมีอยู่มิได้ขาด แลการซึ่งเราได้ขวนขวายตะเกียกตะกายอยู่ในการที่จะเปลี่ยนแปลงมาแต่ก่อนจะมีเหตุบ่อยๆ เป็นพยานของเราที่ยกขึ้นชี้ได้ว่า เราไม่ได้เป็นพระเจ้าแผ่นดิน ซึ่งเหมือนคางคกซึ่งอยู่ในกะลาครอบ ที่จะพึงทรมานให้สิ้นทิฏฐิถือว่าตัวโตนั้น ด้วยอย่างใดอย่างหนึ่งเลย
	เมื่อเราได้ชี้แจงถึงตัวเราเองว่า ไม่เป็นผู้กีดแก่การเจริญแลความมั่นคงของบ้านเมือง ดังนั้นแล้ว เรายังต้องเป็นผู้รับผิดที่คนทั้งปวงจะว่าร้ายว่าเพราะเราเป็นคนอ่อน ไม่สามารถจะหักหาญเอาแก่ผู้หนึ่งผู้ใด


  
    	๑ กรมศิลปากร, กองจดหมายเหตุแห่งชาติ, เอกสารรัชกาลที่ ๕ บ.๔/๑๖

เพราะความเห็นซึ่งจะถือว่าถ้าเราประสงค์อย่างไร การนั้นคงจะตลอดไปได้ การซึ่งไม่ตลอดไปได้เพราะเราไม่คิดจะให้ตลอดดังนี้ ดูเหมือนเราเป็นผู้ทำให้เสียอำนาจพระเจ้าแผ่นดินไป เพราะความอ่อนแอของตัว ในความข้อนี้เราไม่อยากจะซัดโทษให้แก่ท่านเลย แต่เป็นการจำเป็นที่ต้องพูดว่า อำนาจเสนาบดีได้เจริญขึ้นเพราะมีอำนาจได้ตั้งเจ้าแผ่นดินมาแต่ก่อนมากนักแล้วจนตลอดถึงเวลาเราได้เป็นพระเจ้าแผ่นดินขึ้นก็เป็นเวลาเคราะห์ร้ายที่ตัวเราเป็นเด็ก เป็นโอกาสยิ่งใหญ่ที่จะถอนอำนาจเจ้าแผ่นดินได้หมดเหมือนว่าวที่ปล่อยจนหมดสายป่าน ไม่มีเหลือเลยยังเหลือแต่ธุระที่เราจะทำอยู่เพียงจะชั่งกำลังตัวว่าเมื่อเราเป็นเด็กอยู่มีกำลังเพียงเท่านี้ จะรั้งว่าวนั้นไว้ไม่หกล้ม หรือปล่อยให้ว่าวหลุดลอยไปเสีย แต่เดชะบุญเราเป็นเด็กกำลังเดียวเท่านั้น ได้อาศัยป่านพันหลักค่อยๆ สาวเข้ามา จนไม่มีอันตรายหลุดลอยไปได้แต่ก็ยังเป็นพนักงานอย่างเดียวที่จะสาวสายป่านให้สั้นเข้ามาทุกที เมื่อเหลือกำลังก็หย่อนไป เมื่อพอที่จะสาวก็สาวเข้ามาพันหลักไว้ เมื่อผู้ใดได้รู้การเก่า ผู้นั้นจะเห็นได้ว่าความลำบากของเราเป็นประการใดถ้าผู้ที่ได้เห็นแต่ภายหลังก็เข้าใจได้ว่าเรานั่งขี้เกียจหรือโง่เซอะมา ๑๗-๑๘ ปี ที่พูดมานี้ ถ้าจะฟังในเวลานี้ก็จะเห็นเป็นการเพ้อเจ้อ ถ้าจะคิดถึงแต่ก่อนแล้วก็เป็นการสำคัญมากที่จะทำ ซึ่งเราถือว่าเราไม่ได้ขี้เกียจอยู่ เปล่าเลย ยกเอามาว่านี้เพราะจะเห็นว่าการแต่ก่อนนั้นเป็นไปไม่ได้ เพราะเหตุใดคำซึ่งถือว่าความปรารถนาของเราเป็นสำคัญ จะใช้ทั่วทุกเวลาไม่ได้เราไม่ยอมรับผิดชอบอันนั้นเลย เพราะเราได้ทำตามกำลังแล้วแต่เวลาปีหนึ่งสองปีนี้ดูเป็นโอกาสดีขึ้นมากที่ควรจะจัดการต่อไปอีกได้ เราก็ได้คิดอยู่เป็นนิจที่จะจัดการตามเวลาที่เป็นไปได้ ในครั้งนี้ท่านทั้งปวงได้รับเข้ามาแล้วว่า จะช่วยคิดจัดการกันต่อไปเมื่อได้รับอนุญาตของเรานั้น เป็นที่ชอบใจของเราอยู่ เราเห็นสมควรจะชี้แจงการที่เป็นอยู่เดี๋ยวนี้อย่างไร ความต้องการของเรานั้นต้องการอันใด ที่ผู้ซึ่งไม่ได้อยู่ใกล้ชิดต่อราชการจะรู้ได้โดยยากคือราชการในเมืองเรานี้ถ้าจะเทียบกับประเทศอื่นๆ แต่เดิมๆ มานั้นการเอกเสกคิวติฟ กับลียิสเลติฟ รวมอยู่ในเจ้าแผ่นดินกับเสนาบดีโดยมาก แต่ครั้งมาเมื่อริเยนซี ในต้อนต้นนั้นอำนาจก็อยู่แก่ ริเยนต์ และเสนาบดีทั้งสองอย่างครั้นภายหลังมาเมื่อเรามีอำนาจขึ้นตำแหน่งเอกเสกคิวคิฟนั้น เป็นที่หวงแหนของริเยนต์และเสนาบดี แต่ลียิสเลติฟนั้นหาใคร่จะมีผู้ชอบใจไม่ เราจึงได้จัดอุดหนุนการลียิสเลติฟขึ้น จนถึงเคาน์ซิลที่ปรึกาษาทำกฎหมายเมือง เป็นต้นจนตกลงเป็นเสนาบดีคอเวอนเมนต์ เรากลายเป็นเท้าหน้าของพวก ลียิสเลติฟเคานซิล เป็นออปโปลิชั่นของคอเวอนเมนต์โดยตรงเมื่อการภายหลังมามีเหตุการณ์ในคอเวอนเมนต์มากขึ้น เป็นโอกาสที่เราจะได้แซกมือลงไปได้บ่อยๆ เราจึงได้ถือเอาอำนาจเอกเสกคิวติฟได้ที่ละน้อยๆ จนภายหลังตามลำดับจนกระทั่งถึงบัดนี้ เรากลายเป็นตัวคอเวอนเมนต์เราเชื่อเป็นแน่ว่าในการลียิสเลติฟเคานซิลครั้งนั้น คงจะได้แรงเพราะเราจึงได้ทำการตลอดไปได้ไม่มากก็น้อย ครั้นเรามาเป็นเอกเสกคิวติฟคอเวอนเมนต์เสียแล้วการลียิสเลติฟไม่มีผู้อุดหนุน เพราะเป็นการเหลือกำลังที่เราจะทำทั้งสองอย่างได้ตลอด เช่น พระเจ้าแผ่นดินแต่ก่อนด้วยราชการเกิดขึ้นมากกว่าหลายสิบเท่านักและเพราะเมมเบอที่เป็นตัวสำคัญขาดไปเสียบ้าง จึงทำให้ลียิสติฟเคานซิลอ่อนไปทำกฎหมายอันใดก็ไม่ใคร่จะทำสำเร็จได้ โทษที่การลียิสเลติฟเสียไปจะลงเอาว่าเพราะแต่ก่อนเราตั้งใจอุดหนุนอยู่

การจึงตลอดไปในภายหลังเพราะเราทิ้งเสีย จึงเสียไปก็ต้องรับว่าเป็นการจริงอยู่ แต่ต้องขอชี้แจงให้เข้าใจอีกว่า การที่เราทำอยู่ในตำแหน่งเอกเสกคิวติฟคอเวอนเมนต์นี้ ถ้าจะเปรียบกับการคอเวอนเมนต์อังกฤษก็เหมือนหนึ่งปรีเมียเองในตัวแต่ได้เปรียบกว่ากันคนละอย่างเว้นไว้แต่การเล็กน้อย คนอื่นทำไปได้ตามตำแหน่งมินิสตรีของตัว แต่ส่วนเราก็รู้การตั้งแต่ใหญ่ลงไปจนเล็กทุกสิ่งทุกอย่างต้องทำเองสั่งเองทุกสิ่งตลอดจนถ้อยความเล็กน้อยไม่ใคร่จะได้อาศัย หรือไม่ได้อาศัยเสนาบดีตำแหน่งนั้นเลย เราต้องรับตำแหน่งนี้หนักยิ่งกว่าปรีเมียของอังกฤษ แต่ปรีเมียอังกฤษต้องนั่งในเฮาส์ออฟปาลีย์เมนต์ คอยแก้ความส่วนเราไม่ต้องนั่งเป็นได้เปรียบปรีเมียอังกฤษ เมื่อการของเราหนักปานนี้ ไม่มีเวลาที่จะหยุดได้ จึงไม่ได้อุดหนุนในลียิสเลติฟเคานซิลให้แข็งแรงได้เหมือนแต่ก่อน จะหาเวลาที่จะเรียงหนังสือให้ยาวๆ หน่อยหนึ่งก็ยากเป็นที่สุดอย่าว่าแต่ทำกฎหมายเลย แต่ในการเอกเสกคิวติฟคอเวอเมนต์ เราสามารถที่จะพูดได้ว่ายังขึ้นกว่าแต่ก่อนเป็นแน่ แต่จะเรียกว่าดีนั้นไม่ได้เลย เพราะมีช่องที่จะเสียมาก แลไม่เป็นการถาวรด้วย
	เพราะฉะนั้น การต้องการในบ้านเราเวลานี้ ที่จำเป็นและต้องการสำคัญนั้น คือ คอเวอนเมนต์รีฟอร์ม จำเป็นที่จะให้พนักงานของราชการแผ่นดินทุกๆ กรมทำการให้ได้ตามหน้าที่และให้ได้ประชุมปรึกษาหารือกัน ทำการเดินทางให้ถึงกันโดยง่ายโดยเร็ว ทำการรับผิดชอบในหน้าที่ของตัวโดยหลีกลี้ไม่ได้ นี่เป็นความต้องการอย่างหนึ่ง
	ความต้องการอีกอย่างหนึ่งนั้น คือผู้ทำกฎหมายให้เป็นผู้สำหรับจะตริตรอง ตรวจตราการทุกสิ่งทุกอย่าง ในพวกที่ว่ามาแล้วนั้น จะทำหรือตัดสินการขัดข้องด้วยทุกวันนี้จะหาผู้ที่ทำกฎหมายได้ เกือบจะเรียกได้ว่าไม่มีทีเดียว ได้คิดที่จะทำกฎหมายอันใดอันหนึ่ง หลายเรื่องหนักหนามาแล้วไม่สำเร็จไปได้สักเรื่องหนึ่งเพราะผู้ที่จะทำนั้นมักเป็นผู้รู้ที่มีการในตำแหน่งที่ต้องทำเสมอจนเหลือที่จะทำได้ ถ้าจะให้ประชุมเคานซิลทำอย่างแต่ก่อน ก็ไม่สำเร็จได้สักเรื่องเดียว ความต้องการทั้งสองสิ่งนี้เป็นความต้องการใหญ่ของเมืองเรา
	ในการที่จะจัดตำแหน่งเสนาบดี ให้รับการได้ทุกสิ่งทุกอย่างในสำรับเก่าที่เป็นอยู่บัดนี้ ให้กลับทำการอย่างใหม่ให้ได้จริงนั้นไม่ยาก เพียงแต่ที่เคยเป็นออปโปซิชั่นกันมาเสียแต่ก่อนที่จำเป็นจะต้องเห็นไม่ต้องกันหรือแกล้งบิดพลิ้วจะให้เสียนั้นอย่างเดียวเลย เป็นการที่เหลือกำลังจะทำไปได้ก็มี เหมือนอย่างเมื่อเร็วๆ นี้ มีกงสุลฝรั่งเศสมีหนังสือมาเรื่องประกาศห้ามไม่ให้บรรทุกกำลังศึกเข้าไปในเมืองจีนเราจึงมีคำสั่งเจ้าพระยาภานุวงษ์ให้นำคำประกาศ และให้แปลหนังสือที่ประเทศทั้งปวงตกลงกันอย่างไร ลงในหนังสือราชกิจจานุเบกษาให้ลูกค้าทั้งปวงทราบ ได้สั่งการโดยละเอียดถ้วนถี่แล้วครั้นเมื่อร่างประกาศมาให้เราดูมีข้อความเพิ่มเติมลงไปอีกว่า เมืองเรามีแต่ข้าวเป็นสินค้า ข้าวไม่เป็นอาวุธต้องห้าม ดังนี้ ที่เติมลงนี้ก็ประสงค์จะให้ดีเท่านั้น ไม่ใช่จะแกล้งอย่างหนึ่งอย่างใดเลยแต่หาได้ดูในหนังสือฉบับที่แปลนั้นไม่ว่า เขาจะกำหนดห้ามอันใดจะประกาศให้ทราบ และไม่มีกำหนดว่าจะห้ามอันใดบ้าง และมีหนังสือพิมพ์ข่าวโทรเลขในเวลานั้นก็ลงอึงไปว่า ฝรั่งเศสจะห้ามแต่ข้าวอย่างเดียวก็ไม่รู้ว่าจะเสีย

การวางมือไม่ได้อย่างนี้ ท่านเสนาบดีกรมนี้ ก็นับว่ามีปัญญาค่อยยังชั่วกว่ากรมอื่นยังเป็นดังนี้ จะป่วยการกล่าวไปถึงกรมอื่นๆ เล่า เพราะเหตุอันนี้เราจึงต้องรับภาระหนักโดยมิได้อยากจะขวนขวายรับเอามาเลย ดังเช่นกล่าวมาข้างต้นแล้วนั้น ถึงตัวท่านเสนาบดีเองเล่าเราก็เชื่อเป็นแน่ว่าได้รู้ตัวเหมือนกันว่า กำลังตัวเองไม่พอแก่การปัจจุบันได้ในบางครั้งบางคราวเป็นแน่จึงได้พากันหลบเลี่ยงไม่ใคร่อยากที่ประชุมเลยเป็นนิจ เข้าที่ประชุมไม่พูดเสียบ้าง พาลโกรธ น้อยอกน้อยใจ ป็นการดูถูกดูแคลนไปบ้างหรือพูดออกมาแล้ว การนั่นไม่เป็นไปตามพูดเพราะความเห็นอย่างอื่นมีดีกว่าก็เห็นเป็นคำพูดของตัวไม่มีราคา ทำให้เกิดความท้อถอย เห็นเสียแต่ว่าสู้คมในฝักไม่ได้ เมื่อการเป็นอยู่ดังนี้ ก็เป็นเหตุชวนให้คิดอยากเปลี่ยนแปลงใหม่แต่ต้องคิดอีกว่า การที่จะเปลี่ยนแปลงนั้นในท่านสำหรับเก่านี้จะทำการได้หรือไม่ เมื่อทำการไม่ได้แล้ว ก็มีช่องเดียว แต่จะต้องรีไซน์ การที่มินิสเตอร์จะรีไซน์พร้อมกันมากๆ ซึ่งไม่เคยมีในเมืองไทยเลยจะมีเหตุประการใด ท่านทั้งปวงก็ชั่งคิดตรองมาแล้วทุกอย่างแต่การที่ชั่งที่ตรองนั้นจะถือว่าเป็นความถูกต้องมาตั้งแต่เดิม เว้นแต่ไม่คิดนั้นไม่ได้ ถ้าเป็นการแต่ก่อน จะชั่งน้ำหนักอย่างนี้ไม่ได้เลย แต่ในเวลานี้เราเห็นว่าเป็นไปได้อยู่แล้วแต่ถึงอย่างไรๆ ก็ดี ยังเป็นที่ตะขิดตะขวงใจมากแลเป็นที่ตกใจของคนตลอดหัวเมือง ทั่วพระราชอาณาเขตไม่น้อยเลย จะมีเหตุผลได้บ้าง แต่ที่จะให้ใหญ่โตอันใดเป็นไปเป็นไม่ได้ผู้ซึ่งนั่งอยู่นอกจากวงก็เห็นว่าไม่เป็นการยากอันใด แต่ผู้ซึ่งจะต้องเป็นผู้กระทำนั้นเป็นความลำบากอยู่บ้าง แต่การเรื่องนี้ได้รั้งรอมานาน และได้คิดแก้ไขอย่างอื่นมามากแล้วก็เห็นเป็นการไปตลอดได้ราชการทั้งปวงก็บีบคั้นเร่งรัดเข้า แลโอกาสที่จะจัดค่อยๆ โปร่งขึ้นทุกที เห็นเป็นเวลาที่ควรจะจัดได้เราขอบอกท่านทั้งปวงว่าการเรื่องนี้เรากำลังได้คิดจะจัดการอยู่ทีเดียว เมื่อท่านทั้งปวงจะช่วยคิดแล้ว จงคิดการเรื่องนี้เถิด จะได้เทียบเคียงกับความคิดที่ในกรุงเทพฯ เลือกเอาตามสมควรแก่บ้านเมือง
	ในส่วนลียิสเลติฟเคานซิลนั้น เป็นการจำเป็นจะต้องมีดังเช่นเราได้กล่าวมาแล้ว แต่ไม่เป็นการง่ายเลยที่จะหาตัวผู้ซึ่งจะเป็นการได้จริง ผู้ซึ่งมีปัญญาชี้เหตุการณ์ติแลชมได้นั้นมีมากถมไปแต่ไม่พ้นจากที่เหมือนกับชี้บอกว่าสิ่งนี้แดง สิ่งนี้ดำ สิ่งนี้ขาว ซึ่งแลเห็นอยู่แก่ตาทั่วกันแล้วอย่างนั้นเอง แต่ผู้ซึ่งจะทำให้รูปร่างอย่างใดเข้ามานั้นไม่ใคร่มีตัวเลยอยู่ ในที่ไม่พ้นแล้วแต่จะโปรด หรือถ้าทรงแล้วก็ได้แต่ถ้าจะทรงด้วยกำลังเลยไม่ไหว ให้ไปทำมาก็เปล่าทั้งนั้น นิ่งเงียบๆ เสีย พอลืมแล้วก็กลายเป็นเพราะไม่ทรงจึงค้าง ส่วนตัวเราจะทรงเอาที่ไหนไหว เพราะการงานออกเป็นก่ายเป็นกองดังเช่นกล่าวมาแล้วถ้าลียิสเลติฟเคานซิลนี่จะตั้งขึ้นใหม่ยังเป็นอย่างนี้อยู่แล้วไม่มีดีกว่า เพราะเราจะถูกตั้งชื่อว่า เป็นผู้สำหรับที่เขาจะว่าเพราะเท่านั้นไม่มีประโยชน์อะไรขึ้นอีกการเรื่องที่จะทำกฎหมายแลคิดการทั้งปวง ในกระบวนได้เสียของกฎหมายที่จะออกไปเหล่านี้ เราเห็นว่าแต่กำลังคนไทยที่จะตั้งขึ้นเป็นลียิสเลติฟเคานซิลคงจะทำไม่ค่อยตลอดเป็นแน่ ด้วยการเกี่ยวข้องเจือปนกับต่างประเทศมากนัก เหลือความรู้ที่จะรู้ไปได้จริงๆ จำเป็นจะต้องมีหมอความคนหนึ่งหรือสองคนมาเป็นที่หารือจึงจะทำการไปได้

	การสองสิ่งนี้รวมความก็อย่างเดียวคือคอเวอนเมนต์รีฟอร์ม นี่แลเป็นด้านเหตุที่จะจัดการทั้งปวงได้สำเร็จตลอด ถ้าการเรื่องนี้ยังไม่เป็นการเรียบร้อยแล้ว การอื่นๆ ยากนักที่จะตลอดไปได้เพราะฉะนั้นเราจึงขอให้ท่านทั้งปวงคิดการเรื่องนี้ตามที่รับมาว่าจะคิดนั้นเถิด การอื่นๆ ที่จำจะต้องรีฟอร์มบ้าง จัดขึ้นใหม่บ้างนั้น เราของดไว้พูดภายหลัง ซึ่งเราพูดอธิบายถึงตัวเราเองข้างต้นนั้นใช่มุ่งหมายปักหน้าว่าท่านทั้งปวง ลงเนื้อเห็นเอาว่าเราเป็นดังเช่นที่ได้กล่าวมานั้น ทั่วไปเราเชื่อว่าคงมีผู้รู้แน่ว่าใจเราเป็นอย่างไร แต่ที่ว่าให้ตลอดดังนี้เพื่อว่าคนในปัจจุบันนี้หรือสืบไปภายหน้าที่ไม่สามารถจะรู้น้ำใจเราเมื่อได้ยินได้ฟังการทั้งนี้จะเข้าใจน้ำใจของเราผิดไป จึงจำเป็นที่จะต้องว่าไว้ให้ตลอด ตามความที่เป็นจริงอย่างไรในใจของเรา.....”๒







  
    	๒ เรื่องเดียวกัน. หน้า ๑๒๘-๑๓๕

พระราชดำรัสในพระบาทสมเด็จพระจุลจอมเกล้าเจ้าอยู่หัว

ทรงแถลงพระบรมราชาธิบายแก้ไขการปกครองแผ่นดิน๑
	ตั้งแต่ข้าพเจ้าได้ราชสมบัติ ๒ รับหน้าที่อันยิ่งใหญ่ ในพนักงานที่จะบำรุงรักษาแผ่นดิน ซึ่งเป็นพนักงานอย่างสูง และเป็นการอันหนัก ยากที่จะทำการให้สะดวกได้เต็มที่ตามความต้องการมาจนถึงบัดนี้ ก็กว่าสิบเก้าปีแล้ว ๓ถึงแม้ว่าในเบื้องต้น ซึ่งมีผู้สำเร็จราชการแผ่นดิน ดูเหมือนหนึ่งจะเป็นผู้รับผิดชอบในราชการทั้งปวงแทนตัวข้าพเจ้า เป็นการแบ่งเบาจากบ่าข้าพเจ้าบ้างก็ดี แต่ความที่เป็นเช่นนั้นจะมีจริงบ้างก็ไม่เกิน ๓ ๔ตั้งแต่แรกได้ราชสมบัติมา แต่ส่วนตัวข้าพเจ้าเองก็รู้สึกว่าได้รับความหนักมาจำเดิม ตั้งแต่ได้นั่งในเศวตฉัตรจนถึงบัดนี้ แต่ความหนักนั้นเปลี่ยนไปต่างๆไม่เหมือนกันสามสมัยคือ แรกๆ และกลางๆ และบัดนี้ เพราะได้ตั้งอยู่ในตำแหน่งสำคัญเช่นนี้มาช้านาน ได้รู้ทางราชการทั่วถึงทดลองมาแล้ว จึงเห็นว่าการปกครองในบ้านเมืองเราซึ่งเป็นไปในปัจจุบันนี้ ยังไม่เป็นวิธีปกครองที่จะให้การทั้งปวงเป็นไปสะดวกได้แต่เดิมมาแล้วครั้งเมื่อล่วงมาถึงปัจจุบันนี้ บ้านเมืองยิ่งเจริญขึ้นกว่าแต่ก่อนหลายเท่า การปกครองอย่างเก่านั้น ก็ยิ่งไม่สมกับความต้องการของบ้านเมืองหนักขึ้นทุกที จึงได้มีความประสงค์อันยิ่งใหญ่ ที่จะแก้ไขธรรมเนียมการปกครองให้สมกับเวลา ให้เป็นทางที่จะเจริญแก่บ้านเมือง ได้คิดและได้พูดมาช้านาน แต่การหาตลอดไปได้ไม่ ด้วยมีเหตุขัดขวางต่างๆ เป็นอันมาก และการที่จะจัดนั้นก็เป็นการหนัก ต้องอาศัยกำลังสติปัญญาและความซื่อตรง ความจงรักภักดีของท่านทั้งปวง ผู้ซึ่งจะรับตำแหน่งจัดการทั้งปวงนั้น เต็มความอุตสาหะวางแบบแผนไว้ได้แล้ว การทั้งปวงจึงจะเป็นไปได้สะดวกตามความประสงค์
	บัดนี้ ท่านทั้งปวงได้ลงความเห็นพร้อมกับข้าพเจ้า ในการซึ่งควรจะเปลี่ยนแปลงการปกครองใหม่ให้สมกับกาลสมัยดังนี้แล้ว จึงจะขอชี้แจงความเห็นโดยย่อพอให้เข้าใจว่าเพราะเหตุอย่างใดข้าพเจ้าจึงเห็นควรเปลี่ยนแปลง และการที่จะเปลี่ยนแปลงนั้นจะเปลี่ยนเป็นอย่างไร พอให้ทราบเป็นเค้าที่จะช่วยกันคิดอ่านให้การนี้สำเร็จไปได้ดังความประสงค์


  
    	๑ ชัยอนันต์ สมุทวานิช ขัตติยา กรรณสูต, เอกสารการเมืองการปกครองไทย (พ.ศ.๒๔๑๗-๒๔๗๗), (กรุงเทพฯ: สถาบันสยามศึกษา, พิมพ์ครังที่ ๒, ๒๕๓๒), หน้า ๗๒-๙๙.
๒ เสด็จเถลิงถวัลราชสมบัติเมื่อ ๑ ตุลาคม ๒๔๑๑ ขณะนั้นทรงมีพระชนมายุได้ ๑๕ ปี
๓ ทรงแถลงเมื่อประมาณปี พ.ศ.๒๔๓๐
๔ ในระหว่างปีแรกที่ขึ้นครองราชย์มีสมเด็จพระยาบรมมหาศรีสุริยวงศ์เป็นผู้สำเร็จราชการ พระบาทสมเด็จพระจุลจอมเกล้าฯ เสด็จประพาสประเทศต่างๆ เพื่อทรงศึกษางานการบริหารประเทศ โดยหวังจะนำมาปรับปรุงใช้ในการบริหารประเทศของพระองค์ให้เหมาะสม เพื่อให้สามารถรักษาเอกสารของชาติไว้ได้ ท่ามกลางการคุกคามของลัทธิจักรวรรดินิยมในระยะนี้

	การปกครองบ้านเมืองของเราซึ่งได้จัดมาแต่ก่อนนั้น ได้แบ่งเสนาบดีเป็น ๖ ตำแหน่ง ยกเป็นอัครมหาเสนา ๒ คือ สมุหนายก ได้บังคับกรมฝ่ายพลเรือนทั่วไป สมุหพระกลาโหมได้บังคับการฝ่ายทหารทั่วไปเมื่อพิเคราะห์ดูตามตำแหน่งที่ตั้งขึ้นแต่เดิม ก็ดูเหมือนจะให้บังคับการได้สิทธิ์ขาดตลอดในการพลเรือนฝ่ายหนึ่ง การทหารฝ่ายหนึ่ง แต่เมื่อตรวจดูตามพระราชพงศาวดารก็เห็นได้ว่า อัครมหาเสนาบดีทั้ง ๒ คนนี้ หาได้บังคับการทั่วไปในฝ่ายพลเรือนและฝ่ายทหารสิทธิ์ขาดดังที่ตั้งขึ้น เป็นแต่เหมือนสมุห์บัญชีที่จะรวบรวมจำนวนคนฝ่ายพลเรือนคนหนึ่ง ฝ่ายทหารคนหนึ่งเท่านั้นอีกประการหนึ่ง การซึ่งแบ่งเป็นฝ่ายพลเรือนฝ่านทหารนั้น ถึงแม้กฎหมายจะรับยกไพร่หลวงฝ่ายทหารและฝ่ายพลเรือนผิดกันบ้างในบางที่บางแห่ง แต่การที่ใช้ไปทับจับศึกอันใดก็ใช้ทั้งสองฝ่ายเหมือนเสมอกันจนไม่เข้าใจได้ว่าซึ่งแบ่งเป็นฝ่ายทหารฝ่ายพลเรือนนี้มีประสงค์แต่เดิมอย่างไร แต่คงต้องเข้าใจว่าการที่แบ่งได้แต่เดิมเช่นนี้ คงมีตำแหน่งหน้าที่ผิดกัน แต่หากเลือนๆ กันมาด้วยเหตุต่างๆ จนคงเป็นแต่สมุห์บัญชีอย่างเช่นเป็นกันอยู่ในปัจจุบันนี้
	ส่วนตำแหน่งราชการของท่านอัครมหาเสนาบดีทั้ง ๒ คน นอกจากที่เป็นสมุห์บัญชีที่เป็นการสำคัญ ก็บังคับการหัวเมืองอย่างหนึ่ง บังคับศาลชำระความซึ่งอยู่ในกรมนั้นอย่างหนึ่งตำแหน่งซึ่งได้บังคับการหัวเมืองนี้คงจะแบ่งบังคับอยู่ใน ๒ กรมนี้แต่เดิมมา ท่านอัครมหาเสนา ๒ คนนี้เป็นผู้ถือตราพระราชสีห์ พระคชสีห์ซึ่งนับว่าเป็นตราหลวง เฉพาะแต่ดำเนินพระบรมราชโองการอย่างเดียวจึงจะมีไปได้แต่เมื่อมีเหตุเปลี่ยนแปลงไป คือเมื่อสมุหพระกลาโหมมีความผิดก็ยกหัวเมืองกลาโหมไปขึ้นกรมท่า ใช้ตราบัวแก้วเป็นตราดำเนินพระบรมราชโองการอีกดวงหนึ่งกลาโหมไม่มีหัวเมืองขึ้นตลอดมาจนถึงแผ่นดินพระบาทสมเด็จพระพุทธยอดฟ้าจุฬาโลก จึงได้ยกหัวเมืองกรมท่ากลับมากลาโหม แบ่งเมืองมหาดไทยมาบ้างคงไว้ให้กรมท่าบ้าง จึงได้เกิดเป็นกรมที่บังคับหัวเมืองขึ้นเป็น ๓ ทั้งกรมท่าการซึ่งแบ่งฝ่ายพลเรือนฝ่ายทหาร ซึ่งดูเหมือนว่าหน้าที่ฝ่ายพลเรือนจะอยู่รักษาพระนคร ฝ่ายทหารจะเป็นผู้ไปทัพ กลับกลายเป็นทัพเหมือนกันทั้งสองฝ่ายนี้ คงจะเป็นด้วยหัวเมืองขึ้นสองฝ่ายนี้เป็นต้นเหตุเมื่อมีราชการเกิดขึ้นในหัวเมืองขึ้นกรมมหาดไทย ก็เป็นหน้าที่ของกรมมหาดไทยไป เกิดขึ้นในกลาโหมก็เป็นหน้าที่ของกลาโหมไป ด้วยอาศัยเหตุว่าผู้ซึ่งได้เคยบังคับบัญชาการในหัวเมืองเหล่านั้นมารู้เบาะแสในการจะกะเกณฑ์ผู้คนพาหนะเสบียงอาหาร ดีกว่าผู้ซึ่งไม่เคยบังคับกัน เพราะผู้คนที่จะใช้ฝ่ายทหารก็ดี พลเรือนก็ดี ไม่มีวิชาฝึกหัดอันใดวิเศษกว่ากัน ก็เป็นอันใช้ได้เท่ากัน ครั้งเมื่อมีการทัพศึกต่างประเทศมาย่ำยีพระนคร ซึ่งไม่เป็นหัวเมืองขึ้นฝ่ายใดหรือจะยกไปปราบปรามประเทศใดซึ่งมิได้เป็นพระราชอาณาเขต ต้องการนายทัพนายกองและไพร่พลมาก ก็ต้องใช้รวมกันทั้งฝ่ายทหารพลเรือน การที่แบ่งหน้าที่ฝ่ายทหารพลเรือนก็เป็นอันสูญไปคงอยู่แต่ชื่อ
	ส่วนเรื่องบังคับบัญชาศาลชำระความนั้นแล้ว เมื่อพิเคราะห์ดูศาลอุทธรณ์ซึ่งมีอยู่แต่ในกรมหมาดไทยนั้น ก็น่าสงสัยว่าหรือบางที่แต่ก่อนหัวเมืองจะมีขึ้นแต่กรมมหาดไทยกรมเดียวแต่จะหาเหตุอันใดเป็นพยานอื่นอีกก็ไม่ได้ แต่ความจริงนั้นศาลอุทธรณ์ความหัวเมือง ก็เห็นมีทั้ง ๓ กรมที่มีเมืองขึ้น ในกรมทั้ง ๒ คือมหาดไทยกลาโหมนี้มีแต่ราชการบังคับหัวเมืองและบังคับความในกรมเท่านั้น

ก็มีการมากเต็มตำแหน่งจนเหลือที่จะจัดการให้ตลอดไปได้ เพราะเหตุว่าไม่เฉพาะแต่ที่จะต้องรักษาราชการสำหรับเมืองขึ้นนั้นอย่างเดียวเมื่อมีเหตุการณ์อันใดเหมือนหนึ่งมีราชการทัพศึกเกิดขึ้นในเขตแดนเมืองนั้น ยกกองทัพออกไป แม้ทัพจะเป็นฝ่ายทหารก็ดี พลเรือนก็ดี ก็ต้องมีใบบอกมายังกรมที่บังคับเมืองนั้น เพราะฉะนั้นราชการในกรมมหาดไทยกรมกลาโหมก็ต้องมีทั้งการทัพศึก ทั้งการที่จะรักษาทำนุบำรุงบ้านเมือง และการเก็บส่วยเก็บบรรณาการ และการที่จะระงับคดีความต่างๆ ปนกันอยู่ในหน้าที่นั้น จึงเป็นการมากเหลือล้น ทำการไปไม่ใคร่ตลอดทุกสิ่งทุกอย่างได้
	ยังภายหลัง มาเกิดกรม ๒ กรมนี้ได้บังคับการภาษี ซึ่งเกิดขึ้นใหม่ๆ ที่มีเงินแผ่นดินมากกว่าภาษี ซึ่งอยู่ในกรมพระคลังแต่เดิมขึ้นไปอีกก็มี ต้องทำหน้าที่เหมือนเจ้าพนักงานคลังอีกส่วนหนึ่ง
	ถ้าจะเทียบตำแหน่งสมุหพระกลาโหม สมุหนายกในเวลานี้ กับตำแหน่งเสนาบดีที่ในประเทศทั้งปวงมีอยู่ ก็จะต้องนับว่าเป็นเสนาบดีการบ้านเมืองด้วย เสนาบดีว่าการยุติธรรมด้วย เสนาบดีว่าการทหารด้วย เสนาบดีว่าการคลังด้วย รวบรวมกันอยู่ในคนเดียว เป็นเสนาบดีถึง ๔-๕ ตำแหน่ง ดังนี้การจึงได้สับสนรุงรังไม่ใคร่จะตลอดไปได้
	ส่วนเสนาบดีอีก ๔ ตำแหน่ง ซึ่งเรียกว่าจตุสดมภ์นั้นพระคลังกรมท่า ตำแหน่งเดิมก็เรียกว่าพระคลังนี้ ก็คงเป็นตำแหน่งที่สำหรับบังคับบัญชาในการเงิน ซึ่งจะเข้าในพระคลังและที่จะจ่ายราชการบังคับจัดการภาษีอากร ขนอนตลาดทั้งปวงทั่วไปและบังคับศาลซึ่งชำระความเกี่ยวข้องด้วยพระราชทรัพย์หลวง แต่ในเวลานั้นเงินที่จะเป็นพระราชทรัพย์เข้าในท้องพระคลัง โดยภาษีอากรมีน้อยส่วนที่จะจ่ายก็น้อยเหมือนกัน จะใช้การอันใดมีอาศัยเกณฑ์คนมาใช้เป็นพื้นก็เป็นหน้าที่มหาดไทยกลาโหม สัสดีเสียโดยมาก กรมพระคลังคงจะมีราชการน้อยไม่พอแก่ตำแหน่ง ครั้งเมืองมีการค้าขายกับเมืองจีน แต่งสำเภาหลวงออกไปค้าขายเป็นการเกี่ยวข้อง ในที่จะจำหน่ายและเก็บพระราชทรัพย์โดยตรง การแต่งสำเภานี้จึงคงจะต้องตกเป็นหน้าที่กรมพระคลังเมื่อกรมพระคลังเป็นผู้ค้าขายกับต่างประเทศเช่นนี้ ก็คงเป็นผู้ที่กว้างขวางในหมู่คนต่างประเทศ เมื่อมีคนต่างประเทศเข้ามาในบ้านเมืองจึงต้องมอบให้เจ้าพระยาพระคลังเป็นผู้รับรองพนักงานเจ้าท่าสำหรับคนต่างประเทศจึงได้ตกอยู่ในกรมพระคลัง การที่จะเก็บเงินอาการขนอนตลาด และจะรับจ่ายเงินพระคลังกับทั้งแต่งสำเภาและรับคนต่างประเทศนี้ ในเวลานั้นก็คงจะไม่เป็นการหนักหนาอันใดเพราะมีตำแหน่งที่จะบังคับการอยู่แต่ ๒ อย่างคือ เป็นเสนาบดีว่าการคลังและเป็นเสนาบดีว่าการต่างประเทศ ครั้งเมื่อยกหัวเมืองขึ้นกลาโหมไปขึ้นกรมท่า ต้องเติมตำแหน่งเช่นว่ามาแล้วนั้นขึ้นอีกคือ เจ้าพระยาพระคลังต้องเป็นเสนาบดีว่าการบ้านเมือง เสนาบดีว่าการยุติธรรม เสนาบดีว่าการทหาร เสนาบดีว่าการคลัง เสนาบดีว่าการกรมท่า มีการล้นตำแหน่งขึ้นไปมากกว่าตำแหน่งสมุหนายก สมุหพระกลาโหมอีก ดังนี้ จึงต้องละวางการคลังเสีย ส่วนการเก็บเงินตกอยู่แก่พระยาราชภักดีส่วนการแต่งสำเภาตกอยู่แก่พระยาศรีพิพัฒน์ซึ่งเป็นที่ ๒ สำหรับหน้าที่นั้นๆ ยังคงอยู่แต่บัญชีเบี้ยหวัดเจ้าพระยาพระคลังยังต้องตรวจตรา จึงได้มีตำแหน่งที่ขุนธนรัตน์อยู่ในกรมท่าแต่ครั้งเมื่อจัดลงมาภายหลังก็กลับเป็นตำแหน่งคลังเข้าอีก แต่ไม่เป็นคลังอย่างแต่ก่อน เป็นพนักงานว่าภาษีอากรเหมือนอย่างมหาดไทยกลาโหม คงบังคับคลังเดิมอยู่แต่คลังราชการ

ส่วนพระยาราชภักดีที่เป็นผู้ทำการแทนเจ้าพระยาพระคลัง มีอำนาจน้อยบังคับได้แต่ในพระคลังมหาสมบัติ ภาษีอากร เกิดขึ้นในมหาดไทย กลาโหม กรมท่า กรมเมือง คลังสินค้า เงินส่วนหัวเมืองทั้ง ๓ กรมเงินค่านาค่าราชการตัวเลข ซึ่งเป็นเงินสำหรับใช้จ่ายราชการแผ่นดินแยกไปอยู่ในกรมต่างๆ พระราชภักดีก็ไม่ทราบว่ามีจำนวนมากน้อยเท่าใด ไม่มีอำนาจที่จะเร่งรัดตักเตือนสุดแต่มาส่งเท่าไรก็รับไว้เท่านั้นตำแหน่งพระคลังจึงต้องนับว่าเป็นอันไม่มี เพราะไม่มีผู้ที่จะรู้จำนวนเงินแผ่นดิน และคอยเรียกเร่งรับจ่ายได้ทั่วไป เป็นแต่ตำแหน่งพระคลังเที่ยวกระจายไปหลายหมู่หลายกรม เงินแผ่นดินก็มีแต่จะสาบสูญไปไม่ได้ใช้ราชการส่วนเจ้าพระยาพระคลังที่กลายไปเป็นผู้ว่าการต่างประเทศมากขึ้น หน้าที่อื่นๆ ยังมีรุงรังอยู่มากดังเช่นว่ามาแล้ว ก็ไม่อาจจะทำการทั้งปวงให้ตลอดไปได้ ทิ้งรกรุงรังอยู่ให้เป็นที่เสื่อมเสียไปในทางราชการ เพราะการปะปนสับสนกันอยู่ดังนี้
	ส่วนจตุสดมภ์อีกตำแหน่งหนึ่ง คือ กรมเมืองหรือกรมพระนครบาลนั้น เป็นหน้าที่ที่ได้บังคับกองตระเวนซ้ายขวาและขุนแขวงอำเภอกำนันในเขตกรุง บังคับศาลพิจารณาความฉกรรจ์มหันตโทษซึ่งแบ่งเป็นแผนกว่าความนครบาล เป็นศาลซึ่งไม่ระคนปนด้วยความ แบ่งความอาญาความอุทธณ์อย่างเช่นเสนาบดีกรมอื่นๆ และใต้บังคับรักษาไพร่หลวงมหันตโทษตะพุ่นหญ้าช้าง ในตำแหน่งที่กรมเมืองนี้ตั้งแต่เดิมมาจนถึงบัดนี้ ตำแหน่งไม่สู้เปลี่ยนแปลงไปมากเหมือน ๓ กรมที่ว่ามาแล้ว เป็นแต่ภายหลังมีเพิ่มเป็นตำแหน่งพระคลังขึ้นด้วย คือ ได้ว่าภาษีเรือนโรงร้าน ซึ่งภายหลังตกไป กรมหมาดไทยภาษีนี้เป็นภาษีตั้งขึ้นใหม่ซึ่งให้อยู่ในกรมเมืองนั้น เพราะเห็นว่าใกล้เคียงกับการของกรมเมืองอย่างหนึ่ง แต่ไม่เป็นอย่างนั้นตลอดไป เพราะเจือเฉพาะตัวคนผู้บังคับอยู่ จึงได้ตกไปอยู่กรมมหาดไทย กรมเมืองก็เป็นอันว่าไม่ได้เป็นพระคลังด้วยคงตามตำแหน่งเดิม ถึงว่าจะเกิดภาษีคนหาเงินและค่าตลาดขึ้นภายหลัง ก็เป็นการส่วนบุคคลแท้ จึงได้ตกอยู่แต่พนักงานกองตระเวนขวา ไม่ได้เกี่ยวถึงตัวท่านเสนาบดีด้วยเลยเมื่อพิจารณาดูว่าการเมืองนี้คงตำแหน่งอยู่ตามเดิม เหตุใดการจึงไม่เป็นไปสะดวกได้จะมิเป็นการไม่เรียบมาเสียแต่แรกตั้งตำแหน่งหรือ เพราะเหตุนี้ข้าพเจ้าจึงได้กล่าวว่าไม่มีการเปลี่ยนแปลงในกรมพระนครบาลเลยการที่เปลี่ยนแปลงนั้นมีอยู่แต่เป็นการเปลี่ยนแปลงมาจากที่อื่น เป็นต้นว่าบ้านเมืองสมบูรณ์ขึ้นกว่าแต่ก่อน การค้าขายก็มีมากขึ้น การทำมาหากินโดยกำลังแรงก็มีมากขึ้น ทรัพย์สมบัติซึ่งจะพึงหวงแหนอันเป็นต้นเหตุแห่งอันตรายแก่ชีวิต เป็นต้น ก็มีมากขึ้น ทางหนีทีไล่ของคนเหล่าร้ายก็มีกว้างขวางขึ้น พระราชกำหนดกฎหมายที่สำหรับจะใช้ระงับปราบปรามโจรผู้ร้าย ถึงว่าได้แก้ไขเพิ่มเติมขึ้นตามกาลสมัยบ้างตลอดมาแต่พื้นกระบวนพิจารณายังเป็นอย่างเดิม ซึ่งเป็นการล่วงเวลามาช้านายไม่สมแก่กาลสมัยไปได้ทั่วทุกข้อ แต่ถึงดังนั้นก็ดี การก็คงจะไม่รกเรี้ยวสะสมมากเหมือนเช่นเป็นอยู่บัดนี้ แต่เพราะมีเหตุซึ่งจะทำให้เจ้าพนักงานไม่ทำการยืนอยู่ตามอย่างเก่าได้ จึงได้ยิ่งเสียมากไปการซึ่งเป็นข้อซึ่งสำหรับล่อให้เจ้าพนักงานเสียไปนั้น เมื่อจะว่าอย่างอ่อนๆ ว่าบ้านเมืองสมบูรณ์ขึ้น ทรัพย์สมบัติซึ่งจะจับจ่ายใช้สอยเป็นประโยชน์เลี้ยงตัวของเจ้าพนักงาน ซึ่งจะได้โดยที่กฎหมายอนุญาตเป็นทางสุจริตไม่พอที่จะจ่ายใช้ เพราะสิ่งของทั้งปวงมีราคาแพงขึ้นกว่าแต่ก่อน

เมื่อจะว่าดังนี้จะมีข้อเถียงว่า เมื่อบ้านเมืองสมบูรณ์ขึ้นถ้อยความก็มีมากขึ้น ถ้ารีบว่าความให้แล้วไปโดยเร็ว ค่าธรรมเนียมนั้นก็ย่อมมากอยู่เองดังนี้ก็จะมีข้อแก้ไขว่าติดเพราะกฎหมายจะไม่ให้แล้วเร็วได้ ความมากกว่าเวลาที่จะได้บ้าง เพราะอธิบดีและคนใช้อ่อนแอไปไม่สมกับตำแหน่งบ้าง แต่เมื่อจะว่าที่จริงแท้แล้ว เหตุที่ยกมาเป็นข้อขัดข้องข้างต้นนั้นก็เป็นได้บ้างจริงแต่ที่เป็นข้อสำคัญนั้นเพราะเสนาบดี และข้าราชการในกรมมหาดไทยกลาโหม กรมท่า กรมนา มีผลประโยชน์บริบูรณ์กว่าแต่ก่อนหลายส่วน ด้วยอาศัยทำการนอกตำแหน่งเดิมเช่น ได้บังคับการภาษีอากรเป็นต้นบ้าง ได้โดยตำแหน่งเดิมแต่อาศัยการที่บ้านเมืองมีความเจริญขึ้น เช่น เก็บเงินค่านาบ้าง ส่วนกรมเมืองนี้ได้รับความเจริญของบ้านเมืองแต่ที่มีความมากขึ้นก็เป็นช่องอันเดียวของกรมเมืองที่จะตะเกียกตะกายหาผลประโยชน์แข่งกรมอื่นๆ ด้วยทางความนี้ครั้งจะหาโดยตรงๆ ก็ไม่ได้ทันอกทันใจ จึงต้องหาได้ตามแต่จะได้ ต้องตกไปในทางทุจริตถึงดังนั้นก็ยังเป็นการหาผลประโยชน์ได้ยาก ได้โดยร้อนๆ เย็นๆ หวาดๆ หวั่นๆ ไม่เหมือนกรมอื่น ผู้ซึ่งจะมาเป็นเสนาบดีหรือขุนนางในตำแหน่งกรมเมืองนี้ จึงต้องเป็นผู้ที่ไม่สามารถจะตะเกียกตะกายเอาตำแหน่งใน ๔ กรมที่กล่าวมาแล้วนั้นได้จึงต้องเต็มใจอยู่ในกรมเมือง เพราะเหตุดังนี้ ผู้ที่อยู่ในกรมเมืองจึงจะมักจะเป็นผู้ไม่เป็นคนดีกว่าซึ่งอยู่ใน ๔ กรมซึ่งว่ามาแล้วนั้นบ้าง เมื่อรวบรวมความลงก็เห็นว่าราชการในกรมเมืองเสียไปด้วยทางกฎหมายบ้าง ด้วยประโยชน์ไม่พอนั้นเป็นข้อสำคัญ
	ส่วนตำแหน่งกรมวังนั้นเป็นเสนาบดีในพระราชวัง เป็นพนักงานที่จะรักษาพระราชมณเทียร และพระราชวังชั้นในชั้นนอก เป็นพนักงานที่จะจัดการพระราชพิธีทั้งปวงทั่วไป และได้บังคับบัญชาข้าราชการฝ่ายหน้าบรรดาซึ่งมีตำแหน่งอยู่ในพระบรมมหาราชวังชั้นใน และข้าราชการฝ่ายในทั่วไป มีอำนาจที่จะตั้งศาลชำระความ ซึ่งเกี่ยวข้องด้วยส่วนในได้ทุกกระทรวงเจ้าพระยาธรรมามีกรมขึ้นที่ใต้บังคับบัญชามากกว่าสตุสดมภ์เสนาบดีอื่นๆ ในกรมวังนี้ก็ไม่มีธรรมเนียมอันใดที่จะเปลี่ยนแปลงไปกว่าแต่ก่อน และไม่ต้องขาดประโยชน์อันใดยิ่งกว่าที่เคยได้มาแต่ก่อนเว้นไว้แต่ที่ต้องขาดไปเหมือนๆ กับกรมทั้งปวง อย่างเช่น ตั้งกรมการหัวเมือง และต้องได้รับผลแห่งอาหารแพง ด้วยบ้านเมืองมีความเจริญ แต่ทางที่จะตะเกียกตะกายหาผลประโยชน์นั้นน้อยไปกว่ากรมเมือง ด้วยได้ว่าความหมายศาลก็จริงแต่เฉพาะแต่สมใน ถึงโดยว่าจะคิดหาโดยเหตุทางทุจริต ก็ไม่ใคร่จะได้มากเหมือนกรมเมือง ส่วนราชการของกรมวังนั้น ละเอียดมากกว่าราชการในกรมเมือง ต้องการความรู้ราชการ ความทรงจำ ความหมั่น ความเพียรมากเมื่อจะต้องมาเป็นตำแหน่งอันต้องใช้กำลังกายและกำลังความคิดมาก ก็ไม่มีผู้ใดที่จะเต็มใจรับตำแหน่งนั้น เสนาบดีกรมวังก็มักจะตกอยู่ในผู้ซึ่งเป็นขุนนางเก่าแก่ ซึ่งไม่สามารถจะทำการตามตำแหน่งของตัวได้แต่ราชการในกรมวังจะละให้บกพร่องไปไม่ได้ จึงต้องมีเจ้านายบ้างขุนนางบ้าง เข้าแทรกแซงบังคับบัญชา จนเสนาบดีกรมวังเกือบจะเป็นผู้ที่ได้รับเบี้ยหวัดเป็นขุนนางสูงอายุอยู่เปล่าๆ โดยมากเมื่อตำแหน่งเป็นเช่นนั้น ก็ไม่มีผู้ใดจะสมัครงานอยู่ในกรมวังจนหาตัวตั้งไม่ใคร่ได้ ราชการในกรมวังที่เป็นส่วนราชประเพณีหรือการในพระราชวัง ไม่สู้เป็นการเสื่อมทรามอันใดไปได้ ด้วยเป็นการติดเนื่องกันอยู่ในพระองค์เจ้าแผ่นดิน แต่ตำแหน่งเสนาบดีนั้นเป็นตำแหน่งที่ตั้งไว้ป่วยกายไปเท่านั้น

ส่วนตำแหน่งเสนาบดีกรมนานั้น เป็นพนักงานที่จะดูแลรักษานาหลวง เก็บหางข้าวค่านาจากราษฎร เป็นพนักงานจัดหาซื้อข้าวขึ้นฉางหลวง สำหรับจ่ายในพระราชวัง และการพระนครเป็นพนักงานที่จะทำตัวอย่าง ชักจูงราษฎรให้ลงมือทำนาด้วยตัวลงไถนาเองเป็นคราวแรกเป็นผู้ทำนุบำรุงชาวนาทั้งปวงไม่ให้ป่วยการเวลาที่จะทำนา ด้วยมีอำนาจที่จะตั้งศาลพิจารณาความบรรดาซึ่งเกี่ยวข้องด้วยที่นา และโคกระบือให้แล้วไปโดยเร็ว กว่าที่จะไปว่าความ ณ กระทรวงอื่นๆการทำนุบำรุงไถนาเพียงเท่านั้นท่านแต่ก่อนท่านเห็นว่า เป็นการบำรุงชาวนาสมแก่ความปรารถนาอยู่แล้ว เมื่อพิเคราะห์ดูตามตำแหน่งเสนาบดีว่าการกรมนาเช่นนี้ ถ้าทำได้เต็มความตำแหน่งคือ หมั่นเอาใจใส่แนะนำชาวนาให้ทำการไร่นาและระงับความวิวาทด้วยเรื่องที่นา และเรื่องสัตว์ที่สำหรับจะใช้ทำนาให้แล้วไปได้โดยเร็ว อย่าให้ต้องคิดค้างอยู่เนิ่นนายก็คงจะเป็นประโยชน์ได้จริงตามความุ่งหมาย แต่การนั้นกลับกลายไปไม่รักษาตำแหน่งทั่วถึงได้ คือเหมือนอย่างเช่นเป็นพนักงานแนะนำให้ราษฎรทั้วไป มีอำนาจที่จะตั้งศาลชำระความ ซึ่งเกี่ยวข้องด้วยส่วนในได้ทุกกระทรวงเจ้าพระยาธรรมามีกรมก็คงเป็นแต่ศาลสามัญ เสนาบดีว่าการกรมนาก็คงเป็นแต่เสนาบดีว่าการยุติธรรมส่วนหนึ่งเหมือนกรมทั้งปวง ยังคงต้องเป็นธุระอยู่อีก ๒ อย่างที่เต็มใจทำคือ จัดซื้อข้าวขึ้นฉางจ่ายในราชการทั้งปวง อันเป็นช่องทางที่จะหาเศษหาเลยได้ และตั้งข้าหลวงเสนาออกเก็บเงินค่านา การที่จะเก็บเงินค่านาจะได้ถ้วนหรือไม่ได้ถ้วนถี่ประการใดไม่ได้ตรวจตราสอบส่วนอันใด เป็นแต่ผู้รับเงินส่งเงินคลังอย่างเดียว ง่ายกว่าเป็นเจ้าจำนวนภาษีอากร เพราะไม่ต้องรับผิดชอบในเงินที่จะได้มามากหรือน้อยเท่าใดเป็นกำหนดแน่นอนด้วยข้าหลวงเสนาก็ไม่ได้มาว่าประมูลเหมือนเจ้าภาษีนายอากรอื่นๆ กรมนาเกือบจะว่าไม่ต้องรับผิดชอบอันใดในกรมของตัว และไม่ต้องทำการหน้าที่อันใด เป็นแต่ผู้ที่จะได้ผลประโยชน์ดีกว่ากรมอื่นๆ ทั้งสิ้น
	เพราะฉะนั้นเสนาบดีใน ๖ ตำแหน่งนี้ เมื่อตกลงถึงภายหลังตามกาลที่เปลี่ยนแปลงไปตามลำดับ บางกรมก็มีการเหลือล้นจนทำไม่ไหว บางกรมก็ไม่มีการอะไรจะทำบางกรมก็มีผลประโยชน์มากเหลือล้นจนเกินไป บางกรมก็ไม่ได้ผลประโยชน์อันใดพอแก่การที่ต้องทำ เพราะการที่ไม่สม่ำเสมอ ทั้งกระบวนราชการและผลประโยชน์เช่นนี้ ราชการจึงได้ค้างสะสมด้วยการมากเหลือแรงที่จะทำและไม่มีผลประโยชน์พอที่จะมีน้ำใจทำ เหตุที่การล้นเหลือที่จะทำนั้น จึงได้ทำให้การแบ่งไว้แต่เดิมเป็นฝ่ายทหารและพลเรือน ที่ถ้าตั้งใจจัดการจะให้อัครมหาเสนาบดีบังคับบัญชาฝ่ายละคนนั้น เป็นอันไม่ตลอดได้เสียแต่ต้นมือ หรือถ้าจะแบ่งให้เสนาบดีทั้ง ๖ ตำแหน่งบังคับบัญชาแยกเป็น ๖ ส่วนก็บังคับบัญชาไปไม่ไหวได้ จึงต้องแยกกรมลงไปอีกเป็นขั้นๆ จตุสดมภ์ทั้ง ๔ ก็มิได้อยู่ในบังคับอัครมหาเสนาบดีทั้ง ๒ กรมต่างๆ ซึ่งแยกออกไปอีกเป็นขั้นๆ สตุสดมภ์ทั้ง ๔ มีอีกเป็นอันมาก และกรมซึ่งแยกออกไปอีกนั้นก็เป็นกรมใหญ่ๆมีหน้าที่เสมอกับเสนาบดีหรือยิ่งกว่าเสนาบดีอีกหลายกรมในกรมเหล่านั้น ถ้าจะปันออกเป็นหมู่ๆ ก้ดูจะปันออกเป็น ๔ พวก พวกหนึ่งเป็นราชการฝ่ายพลเรือนแท้ แบ่งไว้ในฝ่ายพลเรือน

พวกหนึ่งเป็นราชการฝ่ายทหารแท้ แบ่งไว้ในฝ่ายทหาร พวกหนึ่งเป็นข้าราชการฝ่ายทหาร แต่แบ่งไว้ในฝ่ายพลเรือน พวกหนึ่งเป็นราชการฝ่ายพลเรือนแบ่งไว้ในฝ่ายทหาร
	กรมใหญ่ๆ ซึ่งเป็นราชการพลเรือนแบ่งไว้ในฝ่ายพลเรือนนั้น คือ กรมพระสุรัสวดี กรมลูกขุน กรมธรรมการ กรมหมอ กรมพระอาลักณ์ กรมพระคลังต่างๆ มีพระคลังมหาสมบัติ เป็นต้นกรมภูษามาลา กรมที่มีราชการทหารแบ่งไว้ฝ่ายทหาร คือ กรมอาสาแปดเหล่า กรมพระตำรวจกองมอญ เป็นต้น กรมที่เป็นราชการทหารแบ่งไว้ในฝ่ายพลเรือนคือ กรมล้อมพระราชวัง กรมแสงปืนโรงใหญ่ กรมช้าง กรมม้า เป็นต้น กรมที่เป็นราชการพลเรือนแต่แบ่งไว้ฝ่ายทหาร คือกรมช่างสิบหมู่ เป็นต้น
	ในพวกที่หนึ่ง ซึ่งเป็นราชการพลเรือนอยู่ฝ่ายพลเรือนนั้น กรมสุรัสวดีเป็นพนักงานที่จะรักษาทะเบียนหางว่าวบัญชีไพร่พล ทั้งฝ่ายทหารพลเรือนในกรุงและหัวเมือง เป็นบัญชีกลางที่สำคัญจะกำกับมหาดไทยกลาโหมจ่ายเลก มีศาลสำหรับพิจารณาความในคดีที่แบ่งสังกัดหมู่หมวดไพร่พล เป็นพนักงานที่สำหรับจะเก็บเงินแทนราชการ ซึ่งไพร่ไม่ได้มาทำ เป็นพนักงานที่จะออกโฉนดบัตรหมายในข้าราชการทั้งปวงที่จะให้รู้ทั่วไปในราชการของกรมสัสดีนี้จะมีราชการใหม่เพิ่มขึ้น ให้ผิดกันแบบอย่างแต่ก่อนก็ไม่ใคร่มีอันใด มีแต่ทหารเกิดขึ้น เช่น กรมเรือกัน เป็นต้น ซึ่งมีในกรมอื่นๆ ทั่วๆ กันกับการซึ่งไม่มีเจ้าของแต่ต้องมีไพร่หลวงสำหรับรักษาการนั้น เช่น กับข้าพระและรักษาพระราชวังเดิม เป็นต้น แต่การที่ร่วงโรงไปนั้นมีมาก เช่น กับจำนวนไพร่พลหัวเมืองสัสดีได้ทราบบ้างก็มีไม่ได้ทราบก็มีด้วยอำนาจสัสดีที่จะได้บังคับสัสดีหัวเมืองดังแต่ก่อนนั้น เลิกไปพร้อมกับกรมอื่นๆ และภายหลังท่านเสนาบดีที่ได้บังคับหัวเมืองมีอำนาจมากขึ้นก็ไม่ใคร่อยากจะให้สัสดีเกี่ยวข้องในไพร่พลหัวเมือง ไม่มีใครสั่งให้เลิกธรรมเนียมที่จะยื่นบัญชีแก่กรมสัสดีเสีย และไม่มีใครสั่งห้ามไม่ให้สัสดีบังคับบัญชาตลอดจนเลกหัวเมือง แต่สัสดีมีอำนาจน้อย เมื่อท่านเสนาบดีผู้บังคับการในหัวเมืองเพิกเฉยเสีย ก็ไม่มีอำนาจจะไปตักเตือนเอาได้ เมื่อนึกถึงถ้อยความอันใด เสนาบดีเจ้ากระทรวงก็บังคับไปเสียไม่พูดด้วยสัสดี สัสดีจึงได้ไม่มีอำนาจที่จะบังคับบัญชาอันใดไปได้และเงินส่วยหรือเงินข้าราชการในตัวเลกหัวเมืองนั้นเล่า สัสดีก้ไม่ใคร่รู้เห็นเป็นผู้รับส่งด้วย ถึงโดยว่าจะได้บัญชีเลกหัวเมืองไว้ก็เป็นแต่รู้บัญชีเท่านั้น ไม่สามารถที่จะรู้ได้ว่าเมืองใดได้ส่งเงินแล้วหรือยังไม่ได้ส่งและไม่มีอำนาจที่จะตักเตือนให้ส่งได้ด้วย เพราะฉะนั้นการซึ่งได้สัสดีรู้บัญชีเลกหัวเมือง จึงไม่เป็นประโยชน์พอที่จะตักเตือนมิให้แบบอย่างนี้เสื่อมทรามไป สัสดีคงมีการแต่ที่จะได้เกี่ยวข้องในหัวเมืองแต่เฉพาะคราวที่สักเลกคราวเดียว คงได้บังคับบัญชาอยู่แต่เลกซึ่งขึ้นอยู่ในกรมต่างๆ ซึ่งเจ้าหมู่อยู่ในกรุงเทพฯ และหัวเมืองที่ใกล้ๆ ได้ชำระเลกจ่ายศาลาและเรียกข้าราชการไพร่หลวงไพร่สม ในราชการกรุงเทพฯ และหัวเมืองที่ใกล้ๆ ได้ชำระเลกจ่ายศาลา และเรียกข้าราชการไพร่หลวงไพร่สมในราชการที่ยังคงอยู่นี้ สัสดีก็ทำการโดยอ่อนแออย่างยิ่งจนเงินข้าราชการซึ่งเก็บมาจากตัวเลกนั้นเกือบจะไม่ได้ใช้ราชการอันใด ถึงว่าเป็นราชการที่เต็มใจทำอยู่บ้าง แต่ก็เป็นการยากลำบากไม่คุ้มเหนื่อยไม่เต็มใจทำเหมือนชำระเลกนายตายเป็นไพร่หลวง

ส่วนความที่สำหรับศาลกรมพระสุรัสวดีนั้น เมื่ออธิบดีมีอำนาจรับเรื่องราวได้ก็เป็นความเรื่องยาวเสียเกือบทั้งสิ้น ไม่ใคร่มีฟ้องประทับ ครั้งเมื่อจะตัดสิน อธิบดีกรมสัสดีก็ตัดสินเองด้วยอาศัยพระราชบัญญัติหมายประกาศและตัวอย่างคำตัดสิน ซึ่งพระเจ้าแผ่นดินได้ตัดสินลงไว้แต่ก่อน ซึ่งเป็นการเพิ่มเติมซับซ้อนกันทีละเล็กละน้อย จนลูกขุนไม่ทราบข้อบังคับเหล่านั้นบ้างก็มีโดยมากทีจะถึงลูกขุนชี้ขาดปรึกษาวางบทนั้นมีบ้างไม่สู้มากนัก มักจะเป็นความที่กราบทูลมากกว่า แต่เพราะสัสดีต้องหาผลประโยชน์ตามทางเก่า ที่จะรับกับความเจริญของบ้านเมือง มีอาหารแพง เป็นต้น กับทั้งจะแข่งกรมอื่นๆเช่น กรมเมือง การที่ยังทำอยู่นั้นก็ไม่เป็นการเรียบร้อยพ้นจากการรุงรังได้ ทั้งเก็บเงินข้าราชการและชำระหักโอนตัวเลข และชำระคดีอันเกิดขึ้นด้วยความเรื่องตัวเลก แต่กรมสัสดีมีราชการมากกว่าและสำคัญกว่ากรมนาคล้ายคลึงกันกับกรมเมืองแต่มีผลประโยชน์ชุ่มเย็นกว่า นับว่ากรมสัสดีนี้เป็นกรมที่ควรจะเป็นเสนาบดีได้กรมหนึ่ง แต่ควรจะเปลี่ยนแปลงเพิ่มเติมราชการให้เต็มหน้าที่ อันจะได้กล่าวต่อไปในภายหน้า
	กรมลูกขุนนั้นเป็นกรมใหญ่ ได้บังคับความทั้งแผ่นดิน แต่จะค้นหาข้อความเบื้องต้นที่แรกตั้งขึ้น โดยประสงค์อย่างไรให้ชัดเจนก็ไม่ได้ความ คำซึ่งเรียกว่าลูกขุน ณ ศาลหลวงซึ่งปรากฏใช้อยู่ในบัดนี้ก็ไม่ใคร่จะได้พบเห็นในกฎหมายเก่าๆ ซึ่งร้อยกรองเป็นมาตราหมวดใหญ่ๆ มาปรากฏชื่อนี้ต่อในกฎหมายชั้นกลางๆ ลงมา แต่เมื่อพิเคราะห์ดูในเหตุการณ์ทั้งปวงตั้งต้นแต่กฎหมายมนูสารศาสตร์ ซึ่งเป็นต้นเค้าของกฎหมายที่ใช้อยู่ในกรุงสยามนี้ เป็นกฎหมายมาแต่เมืองอินเดียเอามาใช้เป็นแม่ ข้อที่พระเจ้าแผ่นดินจะได้ตั้งพระราชบัญญัติกฎหมาย เปลี่ยนแปลงให้สมกับภูมิประเทศบ้านเมืองเมื่อได้ความชัดว่ามนูสารศาสตร์นี้มาแต่ประเทศอินเดีย กับทั้งประเทศอื่นๆ มีการบรมราชาภิเษก เป็นต้น ก็เป็นแบบอย่างข้างประเทศอินเดีย มีพระราชพิธีเนื่องด้วยพราหมณ์เจือปนไปทั้งสิ้นจึงเห็นได้ว่าเมื่อกฎหมายนี้ได้เข้ามาในกรุงสยาม คงจะมีพราหมณ์ผู้ที่เชี่ยวชาญในการที่จะปกครองบ้านเมือง และที่จะจัดการวางแบบแผนราชประเพณีของพระเจ้าแผ่นดินคนหนึ่งหรือหลายคน ได้เข้ามาเป็นผู้ช่วยจัดการวางแบบแผนทั้งปวงแต่เดิมมาถ้าจะพูด อย่างเช่น พม่าชักเชื้อแถวราชตระกูลให้ติดต่อกับวงศ์สักยราช ก็จะกล่าวได้ว่าคงจะมีพระเจ้าแผ่นดินในวงศ์สักยราชพระองค์พระองค์หนึ่ง ด้วยเหตุใดเหตุหนึ่งที่ต้องออกจากประเทศอินเดียมาพร้อมด้วยปุโรหิตผู้ใหญ่และขุนนางไพร่พลทั้งปวง แล้วมาตั้งอยู่ในประเทศสยาม พระเจ้าแผ่นดินจึงโปรดให้ปุโรหิตผู้นั้นจัดการวางแบบอย่าง การที่จะปกครองรักษาพระนครใหม่ ให้เรียบร้อยสมควรที่จะเป็นพระนครใหญ่สืบไปปุโรหิตนั้นจึงได้ยกมนูสารศาสตร์นี้มาตั้งเป็นหลัก ที่จะได้บัญญัติพระราชกำหนดกฎหมายสืบไป และจัดธรรมเนียมอื่นๆ ตามแบบอย่างพระนครข้างฝ่ายอินเดียแต่โบราณนั้นทั่วไป ปุโรหิตผู้นั้นคงจะเป็นผู้ที่มีความรู้ชำนิชำนาญในมนูสารศาสตร์ของเดิม และพระราชกำหนดกฎหมายซึ่งได้บัญญัติขึ้นใหม่เพราะเป็นผู้ต้นตำราและผู้ได้เรียบเรียงตั้งแต่ขึ้น ทั้งที่เป็นพราหมณ์ประพฤติ ตั้งอยู่ในความสิจริต จึงเป็นที่ไว้วางพระราชหฤทัยของพระเจ้าแผ่นดิน และเป็นที่นับถือเชื่อฟังของข้าราชการและราษฎรทั้งปวง

พระเจ้าแผ่นดินจึงมอบการที่จะบังคับบัญชาความสิทธิ์ขาดนี้ให้แก่ปุโรหิตผู้นั้น เป็นผู้บังคับตัดสินถ้อยความทั้งปวงเด็ดขาดทั่วไปทั้งพระนคร และปุโรหิตเช่นนี้จะมีมาแต่ผู้เดียวหรือหลายคนก็ดีก็คงจะต้องมีผู้ช่วยเป็นที่ปรึกษาหารือหลายๆ คน จึงจะพอที่จะทำการในตำแหน่งของตัวเองตลอดไปได้ จึงได้มีตำแหน่งพระมหาราชครู พระราชครูและปลัดแต่ถึงดังนั้นก็คงยังไม่พอจึงได้ต้องตั้งเพิ่มขึ้นอีกสำรับหนึ่ง เพราะฉะนั้นลูกขุนจึงได้เป็นสองสำรับอยู่ จนบัดนี้ชื่อของลูกขุนก็ยังปรากฏเป็นชื่อพราหมณ์อยู่โดยมากและพราหมณ์ซึ่งมีตระกูลอยู่ในกรุงบัดนี้ก็ยังได้รับเป็นตำแหน่งในลูกขุน หรืออยู่ในตำแหน่งพราหมณ์ แต่ไปเข้าที่ปรึกษาเป็นลูกขุนทั้งพราหมณ์โหราจารย์ และพราหมณ์พฤฒิบาศตลอดมาจนกระทั่งถึงพระมหาราชครูพิธีและพระสิทธิไชยเดี๋ยวนี้ ก็ได้เคยเป็นลูกขุนทั้งสองคน ตัวลูกขุนทั้งปวงเป็นแต่ผู้พิพากษาความชี้ผิดชี้ชอบอย่างเดียว หาได้เป็นผู้พิจารณาความอันใดไม่ต้องมีตระลาการที่จะพิจารณาความนั้นตลอด แล้วไปขอคำตัดสินอันชั้นหนึ่ง แต่ตระลาการทั้งปวงเหล่านั้น แต่เดิมจะอยู่ในบังคับลูกขุนทั้งสิ้นหรือ หรือจะจ่ายไปไว้ตามกรมต่างๆ ดังเช่นเป็นอยู่ทุกวันนี้ ก็ไม่มีอันใดจะยืนยาวเป็นแน่ได้ ถ้าจะคิดประมาณดูว่ากรมแพ่งกลางกรมหนึ่ง แพ่งเกษมกรมหนึ่ง สองกรมนี้ยังคงอยู่ในกรมลูกขุน ถึงว่าในบัดนี้จะไม่ได้อยู่ในบังคับพระมหาราชครู ผู้เป็นใหญ่ในกรมลูกขุนอย่างหนึ่งอย่างใดสังกัดหมายหมู่ตัวเลกในกรมเหล่านั้นก็ยังขึ้นอยู่ในกรมลูกขุน เจ้ากรมและขุนศาลตระลาการก็รับเบี้ยหวัดอยู่ในกรมลูกขุน หน้าที่ของแพ่งกลาง แพ่งเกษมทั้งสองกรมนี้ก็มีศาลที่จะพิจารณาความ เป็นกระทรวงอันหนึ่งซึ่งเป็นตำแหน่งเดิม แต่ไปมีการอีกแผนการหนึ่งซึ่งต้องเป็นผู้วางบทในคำลูกขุนปรึกษาหน้าที่ทั้ง ๒ คือ เป็นผู้พิจารณาความอย่างหนึ่ง เป็นผู้วางบทอย่างหนึ่งนี้ ถ้าคิดตามความเห็นในเชิงกฎหมายอย่างไทยแล้ว ก็เป็นหน้าที่อันไม่ควรจะร่วมกัน แต่การที่เจ้ากรมแพ่งกลางแพ่งเกษม ๒ คนนี้ไม่มีหน้าที่วางบทลงโทษขึ้นด้วยนั้นควรจะเห็นได้ว่า แต่เดิมมาลูกขุนคงจะปรึกษาชี้ขาด และวางบทลงโทษตลอดไปในชั้นเดียว แต่ล่วงมาจะเป็นด้วยผู้ซึ่งเป็นปุโรหิตใหญ่ ซึ่งมีความรู้และสติปัญญาความทรงจำมากนั้นล้มตายไปผู้ซึ่งรับหน้าที่แทนใหม่ไม่แคล่วคล่องในกฎหมายซึ่งตั้งขึ้นไว้ หรือไม่มีสติปัญญาสามารถพอที่จะทำการให้ตลอดไปได้แต่ในชั้นเดียวนั้นอย่างหนึ่ง และเพราะเหตุที่พระเจ้าแผ่นดินตั้งพระราชบัญญัติเพิ่มเติม ตามกาลสมัยมากขึ้นเหลือที่จะทรงจำได้ลูกขุนผู้ซึ่งพิพากษานั้นวางโทษไปผิดๆ ถูกๆ หรือไม่ทันเวลา พระเจ้าแผ่นดินจึงได้โปรดให้เจ้ากรมแพ่งกลางแพ่งเกษม ๒ คนนี้ เป็นพนักงานที่จะพลิกกฎหมาย เพราะฉะนั้นลูกขุนจึงเป็นแต่ผู้พิพากษาชี้ผิดชี้ชอบแต่การที่จะตัดสินลงโทษอย่างไรนั้นตกเป็นพนักงานของเจ้ากรมศาลแพ่งทั้ง ๒ จึงได้ปรากฎชื่อว่าเป็นผู้ปรับเพราะเป็นผู้พลิกผู้เปิดสมุดกฎหมาย ดังนี้ถ้าจะคิดเอาศาลแพ่งกลางแพ่งเกษมทั้ง ๒ ศาลนี้เป็นตัวอย่างว่าหรือแต่ในชั้นต้นแรกตั้งพระนครที่กล่าวมานั้น ตระลาการซึ่งมีอยู่ในศาลอื่นๆ ทุกวันนี้จะรวมอยู่ในลูกขุน กรมลูกขุนเป็นกรมยุติธรรมสำหรับพระนคร ก็ดูเหมือนจะว่าได้แต่ภายหลังมาอำนาจลูกขุนไม่พอที่จะบังคับรักษาให้ศาลทั้งปวง อันอยู่ในใต้บังคับพิจารณาความให้ตลอดทั่วถึงไปได้ ด้วยเหตุขัดข้องต่างๆ ครั้นเมื่อจัดการในตำแหน่งขุนนาง เอาฝ่ายพลเรือนเป็นสมุหนายก ฝ่ายทหารเป็นสมุหพระกลาโหม

และตั้งตำแหน่งจตุสดมภ์แก้ไขเพิ่มเติมใหม่ในแผ่นดินสมเด็จพระบรมไตรโลกนาถ จึงได้แยกศาลาจากกรมลูกขุนออกไปแจกให้กรมต่างๆ คงไว้แต่ศาลแพ่งกลางแพ่งเกษมให้อยู่ในกรมลูกขุน ๒ ศาลเพราะ ๒ ศาลนี้เป็นแต่ว่าคามแพ่งซึ่งเป็นความอ่อนๆ อันลูกขุนจะพอมีอำอาจบังคับบัญชาตลอดได้ ความอื่นๆ ที่เป็นสำคัญแข็งแรง และเป็นความที่ประสงค์จะอุดหนุนราษฎรให้ความแล้วโดยเร็วขึ้นกว่าความสามัญจึงได้ยกไปแจกไว้ในกรมต่างๆ เพื่อจะให้เสนาบดีและอธิบดีกระทรวงนั้นๆ ช่วงบังคับบัญชาว่ากล่าวเร่งรัดโดยอำนาจไม่ให้มีที่ติดขัดข้อง และไม่ให้ขุนศาลตระลาการทอดทิ้งความไว้ให้เนิ่นช้ากว่าแก่ความทั้งปวงนั้นตั้งต้นแต่ฟ้องไปก็ยังคงให้ลูกขุนเป็นผู้สั่งฟ้อง ถ้าขัดข้องด้วยคู่ความจะมีถ้อยคำประการใด ก็ยังต้องมาหารือลูกขุน ที่สุดจนถึงพิพากษาชี้ขาดก็ยังต้องให้ลูกขุนเป็นผู้พิพากษาชี้ขาดท่านเสนาบดีและอธิบดีที่ได้เป็นเจ้าของศาลนั้นๆ ไม่มีอำนาจที่จะตัดสินความในศาลใต้บังคับของของตัวเด็ดขาดอันใดได้ เป็นแต่ผู้ช่วยให้ความนั้นได้ว่ากล่าวแก่กันอย่าให้มีที่ขัดข้องที่จะเกิดขึ้นด้วยคู่ความและตระลาการ จะไม่ทำการให้เดินไปเสมอๆ นั้นอย่างเดียว ก็ถ้าหากว่าความคิดที่คิดเห็นว่าศาลทั้งปวงแต่เดิมจะรวมอยู่ในกรมลูกขุนนั้น จะเป็นการผิดไปก็แต่เพียงได้แจกศาลต่างๆ ไว้ในกรมทั้งปวง เหมือนเช่นว่าในชั้นหลังนี้แต่เดิมมาเช่นว่ามาแล้วนี้ถ้าจะคิดเทียบดูกับอย่างเสนาบดีกว่าการยุติธรรมในประเทศอื่น ก็เป็นการกลับกันตรงมาแต่เดิม ลูกขุนซึ่งดูเหมือนจะเป็นเสนาบดีกรมยุติธรรมนั้น เป็นหน้าที่ผู้พิพากษาส่วนกรมต่างๆ ที่รับศาลบังคับบัญชาความไว้ในกรมนั้น กลับเป็นตัวเสนาบดีกรมยุติธรรมที่สำหรับจะให้เครื่องจักร ในการพิจารณาความเป็นไปให้สะดวกอย่าให้หยุดอย่าให้ขัดได้การที่ว่ามานี้เป็นพิจารณาแบบแผนเก่า ซึ่งจะให้คิดเห็นว่าที่ท่านจัดลงเป็นแบบแผนแต่เดิมนั้นประสงค์จะจัดการอย่างไร แต่การภายหลังมานี้เปลี่ยนแปลงต่อไปอีกเป็นอันมาก
	ศาลทั้งปวงซึ่งปรากฏในพระธรรมนูญซึ่งเป็นกฎหมายเก่า แต่น่าสงสัยว่าจะแก้ไขใหม่หลายคราวตามเวลาที่เปลี่ยนแปลงไป แต่มิได้มีฉบับที่ยืนยันว่าฉบับนั้นเป็นเก่า ฉบับนั้นเป็นใหม่ดูเป็นปนกัน ฉบับไหนที่แก้ไขเสร็จแล้วก็ใช้ฉบับนั้นฉบับเดียว แบ่งกระทรวงดังนี้
	๑. ความอุทธรณ์ยกว่าเป็นศาลหลวงได้พิจารณา แต่คำว่าศาลหลวงนี้ ถ้าจะคิดเอาว่าเป็นพยานว่าศาลหลวงนี้เป็นศาลลูกขุน ตามเช่นสงสัยว่าความจะรวมอยู่ในลูกขุน เช่นว่ามาแล้วแต่ก่อนก็ชอบกลอยู่แต่เหตุใดจึงมาแบ่งกระทรวงพร้อมกับศาลอื่นๆ จะเป็นด้วยแก้ไขต่อๆ มาประการใด ไม่ได้ความชัด แต่กระทรวงนี้ตกอยู่ในกรมหมาดไทย ศาลนี้เป็นศาลที่ว่าศาลอุทธรณ์ทั้งในกรุงและหัวเมืองศาลเดียวถ้าเป็นความหัวเมืองคู่ความจะอุทธรณ์ตระลาการ เจ้าเมืองกรมการเป็นผู้ชำระอุทธรณ์ชั้นตระลาการ ถ้าอุทธรณ์ผู้พิพากษา เจ้าเมืองกรมการที่ไม่ได้ลงชื่อในคำพิพากษาเป็นผู้พิจารณาอุทธณ์ถ้าจะอุทธรณ์เจ้าเมืองต้องบอกอุทธรณ์ที่ศาลหัวเมืองนั้นก่อน หัวเมืองนั้นชำระไม่ได้จึงเข้ามาฟ้องไปศาลอุทธรณ์ แต่ครั้งภายหลังมาเพราะเหตุที่ด้วยความคั่งค้างกันมาก ลูกขุนไม่สามารถจะทำการให้ตลอดไปได้พระราชประสงค์ของพระเจ้าแผ่นดินจะให้เสนาบดี ช่วยระงับความทุกข์ของราษฎรให้แล้วไปโดยเร็ว จึงได้พระราชทานบรมราชานุญาต ให้อธิบดีเจ้ากระทรวงรับเรื่องราวราษฎรอุทธรณ์

กล่าวโทษเจ้าเมืองกรมการและตระลาการในกรมนั้นๆ ได้ความอุทธรณ์ ก็ไปเป็นเรื่องราวเสียโดยมาก เมื่อท่านอธิบดีในกรมนั้นได้รับเรื่องราวแล้วก็ได้เบิกคู่สู่ความเข้ามาตั้งตระลาการชำระในกรมนั้นเอง แล้วบังคับบัญชาตลอดไปจนถึงให้ลูกขุนปรึกษาวางบทความอุทธรณ์ ก็แยกออกไปหลายศาลไม่เฉพาะแต่ศาลอุทธรณ์อย่างเดิม
	๒. ศาลอาญาไปไว้ในกรมพระกลาโหม ซึ่งเอาศาลนี้ไปไว้ในกรมพระกลาโหม สมุหพระกะลาโหมก็ไม่มีอำนาจอันใดที่จะบังคับตัดสิน คงต้องมาให้ลูกขุนตัดสินทั้งสิ้น เว้นไว้แต่เกิดรับเรื่องราวอุทธรณ์ขึ้นใหม่สมุหพระกลาโหมมีอำนาจรับเรื่องราวอุทธรณ์ตระลาการว่ากล่าวได้ ซึ่งเอาไปไว้ในกรมพระกลาโหมนั้น ก็จะมีความประสงค์ที่จะให้มีอำนาจในการเกาะครองผู้คนให้แข็งแรงขึ้น เพราะความอาญาจำเลยย่อมจะเป็นผู้มีอานาจหรือเกะกะโดยมาก
	๓. กระทรวงอาญาจักร ซึ่งกำหนดไว้ว่าเป็นความหากันด้วยมิใช่ญาติ แก้ความต่างแต่งคารมให้คู่ความ ศาลนี้อยู่ในกระทรวงมหาดไทยแต่ก็เป็นกระทรวงร้าง ไม่มีความตามกำหนดที่จะให้ศาลชำระ ภายหลังก็กลายเป็นศาลอีกศาลหนึ่งอยู่ในกรมมหาดไทย ให้ชำระความอะไรๆ ทั่วไปไม่มีกำหนด
	๔. กระทรวงนครบาล ศาลนี้ถ้าเป็นความฟ้องศาลหลวงประทับฟ้องก็คงตามแบบเดิม แต่เพราะเหตุที่กว่าจะฟ้องประทับมาได้เป็นการเนิ่นช้า จึงได้ต้องเพิ่มอำนาจเป็นขั้นๆคือว่า ถ้าโจรผู้ร้ายปล้นสะดมเกิดขึ้น อำเภอท้องที่มาแจ้งความ หรือเจ้าทรัพย์มาทำคำชันสูตรบาดแผล คำตราสิน เสนาบดีกรมพระนครบาลมีอำนาจที่จะบังคับ ให้ติดตามตัวผู้ร้ายมาพิจารณาและเจ้าทรัพย์ผู้ถูกบาดเจ็บยื่นเรื่องราวต่อเสนาบดีกรมพระนครบาล รับเรื่องราวมาพิจารณาแล้วส่งขึ้นให้ลูกขุนปรึกษาได้ ความในกรมพระนครบาลนี้ภายหลังมาเจือเป็นความรับสั่งโดยมาก ด้วยเหตุว่าเมื่อมีผู้ร้ายปล้นสะดมฆ่ากันตายแห่งใดกรมพระนครบาลต้องนำความกราบบังคมทูล รับสั่งให้รีบเร่งชำระ เมื่อได้ความประการใดมักจะต้องคัดขึ้นกราบบังคมทูลก่อน แล้วสั้งให้ส่งลูกขุนปรึกษา เมื่อได้คำปรึกษามาแล้วต้องนำขึ้นกราบบังคมทูลก่อนที่จะลงโทษอันหนักเพราะฉะนั้น ความจึงเป็นความรับสั่งโดยมากการที่เป็นดังนี้ ก็ด้วยพระเจ้าแผ่นดินจะทรงระงับปราบปรามผู้ร้ายให้สงบโดยเร็ว จึงต้องเป็นพระราชธุระมาก แต่ถ้าเป็นความหัวเมือง ถึงจะเป็นความนครบาลแท้ถ้ามีอุทธรณ์บ้างเล็กน้อยกระทรวงก็ได้บังคับการหัวเมืองนั้นเรียกความเข้ามา ณ กรุงเทพฯ แล้วถึงว่าโจทย์จำเลยจะยอมความชั้นอุทธรณ์ไม่ว่ากล่าวกัน คงแต่ความเดิมชั้นนครบาลก็มักจะว่ากล่าวไปเสียแต่ในกรมนั้นต่อไปอีก ต่อเมื่อใดขัดข้องไม่สะดวก จึงได้สั่งให้กรมพระนครบาลหรือที่เป็นความที่ข้าหลวงในกรมนั้นออกไปชำระ ก็มักจะถือเอาเป็นเหมือนหนึ่งความรับสั่ง ไม่ส่งกรมพระนครบาลเอาไว้ชำระความในกรม และความเหล่านี้ก็ปรึกษาลูกขุนได้เหมือนศาลนครบาลนั้นเองด้วย
	๕. ศาลกรมวัง ชำระได้ทั้งความแพ่งอาญาและนครบาล ยกเสียแต่ความที่ถึงตาย จำเลยเป็นสมในแล้วกระทรวงกรมวังทั้งสิ้น สนในซึ่งกำหนดไว้ตามกฎหมายก็จะเป็นความประสงค์ ยกเอาคนที่ใช้ชิดอยู่ในพระราชวังเป็นสมใน หรือที่กรมอันโปรดปรานของพระเจ้าแผ่นดิน

แต่กรมซึ่งได้กำหนดไว้เดิมซึ่งเป็นเวลาอย่างหนึ่ง มาในเวลาบัดนี้อย่างหนึ่ง ไม่เห็นควรจะเป็นสมในด้วยเช่นใด เช่น กรมสรรพากร กรมมรดกข้าพระสิบสองพระอารามนั้นก็มี ก็ไม่ยกถอนเสียคงเป็นสมในอยู่ตามเดิม ส่วนกรมที่เกิดใหม่ๆ ที่ควรจะเป็นสมในจริงๆ บ้างที่อนุโลมตามกฎหมายเก่าเทียบเคียงคล้ายคลึงกัน ยกเข้ามาเป็นสมในก็มีโดยมาก เช่น ในกฎหมายกำหนดข้าสมเด็จพระเจ้าลูกเธอสมเด็จพระเจ้าหลานเธอไม่มีกรมไม่ได้ว่าถึงพระองค์เจ้าก็เอาข้าพระองค์เจ้า ซึ่งไม่มีกรมเข้าเป็นสมในตามไปด้วย คลังวิเศษเป็นเครื่องดูดให้คลังทั้งหลายเข้าเป็นสมในทั้งสิ้นกรมแสงและช่าสนะเป็นเครื่องดูดให้กรมภูษามาเข้ามาเป็นสมใน กรมมหาดเล็กเพราะเป็นคนใช้ชิดอยู่ก็ยกเข้าเป็นสมใน บรรดากรมขึ้นกรมวังก็มาเป็นสมใน แต่สังฆการี ธรรมการ ราชบัญฑิต อาลักษณ์ นี้ มาเป็นสมในด้วยทั้งสิ้นเพราะฉะนั้นสมในจึงได้มากขึ้นจนเกินต้องการ แต่ไม่มีผู้ใดจะคิดเปลี่ยนแปลงด้วยเป็นเสบียงของกรมวัง ซึ่งมีผลประโยชน์น้อยกว่ากรมอื่นๆ ทั้งสิ้น

	๖. ศาลแพ่งกลาง ศาลแพ่งเกษม สองศาลนี้ขึ้นอยู่ในกรมลูกขุนดังเช่นว่ามาแล้ว แต่กรมลูกขุนก็ไม่มีอำนาจจะบังคับบัญชาอันใดในศาลสองศาลนี้ ภายหลังจึงต้องมีเจ้านายบ้างขุนบ้างในเป็นอธิบดีๆ นั้นรับเรื่องราวอุทธรณ์ตระลาการได้แต่ไม่เกี่ยวข้องอันใดกับหน้าที่ของเจ้ากรมที่เป็นผู้ปรับ เมื่อเจ้ากรมทั้งสองจะปรับผิดอย่างหนึ่งอย่างใด ในความทั้งปวงกล่าวโทษที่อื่น
	๗. กระทรวงมรดก แบ่งไว้ในกรมล้อมพระราชวัง แต่ความมรดกเป็นความที่แล้วยาก และเป็นความเงินทองมาก จึงได้ตั้งธรรมเนียมว่าฟ้องหาเป็นความมรดกกันในกรุง ให้พระยาประสิทธิศุภการ ซึ่งอยู่ในตำแหน่งมหาดเล็ก แต่เป็นผู้กำกับศาลมรดกคัดฟ้องขึ้นถวายก่อนถ้ามีทุนทรัพย์มากๆ มักจะถอนมาให้ตำรวจบ้าง กรมวังบ้างชำระเป็นความรับสั่งไม่ได้เกี่ยวในศาลมรดกเดิม ถ้าเป็นหัวเมืองก็ต้องมีใบบอกเข้ามา ต่อมีตราออกไปให้ชำระจึงชำระได้ หาไม่ต้องส่งมาชำระที่กรุงเทพฯ
	๘. กระทรวงกรมท่ากลาง สำหรับชำระความต่างประเทศกับคนไทย ศาลนี้เปลี่ยนแปลงไปมากเหมือนอย่างกับกรมว่าการต่างประเทศนั้นเอง คือแต่เดิมมาก็คงจะว่าแต่กระทรวงคลังครั้งเมื่อเจ้าพระยาพระคลังว่าการต่างประเทศ จึงได้ตั้งกระทรวงว่าความต่างประเทศอีกกระทรวงหนึ่งในกรมนั้น ครั้งเมื่อภายหลังความต่างประเทศมาก กระทรวงคลังนั้นก็ขาดไป เพิ่มเติมกระทรวงต่างประเทศขึ้นอีกดังจะว่าต่อไปภายหน้า และกรมท่านี้เมื่อมีเมืองขึ้นก็ได้ว่าความอุทธรณ์อย่างใหม่อีก กระทรวงหนึ่งด้วย
	๙. กระทรวงกรมนา ว่าความนาและเครื่องทำนาและข้าวในนา ไม่ว่าความแห่งอาญานครบาลอย่างหนึ่งอย่างใด ซึ่งยกมารวมอยู่ในกรมนาทั้งสิ้นนี้ก็เพื่อจะให้กรมนามีอำนาจที่จะดับความทุกข์ร้อนของชาวนาไม่ให้ป่วยการทำนา เป็นการบำรุงไร่นาเหมือนกับที่ให้กรมวังชำระความสมใน เพื่อจะให้เป็นการเร็วการสะดวกแก่ผู้ที่รับราชการอยู่ใกล้ชิดพระองค์เจ้าแผ่นดินแต่ไม่เป็นผลอันใดดีขึ้นได้จริงดังความประสงค์ ก็คงเป็นความสามัญอยู่อย่างนั้นเอง และยังมีที่เถียงกระทรวงกันอยู่กับศาลรับสั่งชำระความผู้ร้ายลักโคกระบือ ซึ่งจะได้ออกชื่อไปภายหน้านั้นด้วย

	๑๐. ศาลคลังมหาสมบัติ ว่าความบรรดาที่เกี่ยวข้องด้วยพระราชทรัพย์ทั่วไป แต่ศาลนี้ภายหลังมาก็คงได้ความว่าเฉพาะแต่ภาษีอากร ซึ่งขึ้นอยู่ในกรมพระคลังมหาสมบัติซึ่งอยู่ในอำนาจพระยาภาชภักดี มิได้ทั่วไปในภาษีอากรซึ่งขึ้นในกรมอื่นๆส่วนกรมอื่นๆ ซึ่งได้เป็นเจ้าพนักงานคลังบังคับภาษีอากร ก็มีศาลกระทรวงคลังขึ้นในกรมนั้นอีก กรมละศาลๆ ทุกกรม มีวิเศษหน่อยหนึ่ง คือ ถ้ามีความเรื่องรับเรื่องจ่ายเงินหลวง ศาลกระทรวงคลังมีอำนาจที่จะชำระได้ แต่คงได้ชำระแต่ความเล็กน้อยถ้าเป็นความใหญ่ก็มักจะมีตระลาการเป็นศาลรับสั่งแยกออกไปต่างหาก เป็นแต่ชาวคลังกำกับด้วย เพราะฉะนั้น ความศาลพระคลังมหาสมบัตินี้เป็นความเรื่องราวโดยมาก ไม่ใคร่จะมีฟ้องประทับ
	๑๑. ศาลกระทรวงธรรมการยังคงอยู่ตามเดิม แต่อธิบดีในศาลนั้นไม่ใช่จะเป็นคนมีอำนาจ จึงได้มีเจ้านายไปกำกับเสมอมามิได้ขาด ถ้าเป็นความสำคัญ เช่น ความปาราชิกก็มักจะเป็นความรับสั่งและเมื่อถึงตัดสิน พระเจ้าแผ่นดินก็ทรงตัดสินเอง ไม่ได้ให้ลูกขุนปรึกษาวางบทโดยมาก๑๒. กระทรวงสัสดีคงอยู่ตามตำแหน่งเดิม แต่ความเลกหัวเมืองไม่ใคร่จะได้ตัดสิน ดังเหตุที่ว่ามาแต่หลังนั้นแล้ว ศาลนี้เป็นความเรื่องราวมากกว่าฟ้องประทับเหมือนกัน
	๑๓. ศาลกระทรวงแพทยานี้เป็นอันเลิกขาดไม่มี ด้วยข้องความที่จะหากันให้ถูกฟ้องพระธรรมนูญนั้น ก็ไม่ใคร่จะมีใครฟ้องหา มีบ้างก็มักไปอยู่ในกรมเมืองและกรมอื่นๆ ตามแต่ที่ข้อความจะดูดไป
	ศาลซึ่งได้กำหนดมาในพระธรรมนูญมีอยู่ ๑๘ กระทรวงเท่านั้น แต่มีศาลเพิ่มเติมขึ้นอีกตามเวลาที่ต้องการ ไม่พอที่จะว่าความทั้งปวงทั่วไป
	คือศาลในกรมท่านั้นแยกออกไปอีกสามกระทรวงคือ ความจีนต่อจีน เป็นกระทรวงกรมท่าซ้าย ความแขกต่อแขกหรือแขกเป็นจำเลย เป็นกระทรวงกรมท่าขวา ยกเสียแต่ความนครบาลศาลกรมท่าซ้ายกรมท่าขวานี้ พระยาโชฎึกราชเศรษฐี พระยาจุฬาราชมนตรี เคยรับเรื่องราวอุทธรณ์ในศาลอยู่บ้าง แต่เมื่อไม่ว่ากล่าวให้ตลอดได้ ก็เป็นไปร้องต่อเสนาบดีกรมท่ากลางท่ากล่าวบังคับบัญชาได้อีกชั้นหนึ่งถ้าเป็นฟ้องประทับแล้วก็หารือลูกขุนได้ตรงทีเดียว เหมือนกระทรวงเดิมไม่เกี่ยวข้องอันใดกับเสนาบดีกรมท่า แต่ศาลต่างประเทศซึ่งเป็นศาลอยู่ในกรมท่าอีกศาลหนึ่งนั้น เป็นศาลตั้งขึ้นใหม่เมื่อทำสัญญาด้วยนานาประเทศยกเป็นศาลรับสั่งมีอำนาจที่จะพิจารณาความที่โจทก์เป็นคนต่างประเทศ ไม่ว่าความแพ่ง อาญา นครบาลอย่างใด ลูกขุนไม่ได้สั่งฟ้อง ไม่ได้ปรึกษาชี้ขาดเหมือนศาลอื่นๆ กงสุลส่งฟ้องขึ้นมาแล้วก็รับพิจารณา การที่จะปรึกษาตัดสินลงโทษเป็นสิทธิขาดอยู่ในกรมลูกขุนผู้เดียวซึ่งยกตำแหน่งขึ้นใหม่ เป็นพระพิพากษานานาประเทศกิจ เมื่อความนันจะต้องอุทธรณ์เสนาบดีว่าการต่างประเทศ มีอำนาจที่จะตัดสินแยกถอนคำตัดสินเดิมนั้นได้ เป็นศาลเดียวซึ่งไม่ได้เกี่ยวข้องกับลูกขุน ณ ศาลหลวงเลย
	ศาลรับสังชำระความลักช้าง ม้า โค กระบือ เป็นศาลแยกมาแต่กรมพระนครบาลให้กรมพระตำรวจช่วยชำระ แต่ไม่ได้ขึ้นกรมพระนครบาล เหมือนอย่างแยกศาลในกรมท่า เพื่อจะปราบปรามผู้ร้ายลักช้าง ม้า โค กระบือ ซึ่งมีชุกชุมขึ้นคราวหนึ่ง แต่เลยตั้งติดต่อมา

ศาลนี้มักจะเป็นการแก่งแย่ง กันอยู่กับกรมนาบ้าง ด้วยกรมนาเข้าใจว่าความโคกระบืออยู่ในศาลนี้ทั้งสิ้น แต่ที่จริงนี้แยกจากนครบาลเท่านั้น ศาลนี้มีอำนาจเป็นศาลรับสั้ง ขัดข้องอันใดกราบทูลได้ แต่ลูกขุนก็ยังเกี่ยวข้องอยู่ด้วยไม่ขาดไปทีเดียวเหมือนศาลต่างประเทศ
	ยังมีอีกศาลหนึ่งเกิดขึ้นใหม่ เพราะเจ้านายและเชื้อสายในราชตระกูลมีมากขึ้น จึงได้ตั้งขึ้นอีกกระทรวงหนึ่ง สำหรับชำระความในราชตระกูล ไม่ว่าเป็นโจทก์ เป็นจำเลย ไม่ว่าความอย่างใดยกเสียแต่ความที่ถึงตายศาลซึ่งได้ออกชื่อมาแล้วเหล่านี้ เป็นศาลซึ่งมีหน้าที่แต่จะชำระความนั้นแล้วฟังคำตัดสินของลูกขุนทั้งสิ้น เว้นแต่ศาลต่างประเทศที่ว่ามาแล้ว กับที่เป็นความเรื่องราวซึ่งอธิบดีมีอำนาจจะรับขึ้นใหม่ อธิบดีตัดสินใจเอาเองบ้าง ให้ลูกขุนตัดสินบ้าง
	การซึ่งจัดศาลแยกกระทรวงไปตามกรมต่างๆ แต่คงให้ลูกขุนเป็นผู้พิพากษาตัดสินเช่นนี้ ก็เป็นความประสงค์ขั้นต้นที่จะแก้ไขการขัดข้อง ที่ศาลจะไม่มีอำนาจเรียกหาคู่ความมาว่าหรือจะให้คู่ความกลัวเกรงอำนาจศาลด้วยมีอธิบดีเป็นใหญ่ใต้บังคับบัญชา และมิให้ขุนศาลตระลาการบิดพลิ้วเชือนแชเสียไปว่าความ การที่แก้ไขนั้นก็จะดีไปคราวหนึ่งแต่ครั้งภายหลังมาท่านอธิบดีที่เจ้ากระทรวงได้บังคับศาลนั้นๆ ถือเสียว่าแล้วแต่ตระลาการและลูกขุนว่าจะกล่าวไป ไม่เอาธุระรักษาการตามหน้าที่ซึ่งปันออกไปใหม่และประกอบด้วยการที่ลูกขุนจะพิพากษาตัดสินความให้แล้วไปโดยเร็วไม่ได้ด้วย ถ้อยความก็เกิดรุงรังมากขึ้น จึงต้องมีอุบายแก้ไขยอมให้อธิบดีนั้นๆ รับเรื่องราวกล่าวโทษอุทธรณ์ตระลาการในศาลนั้นๆฝ่ายที่ลูกขุนบังคับบัญชาไปไม่ถูกประการใดซึ่งเคยมาร้องฎีกาทีเดียวนั้น ก็ให้มีแม่กองสำหรับรับเรื่องราวตรวจคำปรึกษาลูกขุนอีกชั้นหนึ่ง เมื่อจัดการดังนี้ข้อความอุทธรณ์หัวเมืองซึ่งแต่ก่อนต้องร้อง ณ ศาลหลวงแห่งเดียวก็กลายไปเป็นเรื่องราวร้องต่อเจ้ากระทรวงทั้งสิ้น ต่อเจ้ากระทรวงไม่รับเรื่องราวนั้นซึ่งได้มาฟ้องต่อศาลหลวงๆ ก็ต้องประทับกลับลงไปกระทรวงนั้นเอง ไม่ได้ประทับไปศาลอุทธรณ์ดังแต่ก่อนและวิธีที่อุทธรณ์ด้วยเรื่องราวนั้น จะเป็นอุทธรณ์มิเป็นอุทธรณ์ก็แล้วแต่ท่านอธิบดีในกรมนั้น ตัวท่านอธิบดีบ้าง ข้างเคียงบ้าง เพราะเรื่องราวกล่าวหาเกินความจริงให้เข้าลักษณะอุทธรณ์ หรือเพราะความเผลอๆ ไปบ้างก็มีตราไปให้ส่งจำเลยผู้ต้องอุทธรณ์และความเดิมลงมาพิจารณา ณ กรุงเทพฯ ได้พิจารณาตามชั้นอุทธรณ์บ้าง ฝ่ายจำเลยขี้คล้านแก้ความอุทธรณ์ยอมกันแก่โจทก์เสียบ้างความเดิมนั้นก็ตกอยู่ในศาลกระทรวงนั้นที่กรุงเทพฯ เมื่อเป็นช่องดังนี้ ความหัวเมืองชำระได้เพียงเล็กน้อยเท่าใด ถ้าคู่ความเห็นจะเสียท่วงทีก็ลงมาอุทธรณ์เสียที่กรุงเทพฯ ได้เบิกคู่ความเดิมเข้ามาถ้าความอุทธรณ์รายใดที่ได้สู้กัน ความรายนั้นก็ไม่มีเวลาที่จะพิจารณาแล้ว ด้วยความบิดพลิ้วและเฉื่อยแฉของตระลาการบ้าง ด้วยอำนาจของคู่ความตามกฎหมาย มีทางที่จะชักเชือนแชให้ช้าไปบ้างความนั้นก็ไม่แล้วลงได้ เป็นช่องที่คู่ความทุจริตจะถือเสียว่าถึงอย่างไรๆ ก็ลงมาอุทธรณ์เสียให้ความเนิ่นช้าไป ข้างฝ่ายเจ้าเมืองกรมการที่เป็นทุจริตก็ถือเสียว่าอย่างไรๆ ความก็ชำระไม่แล้วไม่มีเวลาแพ้อุทธรณ์ ต่างคนก็ต่างประพฤติความทุจริตคงอยู่ตามเดิมหรือยิ่งขึ้นไปอีก ฝ่ายแม่กองที่ตั้งขึ้นไว้สำหรับกันลูกขุนนั้นเล่า เมื่อได้รับเรื่องราวกล่าวโทษคำปรึกษาแล้ว เรียกคำนายและคำลูกขุนปรึกษามาตรวจ

กว่าจะได้มาตรวจและตรวจแล้วแต่ละเรื่องก็ช้านาน ถ้าจะตรวจเห็นว่าลูกขุนว่าชอบเนื้อเห็นไปด้วย ก็มีอำนาจเท่ากันกับลูกขุนนั้นอีกชั้นหนึ่ง ไม่มีอำนาจที่จะบังคับคู่ความซึ่งไม่ยอมมาเสีย แต่คำลูกขุนนั้นไม่ยอมอย่างไรก็ได้เพราะถ้ามาร้องฎีกาตัดสินผิดชอบ ก็คงมีโทษชั้นเดียวเท่ากับที่ไม่ฟังคำพิพากษาของลูกขุน ถ้าแม่กองเห็นความไปอย่างอื่นก็เป็นช่องที่ลูกความจะสงสัยว่า แม่กองว่าอย่างหนึ่ง ลูกขุนว่าอย่างหนึ่ง มาร้องฎีกาเมื่อร้องผิดก็มีโทษเพียงไม่ฟังคำปรึกษาที่ชอบเหมือนกัน แม่กองลูกขุนก็ไม่เป็นการมีประโยชน์อันใดสักอย่างเดียว ความจะแล้วด้วยแม่กองสักเรื่องหนึ่งก็เกือบจะไม่มี เป็นแต่ชั้นสำหรับจะให้คู่ความชักถ่วงความให้ช้าอีกชั้นหนึ่งเท่านั้นส่วนความที่จะแล้วได้จริงนั้นต้องมาแล้วอยู่ชั้นถวายฎีกาโดยมาก เมื่อเป็นดังนี้ฎีกาเดือนหนึ่งก็ถึง ๑๒๐ หรือ ๑๓๐ ฉบับ พระเจ้าแผ่นดินแจกพระราชทานให้ตำรวจชำระ เป็นศาลรับสั่งก็ชำระเรื่อยไปทั้งความอุทธรณ์และความเดิมบ้างชำระแต่ชั้นอุทธรณ์บ้าง แจกให้เสนาบดีตามกรมไปว่ากล่าวชำระบ้าง เมื่อมีราชการน้อยก็ได้รงตัดสินข้อความเหล่านั้นไปได้ เมื่อราชการอื่นๆ มากขึ้นก็ไม่มีเวลาทรงตัดสินความซึ่งมีปีละพันเศษสองพันได้ต้องตั้งศาลฎีกาเลือกเอาพระบรมวงศานุวงศ์ ข้าราชการ เป็นที่ไว้วางพระราชหฤทัยขึ้นเป็นแม่กองตรวจตัดสิน แม่กองนั้นก็ต้องเรียกสำนวนและคำปรึกษานั้นมาตรวจ เหมือนกับแม่กองชั้นลูกขุนอีกเที่ยวหนึ่งครั้งตัดสินไปบางเรื่องคู่ความก็ไม่ยอมตามคำตัดสินนั้น กลับเข้ามาถวายฎีกากล่าวโทษาตระลาการศาลฎีกา จนต้องทรงตรวจตัดสินเอง จึงจะเป็นอันสำเร็จเด็ดขาดได้ก็มี แต่ที่แล้วสำเร็จไปได้ชั้นศาลฎีกานั้นก็มีโดยมาก เมื่อจะว่าตามความจริงแล้วก็เกือบจะเหมือนพระเจ้าแผ่นดินองค์เดียว ที่จะพิพากษาเด็ดขาดทั่วไปทั้งสิ้นที่สุดจนการให้อธิบดีในกรมต่างๆ กำกับศาลและรับเรื่องราวได้แล้ว ตระลาการจะบัตรหมายเอาคู่ความมาว่าความ บางทีก็ไม่ได้ตัวมาว่าความด้วยข้อขวางแอบอิงอยู่ ในท่านผู้มีอำนาจมีบรรดาศักดิ์ และดื้อเสียเองบ้างอธิบดีเป็นผู้บังคับศาลนั้นๆ ก็ไม่บังคับบัญชาตลอดไปได้พระเจ้าแผ่นดินต้องให้ตำรวจเป็นผู้รับขัดข้อง ซึ่งตระลาการเอาขึ้นปรึกษาลูกขุนๆ เห็นว่าเป็นข้อขัดข้องแล้ว จึงได้ส่งมาให้ผู้รับขัดข้องตำรวจ ผู้รับขัดข้องนั้นไปเกาะ จำเลยส่งศาลตามคำลูกขุนปรึกษาถ้ายังไปทำการไม่ตลอดได้ ก็ต้องกราบบังคมทูลให้พระเจ้าแผ่นดินทรงเอะอะเอง จึงได้ตัวจำเลยมาว่าความ เมื่อการเป็นอยู่ดังนี้ ก็เป็นการเหลือกำลังที่พระเจ้าแผ่นดินองค์เดียว จะพิพากษาความทั้งแผ่นดินและตริตรองราชการอื่นๆ บังคับให้ตลอดไปได้
	การซึ่งเป็นเหตุดังนี้ ก็เป็นด้วยวิธีกระบวนพิจารณาความอย่างเก่า เป็นทางยืดยาวอย่างหนึ่ง เพราะลูกขุนตระลาการผู้พิจารณาพิพากษาทั้งปวง ต้องหาผลประโยชน์เลี้ยงชีวิต ในทางความนั้นเองผลประโยชน์ที่จะได้นั้นก็โดยร้อนๆ เย็นๆ หวาดๆ หวั่นๆ เหมือนกับกรมพระนครบาลที่กล่าวมาแล้ว ข้าราชการซึ่งคนดีๆ ก็ไม่ใคร่มีความปราถนาในตำแหน่งในกรมเหล่านี้ ด้วยมีกรมอื่นที่จะได้ผลประโยชน์มากและสะดวกดีกว่ากรมเหล่านี้ คนดีๆ ซึ่งไม่ใคร่จะมี มีแต่คนที่หาผลประโยชน์อย่างอื่นไม่ได้แล้ว จึ่งหันมาหาประโยชน์ในทางนี้อย่างหนึ่งเพราะคนซึ่งเป็นลูกขุนตระลาการเป็นคนเช่นว่ามาแล้ว จึงต้องมีข้อบังคับบีบคั้นป้องกันมาก จนเหมือนหนึ่งตระลาการอยู่ในบังคับลูกความจะยอมให้แล้วก็ได้ ไม่ยอมให้แล้วก็ได้ มีอุบายที่จะชักถ่วงร้อยอย่างนั้นอย่างหนึ่ง

อธิบดีผู้ซึ่งบังคับการในกระทรวงนั้นๆ เล่า ก็ไม่ใคร่มีใครเป็นธุระใส่ใจที่จะให้ถ้อยความในกรมเบาบางไป ด้วยไม่เป็นประโยชน์อันใดคุ้มค่าเหนื่อย สู้นั่งว่าภาษีอากรไม่ได้การในกรมลูกขุนหรือจะว่ารวบยอดว่าการในกรมยุติธรรมทั้งปวง ซึ่งแยกไปเป็นหลายกรมนั้น จึงได้ทรุดโทรมเสื่อมทรามมาช้านาน พ้นกำลังที่จะแก้ไขเปลี่ยนรูปของกระทรวงยุติธรรมนี้ใหม่ให้เป็นทางอันคิดคราวเดียวตลอดเรื่อง ไม่เป็นแต่คิดปุยาแก้ไขครั้งหนึ่งคราวหนึ่ง การตำแหน่งยุติธรรมในเมืองไทยนี้ เปรียบเหมือนเรือกำปั่นที่ถูกเพรียงและปลวกกินผุโทรมทั้งลำ แต่ก่อนทำนานั้นเหมือนรั่วแห่งใดก็เข้าไม้ดามอุดยาแต่เฉพาะที่ตรงรั่วนั้น ที่อื่นก็โทรมลงไปอีกครั้งช้านานเข้าก็ยิ่งชำรุดหนักลงทั้งลำ เป็นเวลาสมควรที่ต้องตั้งกงขึ้นกระดานใหม่ ให้เป็นของมั่นคงถาวรสืบไป และเป็นการสำคัญยิ่งใหญ่ที่จะต้องรีบจัดการโดยเร็ว หาไม่ก็จะต้องจมลง ด้วยผุยับไปเหมือนเรือกำปั่นที่ชำรุดเหลือที่จะเยียวยาจนต้องจมลงฉะนั้น
	กรมธรรมการสัฆการีนี้ ตามตำแหน่งเดิมเป็นกรมใหญ่ ได้ตั้งธรรมการหัวเมืองว่าความพระสงฆ์ต่อพระสงฆ์ หรือพระสงฆ์เกี่ยวข้องกับคฤหัสถ์ ไม่ว่าความอย่างใดอำนาจของกรมธรรมการที่เป็นอยู่บัดนี้ ก็ไม่สู้ผิดกันกับแต่ก่อนมากนักเป็นแต่ไม่มีอำนาจที่จะตั้งธรรมการหัวเมืองขาดไปพร้อมกับกรมอื่นๆ แต่ธรรมการหัวเมืองก็ยังมีหนังสือบอกข่าวคราวเหตุการณ์ ซึ่งเกิดขึ้นในระหว่างพระสงฆ์หัวเมืองบ้างน้อยๆ รายแต่กรมธรรมการมักจะได้พูดจากับพระสงฆ์เจ้าคณะตามหัวเมื่องนั้นเองเสียโดยมาก ถ้าเจ้าเมืองกรมการเมืองใดจะขอตั้งเจ้าคณะหัวเมือง ก็ยังไม่มีใบบอมาที่กรมธรรมการนั้นด้วยคงอยู่อย่างแต่ก่อนแต่ตำแหน่งใหญ่ คือที่พระยาพระเสด็จนั้นไม่ได้ตั้งมาเสียช้านาน ด้วยผู้ซึ่งจะเป็นขุนนางในตำแหน่งธรรมการนี้ ดูเหมือนจะต้องใช้ผู้ซึ่งสนัดในทางวัดๆ เช่นนี้นั้นก็คงจะต้องใช้คนที่เป็นคนบวชอยู่นาน เร่อร่างุ่มง่ามไป ไม่สมควรเป็นขุนนางผู้ใหญ่ จึงได้ลดตำแหน่งมีศักดินาน้อยลง คงใช้เจ้านายไปกำกับอยู่เสมอมา
	ส่วนกรมราชบัณฑิตซึ่งดูเหมือนหน้าที่จะรวมอยู่ในกรมธรรมการ ก็แยกไปเป็นกรมหนึ่งต่างหากไม่เกี่ยวข้องกัน กรมธรรมการมีแต่ที่จะว่าความพระสงฆ์อย่างเดียวกรมราชบัญฑิตเป็นหน้าที่ที่จะบอกหนังสือพระสงฆ์แยกไปส่วนหนึ่ง มีหน้าที่รวมกันแต่ในเวลาพระสงฆ์มาแปลพระปริยัติธรรม ต้องเป็นผู้มากำกับตรวจตราด้วยกันทั้งสองกรมถ้าจะว่าตามความคิดที่แบ่งตำแหน่งอย่างต่างประเทศ กรมสังฆารีเป็นกรมธรรมการหรือกรมศาสนา กรมราชบัณฑิตเป็นกรมศึกษาธิการ ควรที่จะรวมอยู่ด้วยกันแผนกหนึ่งได้และการสั่งสอนวิชาหนังสือไทยนั้นธรรมเนียมในเมืองไทยนี้ ก็อาศัยเรียนในวัดเป็นตั้งแต่โบราณมา แต่ผู้ปกครองแผ่นดินหาได้จัดการอุดหนุนอย่างหนึ่งอย่างใดไม่ แต่ภายหลังจึงได้เกิดบอกหนังสือโรงทานขึ้นแต่การที่บอกหนังสือโรงทานนั้นเป็นแต่ส่วนพระราชกุศล ซึ่งจะให้พร้อมบริบูรณ์ในทางเฉพาะพระราชกุศลนั้นอย่างเดียว ไม่ได้เป็นการมุ่งหมายที่จะสั่งสอนชนทั้งปวงทั้วไปตลอดมาจนถึงแผ่นดินปัจจุบันนี้ จึงได้เกิดตั้งโรงเรียนในกรมทหารมหาดเล็กรักษาพระองค์ โรงเรียนนั้นก็ขึ้นอยู่ในกรมทหาร ครั้งภายหลังเกิดโรงเรียนนันทอุทยานก็เป็นการจรเกิดขึ้นใหม่ตั้งกอมมติตีเป็นผู้จัดการแยกออกไปอีกแผนกหนึ่ง ไม่เกี่ยวกับโรงเรียนทหารการนั้นก็ไม่เรียบร้อยได้ ภายหลังจัดการโรงเรียนสวนกุหลาบยกโรงเรียนทหารไปสมทบ

และคิดจัดตั้งโรงเรียนตามพระอารามต่างๆ จึงได้ตั้งกรมศึกษาธิการขึ้นใหม่อีกกรมหนึ่ง แยกการเบิกจ่ายทั้งปวงออกเป็นส่วนหนึ่งจากกรมทหารมหาดเล็ก การของกรมศึกษาธิการมีมากขึ้นและยังจะต้องมีมากต่อไปภายหน้าเพราะความคิดที่จะฝึกหัดวิชาความทั้งปวงทั่วไป กรมนี้ก็จำจะต้องเป็นกรมใหญ่อีกกรมหนึ่ง มีการคล้ายคลึงหรือเจือถึงกันกับกรมราชบัณฑิต ถ้าจัดการรวบรวมกันให้ตลอดได้ก็จะเป็นการมีประโยชน์มากขึ้น
	อนึ่ง กรมหมอนั้นแต่เดิมเป็นหมอสำหรับว่าความพวกหนึ่ง มีเจ้ากรมซ้ายขวาปลัดทูลฉลองซ้ายขวา ปลัดนั่งศาลซ้ายขวา อีกพวกหนึ่งเป็นหมดโรงพระโอสถ แต่พวกแรกนั้นเลิกเสีย ไม่ได้ว่าความตามที่ว่ามากแล้วแต่ยังคงแบ่งเป็นสองพวกอยู่ พวกหนึ่งเรียกว่าหมอศาลา พวกหนึ่งเรียกว่าหมอโรงใน คำซึ่งเรียกว่าหมอศาลานั้น จะใช้สำหรับหมอพวกที่ว่าความมาแต่เดิมเป็นพวกหมอนั่งศาล หรือจะเป็นหมอนอกสำหรับจ่ายรักษาพระบรมวงศานุวงศ์ ข้าราชการตามที่เข้าใจกันอยู่โดยมากก็ไม่ได้ความแน่ แต่หมอโรงใน คือ โรงพระโอสถนั้น คงเป็นหมอสำหรับเจ้าแผ่นดินแต่ถึงจะอย่างๆ ในการที่ใช้อยู่ปัจจุบันไม่ได้เลือกว่าหมอศาลาและโรงพระโอสถ ใช้ปนกันไปหมดตามแต่ที่ต้องการ ถ้าจะคิดอีกอย่างหนึ่งว่าจะมีโรงหมอสำหรับรักษาราษฎรทั้งปวง จะให้หมอศาลาก็ไม่ปรากฏว่ามีโรงหมอเช่นนั้นมาแต่ก่อนเลยพึ่งมามีขึ้นแต่โรงหมอที่ท่าพระสำหรับรับคนในพระบรมมหาราชวังป่วยเจ็บ แต่ภายหลังก็กลายเป็นเรือนหมออยู่ไม่ได้คงตามที่ตั้งเดิม และมีโรงรักษาคนเจ็บขึ้นที่โรงธรรมวัดสุทัศน์ก็เป็นการย่อๆ เล็กน้อยแล้วเลิกไป พึ่งจะเกิดโรงพยาบาลซึ่งตั้งขึ้นใหม่ในเร็วๆ นี้การโรงพยาบาลนี้คิดจะได้แพร่หลายไปทั่วพระราชอาณาเขต ก็คงจะต้องเป็นการใหญ่จะต้องใช้หมอประจำโรงพยาบาลนั้นมาก กรมหมอคงจะต้องแยกเป็นสองส่วนอย่างเดิม แต่จะต้องมีจำนวนมากขึ้น
	กรมพระอาลักษณ์นี้ในตำแหน่งศักดินาก็นับเป็นกรมใหญ่ มีปลัดทูลฉลอง ปลัดนั่งศาล แต่ในพระธรรมนูญหาได้แบ่งกระทรวงไว้ว่า เป็นพนักงานว่าความอย่างใดไม่เหมือนกันกับกรมสรรพากรยังมีที่อาลักษณ์ได้เกี่ยวข้องในความก็แต่เพียงชันสูตรหนังสือสำคัญ ซึ่งหมายเรียกไปเป็นเฉพาะตัว ต้องสาบานเหมือนกับเป็นพยานผู้หนึ่งเท่านั้น แต่ตำแหน่งราชการอื่นๆนอกจากเรื่องความดูก็อยู่ข้างจะหลวมมากไม่สมกับที่เป็นตำแหน่งใหญ่ ในตำแหน่งดวงตราซึ่งมีในพระธรรมนูญ ว่าพระราชทานให้ไว้ตำราข้าพระโยมสงฆ์ไร่อาอากรแก่ผู้ใดๆ ไซร้ให้ปิดตราในต้นพระตำรานั้น ปิดลบครั่งประจำออกลุ้มพระราชสาส์น ต้องอักษรเลกหัวเมือง ในการซึ่งว่าไว้ในราชธรรมนูญนี้พระอาลักษณ์ก็ไม่ได้ทำอันใด จนตั้งอักษรเลกหัวเมืองก็พลอยเลิกไปด้วยกับกรมทั้งปวงคราวเดียวกันราชการซึ่งกรมพระอาลักษณ์ได้ทำอยู่นั้น เมื่อเวลายังไม่ได้ใช้หนังสือชุกชุมเช่นทุกวันนี้ ก็จะมีแต่รักษากฎหมายจบ ๑ และเป็นผู้จารึกสุพรรณบัฏ หมายตั้งขุนนาง เขียนพระราชสาส์นกับคัดเขียนหนังสือต่างๆ มีบทกลอน เป็นต้นจนตำแหน่งราชการของกรมอาลักษณ์ไม่เป็นสำคัญอันใด เจ้ากรมก็มีศักดินาลดหย่อนลงมาเหมือนกรมธรรมการ เมื่อมีการใช้หนังสือขึ้นก็มีราชการมากขึ้นตามส่วนเดิม แต่ส่วนการซึ่งมีหนังสือตอบไปมาในออฟฟิศ เจ้าแผ่นดินก็ไม่ได้อยู่ในกรมอาลักษณ์

เกิดออฟฟิศหลวงขึ้นต่างหากแต่เจือเนื่องกัน เพราะต้องใช้คนผู้น้อยในกรมนั้น พระราชลัญจกรซึ่งเป็นพนักงานของภูษามาลากับมหาดเล็กมาแต่ก่อน ก็ตกอยู่ในออฟฟิศหลวงเป็นพนักงานที่จะประทับออฟฟิศหลวง จึงเป็นตำแหน่งสำคัญใหญ่เพราะเป็นที่รวบรวมราชการทุกหมู่ทุกบรรดาที่ได้กราบทูลเจ้าแผ่นดิน และรวบรวมพระราชหัตถเลขา บรรดาที่ได้สั่งราชการไปได้ทั่วทุกกรม ถ้าเรียกออฟฟิศหลวงว่าเป็นกรมอาลักษณ์แล้ว ก็ต้องนับว่าเป็นกรมใหญ่กรมสำคัญ ซึ่งจะไม่มีไม่ได้ในราชการซึ่งเป็นอย่างทุกวันนี้
	กรมพระคลังต่างๆ มีกรมพระคลังมหาสมบัติ เป็นต้น ในกรมพระคลังมหาสมบัติซึ่งมีหน้าที่ประการใดๆ ในการซึ่งจะเรียกเร่งพระราชทรัพย์ของหลวง และที่จะว่าความอันเกี่ยวข้องด้วยพระราชทรัพย์ได้กล่าวมาข้างต้นๆ นั้นแล้วบัดนี้จะว่าด้วยการซึ่งเปลี่ยนแปลงใหม่ๆ ในชั้นหลังๆ จนถึงตั้งหอรัษฎากรพิพัฒน์ รวมพระคลังสินค้า คลังในซ้ายคลังในขวาต่อไป จะต้องว่าด้วยคลังสินค้าก่อนกรมพระคลังสินค้านี้เกิดขึ้นด้วยการแต่งสำเภาเป็นพนักงานอันหนึ่ง ซึ่งตั้งขึ้นใหม่พร้อมๆ กับกรมท่าซ้าย กรมท่าขวา เพราะว่าแต่ก่อนเจ้าพระยาพระคลังเป็นผู้แต่งสำเภาไปค้าขายต่างประเทศกรมพระคลังสินค้าจึงได้เนื่องอยู่ในกรมพระคลัง เป็นพนักงานสำหรับที่จะรับของส่วย ซึ่งเกณฑ์ไปสำหรับมาเป็นสินค้าต่างๆ ลงสำเภาไปขายได้กำไร คลังสินค้าเป็นพนักงานที่จะจัดซื้อของเหล่านั้นในเวลาที่ของนั้นราคาถูกจะได้ไปขายมีกำไร คือเป็นผู้คิดการค้าขายของเจ้าแผ่นดิน ครั้นเมื่อเจ้าพระยาพระคลังเหลวไหลไปบ้าง พระเจ้าแผ่นดินมีพระราชประสงค์ จะพระราชทานผลประโยชน์เศษเลยในการแต่สำเภาแก่ผู้อื่นบ้าง ยกการแต่งสำเภาไปให้ผู้อื่นแต่คลังสินค้าก็เป็นผู้จ่ายสินค้าทั้งปวงนั้นให้แก่ผู้แต่งสำเภา เมื่อเจ้าพระยาพระคลังไม่ได้จัดการแต่งสำเภาช้านานไป ก็ไม่มีการอันใดที่จะเกี่ยวข้องกับพระคลังสินค้าๆ ก็กลายเป็นไม่ได้ขึ้นเจ้าพระยาพระคลัง เป็นกรมหนึ่งลอยตัวอยู่ต่างหากครั้งเมื่อภายหลังบ้านเมืองบริบูรณ์ขึ้น การแต่งสำเภาไปค้าซึ่งเป็นเสี่ยงทายเคราะห์ดีเคราะห์ร้ายอยู่หน่อยๆ ก็ลดถอยไปด้วย เกิดอากรขึ้นใหม่ๆ ได้เงินมาใช้ในราชการแผ่นดินแน่นอนดีกว่ากำไรค้าสำเภาอากรเหล่านั้นให้เรียกว่าภาษีเพราะเป็นอากรที่เกินที่เรียกมาแต่ก่อน เป็นของเกิดขึ้นใหม่เหมือนหนึ่งเป็นกำไร ซึ่งพระบาทสมเด็จพระนั่งเกล้าเจ้าอยู่หัวมีพระราชประสงค์จะให้เห็นว่า เงินเก่าเท่าใดเกิดขึ้นในรัชกาลของท่านเท่าใดจึงโปรดให้คลังสินค้าเป็นเจ้าจำนวนเสียต่างหาก แลกกับการจัดซื้อสิ้นค้าลงสำเภาตามที่เคยเป็นพนักงานมาแต่ก่อน การที่บังคับบัญชาอากรเก่าใหม่เหล่านี้จึงได้แยกเป็นสองแผนกอากรเก่าอยู่ในพระคลังมหาสมบัติ อากรใหม่ซึ่งเรียกภาษีอยู่ในกรมพระคลังสินค้า คงเรียกชื่อว่าอาการอยู่ แต่หวย ก.ข. ซึ่งเป็นของเกิดใหม่ แต่คล้ายกันกับอากรบ่อนเบี้ยของเดิมจึงคงเรียกว่าอากรแต่ก็ยกมาไว้ในพวกภาษีเหมือนกัน เมื่อกรมพระคลังสินค้าได้บังคับบัญชาภาษีอากร มีผลประโยชน์มากก็มีแต่แต้มคูดีขึ้น ครั้งเมื่อสมเด็จเจ้าพระยาองค์น้อย เป็นผู้ต้องเลือกเป็นเสนาบดีกรมพระนครบาลไม่สมัครไปและเทียบที่พระคลังก็ไม่ได้ เป็นเพราะสมเด็จเจ้าพระยาองค์ใหญ่ไม่ยอมเป็นสมุหกลาโหม ก็ยิ่งทำให้ตำแหน่งพระยาศรีพิพัฒน์ดีขึ้น ตามความเข้าใจว่าเสมอพระยาที่มีศักดินาห้าพัน หรืออยู่ในที่ปรึกษาราชการคล้ายเสนาบดี

เพราะกรมพระคลังสินค้าขึ้นอยู่ในกรมพระคลัง หรือกรมว่าการต่างประเทศซึ่งเปลี่ยนแปลงมาแต่เดิม จึงได้เป็นพนักงานผูกปี้จีน ภายหลังเมื่อเลิกการค้าสำเภาขาดแล้ว กรมพระคลังสินค้าจึงได้มีราชการแต่เพียงรับของส่วนพรรณนาการ ซึ่งเกณฑ์ให้ส่งสำหรับลงสำเภาแต่ก่อน และจ่ายจองเหล่านั้นแก่นายด้านนายงานบ้างเล็กน้อย เป็นเจ้าจำนวนภาษี เป็นเจ้าพนักงานผูกปี้ ไม่มีราชการอันใดอย่างอื่น ส่วนคลังในซ้ายคลังในขวาอีกสองครั้งนี้ ได้มีอากรของเก่าบ้างเล็กน้อย แต่ที่ตั้งคลังสองคลังนี้ขึ้นโดยความมุ่งหมาย ที่จะให้เป็นผู้จัดซื้อของสำหรับในด้านทำการโยธา และจ่ายราชการเบ็ดเสร็จได้โดยเร็วไม่ต้องวิ่งซื้ออยู่ในเสียเวลา คล้ายกันกับกงสีสำหรับราชการทั่วไปด้วยการที่ทำงานด้านอย่างเก่า ใช้เกณฑ์คนมาทำไม่ต้องออกเงินค่าแรงคงจ่ายแต่สิ่งของให้ทำผู้ซึ่งเป็นนายด้านทำงานนั้น ไม่ต้องเลือกว่าเป็นช่างหรือไม่เป็น หาเอาแต่ผู้ใดซึ่งเป็นคนบังคับบัญชาไพร่ให้ทำงานได้แข็งแรง และหมั่นตรวจตราไม่ให้คนหลีกเลี่ยงจากงานได้แล้วก็เป็นนายด้านได้ เพราะนายด้านไม่เป็นคนเข้าใจในการช่างจึงต้องมีนายช่างคนหนึ่ง มีพระยาราชสงคราม เป็นต้น สำหรับให้ตัวอย่างกะส่วนที่จะทำ เพราะนายด้านไม่ชำนาญในการค้าขาย ไม่รู้เบาะแสที่จะไปซื้อของอันต้องการใช้ทำงาน หรือไปซื้อได้ก็ไม่รู้ราคาว่าถูกแพงเพียงเท่าใดจึงได้ให้มีพนักงานที่เข้าใจราคาของสำหรับจัดซื้อของสะสม ไม่ต้องให้เที่ยวหาซื้อลำบากและซื้อในเวลาที่ของนั้นถูก เพราะไม่ต้องเป็นการรีบร้อนที่จะจัดซื้อด้วย เป็นแต่ของรองราชการจึงได้จัดเป็นพนักงานที่ซื้อของนี้ออกเป็นสองแผนก เครื่องเหล็กต่างๆ ไว้เป็นพนักงานคลังในขวา สิ่งของต่างๆ น้ำยาทาสีเป็นต้นไว้คลังในซ้าย ความคิดเดิมนั้นจัดการเช่นนี้แต่ครั้งภายหลังผู้ซึ่งอยากจะขายของล่อเจ้าพนักงานด้วยผลประโยชน์ต่างๆ เพื่อจะให้ได้ขายของได้ราคา เจ้าพนักงานก็รับผลประโยชน์เหล่านั้น แล้วจัดซื้อของราคาแพงและของไม่ดี จนไม่ต้องการจะใช้สะสมขึ้นไว้และจ่ายไปในการต่างๆ คลังหนึ่งๆ ปีหนึ่งตั้งพันชั่งส่วนการที่นายด้านไปทำนั้น จะประมาณว่าที่แห่งใดสิ้นเงินเท่าใดก็ไม่ได้ ด้วยต่างคนต่างซื้อต่างทำ แต่คงมีราคาแพงกว่าที่ราษฎรทำสองเท่าสามเท่าเป็นอย่างน้อยส่วนพระคลังราชการนั้นเป็นพนักงานที่จะรับของส่วย ซึ่งมาแต่หัวเมืองขึ้นกรมท่า คือ อาสนา เป็นต้น แต่สิ่งของเหล่านั้นก็ไม่พอที่จะใช้ราชการอย่างหนึ่งอย่างใดตกลงเป็นกรมที่สำหรับจัดซื้อสิงของเหล่านั้น เบิกเงินหลวงไปใช้เหมือนคลังในซ้ายในขวา แต่กรมนี้เป็นเคราะห์ดีที่ได้ว่าภาษีฟืนซึ่งเป็นภาษีมีผลประโยชน์มากเจ้าพระยาพระคลังซึ่งกลายไปเป็นผู้ว่าการต่างประเทศ จึงยังหวนแหนเป็นเจ้าของอยู่ แต่เมื่อภาษีฟืนเป็นภาษีพระราชทานขาดไปเฉพาะตัว เจ้าพระยาพระคลังก็ไม่เป็นธุระในการคลังราชการนัก ต่อเมื่อถอนภาษีฟืนจากผู้ที่ทำประจำตัวได้ เจ้าพระยาพระคลังจึงได้เป็นธุระในการคลังราชการมากขึ้น ความเสียอันใดของคลังราชการก็เหมือนกับสองคลังที่ว่ามาแล้ว คลังวิเศษอีกคลังหนึ่งเป็นคลังผ้าทั้งปวงยกเสียแต่ผ้าเหลืองซึ่งเป็นของคลังศุภรัต และเป็นผู้เบิกเงินใช้ในการเบ็ดเตล็ด คือ เงินท้ายที่นั่งและนิตยภัตพระสงฆ์ แต่เดิมก็คงจะมีการมากคล้ายๆ กับคลังในซ้ายในขวาแต่ครั้งภายหลังมาจะเป็นด้วยแพรผ้าต่างๆ เป็นของเก็บของรักษายาก และพระเจ้าแผ่นดินจะเป็นพระธุระมากในการที่จะบำเพ็ญพระราชกุศล เป็นต้น จึงได้ส่งผ้านั้นเข้ามาเก็บไว้เสียพระคลังใน

คลังวิเศษก็กลายเป็นผู้สำหรับออกไปพระราชทานแต่ผู้หนึ่งผู้ใด หรือถวายในเวลาจะบำเพ็ญพระราชกุศล ทางที่จะหาผลประโยชน์นั้นก็คับแคบจนกลายเป็นคลังร้าง ไม่ใคร่จะมีใครสมัครอยู่ในตำแหน่งนั้นยังกรมพระคลังสวนอีกคลังหนึ่งขึ้นอยู่ในกรมพระคลังมหาสมบัติ เป็นพนักงานที่จะเก็บเงินอากรสวนตามหน้าโฉนด แต่ไปเกิดผลประโยชน์ตั้งนายระวางคล้ายตั้งข้าหลวงเสนาในกรมนาเงินอากรสวนก็ค้างอยู่กับนายระวางสูญไปโดยมาก แต่สวนจากนั้นแยกไปไว้คลังราชการตามหน้าที่ที่เป็นพนักงานจ่าย และยังมีคลังอื่นอีกหลายคลังซึ่งเป็นพนักงาน ซึ่งจะจัดซื้อสิ่งของจ่ายและจะเป็นผู้ที่รับของส่วยทั้งปวงแยกไปอยู่ในกรมต่างๆ จนเหลือที่จะพรรณนาและในคลังทั้งปวงเหล่านี้ บางที่พระเจ้าแผ่นดิน ก็มอบให้ผู้ใดผู้หนึ่งมีอำนาจตรวจตราประทับตราในฎีกาเบิกด้วยรวมหลายๆ หลังเพื่อจะมิให้เจ้าพนักงานในคลังนั้นๆ ตั้งเบิกสิ่งของเกินกว่าราคาและซื้อของไว้เกินต้องการ แต่ก็ไม่เห็นมีประโยชน์อันใดเพราะฟั่นเฝือมาเสียมากแล้ว
	ครั้งภายหลังเมื่อการพระคลังมหาสมบัติและคลังสินค้าร่วงโรยลง ด้วยมิได้มีผู้มีอำนาจบังคับบัญชา พอที่จะป้องกันมิให้แบบอย่างร่วงโรงไปได้ จำเดิมแต่แผ่นดินปัจจุบันมาเงินที่เป็นจำนวนขึ้นในพระคลังทั้งสองกรมนั้น ต้องลดหย่อนลงไปเกือบครึ่งหนึ่งทุกภาษีอากร ด้วยความคิดของท่านผู้เป็นประธานในแผ่นดินแสดงให้ปรากฎว่า เพราะพวกจีนประมูลเงินเกินกว่าที่จะเก็บได้เพื่อจะได้เอาเงินไปใช้ทำทุนเพราะถือว่าไม่ต้องเสียดอกเบี้ย และไม่ต้องส่งเงินเต็มตามที่ว่าจึงได้ลดเงินลงแต่พอเต็มภูมิภาษี แต่การที่จะให้ได้เงินซึ่งลดลงพอควรแก่ภูมิภาษีแล้วนั้นเข้ามาในคลังหาได้จัดการหรืออุดหนุนอย่างหนึ่งอย่างใดไม่ เงินค้างก็คงค้างไปอย่างเดิม แต่จำนวนเงินนั้นลดลงเมื่อเป็นดังนี้เงินที่ได้มาใช้ราชการก้ลดลงทุกปี จนเงินแผ่นดินที่ได้เกือบจะไม่พอใช้การประจำเดือนส่วนการจะมีมาก็ทำไปคลังต้องเป็นหนี้ปีหนึ่งนับหมื่นชั่ง จนไม่สามารถจะปล่อยให้การเป็นไปเช่นนั้นได้ จึงได้จัดตั้งหอรัษฎากรพิพัฒน์เป็นออฟฟิศเจ้าพนักงานคลัง ยกคลังสินค้ามารวมว่า การพร้อมกับคลังมหาสมบัติยกกรมคลังมหาสมบัติขึ้นเป็นเสนาบดีว่าการคลัง ภายหลังรวมอากรคลังในซ้ายในขวาเข้าไว้ในกรมนี้ด้วย แต่กรมอื่นๆ ก็ยังรวบรวมเข้าไม่ได้ ด้วยการขัดข้องต่างๆ เพราะฉะนั้นเสนาบดีว่าการคลังที่เทียบที่ขึ้นไว้ก็เป็นแต่สักว่าส่วนหนึ่งไม่มีอำนาจเต็มตามตำแหน่งเสนาบดีว่าการคลัง ซึ่งควรจะมีการรับจ่ายเงินแผ่นดิน ซึ่งเป็นการสำคัญใหญ่ก็ยังไม่เป็นรูปร่างอันใดขึ้นได้ คงเป็นความลำบากอยู่หลายอย่างพันที่จะพรรณนา
	ในกรมภูษามาลานั้น จางวางเป็นขุนนางผู้ใหญ่ตำแหน่งศักดินาห้าพัน เพราะแต่ก่อนได้บังคับบัญชากรมที่ใกล้เคียงหรือที่เกี่ยวข้องด้วยเครื่องต้น อันพระเจ้าแผ่นดินจะทรงทั่วไปเช่น กรมแสงหอกดาบ กรมแสงปืนต้น ตลอดจนพระคลังทอง ภายหลังมาในกรมแสงมีเจ้านายไปเป็นจางวางผู้บังคับบัญชา ก็มีอำนาจครอบงำว่าตลอดไป ทั้งกรมพระแสงปืนต้น กรมแสงหอกดาบ และแสงปืนโรงใหญ่ส่วนกรมพระคลังทองนั้นมีเจ้านายไปกำกับการโรงทอง ก็บังคับการปกแผ่ไปถึงพระคลังทองด้วย กรมภูษามาลาจึงได้คงอยู่ แต่ทั่วกรมภูษามาลากับกรมขึ้นซึ่งเป็นกรมเล็กๆ มีช่างสนะ เป็นต้น

จนถึงที่ตำแหน่งจางวาง กรมภูษามาลาไม่เป็นตำแหน่งที่จำเป็นจะมี ผู้ใดที่ไม่มีใจยินดีอยากจะเป็นกรมภูษามาลาจึงได้เป็นกรมโตร้างๆ สืบมา ไม่เป็นการสำคัญที่จะจัดการอันใดเปลี่ยนแปลงได้นักว่าไว้ เพราะเหตุที่แต่ก่อนเป็นกรมใหญ่เท่านั้น
	กรมที่เป็นราชการทหารแต่แบ่งไว้ในฝ่ายพลเรือน คือกรมล้อมพระราชวัง ตำแหน่งอธิบดีในกรมล้อมพระราชวังนี้ยกขึ้นไว้เป็นตำแหน่งใหญ่ ก็จะเป็นด้วยไพร่หลวงล้อมวังนั้นเป็นคนที่ไว้วางพระราชหฤทัยของพระเจ้าแผ่นดิน คล้ายๆ กับเป็นไพร่สมสังกัดพันส่วนในพระองค์ไพร่หลวงล้อมวังสักรักแร้แปลกกว่าไพร่หลวงกรมอื่นๆ และห้ามมิให้ผู้อื่นนอกจากคนในกรมรู้จำนวน ซึ่งมิได้แบ่งไว้ในฝ่ายทหารนั้น ด้วยคนพวกนี้ไม่ได้ต้องไปราชการทัพ เป็นพนักงานแต่จะรักษาพระราชวังอย่างเดียว คล้ายกับเป็นกรมวังชั้นนอก แต่บรรดาการงานของกรมล้อมพระราชวังนั้นเป็นทหารทั้งสิ้น คือ รักษาป้อมกำแพงพระราชวัง เป็นพนักงานยิงปืนรุ่ง ยิงปืนไฟไหม้ และยิงปืนอาฏานา ซึ่งยกศาลมรดกให้อยู่ในกรมล้อมพระราชวังนั้น ดูก็เป็นจะให้มีทางได้ประโยชน์โดยตรงๆ มากกว่าความอย่างอื่นและเป็นผู้ซึ่งมาเป็นอธิบดีในกรมล้อมพระราชวัง มักจะเป็นคนเข้าใจการช่างด้วยมาจากกรมทหารในโดยมาก เพราะฉะนั้น กรมล้อมพระราชวังจึงมักจะต้องเป็นด้านทำงานคล้ายกรมพระตำรวจและมีนายงานที่แข็งแรงอยู่ไม่ขาดในการซึ่งทำการช่างและการด้านนี้ ก็นับว่าเป็นการทหารตามที่ท่านได้ปันไว้แต่ก่อนๆ คนกรมล้อมพระราชวังมีมาก ด้วยเหตุที่มีบัญชีปิดบังหรือจะตั้งเกลี้ยกล่อมไว้เป็นกำลังของพระเจ้าแผ่นดินจนเกินที่จะใช้เข้าเวรประจำการ ต้องยกไว้เป็นส่วนเสียโดยมาก ภายหลังมาได้ยกคนส่วนล้อมพระราชวังนี้มาเป็นทหาร การบังคับบัญชาแยกเป็นแผนกหนึ่งต่างหาก จากกรมล้อมพระราชวังอย่างเก่า แต่คงใช้รักษาพระราชวังมิได้ย้ายไปใช้การอย่างอื่น
	กรมแสงปืนโรงใหญ่ เป็นพนักงานที่เก็บรักษาอาวุธ กระสุนปืนศิลาปากนกที่มีทั้งสิ้น ซึ่งแยกกรมแสงปืนโรงใหญ่มาไว้ในฝ่ายพลเรือนนี้ ไม่เห็นมีเหตุอันใดซึ่งพอจะสันนิษฐานว่าเป็นฝ่ายพลเรือนด้วยอันใดทราบแต่ตามที่ว่ามา แยกไว้ให้เป็นการถ่วงอำนาจกันในสมุหนายก สมุหพระกลาโหมคือแบ่งการปืนใหญ่ กรมกองแก้วจินดาและกรมรักษาตึกดินไปไว้ในกรมพระกลาโหม แยกกรมนี้มาไว้กรมมหาดไทยราชการของกรมแสงปืนใหญ่เป็นพนักงานที่จะชำระรักษาปืนและอาวุธอันมีอยู่ในโรง และเป็นผู้ทำเป็นกระสุนปากนกให้แก่กรมอื่นๆ มีช่างเหล็กช่างไม้ที่สำหรับทำการปืนเล็กอยู่ในกรมทำการอยู่เสมอมิได้ขาดภายหลังมาเมื่อปืนซื้อง่ายว่าทำก็ยักไปใช้การต่างๆ ตลอดจนแต่งเครื่องทองเหลืองเครื่องเหล็กทั้งปวงไม่เลือกว่าอันใด กรมมหาดไทยก็ไม่มีอำนาจที่จะบังคับบัญชา ตกมาอยู่ในอำนาจผู้บังคับกรมพระแสงหอกดาบและพระแสงปืนต้นตามเช่นว่ามาแล้วนั้น
	กรมช้างกรมม้าสองกรมนี้นับว่าเป็นตัวทหารแท้ มีตัวขุนนางในกรมมากๆ ทั้งสองกรมด้วยต้องการใช้ในราชการทัพศึกเสมอมิได้ขาด ซึ่งยกมาไว้ในฝ่ายพลเรือนนี้ไม่มีเหตุอันใดที่จะคิดได้นอกจากที่จะถ่วงอำนาจกันดังเช่นว่ามาแล้วนั้น อย่างหนึ่งหรืออีกอย่างหนึ่งจะว่าคนเหล่านี้และช้างม้าที่เป็นพาหนะนั้น มีอยู่เลี้ยงอยู่ในหัวเมืองมหาดไทยทั้งสิ้น เมื่ออยู่ในฝ่ายพลเรือน กรมมหาดไทยจะได้เป็นธุระทำนุบำรุงได้ง่าย หรือถ้าจะกะเกณฑ์ตามหัวเมืองก็คงต้องเกณฑ์หัวเมืองขึ้น

กรมมหาดไทยยกมาไว้เพื่อจะให้เป็นหน้าที่อันเดียวตลอดไป เมื่อมีราชการทัพศึกจะได้ประมาณกะเกณฑ์ช้างหลวงช้างราษฎรได้สะดวกดังนี้อีกอย่างหนึ่งแต่กรมสองกรมนี้ก็ไม่ได้อยู่ในบังคับบัญชากรมมหาดไทย มีเจ้านายไปเป็นแม่กองหรือจางวางกรมและองค์แต่เดิมมา เมื่อการทัพศึกขาดไปกรมทั้งสองนี้ก็ทรุดโทรมเสื่อมทรามลงเป็นอันมาก
	กรมใหญ่ๆ ที่มีราชการเป็นทหารแบ่งไว้ฝ่ายทหาร คือ กรมอาสาแปดเหล่า อาสาใหญ่ซ้ายขวา อาสารองซ้ายขวา เขนทองซ้ายขวา ทวนทองซ้ายขวาทั้งแปดกรมนี้เป็นทหารหน้า สำหรับรักษาพระนครและพระราชอาณาเขต กรมอาสาใหญ่สองกรม เจ้ากรมถือศักดินาหมื่นเป็นแม่ทัพใหญ่ชั้นที่หนึ่ง กรมอาสารองและกรมเขนทองสี่กรมเจ้ากรม ถือศักดินาห้าพันเป็นแม่ทัพชั้นที่สองกรมทวนทองสองกรมเจ้ากรมถือศักดินาพันหกร้อยเป็นนายพล ในกรมอาสาแปดเหล่านี้เป็นกองทัพ ซึ่งสำหรับจะออกไปปราบข้าศึกศัตรูทุกทิศ เมื่ออยู่ประจำในพระนครเจ้ากรมอาสาใหญ่ทั้งสองนี้ ได้มีตำแหน่งตั้งพระ หลวง ขุน หมื่น ด่าน ในหัวเมืองทั้งปวงตามซ้ายตามขวาซึ่งให้กรมทหารมีอำนาจตั้งนายด่านได้นี้ ด้วยกรมทหารเป็นผู้ไปจัดปราบปรามข้าศึกศัตรูได้พระราชอาณาเขตมาแล้ว ตั้งวางด้านทางไว้เป็นการป้องกัน เมื่อมีเหตุการณ์อันใดมานายด่านนั้นจะได้แจ้งความมาถึงแม่ทัพได้รีบจัดการออกไปป้องกันพระราชอาณาเขตได้โดยเร็ว แต่ครั้งเมื่อเลิกธรรมเนียมที่ให้กรมต่างๆ ตั้งตำแหน่งกรมการหัวเมืองเสีย อำนายก้ขาดไป คงได้ตั้งอยู่แต่ด่านกรุงเทพฯ สำหรับตรวจตราคนเข้าออกในพระนครอย่างเดียวทหารทั้งแปดหมู่นี้มีราชการแต่ในเวลาพระเจ้าแผ่นดินเสด็จออกนอกพระราชวัง ต้องจุกช่องล้อมวงรายทาง ไม่ต้องแห่เสด็จในกระบวน เว้นไว้แต่เมื่อเสด็จกระบวนเรือจึงต้องมีแม่ทัพลงเรือกลอง นำเสด็จลำหนึ่งหรือสองลำ ตามกระบวนใหญ่กระบวนน้อย กับเมื่อเสด็จพยุหยาตราทางบกคล้ายเสด็จพระราชดำเนินการพระราชสงครามจึงได้ใช้ทหารที่รักษาพระนครเข้าในกระบวนแห่ทุกหมู่เหล่า นอกจากนั้นก็ไม่มีราชการอันใด มีแต่การจรเช่นกับจะสักเลกแผ่นดินใหม่ ใช้ทหารอาสาพวกนี้ออกเป็นกองจับ บางคนก็ได้ว่าความบ้างเป็นนายด้านทำงานบ้าง ตามคุณวิชาของตัวคนไม่เป็นการคงตำแหน่ง ครั้งเมื่อตกมาถึงเวลาที่ไม่มีงการทัพศึก เจ้ากรมปลัดกรมอาสาเหล่านี้ ไม่เป็นคนที่มีความชอบความดี ในการศึกษาสงครามาแต่ก่อนซึ่งเป็นเหตุจะให้มีแต้มคูดีขึ้น ก็เป็นแต่ตั้งคงตำแหน่งไว้ ถ้ามีราชการทัพศึกเล็กน้อยก็ต้องเกณฑ์ไปเสมอเพียงขัดทัพ การที่ได้ขัดทัพเป็นที่เดือดร้อนของผู้ที่ต้องไปมากยิ่งกว่าให้ไปรบตีเมืองใดเพราะถ้าไปเช่นนั้นจะได้ผลประโยชน์มีได้เชลย เป็นต้น การที่ไปขัดทัพเป็นไปเปล่ามาเปล่า ผลประโยชน์อันใดก้ไม่ได้ทวีขึ้น เป็นแต่ต้องจากบ้านไปช้านาน ครั้นเมื่อกลับมาก็ไม่มีอันใดทำเมื่อเห็นข้าราชการฝ่ายพลเรือนชั้นใหม่ที่อยู่กับบ้านสบาย และได้ผลประโยชน์มาก ก็ไม่มีผู้ใดจะสมัครเป็นขุนนางฝ่ายทหาร ด้วยได้ผลประโยชน์ผิดกันหลายเท่าหลายส่วน จนชั้นแต่เบี้ยหวัดตัวเบี้ยหวัดก้ไม่ใคร่จะเทียมหน้าเพราะฉะนั้นขุนนางในกรมเหล่านี้จึงเป็นแต่คนแดนเลือก จนภายหลังจะหาตัวผู้ใดเป็นเดโชท้ายน้ำก้ไม่มีใครยอม ในกรมอาสาทั้งแปดกรมนี้ยังเป็นกรมขึ้นกรมพระกลาโหมอยู่ห่างๆเมื่อมีราชการอันใดในกรมพระกลาโหมที่เป็นการจรและการแห้งๆ ก็มักจะขอขุนนางในกรมเหล่านี้ไปใช้อยู่บ้าง แต่ต้องนับว่าเป็นกรมร้างและทรุดโทรมสิ้นทั้งแปดกรม

	ยังกรมทหารซึ่งเป็นระหว่างกลางไม่ใช่ทหารม้า ซึ่งสำหรับจะเกณฑ์ไปราชการทัพเสมอๆ และไม่ใช่ทหารรักษาพระองค์ เป็นทหารที่สำหรับเข้ากระบวนตามเสด็จพระราชดำเนินการพระราชสงครามคือ กรมอาสาญี่ปุ่น กรมอาสาจาม กรมฝรั่งแม่นปืน กรมเกณฑ์หัดอย่างฝรั่ง กรมแตรสังข์ กรมกองชนะ เป็นต้น เป็นกรมที่มีมาแต่โบราณ ยกเสียแต่กรมเกณฑ์หัดอย่างฝรั่ง การฝรั่งแม่นปืนแล้ว กรมเหล่านั้นก็มีฝ่ายพลเรือนหรือฝ่ายพลเรือนที่สำหรับทหารทำคือ กรมอาสาญี่ปุ่นเป็นพนักงานในเครื่องศพ กรมแตรสังข์เป็นพนักงานที่จะนำพิณพาทย์ และกลองชนะ กรมกลองชนะเป็นพนักงานที่จะประโคมศพและการแห่แหนทั้งปวง กรมอาสาจามเป็นพนักงานที่จะจ่ายใช้ในเรือรบเรื่อไล่ทั้งปวงทางทะเล คงทำการเป็นฝ่ายทหาร กรมฝรั่งแม่นปืนเป็นกรมทหารปืนใหญ่ มีราชการสำหรับจุกช่องล้อมวงและแห่นำตามเสด็จด้วยทั้งบกทั้งเรือ แต่อยู่ในบังคับกรมพระกลาโหมชัดเจนทั้งกรมอาสาจามและกรมฝรั่งแม่นปืน
	กองมอญทั้งปวง แบ่งออกเป็นกรมใหญ่ห้ากรม คือ กรมตั้งทองซ้ายขวา กรมดาบสองมือ กรมอาทมาตซ้ายอาทมาตขวา ราชการของกรมเล่านี้ก็คล้ายกับกรมอาสาแปดเหล่า แต่อยู่ในบังคับกรมพระกลาโหมแน่นเข้าไปกว่ากรมอาสาแปดเหล่าเพราะไม่ได้ตั้งเจ้าพระยามหาโยธาซึ่งเป็นใหญ่ในกองมอญทั้งปวงมาเสียช้านาน กรมพระกลาโหมจึงได้บังคับบัญชา เหมือนเจ้าพระยามหาโยธาคล้ายกันกับกรมอาสาจามและฝรั่งแม่นปืน
	ส่วนที่เป็นทหารรักษาพระองค์ทั้งปวงนั้น คือกรมพระตำรวจหน้าแปดกรม กรมพลพัน กรมทหารเลือก กรมคู่ชัก กรมทหารใน กรมรักษาพระองค์ เหล่านี้เป็นทหารรักษาพระองค์ ต้องนอนประจำเวรในพระบรมมหาราชวังเมื่อมีที่เสด็จพระราชดำนินทางบก ทางเรือ ในการสงคราม หรือในการประพาส ก็เป็นพนักงานที่จะแห่ห้อมประจำการในที่ใกล้เคียงพระองค์ จนที่สุดเวลาเสด็จออกท้องพระโรงกรมเหล่านี้ต้องเข้าเฝ้าก่อนขุนนางกรมอื่นๆ เป็นผู้ซึ่งจะมีอาวุธเข้ามาในท้องพระโรงได้พวกเดียว ตำรวจหน้านั้นเป็นศาลรับสั่งชำระความ ซึ่งเหมือนกับระเจ้าแผ่นดินทรงเป็นผู้พิพากษาเองหรือทำการที่เป็นการใหญ่จะให้แล้วโดยเร็วเช่น ทำพระที่นั่ง ทำพระเมรุ เป็นต้น กรมพระตำรวจใหญ่ขวาได้บังคับบัญชากรมฝีพายมาแต่เดิมด้วย เมื่อมีราชการอันใดซึ่งเป็นทางใกล้ก็ดีหรือไปในหัวเมืองไกลก็ดี เมื่อจะต้องมีข้าหลวงออกไปด้วยราชการนั้นๆ ก็ใช้กรมพระตำรวจโดยมากเพราะฉะนั้นถึงว่ากรมพระตำรวจแบ่งอยู่ในฝ่ายทหาร ก็มิได้เกี่ยวข้องกับกรมพระกลาโหมเลย แต่เดิมมามีข้อห้ามมิให้เสนาบดีผู้ใดผู้หนึ่ง ขอให้ตั้งผู้ใดเป็นเจ้ากรมปลัดกรมพระตำรวจ ต้องแล้วแต่พระเจ้าแผ่นดินจะทรงตั้งให้พระองค์เดียวบรรดาพระราชอาญาทั้งปวงซึ่งพระเจ้าแผ่นดินจะลงโทษแก่ผู้หนึ่งผู้ใด ย่อมใช้กรมพระตำรวจทั้งสิ้น จึงมิได้ให้กรมพระตำรวจอยู่ในบังคับผู้ใด ฟังคำสั่งจากพระเจ้าแผ่นดินในเวลาเมื่อมีที่เสด็จไปแห่งใดคล้ายกันกับตำรวจแต่เมื่อถึงที่ประทับ หรือเมื่อประจำอยู่ในพระบรมมหาราชวัง เป็นผู้รักษาชั้นในใกล้เคียงชิดพระเจ้าแผ่นดินกว่ากรมตำรวจอีก เป็นผู้ซึ่งใช้ราชการได้ตลอดถึงพระบรมหมาราชวังชั้นใน ในการบางสิ่งนับว่าเป็นผู้ใกล้ชิดชันที่สองรองชาวที่ซึ่งอยู่ฝ่ายพลเรือนลงมา

แต่ไม่ได้เป็นผู้พิจารณาความศาลรับสั่ง เป็นพนักงานการซึ่งจะเป็นที่นำราญพระราชหฤทัยต่างๆ มีพนักงานรักษาต้นไม้ เลี้ยงสัตว์ เป็นต้น เป็นนายด้านทำการในพระบรมมหาราชวังปนกันไปกับกรมวังกรมทหารในก็ไม่ได้เป็นการชำระความศาลรับสั่ง เป็นกรมช่างไม้ทำการอยู่ในพระบรมมหาราชวัง และเป็นนายช่างที่สำหรับจะตรวจการงานที่มีนายด้านไปทำกรมทหารใน เป็นพนักงานสำหรับจะรักษาการในที่ใกล้ชิดข้างในเช่นกับเป็นเจ้าพนักงานลงรักษาการในเรือบัลลังก์เวลาเสด็จลงลอยพระประทีป เป็นต้น กรมเรือคู่ชักนั้นเป็นหมู่คนซึ่งไว้วางพระราชหฤทัยสนิทของพระเจ้าแผ่นดินเมื่อเสด็จโดยทางเรือ กรมเรือคู่ชักเรือสองลำซึ่งไปหน้าเรือพระที่นั่งป้องกันอันตรายทั้งปวง ตั้งแต่เรือพระที่นั่งจมเป็นต้นไป แต่ไม่ได้ว่าความศาลรับสั่งเหมือนกันและไม่ต้องประจำเวรอยู่ในพระบรมมหาราชวังด้วยกรมพลพันก็เป็นตำรวจที่สนิทภายในคล้ายรักษาพระองค์ แต่ต้องประจำเวรอยู่ชั้นนอกออกไป เสมอกับกรมพระตำรวจหน้า กรมทนายเลือกเป็นกรมที่เลือกคัดเอาแต่คนที่ล่ำสันมั่นคง มีฝีมือชกมวยดีให้เดินแห่ตามเสด็จไปในที่ใกล้ๆ ได้ ป้องกันอันตรายอันจำเป็นที่จะต้องถึงใช้อาวุธ เช่นกับจับม้าเป็นต้น ซึ่งเกิดกรมทนายเลือกขึ้นนี้ด้วย พระเจ้าแผ่นดินโปรดทรงมวยเลือกหาคนที่มีฝีมือดีไว้เป็นเพื่อนพระองค์ สำหรับจะเสด็จปลอมแปลงไปในที่แห่งใดที่ไม่ควรจะใช้ป้องกันด้วยอาวุธ แต่เมื่อแห่เสด็จโดยปรกติก็ให้ถือหอกเหมือนกรมพระตำรวจมีเวรประจำการเหมือนกรมพลพัน และไม่มีหน้าที่ชำระความศาลรับสั่งทั้งสองกรม เพราะฉะนั้นกรมเหล่านี้เป็นกรมที่ใกล้เคียง เป็นกำลังของพระเจ้าแผ่นดิน จึงมิให้ผู้ใดบังคับบัญชาได้
	กรมทหารซึ่งมีมาแต่โบราณก็มีกำหนดอยู่เพียงเท่านี้ แต่ครั้งภายหลังมาเมื่อได้เชลยญวนบ้างลาวบ้าง หรือข้าเจ้าซึ่งเป็นกรมใหญ่ เมื่อเจ้าสิ้นพระชนม์ลงยกเลกไพร่สมในกรมนั้นมาเป็นไพร่หลวงเอาเจ้ากรมปลัดกรมเดิมมาตั้งให้เป็นเจ้ากรมปลัดกรมต่อไป ซึ่งกรมเหล่านั้นก็เรียกญวนอาสา ลาวอาสา ตามเพศภาษา ที่เป็นคนไทยก็เรียกอาสาใหม่บางทีก็ตั้งเป็นกองเรียกตามชื่อเจ้ากรมแจกไปให้ขึ้นกรมพระกลาโหมบ้าง กรมมหาดไทยบ้าง กรมต่างๆ บ้าง กรมใหญ่ๆ มีกรมอาสาใหม่ มีกองต่างๆ เกือบจะทั่วทุกกรม ไม่ได้ปันไว้ในฝ่ายทหารฝ่ายเดียวเพื่อจะให้เป็นกำลังของท่านอธิบดีในกรมนั้นๆ ได้บังคับบัญชาทหารหมู่หนึ่งๆ ทุกคน เพราะมีการทัพศึกไม่ได้เกณฑ์แต่ข้าราชการฝ่ายทหาร เมื่อผู้ใดต้องไปราชการทัพก็จะได้ใช้ทหารในหมู่ของตัวเป็นกำลัง ที่ว่ามานี้ทหารอย่างเก่าไม่ได้ฝึกหัด ไม่มีเงินเดือนทั้งสิ้น
	ส่วนทหารที่ฝึกหัดอย่างฝรั้งเกิดขึ้นใหม่ในปลายแผ่นดิน พระบาทสมเด็จพระนั่งเกล้าเจ้าอยู่หัว แต่ยังเป็นการเล่นๆ ครั้งในแผ่นดินพระบาทสมเด็จพระจอมเกล้าเจ้าอยู่หัวให้สมเด็จเจ้าพระยาบรมมหาศรีสุริยวงศ์เก็บลูกหมู่กองมอญ มาฝึกหัดเป็นรากเหง้าของทหารหน้า มีเจ้าหมู่ สมุห์บัญชี สารวัตรขุนหมื่น รับเบี้ยหวัดขึ้นอยู่ในกรมพระกลาโหมการบังคับบัญชาก็สิทธิ์ขาดอยู่ในกรมพระกลาโหม เมื่อทหารพวกนี้ฝึกหัดขึ้นได้พอที่จะแห่งเสด็จได จึงได้แบ่งมาไว้ประจำการสำหรับแห่นำเสด็จพระราชดำเนิน มีจำนวนคนเข้าเวรประจำการอยู่สองร้อยภายหลังจึงได้โปรดให้กรมหลวงมหิศวรินทร์เก็บคนชักเอาในกรมต่างๆ สิบเอาหนึ่งทุกหมู่ทุกกรมมาเป็นทหารอีกพวกหนึ่ง เรียกว่าทหารเกณฑ์หัด

ทหารสองพวกนี้เป็นทหารชั้นนอกทั้งสิ้น ส่วนทหารรักษาพระองค์นั้นยกเอากรมปืนทองปราย คือ เลกข้าหลวงเดิมของพระบาทสมเด็จพระนั่งเกล้าเจ้าอยู่หัวซึ่งให้นุ่งเขียวคาดพุงลาย สะพายปืนทองปรายแห่เสด็จกระบวนหลังมาแต่ก่อนนั้นยกขึ้นเป็นทหารปืนทองปรายพวกหนึ่ง เลกข้าหลวงเดิมในพระบาทสมเด็จพระจอมเกล้าเจ้าอยู่หัว ซึ่งยกมาเป็นรักษาพระองค์ใหม่ถือพลองสวมหมวกปลายปืน ตามเสด็จกระบวนหลังยกขึ้นเป็นทหารปืนปลายหอกทหารสองกรมนี้กำหนดให้เข้าเดือนหนึ่งกรมละสองร้อยคน คงเป็นทหารหน้าที่ประจำราชการเดือนหนึ่งอยู่ในสี่ห้าร้อยคน ทหารรักษาองค์สี่ร้อยคน ทหารเกณฑ์หัดนั้นเจือปนขึ้นอยู่ในกรมพระกลาโหมเพราะเจ้าพระยาสุริยวงศ์แต่เมื่อยังเป็นเจ้าหมื่นไวยวรนารถอยู่ ได้บังคับบัญชาตลอดมาถึงกรมเกณฑ์หัดแต่ทหารรักษาพระองค์นั้น เจ้ากรมปลัดกรมบังคับกันเอง สักแต่ว่าอยู่ในเกณฑ์ขึ้นกรมพระกลาโหมแต่ชื่อเท่านั้นแต่พระเจ้าพระยาสุริยวงศ์เป็นธุระในการเรือมากกว่าการบก เพราะเหตุที่คนกองมอญ ซึ่งเก็บมาเป็นทหารหน้าตั้งแต่แบ่งส่งมารับราชการแล้ว ก็ไม่ชำระลูกหมู่เพิ่มเติมอะไรพวกเก่าที่เหลืออยู่ก็สูญไป คนก็เหลือเข้าเวรประจำอยู่ ก็ไม่มากกว่าร้อยหนึ่ง ทหารเกณฑ์หัดเหล่านั้นเมื่อกรมหลวงมหิศวรินทร์ชำระ คนกลัวเป็นทหารมากเสียเงินหลุดถอนไปเสียก็มากช่วยคนแทนตัวบ้าง คนที่ช่วยมาแทนตัวนั้นเกือบจะเป็นคนที่ใช้ไม่ได้ทั้งสิ้น คงเหลือทหารที่เข้าเวรประจำการอยู่ไม่เกินสองร้อยคน ส่วนทหารรักษานั้นไม่ได้เป็นเกณฑ์ขาดมาเป็นทหารเป็นคนเข้าเวรตามธรรมเนียมแบ่งจ่ายมาเป็นทหาร แล้วแต่เจ้าหมู่จะจ่ายมาเท่าใด หรือยักเยื้องหลีกเลี่ยงกันไปได้เท่าใดคงมีคนรับราชการกรมหนึ่งไม่เกินร้อยคน คงมีคนที่ประจำการอยู่ทั้งสี่กรมไม่เกินสี่ร้อยคน คนซึ่งจะชำระเพิ่มเติมไปใหม่นั้นไม่เป็นประโยชน์อันใด ด้วยกองมอญก็อยู่ในกรมพระกลาโหมสิทธิ์ขาดแล้ว จึงได้ตัดทหารบกนี้มาเสียขาด เจ้าพระยามหินทรศักดิดำรง แต่ยังเป็นมหาดเล็กอยู่ใต้บังคับบัญชาแต่บังคับบัญชาสิทธิ์ขาดอยู่ในกรมเกณฑ์หัดและรักษาพระองค์ทหารหน้านั้น ก็เป็นการอะลุ้มอล่วยกันอยู่ ครั้นล่วงมาถึงแผ่นดินปัจจุบันนี้ทหารยิ่งทรุดโทรมมากลง จึงได้ชำระหมู่ทหารหน้า ทหารเกณฑ์หัดก็ไม่ใคร่จะได้คนกี่มากน้อยเสนาบดีจึงได้ปรึกษาพร้อมกันให้ขอคนมหาดไทยส่วนหนึ่ง กลาโหมส่วนหนึ่ง กรมละพัน แต่ไม่ได้ยกขาดหมู่มาเหมือนทหารหน้าทหารเกณฑ์หัดอย่างแต่ก่อน ให้จ่ายเข้าเดือนเหมือนรักษาองค์ได้คนมหาดไทยครบจำนวนหรือหย่อนกว่าบ้าง ได้มาเข้าเวรประจำการเดือนหนึ่งสองร้อยคนเศษ แต่กลาโหมนั้นเจ้าของกรมจะฝึกหัดเองบ้าง เฉยๆ ไปบ้าง ก็ไม่ได้คนมาเลยแต่สักคนเดียวแล้วให้เก็บลูกหมู่มอญขึ้นอีก ก็ยกเป็นทหารมรีนมีอยู่สองร้อยคนไม่รับราชการอันใด นอกจากรับเสด็จฟากข้างโน้น มีทหารมหาดเล็กขึ้นอีกหมู่หนึ่ง เป็นทหารที่ได้จัดการตามแบบวิธีอย่างฝรั่งตัวนายได้เงินเดือนเป็นครั้งแรก แล้วจึงได้จัดการกรมอื่นๆ ตามแบบนั้นต่อไป แต่ตัวคนทหารมีน้อยจึงได้มีประกาศรับทหารสมัครเข้าราชการ แต่การนั้นก็เป็นไปได้คราวเดียว ความกลัวของคนจะต้องเป็นทหารนั้นไม่สิ้นไปการควบคุมยังไม่เรียบร้อยทหารซึ่งจัดขึ้นใหม่ทรุดโทรมไปได้โดยเร็ว และกรมทหารที่เข้าเวรประจำการแยกย้ายกันเป็นหลายพวกหลายอย่าง ตลอดมาจนทหารล้อมวัง ทหารกรมช้าง ทหารฝีพาย ซึ่งเกิดขึ้นใหม่ก็มีวิธีต่างๆ กันไปไม่ลงเป็นแบบเดียวกัน

ส่วนทหารปืนใหญ่นั้นตั้งแต่เดิมมีทหารฝรั่งแม่นปืน ภายหลังมีหทารญวนปืนใหญ่ แต่ไม่ได้ฝึกหัดอันใดอยู่ในกรมพระกลาโหมสิทธิ์ขาด ต่อภายหลังมาจึงได้ฝกหัดทหารญวนปืนใหญ่ขึ้นตามแบบอย่างฝรั่งทหารปืนใหญ่นั้นก็อยู่ในบังคับบัญชาของกรมพระกลาโหมตามเดิม แต่มาอยู่ประจำโรงฟากข้างนี้ ภายหลังเก็บคนในกรมแสงขึ้นเป็นทหารปืนแคตลิงตันอีกหมู่หนึ่ง ทหารพวกนี้ไม่ได้ขึ้นกรมพระกลาโหมแต่เดิมมา และมีวิธีแบบอย่างแปลกออกไป อีกพวกหนึ่งเหมือนทหารล้อมวังทหารกรมช้างและทหารฝีพาย ส่วนการเรือและเรือกลไฟพระที่นั่งนั้น อยู่ในบังคับเจ้าพระยาสุริยวงศ์ขึ้นกรมพระกลาโหมสิทธิ์ขาด ใช้คนอาสาจามและมอญจ่ายลงประจำลำเรือภายหลังมีเรือเวสาตรีมาจึงได้ชักทหารปืนแคตลิงตันลงไปเป็นทหารเรือ เมื่อกรมเรือกลไฟเก่าร่วงโรยทรุดโทรมไปมาก ก็เกิดเรือเล็กน้อยแยกมาอยู่ในกรมทหารกรมแสงมากขึ้น จนการเรือเป็นสองแผนกการที่จะรักษาและใช้การต่างๆ ก็แปลกกัน
	ด้วยเหตุที่ทหารบกทหารเรือมีวิธีฝึกหัดและใช้จ่ายแปลกๆ กัน ก็เป็นที่ให้เปลืองเงินและไม่เป็นการเรียบร้อยตลอดไปได้ จึงได้ตั้งกรมยุธนาธิการขึ้นในเร็วๆ นี้เพื่อจะได้รวบรวมบังคับบัญชาการทั้งหหารบกทหารเรือให้เป็นแบบเดียวกัน ซึ่งเป็นทางที่จะได้จัดการให้เรียบร้อยไปภายหน้า
	ส่วนซึ่งแบ่งปันฝ่ายทหารแต่ทำการฝ่ายพลเรือนนั้น คือกรมช่างสิบหมู่ ซึ่งแบ่งไว้ในฝ่ายทหารนั้น ก็คงจะเป็นด้วยช่างเกิดขึ้นใหม่ในหมู่ทหารเหมือนทหารอินเยอเนีย แต่ภายหลังมาเมื่อทำการต่างมากขึ้นจนถึงเป็นการละเอียดเช่น เขียน ปั้น แกะสลัก ก็เลยติดอยู่ในฝ่ายทหารแต่ไม่เกี่ยวข้องอันใดในราชการทหาร ไม่ได้ขึ้นกรมพระกลาโหมมีแต่กองต่างหาก แม่กองนั้นมักจะเป็นเจ้านายโดยมากเมื่อเกิดช่างอื่นๆ ขึ้นอีกก็คงอยู่ในกรมเดิม ฝ่ายพลเรือนบ้าง ทหารบ้าง ไม่เฉพาะว่ากรมช่างจะต้องเป็นฝ่ายทหารเช่น ช่างประดับกระจกขึ้นกรมวัง ช่างมหาดเล็กคงอยู่ในมหาดเล็ก เป็นต้น
	ในตำแหน่งราชการซึ่งได้พรรณนามาโดยย่อนี้ เพื่อจะให้เห็นว่า ต้นเดิมที่คิดวางตำแหน่งลงและเคลื่อนคลายมาโดยลำดับ จนคงรูปอยู่ในปัจจุบันนี้เป็นอย่างไรเมื่อพิเคราะห์ดูการให้ตลอดไปแล้ว ก็จะเห็นได้ว่าวิธีซึ่งแบ่งไว้แต่ก่อน กับความต้องการในเวลาปัจจุบันนี้ไม่ต้องกันเลยการจึงต้องผันแปรไปตามลำดับๆ จนไม่คงรูปอยู่ได้ แต่การที่ผันแปรไปนั้นเป็นไปตามเวลาที่ต้องการมื้อหนึ่งคราวหนึ่งเท่านั้น ไม่ได้เป็นการที่คิดแบ่งสันปันส่วนเพื่อจะให้เป็นการเรียบร้อยในราชการทุกกระทรวง เป็นต้น กระทรวงใดอธิบดีมีอำนาจมาก ก็รวบรวมราชการและผลประโยชน์ได้มาก กระทรวงใดอธิบดีมีอำนาจน้อยก็เกือบจะไม่ได้ทำการอันใดและไม่มีผลประโยชน์อันใด บางกระทรวงก็มีการมากเหลือล้นจนทำไม่ไหวบางกระทรวงก็ไม่มีการอะไรจะกระทำ บางกระทรวงก็มีผลประโยชน์เกินกว่าการที่ทำ บางกระทรวงก็มีผลประโยชน์พอแก่การที่ทำ ถึงว่าจะไม่มีข้อขัดขวางอันใดแล้วในเวลานี้จะจัดการให้เป็นการเรียบร้อยในราชการไม่ให้เปลืองเงินแผ่นดิน และให้เป็นความสุขแก่ราษฎรก็ยังจัดไปไม่ได้ ด้วยผู้ซึ่งทำการมากเหลือตัวก็ไม่สามารถจะรักษาในตำแหน่งให้เรียบร้อยไปได้

ผู้ที่ทำการน้อย ไม่สมตำแหน่งก็เปลืองเบี้ยหวัดเงินเดือน ซึ่งผู้ใดผลประโยชน์มากโดยง่ายๆ ก็ไม่ตั้งใจจะทำการในตำแหน่งของตัวซึ่งไม่มีผลประโยชน์ ฝ่ายผู้ที่ต้องทำการไม่มีผลประโยชน์มากก็คิดท้อถอย หรือแสวงหาผลประโยชน์ที่ไม่ชอบธรรมต่อไป
	อนึ่ง กรมต่างๆ แยกกันอยู่ ไม่มีผู้ใดบังคับบัญชาใครเป็นลำดับ และไม่มีการสโมสรพร้อมเพรียงกัน เมื่อมีราชการอันใดขึ้นก็ซัดทอดโยเยกันไป กว่าจะเดินได้ตลอดทุกกรม บรรดาที่เกี่ยวข้องก็เป็นการเนิ่มช้าเสียเวลาเมื่อจะพิจารณาถึงโทษที่เป็นอยู่เช่นนี้ก็จะไม่มีที่สิ้นสุดลงได้ จึงต้องขอรวบความลงว่า ในการซึ่งจะให้ราชการทั้งปวงเรียบร้อยเป็นแบบอย่างคล่อง สะดวกได้ตามสมควรที่จะปกครองบ้านเมืองในเวลานี้ จำจะต้องแบ่งราชการให้มีผู้เป็นหน้าที่รับผิดชอบเป็นส่วนๆ ไปพอแก่กำลังที่รักษาการได้นั้นอย่างหนึ่ง จะต้องเลิกการที่กรมทั้งปวงแสวงหาผลประโยชน์ได้โดยลำพังตัว ไม่มีกำหนดเงินกำหนดการให้กลับเป็นเงินจ่ายให้ ตามสมควรแก่การที่ได้ทำนั้นอย่างหนึ่ง การจึงจะเป็นไปสะดวกได้ตลอด
	เพราะฉะนั้น จึงได้คิดตรวจดูตำแหน่งราชการซึ่งมีอยู่ในบัดนี้ เห็นได้ว่ามีการเกินกว่าเสนาบดีหกตำแหน่งซึ่งได้ปันไว้แต่เดิม ถ้าจะปันลงอย่างเก่าการก็จะไม่สะดวกไปได้จึงต้องเพิ่มเติมตำแหน่งเสนาบดีลงใหม่ ให้พอสมควรแก่ตำแหน่งราชการในเวลานี้ เมื่อจะคิดแบ่งราชการเป็นส่วนๆ ก็เห็นสมควรว่าจะปันออกเวลานี้ได้เป็นสิบสองส่วนคือ
	กรมมหาดไทย สำหรับบังคับบัญชาหัวเมืองฝ่ายเหนือและเมืองลาวประเทศราช
	กรมพระกลาโหม สำหรับบังคับบัญชาหัวเมืองปักษ์ใต้ ฝ่ายตะวันตก ตะวันออก และเมืองมลายูประเทศราช
	กรมท่า เป็นกรมว่าการต่างประเทศอย่างเดียวไม่ต้องว่าหัวเมือง
	กรมวัง ว่าการในพระราชวัง และกรมซึ่งใกล้เคียงรับราชการในพระองค์พระเจ้าแผ่นดิน
	กรมเมือง ว่าการโปลิศและการบัญชีคน คือกรมสุรัสวดี และรักษาคนโทษ
	กรมนา ว่าการเพาะปลูกและการค้าขาย ป่าไม้ บ่อแร่
	กรมทั้งหกนี้ตั้งตามตำแหน่งเดิม เป็นแต่เปลี่ยนหน้าที่ไปบ้าง ต้องตั้งเสนาบดีขึ้นใหม่อีกหกกรม คือ
	กรมพระคลัง ว่าการบรรดาภาษีอากรและเงินที่จะรับจะจ่ายในแผ่นดินทั้งสิ้น
	กรมยุติธรรม ได้บังคับศาลที่จะชำระความรวมกัน ทั้งแพ่ง อาญา นครบาล อุทธรณ์ทั้งแผ่นดิน
	กรมยุทธนาธิการ เป็นพนักงานสำหรับที่จะได้ตรวจตราจัดการในกรม ทหารบก ทหารเรือ ซึ่งจะมีผู้บังคับบัญชาการทหารบก ทหารเรือ ต่างหากอีกตำแหน่งหนึ่ง
	กรมธรรมการ เป็นพนักงานที่จะบังคับบัญชาการเกี่ยวกับในพระสงฆ์ ตำแหน่งที่พระยาพระเสด็จ และเป็นผู้บังคับการโรงเรียนและโรงพยาบาลทั่วทั้งพระราชอาณาเขต
	กรมโยธาธิการ เป็นพนักงานที่จะตรวจการก่อสร้างทำถนน ขุดคลอง และการช่างทั่วไป ทั้งการไปรษณีย์และโทรเลขหรือรถไฟซึ่งจะมีสืบไปภายหน้า

	กรมมุรธาธิการ เป็นพนักงานที่รักษาพระราชลัญจกร รักษาพระราชกำหนดกฎหมาย และหนังสือราชการทั้งปวง
	ในตำแหน่งเสนาบดีทั้งสิบสองตำแหน่งซึ่งควรจะจัดขึ้นใหม่นี้ จะต้องยกถอนตำแหน่งเก่าๆ ซึ่งมีหน้าที่คละปะปะนกันอยู่ แจกไปตามสมควรแก่ตำแหน่ง เป็นต้นว่าบรรดากรมทั้งปวงซึ่งได้บังคับบัญชาภาษีอากรเป็นพนักงานคลังส่วนหนึ่งๆ อยู่แต่ก่อนนั้น ต้องยกมาให้แก่กรมพระคลังบังคับบัญชากรมเดียว บรรดากรมต่างๆ ซึ่งได้มีศาลพิจารณาความต้องยกมารวมในกรมยุติธรรมกรมเดียวการอื่นๆ นอกนั้นก็ต้องปันออกไปเป็นสองแผนก ตามการที่ใกล้เคียงในกรมนั้นๆ แต่การที่จะจัดเช่นนี้ก็จะเป็นที่ขัดกับการเก่าอยู่ได้อย่างหนึ่ง ด้วยการแต่ก่อนนั้นท่านแยกกรมไพร่หลวงต่างๆ ซึ่งเป็นกองทหารกองหนึ่งๆ ไว้ในกรมต่างๆ ได้เป็นกำลังเมื่อมีราชการศึกสงครามหรือราชการในบ้านเมือง อธิบดีกรมนั้นๆ ก็ได้อาศัยกำลังคนเหล่านั้น ถ้าจะยกไปรวมตามตำแหน่งที่จัดการใหม่ก็จะต้องไปอยู่กรมยุทธนาธิการกรมเดียวทั้งสิ้นกรมอื่นๆ จะมีแต่เสมียนคนใช้เล็กน้อย ก็เหมือนหนึ่งตัดกำลังเสนาบดีอื่นๆ เสียหมด จะต้องให้เสนาบดีและข้าราชการทั้งปวงมีกำลังพอสมควรแก่ตำแหน่งแต่ต้องขึ้นกรมยุทธนาธิการเฉพาะในการซึ่งจะจัดให้ลงแบบแผนเป็นอย่างเดียวกัน การซึ่งจะควรจัดประการใดจะกล่าวในที่นี้ก็ป่วยการ เมื่อปรึกษากันจัดการรายละเอียดซึ่งจะได้ใช้แบบอย่างใหม่ต่อไปจึงควรพิจารณาได้ตลอด
	อนึ่ง การประชุมข้าราชการปรึกษาตั้งพระราชกำหนดกฎหมายเป็นต้น ซึ่งมีเป็นแบบอย่างมาแต่เดิมนั้นมีอยู่สองพวก คือ ลูกขุน ณ ศาลหลวงพวกหนึ่ง ลูกขุน ณ ศาลานั้นคือข้าราชการซึ่งมีตำแหน่งต่างๆ มีเสนาบดี เป็นต้นลูกขุน ณ ศาลหลวงนั้น คือลูกขุนเป็นสำหรับพิพากษาคดีของราษฎร ทั้งสองพวกประชุมกันปรึกษาเรียบร้อย พระราชกำหนดกฎหมายเมื่อพระเจ้าแผ่นดินทรงเห็นชอบอนุญาตแล้ว กฎหมายนั้นก็เป็นอันใช้ได้เว้นไว้แต่บางครั้งโปรดให้มีพระบรมวงศานุวงศ์ ซึ่งได้บังคับบัญชาราชการไปเป็นประธานในการปรึกษานั้นบ้าง พระบรมวงศานุวงศ์นั้นก็ลงพระนามอยู่ในบาญแผนกหน้าลูกขุนทั้งสองพวก ถ้าจะนับว่าเป็นสามพวกก็เพียงพระบรมวงศานุวงศ์อีกพวกหนึ่ง แต่ไม่เป็นการลงแบบแผนเสมอไป
	ภายหลังมาได้ตั้งที่ปรึกษาราชการแผ่นดินขึ้นอีกพวกหนึ่ง ที่ปรึกษาราชการในพระองค์พวกหนึ่ง หน้าที่และอำนาจของที่ปรึกษาราชการทั้งสองนั้นแจ้งอยู่ในพระราชบัญญัติซึ่งได้ออกแต่ ณ วันอาทิตย์ ขึ้นหนึ่งค่ำ เดือนแปด ปีจอ ฉอศก จุลศักราช ๑๒๔๖ ที่ปรึกษาราชการนั้นก็ได้ทำการให้เป็นประโยชน์ดีขึ้นได้หลายอย่างตามเวลาซึ่งต้องการนั้นแต่ในเวลานี้ราชการทั้งปวงเปลี่ยนแปลงไปกว่าแต่ก่อน ทั้งการที่จะจัดตำแหน่งเสนาบดีเป็นอย่างใหม่นี้ด้วย จึงควรที่จะแก้ไขพระราชบัญญัติที่ปรึกษาราชการเหล่านี้ ให้ลงแบบอย่างสมควรกันกับการที่ได้เปลี่ยนแปลงไปใหม่นั้นบ้าง
	อนึ่ง ราชประเพณีซึ่งมีแบบอย่างมาแต่ก่อน แล้วเปลี่ยนแปลงมาโดยลำดับๆ

แต่ไม่ได้มีพระราชบัญญัติหรือพระราชกำหนดกฎหมายอันใด ซึ่งจะเป็นของใหม่ล้างของเก่า ให้คงชี้แบบแผนได้ว่ามาแต่พระราชกำหนดกฎหมายบทนั้นแห่งนั้นทำให้เป็นสิ่งที่สงสัยคิดไปได้ต่างๆ เป็นทางที่จะให้เกิดการไม่เรียบร้อยขึ้นในบ้านเมือง ควรจะจัดให้ลงเป็นแบบอย่างเสียให้ชัดเจน ดังเช่นตำแหน่งผู้ซึ่งสืบบรมราชสันตติวงศ์ ในกฎมณเทียรบาลซึ่งเป็นกฎหมายเก่าได้ออกชื่อปรากฏว่าสมเด็จหน่อพุทธเจ้า ครั้งภายหลังมาชื่อและตำแหน่งนั้นก็หายไป กลายเป็นพระมหาอุปราชซึ่งมีมาในกฎหมายตำแหน่งมาพลเรือน กฎหมายเก่านั้นก็ไม่เลิกถอนอันใดจะว่าพระมหาอุปราชเป็นผู้รับราชสมบัติก็ไม่มีปรากฏในกฎหมายแห่งหนึ่งแห่งใด แต่สังเกตได้ตามตัวผู้ซึ่งได้เป็นมหาอุปราชนั้น ย่อมเป็นผู้เป็นพระราชโอรสองค์ใหญ่ ซึ่งควรจะได้รับราชสมบัตินั้นโดยมาก จึงเข้าใจกันว่าเป็นผู้ที่จะได้รับราชสมบัติแต่เพราะไม่มีกฎหมายอันใดซึ่งชัดเจนว่าตำแหน่งนั้นเป็นอย่างไร ภายหลังมาก็ตั้งกันเลอะเทอะไป จนผู้ซึ่งไม่ควรจะได้รับราชสมบัติได้ตั้งอยู่ในตำแหน่งนั้น ก็เป็นเหตุให้เกิดความร้าวรานต่างคนต่างถือต่างคิดไปต่างๆ กันเหมือนหนึ่งเปิดช่องไว้ว่าผู้ใดมีอำนาจก็ให้แย่งชิงเอาเถิด แต่กรุงรัตนโกสินทร์นี้เป็นยามเคราะห์ดี จึงยังไม่มีเหตุการณ์จลาจลในบ้านเมือง ด้วยการอันนี้เกิดขึ้นเหมือนอย่างเช่นครั้งกรุงเก่าและตำแหน่งอันนี้ได้กำหนดลงเป็นชัดเจนชั้นหนึ่ง ในเมื่อตั้งสมเด็จพระบรมโอรสาธิราช เมื่อวันศุกร์ แรมหกค่ำ เดือนสอง ปีจอ อัฐศก จุลศักราช ๑๒๔๘ควรที่จะให้มีพระราชกฤษฎีกา เป็นกำหนดลำดับราชสันตติวงศ์ให้มั่นคง เป็นแบบอย่างต่อไป จะได้ป้องกันเหตุการณ์อันสำคัญยิ่งใหญ่ อย่าให้มีขึ้นในภายหน้าได้
	อนึ่ง พระบรมราชานุภาพของพระเจ้าแผ่นดินกรุงสยามนี้ ไม่ได้มีปรากฏในกฎหมายอันหนึ่งอันใด ด้วยเหตุถือว่าเป็นที่ล้นที่พ้น ไม่มีข้อใดสิ่งอันใดหรือผู้ใดจะเป็นผู้บังคับขัดขวางได้แต่เมื่อว่าตามความที่เป็นจริงแล้ว พระเจ้าแผ่นดินจะทรงประพฤติการอันใด ก็ต้องเป็นไปตามทางที่สมควรและเป็นที่ยุติธรรม เพราะเหตุฉะนั้นข้าพเจ้าไม่มีความรังเกียจอันใดซึ่งจะมีกฎหมายกำหนดพระบรมราชานุภาพของพระเจ้าแผ่นดิน เช่นประเทศทั้งปวงมีกำหนดต่างๆ กันนั้น เมื่อจะทำกฎหมายสำหรับแผ่นดินให้เป็นหลักฐานทั่วถึงก็ควรจะต้องว่าด้วยพระบรมราชานุภาพของพระเจ้าแผ่นดินให้เป็นหลักฐานไว้ แต่การซึ่งควรจะกำหนดอย่างไรนั้น ข้าพเจ้าต้องขอชี้แจงความเห็นอันมิใช่ความเห็นที่เข้ากับตัวไว้โดยย่อว่าพระเจ้าแผ่นดินต่างประเทศหมายเอาประเทศยุโรป ซึ่งปกครองบ้านเมืองมีกำหนดพระราชานุภาพต่างๆ กัน ด้วยอาศัยเหตุการณ์ซึ่งเกิดขึ้นในบ้านเมืองโดยความไม่พอใจของราษฎรจึงได้มีข้อบังคับสกัดกั้นเป็นชั้นๆ ตามลำดับเหตุการณ์ซึ่งมีขึ้นในบ้านเมืองนั้นๆ เหตุการณ์ทั้งปวงนั้นก็ยังไม่มีไม่เป็นไปทั่วถึงกัน เพราะฉะนั้นแบบอย่างจึงยังไม่ลงเป็นแบบเดียวกันทั่วไปได้ทุกประเทศส่วนที่กรุงสยามนี้ ยังไม่มีเหตุการณ์อันใดซึ่งเป็นการจำเป็นแล้วจึงเป็นขึ้นเหมือนประเทศอื่นๆ ประเทศอื่นๆ ราษฎรเป็นผู้ขอให้ทำ เจ้าแผ่นดินจำใจทำ ในเมืองเรานี้เป็นแต่พระเจ้าแผ่นดินคิดเห็นว่าควรจะทำเพราะจะเป็นการเจริญแก่บ้านเมืองและเป็นความสุขแก่ราษฎรทั่วไป จึงได้คิดทำเป็นการผิดกันตรงกันข้าม และการที่จะปกครองบ้านเมืองเช่นประเทศสยามนี้ ตามอำนาจอย่างเช่นเจ้าแผ่นดินประเทศอื่นๆ คือประเทศยุโรปก็จะไม่สามารถปกครองบ้านเมืองได้







หน้า348

และจะไม่เป็นที่ชอบใจของราษฎรทั่วหน้าด้วย เหมือนอย่างถ้าจะมีปาลิเมนต์จะไม่มีผู้ใดซึ่งสามารถเป็นเมมเบอได้สักกี่คน และโดยว่าจะมีเมมเบอเหล่านั้นเจรจาการได้ก็ไม่เข้าใจในราชการทั้งปวงทั่วถึง เพราะไม่มีความรู้และการฝึกหัดอันใดแต่เดิมมาเลย ก็คงจะทำให้การทั้งปวงไม่มีอันใดสำเร็จไปได้ และจะซ้ำเป็นที่หวาดหวั่นของราษฎรผู้ซึ่งไม่เข้าใจเรื่องราวอันใด เพราะไม่ได้นึกไม่ได้ต้องการเกิดขึ้นในใจเลย ราษฎรคงจะเชื่อเจ้าแผ่นดินมากกว่าผู้ซึ่งจะมาเป็นแมมเบอออฟปาลิเมนต์เพราะปรกติทุกวันนี้ ราษฎรย่อมเชื่อถือเจ้าแผ่นดินว่าเป็นผู้อยู่ในยุติธรรม และเป็นผู้รักใคร่คิดจะทำนุบำรุงราษฎรให้อยู่เย็นเป็นสุข ยิ่งกว่าผู้อื่นทั้งสิ้นทั่วหน้ากันเป็นความจริง เพราะเหตุฉะนั้นข้าพเจ้าจึงเห็นสมควรว่าราชานุภาพของพระเจ้าแผ่นดินควรจะกำหนดตามแบบเดิม แต่ในข้อที่เป็นข้อจริงอย่างไรคือเหมือนหนึ่งไม่กำหนดตามคำพูดกันนอกๆ แบบ เช่นเรียกพระนามว่าเจ้าชีวิตซึ่งเป็นที่หมายว่ามีอำนาจอันจะฆ่าคนให้ตายโดยไม่มีความผิดอย่างหนึ่งอย่างใดได้ ซึ่งความจริงสามารถจะทำได้ แต่ไม่เคยทำเลยนั้น ก็จะเป็นการสมควรแก่บ้านเมืองในเวลานี้อยู่แล้ว
	ข้อความซึ่งได้กล่าวมาทั้งปวงนี้ เป็นใจความหัวข้อความประสงค์ของข้าพเจ้า ซึ่งจะให้ท่านทั้งปวงทราบว่า ประสงค์ซึ่งจะจัดการเปลี่ยนแปลงครั้งนี้ด้วยเหตุผลประการใด และประสงค์จะวางรูปใหม่เปลี่ยนรูปเก่านั้นอย่างไรเมื่อท่านทั้งปวงได้เข้าใจความประสงค์หัวข้อเช่นนี้แล้ว ขอให้ประชุมกันคิดจัดข้อบังคับสำหรับที่จะให้การทั้งปวงเป็นไปตามความประสงค์ดังนี้ ให้เรียบร้อยตลอดทุกตำแหน่งซึ่งข้าพเจ้าจะได้นั่งในที่ประชุมปรึกษาการทั้งปวงนั้นด้วยต่อไป เมื่อคิดการได้ตลอดทั่วถึง เรียบร้อย จะเปลี่ยนแบบอย่างใหม่ เพื่อให้เป็นการมั่นคงในการที่เป็นเอกราชของกรุงสยาม เป็นความสุขแก่ราษฎรทั้งปวงสืบต่อไป

พระราชบัญญัติ

ว่าด้วยคณะกรรมการกฤษฎีกา

พุทธศักราช ๒๔๗๖

ประชาธิปก ป.ร.

	พระบาทสมเด็จพระปรมินทรมหาประชาธิปก พระปกเกล้าเจ้าอยู่หัว มีพระบรมราชโองการดำรัสเหนือเกล้า ฯ สั่งว่า
	โดยที่สภาผู้แทนราษฎรถวายคำปรึกษาว่า สมควรจัดระเบียบคณะกรรมการกฤษฎีกาไว้ สำหรับจัดร่างพระราชกำหนดกฎหมายต่างๆ และพิจารณาพิพากษาคดีปกครองทั้งหลาย
	จึ่งทรงพระกรุณาโปรดเกล้าฯ ให้ตราพระราชบัญญัติขึ้นไว้ โดยคำแนะนำและยินยอมของสภาผู้แทนราษฎร ดังต่อไปนี้
	มาตรา ๑ พระราชบัญญัตินี้ให้เรียกว่า “พระราชบัญญัต้ว่าด้วยคณะกรรมการกฤษฎีกา พุทธศักราช ๒๔๗๖”














  
    	คัดจาก ราชกิจจานุเบกษา เล่ม ๕๐ หน้า ๗๗๙ วันที่ ๙ ธันวาคม พ.ศ.๒๔๗๖

	มาตรา ๒ ให้ใช้พระราชบัญญัตินี้ตั้งแต่วันที่ประกาศในราชกิจจานุเบกษาเป็นต้นไป
	มาตรา ๓ ให้ยกเลิกบรรดากฎหมาย กฎและข้อบังคับอื่นๆ ซึ่งมีข้อความขัดหรือแย้งกับพระราชบัญญัตินี้
	มาตรา ๔ ให้โอนการงานและบรรดาพนักงานเจ้าหน้าที่ในกรมร่างกฎหมาย ไปสังกัดคณะกรรมการกฤษฎีกา
	มาตรา ๕ คณะกรรมการกฤษฎีกามีหน้าที่
	(๑) จัดทำร่างกฎหมาย หรือกฎข้อบังคับตามคำสั่งของสภาผู้แทนราษฎร หรือคณะรัฐมนตรี แล้วแต่กรณี
	(๒) รับปรึกษาให้ความเห็นในทางกฎหมายแก่ทะบวงการเมืองของรัฐบาล
	(๓) พิจารณาพิพากษาคดีปกครองตามที่จะได้มีกฎหมายให้อยู่ในอำนาจของคณะกรรมการกฤษฎีกา
	มาตรา ๖ 	คณะกรรมการกฤษฎีกาประกอบด้วย
			ประธานคณะกรรมการ
			กรรมการ
			เลขาธิการ
	มาตรา ๗ นายกรัฐมนตรีเป็นประธานคณะกรรมการกฤษฎีกานี้ โดยตำแหน่งมีอำนาจและหน้าที่ควบคุมดูแลกิจการทั้งหลายของคณะกรรมการนี้
	มาตรา ๘ คณะกรรมการนี้มีกรรมการสองประเภท คือ
	(๑) กรรมการกฤษฎีกา มีหน้าที่จัดทำร่างกฎหมาย รับปรึกษาให้ความเห็นในทางกฎหมายแก่ทะบวงการเมืองของรัฐบาล และมีอำนาจหน้าที่พิจารณาพิพากษาคดีปกครอง
	(๒) กรรมการร่างกฎหมาย มีหน้าที่จัดทำร่างกฎกมายและรับปรึกษาให้ความเห็นในทางกฎหมาย แก่ทะบวงการเมืองของรัฐบาล
	มาตรา ๙ กรรมการกฤษฎีกาแบ่งเป็น กรรมการกฤษฎีกาสามัญและกรรมการกฤษฎีกาวิสามัญ

	ผู้ที่จะได้ทรงพระกรุณาโปรดเกล้าฯ ตั้งให้เป็นกรรมการกฤษฎีกาสามัญกับเลขาธิการนั้น ได้แก่ผู้ที่คณะรัฐมนตรีได้เลือกขึ้นเสนอต่อสภาผู้แทนราษฎร และได้รับความเห็นชอบจากสภาผู้แทนราษฎรแล้ว
	ให้เลขาธิการเป็นกรรมการกฤษฎีกาสามัญโดยตำแหน่ง
	กรรมการกฎษฎีกาวิสามัญนั้น ได้แก่รัฐมนตรีทั้งหลาย
	มาตรา ๑๐(๑) กรรมการร่างกฎหมายนั้น จะได้ทรงพระกรุณาโปรดเกล้าฯ ตั้งขึ้นตามคำแนะนำของคณะรัฐมนตรี
	กรรมการร่างกฎหมายดำรงตำแหน่งสี่ปีนับแต่วันที่ทรงพระกรุณาโปรดเกล้าฯ ตั้งขึ้น ผู้ที่พ้นจากตำแหน่งแล้วจะทรงพระกรุณาโปรดเกล้าฯ ตั้งอีกก็ได้
	กรรมการร่างกฎหมายจะลาออกจากตำแหน่งก็ได้ การลาออกให้นำความกราบบังคมทูลเพื่อทรงทราบ
	มาตรา ๑๑ เลขาธิการ มีหน้าที่ควบคุมงานธุรการของคณะกรรมการกฤษฎีกา รับผิดชอบขึ้นตรงต่อประธานคณะกรรมการ
	มาตรา ๑๒ ผู้ที่จะได้รับตั้งแต่งเป็นกรรมการกฤษฎีกาสามัญต้องมีคุณวุฒิอย่างใดอย่างหนึ่ง ดั่งต่อไปนี้
	(๑) รับราชการหรือเคยรับราชการในตำแหน่งกรรมการร่างกฎหมาย
	(๒) รับราชการหรือเคยรับราชการในตำแหน่งกรรมการศาลฎีกา
	(๓) รับราชการหรือเคยรับราชการในตำแหน่งศาสตราจารย์กฎหมาย
	มาตรา ๑๓ ผู้ที่จะได้รับตั้งแต่งเป็นกรรมการร่างกฎหมาย ต้องมีคุณวุฒิอย่างใดอย่างหนึ่ง ดั่งต่อไปนี้
	(๑) รับราชการหรือเคยรับราชการฝ่ายตุลาการ ในตำแหน่งไม่ต่ำกว่าชั้นผู้พิพากษาศาลอุทธรณ์
	(๒) รับราชการหรือเคยรับราชการพลเรือนในตำแหน่งไม่ต่ำกว่าชั้นอธิบดี


  
    	(๑) มาตรา ๑๐ แก้ไขเพิ่มเติมโดยมาตรา ๓ แห่ง พรบ. ว่าด้วยคณะกรรมการกฤษฎีกา (ฉบับที่ ๒) พ.ศ.๒๕๑๐ (รก. เล่ม ๘๔ ฉบับพิเศษ หน้า ๑)

	(๓) เป็นหรือเคยเป็นอาจารย์โรงเรียนกฎหมายมาแล้วไม่น้อยกว่า ๕ ปี
	(๔) มีภูมิรู้ในการร่างกฎหมาย หรือเคยรับราชการในการร่างกฎหมายมาแล้ว มีความชำนาญและความสามารถเป็นประโยชน์ในการงานแผนกนี้
	มาตรา ๑๔ การลงมติวินิจฉัยข้อปรึกษานั้น ให้ถือเอาเสียงข้างมากเป็นประมาณ ถ้าคะแนนเสียงเท่ากัน ให้นำเรื่องเสนอประธานคณะกรรมการให้ชี้ขาด
	มาตรา ๑๕ ในกรณีที่คณะกรรมการกฤษฎีกานั่งพิจารณาพิพากษาคดีปกครอง ให้มีกรรมการกฤษฎีกาสามัญสี่นายเป็นอย่างน้อย กับกรรมการกฤษฎีกาวิสามัญหนึ่งนายเป็นอย่างน้อย สามนายเป็นอย่างมากนั่งประชุมด้วยกันจึงจะเป็นองค์คณะพิจารณาพิพากษาคดีได้
	มาตรา ๑๖ ห้ามมิให้รัฐมนตรีว่าการกระทรวงหรือทะบวงและรัฐมนตรีช่วยว่าการ กระทรวง หรือทะบวงนั่งเป็นกรรมการกฤษฎีกา ในคดีที่มีผู้อุทธรณ์ คำวินิจฉัย ของกระทรวงหรือทะบวงนั้น
				ประกาศมา ณ วันที่ ๙ ธันวาคม พุทธศักราช ๒๔๗๖ เป็นปีที่ ๙ ในรัชชกาลปัจจุบัน



ผู้รับสนองพระบรมราชโองการ
	นายพันเอก พระยาพหลพลพยุหเสนา
		นายกรัฐมนตรี

พระราชบัญญัติ

เรื่องราวร้องทุกข์ 
พ.ศ.๒๔๙๒
ในพระปรมาภิไธยสมเด็จพระเจ้าอยู่หัวภูมิพลอดุลยเดช
คณะอภิรัฐมนตรีในหน้าที่สำเร็จราชการแทนพระองค์
รังสิต กรมขุนชัยนาทนเรนทร
อลงกฎ
ธานีนิวัต
มานวราชเสวี
อดุลยเดชจรัส
ให้ไว้ ณ วันที่ ๓ มีนาคม พ.ศ.๒๔๙๒
เป็นปีที่ ๔ ในรัชกาลปัจจุบัน
	โดยที่เป็นการสมควรมีกฎหมายว่าด้วยเรื่องราวร้องทุกข์ 
	พระมหากษัตริย์โดยคำแนะนำและยินยอมของสภา จึงมีพระบรมราชโองการให้ตราพระราชบัญญัติขึ้นไว้ ดังต่อไปนี้

	มาตรา ๑ พระราชบัญญัตินี้เรียกว่า “พระราชบัญญัติเรื่องราวร้องทุกข์ พ.ศ.๒๔๙๒”
	
	มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชการกิจจานุเบกษาเป็นต้นไป

	มาตรา ๓บุคคลย่อมมีสิทธิเสนอเรื่องราวร้องทุกข์ตามพระราชบัญญัตินี้
	ผู้ที่เป็นทหารหรือตำรวจ   ถ้าจะเสนอเรื่องราวร้องทุกข์อันเกี่ยวกับราชการทหารหรือตำรวจต้องปฏิบัติตามกฎหมายหรือกฎข้อบังคับว่าด้วยการนั้น

	มาตรา ๔ บรรดาเรื่องราวร้องทุกข์ที่จะรับไว้พิจารณาต้องมีลักษณะ ดังต่อไปนี้
	๑. ต้องเป็นเรื่องราวซึ่งผู้เสนอเรื่องราวร้องทุกข์ประสงค์ให้ได้รับการปลดเปลื้องทุกข์ที่ตนได้รับ โดยจำเป็นที่จะต้องขอให้รัฐบาลช่วยเหลือ หรือ

	๒. ต้องเป็นเรื่องราวซึ่งผู้เสนอเรื่องราวร้องทุกข์หรือผู้อื่น หรือสาธารณชนได้รับความเดือดร้อนหรือเสียหาย เนื่องจากเจ้าหน้าที่รัฐบาลหรือเทศบาลปฏิบัติการ นอกเหนืออำนาจหน้าที่หรือละเลยต่อหน้าที่ หรือปฏิบัติหน้าที่ล่าช้าเกินสมควร ให้ดุลยพินิจเกินสมควรแก่เหตุหรือไม่สุจริต




  
    	คัดจากราชกิจจานุเบกษา เล่ม ๖๖ ตอนที่ ๑๕ หน้าที่ ๑๒๔ วันที่ ๑๕ มีนาคม พ.ศ.๒๔๙๒

	มาตรา ๕ เรื่องราวร้องทุกข์ดังต่อไปนี้มีให้รับไว้พิจารณา
	๑. เรื่องราวซึ่งมีการฟ้องร้องเป็นคดีอยู่ในศาลยุติธรรมหรือที่ศาลยุติธรรมพิพากษาหรือสั่งเด็ดขาดแล้ว
	๒. เรื่องราวซึ่งคณะกรรมการเรื่องราวร้องทุกข์ได้วินิจฉัยเสร็จเด็ดขาดแล้ว
	๓. เรื่องราวซึ่งนายกรัฐมนตรีได้สั้งเด็ดขาดหรือคณะรัฐมนตรีมีมติเด็ดขาดแล้ว
	๔.๑ เรื่องราวซึ่งอ้างว่าได้รับความเดือดร้อนหรือเสียหายเนื่องจากถูกลงโทษทางวินัยตามกฎหมาย
	มาตรา ๖ คำเสนอเรื่องราวร้องทุกข์ต้อง
	๑. มีเหตุผลประกอบโดยชัดแจ้ง
	๒. ใช้ถ้อยคำสุภาพ
	๓. ลงลายมือชื่อ และตำบลที่อยู่ของผู้เสนอให้ชัดเจน
	มาตรา ๗ ถ้าคำเสนอเรื่องราวร้องทุกข์ไม่ปรากฎลายมือชื่อและตำบลที่อยู่ของผู้เสนอ หากเป็นการร้องทุกข์กล่าวหาเจ้าหน้าที่รัฐบาลหรือเทศบาล คณะกรรมการจะรับไว้พิจารณราก็ได้เมื่อมีเหตุผลประกอบโดยชัดแจ้ง และอ้างพยานหลักฐานอันจะเรียกมาพิจารณาได้
	มาตรา ๘ การเสนอเรื่องราวร้องทุกข์ต่อคณะกรรมการเรื่องราวร้องทุกข์ ต้องส่งไปยังสำนักงานของคณะกรรมการเรื่องราวร้องทุกข์การยื่นเรื่องราวร้องทุกข์โดยกลุ่มบุคคลนั้น ให้ยื่นด้วยอาการสงบเรียบร้อย
	มาตรา ๙ ให้มีคณะกรรมการขึ้นคณะหนึ่ง เพื่อพิจารณาวินิจฉัยเรื่องราวร้องทุกข์เรียกว่า “คณะกรรมการเรื่องราวร้องทุกข์” ประกอบด้วยประธานกรรมการ ๑ คน และกรรมการอื่นอีกไม่น้อยกว่า ๖ คน
ประธานกรรมการและการให้แต่งตั้งโดยพระบรมราชโองการด้วยความเห็นชอบของสภาผู้แทน กรรมการที่จะแต่งตั้งขึ้นนั้น ต้องมีคุณสมบัติดังนี้ คือ เคยเป็นข้าราชการซึ่งดำรงตำแหน่งไม่ต่ำกว่าหัวหน้ากองหรือเทียบเท่า และต้องไม่เป็นข้าราชการประจำ
	มาตรา ๑๐ ประธานกรรมการและกรรมการที่ได้รับการแต่งตั้งให้อยู่ในตำแหน่งมีกำหนดสองปี เมื่อสิ้นกำหนดสองปีแล้ว ประธานกรรมการและกรรมการอาจได้รับการแต่งตั้งใหม่ได้ในระหว่างกำหนดเวลาสองปีนั้น ประธานกรรมการและกรรมการย่อมพ้นจากตำแหน่งเมื่อตาย ลาออกรับโทษจำคุกตามคำพิพากษาให้จำคุกหรือต้องคำพิพากษาให้ล้มละลายหรือไร้ความสามารถ หรือจิตต์ฟั่นเฟือนไม่สมประกอบ ในกรณีเช่นนี้จะได้แต่งตั้งบุคคลอื่นขึ้นเป็นประธานกรรมการ หรือกรรมการแทนในชั่วระยะเวลาที่ยังเหลืออยู่




  
    	๑ ความใน ๔ ของมาตรา ๕ เพิ่มเติมโดยมาตรา ๓ แห่ง พ.ร.บ.เรื่องราวร้องทุกข์ (ฉบับที่ ๒) พ.ศ.๒๕๑๖ (รก. เล่ม ๙๐ ตอนที่ ๕๘ ฉบับพิเศษ หน้า ๒)

	เมื่อครบกำหนดวาระสองปีแล้ว ถ้ายังไม่ได้มีการแต่งตั้งผู้ใดขึ้นแทนประธานกรรมการ หรือกรรมการซึ่งหมดวาระครองตำแหน่ง ก็ให้ประธานกรรมการ หรือกรรมการนั้นๆ มีอำนาจและหน้าที่ดำเนินการตามตำแหน่งต่อไปจนกว่าจะมีการแต่งตั้งใหม่
	เมื่อประธานกรรมการพ้นจากตำแหน่งหรือไม่สามารถปฏิบัติหน้าที่ได้ ให้กรรมการประชุมเลือกกรรมการคนใดคนหนึ่ง เป็นประธานกรรมการแทนชั่วคราว
	มาตรา ๑๑ ให้มีเลขานุการของคณะกรรมการเรื่องราวร้องทุกข์และพนักงานเจ้าหน้าที่ เพื่อปฏิบัติการงานตามสมควร
	มาตรา ๑๒ เมื่อได้รับเรื่องราวร้องทุกข์ฉบับใดแล้วให้ประธานกรรมการมอบให้กรรมการคนใด หรือตัวประธานกรรมการเองก็ได้ มีหน้าที่ตรวจพิจารณาเรื่องราวร้องทุกข์ฉบับนั้นแล้วปรึกษาในคณะกรรมการในการประชุมปรึกษากิจการใดๆ ต้องมีกรรมการเกินกว่าครึ่งหนึ่งของจำนวนกรรมการทั้งหมดจึงเป็นองค์ประชุม
	มาตรา ๑๓ เพื่อประโยชน์แห่งความชัดแจ้งในข้อเท็จจริง ให้คณะกรรมการเรื่องราวร้องทุกข์ตั้งอนุกรรมการไปพิจารณา ณ สถานที่ๆ อ้างว่าเกิดเหตุอันเป็นมูลให้เสนอเรื่องราวร้องทุกข์นั้น
อนุกรรมการที่แต่งตั้งต้องมีจำนวนไม่เกินกว่า ๕ คน และอย่างน้อย ๒ คนต้องเป็นบุคคลที่ผู้เสนอเรื่องราวร้องทุกข์ระบุขอให้ตั้งเป็นอนุกรรมการ เว้นแต่ผู้เสนอเรื่องราวร้องทุกข์ไม่ได้ระบุขอ
อนุกรรมการต้องไม่เป็นข้าราชการประจำ
	มาตรา ๑๔ คำวินิจฉัยของคณะกรรมการเรื่องราวร้องทุกข์ ให้ถือเอาคะแนนเสียงข้างมากในกรณีที่คะแนนเสียงเท่ากัน ให้ประธานกรรมการออกเสียงเพิ่มขึ้นอีกหนึ่งคะแนนเป็นเสียงชี้ขาดเรื่องราวร้องทุกข์และคำวินิจฉัยของคณะกรรมการนั้น ให้จดบันทึกลงในสารบบบัญชีไว้เป็นหลักฐาน
	มาตรา ๑๕ ให้ออกพระราชกฤษฎีกาจัดตั้งสำนักงาน ของคณะกรรมการเรื่องราวร้องทุกข์ขึ้นตามพระราชบัญญัตินี้
	มาตรา ๑๖ ค่าใช้จ่ายของคณะกรรมการเรื่องราวร้องทุกข์และอนุกรรมการ ให้จ่ายในงบประมาณของสำนักนายกรัฐมนตรี
	มาตรา ๑๗ ในการพิจารณาเรื่องราวร้องทุกข์ทั้งปวงให้คณะกรรมการเรื่องราวร้องทุกข์ หรืออนุกรรมการแล้วแต่กรณี มีอำนาจ
	(๑) พิจารณาเรื่องราวร้องทุกข์ว่า เข้าลักษณะที่จะพึงรับไว้พิจารณาหรือไม่ ถ้าเรื่องราวร้องทุกข์ได้เข้าลักษณะที่จะพึงรับไว้พิจารณาจึงให้ดำเนินการต่อไป
	(๒) มีหนังสือสอบถามกระทรวงทบวงกรม และเทศบาลที่เกี่ยวข้องให้ชี้แจงข้อเท็จจริง และการปฏิบัติพร้อมทั้งเหตุผลในกรณีนั้น

	(๓) ให้กระทรวงทบวงกรมและเทศบาลที่เกี่ยวข้องส่งเอกสารหลักฐานต่างๆ หรือสั่งบุคคลในสังกัดมาให้ถ้อยคำประกอบการพิจารณา
	(๔) ให้กระทรวงทบวงกรมและเทศบาลที่เกี่ยวข้องส่งผู้แทนมาชี้แจง
	(๕) มีหนังสือเรียกผู้ถูกกล่าวหามาทำการสอบสวน หรือให้ส่งเอกสารหลักฐานของตน มาประกอบการพิจารณา
	(๖) เรียกให้ผู้เสนอเรื่องราวร้องทุกข์นำพยานหลักฐานมาประกอบการพิจารณา
	(๗) เรียกบุคคลใดๆ มาใช้ถ้อยคำหรือส่งเอกสารหลักฐานที่เกี่ยวข้องกับกรณีนั้น
	(๘) มีหนังสือขอให้กระทรวงทบวงกรมและเทศบาล สั่งบุคคลในสังกัดคนใดคนหนึ่งหรือหลายคน ทำการสอบปากคำพยานส่งมาประกอบการพิจารณา
	มาตรา ๑๘ ในการพิจารณาเรื่องราวร้องทุกข์ หากปรากฏว่าจะมีมูลไปในทางความผิดอาญาแล้ว คณะกรรมการเรื่องราวร้องทุกข์หรืออนุกรรมการ จะขอให้เจ้าพนักงานสอบสวนเข้าทำการสอบสวนเรื่องราวนั้น พร้อมกับคณะกรรมการหรืออนุกรรมการก็ได้
	มาตรา ๑๙ ถ้าผู้เสนอเรื่องราวร้องทุกข์ ได้รับหนังสือจากคณะกรรมการเรื่องราวร้องทุกข์หรืออนุกรรมการ ให้อ้างพยานและนำหลักฐานมาแสดงต่อคณะกรรมการหรืออนุกรรมการแล้วไม่นำพาต่อหนังสือนั้นจนเวลาล่วงเลยมาแล้วหกสิบวันโดยไม่มีเหตุผลอันสมควร ให้ถือว่าละทิ้งเรื่องราวร้องทุกข์นั้น คณะกรรมการมีอำนาจสั่งจ่ายเรื่องราวร้องทุกข์นั้นเสียจากสารบบบัญชี
	เรื่องราวร้องทุกข์ซึ่งคณะกรรมการได้สั่งจำหน่ายจากสารบบบัญชีแล้วนั้น ผู้เสนอเรื่องราวร้องทุกข์จะขอให้พิจารณาใหม่ หรือเสนอเรื่องราวร้องทุกข์ในเรื่องนั้นอีกไม่ได้เว้นแต่จะแสดงให้เป็นที่พอใจคณะกรรมการว่า ไม่สามารถปฏิบัติตามหนังสือของคณะกรรมการหรืออนุกรรมการได้เพราะเหตุสุดวิสัย
	มาตรา ๒๐ เมื่อคณะกรรมการเรื่องราวร้องทุกข์พิจารณาเรื่องราวร้องทุกข์รายใด เป็นอย่างใดแล้ว ให้แจ้งคำวินิจฉัยไปยังนายกรัฐมนตรี และให้คณะกรรมการแจ้งไปให้ผู้เสนอเรื่องราวร้องทุกข์ ทราบคำวินิจฉัยคณะกรรมการด้วย ภายในกำหนดสิบห้าวันนับแต่วันที่ได้มีคำวินิจฉัย
	เมื่อนายกรัฐมนตรีได้รับแจ้งคำวินิจฉัยของคณะกรรมการแล้ว ได้จัดการไปเป็นประการใดให้แจ้งให้คณะกรรมการทราบภายในกำหนดหกสิบวัน นับแต่วันที่ได้รับแจ้งคำวินิจฉัยของคณะกรรมการและให้คณะกรรมการแจ้งผลให้ผู้เสนอเรื่องราวร้องทุกข์ทราบด้วย ภายในกำหนดสิบห้าวันนับจากวันที่คณะกรรมการได้รับแจ้ง
	มาตรา ๒๑ บรรดาเรื่องราวร้องทุกข์ที่อยู่ในระหว่างการพิจารณา ของคณะกรรมการพิจารณาเรื่องราวร้องทุกข์ ในวันใช้พระราชบัญญัตินี้ ให้คณะกรรมการที่ได้แต่งตั้งขึ้น ตามพระราชบัญญัตินี้รับมาพิจารณาสืบไป
	มาตรา ๒๒ คำเสนอเรื่องราวร้องทุกข์ให้ถือว่าเป็นความลับ

	กฎนั้น เมื่อได้ประกาศในราชกิจจาเบกษาแล้ว ให้ใช้บังคับได้


ผู้สนองพระบรมราชโองการ

จอมพล ป. พิบูลสงคราม

นายกรัฐมนตรี

พระราชบัญญัติ

คณะกรรมการกฤษฎีกา

พ.ศ. ๒๕๒๒

ภูมิพลอดุลยเดช ป.ร.

ให้ไว้ ณ วันที่ ๒๒ เมษายน พ.ศ.๒๕๒๒

เป็นปีที่ ๓๔ ในรัชกาลปัจจุบัน

	พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า
	โดยที่เป็นการสมควรปรับปรุงกฎหมายว่าด้วยคณะกรรมการกฤษฎีกา และกฎหมายว่าด้วยเรื่องราวร้องทุกข์
	จึงทรงพระกรุณาโปรดเกล้าฯ ให้ตราพระราชบัญญัติขึ้นไว้ โดยคำแนะนำและยินยอมของสภานิติบัญญัติแห่งชาติ ทำหน้าที่รัฐสภาดังต่อไปนี้
	มาตรา ๑ พระราชบัญญัตินี้เรียกว่า “พระราชบัญญัติคณะกรรมการกฤษฎีกา พ.ศ.๒๕๒๒”

	มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
	มาตรา ๓ ให้ยกเลิก
	(๑) พระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖
	(๒) พระราชบัญญัติว่าด้วยคณะกรรมการกฤษฎีกา (ฉบับที่ ๒) พ.ศ.๒๕๑๐
	(๓) พระราชบัญญัติเรื่องราวร้องทุกข์ พ.ศ.๒๔๙๒
	(๔) พระราชบัญญัติเรื่องราวร้องทุกข์ (ฉบับที่ ๒) พ.ศ.๒๕๑๖
	มาตรา ๔ ในพระราชบัญญัตินี้
	“หน่วยงานของรัฐ” หมายความว่า กระทรวง ทบวง กรม ราชการส่วนภูมิภาค และราชการส่วนท้องถิ่น และให้หมายความรวมถึงรัฐวิสาหกิจหรือกิจการอื่นของรัฐ ที่มีพระราชกฤษฎีกำหนดให้เป็นหน่วยงานของรัฐตามพระราชบัญญัตินี้
	“เจ้าหน้าที่ของรัฐ” หมายความว่า ข้าราชการ พนักงาน ลูกจ้างหรือผู้ปฏิบัติงานอื่นในหน่วยงานของรัฐ
	“หน่วยงานธุรกการของคณะกรรมการวินิจฉัยร้องทุกข์” หมายความว่า สำนักงานคณะกรรมการกฤษฎีกาตามาตรา ๖๒ หรือสำนักงานคณะกรรมการวินิจฉัยร้องทุกข์ภูมิภาคตามมาตรา ๖๗ แล้วแต่กรณี
	“พนักงานผู้รับผิดชอบสำนวน” หมายความว่า พนักงานผู้รับผิดชอบสำนวนประจำคณะกรรมการวินิจฉัยร้องทุกข์ หรือพนักงานผู้รับผิดชอบสำนวนประจำคณะกรรมการวินิจฉัยร้องทุกข์ภูมิภาค แล้วแต่กรณี

	มาตรา ๕ ให้นายกรัฐมนตรีรักษาการตามพระราชบัญญัตินี้ และให้มีอำนาจออกกฎกระทรวงเพื่อปฏิบัติการตามพระราชบัญญัตินี้
	กฎกระทรวงนั้น เมื่อประกาศในราชกิจจานุเบกษาแล้ว ให้ใช้บังคับได้


ภาค ๑

คณะกรรมการกฤษฎีกา

หมวด ๑

บททั่วไป

	มาตรา ๖ ให้มีคณะกรรมการกฤษฎีกาประกอบด้วยนายกรัฐมนตรีเป็นประธานโดยตำแหน่ง
	คณะกรรมการกฤษฎีกากรรมการสองประเภท คือ กรรมการร่างกฎหมาย ซึ่งจะทรงพระกรุณาโปรดเกล้าฯ แต่งตั้งขึ้นตามมาตรา ๑๑ และกรรมการวินิจฉัยร้องทุกข์ ซึ่งจะทรงพระกรุณาโปรดเกล้า ฯ แต่งตั้งขึ้นตามมาตรา ๒๘
	ประธานคณะกรรมการกฤษฎีกามีอำนาจหน้าที่ดูแลกิจการทั่วไปของคณะกรรมการกฤษฎีกา
	มาตรา ๗ คณะกรรมการกฤษฎีกามีอำนาจหน้าที่ดังต่อไปนี้
	(๑) กรรมการร่างกฎหมาย
		(ก) จัดทำร่างกฎหมาย กฎ ระเบียบ ข้อบังคับหรือประกาศตามคำสั้งของนายกรัฐมนตรีหรือมติของคณะรัฐมนตรี

		(ข) รับปรึกษาให้ความเห็นทางกฎหมายแก่หน่วยงานของรัฐหรือรัฐวิสาหกิจ หรือตามคำสั่งของนายกรัฐมนตรีหรือมติของคณะรัฐมนตรี
		(ค) เสนอความเห็นและข้อสังเกตต่อคณะรัฐมนตรี เกี่ยวกับการให้มีกฎหมายหรือแก้ไขปรับปรุง หรือยกเลิกกฎหมาย
	(๒) กรรมการวินิจฉัยร้องทุกข์
		(ก) วินิจฉัยเรื่องร้องทุกข์ตามบทบัญญัติแห่งพระราชบัญญัตินี้
		(ข) เสนอความเห็นต่อนายกรัฐมนตรี เพื่อสั่งการเกี่ยวกับราชการส่วนท้องถิ่นตามมาตรา ๒๗
		(ค) พิจารณาวินิจฉัยอุทธรณ์คำวินิจฉัยของคณะกรรมการที่จัดตั้งขึ้น ตามกฎหมายอื่นในปัญหาข้อกฎหมาย ตามที่จะได้มีพระราชกฤษฎีการะบุให้มีการอุทธรณ์ คำวินิจฉัยของคณะกรรมการดังกล่าวต่อคณะกรรมการวินิจฉัยร้องทุกข์ได้
		(ง) รายงานผลการสั่งการของนายกรัฐมนตรีตามพระราชบัญญัตินี้ พร้อมทั้งเสนอวิธีการที่นายกรัฐมนตรีควรสั่งการต่อไป ในกรณีที่มีการปฏิบัติงานยังไม่เป็นผล
		(จ) เสนอแนะคณะรัฐมนตรี เพื่อมีมติกำหนดระเบียบปฏิบัติราชการตามมาตรา ๕๑
		(ฉ) เสนอความเห็นและข้อสังเกตตาม (๑) (ค)
		(ช) ปฏิบัติตามหน้าที่ของกรรมการร่างกฎหมายตามมาตรา ๔๐
		(ซ) ปฏิบัติหน้าที่ตามบทบัญญัติแห่งกฎหมายอื่น

	มาตรา ๘ ภายใต้บังคับมาตรา ๑๑ วรรคสอง และมาตรา ๒๘ วรรคสอง บุคคลใดจะดำรงตำแหน่งกรรมการร่างกฎหมาย และกรรมการวินิจฉัยร้องทุกข์ในขณะเดียวกันมิได้
	มาตรา ๙ ให้กรรมการกฤษฎีกาได้รับค่าตอบแทนตามที่กำหนดในพระราชกฤษฎีกา
	มาตรา ๑๐ ในการปฏิบัติหน้าที่ ให้กรรมการวินิจฉัยร้องทุกข์ กรรมการวินิจฉัยร้องทุกข์ภูมิภาค พนักงานผู้รับผิดชอบสำนวน และเจ้าหน้าที่ตามมาตรา ๖๕ เป็นเจ้าพนักงานตามประมวลกฎหมายอาญา


หมวด ๒

กรรมการร่างกฎหมาย

	มาตรา ๑๑ กรรมการร่างกฎหมายนั้น จะได้ทรงพระกรุณาโปรดเกล้าฯ แต่งตั้งขึ้นตามคำแนะนำของคณะรัฐมนตรี
	ให้เลขาธิการคณะกรรมการกฤษฎีกาเป็นกรรมการร่างกฎหมายโดยตำแหน่ง
	มาตรา ๑๒ กรรมการร่างกฎหมายมีวาระดำรงตำแหน่งคราวละสามปี นับแต่วันที่ทรงพระกรุณาโปรดเกล้าฯ แต่งตั้ง
	ถ้ามีการแต่งตั้งกรรมการร่างกฎหมายขึ้นอีก ในระหว่างที่กรรมการร่างกฎหมายซึ่งแต่งตั้งไว้แล้ว ยังมีวาระอยู่ในตำแหน่ง ไม่ว่าจะเป็นการแต่งตั้งเพิ่มขึ้นหรือแต่งตั้งซ่อม ให้ผู้ได้รับแต่งตั้งนั้นอยู่ในตำแหน่ง เท่ากับวาระที่เหลืออยู่ของกรรมการร่างกฎหมายซึ่งได้แต่งตั้งไว้แล้วนั้น

	ผู้พ้นจากตำแหน่งแล้วจะทรงพระกรุณาโปรดเกล้าฯ แต่งตั้งอีกก็ได้
	มาตรา ๑๓ ผู้ที่จะได้รับแต่งตั้งเป็นกรรมการร่างกฎหมายต้องเป็นผู้มีความเชี่ยวชาญในทางนิติศาสตร์ รัฐศาสตร์ เศรษฐศาสตร์ สังคมศาสตร์ หรือการบริหารราชการแผ่นดินและต้องมีคุณสมบัติอย่างหนึ่งอย่างใด ดังต่อไปนี้
	(๑) รับราชการหรือเคยรับราชการในตำแหน่งไม่ต่ำกว่าอธิบดีหรือเทียบเท่า
	(๒) รับราชการหรือเคยรับราชการในตำแหน่งไม่ต่ำกว่าผู้พิพากษาศาลฎีกาหรือเทียบเท่า หรือตุลาการพระธรรมนูญศาลทหารสูงสุด
	(๓) เป็นหรือเคยเป็นอาจารย์สอนวิชากฎหมายในสถาบันการศึกษาของรัฐ ในระดับมหาวิทยาลัยมาแล้วไม่น้อยกว่าห้าปี
	(๔) เคยเป็นกรรมการร่างกฎหมายตามพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖
	(๕) มีความรู้และเคยทำงานในการร่างกฎหมายมาแล้วไม่น้อยกว่าสิบปี และมีความชำนาญและความสามารถเป็นประโยชน์แก่งานของกรรมการร่างกฎหมาย
	มาตรา ๑๔ นอกจากการพ้นจากตำแหน่งตามวาระ กรรมการร่างกฎหมายพ้นจากตำแหน่ง เมื่อ
	(๑) ตาย
	(๒) ลาออก

	(๓) ต้องโทษจำคุกตามคำพิพากษาถึงที่สุดหรือคำสั่งที่ชอบด้วยกฎหมายให้จำคุก เว้นแต่ในความผิดที่กระทำโดยประมาท หรือความผิดลหุโทษ
	(๔) เป็นคนไร้ความสามารถหรือคนเสมือนไร้ความสามารถ
	(๕) เป็นบุคคลล้มละลาย
	มาตรา ๑๕ ในการปฏิบัติหน้าที่ตามพระราชบัญญัติ ให้กรรมการร่างกฎหมายประชุมปรึกษาหารือกันเป็นคณะ ซึ่งคณะหนึ่งๆ ต้องมีกรรมการร่างกฎหมายไม่น้อยกว่าสามคนและในกรณีที่มีปัญหาสำคัญให้กรรมการร่างกฎหมาย	ประชุมปรึกษาหารือกัน โดยที่ประชุมใหญ่กรรมการร่างกฎหมาย ซึ่งต้องมีกรรมการร่างกฎหมายมาประชุม ไม่น้อยกว่ากึ่งหนึ่งของจำนวนกรรมการร่างกฎหมายทั้งหมด
	การประชุมของกรรมการร่างกฎหมายตามวรรคหนึ่ง ให้เป็นไปตามระเบียบที่ประธานคณะกรรมการกฤษฎีกากำหนด
	การลงมติวินิจฉัยข้อปรึกษา ให้ถือเสียงข้างมาก กรรมการร่างกฎหมายคนหนึ่งให้มีเสียงหนึ่งในการลงคะแนน ถ้าคะแนนเสียงเท่ากัน ให้ประธานในที่ประชุมออกเสียงเพิ่มขึ้นได้อีกเสียงหนึ่งเป็นเสียงชี้ขาด
	มาตรา ๑๖ ให้ประธานคณะกรรมการกฤษฎีกามีอำนาจกำหนดระเบียบ ว่าด้วยการจัดทำร่างกฎหมาย กฎ ระเบียบ ข้อบังคับหรือประกาศและระเบียบ ว่าด้วยการรับปรึกษาให้ความเห็นทางกฎหมาย ของกรรมการร่างกฎหมาย ทั้งนี้ โดยได้รับความเห็นชอบจากคณะรัฐมนตรี

	มาตรา ๑๗ กรรมการร่างกฎหมายผู้ใดมีส่วนได้เสียเป็นการส่วนตัว ในเรื่องที่ปรึกษาหารือเรื่องหนึ่งเรื่องใด ห้ามมิให้เข้าร่วมปรึกษาหารือในเรื่องนั้น
	ประธานคณะกรรมการกฤษฎีกามีอำนาจวางระเบียบ ให้กรรมการร่างกฎหมายที่ประกอบอาชีพ หรือวิชาชีพอันเป็นการขัดต่อการปฏิบัติหน้าที่ในฐานะกรรมการร่างกฎหมาย งดการร่วมปรึกษาหารือในกิจการของกรรมการร่างกฎหมายเป็นชั่วคราว ตลอดระยะเวลาที่ประกอบอาชีพหรือวิชาชีพนั้นอยู่ได้


หมวด ๓

กรรมการวินิจฉัยร้องทุกข์

ส่วนที่ ๑

สิทธิร้องทุกข์ต่อคณะกรรมการวินิจฉัยร้องทุกข์

	มาตรา ๑๘ บุคคลทุกคนย่อมมีสิทธิร้องทุกข์ต่อคณะกรรมการวินิจฉัยร้องทุกข์ได้ ตามบทบัญญัติแห่งพระราชบัญญัตินี้
	การร้องทุกข์ตามพระราชบัญญัตินี้ไม่เป็นการตัดสิทธิร้องทุกข์อันจะพึงมีได้ตามกฎหมายอื่น
	ผู้ที่เป็นทหารหรือตำรวจ ถ้าจะร้องทุกข์อันเกี่ยวกับราชการทหาร หรือตำรวจต้องปฏิบัติตามกฎหมาย หรือกฎข้อบังคับว่าด้วยการนั้น
	มาตรา ๑๙ เรื่องร้องทุกข์ที่คณะกรรมการวินิจฉัยร้องทุกข์จะรับไว้พิจารณาได้ต้องมีลักษณะดังต่อไปนี้

	(๑) เป็นเรื่องร้องทุกข์ได้รับความเดือดร้อนหรือเสียหาย หรืออาจจะเดือดร้อนหรือเสียหายโดยมิอาจหลีกเลี่ยงได้ และ

	(๒) ความเดือดร้อนหรือความเสียหายตาม (๑) นั้นเนื่องมาจากเจ้าหน้าที่ของรัฐ
	(ก) ละเลยต่อหน้าที่ตามที่กฎหมายกำหนดให้ต้องปฏิบัติ
	(ข) ปฏิบัติหน้าที่ดังกล่าวล่าช้าเกินสมควร
	(ค) กระทำการนอกเหนืออำนาจหน้าที่ หรือขัดหรือไม่ถูกต้องตามกฎหมาย
	(ง) กระทำการไม่ถูกต้องตามขั้นตอนหรือวิธีการอันเป็นสาระสำคัญที่กำหนดไว้สำหรับการนั้น หรือ
	(จ) กระทำการโดยไม่สุจริตหรือโดยไม่มีเหตุผลอันสมควร
	ความใน (๒) (ง) และ (จ) จะใช้เมื่อใดกับหน่วยงานของรัฐใดให้เป็นไปตามที่กำหนดในกฎกระทรวง
	มาตรา ๒๐ เรื่องร้องทุกข์ดังต่อไปนี้ไม่ให้รับไว้พิจารณา
	(๑) เรื่องร้องทุกข์ที่มีลักษณะเป็นไปทางนโยบายโดยตรง ซึ่งรัฐบาลต้องรับผิดชอบต่อรัฐสภา
	(๒) เรื่องที่คณะรัฐมนตรีหรือนายกรัฐมนตรีในฐานะหัวหน้ารัฐบาลมีมติเด็ดขาดแล้ว
	(๓) เรื่องที่มีการฟ้องร้องเป็นคดีอยู่ในศาล หรือที่ศาลพิพากษาหรือมีคำสั่งเด็ดขาดแล้ว
	(๔) เรื่องที่ยังมิได้ดำเนินการเพื่อแก้ไขความเดือดร้อนหรือเสียหายครบขั้นตอนตามที่กฎหมายกำหนดไว้

	(๕) เรื่องที่คณะกรรมการวินิจฉัยร้องทุกข์ได้วินิจฉัยเสร็จเด็ดขาดแล้ว เว้นแต่เป็นกรณีที่มีการพบพยานหลักฐานใหม่ตามที่กำหนดในมาตรา ๕๐
	(๖) เรื่องที่ผู้ร้องทุกข์ละทิ้งการร้องทุกข์ตามมาตรา ๔๖
	(๗) เรื่องที่ขาดอายุความร้องทุกข์ ทั้งนี้ ภายใต้เงื่อนไขตามมาตรา ๒๓
	มาตรา ๒๑ คำร้องทุกข์ต้อง
	(๑) มีชื่อและที่อยู่ของผู้ร้องทุกข์
	(๒) ระบุเรื่องอันเป็นเหตุให้ร้องทุกข์พร้อมทั้งข้อเท็จจริง หรือพฤติการณ์ตามสมควรเกี่ยวกับเรื่องที่ร้องทุกข์
	(๓) ใช้ถ้อยคำสุภาพ
	(๔) ลงลายมือชื่อของผู้ร้องทุกข์ ถ้าเป็นการยื่นร้องทุกข์แทนผู้อื่น จะต้องแนบใบมอบฉันทะให้ร้องทุกข์มาด้วย
	มาตรา ๒๒ คำร้องทุกข์ให้ยื่น ณ หน่วยงานธุรการของคณะกรรมการวินิจฉัยร้องทุกข์ หรือจะยื่นต่อกรรมการวินิจฉัยร้องทุกข์ หรือกรรมการวินิจฉัยร้องทุกข์ภูมิภาคคนหนึ่งคนใด หรือผู้ว่าราชการจังหวัด นายอำเภอ กำนั้น ผู้ใหญ่บ้าน หรือเจ้าหน้าที่ของคณะกรรมการวินิจฉัยร้องทุกข์ตามมาตรา ๖๕เพื่อให้ส่งต่อไปยังหน่วยงานธุรการของคณะกรรมการวินิจฉัยร้องทุกข์ก็ได้ การส่งคำร้องทุกข์ต่อไปยังหน่วยงานธุรการของคณะกรรมการวินิจฉัยร้องทุกข์ ให้เป็นไปตามระเบียบของคณะกรรมการวินิจฉัยร้องทุกข์

	คำร้องทุกข์อาจส่งไปยังหน่วยงานธุรการของคณะกรรมการวินิจฉัยร้องทุกข์ โดยทางไปรษณีย์ลงทะเบียนก็ได้ และเพื่อประโยชน์ในการนับอายุความร้องทุกข์ตามมาตรา ๒๓ ให้ถือว่าวันที่ส่งคำร้องทุกข์แก่เจ้าพนักงานไปรษณีย์เป็นวันยื่นคำร้องทุกข์
	ส่วนราชการใดที่ได้รับเรื่องราวร้องทุกข์ ถ้าเห็นว่าเรื่องร้องทุกข์นั้นอยู่ในอำนาจหน้าที่ของคณะกรรมการวินิจฉัยร้องทุกข์ จะส่งเรื่องร้องทุกข์นั้นให้คณะกรรมการวินิจฉัยร้องทุกข์พิจารณาวินิจฉัยก็ได้
	มาตรา ๒๓ การยื่นคำร้องทุกข์ต้องกระทำภายในกำหนดเก้าสิบวัน นับแต่วันที่รู้หรือควรรู้เหตุแห่งการร้องทุกข์ หรือนับแต่วันที่ผู้ร้องทุกข์ได้มีหนังสือร้องขอต่อเจ้าหน้าที่ของรัฐเพื่อให้เจ้าหน้าที่ของรัฐปฏิบัติหน้าที่ตามที่กฎหมายกำหนด และไม่ได้รับหนังสือชี้แจงจากเจ้าหน้าที่ของรัฐโดยมีเหตุผลอันสมควร แล้วแต่กรณี
	คำร้องทุกข์ที่ได้ยื่นเมื่อพ้นกำหนดอายุความตามวรรคหนึ่ง ถ้าคณะกรรมการวินิจฉัยร้องทุกข์ เห็นสมควรเพื่อประโยชน์แก่ส่วนรวมหรือประโยชน์สาธารณะคณะกรรมการวินิจฉัยร้องทุกข์อาจดำเนินการวินิจฉัย และเสนอความเห็นต่อนายกรัฐมนตรี เพื่อสั่งการตามพระราชบัญญัตินี้ได้ตามที่เห็นสมควร
	มาตรา ๒๔ คำร้องทุกข์ที่คณะกรรมการวินิจฉัยร้องทุกข์ได้รับ ถ้าคณะกรรมการวินิจฉัยร้องทุกข์เห็นสมควรเพื่อประโยชน์ในการพิจารณาวินิจฉัย จะส่งไปให้คณะกรรมการวินิจฉัยร้องทุกข์ภูมิภาค ที่มีเขตอำนาจเป็นผู้พิจารณาวินิจฉัยก็ได้

	มาตรา ๒๕ คำร้องทุกข์ที่ได้ยื่นต่อคณะกรรมการวินิจฉัยร้องทุกข์ และคณะกรรมการวินิจฉัยร้องทุกข์ได้วินิจฉัยแล้วว่า มิใช่คำร้องทุกข์ที่จะรับไว้พิจารณาได้ให้หน่วยงานธุรการของคณะกรรมการวินิจฉัยร้องทุกข์แจ้งให้ผู้ร้องทุกข์ทราบ และเพื่อประโยชน์แก่การปฏิบัติราชการจะส่งต่อไปให้หน่วยงานที่เกี่ยวข้องกับการนั้นทราบก็ได้
	มาตรา ๒๖ เมื่อมีพระราชกฤษฎีกาให้มีการอุทธรณ์คำวินิจฉัยของคณะกรรมการที่ได้จัดตั้งขึ้น ตามกฎหมายใดตามมาตรา ๗ (๒) (ค) ให้บุคคลตามมาตรา ๑๙ มีสิทธิอุทธรณ์คำวินิจฉัยของคณะกรรมการนั้นได้ตามพระราชบัญญัตินี้แม้กฎหมายนั้นจะกำหนดให้คำวินิจฉัยของคณะกรรมการเป็นที่สุดไว้ก็ตาม แต่ต้องยื่นอุทธรณ์ต่อคณะกรรมการวินิจฉัยร้องทุกข์ภายในสามสิบวัน นับแต่วันที่ได้รับแจ้งให้ทราบถึงคำวินิจฉัยของคณะกรรมการดังกล่าว
	การยื่นอุทธรณ์ และวิธีพิจารณาและวินิจฉัยของคณะกรรมการวินิจฉัยร้องทุกข์ ให้นำมาตรา ๒๑ มาตรา ๒๒ มาตรา ๒๕ และบทบัญญัติในส่วนที่ ๒ มาใช้บังคับโดยอนุโลม
	คำวินิจฉัยอุทธรณ์ของคณะกรรมการวินิจฉัยร้องทุกข์ในกรณีนี้ให้เป็นที่สุด
	มาตรา ๒๗ ราชการส่วนท้องถิ่นตามที่นจะได้กำหนดโดยพระราชกฤษฎีกา อาจขอให้คณะกรรมการวินิจฉัยร้องทุกข์พิจารณาเรื่องใด เพื่อทำรายงานเสอนให้นายกรัฐมนตรีสั่งการ ตามมาตรา ๔๘ ได้รายงานของคณะกรรมการวินิจฉัยร้องทุกข์ดังกล่าว ให้เสนอผ่านรัฐมนตรีว่าการกระทรวงมหาดไทย และให้รัฐมนตรีว่าการกระทรวงมหาดไทยเสนอต่อนายกรัฐมนตรีโดยมิชักช้า

	วิธีการร้องขอ และวิธีพิจารณาและวินิจฉัยของคณะกรรมการวินิจฉัยร้องทุกข์ตามความในวรรคหนึ่ง ให้เป็นไปตามระเบียบของคณะกรรมการวินิจฉัยร้องทุกข์ ระเบียบดังกล่าวเมื่อประกาศในราชกิจจานุเบกษาแล้วให้ใช้บังคับได้


ส่วนที่ ๒

การแต่งตั้งและอำนาจหน้าที่ของคณะกรรมการวินิจฉัยร้องทุกข์

	มาตรา ๒๘ กรรมการวินิจฉัยร้องทุกข์นั้น จะได้ทรงพระกรุณาโปรดเกล้าฯ แต่งตั้งตามคำแนะนำของคณะรัฐมนตรีและได้รับความเห็นชอบของรัฐสภา
	ให้เลขาธิการคณะกรรมการกฤษฎีกา เป็นกรรมการวินิจฉัยร้องทุกข์โดยตำแหน่ง
	มาตรา ๒๙ กรรมการวินิจฉัยร้องทุกข์มิวาระดำรงตำแหน่งคราวละสามปี นับแต่วันที่ทรงพระกรุณาโปรดเกล้าฯ แต่งตั้ง ผู้ที่พ้นจากตำแหน่งแล้วจะทรงพระกรุณาโปรดเกล้าฯ แต่งตั้งอีกก็ได้
	นอกจากการพ้นจากตำแหน่งตามมาตรา ๓๑ วรรคสองแล้ว ให้นำมาตรา ๑๔ มาใช้บังคับแก่การพ้นจากตำแหน่งกรรมการวินิจฉัยร้องทุกข์โดยอนุโลม
	มาตรา ๓๐ ผู้ที่จะได้รับแต่งตั้งเป็นกรรมการวินิจฉัยร้องทุกข์ ต้องเป็นผู้ที่มีความเชี่ยวชาญในทางนิติศาสตร์ รัฐศาสตร์ เศรษฐศาสตร์ สังคมศาสตร์ หรือการบริหารราชการแผ่นดินและต้องมีคุณสมบัติอย่างหนึ่งอย่างใด ดังต่อไปนี้

	(๑) เคยเป็นกรรมการร่างกฎหมายมาแล้วไม่น้อยกว่าสองปี
	(๒) เคยเป็นกรรมการเรื่องราวร้องทุกข์ตามพระราชบัญญัติเรื่องราวร้องทุกข์ พ.ศ.๒๔๙๒
	(๓) รับราชการหรือเคยรับราชการในตำแหน่งไม่ต่ำกว่าผู้พิพากษาศาลฎีกา หรือเทียบเท่า หรือตุลาการพระธรรมนูญศาลทหารสูงสุดมาแล้วไม่น้อยกว่าสองปี
	(๔) รับราชการหรือเคยรับราชการในตำแหน่งไม่ต่ำกว่าอธิบดี หรือเทียบเท่ามาแล้วไม่น้อยกว่าสามปี
	(๕) เป็นหรือเคยเป็นอาจารย์สอนวิชากฎหมายรัฐธรรมนูญ กฎหมายปกครอง หรือวิชาที่เกี่ยวกับการบริหารราชการแผ่นดิน ในสถาบันการศึกษาของรัฐในระดับมหาวิทยาลัยมาแล้วไม่น้อยกว่าหกปี
	(๖) มีประสบการณ์ในการบริหารราชการไม่น้อยกว่าสิบปี ทั้งนี้ตามหลักเกณฑ์ที่กำหนดโดยพระราชกฤษฎีกา
	มาตรา ๓๑ ผู้ได้รับแต่งตั้งเป็นกรรมการวินิจฉัยร้องทุกข์จะต้องไม่เป็นข้าราชการการเมือง ผู้ดำรงตำแหน่งในทางการเมือง สมาชิกสภาท้องถิ่น กรรมการหรือผู้ดำรงตำแหน่งที่รับผิดชอบในการบริหารพรรคการเมืองหรือประกอบอาชีพหรือวิชาชีพอย่างอื่น ที่ขัดต่อการปฏิบัติหน้าที่ในฐานะกรรมการวินิจฉัยร้องทุกข์ ตามระเบียบที่คณะกรรมการวินิจฉัยร้องทุกข์จะได้กำหนดขึ้น

	กรรมการวินิจฉัยร้องทุกข์ซึ่งมีลักษณะต้องห้ามตามวรรคหนึ่ง ให้พ้นจากตำแหน่ง
	มาตรา ๓๒ ให้มีการประชุมใหญ่กรรมการวินิจฉัยร้องทุกข์ เพื่อปฏิบัติหน้าที่ตามมาตรา ๓๓ มาตรา ๓๔ มาตรา ๕๑ และหน้าที่อื่นๆ อันสมควรได้รับความเห็นหรือคำวินิจฉัยของที่ประชุมใหญ่ ตามที่ประธานคณะกรรมการกฤษฎีกาสั่ง
	ที่ประชุมใหญ่กรรมการวินิจฉัยร้องทุกข์ต้องมีกรรมการมาประชุม ไม่น้อยกว่ากึ่งหนึ่งของจำนวนกรรมการทั้งหมด
	ในการประชุมใหญ่ให้ที่ประชุมเลือกกรรมการวินิจฉัยร้องทุกข์คนหนึ่ง ทำหน้าที่เป็นประธานในที่ประชุมการลงมติให้ถือเสียงข้างมาก กรรมการวินิจฉัยร้องทุกข์คนหนึ่งให้มีเสียงหนึ่งในการลงคะแนน ถ้าคะแนนเสียงเท่ากัน ให้ประธานในที่ประชุมออกเสียงเพิ่มขึ้นได้อีกเสียงหนึ่งเป็นเสียงชี้ขาด
	มาตรา ๓๓ ภายใต้บังคับบทบัญญัติแห่งพระราชบัญญัตินี้ ให้ประธานคณะกรรมการกฤษฎีกามีอำนาจกำหนดระเบียบ ของคณะกรรมการวินิจฉัยร้องทุกข์ว่าด้วยวิธีการส่งคำร้องทุกข์ และการพิจารณาและวินิจฉัยเรื่องร้องทุกข์และระเบียบของคณะกรรมการวินิจฉัยร้องทุกข์ ว่าด้วยเรื่องอันเกี่ยวกับการปฏิบัติหน้าที่ของคณะกรรมการวินิจฉัยร้องทุกข์ และคณะกรรมการวินิจฉัยร้องทุกข์ภูมิภาคได้ ทั้งนี้ เมื่อได้ปรึกษาหารือกับคณะกรรมการวินิจฉัยร้องทุกข์โดยที่ประชุมใหญ่แล้ว
	ระเบียบตามวรรคหนึ่งเฉพาะที่เกี่ยวกับวิธีพิจารณาเรื่องร้องทุกข์ การส่งหนังสือหรือเอกสารของคณะกรรมการวินิจฉัยร้องทุกข์ต่อบุคคลภายนอก และการอื่นๆ ที่กำหนดสิทธิหรือหน้าที่ของผู้ร้องทุกข์ เมื่อประกาศในราชกิจจานุเบกษาแล้วให้ใช้บังคับได้

	อำนาจของประธานคณะกรรมการกฤษฎีกาตามวรรคหนึ่ง ประธานคณะกรรมการกฤษฎีกาจะมอบให้เลขาธิการคณะกรรมการกฤษฎีกา ปฏิบัติราชการแทนก็ได้โดยทำเป็นหนังสือ
	มาตรา ๓๔ ในการพิจารณาวินิจฉัยเรื่องร้องทุกข์ ให้กรรมการวินิจฉัยร้องทุกข์มีอิสระในความคิดเห็นของตน
	ในการพิจารณาวินิจฉัยเรื่องร้องทุกข์ ให้กรรมการวินิจฉัยร้องทุกข์ร่วมกันวินิจฉัยเป็นองค์คณะ ในนามของคณะกรรมการวินิจฉัยร้องทุกข์ ในองค์คณะหนึ่งต้องมีหัวหน้าคณะกรรมการวินิจฉัยร้องทุกข์คนหนึ่ง และกรรมการวินิจฉัยร้องทุกข์อย่างน้อยสี่คน
	ให้ประธานคณะกรรมการกฤษฎีกาเป็นผู้แต่งตั้งกรรมการวินิจฉัยร้องทุกข์ เป็นหัวหน้าคณะกรรมการวินิจฉัยร้องทุกข์ตามจำนวนที่เห็นสมควรและวางระเบียบเกี่ยวกับการจัดองค์คณะ ในการวางระเบียบเกี่ยวกับการจัดองค์คณะ ให้คำนึงถึงประสบการณ์ในด้านต่างๆ ของกรรมการวินิจฉัยร้องทุกข์แต่ละคนที่ประกอบกันเข้าเป็นองค์คณะ
	ในกรณีที่เป็นปัญหาข้อกฎหมายสำคัญ หรือผลการวินิจฉัยของคณะกรรมการวินิจฉัยร้องทุกข์ อาจกระทบกระเทือนต่อวิธีทางปฏิบัติราชการอันอาจ ก่อให้เกิดผลเสียหายแก่ประโยชน์สาธารณะ หรือแก่ระบบบริหารราชการ เป็นส่วนรวมกรรมการวินิจฉัยร้องทุกข์ ที่ประกอบเป็นองค์คณะพิจารณาเรื่องร้องทุกข์นั้น หรือเลขาธิการคณะกรรมการกฤษฎีกา อาจขอให้คณะกรรมการวินิจฉัยร้องทุกข์พิจารณาวินิจฉัยโดยที่ประชุมใหญ่ก็ได้

	มาตรา ๓๕ คำวินิจฉัยเรื่องราวร้องทุกข์ของกรรมการวินิจฉัยร้องทุกข์คณะใด ให้เป็นไปตามความคิดเห็นของกรรมการวินิจฉัยร้องทุกข์ฝ่ายข้างมากของคณะนั้น
	ถ้ากรรมการวินิจฉัยร้องทุกข์คนใดมีความเห็นแย้ง ให้มีสิทธิทำความเห็นแย้งของตน รวมไว้ในคำวินิจฉัยของคณะกรรมการวินิจฉัยร้องทุกข์ได้
	ในกรณีที่เป็นการวินิจฉัยของคณะกรรมการวินิจฉัยร้องทุกข์โดยที่ประชุมใหญ่ หรือในกรณีที่เป็นการวินิจฉัยอุทธรณ์คำวินิจฉัยของคณะกรรมการ ที่จัดตั้งขึ้นตามกฎหมายอื่นตามมาตรา ๗ (๒) (ค) ห้ามมิให้กรรมการวินิจฉัยร้องทุกข์ทำความเห็นแย้ง
	มาตรา ๓๖ ในการพิจารณาเรื่องราวร้องทุกข์ ให้มีเจ้าพนักงานผู้รับผิดชอบสำนวนคนหนึ่ง เป็นผู้รับผิดชอบการสอบสวนแต่ละเรื่อง มีหน้าที่สรุปข้อเท็จจริงและข้อกฎหมายพร้อมทั้งเสนอความคิดเห็นของตน ต่อคณะกรรมการวินิจฉัยร้องทุกข์เพื่อประกอบการพิจารณา
	มาตรา ๓๗ ให้คณะกรรมการวินิจฉัยร้องทุกข์มีอำนาจดังต่อไปนี้
	(๑) มีหนังสือสอบถามหน่วยงานของรัฐหรือเจ้าหน้าที่ของรัฐที่เกี่ยวข้อง เพื่อให้มีหนังสือชี้แจงข้อเท็จจริง หรือให้ความเห็นเกี่ยวกับการปฏิบัติงานของหน่วยงานของรัฐ หรือของเจ้าหน้าที่ของรัฐที่เกี่ยวข้อง
	(๒) ให้หน่วยงานของรัฐที่เกี่ยวข้องส่งวัตถุ เอกสาร หรือพยาน หลักฐานอื่นที่เกี่ยวข้อง หรือส่งผู้แทนหรือเจ้าหน้าที่ของรัฐในหน่วยงานของรัฐนั้น มาชี้แจงหรือให้ถ้อยคำประกอบการพิจารณาได้

	(๓) มีหนังสือเรียกให้ผู้ร้องทุกข์นำพยานหลักฐานมาประกอบการพิจารณา
	(๔) มีหนังสือเรียกให้บุคคลที่เกี่ยวข้องกับเรื่องร้องทุกข์มาให้ถ้อยคำ หรือให้ส่งพยานหลักฐานมาประกอบการพิจารณา
	มาตรา ๓๘ ในการพิจารณาเรื่องราวร้องทุกข์ ถ้าคณะกรรมการวินิจฉัยร้องทุกข์ วินิจฉัยว่า
	(๑) เรื่องที่พิจารณานั้นไม่อยู่ในอำนาจของคณะกรรมการวินิจฉัยร้องทุกข์ตามมาตรา ๑๙ หรือมาตรา ๒๐ ให้เลขาธิการคณะกรรมการกฤษฎีกาสั่งจำหน่ายเรื่องร้องทุกข์นั้นแต่ในกรณีที่กรรมการวินิจฉัยร้องทุกข์ที่ประกอบเป็นองค์คณะพิจารณาเรื่องร้องทุกข์นั้น หรือเลขาธิการคณะกรรมการกฤษฎีกาเห็นว่ากรณีมีปัญหาอันควรแก่การรับไว้พิจารณา จะเสนอเรื่องร้องทุกข์นั้นต่อคณะกรรมการวินิจฉัยร้องทุกข์ เพื่อพิจารณาวินิจฉัยโดยที่ประชุมใหญ่ก็ได้
	(๒) มีกรณี ที่สงสัยว่ามีการทุจริตและประพฤติมิชอบในวงราชการ หรือมีมูลความผิดทางอาญาหรือความผิดทางวินัย ให้คณะกรรมการวินิจฉัยร้องทุกข์แจ้งให้สำนักงานป้องกันและปราบปรามการทุจริต และประพฤติมิชอบในวงราชการ พนักงานสอบสวน หรือผู้บังคับบัญชาของบุคคลที่ต้องสงสัยทราบ เพื่อดำเนินการต่อไป แล้วแต่กรณี
	มาตรา ๓๙ นอกจากเจ้าหน้าที่อื่นที่ได้บัญญัติไว้แล้ว ประธานคณะกรรมการกฤษฎีกามีอำนาจสั่งให้กรรมการวินิจฉัยร้องทุกข์ คนหนึ่งคนใด ไปปฏิบัติงานช่วยราชการ ในคณะกรรมการวินิจฉัยร้องทุกข์ภูมิภาคเป็นการชั่วคราวได้ แต่ทั้งนี้ ต้องได้รับความนิยมของกรรมการวินิจฉัยร้องทุกข์ผู้นั้นก่อน

	มาตรา ๔๐ เพื่อประโยชน์ในการปฏิบัติหน้าที่เกี่ยวกับการร่างกฎหมาย ประธานคณะกรรมการกฤษฎีกาอาจวางระเบียบให้กรรมการวินิจฉัยร้องทุกข์ ไปทำหน้าที่ตามมาตรา ๗ (๑) ร่วมกับกรรมการร่างกฎหมายในเรื่องหนึ่งเรื่องใดได้แต่ทั้งนี้ มิให้มีกรรมการวินิจฉัยร้องทุกข์ในการประชุมปรึกษาหารือ ของกรรมการร่างกฎหมายคณะหนึ่ง เกินหนึ่งในสามของจำนวนกรรมการร่างกฎหมายคณะนั้น
	มาตรา ๔๑ การพิจารณาเรื่องร้องทุกข์ของคณะกรรมการวินิจฉัยร้องทุกข์โดยปกติ ให้กระทำ ณ สถานที่พิจารณาร้องทุกข์ตามวันเวลาทำการ เว้นแต่ในกรณีที่มีเหตุฉุกเฉินหรือจำเป็นหรือเพื่อความสะดวกของราษฎรในเขตท้องที่ ที่มีการร้องทุกข์เป็นจำนวนมาก หัวหน้าคณะกรรมการวินิจฉัยร้องทุกข์จะสั่งให้มีการพิจารณาในสถานที่อื่น หรือในวันเวลาใดเป็นการเฉพาะคราวก็ได้ ทั้งนี้ ตามหลักเกณฑ์ที่กำหนดในระเบียบของคณะกรรมการวินิจฉัยร้องทุกข์
	ให้ประธานคณะกรรมการกฤษฎีกาเป็นผู้กำหนดสถานที่พิจารณาร้องทุกข์ และวันเวลาทำการ โดยประกาศในราชกิจจานุเบกษา
	มาตรา ๔๒ การเข้าฟังการพิจารณาเรื่องร้องทุกข์ ให้เป็นไปตามระเบียบของคณะกรรมการวินิจฉัยร้องทุกข์
	มาตรา ๔๓ กรรมการวินิจฉัยร้องทุกข์อาจถูกคัดค้านในการพิจารณา วินิจฉัยเรื่องร้องทุกข์เรื่องหนึ่งเรื่องใดได้ เพราะเหตุที่ตนมีส่วนเกี่ยวข้องในเรื่องร้องทุกข์นั้น

	การยื่นคำคัดค้าน การพิจารณาคำคัดค้านและการสั่งให้กรรมการวินิจฉัยร้องทุกข์อื่นเข้าปฏิบัติหน้าที่แทน ให้เป็นไปตามระเบียบของคณะกรรมการวินิจฉัยร้องทุกข์
	การกระทำใดๆ ของกรรมการวินิจฉัยร้องทุกข์ที่ได้กระทำก่อนมีการสั่งให้กรรมการวินิจฉัยร้องทุกข์อื่น เข้าปฏิบัติหน้าที่แทนย่อมเป็นอันสมบูรณ์
	มาตรา ๔๔ การพิจารณาเรื่องร้องทุกข์ ต้องดำเนินการให้เสร็จสิ้นไปโดยรวดเร็ว แต่ทั้งนี้ ต้องเปิดโอกาสให้ผู้ร้องทุกข์ เจ้าหน้าที่ของรัฐหรือหน่วยงานของรัฐที่เกี่ยวข้องมีโอกาสชี้แจง และแสดงพยานหลักฐานประกอบคำชี้แจงของตนตามสมควร
	มาตรา ๔๕ ในขณะพิจารณาเรื่องร้องทุกข์ ถ้าคณะกรรมการวินิจฉัยร้องทุกข์เห็นสมควรกำหนดมาตรการ หรือวิธีการใดๆ เพื่อบรรเทาทุกข์ให้แก่ผู้ร้องทุกข์เป็นการชั่วคราวก่อนการวินิจฉัยไม่ว่าจะมีคำร้องของจากผู้ร้องทุกข์หรือไม่ ให้คณะกรรมการวินิจฉัยร้องทุกข์เสนอความเห็นในการดำเนินการ พร้อมด้วยเหตุผลไปยังเลขาธิการคณะกรรมการกฤษฎีกา เพื่อเสนอไปยังนายกรัฐมนตรีในฐานะหัวหน้ารัฐบาลโดยเร็วและถ้านายกรัฐมนตรีเห็นชอบด้วยให้นายกรัฐมนตรีสั่งการเพื่อบรรเทาทุกข์นั้น ตามอำนาจของนายกรัฐมนตรีตามกฎหมายว่าด้วยระเบียบบริหารราชการแผ่นดิน และตามกฎหมายอื่นได้ตามที่เห็นสมควร

ในกรณีที่คณะกรรมการวินิจฉัยร้องทุกข์เห็นว่า มาตรการหรือวิธีการบรรเทาทุกข์ดังกล่าวอยู่ในอำนาจหน้าที่ของผู้บังคับบัญชา หรือรับผิดชอบของส่วนราชการหรือรัฐวิสาหกิจ หรือผู้ว่าราชการจังหวัด แล้วแต่กรณี ที่จะสั่งการได้ตามกฎหมายว่าด้วยระเบียบบริหารราชการแผ่นดินหรือตามกฎหมายอื่น จะเสนอไปยังเลขาธิการคณะกรรมการกฤษฎีกาเพื่อแจ้งไปยังบุคคลดังกล่าวนั้น เพื่อพิจารณาสั่งการเพื่อบรรเทาทุกข์นั้นก่อนก็ได้ ในกรณีเช่นนี้ถ้าบุคคลดังกล่าวไม่เห็นด้วยกับมาตรการ หรือวิธีการของคณะกรรมการวินิจฉัยร้องทุกข์ ก็ให้มีอำนาจสั่งการได้ตามที่เห็นสมควรภายใต้ขอบเขตแห่งกฎหมาย และเมื่อได้สั่งการไปประการใด หรือในกรณีที่เห็นว่าไม่สมควรสั่งการ ให้แจ้งคณะกรรมการวินิจฉัยร้องทุกข์ทราบพร้อมด้วยเหตุผลภายในสิบวัน นับแต่วันที่ได้รับแจ้งจากเลขาธิการคณะกรรมการกฤษฎีกา
	มาตรา ๔๖ ถ้าผู้ร้องทุกข์ได้รับหนังสือจากคณะกรรมการวินิจฉัยร้องทุกข์ ให้มาให้ถ้อยคำหรือแสดงพยานหลักฐานแล้ว ไม่ดำเนินการตามหนังสือนั้นภายในระยะเวลาที่คณะกรรมการวินิจฉัยร้องทุกข์กำหนด โดยไม่มีเหตุผลอันสมควร ให้คณะกรรมการวินิจฉัยร้องทุกข์ มีอำนาจสั่งให้จำหน่ายเรื่องร้องทุกข์นั้นเสียจากสารบบบัญชี
	เรื่องร้องทุกข์ที่คณะกรรมการวินิจฉัยร้องทุกข์ ได้สั่งจำหน่ายจากสารบบบัญชีตามวรรคหนึ่งแล้ว ผู้ร้องทุกข์นั้นจะขอให้พิจารณาใหม่หรือยื่นคำร้องทุกข์ในเรื่องนั้นอีกไม่ได้เว้นแต่จะแสดงให้เป็นที่พอใจแก่คณะกรรมการวินิจฉัยร้องทุกข์ว่า การที่ตนไม่สามารถปฏิบัติตามหนังสือของคณะกรรมการวินิจฉัยร้องทุกข์ได้นั้น เป็นเพราะเหตุสุดวิสัยหรือมีเหตุอันสมควร

	มาตรา ๔๗ คำวินิจฉัยของคณะกรรมการวินิจฉัยร้องทุกข์ ต้องระบุ
	(๑) ชื่อผู้ยื่นคำร้องทุกข์
	(๒) เหตุแห่งการร้องทุกข์
	(๓) ข้อเท็จจริงของเรื่องร้องทุกข์
	(๔) เหตุผลแห่งคำวินิจฉัย
	(๕) ข้อเสนอแนะต่อนายกรัฐมนตรีในฐานะหัวหน้ารัฐบาลเพื่อสั่งการแก้ไขตามมาตรา ๔๘ ซึ่งในข้อเสนอแนะนั้นต้องระบุให้ชัดแจ้งว่านายกรัฐมนตรีควรจะสั้งการในเรื่องใดว่าอย่างไร พร้อมทั้งให้เหตุผลด้วย
	(๖) ข้อเสนอแนะหรือข้อสังเกตอย่างอื่นเกี่ยวกับการวางระเบียบปฏิบัติราชการตามมาตรา ๕๑ หรือการให้มีกฎหมาย หรือแก้ไขปรับปรุง หรือยกเลิกกฎหมาย ถ้ามี
	คำวินิจฉัยของคณะกรรมการวินิจฉัยร้องทุกข์ ต้องลงรายมือชื่อของกรรมการวินิจฉัยร้องทุกข์ที่วินิจฉัยเรื่องร้องทุกข์นั้น
	มาตรา ๔๘ เมื่อมีข้อเสนอแนะของคณะกรรมการวินิจฉัยร้องทุกข์ตามมาตรา ๔๗ (๕) นายกรัฐมนตรีในฐานะหัวหน้ารัฐบาลมีอำนาจสั่งการอย่างหนึ่งอย่างใดดังต่อไปนี้
	(๑) ในกรณีที่เจ้าหน้าที่ของรัฐละเลยต่อหน้าที่หรือปฏิบัติหน้าที่ล่าช้าเกินควร มีคำสั่งให้หัวหน้าหน่วยงานของรัฐที่เกี่ยวข้องดำเนินการให้เจ้าหน้าที่ของรัฐในสังกัด ปฏิบัติหน้าที่ภายในเวลาที่กำหนด
	(๒) ในกรณีที่เจ้าหน้าที่ของรัฐกระทำการนอกเหนืออำนาจหน้าที่ หรือกระทำการขัดหรือไม่ถูกต้องตามกฎหมาย หรือกระทำการไม่ถูกต้องตามขั้นตอน หรือวิธีการอันเป็นสาระสำคัญที่กำหนดไว้สำหรับกรณีนั้นหรือกระทำการโดยไม่สุจริตหรือโดยไม่มีเหตุผลอันสมควร มีคำสั่งให้เพิกถอนการกระทำนั้นหรือสั่งให้เจ้าหน้าที่ผู้มีอำนาจหน้าที่ สั่งเพิกถอนการกระทำนั้น

	(๓) ในกรณีที่มีความรีบด่วนและจำเป็น ไม่ว่าจะเป็นกรณีตาม (๑) หรือ (๒) มีคำสั่งใหม่หรือมีคำสั่งเปลี่ยนแปลงการกระทำของเจ้าหน้าที่ของรัฐ
	ในการเสนอข้อเสนอแนะเพื่อให้นายกรัฐมนตรีสั่งการตามวรรคหนึ่ง คณะกรรมการวินิจฉัยร้องทุกข์จะต้องให้เหตุผลและหลักฐานสนับสนุนข้อเสนอแนะอย่างชัดแจ้ง ถ้าเป็นกรณีเสนอให้นายกรัฐมนตรีสั้งการตามวรรคหนึ่ง (๒) จะต้องระบุด้วยว่าจะให้มีผลย้อนหลังหรือไม่เพียงใด หรือมีเงื่อนไขอย่างใด และถ้าเป็นกรณีเสนอให้นายกรัฐมนตรีสั่งการตามวรรคหนึ่ง (๓) จะต้องแสดงให้นายกรัฐมนตรีเห็นได้ชัดแจ้งว่าการมีคำสั่งใหม่ หรือการมีคำสั่งเปลี่ยนแปลงการกระทำของเจ้าหน้าที่ของรัฐดังกล่าว มีความรีบด่วนและจำเป็นอย่างไร และสมควรให้คำสั่งดังกล่าวมีผลใช้บังคับตั้งแต่เมื่อใด หรือมีเงื่อนไขอย่างใดนอกจากนี้ ในกรณีเสนอให้นายกรัฐมนตรีสั่งการตามวรรคหนึ่ง (๓) นี้ คณะกรรมการวินิจฉัยร้องทุกข์จะต้องคำนึงด้วยว่าการมีคำสั่งใหม่ หรือมีคำสั่งเปลี่ยนแปลงการกระทำของเจ้าหน้าที่ของรัฐโดยนายกรัฐมนตรีนี้จะเป็นการกระทบกระเทือนต่อความรับผิดชอบโดยตรงของเจ้าหน้าที่ที่เกี่ยวข้อง อันจะเป็นผลเสียหายแก่ระบบบริหารราชการแผ่นดินหรือไม่เพียงใด

	มาตรา ๔๙ เมื่อคณะกรรมการวินิจฉัยร้องทุกข์ได้วินิจฉัยเรื่องร้องทุกข์เรื่องใดแล้ว ให้เลขาธิการคณะกรรมการกฤษฎีกาเสนอคำวินิจฉัยไปยังนายกรัฐมนตรีโดยเร็วที่สุด แต่ต้องไม่เกินเจ็ดวันนับแต่วันที่ได้มีคำวินิจฉัยเช่นนั้น
	เมื่อนายกรัฐมนตรีได้รับคำวินิจฉัยของคณะกรรมการวินิจฉัยร้องทุกข์แล้ว ให้นายกรัฐมนตรีสั่งการโดยเร็ว ในกรณีที่นายกรัฐมนตรีไม่เห็นชอบด้วยกับคำวินิจฉัยที่ส่งมา ไม่ว่าทั้งหมดหรือบางส่วน นายกรัฐมนตรีมีอำนาจสั่งการได้ตามที่เห็นสมควร พร้อมทั้งแสดงเหตุผลแห่งการสั่งการนั้นไว้ด้วย
	มาตรา ๕๐ เรื่องราวร้องทุกข์ที่คณะกรรมการวินิจฉัยร้องทุกข์ได้วินิจฉัยเสร็จเด็ดขาดแล้ว ผู้ร้องทุกข์อาจเสนอเรื่องนั้นเพื่อพิจารณาใหม่ได้อีกครั้งหนึ่งภายในเวลาห้าปี นับแต่วันที่คณะกรรมการวินิจฉัยร้องทุกข์มีคำวินิจฉัยแต่ต้องพิสูจน์ให้เป็นที่พอใจแก่คณะกรรมการวินิจฉัยร้องทุกข์ ว่าได้มีการพบพยานหลักฐานใหม่ อันอาจทำให้ข้อเท็จจริงที่คณะกรรมการวินิจฉัยร้องทุกข์พิจารณาวินิจฉัยเสร็จเด็ดขาดแล้วนั้นเปลี่ยนไป
	มาตรา ๕๑ ภายใต้บังคับแห่งกฎหมาย คณะกรรมการวินิจฉัยร้องทุกข์โดยที่ประชุมใหญ่มีอำนาจเสนอแนะต่อคณะรัฐมนตรี เพื่อมีมติวางระเบียบปฏิบัติราชการ ดังต่อไปนี้
	(๑) กำหนดวิธีการและวิธีพิจารณาของเจ้าหน้าที่ของรัฐก่อนออกคำสั่ง คำอนุญาต คำวินิจฉัยหรือคำชี้ขาดตามอำนาจหน้าที่ที่กฎหมายบัญญัติ

	(๒) กำหนดให้คำสั่ง คำอนุญาต คำวินิจฉัยหรือคำชี้ขาดของเจ้าหน้าที่ของรัฐ ที่เกี่ยวกับสิทธิ หรือหน้าที่ของบุคคลหรือที่มีความสำคัญในการปฏิบัติราชการ ต้องมีข้อความและเหตุผลตามสมควรในการสนับสนุนการออกคำสั่ง คำอนุญาต คำวินิจฉัย หรือคำชี้ขาดนั้น
	(๓) กำหนดให้กฎ ระเบียบ ข้อบังคับ ประกาศ หรือคำสั่งใดที่มีลักษณะบังคับเป็นการทั่วไป ต้องประกาศในราชกิจจานุเบกษาก่อนมีผลใช้บังคับ
	ในการเสนอแนะดังกล่าว ให้คณะกรรมการวินิจฉัยร้องทุกข์คำนึงถึงประสิทธิภาพของการปฏิบัติราชการ ความรับผิดชอบของเจ้าหน้าที่ผู้ปฏิบัติงานให้แก่รัฐในการดำเนินการบริการสาธารณะอันเป็นไปเพื่อประโยชน์ส่วนรวม สิทธิหน้าที่ของเอกชนที่เกี่ยวข้องกับราชการ และความเข้าใจอันดีระหว่างประชาชนกับเจ้าหน้าที่ผู้ปฏิบัติงานให้แก่รัฐ


ส่วนที่ ๓

การแต่งตั้งและอำนาจหน้าที่ของคณะกรรมการวินิจฉัยร้องทุกข์ภูมิภาค

	มาตรา ๕๒ ในเขตท้องที่ใดที่มีการร้องทุกข์มาก และเป็นการสมควรให้มีการพิจารณาเรื่องร้องทุกข์ขึ้นในท้องที่นั้นเป็นการประจำ เลขาธิการคณะกรรมการกฤษฎีกา อาจเสนอความเห็นต่อประธานคณะกรรมการกฤษฎีกา เพื่อดำเนินการจัดตั้งคณะกรรมการวินิจฉัยร้องทุกข์ภูมิภาคได้
	คณะกรรมการวินิจฉัยร้องทุกข์ภูมิภาค จะจัดตั้งขึ้น ณ ที่ใด และมีท้องที่อยู่ในเขตอำนาจเพียงใด ให้เป็นไปตามที่กำหนดในพระราชกฤษฎีกา

	ประธานคณะกรรมการกฤษฎีกาเป็นผู้แต่งตั้งกรรมการวินิจฉัยร้องทุกข์ภูมิภาค เมื่อได้ปรึกษาหารือกับคณะกรรมการวินิจฉัยร้องทุกข์โดยที่ประชุมใหญ่แล้ว
	กรรมการวินิจฉัยร้องทุกข์ภูมิภาคมีวาระดำรงตำแหน่งคราวละสามปี นับแต่วันที่ได้รับแต่งตั้ง ผู้ที่พ้นจากตำแหน่งแล้วอาจได้รับแต่งตั้งอีกได้
	นอกจากการพ้นจากตำแหน่งตามมาตรา ๕๔ วรรคสองแล้ว ให้นำมาตรา ๑๔ มาใช้บังคับแก่การพ้นจากตำแหน่งของกรรมการวินิจฉัยร้องทุกข์ภูมิภาคโดยอนุโลมและสำหรับกรณีที่ผู้ใดได้รับแต่งตั้งให้เป็นกรรมการวินิจฉัยร้องทุกข์ภูมิภาค เพราะเหตุดำรงตำแหน่งราชการใดที่อยู่ในเขตท้องที่ที่อยู่ในเขตอำนาจ ก็ให้ผู้นั้นพ้นจากตำแหน่งกรรมการวินิจฉัยร้องทุกข์ภูมิภาค เมื่อพ้นจากตำแหน่งนั้นด้วย
	มาตรา ๕๓ ผู้ที่จะได้รับแต่งตั้งเป็นกรรมการวินิจฉัยร้องทุกข์ภูมิภาค ต้องเป็นผู้มีความเชี่ยวชาญในทางนิติศาสตร์ รัฐศาสตร์ เศรษฐศาสตร์ สังคมศาสตร์ หรือการบริหารราชการแผ่นดิน และต้องมีคุณสมบัติอย่างหนึ่งอย่างใดดังนี้
	(๑) เป็นผู้มีคุณสมบัติอย่างหนึ่งอย่างใดตามมาตรา ๓๐ (๑) (๒) หรือ (๔)
	(๒) เคยเป็นนายกเทศมนตรี เทศมนตรี สมาชิกสภาท้องถิ่นหรือผู้บริหารท้องถิ่นในตำแหน่งที่กำหนดในกฎกระทรวง ทั้งนี้ ตำแหน่งใดตำแหน่งหนึ่งหรือหลายตำแหน่งติดต่อรวมกันแล้วไม่น้อยกว่าสี่ปี

	(๓) รับราชการหรือเคยรับราชการในตำแหน่งไม่ต่ำกว่าผู้พิพากษาหัวหน้าศาลหรือเทียบเท่า หรือตุลาการพระธรรมนูญ
	(๔) รับราชการหรือเคยรับราชการเป็นพนักงานผู้รับผิดชอบสำนวนประจำคณะกรรมการวินิจฉัยร้องทุกข์
	(๕) รับราชการหรือเคยรับราชการเป็นหัวหน้าส่วนราชการในส่วนภูมิภาค ในตำแหน่งที่กำหนดในกฎกระทรวง รวมกันแล้วไม่น้อยกว่าสามปี หรือเป็น หรือเคยเป็นพนักงานท้องถิ่นในตำแหน่งที่กำหนดในกฎกระทรวง รวมกันแล้วไม่น้อยกว่าห้าปี
	(๖) เป็นหรือเคยเป็นอาจารย์สอนวิชากฎหมายรัฐธรรมนูญ กฎหมายปกครองหรือวิชาที่เกี่ยวกับการบริหารราชการแผ่นดิน ในสถาบันการศึกษาของรัฐในระดับมหาวิทยาลัยมาแล้วไม่น้อยกว่าสี่ปี
	(๗) มีประสบการณ์ในการบริหารราชการแผ่นดินไม่น้อยกว่าหกปี ทั้งนี้ ตามหลักเกณฑ์ที่กำหนดโดยพระราชกฤษฎีกา
	มาตรา ๕๔ กรรมการวินิจฉัยร้องทุกข์ภูมิภาคต้องไม่มีลักษณะต้องห้ามตามมาตรา ๓๑ วรรคหนึ่ง
	กรรมการวินิจฉัยร้องทุกข์ภูมิภาคซึ่งมีลักษณะต้องห้ามตามวรรคหนึ่ง ให้พ้นจากตำแหน่ง
	มาตรา ๕๕ คณะกรรมการวินิจฉัยร้องทุกข์ภูมิภาคมีหน้าที่ ดังต่อไปนี้
	(๑) พิจารณาวินิจฉัยเรื่องร้องทุกข์ที่อยู่ในเขตอำนาจ
	(๒) ปฏิบัติการแทนคณะกรรมการวินิจฉัยร้องทุกข์ในเรื่องใดๆ ตามที่คณะกรรมการวินิจฉัยร้องทุกข์มอบหมาย
	(๓) ปฏิบัติหน้าที่ตามบทบัญญัติแห่งกฎหมายอื่น

	มาตรา ๕๖ ให้กรรมการวินิจฉัยร้องทุกข์ส่วนภูมิภาคได้รับค่าตอบแทนตามที่กำหนดในพระราชกฤษฎีกา
	มาตรา ๕๗ ภายใต้บังคับมาตรา ๕๘ การปฏิบัติหน้าที่ของคณะกรรมการวินิจฉัยร้องทุกข์ภูมิภาค ให้เป็นไปตามระเบียบของคณะกรรมการวินิจฉัยร้องทุกข์ และระเบียบดังกล่าวจะกำหนดมอบหมายให้คณะกรรมการวินิจฉัยร้องทุกข์ภูมิภาค มีอำนาจออกระเบียบในรายละเอียดใดๆ ก็ได้
	ให้ประธานคณะกรรมการกฤษฎีกา แต่งตั้งหัวหน้าคณะกรรมการวินิจฉัยร้องทุกข์ภูมิภาคคนหนึ่ง เป็นหัวหน้าคณะผู้รับผิดชอบ มีหน้าที่ดูแล ตรวจตราและแนะนำเพื่อให้การปฏิบัติหน้าที่ของกรรมการวินิจฉัยร้องทุกข์ภูมิภาค ในส่วนที่เกี่ยวกับการพิจารณาวินิจฉัยร้องทุกข์ที่อยู่ในเขตอำนาจให้เป็นไปโดยเรียบร้อย
	มาตรา ๕๘ ให้นำบทบัญญัติมาตรา ๓๔ วรรคหนึ่ง วรรคสอง และวรรคสาม มาตรา ๓๕ มาตรา ๓๖ มาตรา ๓๗ มาตรา ๔๑ วรรคหนึ่ง มาตรา ๔๒ มาตรา ๔๓ มาตรา ๔๔ มาตรา ๔๖ และมาตรา ๔๗ มาใช้บังคับแก่คณะกรรมการวินิจฉัยร้องทุกข์ภูมิภาคโดยอนุโลม
	อำนาจในการสั่งให้คณะกรรมการวินิจฉัยร้องทุกข์ภูมิภาค พิจารณาเป็นการเฉพาะคราวในสถานที่อื่น นอกจากสถานที่พิจารณาโดยปกติตามมาตรา ๔๑ ประธานคณะกรรมการกฤษฎีกาจะมอบหมาย ให้หัวหน้าคณะกรรมการวินิจฉัยร้องทุกข์ ผู้รับผิดชอบตามมาตรา ๕๗ วรรคสอง สั่งการแทนก็ได้

	มาตรา ๕๙ ในกรณีที่คณะกรรมการวินิจฉัยร้องทุกข์ภูมิภาค เห็นสมควรมีข้อเสนอให้ใช้มาตรการหรือวิธีการเพื่อบรรเทาทุกข์ ตามมาตรา ๔๕ หรือเมื่อคณะกรรมการวินิจฉัยร้องทุกข์ภูมิภาคมีคำวินิจฉัยเรื่องร้องทุกข์ใดแล้วและมีข้อเสนอแนะต่อนายกรัฐมนตรีเพื่อการสั่งการตามมาตรา ๔๘ ให้เลขานุการคณะกรรมการวินิจฉัยร้องทุกข์ภูมิภาคแจ้งให้เจ้าหน้าที่ของรัฐ หรือหน่วยงานของรัฐที่เกี่ยวข้องทราบพร้อมทั้งส่งความเห็นหรือคำวินิจฉัยดังกล่าว ไปยังเลขาธิการคณะกรรมการกฤษฎีกาเพื่อดำเนินการต่อไป
	ถ้าเจ้าหน้าที่ของรัฐหรือหน่วยงานของรัฐที่เกี่ยวข้องดังกล่าวตามวรรคหนึ่ง ไม่เห็นด้วยกับความเห็นหรือคำวินิจฉัยของคณะกรรมการวินิจฉัยร้องทุกข์ภูมิภาค เจ้าหน้าที่ของรัฐหรือหน่วยงานของรัฐดังกล่าวอาจอุทธรณ์คำวินิจฉัยของคณะกรรมการวินิจฉัยร้องทุกข์ภูมิภาค ต่อคณะกรรมการวินิจฉัยร้องทุกข์ได้ โดยส่งคำอุทธรณ์ต่อเลขาธิการคณะกรรมการกฤษฎีกาภายในสิบห้าวัน นับแต่วันที่ได้รับแจ้งคำวินิจฉัยของคณะกรรมการวินิจฉัยร้องทุกข์ภูมิภาค
	ในกรณีที่มีการอุทธรณ์ตามวรรคสองหรือในกรณีที่เลขาธิการคณะกรรมการกฤษฎีกาเห็นว่า มีเหตุผลสมควรที่คณะกรรมการวินิจฉัยร้องทุกข์จะได้พิจารณาทบทวนความเห็นหรือคำวินิจฉัยของคณะกรรมการวินิจฉัยร้องทุกข์ภูมิภาค ให้เลขาธิการคณะกรรมการกฤษฎีกาส่งความเห็น หรือคำวินิจฉัยให้คณะกรรมการวินิจฉัยร้องทุกข์พิจารณา

	มาตรา ๖๐ ในกรณีที่คณะกรรมการวินิจฉัยร้องทุกข์ภูมิภาคได้พิจารณาวินิจฉัยเรื่องร้องทุกข์ใดแล้ว และมีคำวินิจฉัยที่ไม่มีข้อเสนอให้สั่งการตามมาตรา ๔๕ หรือมาตรา ๔๘ ให้เลขานุการคณะกรรมการวินิจฉัยร้องทุกข์ภูมิภาคแจ้งให้ผู้ร้องทุกข์ทราบและถ้าผู้ร้องทุกข์ไม่เห็นด้วยกับคำวินิจฉัยของคณะกรรมการวินิจฉัยร้องทุกข์ภูมิภาค ให้มีสิทธิอุทธรณ์ต่อคณะกรรมการวินิจฉัยร้องทุกข์ได้ภายในสิบห้าวัน นับแต่วันที่ได้รับแจ้งคำวินิจฉัยของคณะกรรมการวินิจฉัยร้องทุกข์ภูมิภาค
	มาตรา ๖๑ หลักเกณฑ์ วิธีการ และเงื่อนไขในการยื่นอุทธรณ์และการพิจารณาวินิจฉัยร้องทุกข์ตามมาตรา ๕๙ และมาตรา ๖๐ ให้เป็นไปตามระเบียบของคณะกรรมการวินิจฉัยร้องทุกข์


ภาคที่ ๒

สำนักงานคณะกรรมการกฤษฎีกา

	มาตรา ๖๒ ให้มีสำนักงานคณะกรรมการกฤษฎีกา มีหน้าที่รับผิดชอบในงานราชการของคณะกรรมการกฤษฎีกา และโดยเฉพาะให้มีอำนาจหน้าที่ดังต่อไปนี้
	(๑) รับผิดชอบในงานธุรการของคณะกรรมการกฤษฎีกา และศึกษาและรวบรวมข้อมูลต่างๆ ที่เกี่ยวกับงานของคณะกรรมการกฤษฎีกา 
	(๒) ช่วยเหลือและให้คำแนะนำเกี่ยวกับการร่างกฎหมายแก่หน่วยงานของรัฐและรัฐวิสาหกิจ
	(๓) พิจารณาและจัดทำร่างกฎหมายตามที่คณะรัฐมนตรี หรือนายกรัฐมนตรีมอบหมาย และเสนอความเห็นเกี่ยวกับการให้มีกฎหมายหรือแก้ไขปรับปรุง หรือยกเลิกกฎหมาย

	(๔) ให้ความเป็นเห็นหรือปฏิบัติงานอื่นอันเกี่ยวกับกฎหมายให้แก่หน่วยงานของรัฐ รัฐวิสาหกิจ หรือตามที่รัฐบาลต่างประเทศหรือสถาบันระหว่างประเทศร้องขอ
	(๕) ประสานงานกับสำนักงานคณะกรรมการวินิจฉัยร้องทุกข์ภูมิภาคตามมาตรา ๖๗ และฝึกอบรมเจ้าหน้าที่ธุรการและวางระเบียบการปฏิบัติราชการของสำนักงานดังกล่าว ในส่วนที่เกี่ยวกับงานธุรการ
	(๖) ติดตามผลการปฏิบัติงานของหน่วยงานของรัฐหรือของเจ้าหน้าที่ของรัฐ เมื่อได้มีคำวินิจฉัยของคณะกรรมการวินิจฉัยร้องทุกข์ หรือเมื่อนายกรัฐมนตรีในฐานะหัวหน้ารัฐบาลได้สั่งการไปแล้ว ตามพระราชบัญญัตินี้
	(๗) วิเคราะห์เหตุแห่งการร้องทุกข์ ตลอดจนหลักกฎหมายและระเบียบแบบแผนที่จะนำมาใช้กับกรณีร้องทุกข์
	(๘) จัดพิมพ์คำวินิจฉัยที่สำคัญของคณะกรรมการวินิจฉัยร้องทุกข์ หรือคณะกรรมการวินิจฉัยร้องทุกข์ภูมิภาค ซึ่งเป็นบรรทัดฐานในหลักการบริหารราชการแผ่นดินเพื่อเผยแพร่ เว้นแต่เรื่องที่เป็นความลับอันเกี่ยวกับความปลอดภัยของประเทศ หรือประโยชน์ส่วนรวมอันไม่ควรเปิดเผย
	(๙) จัดทำรายงานประจำปีเกี่ยวกับการให้มีกฎหมายหรือแก้ไขปรับปรุง หรือยกเลิกกฎหมายเสนอต่อคณะรัฐมนตรี
	มาตรา ๖๓ ให้มีเลขาธิการคณะกรรมการกฤษฎีกา มีหน้าที่ควบคุมดูแลโดยทั่วไป ซึ่งราชการของสำนักงานคณะกรรมการกฤษฎีกา รับผิดชอบขึ้นตรงต่อประธานคณะกรรมการกฤษฎีกา และเป็นผู้บังคับบัญชาข้าราชการในสำนักงานคณะกรรมการกฤษฎีกา

	ให้มีรองเลขาธิการคณะกรรมการกฤษฎีกาเป็นผู้ช่วยสั่งและปฏิบัติราชการ
	ให้เลขาธิการคณะกรรมการกฤษฎีกาเป็นข้าราชการพลเรือนสามัญ ซึ่งทรงพระกรุณาโปรดเกล้าฯ แต่งตั้งจากบุคคลซึ่งมีความเชี่ยวชาญในทางนิติศาสตร์ การร่างกฎหมาย และการบริหารราชการแผ่นดินตามคำแนะนำของคณะรัฐมนตรีและได้รับความเห็นชอบของรัฐสภา
	มาตรา ๖๔ ให้เลขาธิการคณะกรรมการกฤษฎีกาแต่งตั้งพนักงานผู้รับผิดชอบสำนวน จากข้าราชการซึ่งสังกัดสำนักงานคณะกรรมการกฤษฎีกา
	เพื่อประโยชน์ในการทำสำนวนสอบสวนเรื่องร้องทุกข์ ให้เลขาธิการคณะกรรมการกฤษฎีกามีอำนาจตามที่บัญญัติไว้ในมาตรา ๓๗ ในการนี้เลขาธิการคณะกรรมการกฤษฎีกาอาจมอบอำนาจ เป็นหนังสือให้พนักงานผู้รับผิดชอบสำนวน หรือเลขานุการคณะกรรมการวินิจฉัยร้องทุกข์ภูมิภาคปฏิบัติแทนได้
	มาตรา ๖๕ เลขาธิการคณะกรรมการกฤษฎีกามีอำนาจแต่งตั้งบุคคลหนึ่งบุคคลใด ให้เป็นเจ้าหน้าที่ของคณะกรรมการวินิจฉัยร้องทุกข์เพื่อปฏิบัติการอย่างหนึ่งอย่างใดภายในเขตท้องที่ ที่บุคคลนั้นมีภูมิลำเนาตามที่ได้รับมอบหมาย ทั้งนี้ ตามหลักเกณฑ์และเงื่อนไขที่กำหนดในระเบียบของคณะกรรมการวินิจฉัยร้องทุกข์

	มาตรา ๖๖ ภายใต้บังคับแห่งกฎหมายเพื่อประโยชน์ในการประสานงาน แลกเปลี่ยนประสบการณ์และพัฒนาข้าราชการที่ปฏิบัติหน้าที่เกี่ยวกับกฎหมาย หรือเกี่ยวข้องกับการปฏิบัติการตามพระราชบัญญัตินี้ รัฐมนตรีเจ้าสังกัดและเลขาธิการคณะกรรมการกฤษฎีกาจะขอให้นายกรัฐมนตรี ในฐานะหัวหน้ารัฐบาลใช้อำนาจตามกฎหมาย ว่าด้วยระเบียบบริหารราชการแผ่นดิน แต่งตั้งข้าราชการ ซึ่งสังกัดกระทรวงทบวงกรมหนึ่งไปดำรงตำแหน่งในสำนักงานคณะกรรมการกฤษฎีกา โดยได้รับเงินเดือนจากกระทรวงทบวงกรมเดิม แต่มีฐานะเสมือนเป็นข้าราชการซึ่งสังกัดสำนักงานคณะกรรมการกฤษฎีกาได้
	การแต่งตั้งให้มาดำรงตำแหน่งตามวรรคหนึ่งต้องมีระยะเวลาครั้งหนึ่ง ไม่น้อยกว่าหนึ่งปีและไม่เกินสามปี
	ให้นำความในวรรคหนึ่งและวรรคสองมาใช้บังคับแก่การแต่งตั้งข้าราชการ ซึ่งสังกัดสำนักงานคณะกรรมการกฤษฎีกา ไปดำรงตำแหน่งในกระทรวงทบวงกรมอื่นด้วยโดยอนุโลม
	มาตรา ๖๗ เมื่อได้มีพระราชกฤษฎีกาจัดตั้งคณะกรรมการวินิจฉัยร้องทุกข์ภูมิภาคขึ้นในท้องที่ใด ในพระราชกฤษฎีกานั้นให้กำหนดหน่วยงานของรัฐ ที่จะเป็นหน่วยงานธุรการของคณะกรรมการวินิจฉัยร้องทุกข์ภูมิภาคดังกล่าวไว้ด้วย
	ในกรณีที่พระราชกฤษฎีกากำหนดให้ราชการส่วนท้องถิ่นใด เป็นหน่วยงานธุรการของคณะกรรมการวินิจฉัยร้องทุกข์ภูมิภาค และราชการส่วนท้องถิ่นนั้นยังมีงบประมาณไม่เพียงพอ ให้รัฐจัดสรรเงินอุดหนุนแก่ราชการส่วนท้องถิ่นนั้น
	มาตรา ๖๘ หน่วยงานธุรการของคณะกรรมการวินิจฉัยร้องทุกข์ภูมิภาค มีหน้าที่ในการจัดหาสถานที่ พนักงานผู้รับผิดชอบสำนวนเจ้าหน้าที่ ตลอดจนปฏิบัติงานธุรการต่างๆ ให้แก่คณะกรรมการวินิจฉัยร้องทุกข์ภูมิภาคโดยจัดตั้งขึ้นเป็น “สำนักงานคณะกรรมการวินิจฉัยร้องทุกข์ภูมิภาค”

	ในการปฏิบัติหน้าที่ ให้สำนักงานคณะกรรมการวินิจฉัยร้องทุกข์ภูมิภาค ประสานงานกับสำนักงานคณะกรรมการกฤษฎีกา
	ให้มีเจ้าหน้าที่คนหนึ่งเป็นเลขานุการคณะกรรมการวินิจฉัยร้องทุกข์ภูมิภาค มีหน้าที่รับผิดชอบในงานธุรการของคณะกรรมการวินิจฉัยร้องทุกข์ภูมิภาคการแต่งตั้งเลขานุการคณะกรรมการวินิจฉัยร้องทุกข์ภูมิภาค และพนักงานผู้รับผิดชอบสำนวนประจำคณะกรรมการวินิจฉัยร้องทุกข์ภูมิภาค ให้แต่งตั้งจากข้าราชการหรือพนักงานท้องถิ่นของหน่วยงานธุรการ ของคณะกรรมการวินิจฉัยร้องทุกข์ภูมิภาค และต้องได้รับความเห็นชอบของเลขาธิการคณะกรรมการทฤษฎีกาด้วย


ภาค ๓

บทกำหนดโทษ

	มาตรา ๖๙ คำร้องทุกข์ใด ถ้าผู้ร้องทุกข์ปิดผนึกไว้ ให้ถือว่าคำร้องทุกข์นั้นเป็นความลับ ผู้ไม่มีหน้าที่เกี่ยวข้องกับเรื่องร้องทุกข์ตามพระราชบัญญัตินี้ ผู้ใดเปิดผนึกเพื่อทราบข้อความหรือให้ผู้อื่นทราบข้อความ ต้องระวางโทษจำคุกตั้งแต่สามเดือนถึงสามปี และปรับตั้งแต่ห้าพันบาทถึงสามหมื่นบาท

	มาตรา ๗๐ ผู้ใดเป็นเจ้าพนักงาน ปฏิบัติหรือละเว้นไม่ปฏิบัติต่อผู้ร้องทุกข์ หรือต่อบุคคลอื่นโดยไม่ชอบด้วยกฎหมาย เพราะเหตุที่มีการร้องทุกข์ ต้องระวางโทษจำคุกตั้งแต่หกเดือนถึงห้าปี และปรับตั้งแต่หนึ่งหมื่นบาทถึงห้าหมื่นบาท
	มาตรา ๗๑ ผู้ใดเอาความเท็จมาเสนอเป็นเรื่องราวร้องทุกข์ตามพระราชบัญญัตินี้ จะต้องระวางโทษจำคุกไม่เกินสองปี หรือปรับไม่เกินสองหมื่นบาท หรือทั้งจำทั้งปรับ แต่ถ้าผู้นั้นลุแก่โทษ แจ้งความจริงต่อคณะกรรมการวินิจฉัยร้องทุกข์หรือคณะกรรมการวินิจฉัยร้องทุกข์ภูมิภาคพนักงานผู้รับผิดชอบสำนวน หรือพนักงานเจ้าหน้าที่อื่นผู้ได้รับมอบหมายให้ปฏิบัติหน้าที่ ก่อนมีการวินิจฉัยเรื่องร้องทุกข์นั้น ศาลจะลงโทษน้อยกว่าที่กฎหมายกำหนดไว้เพียงใดก็ได้
	มาตรา ๗๒ ผู้ใดในฐานะเป็นพยานจงใจให้ถ้อยคำ หรือแสดงพยานหลักฐานอันเป็นเท็จในข้อสำคัญอันเกี่ยวกับเรื่องร้องทุกข์ ต่อคณะกรรมการวินิจฉัยร้องทุกข์ คณะกรรมการวินิจฉัยร้องทุกข์ภูมิภาค พนักงานผู้รับผิดชอบสำนวนหรือพนักงานเจ้าหน้าที่อื่นผู้ได้รับมอบหมายให้ปฏิบัติหน้าที่ ต้องระวางโทษจำคุกไม่เกินสามปี หรือปรับไม่เกินสามหมื่นบาทหรือทั้งจำทั้งปรับ แต่ถ้าผู้นั้นลุแก่โทษแจ้งความจริงต่อคณะกรรมการวินิจฉัยร้องทุกข์คณะกรรมการวินิจฉัยร้องทุกข์ภูมิภาค พนักงานผู้รับผิดชอบสำนวน หรือพนักงานเจ้าหน้าที่อื่นผู้ได้รับมอบหมายให้ปฏิบัติหน้าที่ก่อนมีการวินิจฉัยเรื่องร้องทุกข์นั้น ศาลจะลงโทษน้อยกว่าที่กฎหมายกำหนดไว้เพียงใดก็ได้

	มาตรา ๗๓ ผู้ใดไม่ปฏิบัติตามหนังสือเรียกที่ออกตามมาตรา ๓๗ (๔) ต้องระวางโทษจำคุกไม่เกินหนึ่งเดือน หรือปรับไม่เกินหนึ่งพันบาท หรือทั้งจำทั้งปรับ


บทเฉพาะกาล

	มาตรา ๗๔ ให้กรรมการร่างกฎหมายซึ่งได้รับแต่งตั้ง ตามพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖ และกรรมการเรื่องราวร้องทุกข์ซึ่งได้รับแต่งตั้ง ตามพระราชบัญญัติเรื่องราวร้องทุกข์ พ.ศ.๒๔๙๒เป็นกรรมการร่างกฎหมายและกรรมการวินิจฉัยร้องทุกข์ ตามพระราชบัญญัตินี้แล้วแต่กรณี จนกว่าจะมีพระบรมราชโองการแต่งตั้งขึ้นใหม่ ตามพระราชบัญญัตินี้ ซึ่งต้องไม่เกินหกสิบวันนับแต่วันที่พระราชบัญญัตินี้ใช้บังคับ
	ให้เลขาธิการคณะกรรมการกฤษฎีกาซึ่งได้รับแต่งตั้งตามพระราชบัญญัติ ว่าด้วยคณะกรรมการกฤษฎีกา พุทธศักราช ๒๔๗๖ เป็นเลขาธิการคณะกรรมการกฤษฎีกาตามพระราชบัญญัตินี้
	มาตรา ๗๕ คำเสนอเรื่องราวร้องทุกข์ที่ได้ยื่นต่อคณะกรรมการเรื่องราวร้องทุกข์ ตามพระราชบัญญัติเรื่องราวร้องทุกข์ พ.ศ.๒๔๙๒ ให้คณะกรรมการวินิจฉัยร้องทุกข์ตามพระราชบัญญัตินี้ มีอำนาจพิจารณาวินิจฉัยตามพระราชบัญญัติเรื่องราวร้องทุกข์ พ.ศ.๒๔๙๒ แต่ถ้าคณะกรรมการวินิจฉัยร้องทุกข์ตามพระราชบัญญัตินี้ เห็นสมควรจะใช้อำนาจตามมาตรา ๔๕ และมาตรา ๔๘ ก็ให้กระทำได้
	มาตรา ๗๖ ภายในระยะเวลาห้าปีนับแต่วันที่พระราชบัญญัตินี้ใช้บังคับ ประธานคณะกรรมการกฤษฎีกาอาจสั่งให้กรรมการร่างกฎหมายปฏิบัติหน้าที่ ในฐานะกรรมการวินิจฉัยร้องทุกข์ได้ และให้กรรมการร่างกฎหมายผู้นั้นมีอำนาจหน้าที่และสิทธิ เช่นเดียวกับกรรมการวินิจฉัยร้องทุกข์

___________________________________________________________________________________


ผู้รับสนองพระบรมราชโองการ
ส. โหตระกิตย์
รองนายกรัฐมนตรี


___________________________________________________________________________________________

หมายเหตุ: -เหตุผลในประกาศใช้พระราชบัญญัติฉบับนี้ คือ โดยที่กฎหมายว่าด้วยคณะกรรมการกฤษฎีกาได้ตราขึ้นไว้ตั้งแต่ พ.ศ.๒๔๗๖ บทบัญญัติต่างๆ จึงล้าสมัยไม่สะดวกแก่การปฏิบัติราชการและรัฐบาลมีนโยบายจัดตั้งศาลปกครองซึ่งกระทรวงยุติธรรมกำลังจัดทำอยู่ในขณะนี้ ฉะนั้น จึงมีความจำเป็นจะต้องเตรียมรับการจัดตั้งศาลปกครอง ประกอบกับโดยที่เรื่องราวร้องทุกข์เป็นที่มาของคดี ปกครองสำนักงานคณะกรรมการกฤษฎีกาจึงจำเป็นต้องทราบเหตุของการร้องทุกข์มาตั้งแต่เบื้องต้น และสามารถวิเคราะห์เหตุแห่งการร้องทุกข์ได้ ซึ่งจะนำไปสู่การปรับปรุงแก้ไขกฎหมายให้เหมาะสมยิ่งขึ้นและจะช่วยให้กรรมการเรื่องราวร้องทุกข์มีความชำนาญงานต่อเนื่องกับงานร่างกฎหมาย และงานให้ความเห็นในทางกฎหมายของคณะกรรมการกฤษฎีกา จึงสมควรรวมสำนักงานคณะกรรมการเรื่องราวร้องทุกข์ เข้ากับสำนักงานคณะกรรมการกฤษฎีกาและสมควรกำหนดคุณสมบัติของผู้ที่จะได้รับแต่งตั้งเป็นกรรมการเรื่องราวร้องทุกข์ กับคุณสมบัติของกรรมการกฤษฎีกาให้มีความสอดคล้องต่อเนื่องกันด้วย นอกจากนั้นโดยที่ขณะนี้ประชาชนอาจยื่นร้องทุกข์ต่อรัฐบาลได้สองทางคือ ทางสำนักงานคณะกรรมการเรื่องราวร้องทุกข์และทางสำนักเลขาธิการนายกรัฐมนตรี ซึ่งก่อให้เกิดความสับสนแก่ประชาชน สมควรรวมไว้แห่งเดียวกัน คือสำนักงานคณะกรรมการกฤษฎีกาด้วยจึงจำเป็นต้องตราพระราชบัญญัตินี้

พนม เอี่ยมประยูร. “การจัดตั้งศาลปกครองไทยจะเดินหน้าหรือหยุดอยู่กับที่” รพี ๒๕๓๗. กรุงเทพฯ สำนักอบรม	เนติบัณฑิตไทย, ๒๕๓๗.
สำนักวิจัยและวิชาการ สำนักงานศาลปกครอง. “ความเป็นมาของศาลปกครอง” วารสารวิชาการศาลปกครอง ปี	ที่ ๑ ฉบับที่ ๑ มกราคม-เมษายน ๒๕๔๔. 
สำนักงานศาลปกครอง.“แนวคิดและความเป็นมาเกี่ยวกับศาลปกครอง”. รายงานการปฏิบัติงานของศาลปกครอง	และสำนักงานศาลปกครองประจำปี ๒๕๔๓ คุรุสภา, ๒๕๔๔.
อนุชา ฮุนสวัสดิกุล และ จุฑามาศ แก้วจุลการญจน์ เรียบเรียง. “ศาลปกครอง”. วารสารวิชาการศาลปกครอง. ปี	ที่ ๓ ฉบับที่ ๓ กันยายน-ธันวาคม ๒๕๔๖.
อมร จันทรสมบูรณ์ ศ.ดร., โภคิน พลกุล,รศ.ดร., พูนศักดิ์ ไวสำรวจ, ผศ. ดร., สพโชค ลชิตากุล ศ.ดร., และ โสภา 	สงวนเกียรติ, ดร. . กฎหมายปกครอง. ภาควิชากฎหมายมหาชน คณะนิติศาสตร์ มหาวิทยาลัยรามคำแหง, 	๒๕๒๙.
อมร จันทรสมบูรณ์, ศจ. “บันทึกข้อสังเกตของเลขาธิการคณะกรรมการกฤษฎีกา เรื่อง ร่างพระราชบัญญัติจัดตั้ง	ศาลปกครอง พ.ศ...”. วารสารกฎหมายปกครอง เล่ม ๑ ตอน ๓ ธันวาคม ๒๕๒๕.

เอกสารต้น
ฉบับกองจดหมายเหตุแห่งชาติ. พระราชหัตถเลขาพระบาทสมเด็จพระจุลจอมเกล้าอยู่หัวถึงสภาทั้งสอง ร. ที่ 	๗๘ จ.ศ.๑๒๔๑
กองจดหมายเหตุแห่งชาติ รล./ฎีกา เล่ม ๒, เอกสารเย็บเล่มชุดฎีกา, กรมราชเลขาธิการ

กองจดหมายเหตุแห่งชาติ เอกสารรัชกาลที่ ๕ ธ ๕ อ ๑/๖ หนังสือของกรมหลวงเทวะวงศ์วโรปการ
กองจดหมายเหตุแห่งชาติ เอกสารรัชกาลที่ ๕ ฝ.๓๐.๙/๒ หมายเลข ๒/๑๓ ปึก ๑ หนังสือลงวันที่ ๒๓ มกราคม 	ร.ศ.๑๑๒ ของกรมหลวงเทวะวงศ์วโรปการ กราบบังคมทูลพระบาทสมเด็จพระจุลจอมเกล้าเจ้าอยู่หัว
กองจดหมายเหตุแห่งชาติ เอกสารรัชกาลที่ ๕ ฝ.๓๐.๙/๒ หมายเลข ๒/๓ ปึก ๑ สำเนาหนังสือเลขที่ 	๑๔๘/๒๐๐๐๔๑ ลงวันที่ ๑๒ กุมภาพันธ์ ร.ศ.๑๑๒ จากกรมหลวงเทวะวงศ์วโรปการถึงนายปาวี
กองจดหมายเหตุแห่งชาติ เอกสารรัชกาลที่ ๕ ฝ. ๓๐ .๙ /-หมายเลข ๒/๓ ปึก ๑ ข่าวโทรเลขจากสำนักข่าวรอย	เตอร์ ตีพิมพ์ที่กรุงลอนดอน ประเทศอังกฤษ
กองจดหมายเหตุแห่งชาติ เอกสารรัชกาลที่ ๕ ฝ. ๓๐ .๙ /๑ หมายเลข ๒/๓ ปึก ๑ กรมหมื่นสมมติอมรพันธ์ 	กราบทูลกรมหลวงเทวะวงศ์วโรปการ ลงวันที่ ๕ มิถุนายน ร.ศ.๑๑๓.
กองจดหมายเหตุแห่งชาติ เอกสารรัชกาลที่ ๕ ๑๔๙, จ.ศ.๑๒๔๑
คณะกรรมการชำระประวัติศาสตร์ไทย. รายงานการประชุมเสนาบดีสภา รัชสมัยพระบาทสมเด็จพระ	จุลจอมเกล้าเจ้าอยู่หัว ภาคที่ ๒ รายงานการประชุมเสนาบดีสภา ร.ศ.๑๑๒ ตอนที่ ๑. กรุงเทพฯ: กรม	ศิลปากร, ๒๕๔๗.
คณะกรรมการชำระประวัติศาสตร์ไทย. ประชุมหมายรับสั่งภาค ๔ ตอนที่ ๒ สมัยรัตนโกสินทร์ รัชกาลพระบาท	สมเด็จพระนั่งเกล้าเจ้าอยู่หัว จ.ศ.๑๒๐๓-๑๒๐๕. สำนักเลขาธิการคณะรัฐมนตรี, ๒๕๓๗.
จดหมายเหตุเสด็จประพาสต่างประเทศในรัชกาลที่ ๕ เสด็จเมืองสิงคโปร์ และ เมืองเบตาเวียครั้งแรก และ	เสด็จพระพาสอินเดีย. พระนคร: โรงพิมพ์โสภณพิพรรฒธนากร, ๒๔๖๘.
ดำรงราชานุภาพ, สมเด็จฯกรมพระยา. พระราชพงศาวดารกรุงรัตนโกสินทร์ รัชกาลที่ ๕ พระนคร: เกื้อกูลการ	พิมพ์, ๒๕๐๒.
ดำรงราชานุภาพ, สมเด็จฯกรมพระยา. ความทรงจำ. กรุงเทพฯ : อมรินทร์พริ้นติ้งกรุ๊ฟ, ๒๕๓๐.
ทิพากรวงศ์, เจ้าพระยา. พระราชพงศาวดารกรุงรัตนโกสินทร์ รัชกาลที่ ๒. พระนคร: คุรุสภา : ๒๕๐๕.
ทิพากรวงศ์, เจ้าพระยา. พระราชพงศาวดารกรุงรัตนโกสินทร์ รัชกาลที่ ๓. พระนคร: คุรุสภา : ๒๕๐๔.ประชุมประกาศรัชกาลที่ ๔ พุทธศักราช ๒๔๐๕-๒๔๑๑. อนุสรณ์งานพระราชทานเพลิงศพ พลโท หม่อมเจ้าชิดชนก 	กฤดากร ม.ป.ช., ม.ว.ม., ท.จ.ว. วันเสาร์ที่ ๒๖ ธันวาคม พุทธศักราช ๒๕๔๑.

พระราชหัตถเลขาพระบาทสมเด็จพระจอมเกล้าเจ้าอยู่หัว. มหามงกุฎราชวิทยาลัย, ๒๕๒๑.
พระบรมราโชวาทพระบาทสมเด็จพระจุลจอมเกล้าเจ้าอยู่หัว พระราชทานพระเจ้าลูกยาเธอ พระ	ราชปรารภในพระบาทสมเด็จพระจุลจอมเกล้าเจ้าอยู่หัวว่าด้วยเรื่องทาสและเกษียณอายุ. พิมพ์ในงาน	ฌาปนกิจศพ คุณแม่เอม หิมะทองคำ ๒๖ ธันวาคม ๒๕๐๙.
พระบาทสมเด็จพระจุลจอมเกล้าเจ้าอยู่หัว พระเจ้ากรุงสยาม, กรุงเทพฯ: แสงศิลป์ การพิมพ์, ๒๕๓๔.
รายงานการประชุมสภาผู้แทนราษฎร ครั้งที่ ๕๖/๒๔๗๖ วันที่ ๑๕ มีนาคม ๒๔๗๕.
รายงานการประชุมสภาผู้แทนราษฎร สมัยที่ ๑ พ.ศ.๒๔๗๖
หนังสือกระทรวงยุติธรรม ที่ ๒๓๗/๔๘๙๙ ลงวันที่ ๘ มีนาคม ๒๔๗๒ 
หนังสือกรมร่างกฎหมาย ที่ ๑๗๐/๕๖๑ ลงวันที่ ๓๑ ธันวาคม ๒๔๗๕
หนังสือสำนักเลขาธิการคณะรัฐมนตรี ที่ สร ๐๕๐๒/๑๑๘๐๖ ลงวันที่ ๒๖ สิงหาคม ๒๕๐๗
หอสมุดแห่งชาติ. จดหมายเหตุรัชกาลที่ ๕ มัดที่ ๑๕๖ เล่มที่ ๕
หอสมุดแห่งชาติ. จดหมายเหตุรัชกาลที่ ๕ มัดที่ ๑๕๗ เล่มที่ ๗
พระราชบัญญัติเคาน์ซิลออฟสเตดคือที่ปฤกษาราชการแผ่นดิน พ.ศ.๒๔๑๗
พระราชกฤษฎีกาฉบับที่ ๒ ว่าด้วยวิธีแลกระบวนชุมนุมปฤกษาของรัฐมนตรีสภา 
องคมนตรีสภา เสนาบดีสภา พ.ศ.๒๔๓๕
พระราชกฤษฎีกาฉบับที่ ๓ ว่าด้วยรัฐมนตรีสภาฤาลูกขุน ณ ศาลหลวง
พระราชบัญญัติ รัฐมนตรี รัตนโกสินทร์ ศก ๑๑๓
กฎหมาย
รัฐธรรมนูญแห่งราชอาณาจักรไทย พุทธศักราช ๒๕๑๗
รัฐธรรมนูญแห่งราชอาณาจักรไทย พุทธศักราช ๒๕๔๐
พระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖
พระราชบัญญัติเรื่องราวร้องทุกข์ พ.ศ.๒๔๙๒
พระราชบัญญัติคณะกรรมการกฤษฎีกา พ.ศ.๒๕๒๒
พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

คณะผู้จัดทำ


  
    	ศ.ดร. อักขราทร จุฬารัตน    

    ประธานศาลปกครองสูงสุด 
    	ประธานคณะผู้จัดทำ 
  

  
    	ดร. วรพจน์ วิศรุตพิชญ์ดร.   
    	คณะผู้จัดทำ 
  

  
    	วิษณุ วรัญญู 
  

  
    	ดร.ฤทัย หงส์สิริ 
  

  
    	ดร.ประสาท พงษ์สุวรรณ์ 
  

  
    	นายสุชาติ เวโรจน์ 
  

  
    	นายอนุชา ฮุนสวัสดิกุล 
  

  
    	นายประเวศ รักษพล 
  

  
    	นายประยูร ปรีดา 
  

  
    	นางวรรธนวรรณ จันทรจนา  
    	ผู้เรียบเรียง 
  

  
    	นายเสิน ครองระวะ            
    	ฝ่ายเลขานุการ 
  

  
    	นางสาวอมรรัตน์ ปิยะดำรง 
  

  
    	นายสุดชาย ชาญณรงค์ 
  

  
    	นางรุ้งทิพย์ สุราฤทธิ์ 
  

  
    	นางสาวณภัทร์พร สิงห์ประเสริฐ 
  

  
    	นายไพสันต์ กวักหิรัญ 
  

  
    	นายเอกพงศ์ เพชรโชติ 
  

  
    	นายพิเชษฐ เรืองนุ่น 
  







  
    	ศาลปกครอง และสำนักงานศาลปกครอง

เลขที่ ๑๒๐ ถนนแจ้งวัฒนะ แขวงทุ่งสองห้อง เขตหลักสี่ 
กรุงเทพมหานคร ๑๐๒๑๐

โทรศัพท์ ๐-๒๑๔๑-๑๑๑๑ สายด่วนศาลปกครอง ๑๓๕๕

รูปภาพ 
ภาพปกหลังพื้นปกเป็นสีน้ำตาลตรงกลางปกด้านบนเป็นสัญลักษณ์ศาลปกครองตรงกลางปกมีตัวอักษรภาษาไทยสีขาวข้อความว่า ศาลปกครองเป็นสถาบันหลักของประเทศที่ใช้อำนาจตุลาการ อำนวยความยุติธรรม เกี่ยวกับข้อพิพาททางปกครอง โดยมุ่งให้เกิดความสมดุลในการคุ้มครองสิทธิเสรีภาพของประชาชน และการดำเนินงานของรัฐ 
เพื่อประโยชน์สาธารณะ

